
The mind is its own place, and in it seif 
Can make a Heav’n of Hell, a Hell of 
Heav’n. 

Milton, Paradise Lost I, 254-55 




Cuvînt înainte 


Din motive dificil de expus în cîteva cuvinte, ediţia franceză 
originală a acestei cărţi apare la un an după traducerea italiană publi¬ 
cată de Jaca Book sub titlul I Mi ti dei ducilismi occidentali: Dai 
sistemi gnostici al mondo moderno. Nu cred că situaţia din Italia, 
unde primul tiraj al cărţii s-a epuizat în cîteva luni, se va repeta în 
Franţa. In Italia, cuvîntul „gnosticism” are, mult mai mult decît în 
Franţa, unde nu este cunoscut decît prin erudiţia elegantă a lui 
Henri-Charles Puech şi traducerea tardivă a Religiei gnostice a lui 
Hans Jonas, o rezonanţă magică (Michel Tardieu, cu siguranţă unul 
dintre cei mai mari experţi ai gnozei la ora actuală, este prea esoteric 
pentru publicul nespecialist). 

M-am obişnuit să fiu criticat din cele mai diferite pricini, în 
special de la apariţia acestei cărţi în Italia şi de la traducerea engleză 
a lucrării mele Eros et magie ă la Renaissance încoace. De la critici 
am aflat că sînt un structuralist suspect, un pluralist fără jumătăţi de 
măsură, un adversar al şcolii germane de istorie a religiilor, avocatul 
anumitor ciudate libertăţi mentale şi sociale şi încă multe altele. N-aş 
avea nimic împotrivă dacă toate acestea ar fi şi adevărate. La ora la 
care publicul îl apaudă pe Allan Bloom, chiar şi un moderat poate 
părea revoluţionar. A fost însă deosebit de plăcut pentru mine să am 
cititori precum Elemire Zolla, Grazia Marchiand, Mario Baudino, 
Alfredo Cattabiani, Giuseppe Conte, Sergio Noja, Armando Massarenti 
şi atîţia alţii... 

E indispensabil să consacrăm cîteva cuvinte preistoriei acestei 
cărţi. Iniţiatorul meu în misterele gnozei a fost Ugo Bianchi, la 
Milano, din 1973 pînă în 1976 : nu cunosc un altul mai bun. La Paris, 
am avut şansa de a descoperi în persoana lui Michel Meslin un ghid 
savant şi atent ale cărui observaţii subtile şi perspicace m-au ajutat să 
evit în multe rînduri erorile care ne pîndesc pe toţi în nesfîrşitele 
noastre studii. Aş vrea să-i exprim aici întreaga mea gratitudine pentru 

sfaturile date cu amabilitate timp de atîţia ani; îi datorez de asemenea 
un ajutor nepreţuit în corectarea manuscrisului, sarcină pe care a 
împărţit-o cu Dl Jean-Luc Pidoux-Payot şi cu Dnii profesori (de la 
Sorbona) Pierre Aubenque, Jean-Claude Fredouille şi Andre Vauchez. 

In ciuda vîrstei sale înaintate şi a bolii, în ciuda faptului că ne 
rămînea puţin timp pentru proiecte comune, Mircea Eliade m-a sus¬ 
ţinut fără greş în toţi cei treisprezece ani cit a durat redactarea acestei 
cărţi. Din 1978 pînă la dispariţia-i prematură, Maarten J. Vermaseren 
m-a ajutat la stabilirea bibliografiei. Gerard Luttikhuizen m-a învăţat 
elementele de bază ale limbii copte; s-a arătat indulgent în timpul 
examenelor, la care l-a convocat pe egiptologul Herman te Velde. Cea 
mai mare parte a acestei cărţi a fost scrisă la Wassenaar, lingă Haga, 
unde am petrecut un an ca Fellow in Residence al NIAS (Netherlands 
Institute for Advanced Studies); este o datorie agreabilă pentru mine 
să le mulţumesc aici directorului, Dl Profesor D. van de Kaa, perso¬ 
nalului şi colegilor mei Peter Boekholt, Uta Janssens, Walter Gerbino 
şi multor altora. 

O parte a acestei lucrări a fost prezentată mai întîi la un curs ţinut 
în primăvara anului 1986 la Universitatea din Chicago, în calitate de 
Visiting Professor şi Hi ram Thomas Guest Lecturer , şi într-o conferinţă 
rostită în mai 1987 la aceeaşi universitate, în cadrul Nathaniel Colver 
Lectures. Pentru tot ceea ce am învăţat de la ei, îmi face plăcere să le 
mulţumesc aici studenţilor mei Carol Anderson, Philip Cray, Ramona 
Hartweg, Richard Heinemann şi Karen Pechilis, ca şi auditorilor mei 
Eugene Clay, Terry Sparkes şi Hillary Wiesner. Datorită colegilor mei 
de la Divinity School, şederile mele repetate la Chicago au fost 
deosebit de interesante pentru mine. Păstrez amintirea unei discuţii 
pasionante despre mit, la care au participat Wendy Doniger şi David 
Tracy, precum şi a primirii călduroase pe care mi-au făcut-o profesorii 
G. Ahlstrom, H.D. Betz, J. Brauer, F.I. Gamwell, R.M. Grant, 
J.M. Kitagawa, B. McGinn, F. Reynolds, A.C. Yu şi soţiile lor. 

Timp de zece ani, am primit cu relativă regularitate volume şi 
extrase de la numeroşi maeştri şi colegi: Ugo Bianchi, R. van den 
Broek, M.V. Cerutti, Carsten Colpe, Jacques Duchesne-Guillemin, 
Mircea Eliade, Giovanni Filoramo, Jarl Fossum, Florentino Garcia, 
Gherardo Gnoli, Flans Kippenberg, Giancarlo Mantovani, Michel 
Meslin, Gilles Quispel, Tito Orlandi, Julien Ries, Giulia Sfameni 
Gasparro, Alan F. Segal, G.G. Stroumsa etc. îi asigur pe toţi de 
recunoştinţa mea. 

în general, un autor se mîndreşte să citeze în bibliografie un 
număr cit mai mare de izvoare ; eu mă felicit, dimpotrivă, de a nu fi 
citat decît poate un sfert din cîte am citit. Pentru prima dată, am 
întreprins aici o analiză a miturilor vehiculate de curentele religioase 
dualiste; scopul meu nu a fost să scriu o lucrare de referinţă. Am 
renunţat deci la citarea celor mai multe dintre lecturile mele şi n-am 
urmărit firul problemelor istorice dincolo de ceea ce era strict necesar 
acestei cărţi. 

în timpul ultimelor luni de redactare, în 1986, mi s-a întîmplat să 
petrec şi optsprezece ore pe zi în faţa computerului. Mi-ar fi fost 
imposibil să găsesc rezervele de energie necesare fără gîndul constant 
şi sprijinul dat de H.S. Dedicaţia purtată de paginile de faţă exprimă 
mai mult decît gratitudine din partea mea. 

I.P.C. 

Chicago, 19 septembrie 
1989 




Abrevieri 


Abrevieri utilizate pe tot parcursul textului: 

VT = Vechiul Testament 
NT = Noul Testament 


Lista de abrevieri ale textelor gnostice copte o urmează, cu cîteva 
excepţii, pe cea din Sources gnostiques et manicheennes datorate 
grupului de cercetări din Paris, publicate în M. Tardieu - J.-D. Dubois, 
Introduction â la litterature gnostique /, Editions du Cerf/Editions du 
CNRS, Paris, 1986, pp. 141-3 : 


BG 

NH 

PS 

BG 


NH 


= Papirusul de la Berlin 8502 
= Codicele de la Nag Hammadi 
= Pistis Sophia 

1 Evanghelia Măriei = EvMr 

2 Apocriful lui Ioan = AJ 

3 înţelepciunea lui Isus Cristos = SgJ 

4 Faptele lui Petru = AcPt 

I 1 Rugăciunea lui Pavel = OrPl 

2 Apocriful lui Iacov = AJc 

3 Evanghelia Adevărului = EV 

4 Epistola către Reginus = R 

5 Tratatul Tripartit = TT 

II 1 AJ 

2 Evanghelia lui Toma = EvTh 

3 Evanghelia lui Filip = EvPh 

4 Natura Puterilor = HE 

5 Scrierea fără titlu = SST 

6 Cercetarea Sufletului = EA 

7 Cartea lui Toma Luptătorul = Th 

III 1 AJ 

2 Evanghelia Egiptenilor = EE 

3 Preafericitul Eugnostos = Eug 

4 SgJ 

5 Dialogul Mîntuitorului = DS 

IV 1 AJ 

2 EE 

V 1 Eug 

2 Apocalipsa lui Pavel = ApPl 

3 Prima Apocalipsă a lui Iacov = lApJc 

4 A doua Apocalipsă a lui Iacov = 2ApJc 

5 Apocalipsa lui Adam = ApAd 

VI 1 Faptele lui Petru şi ale Celor Doisprezece Apostoli 

= AcPtD 

2 Bronte = Br 

3 Authentikos Logos = AL 

4 Noema = N 

5 (fragm. din Republica lui Platon) 

6 Discurs despre Ogdoadă = Og 

7 Rugăciunea hermetică = G 

8 Asclepius = Ascl 

VII 1 Parafraza lui Sem = PSem 

2 Al doilea Tratat al Marelui Seth = ST 

3 Apocalipsa lui Petru = ApPt 

4 Silvanus = Sil 

5 Trei Stele ale lui Seth = TSS 

VIII 1 Zostrianos = Z 

2 Epistola lui Petru către Filip = EpPt 

IX 1 Melchisedek = Me 

2 Norea = Nor 

3 Mărturisirea Adevărului = TVer 

X 1 Marsanes = Ma 

XI 1 Interpretarea = AI 

2 Expunerea Valentiniană = Pr 

3 Alogeni = AII 

4 Hypsiphron = Hy 

XII 1 Cugetările lui Sextus = Se 

2 Ev Ver 

3 Fragmente = Fr 

XIII 1 Protennoia Trimorphe = P 
2 SST 



Introducere 


Cercetarea de faţă îşi propune să studieze miturile vehiculate de 
un grup specific de curente religioase: le-am numit „dualisme ale 
Occidentului ”, pentru că timp de mai bine de un mileniu au fost 
ţinta unei preocupări constante din partea bisericilor creştine. Siste¬ 
mele gnostice, Marcion, maniheismul, paulicianismul, bogomilismul 
şi catharismul - aceasta este în mare succesiunea cronologică a 
curentelor respective, succesiune care pare să implice, în majoritatea 
cazurilor, o filiaţie directă sau indirectă. Dar problema raporturilor 
de dependenţă dintre „dualismele Occidentului” nu va fi examinată 
aici decît la nivelul structurilor mitologice ; aspectul istoric va forma 
doar obiectul unei tratări cu totul marginale (cap. II). 

Dacă astfel am justificat raporturile întreţinute de aceste curente 
cu Occidentul, va trebui să precizăm prin ce se definesc ele ca 
„dualiste”. De aceea primul capitol al studiului este consacrat proble¬ 
mei dualismului văzut drept categorie istorico-religioasă. 

Se atribuie uneori „dualismelor Occidentului” trăsături comune : 
anticosmismul sau ideea că lumea aceasta este rea, antisomatismul 
sau credinţa că trupul este rău, encratismul sau ascetismul mergînd 
pînă la refuzul căsătoriei şi al procreaţiei. în cele mai multe cazuri, 
dualiştii par a fi doceţi, adică, dincolo de nenumăratele variaţiuni 
doctrinale, par să nu creadă în realitatea patimilor şi a morţii lui Isus 
Cristos pe cruce. în sfîrşit, unele dualisme practică vegetarianismul 
complet sau parţial. Din punct de vedere al moralei romane în 
primul rînd, iar apoi din punct de vedere al moralei iudaice şi 
creştine, aceste curente au fost definite ca „antinomiste”, ele opu- 
nîndu-se în multe feluri ordinii ( nomos) comune. 

Uneori s-a încercat minimalizarea distanţei care-i separă pe 
dualişti de Biserică şi recent Simone Petrement (Le Dieu separe ) a 
încercat să demonstreze că gnosticismul este o sectă radical-creştină 

şi că împărtăşeşte cu creştinismul primitiv o puternică opoziţie faţă 
de lume. Dar, deja în epoca primilor apologeţi. Biserica se distan¬ 
ţează mult de Marcion şi de gnostici: le combate anticosmismul, le 
batjocoreşte şi le blestemă antinomismul, se indignează de encratis- 
mul lor, apărînd cauza căsătoriei, anatemizează doctrinele docetiste 
şi-i scoate în afara ei pe cei suspecţi de dualism, precum Origen şi 
discipolii lui. 

Pe de o parte, creştinii şi dualiştii utilizează aceleaşi scrieri, pe 
care le supun unor exegeze diferite. Gnosticii folosesc însă şi mituri 
care n-au nici o legătură cu creştinismul: mituri pe care nu le 
împrumută nici de la iudaism, nici de la religiile Iranului, ci pur şi 
simplu de la dualism ca atare. într-adevăr, dualismul în calitate de 
categorie istorico-religioasă îşi are propriile mituri care nu sînt decît 
„dualiste”, tot aşa cum mitul potopului, înainte de a fi iudaic, grec 
sau maya, este în primul rînd mitul potopului. 

Vom descoperi că specificul gnosticismului derivă în parte din 
faptul că vehiculează două mituri dependente unul de celălalt. 
Perspectiva dualistă care decurge de aici dă loc unui sistem particular 
de exegeză care se aplică unui al treilea mit - cel al Genezei biblice -, 
răsturnîndu-i datele. Toată această operaţie se dovedeşte foarte 
complexă, datorită libertăţii de care se bucură interpreţii gnostici în 
a exploata gama posibilităţilor logice conţinute de fiecare secvenţă a 
celor trei mituri, ceea ce duce la un număr foarte ridicat de combi¬ 
naţii şi reaşezări. 

Vom descoperi repede că trăsăturile distinctive atribuite gnosti¬ 
cismului - anticosmism, antinomism etc. - sînt rezultatul unui 
procedeu incorect de inducţie aplicat majorităţii relative a textelor, 
fără a se ţine seama de faptul că alte texte, care merită în egală 
măsură să fie numite „gnostice”, nu împărtăşesc aceste trăsături, 
într-adevăr, spectrul de toleranţă al gnosticismului este foarte larg : 
el merge de la anticosmism la procosmism (atitudine favorabilă 
lumii), de la ascetismul encratic la libertinismul în aparenţă cel mai 
îndrăzneţ, de la fantaziasm, doctrină potrivit căreia Isus Cristos n-a 
asumat un trup fizic, pînă la admiterea existenţei acestui trup şi a 
suferinţei sale pe cruce, de la o atitudine anti-iudaică la respectul 
pentru divinitatea din VT, de la acceptarea metensomatozei (reîn¬ 
carnarea sufletului în corpuri noi) pînă la negarea ei şi acceptarea 
doctrinei Bisericii (suflete noi pentru corpuri noi) etc. 

în contextul cultural al epocii, gnosticismul face figură aparte. 
Dacă este considerat ca un fenomen relativ unitar, aceasta se dato¬ 
rează atitudinii sale de fond, revoluţionară în raport cu doctrinele şi 
cu religiile cele mai importante ale epocii - platonism, iudaism, 
creştinism. în contrast cu doctrinele amintite, gnosticismul neagă 
bunătatea Creatorului, existenţa ecosistemică ce ordonează universul 
vizibil. Lumea - chiar cînd nu formează obiectul unor aprecieri de-a 
dreptul negative - este totdeauna rezultatul unei erori, iar Demiurgul 
este în orice caz ignorant în momentul creaţiei, chiar dacă pe urmă 
ajunge vrednic să primească iluminarea. Doctrinele religioase ale 
epocii cunosc trei variante ale principiului antropic : lumea a fost 
creată pentru om, omul a fost creat pentru lume (varianta biblică), 
lumea a fost creată precum omul, omul a fost creat precum lumea 
(varianta platonică) şi o combinaţie a celor două (în iudaismul 
platonicizant, în creştinism). Gnosticismul se arată încă o dată 
revoluţionar, negînd principiul antropic, căruia îi opune o concepţie 
articulată în două propoziţii: omul a fost creat împotriva lumii, 
omul este superior creatorilor săi. Prin asta, în ciuda opiniei 
răspîndite, vedem că în plan antropologic gnosticismul, departe de 
a fi pesimist, este de un optimism fără egal nu numai în lumea 
veche, dar probabil în toată istoria ideilor occidentale. 

în sfîrşit, ca apărător înverşunat al individualităţii umane şi al 
liberului arbitru împotriva a tot ce le poate primejdui, gnosticismul 
cultivă o polemică susţinută contra astrologiei. Doar prin convenţie 
vorbim de o „religie gnostică” : în intenţia producătorilor şi a 
beneficiarilor lor, miturile gnostice au un conţinut ştiinţific, în ciuda 
aparenţei lor relativ naive sau imature. 

Obiectul acestui studiu este analiza comparată a miturilor dualiste 
vehiculate de „dualismele Occidentului”. în vreme ce situaţia gnosti¬ 
cismului este cu deosebire complicată de faptul că el combină trei 
mituri, fiecare dispunînd de numeroase secvenţe, mecanismul gene¬ 
rator al tuturor celorlalte curente, inclusiv al maniheismului, este 
mult mai simplu. Ca şi gnosticismul, maniheismul nu-i doar o simplă 
exegeză dualistă a Genezei şi a NT. El îşi are propriul său mit, care 
trebuie reconstituit după numeroase izvoare (cap. VII). Dar, avînd 
în vedere caracterul particular al maniheismului, religie care are un 
fondator şi o structură ierarhică aptă să asigure transmiterea corectă 

a doctrinei, variaţiunile mitului maniheist sînt relativ puţin numeroase 
în comparaţie cu sistemele gnostice cu care se înrudeşte îndeaproape. 

Miturile gnostice, în virtutea unei reguli simple de generare, 
exploatează un număr foarte mare de posibilităţi logice prezente în 
secvenţele lor, recombinîndu-le aproape întotdeauna într-o manieră 
nouă. S-ar spune că, o dată pus în funcţiune, sistemul are tendinţa 
de a-şi epuiza toate virtualităţile. într-adevăr, maniheismul pleacă 
de la o ipoteză aflată doar marginal în gnosticismul care-1 precedă, 
explorîndu-i pînă la capăt consecinţele. 

Situaţia celorlalte dualisme din Occident este mai simplă. Mitu¬ 
rile originale ocupă aici o poziţie secundară, în timp ce principiul 
lor de producere continuă să se aplice constant scrierilor din VT (în 
special cărţii Genezei) şi din NT. Începînd cu Marcion, primul care 
adoptă această atitudine - distingîndu-se astfel net de gnostici -, 
dualismele Occidentului vor supune Biblia unei exegeze dualiste ce 
pare să utilizeze toate posibilităţile sistemului. 

Acesta însă continuă să funcţioneze timp de secole în alte curente 
de gîndire care nu vor fi decît menţionate în studiul de faţă, deoarece 
nu aparţin istoriei Occidentului. în secolul al XVII-lea, drumurile 
Occidentului se încrucişează din nou cu cele ale dualismului. Prin 
ocolişuri bizare, gnoza ajunge la Goethe, apoi la Hegel. De aici 
înainte, filiaţiile vor prezenta puţin interes, deoarece sistemul însuşi 
se pune din nou în funcţiune, exploatînd noi soluţii care se obţin 
printr-o simplă inversare de semne în regula fundamentală a 
generării. Romanticii sînt în acelaşi timp creatori de mituri de 
aparenţă gnostică şi exegeţi oarecum marcioniţi ai Bibliei. Iar dez¬ 
baterea asupra gnozei a fost relansată recent în ştiinţele politice şi, 
mai recent încă, în filozofia ştiinţei, mai ales a biologiei. în ultimul 
capitol vom arunca o privire asupra tuturor acestor dezvoltări tardive 
ale sistemului, cu proiectul de a reveni asupra lor intr-un studiu mai 
amplu. 

Dar, de vreme ce descrierea pe care o facem sistemului nu pare 
să ţină seama de diverşii săi utilizatori de-a lungul unei perioade de 
două mii de ani, trebuie oare considerat că în spatele acestui gen de 
analiză se ascunde ipoteza că sistemul îl gîndeşte pe om ? Cum vom 
mai afirma în paginile ce urmează, omul şi sistemul de producţie 
mitică se gîndesc ei înşişi şi cîteodată se re-gîndesc reciproc. 

Nenumăratele opţiuni pe care mecanismul reproductiv al miturilor 
şi al exegezei dualiste le oferă nu sînt totdeauna aleatorii; în unele 
cazuri, ele provin dintr-o puternică interacţiune ideologică cu alte 
grupuri sau în interiorul grupului dualist însuşi. Pe scurt, dua- 
lismele Occidentului au o istorie socială întinsă, care însă nu 
constituie obiectul acestei cercetări. Le revine altora s-o scrie. 




Capitolul I 

Stadiul cercetărilor asupra dualismului 


1. Dualism : o definiţie de lucru 

Cuvîntul dualismus a fost inventat de Thomas Hyde în 1700 pentru 
a traduce într-o formulă succintă una dintre caracteristicile cele mai 
evidente ale religiei persane : opoziţia a două spirite. El va face apoi 
obiectul unei aplicaţii improprii: celebrul „dualism cartezian”, care 
încă mai suscită criticile unui A.O. Lovejoy (.Revolt against Dualism). 
Studiul acestei ultime accepţii va rămîne în afara cercetării noastre. 

înainte de a descoperi multitudinea manifestărilor dualismului 
relevate de istoriografie, să ne oprim puţin asupra unei definiţii care 
ne va ajuta să nu ne rătăcim în vegetaţia luxuriantă a motivelor 
înrudite cu dualismul, reprezentate abundent în cele mai multe religii 
din lume. Această limitare a conceptului nu forţează materialele 
existente ; ea implică pur şi simplu „cercul hermeneutic” care ne va 
face s-o regăsim a posteriori, după ce vom fi examinat mărturiile 
originale, ca şi teoriile moderne privitoare la ele. 

Este poate superfluu să mai spunem că un acord absolut n-a fost 
realizat între cercetători în ceea ce priveşte definiţia dualismului. 
Unul şi acelaşi termen se aplică, fără distincţie, lui Platon, creşti¬ 
nismului, lui Descartes şi religiei mandeenilor. în unele cazuri, 
numitorul comun este cu desăvîrşire absent; în altele, prezenţa lui 
nu ajunge pentru a se conchide cu îndreptăţire asupra apartenenţei 
fenomenelor la o aceeaşi clasă. 

în formularea lui ontologică, dualismul prevede opoziţia a două 
principii. Această definiţie minimală, care poate fi regăsită şi în 
dicţionare, ar fi aplicabilă cu condiţia de a se preciza semnificaţia exactă 
a termenilor. „Opoziţie” implică antagonism, pe cînd „principiu” 

indică dintr-o dată că e vorba despre originea unui anumit lucru : ne 
aflăm deci în prezenţa a două entităţi separate care generează, 
fiecare, o creaţie proprie. Această specificare implică automat, pe 
lingă dualismul ontologic de bază, un dualism cosmologic, exprimat, 
la nivelul creaţiei, de acele părţi ale lumii ce revin în lucrarea 
fiecărui principiu. La fel, antagonismul celor două principii cunoaşte 
uneori şi o expresie etică, dublată la nivel cosmologic şi redublată la 
nivelul moralei umane. Cu alte cuvinte, unul dintre principii este, în 
majoritatea cazurilor, „bun”, pe cînd celălalt e „rău” şi, în con¬ 
secinţă, primul va fi răspunzător de o creaţie „bună”, iar al doilea 
de una „rea”, creaţii care vor fi obiectul alegerii, individuale sau 
colective, a omului. 

Se opune oare dualismul, conform formulei clasice, monismului ? 
în accepţia filozofică a termenului „monism”, ar trebui considerate 
ca „dualiste” toate sistemele în care fiinţa este transcendentă în 
raport cu lumea. Accentul se pune, în acest caz, pe faptul că numai 
doctrinele panenteiste, panteiste, imanenteiste sau pur materialiste 
pot fi „moniste”. Panteismul este inversul formal al panenteismului, 
care nu rămîne mai puţin un „monism”, de vreme ce poate antrena 
nu absorbţia divinităţii în lume, ci, dimpotrivă, resorbirea lumii în 
monada divină. în unele cazuri, dihotomia monism versus dualism 
pare să fie valabilă, deşi nu sînt uşor de găsit doctrine unde Răul să 
nu fie, pînă la sfîrşit, alungat de către Bine. Şi în acest caz însă, dacă 
Răul reprezintă un principiu în sensul tare al cuvîntului, el va 
continua să existe, înlănţuit, chiar după înfrîngerea-i finală. Dim¬ 
potrivă, situaţia dualistă apare adeseori acolo unde principiul Răului 
nu este coetern Principiului unic care transcende orice creaţie : el îşi 
face apariţia intr-un moment precis al istoriei expansiunii fiinţei şi e 
menit să se stingă cînd eroarea care afectează această expansiune va 
fi fost îndepărtată. în acest caz, dualismul nu-i decît un accident în 
interiorul unui mecanism ale cărui premise şi rezultate sînt perfect 
moniste. Fără nici un fel de contradicţie, putem numi aceste sisteme 
monist-dualiste. în sfîrşit, deseori variaţiunile mitologice ale formu¬ 
lelor dualiste nu permit să se stabilească măsura exactă a distanţei 
dintre „monism” şi dualism”, nici în ce priveşte originea lumii, nici 
în ce priveşte istoria şi, eventual, sfîrşitul ei. 

Ugo Bianchi a dat o serie de definiţii dualismului, oprindu-se la 
următoarea ( Prometeo , p. 39): „Sînt dualiste religiile şi concepţiile 

de viaţă conform cărora două principii, coeterne sau nu, întemeiază 
existenţa, reală sau «aparentă», a ceea ce există şi se manifestă în 
lume”. Aceasta înseamnă că fiecare din cele două principii (care nu 
sînt în mod necesar antagoniste) trebuie să contribuie la crearea unei 
părţi determinate a lumii. Conform acestei definiţii, Bianchi nu 
plasează „religiile biblice” în categoria dualismului. 

Mai precisă, ultima definiţie a lui Bianchi este de asemenea mai 
puţin restrictivă decît a noastră şi în alt fel restrictivă decît cea care 
deschidea lucrarea sa Dualismul religios (Dualismo, p. 7): dualismul 
apărea acolo unde „două (sau mai multe) dintre fiinţe (-le «supra¬ 
umane şi pre-umane care guvernează lumea») sînt concepute ca 
antagoniste şi rele prin natură intrinsecă , eventual şi ca răspun¬ 
zătoare de o creaţie care le este proprie sau de un domeniu care le 
este rezervat”. Regăsim aici antagonismul dispărut din ultima formu¬ 
lare a lui Bianchi; dar în formularea din urmă participarea celor 
două principii la creaţia lumii a devenit obligatorie, în timp ce 
cuvîntul „eventual” o făcea mai mult sau mai puţin aleatorie în 
vechea definiţie. 

Ţinînd seama de precizările făcute, nu intenţionăm să ne modi¬ 
ficăm „definiţia de lucru” dată dualismului, nici să-i substituim, 
mai tîrziu, o definiţie „perfecţionată” sau „definitivă”. în cursul 
analizei, vom fi confruntaţi cu atîtea surprize şi variaţiuni în inte¬ 
riorul unui gen multiform şi schimbător, incit este mai bine să 
restrîngem de la început un teren de acţiune deja foarte vast, pentru 
a nu cădea în echivoc. Vom avea grijă să precizăm, la momentul 
oportun, caracterul dualistoid sau pseudodualist al anumitor forma¬ 
ţiuni de la marginile dualismului. Dar, în tot ceea ce urmează, pentru 
noi dualismul va continua să semnifice : opoziţia a două principii. 


2. Istoricul cercetărilor: „plonjonul cosmogonic ” 

Un examen cronologic al istoriografiei dualismului religios este 
indispensabil. 

Pentru evitarea oricărei probleme de întîietate în descoperirea 
părţii ascunse a icebergului dualist, precizăm că începem cu slavi- 
zanţii din pură convenţie. Aceştia, de altfel, şi-au dat seama repede, 

spre mirarea lor, că dualismul în sine nu are cum să fie de origine 
slavă (deşi ipoteza unui „dualism slav” rămîne destul de veche şi 
persistentă). 

Nimeni nu exemplifică mai bine decît A.N. Veselovski peripeţiile 
şi deziluziile acestei căutări, provocate de dorinţa sa de a elucida 
problema complicată a influenţelor exercitate de mişcarea dualistă a 
bogomililor. După ce descoperise, pe teren slav, mai multe povestiri 
folclorice dualiste despre creaţia lumii prin „plonjon cosmogonic”, 
în 1872 Veselovski a tras concluzia unei răspîndiri populare a bogo- 
milismului. Savantul finlandez Julian Kron l-a făcut să-şi schimbe 
opinia şi să se convertească, în 1889, la propria lui ipoteză : legen¬ 
dele dualiste sînt de origine fino-ugrică şi uralo-altaică. în 1891, sub 
impresia puternică a unor noi descoperiri (versiuni nord-americane 
ale aceluiaşi mit deveniseră deja accesibile datorită americanistului 
francez de Charencey, în 1884), Veselovski va susţine ipoteza 
„genezei independente” a povestirilor în „diverse arii etnice” 
(Dragomanov, pp. 11-14; Ivanov, pp. 324-26). 

Scriind la puţină vreme după Veselovski, învăţatul ucrainean 
M.P. Dragomanov formula o teorie mai complexă: legendele dua¬ 
liste, care presupun un context maritim (v. infra ), s-au născut în 
India, au fost păstrate şi aduse la o formă mai elaborată în 
Mesopotamia, au jucat un rol determinant în formarea dualismului 
iranian zervanit (opus dualismului zoroastrian) şi, de acolo, s-au 
îndreptat spre nord-est (Transcaucazia) şi spre Occident, unde au 
creat gnosticismul. Prin ramura maniheistă a acestuia, au pătruns 
pînă la popoarele asiatice, atingînd, prin paulicienii armeni. Bulgaria 
şi influenţînd bogomilismul. Slavii de est nu le-au moştenit de la 
bogomili, ci direct de la popoarele transcaucaziene (p. 100). în afara 
caracterului ei uşor fantezist în plan istoric, această ipoteză prezintă 
inconvenientul de a nu da seama în nici un fel de existenţa miturilor 
americane. Pentru a explica provenienţa lor, Dragomanov este obligat 
să recurgă (p. 21, n. 6) la teoria perfect contradictorie a „genezei 
independente”. în ciuda artificialităţii sale, studiul lui Dragomanov 
a fixat cadrul cercetărilor ulterioare, de la Dăhnhardt la Ivanov şi 
Schmidt. 

Aplecîndu-se din nou asupra enigmei dualiste în 1925, savantul 
bulgar Iordan Ivanov a adoptat, fără a-1 contrazice totuşi pe 

Dragomanov (p. 331), o atitudine mai prudentă privind apariţia şi 
difuziunea legendelor „plonjonului cosmogonic”, mărginindu-se să-i 
precizeze aria imensă de răspîndire (Ivanov, pp. 321-26). între timp, 
numeroase versiuni ale legendei fuseseră publicate în Natursagen 
ale lui Oskar Dăhnhardt (volumele I, III şi IV, 1907, 1910 şi 1912), 
iar Wilhelm Schmidt continua să se ocupe de filiaţiile lor. Dăhnhardt 
a modificat teoria lui Dragomanov. A făcut distincţie, în primul 
rînd, între două tipuri principale de legende : bogomil şi asiatic. în 
ambele cazuri, creaţia lumii are loc prin colaborarea dintre 
Dumnezeu şi o a doua fiinţă primordială care, intr-un fel mai mult 
sau mai puţin accentuat, este antagonistă lui Dumnezeu. în legendele 
de provenienţă - după Dăhnhardt - bogomilă, adversarul lui 
Dumnezeu este Satanael; în legendele asiatice este, de obicei, 
ornitomorf. E vorba despre colaboratorul/adversar care, cufun- 
dîndu-se în adîncurile apelor, aduce de acolo pămîntul necesar 
formării lumii (voi. I, pp. 1-6). Două motive principale şi distincte 
sînt prezente în aceste povestiri: motivul oceanic şi cel dualist 
(p. 6), care poate lipsi din unele arii de răspîndire a celui dinţii, 
precum America de Nord. Credincios liniilor trasate de Dragomanov, 
Dăhnhardt a continuat să caute în marile religii originea celor două 
motive atît de răspîndite în etnologie : a găsit în Chaldeea şi în India 
originea „plonjonului” ( Tauchmotiv ) şi în Iran pe cea a dualismului, 
care se propagă prin curentele gnostice şi maniheism, ca să ajungă, 
prin intermediul paulicianismului, pînă la bogomilism, răspunzător 
de răspîndirea dualismului în aria slavă (pp. 6-36). Prezenţa motivului 
plonjonului în America se explică prin teoria migraţiilor asiatice 
prin strîmtoarea Behring (p. 36). Cit despre Wilhelm Schmidt, 
autorul celei mai bune culegeri de informaţii privind Tauchmotiv- ul, 
el nu acordă dualismului poziţia importantă şi independentă pe care 
acesta o merită. 

Datorăm inegalabilei erudiţii a lui Mircea Eliade o limpezire a 
discuţiilor purtate în jurul „plonjonului cosmogonic”. Studiul lui 
Eliade, a cărui terţă versiune, revăzută, a apărut în 1970, închide 
ciclul inaugurat de Veselovski printr-o analiză riguroasă a versiunilor 
dualiste şi non-dualiste ale mitului şi printr-o discutare a ipotezelor 
dualismului slav (pp. 93-7) şi a răspîndirii motivului dualist pornind 
din Iran (pp. 109-14). Refuzînd să pronunţe o judecată definitivă în 

problema genezei legendelor (a căror iradiere s-ar produce, totuşi, 
dintr-un centru unic : p. 126), Eliade se ocupă mai ales de aspectul 
structurii şi semnificaţiei lor (pp. 127-130), pentru a ajunge la 
concluzia că sistemele dualiste nu reprezintă în mod necesar „in¬ 
fluenţe tardive, de origine iraniană” (p. 128). 


3. Istoricul cercetărilor: o schimbare de perspectivă 

Ce importanţă se cuvine să acordăm devalorizării ipotezei potrivit 
căreia Iranul ar fi fost „patria primordială” a dualismului religios, 
ipoteză apărată, după cum s-a văzut, de numeroase autorităţi în 
materie, de la Dragomanov la Ivanov ? 

Pentru istoria religiilor, această schimbare de perspectivă are 
valoarea unei revoluţii care-i afectează toate domeniile. Pentru că 
dacă Dragomanov este un precursor (articolele lui apar în 1892 şi 
1894), Dăhnhardt şi Ivanov nu fac decît să se ralieze opiniei general 
împărtăşite în timpul lor, comună savanţilor care se ocupă de răs- 
pîndirea dualismului în marile religii. 

Savanţii credeau că rezolvă în acest fel mai cu seamă problema 
originilor gnosticismului: W. Anz în 1897, W. Bousset în 1901 şi 
1907, R. Reitzenstein în 1921 etc. (vezi discuţia în lucrările noastre 
Psychanodia, pp. 16-23 şi Experiences, pp. 9-10). Aceşti reprezentanţi 
ai şcolii istorico-religioase germane - religionsgeschichtliche Schule - 
construiesc intr-un fel totuşi riguros edificiul complet fictiv al unui 
„mister iranian” foarte vechi, care ar explica apariţia misterelor 
Antichităţii timpurii, a gnozei pre-creştine şi a creştinismului însuşi. 

Acest „mister iranian”, castel din cărţi de joc născocit spre a 
risipi toate misterele din istoria mişcărilor religioase dualiste, de la 
gnosticism şi maniheism la cathari - „dualisme ale Occidentului” 
care ne vor reţine atenţia în paginile ce urmează -, se va spulbera la 
o simplă atingere, constituită de analizele unor savanţi precum 
Carsten Colpe, H.-M. Schenke şi Gilles Quispel. Dar problema 
dualismului, de acum scoasă din terenul de predilecţie ce părea a fi 
Iranul, rămîne deschisă. O dată cu Schenke şi Quispel, gnosticismul 
este pus mai ales în relaţie cu istoria religioasă a iudaismului, căruia 
îi lipsesc reprezentările dualiste. Provenienţa lor se explică la rigoare 



GNOZELE DUALISTE ALE OCCIDENTULUI 


25 


printr-o revoluţie care afectează iudaismul după distrugerea 
Templului din anul 70 (v. Experiences, pp. 45-77), sau prin dezvoltarea 
unor credinţe în marginea religiei samaritene, după cum crede, 
recent, Jarl Fossum (The Name ofGod). Este însă insuficient pentru 
a da seamă de apariţia unor situaţii existenţiale, a unor mituri şi a 
unor motive tipic dualiste. O parte a cercetării de faţă va furniza 
demonstraţia necesară privind, în primul rînd, apariţia antago¬ 
nismului celor două (sau mai multe) principii şi originea lumii şi a 
omului. Meritul de a fi semnalat pentru prima dată existenţa acestei 
enigme a istoriei religiilor constînd în reactivarea repetată, după 
instalarea erei creştine, a miturilor dualiste care par să vină din 
vremuri străvechi, îi revine lui Ugo Bianchi. El este cel care a pus 
în legătură figura „Demiurgului- Trickster" sau viclean, prezent în 
unele culturi „primitive”, cu mai multe personaje mitice din marile 
religii şi, în special, cu acelaşi Demiurg gnostic rău pe care-1 vom 
regăsi, pînă la începutul secolului al XV-lea, la catharii din Italia de 
nord. 

Acest grup special de mişcări religioase pe care le vom numi, în 
lipsa unei formule mai bune, „dualismele Occidentului” (căci, direct 
sau indirect, au afectat istoria religioasă şi socială a Occidentului în 
anumite perioade), prezintă unele trăsături particulare ce se cuvin 
menţionate înainte de a păşi mai departe. 


4. „Păcat antecedent” şi „păcat originar” 

Pentru a preciza distanţa dintre doctrinele dualiste şi doctrina 
Bisericii, Ugo Bianchi a recurs la acest cuplu de opoziţii: „păcat 
originar”/„păcat antecedent”. în timp ce dualiştii ar explica situaţia 
decăderii actuale a lumii şi a omului printr-un eveniment dezastruos 
care precedă creaţia omului sau a cuplului uman primordial („păcat 
antecedent”), iudeo-creştinismul pune decăderea în legătură cu libe¬ 
rul arbitru al lui Adam şi al Evei, acest „păcat originar” care-1 
scuteşte pe Dumnezeu de orice răspundere ( Selected Essays, 
pp. 177-86; Prometeo, pp. 55-70). 

Analiza lui Ugo Bianchi face parte dintr-un proiect care urmăreşte 
să definească doctrinele dualiste prin „trăsături distinctive” servind 

în acelaşi timp ca demarcaţii în interiorul genului şi ca invarianţi ce 
permit separarea genului dualist de genul non-dualist. Vom examina 
mai departe alte perechi de opoziţii (§ 7) şi dezavantajele căutării 
„invarianţilor” (cap. III 5). 


5. Problema continuităţii 

Un progres foarte important în cercetarea dualismului a fost 
realizat o dată cu apariţia cărţii Simonei Petrement, Le Dualisme 
chez Platou, Ies Gnostiques et Ies Manicheens (1947). Studiind 
formele dualismului platonician, Simone Petrement îl aşeza în raport 
tipologic cu gnosticismul şi maniheismul, oprindu-se asupra formu¬ 
lelor dualiste din NT etc. 

Reluată de Ugo Bianchi, teza Simonei Petrement s-a găsit inte¬ 
grată într-un context de o valoare euristică de necontestat ( Prometeo , 
pp. 153 sq. etc.; v. mai departe). 

Ugo Bianchi constată că moştenirea dualistă platoniciană se 
bazează pe tradiţii mai vechi, legate de numele lui Orfeu, Pitagora 
şi Empedocle. 

Există în Grecia antică o întreagă literatură referitoare la Orfeu, 
constituind un curent religios numit orfism (cf. Bianchi, Selected 
Essays, pp. 187-95 ; Prometeo , pp. 129-43). Se pare că, pentru autorii 
care vorbesc despre el, „orfismul era un mod de viaţă şi anume un 
mod de viaţă ascetic” (Guthrie, p. 27), implicînd vegetarianismul. 
Binecunoscutele „abţineri” ( apochai ) orfice se justificau printr-un 
mit dualist creat în jurul lui Dionysos-copil, moştenitor al puterii 
tatălui său, Zeus, şi sfîşiat în bucăţi de Titanii invidioşi. Zeus l-a 
reînviat pe Dionysos slujindu-se de inima lui, salvată şi adusă de 
zeiţa Athena. Dar „partea cea mai îngrozitoare din crima Titanilor 
abia urmează să fie povestită: după ce l-au omorît pe copilul 
Dionysos, Titanii au mîncat din carnea lui. Zeus, plin de furie în faţa 
acestei nelegiuiri, şi-a repezit fulgerele asupra lor şi i-a ars, iar din 
rămăşiţele lor fumegînde a ieşit o rasă necunoscută pînă atunci, rasa 
oamenilor muritori. în virtutea acestor date, natura noastră este 
dublă : sîntem născuţi din Titani, odioşii fii ai pămîntului, dar în noi 
subzistă totuşi ceva din natura divină, pentru că în corpul nostru au 

trecut fărîme din trupul lui Dionysos, fiul lui Zeus Olimpianul, din 
care Titanii s-au hrănit prin sacrilegiu” (Guthrie, p. 98). Acest 
„păcat antecedent” marchează pentru totdeauna condiţia umană, 
care nu-şi va putea răscumpăra greşeala ( timâria, scelus etc.; surse 
la Bianchi, Prometeo, pp. 66-70) decît îmbrăţişînd „viaţa orfică” 
(orphikos bios), ce constă în „abţinerea de la consumul cărnii 
fiinţelor vii” ( apoche ton empsychon) şi în practicarea ascezei. 

Ar fi fără îndoială exagerat să le atribuim acestor „puritani 
greci”, cum au fost numiţi orficii, o doctrină anticosmică. Ei sînt 
net antisomatici, antinomişti în raport cu obiceiurile majorităţii (ei îi 
învaţă pe oameni să nu ucidă: Guthrie, p. 219) şi vegetarieni. 
Sîntem prea puţin informaţi asupra lor spre a le atribui în mod cert 
ideea metensomatozei (reîncarnarea aceluiaşi suflet în mai multe 
corpuri), dar este aproape sigur c-o împărtăşeau, împreună cu 
pitagoreicii, cu şamanul („iatromant”) Empedocle din Agrigent şi 
cu Platon însuşi (v. Experiences, pp. 31, 50 etc.). în cele ce urmează, 
vom vedea că doctrina metensomatozei nu este în mod necesar 
legată de dispreţuirea vieţii pămînteşti. E totuşi ceea ce se întîmplă 
la pitagoreici, Empedocle, Platon şi, probabil, la orfici. Avem aici 
de-a face, în majoritatea cazurilor, cu doctrine dualiste caracterizate 
prin antisomatismul lor şi printr-un antinomism incluzînd anumite 
forme de asceză care implică, în cazul orfismului, vegetarianismul. 


6. Dualismul în marile religii 

E imposibil să stabilim aici un tablou complet al religiilor sau al 
curentelor religioase care fac parte din familia dualistă. Analogiile 
dintre budism şi gnosticism, de exemplu, sînt impresionante, 
într-adevăr, budismul este o religie dualistă al cărei mesaj anticosmic 
şi antisomatic se concentrează în cunoscuta formulă: sarvam 
duhkham sarvam anityam, „totul este suferinţă, totul este neadevăr”. 
Dar care sînt termenii dualismului budist ? Pentru Calea cea Mică 
(Hinăyăna), s-ar putea la rigoare vorbi de opoziţia dintre samsăra 
(ciclul transmigraţiilor) şi nirvana. Dar, în mod evident, această 
dihotomie este abolită în Mahăyăna, care proclamă identitatea dintre 
samsăra şi nirvana. De aici înainte vom vedea cum, din ce în ce mai 

mult, ramificaţiile uneori antinomiste ale budismului insistă asupra 
„iluminării” care, în măsura în care poate fi condensată intr-un 
mesaj transmisibil, duce exact la descoperirea acestei identităţi. 

Dacă nu le este proprie hinduşilor în general, o oarecare atitudine 
anticosmică impregnează totuşi religiozitatea lor şi cea mai mare 
parte din sistemele lor filozofice tradiţionale. Dar precizarea în 
fiecare caz particular a rădăcinilor şi a formelor ei de expresie 
dualiste ar depăşi cu mult cadrele cercetării noastre. 

Tărîm predilect al dualismului, Iranul oferă un teren mai solid de 
investigaţie. Va trebui să distingem în primul rînd dualismul care urcă 
pînă la reformatorul Zoroastru însuşi de dualismul mult mai specific 
aparţinînd mişcării heterodoxe zervanite din secolul al III-lea p.C., 
în care Zaehner (p. 5) vede totuşi o tentativă ce vizează instaurarea 
unui monism superior conflictului dintre cele două spirite „gemene” 
despre care vorbeşte Yasna 30, 3-4. Dincolo de finitudinea acestora 
s-ar impune infinitudinea lui Zervan (avesticul zrvăn-akarana, în 
pahlavi zurvăn i akanărak). Vom avea ocazia să revenim în mai 
multe rînduri asupra zervanismului. în ce măsură însă zoroastrismul 
însuşi este dualist ? Avem de-a face cu un dualism care nu priveşte 
opoziţia dintre spirit şi materie, dintre sus şi jos (ca în tradiţia 
platoniciană), ci dintre două „forţe rivale, spirituale şi morale: 
binele şi răul, lumina şi tenebrele, ordinea şi dezordinea, Ohrmazd 
şi Ahriman” (Zaehner, p. 4). Crearea lumii i se datorează lui 
Ohrmazd. Ea este deci esenţialmente bună, deşi Ahriman a întinat-o 
pe urmă (p. 5); dar, conform ortodoxiei tardive zoroastriene ( Marele 
Bundahishn 7, 2-6), ultima perioadă cosmică se va caracteriza prin 
triumful final al lui Ohrmazd asupra lui Ahriman. 

Descoperirea manuscriselor de la Qumrân a lărgit cîmpul cerce¬ 
tărilor asupra dualismului în marile religii. Una dintre doctrinele 
fundamentale ale sectei, conţinută în Serek (1QS 3, 13-4, 26; 
cunoscută de asemenea sub numele de „Manual de Disciplină”, 
„Canonul sectei” sau „Regula comunităţii” : Delcor-Garcia Martinez, 
p. 88), este a Celor Două Spirite create de Dumnezeu: Prinţul 
Luminii ( sr wrym ) şi îngerul Tenebrelor (ml ’k hwsk : 3, 20-21, ib ., 
p. 287). „în acest fel, dualismul care împarte în două umanitatea se 
dedublează intr-un dualism celest, iar el contribuie la organizarea şi 
opunerea radicală a două lumi ostile una alteia. Despre cei ce 
urmează adevărul se spune că «merg pe calea luminii»; dimpotrivă, 

cei răi, «fiii perversităţii», «merg pe calea întunericului»” (3, 20-21; 
ib. , p. 287). Natura şi acţiunile umane sînt determinate de Cele 
Două Spirite: „Dumnezeu, în misterul inteligenţei sale şi al 
înţelepciunii gloriei sale, a pus capăt existenţei răului” ; la judecata 
eschatologică, „îl va distruge pentru totdeauna” (4, 18-19), „răul nu 
va mai avea fiinţă” (4, 23; ib., p. 288). Purificaţi, Drepţii vor 
ajunge să-l cunoască pe Cel Preaînalt (4, 22; ib.). 

Interpretarea acestei doctrine a dat mult de furcă nu numai 
semitizanţilor, ci şi comparatiştilor, care au apropiat-o imediat de 
zoroastrism şi de un mit dualist transmis de Plutarh în tratatul De 
Iside et Osiride (v. Delcor-Garcia, pp. 290 sq., cu un excelent 
expozeu bibliografic). în ce-1 priveşte, Ugo Bianchi a negat în mai 
multe rînduri acestui text orice implicaţie dualistă (v. Prometeo, 
pp. 103-5), în temeiul absenţei unei sfere de creaţie proprii Celor 
Două Spirite. Cu toate acestea, documentul spune explicit că 
„generaţiile” umane (, twldwt ) sînt împărţite între Lumină şi Tenebre ; 
asta înseamnă, fără echivoc, că Cei Doi dispun de sfere de creaţie 
separate, lucru neanulat de faptul că amîndoi sînt creaţi, la rîndul 
lor, de Dumnezeu. După chiar criteriile formulate de Ugo Bianchi, 
ar fi greu de exclus doctrina eseniană a Celor Două Spirite din sfera 
conceptului de „dualism”. 


7 . O tipologie dualistă 

în prezentarea sumară făcută cîtorva religii dualiste, am constatat 
deja diferenţe considerabile între ele : una poate fi acosmică şi alta 
procosmică, una este antisomatică şi alta nu ş.a.m.d. Lui Ugo 
Bianchi ( Prometeo , pp. 48-53) i se datorează o tipologie funcţională 
care înregistrează principalele perechi de trăsături opuse prezente 
în toate sistemele dualiste: radical/moderat; eschatologic (sau 
linear)!dialectic (sau ciclic) ; anticosmic/procosmic. 

Prima pereche de trăsături priveşte originea situaţiei dualiste: 
dacă cele două principii sînt coeterne, dualismul este radical; dacă, 
dimpotrivă, principiul Răului apare la un moment dat din cauza 
vreunui „păcat antecedent”, avem de-a face cu un dualism moderat 
sau monarhian (cu un singur arche sau principiu). 

A doua pereche se referă la rezolvarea sau la finalul conflictului 
dualist: dacă el e destinat dispariţiei în momentul în care monarhia 
principiului bun va fi stabilită (sau restabilită), avem de-a face cu un 
dualism eschatologic; în situaţia contrară, conflictul se repetă ci¬ 
clic : vorbim despre un dualism dialectic. 

A treia pereche se referă la poziţia lumii în cadrul conflictului: 
dualismul anticosmic crede că lumea este de-a dreptul rea, în timp 
ce dualismul procosmic afirmă bunătatea lumii. 

Cu ajutorul acestor trei dihotomii fundamentale, Ugo Bianchi 
stabileşte un tablou al principalelor forme de dualism : zoroastrismul 
(radical, eschatologic, procosmic), orfismul şi Empedocle (radical, 
dialectic), Heraclit (radical, dialectic), dualismul indian atman/maya 
(radical, dialectic), Platon (radical, dialectic, procosmic), gnosti¬ 
cismul „moderat” (moderat, eschatologic, anticosmic), maniheismul 
(radical, anticosmic), neoplatonismul (moderat, dialectic, procos¬ 
mic), mandeismul (radical), bogomilismul (moderat, eschatologic, 
anticosmic), catharii „radicali” (radical, anticosmic), catharii 
„monarhieni” (moderat, anticosmic). Absenţa anumitor trăsături 
din tablou reflectă imposibilitatea determinării lor precise în cazul 
mai multor dualisme particulare. 

Foarte utilă pentru a distinge între ele principalele forme de 
dualism, această tipologie nu este totuşi în măsură să reflecte nuan¬ 
ţele care separă „dualismele Occidentului”. în special la micronivel, 
va fi indispensabil să introducem numeroase alte dihotomii; ele ne 
vor permite să constatăm că dualismul nu este pur şi simplu o 
doctrină ce se poate moşteni, ci un proces de gîndire care, o dată pus 
în mişcare, produce de la sine o infinitate de variante perfect pre¬ 
vizibile, plecînd de la o simplă analiză logică (v. infra, cap. V 19). 
Studiul acestui proces formează obiectul cercetării noastre. Pentru 
a-1 descrie, recursul la opoziţii binare va fi necesar în nenumărate 
puncte ale povestirii mitice. Spre capătul cercetării noastre, vom 
constata că „dualismele Occidentului” n-au epuizat decît o parte a 
alternativelor pe care le aveau la dispoziţie. Timpurile moderne par 
să fi refăcut restul. Iată de ce problema „gnozei moderne” şi a 
nihilismului (cap. XII) va completa imaginea surprinzătoare oferită 
de partea istorico-religioasă a acestei lucrări. 

8. Mituri dualiste : 1. Demiurgul şarlatan 

Existenţa miturilor dualiste în afara „marilor religii” a fost deja 
demonstrată de aria întinsă de difuziune a povestirilor despre „plon¬ 
jonul cosmogonic” (cf. supra, § 2), unde am întîlnit prima dată şi 
personajul Demiurgului şarlatan. Faptele săvîrşite de el, obiect al 
unor nesfîrşite epopei populare, nu se limitează doar la creaţia lumii 
prin „plonjon”. în povestirile dualiste. Demiurgul şarlatan, anatagonist 
al Creatorului, este răspunzător pentru tentativele nereuşite de reor¬ 
ganizare a lumii, în urma cărora condiţia umană este alterată şi 
degradată pentru totdeauna. Printre cele mai cunoscute exemple, să 
amintim mai multe versiuni ale mitului cosmogonic al indienilor 
maidu din California, asupra cărora vom reveni (cap. V 12). După 
varianta nord-occidentală, pămîntul a fost creat de Fiinţa celestă cu 
ajutorul Broaştei Ţestoase care aduce nămol de pe fundul mării. în 
absenţa Creatorului şi a Ţestoasei, din pămînt iese Coyotul. Cînd 
Creatorul plămădeşte cuplul uman primordial, Coyotul îşi arată 
dezaprobarea, dar nu reuşeşte să facă nici el ceva mai bun şi, nevoind 
să-şi recunoască nereuşita, proferează prima minciună de pe lume. 
Oamenii din timpurile originare au o viaţă uşoară; pe deasupra, pot 
să întinerească perpetuu, scăldîndu-se intr-un lac a cărui acţiune 
miraculoasă Kusku, Primul Om, o experimentează asupra lui însuşi. 
El va fi singurul care nu se va lăsa convins de Coyot să-şi dea 
nemurirea în schimbul unei condiţii de muritor. Lucrurile iau o 
întorsătură proastă pentru Coyot, căci propriul lui fiu va fi primul 
mort; Coyotul va încerca în zadar să-l readucă la viaţă, scufundîndu-1 
în lacul cu apă vie. în urma altor întîmplări nefericite, Coyotul se 
sinucide şi călătoreşte spre Occident, în ţara morţilor, în timp ce 
propriul său fiu şi Kusku dobîndesc un fel de nemurire celestă. 

în versiunile nord-orientale, Coyotul există de la începuturi alături 
de Creator. Cînd el afirmă : „Sîntem doi conducători”. Creatorul nu-1 
dezminte (Bianchi, Dualismo, p. 76), iar Coyotul, care poate să ia orice 
înfăţişare, continuă să-l maimuţărească pe Kodoyampeh (Creatorul), 
să aibă pretenţii la întîietate şi să-şi demonstreze invulnerabilitatea. 

în privinţa condiţiei umane, ea este în sarcina Coyotului, care se 
ocupă de căsătorii, naşteri şi moarte. Creatorul e amărît: „N-am 

dorit-o, şi iată că lumea va fi muritoare” - se plînge el. înainte de a 
se retrage însă, lasă în lume două fire de stuf care, transformate în 
şerpi cu clopoţei, îl vor ucide pe fiul Coyotului. Pentru acesta, e 
prea tîrziu de-acum să se căiască: nu există cale de întoarcere 
(ib ., pp. 77-8). 

Vestitul Trickster nord-american, Demiurg uneori şi totdeauna 
şarlatan, îmbracă înfăţişarea mai multor animale: este Corb în 
Alaska şi în Columbia britanică; mai spre sud, e Dihor şi Coţofană 
albastră; pe podişurile occidentale, e Coyot; în cîmpii, apare ca 
Iepure; pe coasta Pacificului, în Marile Cîmpii şi în regiunea 
Mackenzie, are formă umană (Goas, pp. 465-6). 

în cunoscuta lui carte despre Trickster, Paul Radin descria acest 
personaj ridicol, antinomist şi extrem de popular, ca instabil, amoral, 
bulimic, hipersexuat (uneori ithyfalic) şi atins de boală deambu- 
latorie. Reluînd o teză a lui Fr. Boas, Radin credea în existenţa unui 
ciclu „pur” al Tricksterului, necontaminat adică de istorii referitoare 
la eroul cultural - personaj esenţialmente „serios”, de origine şama- 
nică. într-un ciclu „amestecat”, s-ar putea încă recunoaşte trăsăturile 
originale ale Tricksterului, alături de cele ale eroului. Ca urmare, 
Radin se simţea îndemnat să considere miturile Demiurgului 
şarlatan, singurele care ne interesează aici pentru că uneori sînt 
dualiste, drept produse recente în care anumite isprăvi ale eroului au 
fost transferate asupra Tricksterului (v. şi Ricketts, pp. 330-1). 

Părerea lui Radin a fost combătută de Mac Linscott Ricketts, 
care subliniază unitatea celor trei feţe ale personajului: Trickster, 
„Transformer” (Demiurg) şi Erou cultural în acelaşi timp (ib ., 
pp. 327 sq.). Rivalitatea dintre Creator şi Trickster i se pare lui 
Ricketts a fi produsul unei succesiuni cronologice : Tricksterul ar fi 
anterior imaginii unei Fiinţe Supreme construite de şamani, în timp 
ce funcţiunile creatoare ale celor doi se suprapun (p. 340). Existenţa 
miturilor dualise atît de răspîndite în America de Nord este explicată 
de Ricketts ca rezultat ulterior al acestei lupte a competenţelor: în 
ariile în care Creatorul triumfă, Tricksterul este redus la poziţia unui 
Demiurg şarlatan. Asta ar fi adevărat mai ales pentru California 
centrală, unde populaţiile porno fac din Coyot un Creator, yuki îl 
consideră un secund al Creatorului, iar maidu - adversarul lui 
(p. 341). 

Povestirile dualiste în etnologie, cu Tricksterul, în general, ca 
protagonist, sînt cercetate în cartea lui Ugo Bianchi II dualismo 
religioso (1958), care delimitează mai multe arii principale de 
răspîndire, cuprinzînd Asia centrală şi nord-orientală, Eurasia sep¬ 
tentrională, Australia (cf. Selected Essays, pp. 78-85), Oceania şi 
Ţara de Foc (,ib ., pp. 75-8). De importanţă majoră în istoria dua¬ 
lismului este descoperirea de către Bianchi a faptului că numeroase 
mituri prezente în „marile religii” sînt de aspect şi de origine 
dualiste. Să le examinăm pe rînd. 

într-un apendice la Dualismo (pp. 194-7), Bianchi se oprea deja 
asupra figurii lui Loki din mitologia scandinavă, acest „Ase viclean” 
pe care Georges Dumezil îl descria ca înfumurat, lăudăros, de o 
curiozitate insaţiabilă, amoral, ridicol, mincinos, pervers, punînd la 
cale farse răutăcioase, trişînd la joc, lipsit de loialitate - dar totodată 
ingenios şi inventiv (Dumezil, Loki , pp. 10-11). Bianchi ajungea la 
concluzia că „numeroase trăsături tipice Tricksterului aparţin perso¬ 
najului Loki” (p. 197). 

Dacă, în această situaţie, o interpretare similară fusese deja 
avansată de J. de Vries în 1933 (cf. Dualismo , p. 197, n. 8), celelalte 
apropieri făcute de Bianchi rămîn mereu surprinzătoare, căci pre¬ 
zintă într-o lumină nouă miturile pe care le vom întîlni în „dualismele 
Occidentului”. Din acest motiv, un scurt inventar ni se pare in¬ 
dispensabil. 

Să începem cu zervanismul, în care cercetătorii de odinioară se 
obişnuiseră să afle originea mai multor povestiri dualiste populare. 

în versiunea autorului armean Eznik din Kolb, cea mai completă 
din cele patru existente, mitul principal al zervanismului este pre¬ 
zentat astfel: Zervan, fiinţă după toate aparenţele androgină, al 
cărei nume s-ar traduce prin Soartă sau Destin, exista înainte de 
orice. Dorind să aibă un fiu, Zervan aduce repetat un sacrificiu timp 
de o mie de ani, apoi e cuprins de îndoieli cu privire la utilitatea 
sacrificiului. Atunci, doi fii sînt concepuţi în „matricea” lui (v. 22): 
Ohrmazd în virtutea sacrificiului şi Ahriman în virtutea îndoielilor. 
Zervan promite să-l facă rege pe cel dinţii care va ajunge la el. 
Ohrmazd îi descoperă lui Ahriman acest plan, iar Ahriman se 
grăbeşte să „străpungă sinul” (v. 39) lui Zervan şi să se prezinte 
înaintea Tatălui său. Zervan nu-1 recunoaşte : „Fiul meu, zice el, e 

parfumat şi luminos, tu eşti întunecat şi împuţit” (vv. 54-5). Oricum, 
Zervan e obligat prin jurămîntul făcut să-i acorde lui Ahriman titlul 
de rege, dar numai pentru nouă mii de ani, după care Ohrmazd „va 
domni şi tot ce va voi să facă, va face” (vv. 84-5). Fiecare dintre cei 
doi fraţi începe să creeze : „Şi tot ce crea Ohrmazd era bun şi drept, 
iar ceea ce făcea Ahriman era rău şi strîmb” (vv. 89-92; v. şi 
Zaehner, pp. 433-4). 

Un alt mit zervanit este foarte apropiat de atmosfera poveştilor 
cu Demiurgul şarlatan, acest personaj extrem de complex, comic şi 
tragic în acelaşi timp, care se dovedeşte uneori mai înţelept decît 
Creatorul. Este tocmai cazul lui Ahriman, deţinător al unui secret 
de fabricaţie pe care Ohrmazd îl ignoră şi anume: cum se fac 
„luminătorii” pentru a da lumină lumii. Vorbind de faţă cu demonii, 
Ahriman le dezvăluie că Ohrmazd ar putea face Soarele prin acuplare 
cu sora sa (aluzie la practica xwetwâdatîh, avestica xvetuk das, 
foarte onorabilă în contextul ei). Demonul Mahmi aleargă la 
Ohrmazd pentru a-1 informa (surse la Zaehner, F 5-7, pp. 435-9). 

în sfîrşit, un al treilea mit descrie un conflict de proprietate între 
Ohrmazd şi Ahriman: apele în întregul lor îi aparţin lui Ahriman şi 
totuşi animalele lui Ohrmazd (cîinele, porcul, măgarul şi boul) se 
adapă în ele. Cînd Ahriman le interzice să se atingă de apa lui, 
Ohrmazd nu ştie ce să facă, dar unul dintre demonii ahrimanieni îl 
învaţă să-i spună vecinului plin de răutate : „Scoate atunci apele din 
pămîntul meu! ” Vicleşugul nu are rezultatul aşteptat, căci Ahriman 
o pune pe una din creaturile lui, broscoiul, să înghită toată apa aflată 
pe proprietăţile lui Ohrmazd. Acesta rămîne din nou în încurcătură, 
pînă cînd un alt partizan de-al lui Ahriman, musca, intrînd în nasul 
broscoiului, îl sileşte să dea înapoi apa (F5 la Zaehner, p. 436). 

Sînt oare aceste trei mituri de origine iraniană ? în trecut, cei mai 
mulţi cercetători au crezut astfel (cf. studiul nostru Dualistic Myth, 
48). Pentru fiecare dintre ele, Ugo Bianchi a găsit însă la popoarele 
fără cultură scrisă paralele care par să întărească mai curînd ipoteza 
unei geneze independente. 

La dogonii din Mali, Demiurgul şarlatan, Ogo-Yurugu, este 
Vulpoiul palid, „independent, dar nemulţumit de a fi astfel; activ, 
inventiv şi în acelaşi timp distrugător; îndrăzneţ, dar şi temător; 
neliniştit, şmecher şi totuşi dezinvolt” (M. Griaule - G. Dieterlen, 

citaţi de Bianchi, Selected Essays, p. 92). Naşterea lui este 
neobişnuită, ca şi cea a lui Ahriman: o versiune a mitului istoriseşte 
cum Ogo-Yurugu n-a avut încredere în promisiunea tatălui său, zeul 
celest Amma, care avea de gînd să-i dea pe sora lui geamănă de soţie 
(acest principiu rigid al gemeleităţii, din care decurge întreaga creaţie 
a fiinţelor divine la dogoni, aduce bine aminte de syzygiai sau 
perechile de eoni gnostice, aflate în unire matrimonială; de altfel, 
degradarea lumii se explică, la cei mai mulţi gnostici, prin între¬ 
ruperea îngemănării divine către zona periferică a eonilor care emană 
de la Tatăl). Din cauza neîncrederii lui Ogo, naşterea lui e pre¬ 
matură : el iese din sinul mamei sale (Pămîntul) săpîndu-şi o cale şi 
smulgînd pentru asta o parte de placentă. Ogo îşi caută în van o 
soţie; spre a-şi potoli nevoia de împreunare, recurge la propria-i 
mamă, iar din această unire incestuoasă se nasc geniile rele. Trans¬ 
format în Yurugu, Vulpoiul palid, Tricksterul dogon rămîne înde¬ 
aproape legat de o serie de acte cosmogonice ambigue: „Solitar, 
incomplet şi mereu revoltat, activ însă, el va fi un agent necesar 
dezvoltării vieţii pe pămînt” (Bianchi, ib., pp. 93-4). 

în ce priveşte mitul Creatorului ignorant şi al antagonistului său 
mai înţelept, Ugo Bianchi semnala mai multe paralele în aria eurasiatică 
(ib ., pp. 162 sq.), la care am adăugat altele. Un inventar aproximativ 
arată că una sau mai multe versiuni ale mitului circulă la bulgari, la 
români, georgieni, estonieni, tătari şi buriaţi. Antagonistul are uneori 
forma unui animal (arici, prepeliţă), în timp ce spionul care aduce 
secretul la cunoştinţa Creatorului ignar este o insectă (Dualistic Myth, 
p. 48). Miturile unde adversarul este un animal ar putea indica faptul 
că povestirea zervanită nu reprezintă, în ultimă instanţă, decît adap¬ 
tarea unui mit dualist popular (ib ., p. 48; Bianchi, Prometeo, p. 123). 

O paralelă cu totul suprinzătoare a mitului absorbirii apei a fost 
găsită de Ugo Bianchi la irochezi (Dualismo, pp. 121-3). Creatorul 
lumii este Ioskeha, iar antagonistul, Tawiscara, îi este şi frate gea¬ 
măn : „Primul creează tot ce există pe lume, de la astre pînă la om 
şi la apele continentale, în timp ce al doilea nu ajunge decît la o 
contracreaţie monstruoasă şi dăunătoare; în urmă, dă viaţă unui 
broscoi gigantic care înghite toată apa fluviilor şi a lacurilor făcute 
de Ioskeha, lăsînd lumea aridă ca la origini. (...) Ioskeha străpunge 
broscoiul, eliberînd apele” (ib ., p. 122). 




36 


I.P. CULIANU 


Să fie oare vorba, în descoperirea tuturor acestor variante, de o 
manie sterilă de colecţionar care nu duce nicăieri, aşa cum pro¬ 
clamau destul de recent partizanii unui funcţionalism limitat? Ne 
găsim oare în prezenţa unuia şi aceluiaşi mecanism al gîndirii umane 
care produce peste tot povestiri similare, aşa cum crede Claude 
Levi-Strauss ? Sau ne aflăm în faţa uneia dintre problemele funda¬ 
mentale şi încă nerezolvate ale istoriei religiilor, care trebuie să 
continue fără încetare să şi-o pună, pentru a nu-i uita importanţa ? 
Cu siguranţă, epoca marilor sinteze în istoria religiilor a trecut. Şi 
ne găsim în prezenţa unei categorii - în speţă, cea a dualismului 
religios - care a avut nenorocul de a nu fi fost recunoscută ca atare 
de către marii experţi ai mitului. în ce-1 priveşte pe Ugo Bianchi, el 
a avut prudenţa de a nu propune nici o teorie istorico-culturală ca să 
explice naşterea dualismului. Ne vom mărgini să observăm aici că o 
construcţie prin opoziţii binare poate conduce, în unele cazuri, la 
mituri similare în structura lor de profunzime, dar foarte diferite în 
ce priveşte structura de suprafaţă. Orice ipoteză istorico-culturală 
este, în această situaţie particulară, mai convingătoare decît cea a 
universalei identităţi a gîndirii umane. Fără a înceta să ne interogăm 
asupra originii şi a rolului dualismului religios (v. infra, § 12), 
revenim acum la alţi Tricksteri prezenţi în marile religii: Seth, 
Prometeu şi Indra. 

Egiptologul Herman te Velde a pus în legătură pentru prima oară 
pe antagonistul lui Osiris, zeul Seth-Typhon, cu figura universală a 
Tricksterului (Seth as a Trickster, pp. 37-40). Ugo Bianchi a 
aprofundat intuiţia lui Te Velde, furnizîndu-i paralele cu Demiurgul 
şarlatan al dogonilor ( Selected Essays, pp. 103-25). 

Iată, în rezumat, atributele lui Seth : incorect, necivilizat, homi- 
cid, homosexual (dar şi „exuberant pe plan sexual”), hoţ; pe de altă 
parte, se bate cu monştrii şi are funcţie cosmogonică. Naştera lui are 
un caracter cu totul neobişnuit: mama îl expulzează scuipînd (Te Velde, 
p. 38; Bianchi, p. 121). Cum animalul acestui zeu „străin”, steril, 
„chinuit şi chinuitor”, pare să fie un canideu neidentificat, Ugo 
Bianchi conchide : „Legătura lui Seth cu deşertul şi cu loci inculţi în 
general ar fi deci pandantul exact al celei existente între alte canidee 
dispreţuite [Vulpoiul palid şi Coyotul] şi mediile ecologice ale ste¬ 
pelor şi junglelor africane şi nord-americane” (p. 125). 

Să adăugăm că mitul dualist al naşterii nefireşti este prezent în 
tratatul De Iside eî Osiride al lui Plutarh din Cheroneea, unde nu se 
aplică la Seth-Typhon, ci la Horus-Apollon, „zeu imperfect născut 
în întuneric” (cap. 12) şi la „al doilea Horus”, Harpocrat, „copil 
prematur, cu membrele inferioare şubrede” (cap. 19), născut „neîm¬ 
plinit şi tînăr”, adică la 81 de zile de la concepere (cap. 65; cf. 
A. Torhoudt, pp. 27-38). Savantul belgian Albert Torhoudt apropiase 
deja mitul lui Plutarh de mitul Demiurgului gnostic, zămislit de 
Sophia fără partener (pp. 48 sq.). în realitate, aceste două povestiri 
nu par să aibă vreun raport de filiaţie. Aerul lor „de familie” provine 
de la apartenenţa lor comună la categoria dualismului religios. 

Nu vom insista aici asupra figurii lui Indra, ale cărui trăsături 
ambigue au fost semnalate de alţi cercetători (v. Van den Bosch, 
pp. 54 sq.). Miturile despre tînărul Demiurg ithyfalic care le seduce 
pe femeile asceţilor şi este castrat de aceştia (motiv pentru care, în 
reprezentări, este împodobit cu panglici) au fost minunat reunite de 
către W. O’Flaherty (Hindu Myths, pp. 56-96). 

între Tricksteri, Prometeu este fără îndoială cel mai cunoscut. Să 
amintim că răpirea focului sau a luminii figurează printre isprăvile 
cele mai obişnuite ale Tricksterului nord-american (Ricketts, pp. 334 
sq.) şi paleo-siberian (Bianchi, Dualismo, pp. 60, 63 etc.). Să 
amintim şi că, aşa cum se vede în mitul Coyotului relatat mai sus, 
Tricksterul este amestecat în mod activ în creaţia omului şi în acea 
perioadă a preistoriei lui în care omul, ajuns muritor, are nevoie de 
felurite tehnici pentru a supravieţui. Ar fi inutil să rezumăm aici 
miturile prometeice : avem de-a face cu un personaj mai vechi decît 
zeii înşişi, care-1 înfruntă pe stăpînul universului în folosul omului. 


9 . Mituri dualiste : 2. „Cherchez la femme” 

Cum a subliniat Paul Radin (pp. 147 sq.), Tricksterul, acest 
antinomist prin excelenţă, cumulează - pe lingă alte calităţi - trăsă¬ 
turile ridicole specifice individului mascul din societăţile amerindiene. 
Tricksterul „este omul însuşi, luptîndu-se cu greutăţile existenţei, 
descoperindu-şi puterile spiritului şi ale trupului, întrebuinţîndu-le 
intr-un mod cînd înţelept, cînd absurd, dar totdeauna entuziast. 

Tricksterul refuză calea credinţei, preferind să facă greşeli pe cont 
propriu şi să-şi asume consecinţele. De multe ori încolţit, nu este 
niciodată învins” (Ricketts, p. 346). în povestirile despre acest 
personaj hazliu, accentul este pus, după părerea noastră, pe faptul 
că el se află în afara oricărei ordini ( nomos ), divine sau umane. 
Aceasta explică semantismul foarte divers al miturilor Demiurgului 
şarlatan inserate în numeroase tradiţii religioase : ambiguu şi 
adeseori de-a dreptul rău în povestirile etnologice, îl regăsim încă 
astfel în Egipt, Iran şi în VT; dar aspectul său de erou civilizator 
devine cu totul preponderent în miturile prometeice. 

Dacă Tricksterul este, intr-adevăr, sub unele aspecte, un mascul 
luat în deriziune, ne-am putea aştepta să existe povestiri asemă¬ 
nătoare al căror protagonist să fie o femeie. Astfel de istorisiri, 
presupunînd uneori existenţa unei drame dualiste, au fost semnalate 
de noi în 1977 (Iterin silvis, pp. 1-14) şi, într-o versiune mai recentă, 
în 1984 {Feminine versus Masculine, pp. 65-98, în special 89-97). 

Vom analiza mai încolo (cap. IV 8) mitul lui Muso Koroni la 
populaţiile bambara din Mali, în legătură cu mitul gnostic al Sophiei. 

Un alt mit privind situaţia de criză creatoare a entităţilor feminine 
primordiale provine de la murnginii din Ţara Arnhem din Australia 
(Yirkalla şi Millingimbi). în urma unor relaţii incestuoase, surorile 
Wawilak sînt silite să-şi părăsească locurile natale, rătăcind în inte¬ 
riorul continentului. Pe parcursul drumului, ele exercită puteri 
creatoare ambigue. Toate secretele culturale ale murnginilor au 
legătură cu această peregrinare, în timpul căreia apare pentru prima 
dată şi sîngele menstrual etc. (v. studiul nostru La Passione di 
Sophia, pp. 7-9). 

Un al treilea mit provine de la grupul de indieni tukano din 
pădurile ecuatoriale din Vaupes, pe Amazonul columbian nord-occi- 
dental. Populaţia desana nu cunoaşte un Demiurg masculin, dar 
atribuie binele şi răul creaţiei celor două fiinţe feminine. Fiica 
Soarelui şi Fiica lui Aracu (Reichel-Dolmatoff, p. 31, n. 12). Prima 
aduce focul şi cîteva tehnici şi rituri de purificare; cea de-a doua 
inventează agricultura (p. 35). Se consideră că toate animalele şi-au 
dobîndit identitatea actuală asistînd la acuplarea Fiicei lui Aracu, 
femeie-peşte dotată cu puteri creatoare, cu un indian desana. Cei doi 
Tricksteri feminini se află şi la originea sîngelui menstrual (p. 73). 

Moartea se introduce în lume din cauza sexualităţii lubrice a Fiicei 
Soarelui. Iar primul mort va fi propiul ei fiu, exact ca în mitul 
nord-american al Coyotului. După remarca lui Reichel-Dolmatoff, 
în mitologia desana „Fiica Soarelui nu apare în primă instanţă drept 
victimă, ci drept complice la o crimă căreia nu ştie să-i recunoască 
transcendenţa” (p. 75). Pericolele vaginului sînt simbolizate la in¬ 
dienii desana prin păianjen, care a lins sîngele pierdut de Fiica lui 
Aracu la prima naştere. Pînza păianjenului este comparată cu pla¬ 
centa (p. 99). Broasca ţestoasă seamănă şi ea cu vaginul pentru că a 
asistat de asemenea, pîndind, la prima naştere. De aceea nu trebuie 
mîncată, mai ales după vise erotice, căci produce febră şi vărsături. 
Pisica de mare reprezintă placenta eliminată de Fiica lui Aracu: 
înţepătura ei provoacă dureri asemeni celor ale naşterii (p. 103). 

De vreme ce un Demiurg şarlatan de sex feminin pare extrem de 
bine reprezentat în numeroase culturi orale (şi sîntem departe de a fi 
stabilit un inventar, chiar aproximativ), este legitim să ne întrebăm, 
dacă el a trecut în marile culturi. Răspunsul este afirmativ : un 
personaj atît de important precum este zeiţa greacă Demeter prezintă 
toate trăsăturile unei entităţi feminine a cărei disperare are consecinţe 
dăunătoare pentru întreaga lume, dar a cărei acţiune culturală, pe de 
altă parte, aduce beneficii majore umanităţii (v. La Passione, pp. 9-13). 

în concluzie, sîntem îndreptăţiţi să afirmăm că, în unele culturi. 
Demiurgul şarlatan masculin este concurat puternic şi chiar eliminat 
de entităţi feminine care-i preiau toate funcţiile. Crima acestor 
Tricksteri feminini se defineşte prin raportare la o ordine ( nomos) 
special instaurată cu privire la femei, o ordine pe care o trans¬ 
gresează îndeosebi din cauza apetitului lor sexual exacerbat (incest, 
abuz de exerciţii veneriene), de asemenea însă atribuindu-şi o liber¬ 
tate care este apanajul masculilor. Dezechilibrul entităţilor feminine 
antrenează în primul rînd efecte dezastruoase pentru pămînt şi pentru 
om : moartea, menstrele, durerile naşterii, lipsa comunicării directe 
între indivizi etc. Pe de altă parte, aceste femei hipersexuate şi 
pornite spre tot felul de excese îi ajută pe oameni, mai mult decît 
oricine altcineva, să suporte dureroasa stare post-lapsară de care ele 
însele trebuie considerate răspunzătoare. 

10. Originea şi interpretările dualismului: cîteva ipoteze 

într-un admirabil eseu, Remarques sur le dualisme religieux, 
Mircea Eliade punea în relaţie dualismul cu sistemele de clasificare 
binare. 

în 1909 deja, într-un studiu intitulat De la preeminence de la 
maindroite (v. R. Needham, Right and Left, pp. 3-31), Robert Hertz 
constata că ideea superiorităţii mîinii drepte asupra stîngii este 
absolut universală. Ea caracterizează gîndirea primitivă ca atare şi 
formează baza clasificărilor dualiste care se extind la întreaga lume. 

Astfel de clasificări, pornite de la categorii binare precum 
dreapta/stînga, sus/jos, zi/noapte, bărbat/femeie etc., au fost ana¬ 
lizate de un mare număr de antropologi. După R. Needham, divi¬ 
ziunea dualistă „face mai mult decît să clasifice : ea oferă o ierarhie 
a categoriilor” ( Symbolic Classification, p. 9). 

Robert Hertz considera că polaritatea reprezintă una dintre pro¬ 
blemele cele mai profunde cu care se confruntă istoria comparată a 
religiilor şi sociologia (p. 21). Dimpotrivă, R. Needham înclina spre 
o soluţie antropologică a chestiunii, clasificarea prin opoziţii binare 
părîndu-i-se mai curînd o „propensiune naturală a gîndirii umane” 
( Symb. Class., p. 57). 

1) Creierul bicameral 

Există în prezent suficiente date ştiinţifice pentru a confirma 
vederile lui Needham. Problema preeminenţei mîinii drepte şi a 
clasificărilor dualiste, în măsura în care ele sînt ierarhizate după 
acelaşi principiu, este pe cale de a fi rezolvată. în special cercetările 
lui Roger Sperry - laureat al Premiului Nobel - asupra funcţiunilor 
celor două emisfere cerebrale au arătat limpede că disparitatea 
funcţională dintre mina stingă şi mina dreaptă se bazează pe supra- 
dezvoltarea, prin specializare, a emisferei stingi a creierului. Or, 
cele două jumătăţi ale corpului sînt cuplate invers la cele două 
emisfere, emisfera stingă comandînd jumătatea dreaptă a corpului şi 
viceversa (cu excepţia nărilor). Problema revine deci la a explica 
preeminenţa emisferei stingi mai curînd decît aceea a mîinii drepte, 
într-adevăr, se ştie că la animale cele două emisfere se află într-un 
perfect echilibru: animalele nu pot dezvolta criterii pentru o 

„conştiinţă ierarhică” binară. La om, emisfera stingă s-a specializat 
în funcţiunile limbajului, localizate în primul rînd în „aria lui 
Wernicke” - care ocupă mai ales partea posterioară a lobului tem¬ 
poral. Doar la 5% din populaţia mondială funcţiunile emisferei 
stingi sînt preluate de emisfera dreaptă, astfel incit mina stingă să 
poată fi mai bine folosită. Este şi mai rar ca un individ adult să 
conserve echilibrul celor două emisfere (la aşa-numiţii ambidextri), 
deşi la femei se constată în general o specializare mai puţin accen¬ 
tuată decît la bărbaţi a emisferei stingi. 

Aceste descoperiri neurofiziologice fundamentale ne permit să 
afirmăm cu toată certitudinea că dominaţia universală a mîinii drepte 
se întemeiază pe transfomarea istorică a creierului uman, o trans¬ 
formare de altminteri esenţială în procesul formării omului. Plecînd 
de la experienţa fizică a superiorităţii mîinii drepte (experienţă mult 
mai marcată la bărbat decît la femeie), clasificările binare dispun de 
un instrument foarte eficace întru ierarhizarea acelor fenomene ale 
universului care se prezintă de la sine ca duale: ziua şi noaptea, 
bărbatul şi femeia (individ „stîngaci”, în cel mai bun caz ambi- 
dextru), soarele şi luna, anotimpul cald şi cel rece, dedublarea 
corpului uman etc. Alte asocieri pornite din experienţă au furnizat 
substratul etic al acestor clasificări în care un termen este „bun” şi 
altul „rău”. Şi se vede clar că un nomos asociat cu mina dreaptă şi 
cu toţi termenii „buni” ai opoziţiilor binare putea să asume o astfel 
de consistenţă mentală şi socială incit constrastul cu polul „rău” să 
apară puternic marcat. De aici pînă la dualism nu e decît o diferenţă 
de grad. Diferenţa avea să fie depăşită cînd experienţa negativă a 
lumii prevalînd, nomos -ul avea să fie de exemplu conceput ca un 
sistem rigid de reguli avînd drept scop conservarea omului şi a 
interiorităţii sale în ciuda lumii ostile. O dată ce clasificarea binară 
s-a constituit, nimic n-o poate împiedica să funcţioneze - poate doar 
o nouă conştiinţă, individuală sau de grup. Vedem foarte bine cum 
tot felul de catastrofe pot provoca schimbări de conştiinţă. Dar nu 
pare să existe vreun raport direct între situaţiile de criză şi atitudinile 
dualiste : acestea se manifestă în toate epocile. Oare tocmai pentru 
că e imposibil să ieşim din sistemul binar, o dată ce el s-a pus în 
mişcare ? Vom reveni asupra acestei ipoteze. 

Fără a pretinde că am dat o soluţie problemei originilor dualismului 
religios (fiind convinşi însă de existenţa unui raport direct între 
clasificările ierarhizate şi structura creierului uman), să ne oprim 
puţin asupra rolului pe care acesta l-a putut avea în decursul istoriei. 

2) Societatea împotriva Statului ? 

Este oare capabilă antropologia politică să ne explice rolul social 
al dualismului? Oricum, ea încearcă să furnizeze o explicaţie - 
subtilă, dacă nu şi convingătoare. 

Profetismul pe baze dualiste al populaţiilor tupi-guarani din 
Brazilia este un fenomen foarte cunoscut. Profeţii ( karai ) răsar din 
timp în timp, antrenînd o parte a locuitorilor într-o aventură pe cit 
de atrăgătoare, pe atît de autodistructivă: căutarea Ţării fără de 
Rău, un loc utopic unde munca nu va mai fi necesară subzistenţei şi 
unde toate interdicţiile, sexuale ori de alt tip, vor fi abolite. Oamenii 
vor fi cu totul liberi să se consacre plăcerilor dansului şi băuturii. 

Ţara fără de Rău reprezintă o negare a condiţiilor naturale şi a 
celor sociale ale triburilor tupi. Prin constrîngerile impuse, amîn- 
două sînt resimţite ca un rău pe care oamenii îl pot depăşi pornind 
la drum spre un paradis terestru. Dacă ordinea socială este un rău, 
atunci Ţara fără de Rău nu va mai avea ordine socială; dacă cea 
naturală implică durerile naşterii şi moartea, în Ţara fără de Rău 
omul va fi nemuritor şi naşterea se va petrece fără suferinţă 
(H. Clastres, pp. 83-4). 

în 1539, douăsprezece mii de tupi din Brazilia au pornit spre 
vest, fără să găsească ţara promisă. Cînd au ajuns în Peru, în 1549, 
nu mai rămăseseră decît trei sute. 

în 1602, iezuiţii au pus capăt migraţiei a trei mii de indieni din 
Bahia, conduşi de un page (profet). în 1609, căpitanul hughenot 
La Ravardiere întîlneşte un grup de indieni din Pernambuco plecaţi 
în căutarea Ţării fără de Rău. îi aduce şi-i debarcă în insula San Luis 
de Maranhao, unde Părintele Yves d’Evreux îi găseşte trei ani mai 
tîrziu. în 1605, un metis pune în mişcare opt mii de persoane din 
Pernambuco, care-1 urmează în căutare. între 1820 şi 1870, numeroşi 
guarani de la sud de Mato Grosso pleacă spre Orient; puţini dintre 
ei ajung pînă la Atlantic, unde Kurt Nimuendaju îl întîlneşte în 1912. 
Un grup de indieni apapokuva din Mato rătăceşte de colo-colo, de la 

Răsărit la Apus, în căutarea paradisului, pînă ce o epidemie îi ucide 
pe toţi, cu excepţia profetului şi a încă unuia din grup (H. Clastres, 
pp. 77-102). 

Primii interpreţi ai acestui fenomen au văzut aici un val de 
mesianism adus de albi (A. Metraux, E. Schaden), sau reacţia unui 
„popor oprimat” împotriva opresorilor săi (V. Lanternari, pp. 183-92). 
Dar, după cum foarte bine remarcă Helene Clastres, în secolul 
al XVI-lea, cînd s-au produs primele migraţii atestate, societăţile 
tupi-guarani erau „în plină evoluţie politică; şi nu erau deloc 
popoare oprimate, ci, dimpotrivă, cuceritoare şi opresoare” (p. 72). 
Să fie vorba atunci, după cum crede Alfred Metraux, de o „mişcare 
politico-mistică ce şi-ar propune să frîneze dezorganizarea socială şi 
culturală”? Răspunsul, după H. Clastres, este negativ: „Pe de o 
parte... ei n-au absolut nimic politic. Pe de altă parte, nu numai că 
nu «frînează» dezorganizarea socială, ci chiar o promovează ” 
(p. 73). Pentru această strălucită antropoloagă, „căutarea Ţării fără 
de Rău este... refuzul activ al societăţii. Autentică asceză colectivă 
care, tocmai pentru că este colectivă, nu poate decît să-i ducă pe 
indieni la pieire: «migraţiile» eşuează pentru că proiectul care le 
însufleţeşte - disoluţia societăţii - este el însuşi suicidar” (p. 84). 
Şi, mai departe: „Profetismul tupi este exact inversul mesianis¬ 
mului : el provine dintr-o cultură care-şi secretă propria punere în 
chestiune şi în care religia, fiind locul acestor critici, naşte dis¬ 
persarea. «Migraţiile» spre Ţara fără de Rău ilustrează astfel una 
dintre ieşirile posibile din criza... societăţilor tupi-guarani: auto¬ 
distrugerea acestor societăţi ” (pp. 84-5). Este teza „Societăţii 
împotriva Statului” a lui Pierre Clastres, care crede că valul de 
anticosmism ce-i copleşeşte pe tupi reprezintă expresia inconştientă 
a aversiunii lor faţă de acumularea puterii şi formarea Statului: 
„.. .dacă profeţii, iviţi din inima societăţii, proclamau drept rea lumea 
în care trăiesc oamenii, o făceau pentru că discerneau nenorocirea, 
răul, în moartea lentă la care emergenţa puterii condamna, mai 
devreme sau mai tîrziu, societatea tupi-guarani ca societate pri¬ 
mitivă, ca societate fără Stat. Pătrunşi de sentimentul că vechea 
lume sălbatică se clătina din temelii, bîntuiţi de presimţirea unei 
catastrofe socio-cosmice, profeţii au hotărît că trebuie să schimbe 
lumea, că trebuie să caute altă lume, s-o abandoneze pe cea a 
oamenilor şi să ajungă în lumea zeilor” (P. Clastres, pp. 183-4). 

Să recunoaştem că interpretarea este deosebit de sugestivă : e ca 
şi cum fiecare cultură ar păstra în rezervă o puternică încărcătură de 
nihilism (religios sau de alt fel) pe care ar activa-o în perioadele de 
criză pentru a conserva vechea ordine a lucrurilor (v. cartea noastră 
Religione e potere, p. 221). Consecinţa riguroasă a acestui punct de 
vedere este „paradoxul nihilismului”: „El nu urmăreşte... anean- 
tizarea, ci prezervarea unei stări de lucruri. Nu vrea să distrugă 
prezentul, ci viitorul; nu ceea ce există, ci ceea ce s-ar degrada 
inevitabil prin evoluţia unei forme de existenţă. Societatea împotriva 
Statului, cultura împotriva transformării; rezultat: societatea tinde 
să se distrugă ea însăşi, cultura tinde la aneantizarea vieţii... Nihi¬ 
lismul este un instrument de conservare care, pentru a-şi atinge 
scopul, nu dă înapoi în faţa aneantizării a ceea ce ar trebui să 
păstreze” (cf. studiul nostru Fantasmes du nihilisme, pp. 426-7). 

Din nou, logica celor doi Clastres este sugestivă. Aplicată însă la 
alte valuri dualisto-nihiliste din alte culturi, ea n-ar face decît să 
supraliciteze paradoxul: i-ar transforma pe nihiliştii ruşi în cei mai 
aprigi apărători ai ţarismului şi pe teroriştii din Fracţiunea Armata 
Roşie în partizani neînţeleşi ai capitalismului... Caricatura deser¬ 
veşte, desigur, un fond de adevăr care se exprimă prin teza celor 
doi: anume că orice distrugere implică nostalgia după ceva mai 
bun, proiectată uneori asupra trecutului. Dar s-ar putea ca R Clastres 
să meargă prea departe cînd îi atribuie cuiva care are magaziile pline 
de bunătăţi înţelepciunea de a le distruge, ca să nu fie silit să 
angajeze un administrator ce s-ar putea dovedi infam (Statul). Cei 
mai mulţi dintre oameni n-au avut această înţelepciune. 

Dacă procesul social descris de cei doi Clastres pare să aibă 
cauze de o altă natură decît aceea găsită de ei, el rămâne pertinent 
pentru o anumită atitudine mentală care, fără a fi proprie dualismului 
în sine, se aplică suficient de bine originilor gnosticismului. 


11. Concluzie 

Rezumînd istoria cercetării dualismului, am încercat să stabilim 
un inventar al celor mai importante subiecte asupra cărora s-au 
aplecat mai multe generaţii de savanţi. 

Categoria „dualismului religios” la popoarele fără cultură scrisă 
reprezintă o descoperire destul de recentă, deşi numeroase materiale 
dualiste fuseseră semnalate şi interpretate în a doua jumătate a 
secolului al XlX-lea. 

Mult mai familiare istoricilor creştinismului, „dualismele 
Occidentului” - primul, cronologic, fiind gnosticismul - nu fuseseră 
niciodată puse în legătură cu miturile dualiste ale Tricksterilor 
(masculini şi feminini), a căror arie de răspîndire este imensă. La 
întrebarea asupra originii acestor mituri, răspunsul a fost mult timp 
invariabil: patria oricărui dualism este Iranul. 

împărtăşim, în acest studiu, opinia lui Ugo Bianchi, care con¬ 
sideră că miturile dualiste la popoarele fără cultură scrisă şi cele 
vehiculate prin „dualismele Occidentului” sau prin alte dualisme 
aparţin unei singure categorii istorico-religioase. Aceasta ne va scuti 
de căutarea „originilor” - stricto sensu -, în cazul gnosticismului 
sau al altor curente occidentale. Nenumărate motive şi speculaţii 
prezente aici derivă din iudaism, din creştinism sau din platonism 
etc., structura miturilor lor originare este însă dualistă şi nimic mai 
mult, fără a proveni din vreuna din aceste tradiţii. 

Altminteri, ni se pare că tentativa lui Ugo Bianchi de a defini în 
mod riguros formele de dualism prin trăsături distinctive invariante 
se poate lovi de numeroase obiecţii (c/. infra, cap. III 5). în marea 
lor majoritate, aceste trăsături distinctive sînt pertinente ; dar ele se 
dovedesc inaplicabile la un nivel atît de general ca acela al unor 
curente complexe de tipul gnosticismului. Dihotomia formulată de 
Bianchi între un „păcat antecedent”, caracteristic formelor de gîndire 
dualiste şi „păcatul originar”, specific contextelor non-dualiste din 
Biblie, este greu de susţinut (cf. infra, cap. V 19). 

Nu vom urmări, în analiza mitică a „dualismelor Occidentului”, 
trăsături distinctive invariante. Calea cercetării noastre, diferită, ne 
va permite să ne orientăm la fel de bine la nivelul microscopic al 
variantelor textuale, ca şi la nivelul macroscopic care priveşte 
regulile generale de generare a sistemului mitologic şi exegetic 
dualist (cf. infra, cap. V 18-19). 

Capitolul II 


Schiţă de cronologie a dualismelor 
Occidentului 


Mişcările dualiste din Occident, care se întind pe o perioadă de 
1 500 de ani, au desigur o diacronie în cadrul căreia pot fi precizate 
raporturi de filiaţie directă: maniheismul derivă dintr-o formă de 
gnosticism, paulicianismul bizantin derivă din marcionism, catha- 
rismul monarhian derivă din bogomilism, iar catharismul radical 
derivă din origenism. Şi totuşi, nu acesta este lucrul cel mai impor¬ 
tant : sistemul format de ele este sincron , iar derivarea constituie 
doar o modalitate secundară de perpetuare şi îmbogăţire a sistemului, 
în diacronie sînt verigi care lipsesc, se produce un amalgam, se 
inventează continuu. Istoria socială a reproducerii sistemului, care 
ar merita intr-adevăr să fie studiată, nu va putea fi reconstituită 
niciodată. 

în aceste condiţii, o istorie a dualismelor din Occident, deja 
încercată de alţii, dar mereu în curs de perfecţionare prin noi 
cercetări, reprezintă un proiect puţin atrăgător. Studiul nostru se va 
ocupa de funcţionarea sistemului - şi nu de transmiterea cutărui 
motiv sau mitologem; de aceea, cercetarea trebuie să procedeze 
sincronic. Istoriei propriu-zise nu-i revine decît un scurt capitol, al 
cărui scop principal este să situeze în timp obiectul investigaţiei 
noastre. Cealaltă intenţie a lui este să menţioneze existenţa unor 
curente sau religii dualiste puse uneori în legătură cu dualismele din 
Occident ( ghulăt şi ismaeliţi, cabala luriană, teozofia pietistă, druzi, 
nusairi, yazizi, ahl-e haqq, mandeeni etc.), dar care nu vor fi studiate 
în paginile următoare. Am expus deja în „Cuvînt înainte” cauzele 
acestei limitări: cantitatea de material utilizat în cursul cercetării 
este infimă în comparaţie cu cea a materialelor la care am renunţat. 

„Originea” gnosticismului este necunoscută, istoria începuturilor 
lui - controversată, dar o dată de naştere ulterioară anului 70 p.C., 
legată sau nu de căderea celui de-al doilea Templu, rămîne probabilă. 
Problema „protognosticismului” va fi discutată mai departe (cap. III 7). 
Marii gînditori gnostici aparţin secolului al II-lea. Basilide este activ 
în Alexandria sub împăraţii Hadrian şi Antoninus Pius (117-61). Nu 
există informaţii despre viaţa sa, dar doctrina i se află expusă intr-un 
număr de izvoare (cf. infra, cap. IV-V), mult mai sumare în ce 
priveşte activitatea „fiului” său - carnal sau spiritual - Isidor. 

Cam în aceeaşi perioadă se situează activitatea lui Marcion, 
născut la Sinope în Pont, în Asia Mică, unde, se pare, tatăl său era 
episcopul comunităţii creştine. Marcion nu este un gnostic ; învăţă¬ 
tura lui (cf. infra , cap. VI) este uneori chiar la antipodul gnosticilor. 
Adolf von Harnack ( Marcion , pp. 21-8) îi situează naşterea pe la 
anul 85 şi moartea înjur de 160 p.C. Joseph Hoffmann mută aceste 
date cu vreo zece ani înapoi (cca 70-150; Marcion, pp. 31-74). într-ade- 
văr, ultima menţionare a personajului, a cărui importanţă sporise o 
dată cu vîrsta, apare pe la 150 în Apologia lui Iustin Martirul. 

Comunitatea iudaică din Sinope trebuie să fi fost de mare impor¬ 
tanţă şi nu-i exclus ca Marcion să fi fost evreu creştinat. Ereziologii 
vor să-l discrediteze atribuindu-i seducerea unei tinere din Sinope, 
faptă după care ar fi fost excomunicat de propriul său tată. Probabil 
are dreptate Harnack să interpreteze această piesă a dosarului mar- 
cionit ca pe o deformare a metaforei curente conform căreia ereticii 
au pîngărit fecioara pură - Biserica (Harnack, p. 23). Excomunicat 
sau nu, Marcion putea atesta că a aparţinut comunităţii creştine din 
Sinope. Sigură este şi îndeletnicirea lui de navigator. Ea îl împingea 
la multe călătorii, printre care una la Roma - e greu să-i stabilim 
data şi durata adevărate. După aprecierea lui Harnack, Marcion a 
stat la Roma între 139 şi 144. La sosire, a dăruit comunităţii romane 
200 000 de sesterţi (echivalentul a 100 de scuzi de aur; suma i-ar fi 
fost de ajuns ca să trăiască douăzeci şi cinci de ani: Cancik, Gnostiker, 
p. 179). Tot după calculele lui Harnack, discursul lui Marcion despre 
parabola copacului bun şi a celui rău (Luca, 6, 43) a fost ţinut în faţa 
Adunării Bătrînilor din Roma la sfîrşitul lui iulie 144. Doctrina i-a 
fost respinsă de romani şi darul înapoiat. După spusele lui Iustin, 
cam prin anul 150 erezia lui corupsese deja lumea întreagă. Irineu 

(cca 180-85) îi atribuie o întîlnire cu gnosticul Cerdon, venit din 
Siria în timpul episcopului Hygin (Iren. I 27, 1). Dacă întîlnirea a 
avut loc cu adevărat, n-a fost decisivă pentru nici unul dintre ei. 

Biserica marcionită era bine organizată şi, după spusele lui 
Tertulian, semăna mult în aparenţă cu cea creştină; avea o ierarhie 
funcţională supusă aceleiaşi discipline riguroase ca şi restul credin¬ 
cioşilor. Femeile aceau acces la magisteriu. Toţi membrii comunităţii 
practicau un ascetism sever şi renunţarea la căsătorie (encratismul). 
Carnea şi vinul erau excluse din regimul lor alimentar, peştele era 
însă îngăduit. Practicarea strictă a postului cuprindea şi sabbatul. 
Morala marcionită era eroică în toate sensurile termenului. Contrar 
creştinilor, care acceptau numai martiriul, marcioniţii considerau că 
trebuie chiar să-l provoace. 

Biserica era misionară. în secolul al II-lea, ea a fost singurul 
concurent serios al creştinilor (Harnack, p. 155). în secolul al IlI-lea, 
şi-a pierdut puterea în Occident. în Orient, persecuţiile repetate i-au 
obligat pe marcioniţi să se retragă la ţară. Două secole mai tîrziu, 
Theodoret din Cyr a convertit la ortodoxie opt sate marcionite din 
dioceza sa. 

în jurul anului 140, un alt creştin care avea să se dovedească 
heterodox (gnostic însă), Valentin, venea din Alexandria pentru a se 
stabili la Roma. Tertulian îi atribuie o candidatură ratată la Sfîntul 
Scaun, fapt care nu se poate referi decît la succesiunea lui Pius în 
143. Valentin rămase la Roma pînă în timpul pontificatului lui Anicet 
(154-165). Conform spuselor lui Epifaniu, s-ar fi instalat în Cipru. 

Doctrina originară a lui Valentin nu poate fi reconstituită pornind 
de la puţinele fragmente care subzistă, în ciuda unor tentative 
onorabile care au fost întreprinse. Din învăţătura lui au luat naştere 
două şcoli: şcoala occidentală, căreia îi aparţin Ptolemeu (contem¬ 
poranul lui Irineu) şi Heracleon, şi şcoala orientală sau anatolică, 
din care fac parte Marcu (contemporan cu Irineu), Axionicos din 
Antiohia şi Theodot (din Constantinopole?). 

Cîţiva gnostici minori sînt vag cunoscuţi: Monoimos „Arabul”, 
Prodikos şi pictorul Hermogene din Antiohia, care provoacă verva 
polemică a lui Tertulian. 

Hubert Cancik nu este singurul care a atras atenţia asupra carac¬ 
terului limitat al grupurilor gnostice din Roma. El apreciază că în 



GNOZELE DUALISTE ALE OCCIDENTULUI 


53 


secolul al II-lea renumita Urbs avea înjur de un milion de locuitori. 
O statistică religioasă aproximativă descoperă existenţa a 50-80 000 
de evrei practicanţi, a 20-30 000 de adepţi ai cultelor egiptene, a 
aceluiaşi număr pentru cultele siriene, a aproximativ 20 000 de 
creştini şi a 10 000 de adepţi ai cultelor mithraice ( Gnostiker in 
Rom, p. 172). Cancik nu se aventurează în precizarea numărului 
gnosticilor; dar, ţinînd seama de totalul şcolilor lor (Cerdon, 
Valentin etc.), el nu poate depăşi cîteva sute. Ponderea lor 
intelectuală este însă cu atît mai remarcabilă. Pe la 215-17, Origen 
îi scrie bogatului său prieten Ambrozie din Alexandria, care devenise 
valentinian (Crouzel, în Arche e Telos, p. 272), spre a-1 readuce la 
Biserică. Plotin în Enneade (II, 9) îi combate pe gnosticii valentinieni 
care se infiltraseră în şcoala sa (c/. studiul meu Gnosticismo , pp. 112 
sq.). Că încă mai existau gnostici în Egipt pînă la sfîrşitul secolului 
al IV-lea, aceasta se vede din traducerea în limba coptă a tratatelor 
lor originale - cele mai tîrzii, precum Pistis Sophia, fiind atinse de 
maniheism. Nu ştim însă nimic despre istoria lor socială. Este foarte 
probabil ca scrieri gnostice să fi circulat printre călugării pahomiţi, 
iar Gilles Quispel explică îngroparea codicelor de la Nag Hammadi 
ca pe o consecinţă a enciclicii lansate de arhiepiscopul Athanasie 
împotriva cărţilor necanonice, în 367 ( Gnosis , p. 416). 

Sistemul gnostic cel mai important şi biserica misionară cea mai 
puternică sînt opera lui Mani, în secolul al IlI-lea. 

Mani s-a născut la 14 aprilie 216. După informaţiile din Fihrist-u\ 
lui al-Nadim (cca 988), tatăl său Pattek (în arabă Futtuq, în greacă 
Pattikios sau Patekios, în latină Patticius), originar din Ecbatana/ 
Hamadan, se mutase în oraşul geamăn, Seleucia-Ctesiphon/ 
al-Madă’in. Sub impulsul unei revelaţii, aderase la comunitatea 
baptistă a elchazaiţilor, mughtazilahilor sau „sabeenilor”, din regiu¬ 
nea mesopotamiană numită „Mlaştinile”. Mani, copil, rămăsese la 
mama sa, al cărei nume nu-i sigur - Mais, Utăhim sau Maryam. Ea 
era o Askgăniya, aparţinea familiei Arsacizilor. Mai tîrziu, Pattek 
l-a introdus pe copil în sectă. La doisprezece ani, Mani are prima 
întîlnire cu dublul lui celest, „Geamănul” (CMC cap. 6), în coptă 
Saich, în pahlavi Narjamig, în arabă at-Taum (corespunzător 
arameanului tdrria), care-i arată că va trebui să-i părăsească pe 
mughtazilahi. Fragmente din Codexul grecesc din Koln indică voinţa 

lui de a reforma religia elchazaiţilor, atribuindu-i lui Alchasaios, 
fondatorul ei (mitic), o revelaţie care l-ar fi determinat să nu mai 
maltrateze elementele (regimul de abluţiuni frecvente practicat de 
mughtazilahi ar fi maltratat elementul apă). Doisprezece ani mai 
tîrziu, la 19 aprilie 240 după calculele lui L. Koenen, Mani a fost 
din nou vizitat de at-Taum şi s-a despărţit de elchazaiţi. S-a dus în 
India; teatrul operaţiunilor sale ar fi fost Turanul, pe al cărui şah 
l-ar fi convertit, şi Makranul. După moartea lui Ardashir Sassan 
(242), Mani s-a întors în Iran, sub Shapur I (regent între 240-273). 
A ajuns în oraşul Rew-Ardashir, la Golful Persic, apoi în Babilonia, 
în sfîrşit la Messena şi Suziana. La Messena l-a convertit pe nobilul 
Mihrshah, provocîndu-i o transă care l-a transportat în Paradisul de 
Lumină (M 47 part, ap. Ort, p. 145). Prezentat lui Shapur I, ajunge 
în anturajul acestuia în urma unei întîmplări incerte: izvoarele 
vorbesc de spaima împăratului la vederea lui, sau de vindecarea unei 
tinere aflate printre apropiaţii şahului (M 566 I part, ap. Ort, 
pp. 50-2). La moartea lui Shapur, Mani îşi păstrează poziţia sub 
Hormizd I (273-4), dar îşi teme capul în timpul lui Bahram I 
(274-276-7) şi vrea să plece din Suziana în Khorasan. Călătoria îi 
este interzisă. în drum spre Messena, ajunge la Ctesiphon, apoi la 
Belabad, unde viceregele Baat îi era discipol. Este prins şi aruncat 
în închisoare, sub învinuirea puternicului Kerder, conducătorul 
magilor (mobadăn mobad), şi a confratelui acestuia, conducătorul 
preoţilor focului (herbadân herbaă). După al-Biruni, Bahram ar fi 
spus despre Mani: „Omul acesta vrea să distrugă lumea. De aceea 
trebuie să începem prin a-1 distruge pe el însuşi, înainte de a-şi putea 
el realiza planul” (Bohlig, p. 26). Pe 4 ale lunii Phamenoth, într-o 
luni, la ora 11, după douăzeci şi şase de zile de închisoare. Mani 
moare (Omilii copte, pp. 60, 10 sq.). Datele sînt interpretate diferit: 
astfel, pentru H.H. Schaeder, ar fi vorba de 14 februarie 276, 
pentru W.B. Henning de 2 martie 274, iar pentru S.H. Taqizadeh de 
26 februarie 277 (Ort, pp. 154-6). Două izvoare siriene precizează 
că trupul i-a fost jupuit, iar pielea umplută cu paie expusă la porţile 
oraşului elamiţilor, Bet-Lapat (Ort, pp. 184-7). 

Moartea lui a fost urmată de un interregn, după care Sisinnios 
(Măr Sisin) şi aliatul său Gabriabios (Măr Gabriab) i-au urmat la 
putere. Succesorul lui Sisinnios a fost Innaios. Marii misionari în 

Occident au fost, pe lingă deja amintitul Gabriabios, Măr Zako, 
Patecius, Abzakyă şi Addai, pe care Augustin îl cunoştea sub numele 
de Adimante. Cel mai important misionar în Orient a fost Măr’Ammo. 
Maniheismul a cunoscut o expansiune considerabilă. A ajuns în 
Siria, în Egipt, Palestina, Asia Mică, Africa de Nord, Europa, 
Iranul oriental şi mai tîrziu în Asia centrală (v. Prosper Alfaric, 
Ecritures, II, pp. 56 sq.). Roma i-a primit pe maniheeni la începutul 
secolului al IV-lea. La 372, prezenţa lor era atestată de un edict al 
lui Valentinian. Zece ani mai tîrziu, Augustin le era auditor, era 
găzduit la ei şi participa la discuţii despre doctrina comună 
( Confesiuni , V 19). La recomandarea lor, era numit retor de către 
prefectul Symmac, în acelaşi Milano unde Ambrozie şi Filastru 
duceau împotriva maniheismului un război fără cruţare. Cînd aposta¬ 
zia îl lansează pe Augustin într-o strălucită carieră ecleziastică, un 
auditor din Roma, Secundinus, îi scrie la Hippona (405), urmărind 
să-l readucă la credinţă (c/. Alfaric, Evolution, pp. 88-9). în 443, 
maniheenii par concentraţi la Roma, unde prezenţa lor este încă 
atestată în timpul papei Hormisdas (514-23). La adăpost de centrul 
ciclonului care le ameninţă Bisericile, proliferează mai ales în Asia 
Mică (Alfaric, Ecritures, II 66). în China, maniheismul ar fi fost 
adus de un persan în anul 694. în 719, un astronom maniheist ar fi 
sosit la curtea chineză. La începutul secolului al VUI-lea apar în 
limba chineză cărţi maniheiste. Doctrina lor perversă este sever 
condamnată de către autorităţi în 732, dar adepţii nu sînt supuşi 
urmăririi judiciare. în 758, ofiţerul An Lushăn se revoltă împotriva 
împăratului Xuan Zong din dinastia Tang şi ocupă capitalele Chang’ăn 
şi Luoyang. împăratul cere ajutorul turcilor uiguri, care eliberează 
Luoyang în noiembrie 762. Conducătorul uigur Mon Yu, poposind 
la Luoyang din noiembrie 762 pînă în martie 763, face cunoştinţă cu 
nişte călugări maniheişti şi, impresionat de doctrina lor, ia cu sine 
patru dintre ei. La puţin timp după aceea, maniheismul este declarat 
religie de stat în imperiul uigur, ceea ce le garantează şi maniheenilor 
din China libertatea de a-şi profesa religia. în 840, puterea uigurilor 
este distrusă de kirghizi. în 843, o gravă persecuţie se porneşte 
împotriva maniheenilor din China. în jur de 981-84, un grup de 
uiguri care se refugiase în apropiere de Turfan continua să profeseze 
pe faţă maniheismul, alături de budismul chinez (Bryder, pp. 1-11). 

A doua jumătate a secolului al IV-lea vede înaintarea curentelor 
ascetice în interiorul unei biserici occidentale ai cărei preoţi şi 
episcopi se căsătoreau şi aveau copii. De altfel, episcopii aparţin în 
general patriciatului şi sînt uneori menţionaţi pentru relaţiile şi 
calităţile lor de oameni de afaceri (c/. Babut, Priscillien). Mişcările 
„eretice” apar în zonele limitrofe imperiului - în Orient (Siria, 
Egipt) şi în Occident (Spania). 

Numele mesalienilor (cunoscuţi în greceşte ca euhiţi sau, de 
asemenea, ca entuziaşti, horeuţi, adelfieni, eustaţieni, lampeţieni şi 
marcianiţi sau marcianişti) provine din sirianul m-şalleyăne, „nume 
de agent format de la participiul verbului care înseamnă «a (se) 
ruga» : el îi desemnează aici pe «cei care se roagă», «rugătorii», prin 
aluzie la importanţa aproape exclusivă acordată de ei rugăciunii” 
(Guillaumont, Messciliens, col. 1074). Primele izvoare care vorbesc 
despre ei sînt: Efrem, în Imnurile asupra ereziilor (22, 4), compuse 
la Edessa între 363 şi 373, şi Epifaniu, în Panarion (Jiaer. 80), care 
le semnalează prezenţa în Antiohia către 376-77 (venind din 
Mesopotamia). Cel mai cunoscut printre ereziarhii mesalieni a fost 
Adelphos, căruia Filoxene din Mabbug îi atribuie invenţia ereziei. 
Chemat la Edessa de Flavian, patriarhul Antiohiei (381-404), bătrî- 
nul Adelphos căzu într-o capcană şi dezvălui secretele sectei, provo- 
cînd prin asta expulzarea mesalienilor din Siria. Ei se refugiază în 
diocezele din Asia şi din Pont (Licaonia şi Pamfilia). Sînt condamnaţi 
pe la 388 în Sideea şi anatemizaţi în jur de 390 la sinodul din 
Antiohia; în 428, o lege imperială îi expulza din Imperiu ; în 431, 
formează obiectul condamnării Conciliului din Efes. în a doua 
jumătate a secolului al V-lea, un anume Lampetius, uns preot creştin 
pe la 460, întemeiază mînăstiri mesaliene în munţii situaţi între 
Cilicia şi Isauria. Mai existau încă lampeţieni în Siria în 532-4. La 
sfîrşitul secolului al Vl-lea, mesalienii sînt numiţi şi marcianiţi, de 
la numele unui adept, Marcian, zaraf la Constantinopole în vremea 
lui Iustinian şi a lui Iustin al Il-lea. După condamnarea lor, mesalienii 
din Mesopotamia se refugiază şi în Persia sasanidă. Denunţaţi şi 
condamnaţi de Conciliile din Seleucia-Ctesiphon (486, 576, 585, 
poate şi 596), au drept principal adversar în secolul al VH-lea pe 
Babai cel Mare, inspector al mînăstirilor între 607-628, cînd scaunul 

patriarhal rămăsese vacant. Acuzaţia de mesalianism reapare mai 
tîrziu, dar nu se mai referă la adevăraţii mesalieni (ib. , col. 1074-79). 

Doctrina mesalienilor nu este propriu-zis dualistă. Ea insistă 
asupra prezenţei răului, a demonului, în om. La capătul unei 
perioade de trei ani, demonul este expulzat printr-o rugăciune de 
rechemare a Sfîntului Duh. Sfîntul Duh se instalează în om intr-un 
fel sensibil: este asemenea unui foc care-1 transformă într-o fiinţă 
capabilă să citească în inimile celorlalţi, să aibă revelaţii şi viziuni şi 
mai ales să vadă puterile invizibile (demonii). „Alungarea demonului 
care-1 locuieşte în mod fizic pe om se face intr-un mod fizic, prin 
scurgere nazală şi prin eliminare de spută (...); asistenţa - dacă este 
compusă din «spirituali» capabili să distingă forţele invizibile - îl 
vede pe demon ieşind din om, ca un fir de fum sau ca un şarpe” (ib ., 
1080). Pentru că Sfîntul Duh îi conferă apatie posesorului său, un 
spiritual poate, în principiu, să se lase în voia oricărei licenţe, căci 
o înfăptuieşte fără pasiune (ib. , 1081). 

Cercurile mesaliene care foloseau scrierile lui Simeon din 
Mesopotamia, călugăr din a doua jumătate a secolului al IV-lea, au 
fost condamnate ca atare cel tîrziu la sinodul din Sideea, din anul 
400 (Staats, Messalianism, p. 27). Hermann Dorries, care în 1941 
subscria la teza mesalianismului scrierilor lui Simeon, atribuite lui 
Macarie cel Mare, a ajuns recent la concluzia că Simeon nu era 
mesalian, în convingătoarea sa carte Die Theologie des Makarios/ 
Symeon. Simeon n-ar fi fost nici dualist. El credea pur şi simplu că 
răul domină lumea şi că mesajul biblic nu l-a putut extirpa, fiind tot 
atît de ineficace ca şi legislaţia romană (ib. , pp. 21-2). Putere ocultă 
care domină destinul genului uman, răul nu aparţine totuşi naturii 
umane : dimpotrivă, este contra naturii (ib., 23). Răul nu este un al 
doilea principiu : Dumnezeu l-a creat pe om bun şi el a devenit rău 
prin exercitarea liberului său arbitru (ib. , pp. 30-39). Dumnezeu se 
foloseşte de Satan pentru a-1 pune pe om la încercare (ib. , 38). în 
viziunea lui Dorries, Simeon nu era numai antimaniheist (ib ., 
pp. 78-93), ci era şi antimesalian (ib. , pp. 26-7). 

Priscillian din Avila, ascet spaniol de intenţii perfect ortodoxe şi 
avînd o doctrină aproape perfect ortodoxă, se bucură de tristul 
privilegiu de a fi fost întîiul creştin decapitat pentru erezie cu 
complicitatea Bisericii (la Treves/Trier, 385). După o opinie de acum 

generalizată, acuzaţiile de maniheism şi de magie aduse împotriva 
lui de un alt episcop spaniol, Itacius din Ossonoba, erau scoase de 
acuzator din cele mai cunoscute izvoare ereziologice ( cf. Babut, 
pp. 44-51, 253-90; teza a fost recent reconfirmată de H. Chadwick). 
în ciuda condamnării rostite la cele două Concilii din Toledo (400, 
447), adepţi ai doctrinei lui Priscillian existau încă în 561 (data 
Conciliului din Braga); moartea unui învăţător inocent le dăduse 
forţa de a rezista aproape două secole şi nu-i exclus ca unele legende 
priscilliene devenite populare să fi asigurat celebritatea locului de 
pelerinaj de la Compostella. 

Evagrie Ponticul (Ibora, 345 - Egipt, 399), dacă n-a fost singurul 
origenist, a fost cu siguranţă cel mai mare. îndeosebi datorită acelei 
Historia lausiaca a contemporanului său Palladius, personalitatea sa 
ne este destul de bine cunoscută. Născut la Ibora în Pont, primeşte 
lectoratul* din mîinile lui Vasile cel Mare şi, după moartea acestuia 
în 379, este uns diacon de către Grigorie din Nazianz, pe care-1 
urmează la Constantinopole. în 381, cînd Grigorie se retrage din 
scaunul patriarhal, Evagrie rămîne în preajma succesorului său 
Nectarie. Se îndrăgosteşte de soţia unui înalt funcţionar imperial; 
fugind de propria-i pasiune, se îmbarcă pentru Ierusalim şi este 
primit acolo de Melania cea Bătrînă (sau cea Mare), care-1 convinge 
să ia calea pustiei. în 388, se instalează pentru doi ani la Nitria, apoi 
rămîne paisprezece ani, pînă la moarte, în deşertul care mărgineşte 
locurile numite „Chiliile”. Călugării egipteni, mai curînd simpli şi 
aspri, nu-1 prea simpatizau pe acest intelectual origenist; dar acolo, 
la Chilii, Evagrie întîlneşte prieteni de-ai Melaniei, care-i împărtă¬ 
şesc credinţa; cel mai important era Ammonios, poreclit ho Parâtes, 
căci îşi tăiase o ureche ca să nu fie numit episcop. Ammonios avea 
trei fraţi şi, cum toţi patru erau foarte înalţi, fraţii, discipoli ai lui 
abba Pambo, erau numiţi hol Makroî, „Lunganii”. Controversele şi 
persecuţiile origeniştilor au fost declanşate de venirea în Palestina a 
lui Epifaniu (393). în 399, origeniştii pierd sprijinul patriarhului 
Teofil al Alexandriei, din pricina unei certe meschine. Un sinod 
convocat în anul 400 la Alexandria condamnă lucrările lui Origen şi 
pe cei care le citesc. Expulzaţi din Egipt, fraţii Lungani găsesc 


* Al doilea dintre ordinele monahale minore (n.tr.). 

adăpost la Constantinopole, la Ioan Chrysostom. Evagrie murise 
între timp, în 399, puţin după Bobotează. 

Protagonistul intelectual al acestei lupte este Ieronim, stabilit în 
386 la Bethleem, într-o mînăstire întemeiată de Paula. Origenist 
convins la început, Ieronim trecuse în 383 de partea lui Epifaniu, 
certîndu-se cu prietenul său din tinereţe Rufin şi cu mulţi alţii. în 
404, controversa locală ia sfîrşit prin reîmpăcarea lui Teofil şi a 
Lunganilor. Origenismul va fi definitiv condamnat în 543 şi în 553, 
la al cincilea Conciliu ecumenic de la Niceea (Guillaumont, pp. 16-66). 
Vom discuta mai departe (cap. X) doctrina origenistă (care nu-i 
propriu-zis cea a lui Origen însuşi), după sursele ereziologice de la 
sfîrşitul secolului al IV-lea. Era însă Origen dualist ? Da, conform 
opiniei lui Ugo Bianchi (Arche e Telos, pp. 20-1), care-1 urmează 
aici pe Hans Jonas. Nu, după H. Crouzel (ib ., pp. 29-34). Pentru 
Ugo Bianchi, argumentul decisiv este că, la Origen, Intelectele ( noî) 
cad prin liber arbitru, transformîndu-se prin „răcire” în suflete: 
păcatul este antecedent apariţiei omului. Doctrina ortodoxă, formulată 
de Augustin, precizează că păcatul este provocat de liberul arbitru 
uman , dar că el este corporativ, pentru a fi transmisibil. Este evident 
că mitul lui Origen conţine un prolog celest (căderea Intelectelor) pe 
care-1 ignoră mitul lui Augustin, mai apropiat de Biblie. Dar oare un 
astfel de prolog nu poate fi înţeles şi autorizat ca o interpretare 
alegorică a mitului perfect ortodox al lui Lucifer? Acesta, ca şi 
noî -i lui Origen, păcătuieşte tot prin liber arbitru. Atunci, trebuie 
afirmat sau că doctrina Bisericii este dualistă (poziţia lui J.B. Russell), 
sau că Origen nu e dualist şi nici heterodox (poziţia lui H. Crouzel; 
intr-adevăr, Origen nu susţinea anumite exegeze dualiste ale Genezei, 
care se regăsesc totuşi la Ambrozie din Milano - cf. infra, cap. X). 

Heinz Halm crede în existenţa unei dependenţe doctrinale a două 
tradiţii şiite - fapt istoriceşte plauzibil - faţă de gnosticism: cea a 
„extremiştilor” ( ghulât ), apărută în veacul al VUI-lea în Irak, tradiţie 
din care provin nusairii sirieni de astăzi, şi cea a ismaeliţilor sau a 
qarmaţilor (Irak, secolul al IX-lea), din care s-au separat druzii în 
secolul al Xl-lea (Halm, Gnosis, pp. 14-15). Analogiile sînt mai curînd 
superficiale şi vizează unele speculaţii esoterice asupra creaţiei, 
asupra literelor alfabetului, a syzygiilor (perechilor) de eoni cereşti, 
a şirului de profeţi etc. (Halm, Kosmogonie, pp. 18-138), speculaţii 

netipic gnostice, deşi uneori prezente în gnosticism. Argumentul cel 
mai serios al lui Halm constă în apropierea pe care o face între 
demiurgul gnostic şi demiurgul existent în cîteva scrieri şiite sectare. 
Un exemplu ar fi oferit de o cosmologie ismaelită din secolul 
al X-lea, unde ipostaza feminină Kuni (un imperativ feminin: 
„Fii! ”) s-ar comporta precum demiurgul gnostic (ib ., p. 80). încă 
o dată, analogiile nu sînt convingătoare. 

Nimic nu este gnostic în mitul lui Umm al-kităb, „Cartea primor¬ 
dială” în persană, cu caracter non-ismaelit, descoperită la începutul 
secolului la ismaeliţi. După Halm, partea cea mai veche a scrierii ar 
fi fost compusă în Irak, în timpul lui Hărun (170-193/786-809). 
Prima secvenţă derivă în mod evident din apocriful Viaţa lui Adam 
şi a Evei care, după toate probabilităţile, circula în cercurile gnostice. 
Ea povesteşte că Azăzil refuză să-l adore pe Salmăn, Omul pri¬ 
mordial. De aceea, Azăzil şi cei 124 000 de adepţi ai lui sînt aruncaţi 
afară din împărăţie. Dumnezeu îi ia lui Azăzil culoarea roşie şi din 
ea face o perdea cu care îşi va feri lăcaşul de privirile îngerilor 
căzuţi. La fiecare o mie de ani, Dumnezeu se arată pentru a face 
pace cu rebelii, dar ei o refuză. De fiecare dată. Dumnezeu face un 
nou cer din altă perdea roşie ; astfel a creat opt în total (ib ., p. 146). 
O cosmogonie similară există la nusairii sirieni (ib ., pp. 147-8). 
S-ar putea eventual descifra aici - ca şi în bogomilism (cf. cap. IX) - 
reelaborarea unei legende dualiste populare. Dar căderea diavolului 
nu constituie nici un motiv heterodox, nici unul dualist: diavolul nu 
este un al doilea principiu, iar cerurile sînt create de Dumnezeu 
dintr-o substanţă - culoarea roşie - provenită de la arhangheli. Nu 
putem conchide altceva decît că paralelele stabilite de H. Halm sînt 
insuficiente pentru a-i considera pe ismaeliţi şi pe ghulăt ca derivînd 
dintr-o formă oarecare de gnosticism. 

Dacă datele furnizate de scriitorul bizantin Petru din Sicilia, 
călugăr şi egumen, sînt adevărate, atunci secta paulicienilor, o 
ramură populară a marcionismului (cf. cap. VIII), s-a format în 
secolul al VH-lea. 

Petru din Sicilia fusese trimis de împăratul Vasile I în 869 la 
Tibrike sau Tefrik (Tephrike), pe cursul superior al Eufratului, într-o 
misiune de conciliere pe lingă conducătorul paulician Chrysokeir, 
într-o vreme cînd puterea militară a paulicienilor, aliaţi ai arabilor, 

se afla la apogeu. în 867 sau 868, Chrysokeir făcuse o incursiune 
pînă la Efes, transformînd biserica Sfîntului Ioan în grajd pentru caii 
săi. Petru din Sicilia a stat la Tibrike nouă luni, fără a obţine vreun 
succes politic. Aceasta l-a obligat pe împăratul Vasile să întreprindă 
în 870 o acţiune militară, terminată însă dezastruos în faţa cetăţii 
Tibrike. Peste numai doi ani, în 872, ginerele său avea să obţină o 
victorie strălucită asupra lui Chrysokeir. Ereziarhul însuşi a fost 
decapitat după bătălie. Un secol mai tîrziu, împăratul Ioan Tzimisces 
îi strămuta pe numeroşii paulicieni, deveniţi din nou ameninţători, 
în tema Traciei, în jurul fortăreţei Philippopolis. Mulţi s-au grăbit să 
vadă în aceşti paulicieni, fără nici un motiv, pe strămoşii bogomililor 
bulgari. în schimbul aportului lor militar la luptele împotriva barba¬ 
rilor din Nord, paulicienii s-au bucurat, de bine-de rău, de toleranţă 
religioasă. Situaţia s-a schimbat cînd circa 2 500 de paulicieni au 
dezertat în timpul campaniei din Epir împotriva normanzilor (1081). 
împăratul Alexis Comnenul, care avea să devină flagelul bogomililor 
bizantini, s-a străduit personal, la Philippopolis, să opereze conver¬ 
siuni în masă la ortodoxie. Restul a fost înfăptuit de iezuiţi în secolul 
al XVII-lea. 

Oarecare contaminare între paulicienii despre care vorbeşte Petru 
din Sicilia şi adopţianiştii „paulieni” armeni trebuie să se fi produs 
de timpuriu, căci Petru atribuie întemeierea sectei unui anume Pavel 
din Samosata şi fratelui său Ioan, fiii unei „maniheene” pe nume 
Callinice. E vorba probabil despre ereziarhul adopţianist din secolul 
al IlI-lea, Pavel din Samosata. 

Fondatorul real al sectei pare să fi fost un anume Constantin din 
Mananali, pe Eufratul superior, la nord de Samosata, care a primit, 
în timpul împăratului Constant al II-lea (641-688), un canon neo- 
testamentar (ortodox) de la un diacon sirian aflat în trecere. Erezia 
începe în momentul cînd profanii încep să comenteze Scripturile, 
declară Petru. Constantin îşi luă numele unuia dintre discipolii lui 
Pavel (Silvan), tradiţie care avea să fie respectată de toţi ereziarhii 
paulicieni şi care pare să arate că cineva îl iniţiase în principiile 
exegezei marcionite a NT. Secta este persecutată, adepţii ei rătăcesc 
adesea dintr-un loc în altul, apoi ea se scindează, se aşază în 
apropiere de Antiohia, în Pisidia, cunoaşte o perioadă glorioasă în 
timpul unui şef deosebit de capabil, Sergius-Tychicus, adorat de 

supuşii săi de la domnia împărătesei Irina (797-802) pînă în vremea 
împăratului Teofil (829-842). O sursă demnă de încredere îi preci¬ 
zează anul morţii: 835. Urmăriţi din cauza unor acţiuni teroriste 
întreprinse în Noua Cezaree, paulicienii fug în teritoriu musulman, 
la emirul din Melitene, care le dăruieşte satul Argaoun. Incursiunile 
conjugate ale paulicienilor şi musulmanilor devin şi mai puternice 
după moartea lui Sergius, cînd în fruntea paulicienilor ajunge un 
anume Karbeas, fost căpitan al gărzilor comandantului din tema 
Anatoliei, dezertor din armata imperială împreună cu cinci mii de 
soldaţi. Lui Karbeas îi urmează ginerele său Chrysokeir, ale cărui 
întîmplări feiricite şi nefericite le cunoaştem deja. O dată cu el, 
istoria glorioasă a statului paulician ia sfîrşit. 

Doctrina bogomilă nu pare să aibă vreo legătură de filiaţie cu cea 
a paulicienilor, chiar dacă superficial ele au unele puncte comune. 
Spre deosebire de paulicianism, bogomilismul nu afirmă că lumea 
de aici este produsul unui al doilea principiu. Dincolo de bizareriile 
mitului bogomil, premisele lui nu sînt departe de cele ortodoxe; 
numai că din ele derivă consecinţe etice şi antropologice de aspect 
puternic dualist. Pe ansamblul ei, mişcarea poate fi definită ca 
pseudodualistă {cf. cap. IX). 

Erezia este menţionată pentru prima dată în Bulgaria, pe la 950 ; 
ea formează obiectul unei ample refutaţii din partea preotului 
Cosmas, după 972. Nu se ştie nimic despre fondatorul ei, părintele 
Bogomil. La începutul secolului al X-lea, bogomilismul era prezent 
în tema Opsikionului din Asia Mică, unde ereticii erau supranumiţi 
phoundaites (din lat. funda, „traistă”, trecut în greacă) sau 
„trăistari” („tolbaşi”, „torbaşi”) (bulgarul torbeshi ), după traista 
(„tol/r ba”) în care adunau pomenile. Ei înşişi se intitulau, simplu, 
„creştini”. Ereziologii şi învăţaţii moderni îi derivă adesea din 
mesalianism, dar fără nici un temei. 

în vremea lui Alexis Comnenul, bogomilii se instalaseră şi la 
Constantinopole. împăratul l-a ademenit pe conducătorul lor, un 
credincios pe nume Vasile, într-o capcană meschină: pretextînd că 
vrea să se convertească, l-a tras de limbă, în timp ce un secretar 
ascuns după o draperie făcea procesul-verbal al întrevederii, în 
prezenţa tuturor demnitarilor Imperiului. Ereziarhul n-a acceptat să 
se dezică şi a fost ars pe rug. 

Biserici bogomile influente existau încă la Bizanţ în 1167, în 
Bulgaria şi intr-un teritoriu pe care sursele italiene ale catharismului 
îl numesc „Sclavonia”. Este vorba probabil despre Bosnia, unde 
nişte creştini heterodocşi, atestaţi de la 1199, au constituit treizeci de 
ani mai tîrziu o biserică puternică. Din nefericire, doctrina lor nu e 
cunoscută decît din surse mult mai tîrzii (secolele al XlV-lea şi al 
XV-lea), care le atribuie un dualism radical. Or, dacă e să ne luăm 
după ereziologii italieni, biserica „sclavonilor” profesa o doctrină 
monarhiană de tip bogomil. 

Dacă bosniacii ar fi fost radicali în secolul al XH-lea, enigma 
catharismului ar fi fost dezlegată. Cum însă nu aşa stau lucrurile, 
enigma va continua să existe. Intr-adevăr, catharii se împart în două 
grupuri: unul care este pur şi simplu bogomil şi altul care predică 
un dualism radical de origine intelectuală, provenit dintr-o combi¬ 
naţie de origenism tardiv şi de maniheism, în proporţii inegale 
(maniheismul este prezent numai în doctrina celor două împărăţii). 
Cele două catharisme au aceeaşi etică, de origine bogomilă. Catha- 
rismul radical a fost născocit în Imperiul Bizantin şi nu în Occident, 
cum cred unii, căci preotul bizantin Nicetas care a vizitat Sudul 
Franţei în 1167 aparţinea deja ordinului radical de Dragunţia- 
-Dragoviţa. 

Nu se ştie cu precizie nici pe ce cale a pătruns bogomilismul în 
Europa. Manifestări protocathare au loc sporadic la începutul seco¬ 
lului al Xl-lea, dar primii cathari sînt atestaţi în 1143 la Koln. Jean 
Duvernoy le atribuie drept centru nordic provincia Champagne 
(regiunea Vertus, Mont-Aime). Guibert de Nogent semnalează o 
erezie de aparenţă cathară în 1114, în Soissonnais (Duvernoy, Hi st ., 
pp. 116 sq.). R.I. Moore ( Origins , p. 67) contestă această mărturie, 
fără motive absolut valabile. în 1167, se desfăşoară celebrul „conciliu” 
cathar de la Saint-Felix-du-Lauragais, în prezenţa papei Nicetas, 
episcop bogomil al Bizanţului căruia occidentalii îi dau prin analogie 
titlul de „papă”. Nicetas îi confirmă pe episcopii de Franţa (Robert 
d’Epernon) şi de Albi (Sicard Cellerier), îi reînnoieşte conso- 
lamentum-ul lui Marc, episcopul lombard, care trece de la ordinul 
bulgar (bogomilism) la cel de Dragunţia-Dragoviţa (dualism radical) 
şi aşază trei noi episcopi: Bernard Raimond în Toulousain, Guiraud 
Mercier în Carcasses şi Raimond de Casals în Agenais (Duvernoy, 

pp. 216-17). în Lombardia, catharismul monarhian este mult mai 
puternic decît doctrina radicală (c/. cap. X). Cînd organizaţia va fi 
fost distrusă în Sud prin cruciadă şi prin cucerirea fortăreţei 
Montsegur (la 16 martie 1244), din ea nu rămîn decît vreo două sute 
de perfecţi. La începutul secolului al XlV-lea, în ciuda înfricoşă¬ 
toarei Inchiziţii, notarul Pierre Authie desfăşura acolo o activitate 
intensă. Primise consolamentum- ul în Lombardia, după toate apa¬ 
renţele în biserica francezilor, identică celei din Bagnolo, şi devenise 
monarhian. Dar doctrina lui pare a nu mai avea nimic de-a face cu 
sumbrul catharism albigend al epocii anterioare. 

Soarta catharilor italieni devine problematică după 1300. Hărţuiţi 
fără răgaz, ei fug spre Sicilia sau îşi găsesc ascunzişuri prin Alpii 
piemontezi. După 1412 nu se mai vorbeşte despre ei (Borst, p. 118). 
Jean Duvernoy (Rel., pp. 245-54) face o legătură între emigrarea lor 
din Sud spre Lombardia şi apariţia celebrilor bancheri lombarzi. 

Nu e foarte clar dacă speculaţiile cabalistice ale lui Isaac Luria 
(1534-1572), „Leul Sfînt” (’Ari ha-Kadosh) din Safed, păstrate în 
notele discipolului său Hayym Vital (1534-1620), sînt sau nu dualiste 
şi atinse de „gnosticism”. Doctrina lui este complexă (un rezumat 
există la Scholem, Sabbatai, pp. 22-77). Nu aflăm mare lucru numai 
din aluziile la procesul de „contragere” ( tsimtsum ) a lui Dumnezeu 
în el însuşi pentru a face loc creaţiei ( tehiru ), sau la cel al „spargerii 
vaselor” ( shevirath ha-kelim ), adică al întreruperii continuităţii spiri¬ 
tuale, al invadării „canalelor” spirituale de către materie şi al originii 
Răului, care este şi el spiritual - format din „cioburile”, resturile 
sau „cojile” ( qelipoîh) vaselor spirituale care cad în vid. Toate 
acestea amintesc intr-adevăr de mitul gnostic (c/. cap. V 3) al 
originii spirituale a Răului, care-1 face pe acesta superior demiurgului 
ignorant al lumii. 

Tratatul Despre revoluţiile sufletului de Hayym Vital a fost tradus 
în latină de Franc iscus Mecurius van Helmont şi inclus în tomul al 
treilea din Cabbala denudata de Knorr von Rosenroth (cf. Benz, în 
Kabb. chr., p. 107 şi n. 35). Există şi o traducere franceză, foarte 
aproximativă, a lui Edgar Jegut (1903). Doctrina este imposibil de 
rezumat. Lumea va exista atîta timp cit din poporul ales vor mai 
rămîne suflete de salvat (celelalte suflete nu contează), adică de scos 
din qelipoth. Un suflet este recuperat prin copulaţia unui om 

„drept” : se vede că, în contradicţie cu alte tradiţii, procreaţia şi 
metensomatoza sînt, în cabala luriană, net pozitive. Posibilitatea ca 
un om să aibă mai multe suflete şi „scîntei” de suflete nu este 
exclusă. Pe deasupra, nu sufletele rele sînt închise în qelipoth, căci 
acolo unde există mai mult spirit şi pericolul este mai mare - teorie 
în care se regăseşte ideea spiritualităţii răului. Luria amină sfîrşitul 
lumii pentru o dată care depăşeşte neîndoielnic previziunile celor 
mai optimişti dintre savanţii care cred în răcirea treptată a sistemului 
solar. Intr-adevăr, numărul sufletelor din poporul lui Israel este 
uriaş : între 600 000 la puterea 613 şi 600 000 la puterea 600 000. Un 
calcul sumar ne arată că numărul minim de suflete este reprezentat 
de o cifră cu 3065 de zerouri, fără a mai socoti că, pentru a-i obţine 
primele cifre, trebuie să-l ridicăm pe 6 la puterea 613. 

Nu se poate dovedi că Jakob Bohme (1575-1624) ar fi cunoscut 
în vreun fel Cabala. Pentru Bohme, Divinitatea este Ungrund. în 
lipsa Fiului, imaginea ei este sinistră, e imaginea Diavolului. Doar 
întru Cristos Tenebrele originare devin Dumnezeu (Deghaye, p. 148). 
Trupul este „dorinţă încremenită” (ib ., p. 163). Dumnezeu are două 
manifestări: un Dumnezeu al angoasei, care nu este decît drept şi se 
identifică divinităţii din VT; şi adevăratul Dumnezeu, al iubirii şi 
nu al dreptăţii (ib ., p. 175). Or, primul nu-i altceva decît Diavolul 
(ib ., p. 164). Cosmologia lui Bohme are trei principii: întunericul, 
Lumina şi clarobscurul, care este lumea amestecului şi a dualităţii. 
Creaţia lumii se face în două faze, prin doi demiurgi: primul numit 
de Bohme Verbumfmt, este o entitate saturniană; al doilea, creator 
al lumii vizibile, se identifică sufletului lumii şi, fără a fi propriu-zis 
Diavolul, este divinitatea mînioasă a VT (ib ., pp. 169-76). Acestei 
cosmologii în două etape îi corespunde o antropologie în două faze : 
„Adam a fost creat cu două trupuri. Unul este un trup de lumină, 
imagine desăvîrşită a formei omeneşti figurate din veşnicie de către 
înţelepciune şi care a fost şi cea a lui Lucifer. Celălalt este un corp 
întunecat, după chipul spiritului acestei lumi, spirit al macro- 
cosmosului” (ib ., p. 181). 

Ernst Topitsch crede că teologia evanghelică germană, mai mult 
decît oricare alt curent de gîndire din zorii erei moderne, păstrează 
încă o bună parte din motivele neoplatoniciene şi gnostice trans¬ 
portate de Cabala creştină. Pînă la o epocă foarte recentă, această 

combinaţie forma „ideologia germană”, un soi de „moştenire de 
familie” pe care puţini filozofi ar fi îndrăznit s-o abandoneze com¬ 
plet. în transmiterea motivelor „gnostice” pînă la tînărul Hegel, 
Topitsch îi acordă un loc important teozofului pietist Friedrich 
Christoph Oetinger (1702-1782) (cf. cap. XII). 

Problema sectelor şiite, dintre care unele există încă, a fost 
discutată pe scurt mai sus. Este fals să le numim „dualiste”. Dacă 
prezintă motive de aparenţă gnostică, acestea au fost, ca să spunem 
aşa, „de-dualizate”. Un exemplu potrivit îl oferă mitul cosmogonic 
al şiiţilor ahl-e haqq, a căror vatră principală se situa „în Iranul 
Occidental, în provincia kurdă Kermanchah” (Mokri, p. 9). Creaţia 
începe cu o perlă primordială, după care Dumnezeu vrea să-i dea 
viaţă lui Pir-Benyămin sau Djibraiil, arhanghelul Gabriel, care nu-şi 
cunoaşte creatorul. Cînd Dumnezeu îi vorbeşte, Gabriel răspunde : 
„Nu ştiu cine eşti, tu care-mi vorbeşti în taină, eu sînt o fiinţă liberă 
în lume şi nu ştiu nimic altceva. Nu-i nimeni mai mare ca mine şi în 
afara mea nu cunosc pe nimeni” (ib. , pp. 19-20). La rigoare, se poate 
recunoaşte în acest episod mitul gnostic al demiurgului lăudăros (cf. 
cap. V 2). Dar, după ce-şi plăteşte ignoranţa cu preţul aripilor, arse 
de mînia divină, Gabriel este iertat, îşi recunoaşte neputinţa şi se 
declară umilul supus al lui Dumnezeu (ib. , p. 22). Această dispută 
primordială între Dumnezeu şi înger nu este urmată de nici o creaţie. 
Reminiscenţa mitului gnostic (sau, mai curînd, a unei legende dua¬ 
liste populare - lucrul este valabil şi pentru miturile comogonice ale 
yezizilor, înrudite cu miturile şiite ahl-e haqq ; cf. Sfameni 
Gasparro) se află reinserată aici într-un context non-dualist, ceea ce 
ne va face să nu ne ocupăm, nici chiar marginal, de sectele islamice. 

Situaţia mandeenilor din Irak şi Iran este diferită. Ei sînt „oameni 
ai cărţii” (ahl al-kităb), ca şi evreii, creştinii sau zoroastrienii. 
Limba lor este un idiom aramean oriental, format în Babilonia 
inferioară şi înrudit cu dialectul Talmudului (Babilonia superioară : 
Rudolph, Mand., I 13). Scrierile lor polemizează cu Islamul, cu 
creştinismul şi mai ales cu iudaismul (ib. , pp. 47-55). Lăsăm în 
suspensie problemele istorice foarte complexe pe care le pune man- 
deismul. Nu ne revine nouă să ne pronunţăm asupra datării numeroa¬ 
selor straturi prezente în textele mandeene, nici asupra caracterului 
acestei religii, original, iudeo-creştin sau gnostico-dualist (cum 

crede, într-o manieră apodictică, Kurt Rudolph, puternic influenţat 
de religionsgeschichtliche Schule germană). 

Materialul teologic mandean este foarte variat şi contradictoriu 
(Rudolph, în Theogonie, p. 78, distinge unsprezece concepţii 
diferite). Cu siguranţă, dualismul mandean derivă din maniheism. 
El îşi găseşte expresie în opoziţia dintre lumea Luminii şi a Vieţii şi 
lumea întunericului, care există din veşnicie sau este mai tînăr decît 
Lumina. Tenebrele o conţin pe înfricoşătoarea Hewat/Ruhă ( hewat 
trimite la aparenţa-i de animal sau de reptilă), Apa Neagră sau 
Tulbure, îi conţin pe Dragoni şi pe Rebelii cei răi. Regele întu¬ 
nericului este fiul lui Ruhă ; este numit şi Şarpe, Dragon, Monstru, 
Uriaş, Domn al Lumii. Un tratat din Ginzâ de dreapta (XII 6, ap. 
Rudolph, ib. , p. 92) împrumută de la maniheism descrierea înfăţişării 
teribile a Regelui întunericului: el are cap de leu, corpul de dragon, 
aripile unui vultur, carapacea unei ţestoase, mîinile şi picioarele 
unui monstru (c/. infra, cap. VII). 

Cosmogoniile mandeene oscilează între soluţia radicală (ames¬ 
tecul Luminii şi al întunericului) şi soluţia monarhiană. Prima se 
exprimă intr-un mit din Ginzâ de dreapta (III 93, 19 sq., ap. Rudolph, 
ib., pp. 139-46): demiurgul Ptahil este trimis în întuneric pentru 
a-şi crea acolo o lume. El „intră în smîrcul infect, în Apa Tulbure”. 
Focul Vieţii care-1 însufleţeşte îşi pierde din intensitate şi marea 
diavoliţă Ruhă, care vrea probabil să-l ia în stăpînire, prinde curaj. 
Ea îl împinge pe fiul ei. Regele întunericului, la incest şi din această 
unire iau naştere cele şapte planete, care se întorc împotriva mamei 
lor. Atunci Ptahil încearcă să creeze un pămînt şi nu reuşeşte. Ruhă 
prinde din nou curaj, se uneşte cu fratele ei, Marele Monstru, şi dă 
naştere celor douăsprezece semne zodiacale - care şi ele se întorc 
împotriva mamei lor. Ptahil hotărăşte să iasă din întuneric, iar Ruhă 
comite al treilea incest, cu propriul ei tată, zămislind cele cinci 
furii, a căror înfăţişare o consternează şi-o îndurerează pe Ruhă 
însăşi. Ptahil îşi recunoaşte slăbiciunea şi, pentru că se căieşte, 
primeşte de la Viaţă un veşmînt de Foc viu. Din amestecul Focului 
cu Apa Tulbure apar corpuri solide : pămîntul şi firmamentul. Ptahil 
apucă buricul pămîntului pentru a-1 agăţa de firmament, dar se 
pomeneşte înconjurat de cele şapte planete şi cele douăsprezece 
semne zodiacale. Prinde totuşi pămîntul de firmament şi firmamentul 

de tronul său. Astfel, Planetele şi Semnele sînt „legate” de bolta 
cerească. Ptahil se întreabă de unde provin acele puteri, iar Planetele 
îl înşală, prefăcîndu-se că vor să-l slujească. Ptahil le acceptă 
ajutorul, dar asta îl face să piardă diriguirea lumii, căci puterile 
Ruhei îi acaparează domeniul. Atunci Ptahil urcă spre tatăl său, 
pentru a-i povesti cele întîmplate. într-o altă versiune (89, 1-10), 
Demiurgul este Trimisul bun al Luminii, Gabriel, care, după voinţa 
şi indicaţiile Vieţii, aşază pămîntul pe Apă. 

Mandeismul este preţios, căci constituie singurul exemplu de 
sincretism tipic care ne-a parvenit efectiv din lumea antică: el 
juxtapune mituri împrumutate de peste tot, fără să le integreze într-o 
concepţie originală. Este imposibil să li se stabilească o cronologie, 
dar stratul baptist, probabil cel mai vechi, ar putea să provină 
dintr-un iudeo-creştinism anterior maniheismului. 

încheiem aici înşiruirea cronologică a dualismelor din Occident 
şi a eventualelor lor influenţe. Precizăm încă o dată că nu istoria 
acestor dualisme constituie obiectul studiului de faţă, ci, în mod 
exclusiv, sistemul format de structurile lor mitice. Din acest motiv, 
discuţia modernă asupra gnosticismului şi a nihilismului a fost 
inserată intr-un capitol aparte (cap. XII): ea ţine de prelungirile 
sistemului şi poate fi încă definită în termenii sistemului însuşi, 
printr-o simplă inversiune de polaritate, care produce mituri aparent 
asemănătoare celor gnostice, cu semnificaţie însă de asemenea 
inversată. 

Nu există nici o încercare de a compara între ele structurile mitologice 
ale dualismelor din Occident; aceea a lui Hans Soderberg (La Religion des 
Cathares, Uppsala, 1949) este foarte incompletă. 

Cîteva informaţii istorice despre gnosticism sînt furnizate de lucrarea de 
vulgarizare a lui Kurt Rudolph, Gnosis. The Nature and History of 
Gnosticism (traducere editată de Robert McLachlan Wilson, Harper & Row, 
San Francisco, 1983, 411 pp.), din păcate prea influenţată de vechile puncte 
de vedere ale religionsgeschichtliche Schule germană şi de un soi de 
sociologism vulgar pentru a fi într-adevăr recomandabilă. 

Despre Marcion, v. bibliografia citată în „Referinţele” de la cap. VI. 

O schiţă succintă a sociologiei gnosticismului va putea fi aflată în 
articolul lui Hubert Cancik, „Gnostiker in Rom. Zur Religionsgeschichte 
der Stadt Rom im 2. Jahrhundert nach Christus”, în Jacob Taubes (Hrg.), 
Gnosis und Politik (Religionstheorie u. politische Theologie, Bd. 2), W. 
Fink/F. Schoningh, Miinchen-Paderborn-Wien-Zurich, 1984, pp. 163-84. 

Despre istoria studiilor consacrate gnosticismului în contextele lor 
ideologice, v. lucrarea mea Gnosticismo e pensiero moderno : Hans Jonas 
(„Storia delle religioni”, 1), L'„Erma” di Bretschneider, Roma, 1985, 
155 pp. 

Despre Origen şi dualism, v. Arche e Telos. L’antropologia di Origene 
e di Gregorio di Nissa. Analisi storico-religiosa. Atti del Colloquio, Milano, 
17-19 maggio 1979. Pubblicati a cura di U. Bianchi, con la cooperazione di 
H. Crouzel („Studia Patristica Mediolanensia”, 12), Vita e Pensiero, 
Milano, 1981, 340 pp. 

O scurtă expunere despre scrierile gnostice şi conceptul de „gnoză” va 
putea fi găsită în articolul lui Gilles Quispel, „Gnosis”, în M.J. Vermaseren 
(Hrg.), Die orientalischen Religionen im Romerreich, E.J. Brill, Leiden, 
1981, pp. 413-35. 

în ce priveşte maniheismul, pot fi consultate „Referinţele” de la cap. VII. 

Despre elchazaiţi, v. cartea lui G. Luttikhuizen, The Revelation of 
Elchasai. Investigations into the Evidence for a Mesopotamian Jewish 
Apocalypse of the Second Century and its Reception by Judeo-Christian 
Propagandists („Texte u. Studien zum Antiken Judentum”, 8), Mohr- 
-Siebeck, Tiibingen, 1985, 252 pp. 

în privinţa priscilianismului, concluziile lui E.-Ch. Bahut, Priscillien et 
le Priscillianisme („Bibi. Ecole des Et., Sc. Hist. et Phil.”, Fasc. 169), 
H. Champion, Paris, 1909, 316 pp., sînt încă valabile. Ele au fost confirmate 
în lucrarea recentă a lui Henry Chadwick, Priscillian of Avila, Clarendon 
Press, Oxford, 1976, 250 pp. 

O expunere succintă a istoriei şi a doctrinei mesaliene este dată de 
Antoine Guillaumont în articolul său „Messaliens”, din Dictionnaire de 
Spiritualite, 10, 2 (1979), col. 1074-83. 

Izvoarele mesalianismului au fost adunate de Michael Krnosko, Anti- 
quorum testimonia de hist oria et doctrina Messaiianorum sectae, Appendice I 
de Liber Graduum (Patrologia Syriaca I 3), Firmin-Didot, Paris, 1926, 
coli. CLXX-CCXCII; v. şi prefaţa lui Krnosko, cap. IV: De Secta Messa- 
lianorum deque Libri Graduum ad eam necessitudine, coli. CXV-CXLIX. 
După toate aparenţele, Liber Graduum nu este mesalian; v. A. Guillaumont, 
„Situation et signification du «Liber Graduum» dans la spiritualite 
syriaque”, în : Symposium Syriacum 1972 (Orientalia Christiana Analecta, 
197), Pont. Inst. Orient. Stud., Roma, 1974, pp. 311-22. 

Sirneon din Mesopotamia nu era el însuşi mesalian: cf. Reinhardt Staats, 
„Messalianism and Antimessalianism in Gregory of Nyssa’s De Virginitate”, 
în The Patristic and Byzantine Review , 2 (1983), pp. 27-44. Despre aceste 
concepţii, v. frumoasa carte a lui Hermann Dorries, Die Theologie des 
Makarios/Symeon („Abhandlungen der Akademie der Wissenschaften in 
Gottingen, Philol.-hist. Klasse” III. F., No. 103), Vandenhoeck & Ruprecht, 
Gottingen, 1978, 477 pp. Despre doctrina răului profesată de el, v. Werner 
Strothmann (Hrg.), Makarios-Symposium liber das Bose. Vortrăge der 
Finnisch-deutschen Theologentagtung in Goslar, 1980 („Syriaca”, 24). O. 
Harrassowitz, Wiesbaden, 1983, 369 pp. 

Despre Evagrie, v. Antoine Guillaumont, Les „Kephalaia Gnostica” 
d’Evagre le Pontique et l’histoire de TOrigenisme chez les Grecs et les 
Syriens, Seuil, Paris, 1962, 366 pp. 



GNOZELE DUALISTE ALE OCCIDENTULUI 


71 


Despre „gnoza” islamică, v. în primul rînd Heinz Halm, Die islamische 
Gnosis. Die extreme Schia und die ’Alawiten, Artemis Vg., Ziirich- 
-Munchen, 1982, 407 pp. ; de acelaşi autor, Kosmologie undHeilslehre der 
frtihen Ismâ ’îlîya. Eine Studie zur islamischen Gnosis („ Abh. fur die Kunde 
des Morgenlandes”, XLIV, 1), Franz Steiner, Wiesbaden, 1978, 240 pp. 
V. şi Henri Laoust, Les Schismes dans l’Islam, Payot, Paris, 1983, 500 pp. 

Despre paulicianism, v. „Referinţele” de la cap. VIII. 

Despre bogomilism, v. „Referinţele” de la cap. IX. 

Despre catharism, v. „Referinţele” de la cap. X. 

Despre cabala luriană, cea mai bună expunere rămîne aceea a lui 
Gershom Scholem, din Sabbatai Sevi. The Mystical Messiah 1626-1676 
(„Bollingen Series”, XCIII), Princeton University Press, 1973, pp. 22-77. 
Despre influenţele cabalei luriene asupra cabalei creştine, v. Kabbalistes 
chretiens („Cahiers de l’Hermetisme”), Albin Michel, Paris, 1979, 314 pp. 
Tratatul despre Revoluţiile Sufletelor de Hayym Vital a fost rînduit de 
traducătorul din latină în franceză, Edgar Jegut, sub numele de Isaac Loriah 
(1903). Mai există o retipărire la Editions d'Aujourd'hui („Collection Les 
Introuvables”), Plan-de-la-Tour (Var), 1984, 420 pp. 

Despre Bohme, v. Jacob Bohme („Cahiers de l’Hermetisme”), Albin 
Michel, Paris, 1977, 236 pp. Cu privire la dualismul său, v. îndeosebi 
Pierre Deghaye, „La Sagesse dans l’oeuvre de Jacob Bohme”, în Sophia et 
l’Ame du monde („Cahiers de l’Hermetisme”), Albin Michel, Paris, 1983, 
pp. 145-94. 

Despre Oetinger şi tînărul Hegel, v. E. Topitsch, „Marxismus und Gnosis”, 
în Sozialphilosophie zwischen Ideologie und Wissenschaft („Soziologische 
Texte”, 10), Luchterhand, Neuwied, a.R.-Berlin, 1966 2 (1961), pp. 261-96. 

Cu privire la ahl-e haqq, v. „Introducerea” lui Mohammad Mokri la 
Nur Alî-Shâh Elâhî, L’Esoterisme kurde. Traducere, introducere, comen¬ 
tariu şi note de dr. M. Mokri, Albin Michel, Paris, 1966, pp. 7-42. 

Despre yezidei, v. expunerea Giuliei Sfameni Gasparro, „I miti cosmo¬ 
gonici degli Yezidi”, în Numen, 1975. 

Despre mandeeni, v. trilogia lui Kurt Rudolph, Die Mandăer I : 
Prolegomena. Das Mandăerproblem (FRLANT, 74 = N.S., 56), 
Vandenhoeck & Ruprecht, Gottingen, 1960, 307 pp. ; Die Mandăer 11: 
Der Kult (FRLANT, 57), acelaşi editor, 1961, 498 pp. ; Theogonie, Kosmo- 
gonie und Anthropogonie in den mandăischen Schriften. Eine literarische 
und traditionsgeschichtliche Untersuchung (FRLANT, 88), acelaşi editor, 
1965, 393 pp. 

Dualismul mandeenilor formează obiectul cărţii Măriei Vittoria Cerrutti, 
Dualismo e ambiguită. Creatori e creazione nella dottrina mandea sul 
cosmo, Edizioni dell’Atteneo, Roma, 1981, 181 pp. 



Capitolul III 

Analiza miturilor gnostice 


1. Cîteva probleme privind definirea gnosticismului 

Ne va permite oare analiza miturilor gnostice să circumscriem 
mai bine tărîmul întins al gnosticismului, această hidră cu o mie de 
capete care seamănă tulburare în conştiinţa primilor apologeţi 
creştini ? Se poate oare afirma de la bun început că aceste mituri 
conţin invarianţi care ne vor face să recunoaştem un text drept 
gnostic în orice împrejurare? întrebarea nu-şi va găsi răspunsul 
decît la capătul unei cercetări răbdătoare, de-a lungul căreia vom 
vedea desfăşurîndu-se istorii de o uimitoare varietate şi profunzime. 

O primă întrebare asupra caracterului gnosticismului: formează 
el o religie aparte, dotată cu particularităţi bine marcate, sau este un 
simplu concept - denigrator la origine - atribuit în stingă şi în 
dreapta pentru a desemna grupuri şi grupuscule din Antichitatea 
tîrzie, care nu au nimic comun între ele ? Hans Jonas, care a încercat 
să definească gnosticismul prin invarianţi, a ajuns la concluzia că 
este vorba intr-adevăr despre o religie, caracterizată prin dualism 
anticosmic şi antisomatic, printr-o geneză transcendentală a lumii şi 
a omului etc. (c/. studiul meu Gnosticismo, p. 22). La acestea s-ar 
putea adăuga doctrina consubstanţialităţii pneumatice a omului şi a 
transcendenţei, prezentă în neoplatonism (ib ., p. 99). Căci, de fapt, 
cu excepţia anticosmismului, toate trăsăturile distinctive ale gnosti¬ 
cismului se regăsesc în neoplatonism (ib ., p. 52). în consecinţă, 
definiţia prin invarianţi propusă de Hans Jonas ar fi inoperantă dacă 
gnosticismul nu s-ar dovedi anticosmic în întregime. 

Gnosticismul pare să cunoască trei categorii de texte, cores- 
punzînd cu trei „etape” pe care nu trebuie să ne grăbim a le 

transforma într-o secvenţă cronologică: etapa „primitivă”, unde 
discordia dintre creatorii lumii nu implică nici răutatea lor esenţială, 
nici caracterul rău al cosmosului; etapa „acută”, marcată de anti- 
cosmismul şi de demonizarea creatorului lumii; şi etapa „mode¬ 
rată”, nu obligatoriu posterioară celei de-a doua, în care sînt vădite 
eforturile de a apropia contrariile, de a-1 scuza pe Demiurg şi chiar, 
în unele cazuri, de a „salva” lumea. în această ultimă situaţie, 
distanţa dintre platonism şi gnosticism devine minimă; diferenţa 
mai constă doar în faptul că gnosticismul continuă să folosească 
mituri specifice. Procedînd ca Hans Jonas, prin „trăsături distinc¬ 
tive”, sîntem obligaţi mai devreme sau mai tîrziu să constatăm că 
distincţiile devin din ce în ce mai slabe, că diferenţele se estompează, 
pînă la a se reduce la un singur element ce-ar putea - eventual - să 
ne permită să încadrăm un text în paradigma gnostică: mitul. 

înainte de a trece mai departe, să ne oprim asupra conceptului de 
„religie”, aşa cum a fost aplicat gnosticismului. El nu este numai- 
decît eronat, cu condiţia să fie precizată sfera religiosului în epoca 
de înflorire a sistemelor gnostice. O delimitare precisă între religie 
şi ştiinţă nu este proprie perioadei, astfel incit gnosticismul ar putea 
fi foarte bine descris ca o mişcare ştiinţifică extrem de critică la 
adresa paradigmei dominante. în contextul său istoric, gnosticismul 
se defineşte aşadar prin apartenenţa lui la contracultură. Paradigma 
revoluţionară pe care o propune se distinge printr-o atitudine de 
noutate izbitoare cu privire la creatorul lumii („inteligenţa eco- 
sistemică”) şi la poziţia omului în cosmos („principiul antropic”). 
Obsedat de chestiunea liberului arbitru, gnosticismul o aşază în 
cadrul unei dezbateri ştiinţifice : dacă puterile celeste (care formează 
obiectul de studiu al astrologiei) ştirbesc libertatea umană, aceasta 
înseamnă că ele sînt rele şi că trebuie inventate mijloace de a anula 
infailibilele apotelesmata, influenţele astrale. Fără a fi astrologi 
profesionişti, gnosticii utilizează cunoştinţele ştiinţifice generale şi 
se situează în cadrul cosmologiei epocii. Precum astrologii înşişi, ei 
personifică puterile astrale, reuşind descrieri perfect realiste şi 
oferind soluţii originale - deşi impracticabile - pentru ieşirea din 
Fatalitatea inexorabilă ( heimarmene ), determinată de entităţile 
cereşti. în mai multe moduri, gnosticismul produce o inversare de 
semne în cultura epocii: consideră în general cosmosul drept rău, 

pe om - superior Creatorului său, şi se opune practicilor ştiinţifice 
curente, ca astrologia, deoarece duce o luptă acerbă împotriva 
oricărei idei de predeterminare a destinului individual. 

în istoria ideilor, individualitatea umană nu are un apărător mai 
îndîrjit faţă cu lumea decît gnosticismul. Această concepţie unică 
asupra demnităţii umane îi relativizează total „pesimismul”, asupra 
căruia atîţia autori au insistat (cf. infra , cap. VI-VII). 


2 . Critica clasificărilor interne 

O mare parte a cercetărilor despre gnosticism, atunci cînd nu se 
epuizează în investigarea „motivelor” şi a raporturilor lor cu con¬ 
textul cultural al epocii, se ocupă să stabilească clase şi subclase de 
texte (corespunzînd unor grupări de indivizi în cea mai mare parte 
artificial constituite), plecînd de la scrierile originale şi de la infor¬ 
maţiile ereziologilor. Astfel, de exemplu, au fost construite şi apoi 
demontate conceptele unei gnoze „ofite” şi, mai recent, „sethiene”. 
Procedeul, expurgat de exagerările cărora le dă uneori naştere, nu-i 
în întregime fals, pentru că există intr-adevăr o clasă şi nişte sub¬ 
clase - de valentinieni, de exemplu - despre care mărturiile, atît 
directe, cit şi indirecte, prezintă trăsături comune. 

Au fost elaborate şi alte criterii de clasificare, conducînd la 
distincţii uneori de-a dreptul imponderabile între sisteme gnostice 
„masculine” şi „feminine”, „cu două principii” şi „cu trei principii” 
etc. Inutil să mai precizăm: valoarea de întrebuinţare a unor ase¬ 
menea clasificări este minimă. De vreme ce nici studiul „motivelor”, 
nici cel al eventualelor raporturi între texte aparţinînd unor grupuri 
şi grupuscule incerte şi întotdeauna prost definite nu pot satisface 
exigenţele cercetării moderne, aceasta a încercat să găsească în 
miturile gnostice criterii intrinsece de clasificare. Nu trebuie să ne 
descurajăm constatînd că această cercetare şi-a risipit prea adesea 
eforturile încercînd să stabilească „arhetipuri” factice sau exta- 
ziindu-se la descoperirea unor lucruri evidente. Tendinţa care pare 
să se reliefeze din toate aceste tentative, în ciuda eşecurilor şi a 
extravaganţelor, este aceea de a renunţa la investigarea invarianţilor 
pentru a studia în primul rînd opţiunile logice pe care fiecare 

secvenţă mitică, fiecare situaţie şi fiecare personaj le conţin în ele 
însele. Se înţelege de la sine că una singură dintre alternative se 
poate actualiza într-o versiune particulară a mitului şi că spectrul 
real al opţiunilor, aşa cum au fost ele codificate în scrierile gnostice 
sau ereziologice, poate fi inferior spectrului lor logic, adică 
virtualităţilor detectabile prin simplă deducţie. Dar este tot atît de 
evident că opţiunile reale se suprapun întotdeauna opţiunilor logice 
şi că sistemul tinde să elimine distanţele dintre cele două, astfel 
incit, o dată pornit de la un fascicul de reguli simple, el tinde să se 
reproducă la infinit printr-o infinitate de soluţii, combinări şi aran¬ 
jamente noi (v. supra, „Introducere”). în loc să căutăm invarianţii, 
va trebui deci să stabilim pe de o parte diferenţele dintre variantele 
mitului şi, pe de altă parte, regulile simple care dau naştere 
mecanismului de generare în totalitatea lui. 

Vom fi obligaţi să privilegiem, în analiza noastră, un grup de 
texte ale căror afinităţi dar şi discordanţe le-am constatat de multă 
vreme. Ele se caracterizează în primul rînd prin includerea celor 
două mituri dualiste care ne interesează: mitul „Mamei care gre¬ 
şeşte” şi cel al Fiului ei. Demiurgul ignorant şi lăudăros al acestei 
lumi. între aceste texte, cele mai importante sînt expunerea făcută 
de Irineu doctrinei ofiţilor et cilii, Apocriful lui Ioan (AJ), Scrierea 
fără titlu (SST), Natura puterilor (HE) şi o scriere tardivă, mai 
lungă şi mai complexă, Pistis Sophia (PS)*. Vom încerca să orînduim 
în jurul secvenţelor celor două mituri decelabile în aceste texte, fără 
pretenţie de exhaustivitate, majoritatea informaţiilor conţinute în 
tratatele gnostice originale, ca şi pe cele furnizate de ereziologi. Se 
înţelege de la sine că sistemele „primitive” (sau „protognostice” : 
Simon, Menandru, Saturnin) vor trebui discutate separat. 

O notă specifică a gnosticismului în interiorul genului dualist 
este redundanţa lui: spre deosebire de alte specii dualiste, el nu 
operează cu un singur mit central, ci cu două mituri dualiste aflate 
într-o succesiune temporală care le face dependente unul de celălalt 
şi, în consecinţă, indisolubil legate : fără Mamă care greşeşte, n-ar 


* De cele mai multe ori, siglele sînt stabilite după titlurile originale ale 
lucrărilor. V. supra, lista abrevierilor la pp. 11-12 şi „Referinţele 
bibliografice” la capitolul prezent, pp. 86-90 (n.tr.). 

fi Demiurg ignorant, după cum fără existenţa unui Demiurg ignar ar 
fi de prisos să se inventeze o Mamă care greşeşte. Pentru a determina - 
nu „arhetipul”, ci numai simpla categorie de mituri dualiste căreia 
îi aparţin cele două mituri gnostice, a trebuit să le desfacem unitatea 
în mod arbitrar şi să le discutăm în două capitole separate ale 
studiului de faţă (cap. IV şi V). 


3. Critica noţiunii de „sincretism” 

Cercetarea „motivelor” încă mai foloseşte conceptul caduc de 
„sincretism”, pentru a demonstra că gnosticismul este format din 
elemente de împrumut. Aceasta ţine de căutarea obstinată a „origi¬ 
nilor”, de care ne vom ocupa mai departe (§ 4). Aplicarea constantă 
la gnosticism a termenului „sincretism” ca un explanatory principie 
(G. Bateson), al cărui rol este exact acela de a stabili limitele 
demersului explicativ, se dovedeşte nu doar sterilă, ci şi lipsită de 
necesitate, avînd în vedere că se poate trece perfect dincolo de acest 
principiu în cunoaşterea gnozei. Un „principiu explicativ”, ne spune 
Bateson nu fără ironie, desemnează în ştiinţă ceva ce se poate descrie, 
dar nu şi explica, precum de exemplu „gravitaţia”, „inconştientul”, 
„telepatia” sau „hipnoza”. „Gravitaţia” ca principiu explicativ înde¬ 
plineşte o funcţie precisă, deoarece se referă la o realitate măsu¬ 
rabilă, de natură, totuşi, necunoscută şi de necunoscut. Dimpotrivă, 
conceptul de „sincretism” este aplicat, în cazul gnosticismului, unei 
realităţi în parte cunoscute prin numeroase texte şi în parte posibil 
de cunoscut prin studiul textelor individuale, al relaţiilor reciproce, 
al raporturilor lor cu contextul intelectual al epocii etc. 

La nivelul mitului, gnosticismul se caracterizează prin utilizarea 
aproape constantă a materialelor dualiste a căror apariţie nu se 
explică prin contextul cultural. A spune că în gnosticism există 
elemente iudaice, samaritene şi poate iraniene, amalgamate prin 
„sincretism” sau topite prin „pseudo-morfoză” (Jonas-Spengler) în 
creuzetul intelectual al Antichităţii tîrzii, înseamnă uitarea faptului 
(totuşi evident) că miturile gnostice nu sînt nişte structuri compozite, 
ci nişte unităţi sintagmatice indisolubile proprii numai gnosticismului 
şi nici unui alt sistem ştiinţific, religios etc. 

Aceste mituri determină existenţa gnosticismului ca entitate 
istorică independentă, garantîndu-i originalitatea intrinsecă în raport 
cu alte entităţi istorice. Este deci inutil să ne folosim de conceptul de 
„sincretism”, fie el considerat ca „principiu explicativ”, fie ca 
simplu element euristic : departe de a adăuga ceva la înţelegerea 
fenomenului în cauză, el încurcă urmele, făcînd să se înţeleagă că 
gnosticismul ar fi un fel de patchwork construit din piese disparate. 
Ceea ce, cu siguranţă, nu-i adevărat. 


4. Insuficienţa „căutării originilor” 

Trebuie distinse trei etape principale în cercetările moderne 
asupra gnosticismului. 

Prima este dominată de religionsgeschichtliche Schule germană, 
în special de lucrarea lui Wilhelm Bousset, Hauptprobleme der 
Gnosis (1907). Din masa documentelor gnostice, Bousset extrage 
cîteva elemente pe care le defineşte ca „Hauptprobleme” (Sophia, 
Cei Şapte Arhonţi etc.) şi porneşte în căutarea originii fiecăruia 
dintre aceste motive, luate în afara contextului lor. Originea este 
găsită aproape invariabil în Iran. Procedeul lui Bousset este să 
acumuleze materiale ţinînd de paradigmele motivelor studiate, luate 
în toate contextele accesibile. Rezultatul este un lexic incomplet al 
gnosticismului, supus unei interpretări abuzive şi mai ales lipsit de 
orice gramatică a gnozei. 

A doua etapă provine dintr-o revoluţionare internă a religions¬ 
geschichtliche Schule. în 1924-25, H.H. Schaeder lansează o critică 
radicală a cărţii lui Bousset, remarcînd că „adevăratele” probleme 
ale gnozei trebuie reperate în contextul care le este propriu: „Cartea 
lui Bousset despre Problemele principale ale gnozei , scrie Schaeder, 
nu acordă de fapt nici o atenţie «problemelor» înseşi: Bousset nu se 
ocupă defel de «probleme», ci de cîteva elemente de tradiţie şi de 
cîteva simboluri mai mult sau mai puţin arbitrare care au contribuit 
la expresia figurată a acestor probleme. Cartea ar trebui să se 
intituleze nu Problemele principale , ci Elemente de stil în gnoză ” 
(Urform und Fortbildungem des manichăischen Systems, 1927, 

p. 100). 

A treia etapă este marcată de opera lui Hans Jonas (1934), care 
propune o fenomenologie existenţială a gnozei pentru a descoperi 
„adevăratele” probleme pe care le menţionează Schaeder. Dar, după 
cum singur remarca în introducerea la Gnosis und spătantiker 
Geist /, niciodată nu poate fi depăşit cercul hermeneutic care te face 
să găseşti în gnoză exact ceea ce ai pus în ea: în cazul respectiv, 
existenţialismul primului Heidegger (cf. studiul meu Gnosticismo , 
pp. 33-50). Meritul lui Hans Jonas este acela de a fi iniţiat cercetarea 
invarianţilor şi de a fi căutat să definească gnosticismul şi tipurile de 
gnosticism după invarianţi. 

Aceste trei direcţii de studiu au fost continuate, după descoperirea 
textelor de la Nag Hammadi, cu instrumente metodologice cîteodată 
mai subtile. Trebuie de asemenea să constatăm că formula lui Wilhelm 
Bousset, care este cea mai comodă, pare să domine astăzi din nou 
cercetările asupra gnosticismului. Sub indiferent ce pretext - studiul 
„motivelor” unui text luat integral sau parţial, al „contextului inte¬ 
lectual” în care s-ar găsi o expresie sau un motiv etc. -, regăsim de 
obicei acelaşi lexic lipsit de o gramatică a gnozei. Din fericire, 
lucrări solide încearcă însă şi să contureze această gramatică a gnozei 
care, ca şi în vremea lui Schaeder, încă lipseşte. Dinamica internă şi 
spectrul de acţiune ale gnosticismului formează obiectul cîtorva 
studii fundamentale care rup monotonia imensei bibliografii „nor¬ 
male”, încă dominată de obsesia originii unor elemente disparate. 


5. Analiza prin „ invarianţi ” 

în perioada cînd Hans Jonas a început s-o aplice la studiul gnosti¬ 
cismului, analiza prin invarianţi era încă o noutate. în entuziasmul 
juneţei structuralismului, Claude Levi-Strauss formula conceptul de 
„mitem”, prin analogie cu „fonemul” descris de Roman Jakobson 
prin „trăsături distinctive” (Claude Levi-Strauss, Anthropologie 
structurale, p. 233). Analogie care mai mult încurcă lucrurile, căci 
fonemul interesează ca invariant, pe cînd mitemul interesează tocmai 
prin capacitatea lui de a stabili variante : şi dacă se consideră toate 
aceste „mănunchiuri de relaţii” (ib. , p. 233) care sînt mitemele 
drept unităţi minimale ale mitului, asistăm la o proliferare lipsită de 

măsură a sistemului primar al limbajului mitic. în loc să obţinem un 
număr restrîns de invarianţi - unităţi analoage fonemului ajungem 
la un număr foarte ridicat de variante. Levi-Strauss şi-a rezervat 
privilegiul de a se contrazice sistematic : acest punct de plecare fals 
nu l-a împiedicat să întreprindă o analiză a variantelor mitului care 
n-are nimic de-a face cu fonologia. Alţii însă cu încercat intr-adevăr 
să definească gnosticismul prin invarianţi, sau mai curînd printr-o 
serie de trăsături distinctive „atomizate”, în raport cu care gnosti¬ 
cismul, platonismul, iudaismul, creştinismul etc. ar fi un soi de 
„foneme” religioase. Această tentativă nu-i lipsită de măreţie, dar, 
din păcate, nu poate funcţiona decît pe entităţi cu mult mai restrînse 
decît o religie luată în întregul ei - de exemplu, pe anumite texte. 
Pentru că ceea ce am numit aici „spectrul de toleranţă” al gnosti¬ 
cismului este ceva extrem de elastic, astfel incit găsim intr-un text 
gnostic o trăsătură distinctivă - anticosmismul, să spunem -, iar în 
altul, care nu-i mai puţin gnostic, trăsătura opusă (procosmismul). 

Analiza prin „invarianţi” începută de Jonas a fost continuată de 
Carsten Colpe, H.M. Schenke şi Ugo Bianchi. Ar fi util să dăm aici 
o listă aproximativă a „trăsăturilor distinctive” care au servit la 
definirea gnosticismului în contrast cu alte religii ale epocii: 
Dualism / Non-dualism (Jonas) 

Dualism: 

anticosmic/procosmic (Jonas, Bianchi) 
radical/moderat (Jonas/Bianchi) 
păcat antecedent/păcat originar (Bianchi) 
salvator salvandus/salvator salvatus (Colpe) 

Schemă verticală (Jonas) 

Consubstanţialitate (Schenke). 

(în ultimele două cazuri, este superfluu să indicăm termenii 
nemarcaţi.) 

Acest pachet de trăsături opozabile ar permite în primul rînd să 
se facă distincţie între gnosticismul care este dualist şi iudaism sau 
creştinism, care nu sînt dualiste. Pe lingă asta, Ugo Bianchi a propus 
introducerea unei distincţii suplimentare între concepţia unui păcat 
antecedent caracteristic dualismelor, deci şi gnosticismului, şi cea a 
păcatului originar, proprie iudaismului şi creştinismului. (în reali¬ 
tate, încă din cartea sa de tinereţe, Augustin und das paulinische 

Freiheitproblem, pp. 80-9, Hans Jonas demonstrase că o astfel de 
distincţie nu se susţine şi că păcatul, în concepţia creştină formulată 
de Augustin, este corporativ : pentru genul uman, „păcatul originar” 
este un „păcat antecedent’".) 

Aşadar, ar rămîne platonismul, care este dualist şi cu care gnosti¬ 
cismul împarte trăsăturile distinctive ale schemei verticale de desfă¬ 
şurare a fiinţei şi ale consubstanţialităţii între lumea noetică şi partea 
superioară a sufletului uman. Distincţia dualism anticosmic/pro- 
cosmic ajută la separarea gnosticismului (anticosmic) de platonism 
(procosmic). Distincţia salvator salvandus/salvatus nu foloseşte decît 
la demonstrarea greşelilor făcute de religionsgeschichtliche Schule. 
Cea dintre dualismul radical şi dualismul moderat permite să se 
diferenţieze, în interiorul gnosticismului, maniheismul (radical) de 
sistemele „temperate”. 

Dezavantajul patent al acestui edificiu laborios construit este că 
procedează prin inferenţă incompletă : intr-adevăr, îndată ce un text 
gnostic n-ar mai fi „anticosmic” (ceea ce se întîmplă adesea), ar 
trebui sau să fie îndepărtat, sau să se dea o explicaţie (sociologică) 
a ceea ce-1 constituie ca excepţie, sau să se reconsidere în întregime 
sistemul de opoziţii. Se înţelege lesne că partizanii „invarianţilor” 
vor opta pentru primele două soluţii, în timp ce adversarii lor vor 
trage concluzia non-validităţii sistemului. 

Alte trăsături distinctive propuse de Ugo Bianchi pentru „dualismele 
Occidentului” - anticosmism, antisomatism, encratism, docetism, 
metensomatoză, uneori vegetarianism - vor fi analizate una cîte una 
în cursul lucrării de faţă (c/. infra, cap. V 19). Simpla inducţie 
dezminte existenţa acestor trăsături în fiecare mărturie gnostică; 
gama soluţiilor gnostice referitoare la atitudinea faţă de lume, corp, 
procreaţie, asceză, reîncarnare, întruparea şi patimile lui Cristos 
etc. este foarte variată. Deducţia bazată pe inferenţa incompletă nu 
ajunge spre a ne convinge că sistemele gnostice ar trebui să fie toate 
anticosmice, encratice, docetiste etc., chiar dacă nu sînt. 

Analiza prin invarianţi a marcat desigur o etapă necesară şi 
importantă a cercetărilor asupra gnosticismului. Dacă funcţionează 
perfect pentru definirea unui text individual şi chiar a unei clase de 
texte, ea nu-i însă suficientă pentru descrierea întregului spectru de 
opţiuni prezente în gnosticism. 

6. Analiza prin „pachete de opoziţii ” 

Analiza prin „pachete de opoziţii” se aplică la variantele miturilor 
gnostice, a căror diversitate este concepută ca rezultatul unei con¬ 
cretizări a posibilităţilor logice conţinute în fiecare secvenţă din 
fiecare versiune individuală a unui mit. în loc să stabilească „inva¬ 
rianţii” ideali, ea se străduieşte să definească spectrul sau raza de 
acţiune a gnosticismului prin cantitatea de opţiuni logice realizate in 
concreto în textele gnostice. Spre deosebire de cercetarea care 
doreşte ca opţiunea „anticosmică” să fie prezentă în toate textele 
gnostice fără excepţie, ea constată că există texte unde această 
opţiune se realizează, şi altele în care este activată tocmai o posi¬ 
bilitate contrară - sau una contradictorie. Cîmpul de acţiune sau 
„spectrul de toleranţă” al gnosticismului nu se reduce la opţiunea de 
„anticosmism”, ci cuprinde o întreagă gamă, mergînd de la „anticos- 
mism” la „procosmism” (c/. infra, cap. V 19). 

Această analiză încearcă să pună în valoare şi altceva decît bogăţia 
sistemului. Ea încearcă să descopere regulile simple de generare a 
sistemului, acele postulate care formează un număr potenţial infinit 
de opţiuni, combinări şi redistribuiri de secvenţe. 

O dată scoase la iveală miturile fundamentale ale gnosticismului, 
devine posibilă, în virtutea principiului de funcţionare a sistemului, 
descrierea principiului său generator. Dincolo de asta, discursul 
mitic îşi are regulile sale interne, iar structurile decelabile se inte¬ 
grează unei paradigme mai vaste, pe care o vom defini în termeni 
istorico-religioşi - şi nu filologici, istorici sau filozofici. Altfel 
spus, miturile gnostice aparţin unei categorii care nu poate fi deter¬ 
minată decît plecînd de la o cercetare comparată de istorie a religiilor. 

în ciuda bogăţiei uimitoare a variantelor, miturile gnostice pre¬ 
zintă un principiu de generare foarte simplu. De aceea toate „dua- 
lismele Occidentului” au un aer de familie: sistemul lor general 
este pus în mişcare prin aceeaşi primă operaţie care constă în a aşeza 
două divinităţi în locul uneia. Iar o parte a sistemului se va continua 
mult dincolo de limitele cronologice ale „dualismelor Occidentului” : 
intr-adevăr, ea subzistă încă în zilele noastre, manifestîndu-se în 
dezbaterile ştiinţifice şi filozofice (c/. infra, cap. XII). 

7. Simon şi „protognosticii” 

Una dintre falsele probleme cele mai persistente în cercetarea 
originilor gnosticismului se dovedeşte încercarea de a stabili dacă 
intr-adevăr lui Simon, Magul din Samaria, îi revine paternitatea 
tuturor ereziilor (după cum spune celebra frază a lui Irineu din 
Lyon : Simon autem Samaritanus ex quo universae haereses substi- 
tuerunt - Iren, I 23, 2). Un răspuns afirmativ la această întrebare ar 
implica ivirea întregului gnosticism din sistemul „primitiv” elaborat 
de Simon, ca un arbore întins în nenumărate ramificaţii. Intr-o 
viziune mai puţin botanică a dinamicii istorice, ar trebui stabilit 
dacă intr-adevăr putea Simon să pună în mişcare un mecanism 
exegetic apt să se reproducă în mii de forme diverse. 

Ce arată „dosarul” lui Simon, la o rapidă examinare ? Să luăm în 
primul rînd textul original pe care i-1 atribuie Ipolit (VI 9, 3-18, 7), 
Apophasis Megale (Marea Revelaţie). Este vorba despre o scriere 
nedualistă, în care divinitatea supremă este văzută în acelaşi timp ca 
demiurg (bun) al cosmosului (14, 1-6). Pe lingă asta, textul conţine 
o interpretare alegorică a Pentateucului, fără nici o urmă de anti- 
iudaism. Or, ereziologii care fac din Simon un gnostic insistă asupra 
faptului că el atribuie Legea despotismului îngerilor celeşti, care 
guvernează prost lumea. Este evident că autorul lui Apophasis nu se 
identifică ereziarhului descris de creştini. Sînt posibile patru ipoteze 
logice : Apophasis nu este adevărata mărturie a doctrinei lui Simon 
( + /-); ca părinte al gnosticismului, Simon nu putea să scrie 
Apophasis (-/ + ); Simon nu este nici gnostic, nici autorul lui 
Apophasis (-/-); Simon a suferit o schimbare care l-a dus de la 
Apophasis la gnosticism sau viceversa ( + / + ). Savanţii din toate 
epocile au exploatat toate aceste ipoteze ; şi este greu de crezut să se 
găsească vreodată vreo ieşire din această încercuire logică cu proba¬ 
bilităţi egal distribuite. Numai o decizie perfect arbitrară a subiec¬ 
tului cunoscător îi va perniţe să dea preferinţă uneia din cele patru 
ipoteze. Dacă se alege criteriul falsificării ca esenţial în construirea 
unei teorii ştiinţifice, e limpede că nici una dintre ipoteze nu se 
susţine, nefiind falsificabilă. Dar, de vreme ce falsificabilitatea nu-i 
universal acceptată întru validarea unei teorii, să ne mărginim la 

această observaţie : ne aflăm în faţa unei situaţii logice elementare 
de permutare a unei alternative simple, ceea ce ne dă în mod automat 
patru opţiuni: + /-, -/+, +/+. După datele de care dispunem, 

este iluzoriu să credem într-o soluţie „obiectivă” a problemei: toate 
cele patru ipoteze sînt deopotrivă „adevărate” sau „false”. O dată 
ce, cu greutate, cercetarea a ajuns să completeze cele patru poziţii 
posibile, este inutil să reproducem la nesfîrşit aceleaşi demonstraţii: 
simonismul este un caz caracteristic de problemă insolubilă. 

Să luăm drept exemplu studiile recente. J.M.A. Salles-Dabadie 
(1969) oscilează, dacă nu ne înşelăm, între ipoteza 1 ( + /-) şi ipoteza 
4 ( + / + ), dar aceasta din pură distracţie : căci ignoră, deliberat sau 
nu, contradicţiile dintre informaţiile ereziologilor şi Apophasis. 
Aceasta este, pentru el, o operă simoniană autentică, anterioară 
gnosticismului. Ea suferă influenţa stoicismului, a platonismului, a 
hermetismului şi a lui Filon din Alexandria. 

în ceea ce priveşte „dosarul gnostic” al lui Simon, mărturia cea 
mai importantă rămîne aceea a lui Irineu (I 23), sursă principală a 
ereziologilor mai tîrzii, alături poate de o lucrare pierdută a lui Ipolit 
(v. Referinţe). Irineu nu-i atribuie lui Simon ideea unui demiurg rău 
al cosmosului. Lumea a fost făcută de îngeri şi de puteri derivate din 
Ennoia, Gîndirea tatălui primordial. îngerii îşi dispută puterea 
(unusquique eorum concupiscere principatuni) , de aceea lumea este 
prost guvernată ( cum enim male moderarentur angeli mundum : 23, 
3-4). Ei o prind şi o ţin prizonieră pe propria lor Mamă, „din 
invidie, nevrînd să fie consideraţi ca produsul altcuiva” (quoniam 
nollent progenius alterius cuiusdam putari esse). O împiedică să se 
întoarcă în cer, la Tatăl, şi chiar reuşesc s-o încarcereze intr-un corp 
omenesc (in corpore humano includeretur). Mama celestă trans- 
migrează dintr-un corp de femeie intr-altul: este frumoasa Elena 
din Troia şi, pînă la sfîrşit, ajunge intr-un bordel. Simon este Tatăl 
însuşi. Marea Putere, şi vine s-o răscumpere. Povestea prostituatei 
răscumpărate nu este neapărat o alegorie. Un anumit vechi esoterism 
pitagoreic, care urmărea să stabilească identitatea lui Pitagora de-a 
lungul încarnărilor sale succesive, pretindea că penultima lui enso- 
matoză se petrecuse în corpul frumoasei prostituate Alco (cf. studiul 
meu Experiences). 

Simon şi tovarăşa lui Elena-Ennoia au puterea de a-1 elibera pe 
om de tirania îngerilor, care au fixat Legea. Or, Legea este arbitrară 
şi n-a făcut decît să reducă omenirea la sclavie. Lumea va fi distrusă 
şi adepţii lui Simon vor obţine eliberarea (23, 3). Pe lingă acest 
scenariu care, în mod vizibil, nu-i prin nimic creştin, Irineu (23, 
9-10) îl asimilează pe Simon lui Isus Cristos conform unei inter- 
pertări numite încă, în mod obişnuit, „docetistă” (Cristos nu a 
suferit în mod real). 

Desfăşurarea „romanului lui Simon” în Omiliile şi Recunoaşterile 
pseudoclementine nu ne interesează aici. Să adăugăm că aceste două 
scrieri {Horn. II 22, 5-7; Rec. I 54, 4), ca şi cele ale ereziologilor 
mai tîrzii (Hipp. VI 19-20; Lilastru 29; Ps.-Tert. 1; Ep. Pan. 21, 
1-4), coroborează informaţiile lui Irineu asupra lui Simon, considerat 
primul gnostic. 

Cei mai mulţi dintre cercetătorii care s-au ocupat în ultimul timp 
de Simon au optat pentru ipoteza negativă (-/-); Simon n-ar fi nici 
gnostic, nici autorul scrierii Apophasis. Astfel, pentru Karlmann 
Beyschalg (1974), Apophasis pare să nu aibă nici o legătură cu 
Simon: ea reprezintă un produs al tradiţiilor platoniciene din primele 
două secole (p. 47). Iar doctrina originală a lui Simon nu era nici ea 
gnostică. Situaţia ultimelor texte asupra lui Simon reflectă tendinţa 
ereziologilor creştini de a-1 gnosticiza, proiectînd asupra unui mit 
originar trăsăturile gnosticismului creştin tardiv (pp. 93-152). 

Cu puţine diferenţe, Gerd Ludemann (1975) are aceeaşi părere : 
Irineu ar transpune asupra lui Simon nişte informaţii privitoare la 
Basilide şi la carpocraţieni (pp. 85-6). 

Simone Petrement (1984) se alătură tezei lui Beyschlag, accen- 
tuînd încă mai mult asupra originii creştine a sistemului atribuit lui 
Simon (pp. 325-42). 

Jarl E. Fossum (1985), reluînd în manieră critică o direcţie 
inaugurată de G. Widengren (pp. 162 sq.), îl aşază pe Simon aproape 
exclusiv în linia tradiţiilor samaritene. Pentru Fossum, samaritenii 
Simon şi Menandru şi evreul Cerint sînt „protognostici” (p. 337, 
n. 216): este o variantă a ipotezei 1 ( + /-). 

Irineu face din Menandru succesorul direct al lui Simon (I 23, 5). 
îi atribuie cunoaşterea unor mijloace magice menite a le asigura 
discipolilor săi victoria asupra îngerilor creatori ai lumii şi 

imortalitatea (cu ajutorul botezului). Omiliile pseudoclementine 
(18, 12) îi atribuie lui Simon ideea că Marea Putere a trimis doi 
îngeri, unul pentru a crea lumea, celălalt pentru a promulga Legea; 
intr-un pasaj din Recunoaşteri (2, 57), creatorul lumii se dă el însuşi 
drept Dumnezeu. Fossum atestă existenţa în iudaism a primei doctrine 
şi crede că cei doi îngeri sînt Gabriel (creatorul lumii) şi Mihail 
(transmiţător al Legii; pp. 257 sq.). Oricum ar sta lucrurile, doctrina 
lui Menandru nu trebuie să fi deviat prea mult de la cea a prede¬ 
cesorului său: îngerii creaseră lumea şi, dintr-un motiv imprecis, 
au devenit în urmă persecutori ai rasei omeneşti. Se considera că 
aleşii trebuiau să-şi găsească mijloacele pentru a scăpa de tirania lor. 

După Irineu (I 24, 1-2), succesorul lui Menandru a fost un 
anume Saturnin (sau Satornil), care susţinea că lumea a fost creată 
de şapte îngeri, printre care şi Dumnezeul evreilor (Filastru 16, 
2 sq.; Ps.-Tert. 214, 6-9; Ep. 87, 248, 1 sq.). îngerii, imitînd o 
imagine luminoasă a Tatălui, ar fi creat omul. Acesta se zbătea ca un 
vierme, fără a izbuti să se ţină pe picioare. Tatăl i-a trimis o scînteie 
de viaţă, ca să-i dea putere şi să-l însufleţească. „Scînteia va fi 
salvată (după moarte), în rest omul va pieri” ( scintillam salvam esse, 
cetera hominis perire : Ps.-Tert. 214, 12 sq.). Avem aici in nuce 
mitul antropogonic răspîndit în numeroase texte gnostice. 

Este evident că, atîta vreme cit nu renunţăm la ideea de a-1 găsi 
pe „primul gnostic”, îndepărtîndu-1 pe Simon vom da peste 
Menandru şi îndepărtîndu-1 pe acesta vom ajunge la Saturnin. 
Deoarece ipoteza autenticităţii informaţiilor despre Saturnin nu este 
mai puţin „adevărată” decît contrariul ei, am putea înainta către 
sisteme precum acela al ofiţilor lui Irineu (I 30) sau acela din 
Apocriful lui Ioan. în comparaţie cu acestea, mărturiile despre 
„protognostici” prezintă specificul de a vorbi despre divinitatea 
evreilor ca despre unul dintre îngeri, fără a-i atribui puteri demi- 
urgice deosebite. De vreme ce nu foloseşte la nimic să-i răpim lui 
Simon aureola de Părinte al ereziei, e tot atît de nimerit să evităm 
această problemă vădit insolubilă. Simon va fi considerat primul 
ereziarh atîta vreme cit nici una dintre ipotezele privind rolul său nu 
va putea fi categoric infirmată. 

Zurich-Stuttgart, 1969, 488 pp. 

Antologia lui Kurt Rudolph, Gnosis und Gnostizismus („Wege der 
Forschung”, 262), Wissenschaftliche Buchgesellschaft, Darmstadt, 1975, 
862 pp., conţine studii adesea importante pentru istoriografia subiectului, 
dar selecţionate uneori după criterii foarte personale. 

Ediţii ţi traduceri de texte 

Există o ediţie în facsimil a celor 13 codice de la Nag Hammadi, urmată 
(în cronologia editării) de o „Introducere” ; ea este publicată de Brill, la 
Leiden, sub auspiciile Departamentului de Antichităţi ale Egiptului: 

Introduction , 1984, 133 pp. 

Codex /, 1977, 144 pp. 

Codex II, 1974, 160 pp. 

Codex III, 1976, 144 pp. 

Codex IV, 1975, 96 pp. 

Codex V, 1975, 96 pp. 

Codex VI, 1972, 84 pp. 

Codex VII, 1972, 136 pp. 

Codex VIII, 1976, 152 pp. 

Codices IX and X, 1977, 144 pp. 

Codices XI, XII and XIII, 1973, 80 pp. 

Cartonnage, 1979, 72 pp. 

Texte răzleţe (a se consulta Lista de abrevieri care deschide acest volum): 
BG: Till: Die gnostischen Schriften des Koptischen Papyrus 
Berolinensis 8502, ediţie, traducere şi introducere de Walter C. Till (Tu 
60- V.R. 5), Akademie Vg., Berlin, 1955, 328 pp. 

T: Ecrits gnostiques. Codex de Berlin, par Michel Tardieu, Editions du 
Cerf, Paris, 1984, 518 pp. (traducere şi comentariu; conţine în paralel 
toate cele patru versiuni ale AJ). 

PS, 2J : S.-T. : Koptisch-gnostische Schriften. Erster Bând: Die Pistis 
Sophia. Die Beiden Biicher des Jeu. Unbekanntes altgnostisches Werk, 
editate de Cari Schmidt, a doua ediţie revăzută de Walter Till, Akademie 
Vg., Berlin, 1954, 424 pp. 

M. : Pistis Sophia. Text edited by Cari Schmidt, translation and notes 
by Violet Macdermot (NHS IX), Brill, Leiden, 1978, 806 pp. 

The Books of Jeu and the Untitled Text in the Bruce Codex. Text edited 
by Cari Schmidt, translation and notes by Violet Macdermot (NHS XIII), 
E.J. Brill, Leiden, 1978, 345 pp. 

Nag Hammadi (această listă se limitează la ediţiile şi traducerile textelor 
citate în studiul nostru): 

- I Ev Ver : Euangelium Veritatis. Codex Jung f. VIIIv-XVIv (pp. 16-32)/ 
f. XlXr-XXIIr (pp. 37-43) ediderunt Michel Malinine... Henri-Charles 
Puech... Gilles Quispel. Rascher Vg., Ziirich, 1956, 127 pp. + 24 facs.; 

- R: De Ressurectione (Epistula ad Rheginum). Codex Jung f. XXIIr- 
-XXVv (pp. 43-50) ediderunt Michel Malinine... Henri-Charles 
Puech... Gilles Quispel... Walter Till, adiuuantibus Rev. R. McL. 
Wilson, Jan Zandee, Rascher, Zurich-Stuttgart, 1963, 72 pp + 8 facs. ; 

- Nag Hammadi Codex I (The Jung Codex), I: Introduction, texts and 
translation; II: Notes, Ed. H.W. Attridge (NHS 22), E.J. Brill, 
Leiden, 1985. 

II AJ: Apocryphon Johannis. The Coptic Text of the Apocryphon 
Johannis in the Nag Hammadi Codex II, with Translation, Introduction and 

Commentary by S 0 ren Giversen (Acta Theol. Danica, 5), Prostant Apud 
Munksgaard, Copenhagen, 1963, 294 pp. (v. şi BG). 

HE: L’Hypostase des Archontes. Trăite gnostique sur l'origine de 
l’Homme, du Monde et des Archontes, ed. et trad. Bernard Bare, suivi de 
Norea (IX 2), ed. et trad. Michel Roberge (Bibliotheque Copte de Nag 
Hammadi, 5), Universite Laval/Peeters, Quebec-Louvain, 1980, 176 pp. 

Nag Hammadi Codex II, 2-7, together with XIII, 2, Brit. Lib. Or. 4926 
(1) and P. Oxy, 1, 654, 655, 2 voi., Ed. by Bentley Layton (NHS 20-21), 
E.J. Brill, Leiden, în pregătire [1989 - n.ed.]. 

L’Exegese de l’âme, introd., trad. şi com. de Maddalena Scopello, 
E.J. Brill, Leiden, 1985 (NHS 25), 206 pp. 

EA: L’Exegese de l’âme, ed. de Jean-Marie Sevrin (BCNH 9), 
Quebec-Louvain, 1983, 142 pp. 

III-IV: EE : The Gospel of the Egyptians. The Holy Book of the Great 
Invisible Spirit, from Codices III, 2 and IV, 2 of the Nag Hammadi Library. 
Eds. A. Bohlig, F. Wisse and P. Labib (NHS 4), E.J. Brill, Leiden, 1975, 
234 pp. 

DS : Nag Hammadi Codex III, 5 The Dialogue of the Savior, Ed. by S. 
Emmel (NHS 26), E.J. Brill, Leiden, 1984, 127 pp. 

V ApAd : L’Apocalypse d’Adam, ed. de Frangoise Morard (BCNH 15), 
Quebec-Louvain, 1985, 160 pp. 

VI AA: L’Authentikos Logos, ed. de Jacques E. Menard (BCNH 2), 
Quebec-Louvain, 1977, 80 pp. 

Nag Hammadi Codices V, 2-5 and VI with Papyrus Berolinensis 8502, 
1 and 4, Ed. by D.M. Parrott (NHS 11), 1979, 353 pp. 

Scrieri hermetice: Jean-Pierre Mahe, Hermes en Haute-Egypte. Les 
textes hermetiques de Nag-Hammadi et leurs paralleles grecs et latins. 
Tome I (BCNH 3), 1978, 171 pp. Tome II (BCNH 7), 1982, 566 pp. 

VII ST: Le Deuxieme Trăite du Grand Seth, ed. Louis Painchaud 
(BCNH 6), 1982, 166 pp. 

TSS : Les Trois Steles de Seth, Hymne gnostique â la Triade, ed. de 
Paule Claude (BCNH 8), 1983, 130 pp. 

VIII Ep Pt: La lettre de Pierre â Philippe, ed. de Jacques E. Menard 
(BCNH 1), 1978, 62 pp. 

XIII P: La Protennoia Trimorphe, ed. de Yvonne Janssens (BCNH 4), 
1978, 172 pp. 

Pentru alte ediţii şi traduceri şi pentru o descriere completă a bibliotecii 
copte de la Nag Hammadi, v. Carsten Colpe, Heidnische, judische und 

christiliche uberlieferung in den Schriften aus Nag Hammadi I-X, în 
Jahrbuch fiir Antike und Christentum, 15-25/1972-1982. 

R. van den Broek, „The Present State of Gnostic Studies”, în Virgiliae 
Christianae 37 (1983), pp. 41-71. 

Culegeri de studii 

(Studiile consacrate unor teme anume vor fi citate în funcţie de 

paragrafele textului.) 

Essays on the Nag Hammadi Texts, in Honour of Alexander Bohlig 
(NHS 3), 1972, 175 pp. 

Ugo Bianchi (ed.), The Origins of Gnosticism (1976), E.J. Brill, Leiden, 
1970,804 pp. 

Essays on the NH Texts, in Honor of Pahor Labib (NHS 6), 1975, 315 pp. 

Les textes de NH. Colloque du Centre d’Histoire des Religions (Strasbourg, 
23-25 oct., 1974), ed. par J.-E. Menard (NHS 7), E.J. Brill, Leiden, 1975, 
203 pp. 

Gnosis and Gnosticism, Papers read at the Vllth International 
Conference on Patristic Studies (Oxford, Sept. 1975). Ed. by M. Krause 
(NHS 8), 1977, 233 pp. 

Nag Hammadi and Gnosis, Papers read at the First International 
Congress of Coptology (Cairo, Dec. 1976), Ed. by R. McL. Wilson (NHS 
14), 1978, 178 pp. 

Gnosis and Gnosticism. Papers read at the Eighth International 
Conference on Patristic Studies (Oxford, Sept. 1979), ed. by M. Krause 
(NHS 17), 1981, 153 pp. 

The Rediscovery of Gnosticism. Proceedings of the International Confe¬ 
rence on Gnosticism at Yale, New Haven, Conn., March 1978, I: The 
School of Valentinus; II: Sethian Gnosticism, E.J. Brill, Leiden, 1980-81, 

882 pp. 

Studies in Gnosticism and Hellenistic Religions presented to Gilles 
Quispel on the Occasion of his 65th Birthday, ed. by R. van den Broek and 
M.J. Vermaseren (EPRO 91), E.J. Brill, Leiden, 1981, 622 pp. 

Gnosticisme et Monde hellenistique. Actes du Colloque de 
Louvain-la-Neuve (marş 1980), ed. par Julien Ries avec la collaboration de 
Yvonne Janssens et de Jean-Marie Sevrin, Institut Orientaliste, 
Louvain-la-Neuve, 1982, 501 pp. 

Colloque International sur Ies Textes de NH (Quebec, aout 1978) 
(BCNH 1), 1981, 462 pp. 

Gnosis. Festschrift fiir Hans Jonas. In Verbindung mit Ugo Bianchi, 
Martin Krause, James M. Robinson u. Geo Widengren hrg. von Barbara 
Aland, Vandenhoeck & Ruprecht, Gottingen, 1978. 

Studii generale despre gnosticism 

Wilhelm Bousset, Hauptprobleme der Gnosis (FRLANT 10), 
Vandenhoeck & Ruprecht, Gottingen, 1907, 398 pp. 

Hans Leisegang, Die Gnosis , Kroner, Stuttgart, 1924; tr.fr. de Jean 
Grouillard, Payot, Paris, 1951, 262 pp. 

Gilles Quispel, Gnosis als Weltreligion , Origo Vg., Ziirich, 1951, 94 pp. 

Hans Jonas, The Gnostic Religion. The Message of the alien God and 
the Beginnings of Christianity, Beacon, Boston, 1958, 1965 2 ; ed. fr. La 
Religion gnostique. Le message du Dieu etranger et Ies debuts du 
christianisme , tr. de l'anglais par Louis Evrard, Flammarion, Paris, 1978, 
506 pp. (Despre interpretarea lui H. Jonas, v. şi volumul meu Gnosticismo 
e pensiero moderno: Hans Jonas , L’„Erma” di Bretschneider, Roma, 
1985.) 

Jean Doresse, Les Livres secrets des gnostiques d’Egypte, Pion, Paris, 1958. 

R.M. Grant, Gnosticism andEarly Christianity, Columbia U.P.-Oxford 
U.P., New York-London, 1959, 227 pp. 

Gilles Quispel, Gnostic Studies /-//, Nederlands Historisch-Archaeo- 
logisch Institut in het Nabije Oosten, Istanbul, 1974-1975, 239 4- 307 pp. 

Henri-Charles Puech, En quete de la gnose 1: La Gnose et le Temps, 
Gallimard, Paris, 1978, 301 pp. 

Elaine Pagels, The Gnostic Gospels, Random House, New York, 1979, 

182 pp. 

Giovanni Filoramo, L’Attesa della fine. Storia delta gnosi, Laterza, 
Bari, 1983, 322 pp. 

Simone Petrement, Le Dieu separe. Les origines du gnosticisme, 
Editions du Cerf, Paris, 1984, 698 pp. 

Pentru o istorie a studiilor despre gnosticism, v. cartea mea Experiences 
de l’extase. Extase, ascension et recit visionnaire de l’Hellenisme au Moyen 
Age, Payot, Paris, 1984, 217 pp. 

1. Despre astrologie în epoca ce ne interesează, v. A. Bouche-Leclercq, 
LAstrologie grecque, E. Leroux, Paris, 1899, 658 pp. 

4. Despre istoria cercetărilor întreprinse de religionsgeschichtlich 
Schule, cf. cartea noastră Psychanodia I; A Survey of the Evidence 
concerning the Ascension of the Soul ant its Relevance (EPRO 99), E.J. 
Brill, Leiden, 1983, pp. 16-31. 

H.H. Schaeder şi-a formulat critica la cartea Iui Bousset (cf. supra), în 
„Urform und Fortbildungen des manichăischen Systems”, în Vortrăge der 
Bibliothek Warburg 1924-25, Teubner, Leipzig-Berlin, 1927, pp. 65-157. 

Pentru bibliografia privindu-1 pe Hans Jonas, cf. cartea mea 
Gnosticismo, p. 155. 

5. Conceptul de „mitern”, prin analogie cu „fonemul” din lingvistică, 
a fost propus de Claude Levi-Strauss, Anthropologie structurale , Pion, 
Paris, 1958, 452 pp. 

Un rezumat şi bibliografia asupra utilizării invarianţilor în studiul 
gnosticismului se află în Gnosticismo , pp. 99 sq. 

Despre concepţia corporativă a păcatului la Augustin, v. Hans Jonas, 
Augustin und das paulinische Freiheitproblem. Eine philosophische Studie 
zum pelagianischen Streit (1930), Vandenhoeck & Ruprecht, Gottingen, 
1965, 114 pp. 

7. Despre simonism, discuţiile recente sînt concentrate în următoarele 

lucrări: 

J.M. A. Salles-Dabadie, Recherches sur Simon le Mage I: L’„Apophasis 
Megale”, J. Gabalda, Paris, 1969, 150 pp. 

Karlmann Beyschlag, Simon Magus und die christliche Gnosis (WUNT 
16), Mohr (Siebeck), Tiibingen, 1974, 249 pp. 

Gerd Ltidemann, TJntersuchungen zur simonianischen Gnosis (Gottingen 
Theologische Arbeiten, 1), Vandenhoeck & Ruprecht, Gottingen, 1975, 
156 pp. 

Jarl E. Fossum, The Name ofGod and the Angel ofthe Lord, Samaritan 
and Jewish Concepts of Intermediation and the Origin of Gnosticism 
(WUNT 36), Mohr (Siebeck), Tiibingen, 1985, 378 pp. 

De acelaşi autor, v. „Gen. 1,26 and 2,7 in Judaism, Samaritanism, and 
Gnosticism”, în Journal for the Study of Judaism XVI, 1985, pp. 202-39 ; 
şi „The Origin of the Gnostic Concept of the Demiurge”, în Ephemerides 
Theologicae Lovanienses 61, 1985, pp. 142-52. 



Capitolul IV 

A 

înţelepciunea căzută 


Două mituri îmbracă o importanţă majoră în gnosticism : mitul 
Mamei, care-1 introduce pe cel al Demiurgului ignorant şi lăudăros, 
în general, Mama este înţelepciunea celestă (Sophia), ipostaza ei 
cea mai frecventă fiind una de decădere - trecătoare însă. Căci, pe 
lingă textele care fac din Sophia o entitate căzută, există şi cîteva 
care o prezintă ca pe eonul suprem al unui Părinte insondabil. în 
sfîrşit, ca excepţie, un text valentinian tardiv pune în locul Sophiei 
o entitate masculină, Logosul. 


1. Greşeala Sophiei 

Numele Sophiei nu este menţionat de ereziologi în legătură cu 
Simon Magul, dar o formă primitivă a mitului, prezentată de Irineu, 
îl are pe Simon drept erou (I 23, 2 ; cf. supra). 

Conform surselor ereziologice, mitul Sophiei, ocupînd un loc de 
prim rang la valentinieni, se regăseşte la barbelognostici (I 29, 4) şi 
la ofiţii lui Irineu (I 30, 3-4), în timp ce Cartea lui Baruh a 
gnosticului Iustin oferă o variantă independentă (Hipp. V 26, 19-21). 

S-a observat de multă vreme că rezumatul făcut de Irineu doc¬ 
trinei barbelognosticilor are la bază o parte din AJ (Giversen, p. 284). 
Sophia, numită Prounikos, nume care se traduce cel mai bine prin 
„Lasciva” sau „Nesăţioasa”, emană de la primul înger al Tatălui. 
Pentru că nu are soţ, îşi caută unul în zonele inferioare ale cosmo¬ 
sului (ad inferiores partes), acţiune a cărei ilegalitate (sine bona 
voluntate patris) o îndurerează şi o copleşeşte în asemenea măsură, 
incit un avorton, Primul Arhonte (Proarchon) - ce se va dovedi 

ignorant şi îndrăzneţ (in quo erat ignorantia et audacia ) - se 
desprinde de ea. Arhontele construieşte un firmament în părţile 
inferioare ale cosmosului şi începe să producă - puteri, îngeri, 
ceruri „şi toate cele pămînteşti” (et terrena omnia). îngrozită de a fi 
creat un astfel de fiu, Sophia se refugiază în Ogdoadă. 

în doctrina atribuită de Irineu ofiţilor et cilii , Sophia este „o 
putere din (de) stingă” a cărei existenţă decurge dintr-un accident 
petrecut în regiunile de sus ale pleromei. într-adevăr, Mama celor 
Vii, eonul al treilea, nu reuşeşte să conţină întreaga masă de Lumină 
fecundantă provenită de la Tatăl universal şi de la Fiul lui (I 30, 
1-2). O parte din această sămînţă luminoasă se prelinge din şoldul 
sting al Mamei - şi astfel apare Sophia, numită şi Stingă, Prounikos 
sau Mascul-Femelă. Sophia pogoară asupra apelor nemişcate, le 
agită şi-şi face din ele un corp apos - adică material -, care o 
îngreunează pe urmă într-atît incit nu se mai poate desprinde de el. 
Forţîndu-se să se ridice din nou spre înălţimile pleromei, Sophia se 
desfăşoară ca un acoperămînt, alcătuind din corpul ei cerul vizibil. 
O vreme rămîne sub cer, intr-un tîrziu izbuteşte să-şi lepede însă 
corpul material, numit Femeie, şi să evadeze deasupra cerului. Un 
fiu al ei, Ialdabaoth, generează şase arhonţi (I 30, 3-5), formînd 
împreună cu ei Flebdomada planetară (30, 9). Sophia vine mereu în 
ajutorul speciei umane, împotriva Seniorilor cosmosului, pe care nu 
scapă nici o ocazie de a-i trage pe sfoară (30, 6. 7. 9. 10). Nefiind 
totuşi în stare să pună capăt singură tiraniei lui Ialdabaoth, cere 
ajutor de la Mama celor Vii şi aceasta îl trimite pe Cristos, fratele 
„din dreapta” al Sophiei, care-i devine syzygos şi asigură mîntuirea 
umanităţii ca Isus Cristos (30, 12-13). 

Mitul consecinţelor fatale atrase de nefericirea unui personaj 
feminin este prezent, într-o versiune independentă, în rezumatul 
făcut de Ipolit (V 24, 2-27, 5) Cărţii lui Baruh a gnosticului Iustin. 
Trei principii, două masculine şi unul feminin, sînt puse aici la 
originea tuturor lucrurilor: Binele (agcithâs), atotştiutor; Elohim, 
Tatăl-demiurg, invizibil şi necunoscut, nu însă şi atotştiutor; şi 
ambigua Eden-Israel, înzestrată cu două minţi şi două trupuri, „fată 
pînă la mijloc şi mai jos şarpe” (25, 1). Elohim şi Eden, împinşi de 
dorinţă unul către celălalt, se unesc şi nasc două dodecade de îngeri, 
una aparţinînd Tatălui şi cealaltă Mamei. îngerii sînt Arborii 

Paradisului: Arborele Vieţii este al treilea înger al Tatălui, Baruh, 
iar Arborele Ştiinţei este al treilea înger al lui Eden, Şarpele Naas 
(ebr. NHS). în rezumatul făcut de Ipolit (25, 7-9), episodul creaţiei 
perechii umane primordiale, ale cărei două jumătăţi sînt plămădite 
de îngerii Tatălui în jurul sufletului lui Eden şi al spiritului lui 
Elohim, precedă creaţia lumii (25, 11-13), condusă de îngerii lui 
Eden, orînduiţi în patru clase care poartă numele celor patru fluvii 
biblice (Gen. 2, 10-14): Fison, Gihon, Tigru şi Eufrat. îngerii 
guvernează lumea rînd pe rînd, iar grupul Fison este răspunzător 
îndeosebi de foamete şi de alte nenorociri care se abat în locurile 
peste care domneşte ; ceilalţi au şi ei o parte de vină în „potopul de 
rele ce bîntuie fără răgaz lumea, prin voia lui Eden” (25, 13). 
Această „calamitate fatală” îşi are pricina în acţiunile lui Elohim; 
el, luîndu-şi îngerii, s-a înălţat în tăriile cerului şi a părăsit-o jos pe 
Eden, „care este pămîntul” (25, 14). El a intrat singur pe o poartă 
în domeniul Binelui şi a fost aşezat la dreapta acestuia. Văzînd cit de 
imperfectă este lumea creată de el, Elohim i-a spus Binelui că ar 
vrea s-o distrugă, dar Binele s-a opus şi astfel lumea a fost lăsată 
numai pe seama lui Eden. 

Pentru Eden, retragerea lui Elohim înseamnă abandon şi ruptură. 
Mai întîi, ea încearcă să-l readucă la sine punîndu-şi veşminte şi 
podoabe atrăgătoare, dar cum el nu coboară, Eden îşi răzbună 
umilinţa asupra umanităţii, provocînd, cu ajutorul îngerului Babel- 
-Afrodita, adultere şi despărţiri între oameni, în scopul de a chinui 
pneuma lui Elohim rămasă printre pămînteni şi de a-1 îndurera prin 
experienţa traumatică pe care ea însăşi o suferise. Puterile malefice 
ale lui Naas devin tot mai mari. Ca să-i contracareze influenţa, 
Elohim îl trimite pe îngerul Baruh, care se înfăţişează printre îngerii 
lui Eden şi-l avertizează pe om să nu mănînce din Arborele Ştiinţei - 
acesta este Naas însuşi şi conţine nedreptatea, în timp ce restul 
îngerilor conţin doar pasiunile. Dar Naas o seduce pe Eva şi păcă¬ 
tuieşte cu ea, apoi are un raport homosexual cu Adam : apar astfel 
acţiunile-prototip ale adulterului şi pederastiei (25, 23). 

Baruh încearcă să se adreseze lui Moise şi profeţilor, Naas însă 
îi încurcă mesajele. Atunci Elohim hotărăşte să facă prozeliţi printre 
cei necircumcişi şi-l trimite pe Hercule la luptă împotriva celor 
doisprezece îngeri ai lui Eden: este explicaţia alegorică a muncilor 

lui Hercule (25, 28). Dar tocmai cînd eroul părea să fi biruit, 
Omphale-Babel-Afrodita îi fură puterea şi face astfel zadarnice 
victoriile precedente. în sfîrşit, Baruh îşi găseşte un aliat de nădejde 
în Isus din Nazaret: acesta este singurul care nu se lasă sedus de 
Naas, iar Naas, ca răzbunare, îi va pune în cale răstignirea. 

în formula lui „clasică”, mitul Sophiei este cel mai bine ilustrat 
prin variantele sale valentiniene (Iren. I 1, 1-8, 4 = Ep. Pan. 31; 
Hipp. V 29-36 ; Fragmente din Theodot la Clement din Alexandria). 

După povestirea lui Irineu, Sophia este ultimul eon din Dodecadă. 
Avînd un soţ, Theletos, ea acţionează totuşi singură: de aceea 
păcatul şi pătimirea ei, aparent de natură erotică, sînt mai curînd 
rezultatul temerităţii personajului (I, 2, 2). într-adevăr, pradă do¬ 
rinţei de a-1 cunoaşte pe Tatăl ascuns, Sophia încearcă să urce pînă 
la el, fiind însă oprită de Horos, Limita care separă eonii superiori 
de restul pleromei (de altfel, funcţia lui Horos este în altă parte 
aceea de a marca limita inferioară a pleromei). Intenţia ( enthumesis ) 
şi Patima Sophiei se transformă intr-un mizerabil produs zămislit de 
ea fără nici un partener, întrupare care provoacă Necazul, Teama, 
Stupoarea şi îndoiala Mamei fără voie. Această tetradă a relelor (a 
cărei identitate mai precisă pare să fie Ignoranţa, Durerea, Teama şi 
Stupoarea - 2, 3) se află la originea materiei. Prin intervenţia 
eonilor, Sophia este expurgată de Intenţie şi de Patimă. Cele din 
urmă rămîn în afara pleromei, în timp ce Sophia este primită printre 
semenii ei (2, 4). Sub numele de Ahamot, Intenţia-Patimă încearcă 
în van să ajungă în pleromă, după a cărei lumină va tînji mereu, 
nefiind lipsită de o anume „aromă de nemurire” (4, 1). Oprită de 
Limită, se întristează adine şi cade pradă tetradei pasiunilor - 
Durere, Spaimă, Confuzie şi Ignoranţă; pe lingă acestea, acţiunea 
ei are totuşi şi o parte pozitivă: Conversiunea ( epistrophe ). Din 
Conversiune se nasc sufletul lumii şi sufletul demiurgului, în timp 
ce „toate celelalte provin din Teamă şi Durere. Cu adevărat, din 
lacrimile ei se trage substanţa umidă; din rîsul ei, substanţa lumi¬ 
noasă ; din Durere şi Stupoare, elementele corporale ale lumii. Căci 
ea cîteodată plîngea şi se întrista, se spune, fiind părăsită, singură în 
întuneric şi în vid; iar cîteodată, gîndindu-se la lumina care o 
părăsise, mai prindea putere şi rîdea, ca apoi să se întristeze din 
nou...” (4, 2; cf. 5, 4). 

O altă versiune a mitului, de aparenţă mai crudă, ne-a fost 
transmisă de Ipolit (VI 30, 6 sq.). Sophia este cel mai tînăr eon (al 
douăzeci şi optulea) din pleromă. Ea se înalţă către Tatăl şi vede că 
acesta a zămislit de unul singur ; vrea să-l imite, neştiind că puterea 
ei este mult mai mică decît a Nenăscutului. De aceea, rezultatul 
imitaţiei este „o substanţă fără formă şi perfecţiune” (30, 8), un 
avorton (ektrâma) care provoacă deznădejdea Mamei şi a întregii 
plerome (31, 2). Eonul Limită-Cruce (Horos-Sîauros) , emis de Tatăl, 
îi interzice Sophiei accesul la pleromă (31,6). Părăsită afară, Sophia 
cade pradă unei patimi împătrite : Teamă, Durere, Confuzie şi Rugă, 
aceasta din urmă pozitivă, echivalentă Conversiunii din textul lui 
Irineu. Un eon-Rod ( Karpos ), emis de întreaga pleromă, vine s-o 
elibereze pe Sophia de pasiuni, transformîndu-le în substanţe : Teama 
devine substanţă psihică (din care însuşi demiurgul se compune), 
Durerea - substanţă hylică sau materială, Confuzia - substanţă 
demonică şi, în sfîrşit. Ruga - substanţă psihică „din dreapta”. 

După G.C. Stead, care a studiat versiunile valentiniene ale 
mitului Sophiei, ele ar proveni din două surse, A şi B. Irineu preferă 
sursa A, utilizînd B doar în cîteva locuri (29, 2, 3); invers, la Ipolit 
(A: 22, 2; 29, 3 ; 30, 4; 31, 3). „în cele două versiuni, Sophia 
este neascultătoare şi acţionează prezumţios, fără partener; în ver¬ 
siunea A, ea încearcă să pătrundă misterul care înconjoară puterea 
supremă, tentativă ce se dovedeşte aproape fatală; în timp ce în 
versiunea B, încearcă să imite puterea creatoare a Tatălui, generînd 
de una singură, astfel incit produce o fiinţă neîmplinită. în versiunea 
A, protagonist al episodului următor este gîndul vinovat al Sophiei, 
acum îndepărtat de ea şi cvasi-personificat; în versiunea B, este 
ektroma , rodul Sophiei diform din cauză că-i fără tată” (Stead, 
p. 78). în fine, Stead mai observă că, în valentinism, există nu mai 
puţin de cinci concepţii diferite privitoare la Sophia : „1. Sophia ca 
soţie perfectă a lui Dumnezeu ; 2. Sophia - izvor esenţial al materiei, 
al răului şi al morţii; 3. Sophia care cade şi părăseşte lumea celestă, 
dar este iertată şi reprimită în ea; 4. Sophia care păcătuieşte şi este 
iertată, fără să părăsească pleromă; 5. Sophia inferioară, rămasă în 
afara pleromei, iertată însă şi aşteptînd să fie reprimită” (Stead, p. 93). 

Printre textele gnostice copte, două par cu deosebire importante 
în ceea ce priveşte mitul Sophiei: AJ şi PS. în AJ, Sophia este 

vinovată pentru că gîndeşte fără partener şi gîndirea i se traduce 
într-o imagine, apoi într-o fiinţă teribilă, dragonul leontocefal 
Ialdabaoth (1157, 25-28, 7), mai-mare al Arhonţilor şi demiurg al 
lumii inferioare. Acţiunile necugetate ale acestuia produc deruta şi, 
pînă la urmă, pocăinţa Sophiei (II 61, 14). 

Pocăinţa sau conversiunea (metănoia) Sophiei se află în centrul 
primelor două cărţi din PS, care dau o versiune sui generis a căderii. 
De la început, Pistis Sophia e instalată în afara pleromei alcătuite 
din douăzeci şi patru de emanaţii ( probolaî) de Lumină, dar deasupra 
celor doisprezece eoni ai marelui tiran Adamas - cele douăsprezece 
semne ale zodiacului (PS 29 p. 25 S.-T.). Arhonţii nu sînt singurii 
care o urăsc : o invidiază mai cu seamă Authades-Trufaşul, o triplă 
putere ( tridynamos ) aflată în acelaşi eon. Pentru a o deposeda de 
Lumina ei, Authades emană o forţă leontocefală şi, din materia 
acesteia, trimite alte emanaţii materiale în diverse regiuni (tâpoi) ale 
haosului ( châos ). Privind în jos, Pistis Sophia vede lumina forţei 
leontocefale pe care o socoate drept un reprezentant strălucitor al 
pleromei. Fără să-i ceară voie partenerului ei, se avîntă în urmărirea 
acestei lumini înşelătoare, dorind să şi-o însuşească şi să se servească 
de ea drept vehicul pentru a urca în pleromă. Se întîmplă tocmai 
contrariul: leontocefalul înghite puterea luminoasă a Sophiei, elimi- 
nîndu-i apoi materia (hyle), care devine arhontele leontocefal 
Ialdabaoth, făcut din foc şi tenebre (PS 31, p. 28 S.-T.). Lipsită de 
Lumina ei, Pistis Sophia ajunge neputincioasă. De mai multe ori îşi 
exprimă căinţa şi cere ajutor de la pleromă. într-un tîrziu, eonul 
Crist îi este trimis în sprijin. 

în textele de la Nag Hammadi - cu excepţia lui AJ II -, greşeala 
Sophiei este descrisă în termeni mai curînd generici. în Natura 
Puterilor (II 94, 4-8), aflăm că „Sophia, cea numită Pistis, a vrut să 
creeze de una singură, fără pereche” (IX, V-VII p. 67 B). Scrierea 
fără titlu (II 100, 8) nu furnizează precizări suplimentare. 

în Al doilea tratat al Marelui Seth (VII 2), Sophia este numită 
Tîrfă (50, 28), termen care trebuie pus în legătură cu caracteru-i 
„lasciv” ( prounikos ). Asta poate de altfel explica de ce biblioteca 
îngropată la Nag Hammadi conţine textul Bronte (Tunet : VI, 2), 
care nu pare să fie gnostic. Dar un cititor gnostic sau gnosticizant o 
recunoştea cu uşurinţă pe Sophia în această Bronte care spune despre 

ea însăşi că este „prostituată şi sfîntă” în acelaşi timp (13, 19). Al 
doilea tratat nu oferă o explicaţie limpede a căderii Sophiei, mărgi- 
nindu-se să menţioneze că ea a acţionat fără să consulte pleroma şi 
de aceea rodul ei este sortit pieirii (VII 50, 26 sq). 

Asistînd la faptele Mîntuitorului, unii dintre arhonţi se lasă 
convinşi de Sophia să părăsească lumea inferioară a Cosmocra- 
torului. Motivul arhonţilor pocăiţi este comun, dar textul nostru îi 
dă o variantă destul de interesantă: arhonţii sînt şi ei ignoranţi, 
crezînd că Sophia ar fi puterea supremă a pleromei (VII, 52, 34). 
Or, puterea supremă este masculină şi nu feminină, un Tată, nu o 
Mamă. Şi alte texte gnostice insistă pe supremaţia masculinului 
asupra femininului: „Feminitatea exista, dar nu era de la început” 
(1 Ap Jcc V 24, 29). Scrisoarea lui Petru către Filip (VIII 2) 
vorbeşte despre „nesupunerea şi uşurătatea” Sophiei, care vrea să 
creeze eoni fără porunca Tatălui (135, 12 sq.). Numărul mare al 
acestor mărturii ne arată clar că, în textele gnostice, Sophia este 
privită în primul rînd ca o entitate căzută, dincolo de variante şi de 
nuanţe. 


2. Sophia ca eon superior 

De altfel, această regulă nu pare să cunoască decît o singură 
excepţie netă : cea a tratatului înţelepciunea (Sophia) lui Isus Cristos 
(BG 3 ; III 4), din care două versiuni de la Nag Hammadi (III 3 ; V 
1) poartă titlul de Eugnostos Preafericitul. Aici, Sophia apare în 
mod exclusiv ca un eon superior, syzygos al Omului, primă emanaţie 
a Propatorului, Tatăl nepătruns. Printr-o interesantă motivare a 
„anarhismului” gnostic, sînt numiţi adepţi ai gnozei cei care nu-1 
invocă pe Tatăl-arc/ze al universului, ci pe Tatăl Primordial, Propator, 
care este anarchos, fără început şi fără cauză (BG pp. 222-3 Till). 
Deşi textul înţelepciunii lui Isus conţine mai multe aluzii la greşeala 
unei femei (cf. BG 118, 15-16 pp. 276-7 Till), aceasta este probabil 
Eva şi nu Sophia. Sophia, numită de asemenea agâpe şi, în alt loc, 
Tăcere, este văzută pur şi simplu ca o Mamă universală, prâto- 
geneteira (BG p. 238 Till), care se multiplică pe măsură ce noi 
entităţi se desprind din ea, astfel incit în sfîrşit există opt Sophii, 

orînduite în syzygii perfecte cu principii masculine (cf studiul meu 
Feminine , p. 79). 

Dacă înţelepciunea lui Isus conţine o aluzie la demiurgul 
lăudăros, apariţia acestuia nu este totuşi pusă în legătură cu Sophia. 
în mod evident, autorii textului ţin să se distanţeze de gnosticii 
obişnuiţi. 

în aceste tratate gnostice care se alătură tipului de sistem atribuit 
de către Ipolit sethienilor, Mama universală este o entitate androgină 
care se autofecundează : trebuie să ne-o reprezentăm cit mai concret 
posibil, ca pe o matrice înzestrată cu un falus (P XIII 45). Dacă 
Protennoia Trimorphe pare să aparţină tratatelor în care Protennoia- 
-Barbelo este exclusiv un eon superior al pleromei, un alt text 
„sethian”, Parafraza lui Seni (VII 1), vorbeşte despre o entitate 
manifest androgină, lipsită de soţ, capabilă să copuleze cu ea însăşi 
şi care-1 zămisleşte astfel pe vîntul-demiurg, „posesor al puterii 
Focului, întunericului şi Spiritului” (VII 21). 

Textele gnostice în general abundă în exemple de entităţi feminine 
privite în acelaşi timp ca ipostaze importante ale pleromei şi ca 
principii inferioare care au pricinuit ceea ce Hans Jonas numeşte 
„devoluţia” Fiinţei, ducînd la apariţia lumii de jos. Distincţia este 
evidentă în Prima Apocalipsă a lui Iacov (V 3), unde Ahamot este 
entitatea inferioară şi ignorantă produsă de Sophia (VII 35), sau în 
Evanghelia lui Filip (II 3), unde Ehamot este înţelepciunea, pe cînd 
Ehmot este numită „înţelepciunea morţii” (II 60). în fine, regăsim 
o distincţie de acelaşi gen, de astă dată între Barbelo şi Sophia, în 
AJ (BG 27, 11-13 p. 94 Till), ca să nu mai menţionăm duplicările 
sistematice ale fiinţelor feminine ce caracterizează Scrierea fără 
titlu şi Natura Puterilor (v. Feminine, pp. 81-2). 


3. Sophia înlocuită de Logos 

Printre textele gnostice originale se află unul singur în care Sophia 
a fost înlocuită cu entitatea masculină Logos : Tratatul tripartit (15), 
scriere de o mare subtilitate, pusă mai întîi în legătură cu şcoala 
valentinianului Heracleon, ale cărui speculaţii asupra Logosului din 
Evanghelia lui Ioan au fost transmise de Origen (in Joh, II 14, 21). 

Tentativa Tratatului este în egală măsură impunătoare şi 
disperată: el se apropie la maximum de doctrina Bisericii, fără a 
renunţa totuşi la miturile fundamentale ale gnosticismului, iar rezul¬ 
tatul seamănă atît de mult cu origenismul incit ne vine greu să 
situăm acest text înainte de Origen. într-adevăr, pentru acesta 
Intelectele (noi) cad din cauza liberului lor arbitru ( autexousion : 
Crouzel, pp. 47-8); la fel. Logosul din TT acţionează prin liber 
arbitru (I 75, 35): Tratatul nu pare deci mai puţin creştin decît era 
Origen însuşi gnostic (cf. Feminine, pp. 82-3). „Logosul avea bune 
intenţii”, ne asigură Tratatul (76, 3-4), dar, fiind „tînăr” (adică 
ultimul născut dintre eonii pleromei), era lipsit de experienţă. 
Oricum, nu-i defel potrivit să învinuim Logosul, deoarece lumea 
căreia el îi stă la origine „era destinată să apară ” (77, 6 sq.)! 
Astfel, folosind mitul gnostic al Sophiei, TT renunţă totuşi la 
supoziţia fundamentală a majorităţii doctrinelor gnostice, care afirmă 
că „lumea aceasta a apărut din eroare” (Ev Ph II 75, 3). Să urmărim 
subtilitatea argumentaţiei scriitorului valentinian: dacă Logosul 
eşuează în încercarea sa de „a pricepe ceea ce-i de neînţeles” la 
Tatăl, nu-i vina lui; căci, pentru ca lumea inferioară să vină la 
fiinţă, eşecul era programat dinainte. Motivarea căderii reia tema 
binecunoscută a privirii aruncate în jos şi a îndoielii, care amîndouă 
produc Uitare şi Ignoranţă (77, 18 sq.). 

J. Zandee a încercat să demonstreze că substituirea Sophiei prin 
Logos este perfect explicabilă plecînd de la dubla traducere grecească 
a cuvîntului ebraic HKMH : la Filon, de exemplu, cuvîntul este 
tradus atît prin Sophia, cit şi prin Logos. Pe de altă parte, G.C. Stead 
este convins că o ramură a valentinismului a suferit influenţa lui 
Filon (Stead, pp. 79-80). în acest caz totuşi credem că nu trebuie 
căutat atît de departe : Logosul din Tratatul tripartit, ca şi cel al lui 
Heracleon, este pur şi simplu Logosul Evangheliei lui Ioan. De 
altfel, intenţia autorului anonim al lui TT este o cit mai mare 
apropiere de Biserică. Pentru asta, el nu şovăie în faţa unei contra¬ 
dicţii asupra căreia s-au aplecat cele mai mari spirite creştine şi 
neoplatoniciene : dacă Logosul acţionează prin liber arbitru, atunci 
el este singurul răspunzător de existenţa lumii inferioare, care rămîne 
produsul defectuos şi arbitrar al căderii sale; dacă, dimpotrivă, 
căderea Logosului era deja prevăzută şi programată de către Tatăl, 

atunci lumea nu mai este o creaţie arbitrară, iar liberul arbitru al 
Logosului este serios pus sub semnul întrebării. Cum se poate ca o 
lume, bună şi rea în acelaşi timp, să fi fost creată prin liberul arbitru 
al unei entităţi, fără responsabilitatea superiorilor ei, care totuşi 
erau informaţi şi chiar dornici ca lumea să se manifeste? Iată o 
situaţie juridică încîlcită pe care orice judecător imparţial o va 
rezolva atribuindu-le superiorilor respectivi responsabilitatea morală 
a creaţiei. Poziţia celor mai mulţi gnostici este, la rigoare, mai 
coerentă, ei presupunînd că lumea nu era destinată să existe, ci a fost 
produsă de greşeala Sophiei. Chiar în acest caz, avem motive să ne 
punem întrebări asupra omniscienţei şi omnipotenţei Tatălui nepă¬ 
truns ; dar nu ne va fi greu să-l declarăm inocent în ce priveşte 
existenţa lumii. 


4. Originea mitului 

După religionsgeschichtliche Schule germană şi suedeză, repre¬ 
zentată cel mai bine, în această situaţie, de Wilhelm Bousset, 
Sophia-Barbelo (nume pe care Bousset îl consideră o deformare de 
la parthenos, Zeiţa Fecioară) ar fi pur şi simplu pandantul gnostic al 
Marii Zeiţe din Orientul Apropiat, una şi aceeaşi sub multiplele-i 
manifestări: Ishtar, Atargatis, Cybele, Anaitis (Anahita) sau 
Astarteea (Hauptprobleme , p. 26). Bineînţeles, aceasta nu explică 
existenţa unei Sophii căzute, pusă de Bousset în legătură cu o 
doctrină astrologică babiloniană iranizată (ib ., p. 43). 

După cel de-al doilea război mondial, predominantă devine teoria 
originilor iudaice ale Sophiei. Unul dintre pionierii acestei noi 
interpretări este Gilles Quispel, care demonstrează că Sophia gnos¬ 
tică, prezentă deja la Simon Magul sub numele de Ennoia, nu este 
alta decît entitatea HKMH (înţelepciune), căreia i se atribuia, în 
Samaria, o putere cosmogonică (Gnostic Studies I, p. 163). în articolul 
său Der gnostische Anthropos und die judische Tradition (1953), 
Quispel se străduieşte să reconstituie evoluţia mitului Sophiei plecînd 
de la o formă iudeo-gnostică „primitivă” : „Dumnezeu îi creează 
din Haos pe cei şapte arhonţi prin intermediul HKMH-ei sale, acea 
humectatio luminiş sau rouă de lumină (Iren. I 30). HKMH îşi 

trimite eidâlon -ul - imaginea sau umbra - peste apele primordiale 
ale lui tâhuwa-bâhu {Gen. 1, 2). După exemplul acestei imagini, 
arhonţii construiesc lumea şi corpul uman care se tîrăşte pe pămînt 
ca un vierme. HKMH îi acordă Spirit” (ib., p. 178). Mai tîrziu, 
Sophia este înlocuită în funcţia ei cosmogonică de către un 
anthropos. Teodiceea gnostică, a cărei expresie o oferă mitul căderii 
Sophiei, este explicată de Quispel ca rezultatul unor speculaţii 
dualiste orfico-platoniciene (ib ., p. 191). 

Teoria lui Quispel a fost continuată de Hans Martin Schenke, 
care atribuie pasajului 1, 26 din Geneză, privind crearea omului, un 
rol preponderent în apariţia mitului gnostic al Sophiei (Schenke, 
pp. 72 sq.), înlocuit ulterior prin mitul anthropos -ului (ib ., p. 32). 

Un ultim inventar, punctual şi complet, al relaţiilor dintre Sophia 
gnostică şi HKMH-înţelepciune conform surselor iudaice, i se dato¬ 
rează lui Georges W. MacRae, care întocmeşte o listă a analogiilor 
dintre cele două entităţi, cele mai importante fiind următoarele: 
caracterul lor de persoană, contactul intim cu divinitatea, şederea în 
zona norilor, identificarea cu Dumnezeu, rolul lor în comunicarea 
înţelepciunii şi a revelaţiilor către oameni, coborîrea în lumea 
terestră şi reurcarea către locuinţele celeste, rolul în crearea lui 
Adam, identificarea lor cu Viaţa sau Arborele Vieţii (MacRae, 
pp. 88-94). Totuşi, MacRae constată că sursele iudaice nu furnizează 
nici o paralelă la mitul căderii Sophiei, paralelă care ar trebui să 
reprezinte o reinterpretare gnostică a păcatului Evei (ib ., p. 99; 
Rudolph, pp. 227-8). 

în concluzie : speculaţiile iudaice despre HKMH-înţelepciune şi 
interpretările alegorice ale Genezei par să ofere o explicaţie satis¬ 
făcătoare privind originea Sophiei superioare gnostice şi originea 
puterii ei creatoare. Dar povestirea gnostică a căderii Sophiei nu este 
atestată în sursele iudaice (Rudolph, p. 228). 


5. Interpretări ale mitului Sophiei 

Fără să ştie că se mişca pe urmele unui personaj bizar numit 
Ottfried Eberz, Elaine H. Pagels a propus de curînd o interpretare 
feministă a mitului Sophiei. 

în cartea sa The Gnostic Gospels, care a cunoscut un succes 
puţin comparabil cu cel repurtat de alte lucrări despre gnosticism, 
autoarea credea că poate stabili nişte criterii sigure pentru a defini 
opoziţia dintre ortodoxia creştină şi erezie (p. XXXVI). Unul dintre 
aceste criterii viza rolul femeii în cele două comunităţi: în gnosti¬ 
cism ea se poate bucura de autoritate, în timp ce se află practic 
exclusă din ierarhia ecleziastică (pp. 42, 59-61 etc.). Corespondentul 
doctrinal al acestui „feminism” gnostic ar fi mitul unei divinităţi 
supreme feminine, Sophia, în contrast cu divinitatea, prin excelenţă 
masculină, a religiilor biblice (pp. 48-57 etc.). 

Am avut deja prilejul să demonstrăm că situaţia nu-i chiar atît de 
simplă, căci, în majoritatea cazurilor, departe de a fi învestită cu 
puterea supremă, Sophia se manifestă ca un tipic Trickster feminin 
(Feminine, pp. 87-8). Ea îl ajută activ pe om în obţinerea mîntuirii, 
dar numai după ce a creat o situaţie de degradare limită, care cere 
imperios salvarea. Mitul gnostic al Sophiei este şi mai patriarhal, 
dacă se poate, decît mitul biblic al căderii. Nici o legătură nu pare 
să existe între acest mit şi poziţia particulară pe care anumite texte 
gnostice o rezervă Mariei-Magdalena, iniţiata prin excelenţă. 

Teza Elainei Pagels mai are şi alţi precursori în afară de sus-men- 
ţionatul Ottfried Eberz. Marxistul G. Koch o aplicase deja în 1962 
unei alte mari mişcări dualiste, catharismul. Plecînd de la constatarea 
superficială că femeile erau adeptele principale ale catharismului, 
Koch vedea aici un motiv al opoziţiei dintre „feminismul” cathar şi 
patriarhatul ecleziastic. Teza lui Koch a fost complet demitizată de 
Jean Duvernoy : chiar în Languedoc, unde procentajul de femei 
cathare era foarte ridicat, ele nu formau decît 34% din perfecţi şi 
30% din simplii credincioşi. Pe lingă asta, catharismul nu rezerva 
femeii nici o cinstire deosebită : dimpotrivă, ea nu avea deloc acces 
la ierarhie şi nu putea să predice credincioşilor. Jean Duvernoy 
conchide: „Erezia, ca atare, nu aduce... femeii nici un mesaj spe¬ 
cial- poate doar un surplus de denigrare” (Religion, pp. 264-5). 
Această observaţie este de altminteri perfect aplicabilă în cazul gnos¬ 
ticismului. 

Fapt regretabil, nu există pînă în prezent o psihanaliză a miturilor 
dualiste. Vor fi deci cu atît mai meritorii tentativele încă izolate de 
a semnala unele dintre cele mai profunde semnificaţii ale lor. Cea 

mai subtilă îi aparţine lui Michel Meslin; acesta s-a aplecat în mai 
multe rînduri asupra mitului gnostic al Sophiei, Tricksterul feminin 
care, vrînd să se apropie de Tatăl cu intenţia de a-1 cunoaşte, a dat 
naştere demiurgului rău al lumii de jos. „Este clar, spune M. Meslin, 
că acest mit original se sprijină pe o structură psihologică de fan¬ 
tasme şi că el e susceptibil de o transcriere psihanalitică freudiană. 
Sophia are complexul Electrei. Ea este expresia absolut directă a 
inconştientului feminin. Vrînd să se contopească cu persoana Tatălui, 
ea manifestă un sentiment foarte profund al incestului. Deşi ştie bine 
că încalcă o interdicţie, că această iubire în afara regulilor n-o poate 
duce decît la pieire, ea simte că, dacă ar fi permisă, o astfel de iubire 
i-ar da plenitudinea fiinţei” (Meslin, Pour une Science, pp. 206-7). 

Această interpretare este fără îndoială valabilă pentru una din 
versiunile mitului Sophiei (cea a lui Irineu în special). Dar nu e 
aplicabilă altora, în care păcatul precosmic al Sophiei primeşte 
diverse alte explicaţii (c/. Feminine, p. 88). Transgresarea nomos -ului 
săvîrşită de Tricksterul feminin se referă cînd la tabuul incestului, 
cînd la autofecundare. 


6. Analiza mitului 

Versiunile analizate ale mitului Sophiei ne oferă un întreg 
„pachet” de motivaţii ale căderii ei, motivaţii individuale care nu 
sînt aproape niciodată perfect identice şi care se combină cîte două 
sau trei pentru a explica acest accident tragic. Sînt ele oare reductibile 
la un numitor comun ? 

Epitetul prounikos, care face aluzie la lascivitatea Sophiei (Iren. 
I 29, 4; 30, 3-4), ca şi denumirea de „tîrfă” (ST VII 50, 28), par 
să indice un erotism de nepotolit. Se spune că Sophia sau Logos sînt 
făpturi tinere (Hipp. VI 30, 6 ; TT I 77, 18); două texte afirmă că 
Sophia nu are pereche (Iren. I 29, 4; P Sem VII 21). în orice caz, 
ea gîndeşte de una singură, fără partener (AJ II 57, 25 sq.), vrea să 
creeze fără el (HE II 94, 4-8) sau fără porunca Tatălui (Ep Pt VIII 
135, 12), acţionează întotdeauna fără să consulte pleroma (ST VII 
50, 28). în versiunile valentiniene, ea urcă spre Tatăl pradă pasiunii 
erotice şi temerităţii (Iren. I 2, 2; Hipp. VI 30, 6); la Irineu, 

îndrăzneala este cea care-i provoacă şi căderea; la Ipolit, accidentul 
e pricinuit de dorinţa ei de a-1 imita pe Tatăl şi de a genera fără 
syzygos. Mai des, ea priveşte în jos, act nepermis (Iren. I 29, 4), 
datorat inexperienţei (TTI 77, 18 sq.) sau maşinaţiunilor unei puteri 
rele (PS 31, p. 28 S.-T.). La barbelognosticii lui Irineu, secvenţa 
este constituită din trei motivaţii individuale : Sophia nu are partener, 
priveşte în jos, acest act este nepermis (în raport cu statutul ei în 
pleromă). în tratatul omonim, Pistis Sophia este obiectul unei curse 
întinse de Tripla Putere Authades cel Trufaş care, imitînd cîntecul 
păsărilor, o face să se uite în jos. Pînă aici, ea este inocentă; dar 
devine vinovată de îndată ce săvîrşeşte coborîrea fără voia parte¬ 
nerului ei. 

în tratatele „sethiene”, Sophia apare ca o fiinţă androgină, mai 
exact ca o matrice dotată cu falus, care se autofecundează. Faptul 
este indicat o dată drept normal (P XIII 45), în alt loc însă ca în 
afara ordinii, din pricină că Sophia acţionează astfel tocmai ca să 
nu-şi ia un partener (P Sem VII 21). Plecînd de la această copulaţie 
cu ea însăşi, descrisă în termeni cruzi, de la absenţa unui partener, 
de la starea ei de insatisfacţie şi de curiozitate morbidă, se poate 
conchide în mod logic că numitorul comun din motivaţiile căderii 
era autoerotismul (cf. Feminine, pp. 88-90). Pe de altă parte, Irineu 
are probabil dreptate ; cauza generică a dramei este dublă : erotism 
şi temeritate, insatisfacţie şi acţiune nelegală. Tinereţe, absenţă a 
unui partener, insatisfacţie şi autofecundare ţin de erotism; urcarea 
şi coborîrea fără voie, imitarea puterii genezice a Tatălui fac parte 
din sfera ilegalităţii; inexperienţa, curiozitatea feminină şi dorinţa 
de a-1 cunoaşte pe Tatăl aparţin în acelaşi timp ambelor sfere. 

Trei texte fac figură aparte. La ofiţii lui Irineu (I 30, 3-4), 
Sophia-Prounikos, Putere din Stingă şi androgină, este rezultatul 
unui accident din pleromă: căderea nu-i antrenată de liberul ei 
arbitru. Tratatul tripartit, dimpotrivă, insistă asupra libertăţii 
Logosului, accentuînd în acelaşi timp asupra părţii de răspundere a 
mai-marilor lui, a căror omniscienţă rămîne în felul acesta neştirbită, 
dar a căror conştiinţă iese în mod evident pătată. în sfîrşit, mitul lui 
Eden-Israel, soţie a demiurgului Elohim în Cartea lui Baruh a 
gnosticului Iustin (Hipp. V 24, 14 sq.), recombină intr-un mod 
diferit elementele prezente în mitul Sophiei, pentru a descrie o 

aceeaşi situaţie de decădere a lumii şi a omului, provocată de o 
entitate feminină dezamăgită, nepotolită şi dezechilibrată. 

Istoria lui Eden formează un complement important al mitului 
Sophiei: departe de a rupe impresia de unitate pe care o dau tot 
timpul variantele mitului, ea indică limpede că fabula e doar un 
instrument pentru a transmite cîteva din datele esenţiale invariabile. 


7 . Sinteza mitului Sophiei 

Juxtapunînd variantele mitului, fără a îndepărta vreuna, putem 
alcătui următoarea epitome, diferită de povestirile transmise de surse 
prin faptul că pune în relaţie de incluziune acele elemente com¬ 
ponente din secvenţa căderii care, fără a se exclude vreodată reci¬ 
proc, se află în raport de şi/sau una faţă de alta : 

O entitate aproape întotdeauna feminină se află într-o situaţie 
abnormă. într-un caz singular, responsabilitatea situaţiei îi incumbă 
Mamei (vinovăţie descrisă în termeni sexuali). în celelalte cazuri, 
Sophia însăşi este răspunzătoare. Ea este tînără, fără experienţă, e 
lascivă, nesăţioasă, „prostituată”. Nu are partener. Gîndeşte, acţio¬ 
nează, vrea să creeze singură sau fără încuviinţarea Tatălui ori a 
superiorilor ei. Tatăl, aflat dincolo de sfera ei de acţiune, îi stîrneşte 
curiozitatea şi ea urcă pentru a-1 cunoaşte. Curioasă o face şi abisul 
universului: priveşte în jos şi coboară - dar cade în cursa întinsă de 
nişte fiinţe pline de răutate. Se autofecundează în loc să se unească 
cu un partener. Este animată de gîndul unei răzbunări împotriva 
soţului care a părăsit-o. Dezechilibrul ei, oricum, se lasă descris în 
termeni de insatisfacţie erotică, curiozitate feminină exagerată, 
ignorare a ordinii patriarhale care domneşte în familia unde ea este 
„ultima născută complex juvenil în care se amestecă frustrare, 
revoltă, gelozie, autoerotism şi neliniştea profundă a separării. 

Gîndirea, acţiunea şi îndoiala provocată de acţiune au drept 
rezultat apariţia unui avorton: demiurgul lumii de jos. într-un caz 
particular, dezechilibrul ce urmează frustrării provoacă deteriorarea 
radicală a situaţiei lumii, care nu-i „rea” în sine, ci doar inferioară. 
Apariţia lumii sau degradarea ei sînt rezultatul crizei personajului 
feminin. 

După ce constată consecinţele vătămătoare ale actelor sale, 
personajul se căieşte, se corijează, este ajutat de „familie”, se 
pregăteşte să se întoarcă acasă şi să-şi reintre în drepturi. îndeosebi, 
Sophia este factorul activ care ajută specia umană să suporte decă¬ 
derea provocată de ea însăşi. 

Concentrînd aceste date, mitul Sophiei poate fi caracterizat 
astfel: un personaj feminin se află în criză erotică şi se revoltă, cu 
dreptate sau fără, împotriva ordinii patriarhale a familiei sale. în 
urma acţiunilor pe care le întreprinde, o lume inferioară, habitat 
inconfortabil al omului, va veni la fiinţă sau va fi suplimentar 
deteriorată în defavoarea umanităţii. Personajul feminin îşi va repara 
greşeala, ajutînd omenirea să suporte consecinţele negative ale 
propriului său comportament. 


8. Antecedente dualiste 

Nu se pune problema să examinăm aici „originea”, în sens îngust, 
a acestui mit, ci numai să recunoaştem categoria de mituri în care 
el se integrează plenar. 

Or, cum am mai demonstrat-o, ne aflăm în prezenţa unui mit 
dualist tipic căruia am putut să-i găsim mai multe variante, uneori 
adaptate unor contexte nedualiste (cf. Feminine, pp. 92-6; La 
Passione, pp. 4-14). Ne limităm să expunem aici paralela cea mai 
frapantă a mitului Sophiei, culeasă la populaţiile bambara din Mali. 

Bambara din grupul mande concep lumea ca operă a două fiinţe 
antagoniste : Pemba (sau Bemba) şi Făro, geniul apelor. La început, 
Pemba nu este o entitate vizibilă; mai tîrziu, se va manifesta sub 
forma unui arbore balanza (Accacia albi da), apoi a unui trunchi 
(pembele). Cit despre Făro, acesta începe prin a fi o vibraţie (făro ) 
care-i serveşte lui Pemba ca să plăsmuiască cerul; apoi cade din cer 
sub formă de ploaie şi devine geniul acvatic prin excelenţă, creatură 
bizară locuind intr-un fluviu (Dieterlen, pp. 41-5; 53). Pemba, în 
chip de trunchi triunghiular, amestecînd praful ridicat de paşii lui cu 
putregai şi cu propria-i salivă, plămădeşte un ou nemaivăzut pe 
care-1 cloceşte timp de patru zile. O fiinţă înzestrată cu coadă, 
numită şi „bătrînica albă la cap” (Muso Koroni kundye), iese din ou 

şi devine soţia lui Pemba. Ea dă naştere plantelor şi animalelor, 
care-1 adoră pe Pemba ca pe un creator, Ngala. Muso Koroni îl 
plantează pe Pemba în pămînt şi trunchiul redevine arbore balanza, 
strămoşul arborilor sub care se adăposteşte umanitatea creată de 
Făro. Pemba, primul stăpîn al lumii, se află aşadar la originea 
animalelor inferioare, în timp ce oamenii şi ordinea umană sînt 
opera lui Făro. 

Oamenii primordiali nemuritori primesc hrana din cer, trimisă 
de duhul aerian Teliko, păzitorul apelor superioare ale lui Făro. Dar 
starea asta paradisiacă nu poate dura, căci Pemba vrea ca toate 
femeile să se acupleze cu el, ceea ce provoacă gelozia lui Muso 
Koroni. La rîndul ei, Muso îşi trădează soţul, care o blestemă şi o 
respinge cînd îşi manifestă intenţia de a se întoarce la el. Muso este 
acum pradă disperării şi nebuniei. Aleargă de la vest la nord şi de la 
sud la est, repetînd mereu aceeaşi acţiune nesăbuită. Din cauza 
dereglării vieţii sexuale, ea produce primul sînge menstrual, pîngă- 
rind pămîntul şi toate lucrurile pe care le atinge; pe lingă asta, 
dezvăluie oamenilor secretele lui Pemba, care nu erau menite 
cunoaşterii (Dieterlen, p. 18). 

Alarmat, Făro i se alătură lui Pemba în urmărirea lui Muso, o 
prinde şi încearcă s-o convingă să se supună soţului şi creatorului 
ei; dar femeia se declară liberă şi aici se situează originea dezordinii 
din creaţie : această libertate este cauza răului, a morţii şi nenorocirii 
în lume (ib ., p. 19). 

Rolul lui Muso Koroni nu este însă în întregime negativ. Ea îi 
învaţă pe oameni două lucruri importante: tehnicile agricole şi 
limbajul. 

Limbajul moşteneşte ambiguitatea celei care l-a inventat: este în 
acelaşi timp dăunător şi folositor. La început, pentru comunicare nu 
era necesar nici un limbaj. Toate făpturile se integrau într-un sunet 
continuu, „cuvîntul neauzit”, o vibraţie cu aspectul fizic al unei bile 
coagulate de saliva lui Pemba. El o încredinţase celeilalte vibraţii, 
Făro. Fiind continuu, „cuvîntul neauzit” era incapabil să producă 
un limbaj, care se bazează pe întreruperi în fluxul sonor. Aceste 
întreruperi au fost provocate de orgoliul şi nesupunerea lui Muso 
Koroni. Ea a suscitat mînia lui Pemba, care a apucat-o de gît şi a 
vrut s-o sugrume, făcînd-o să scoată strigăte intretăiate şi nearticu¬ 
late : aceasta este originea cuvintelor (Zahan, 16). 

Muso Koroni este o femeie - Trickster, personaj întîlnit în multe 
mitologii ale lumii. Ca şi corespondentul ei masculin, e răspun¬ 
zătoare de introducerea răului, a morţii şi a suferinţei în lume. După 
ce inaugurează starea prezentă de decădere a umanităţii, vine în 
ajutorul oamenilor, învăţîndu-i tehnicile primare şi esenţiale necesare 
supravieţuirii în noile condiţii. 

Păcatul lui Muso Koroni se defineşte în termeni erotici, dar şi în 
termeni „feminişti” : ea nu mai suportă ordinea patriarhală a soţului 
şi creatorului ei, care o condamnă să asiste neputincioasă la purtările 
lui libere faţă de alte femei. Ea răspunde cu aceeaşi monedă, şi 
astfel lumea şi umanitatea sînt antrenate într-un proces ireversibil de 
decădere, marcate de prezenţa răului şi a morţii. 

Mai puţin reprezentat decît demiurgul şarlatan, Tricksterul 
feminin, fiinţă mitică cu viaţă sexuală dereglată, intervine totuşi în 
numeroase povestiri pentru a explica de ce s-au deteriorat condiţiile 
lumii şi ale umanităţii originare. 


9. Sophia, Trickster feminin 

Din punct de vedere istorico-religios, mitul gnostic al Sophiei 
apare astfel ca istoria tipică a unui Trickster feminin şi slujeşte 
pentru a se explica starea de decădere a lumii sau apariţia demiur¬ 
gului unei lumi de-a dreptul sau parţial rele. 

Această fabulă, venită din vremuri îndepărtate şi căreia nu i se 
poate nici într-un caz stabili „provenienţa” imediată în gnosticism, 
pare la prima vedere prea puţin aptă de-a face parte din sisteme 
metafizice uneori foarte complexe, precum cele ale gnosticilor. Dar 
să nu ne înşelăm: mai întîi, teodiceea mitologică a Tricksterilor 
masculini şi feminini posedă o inimitabilă profunzime, lesne de 
echivalat în termeni metafizici; şi în al doilea rînd, gnosticii înşişi, 
ca şi platonicienii de altminteri (v. cartea mea Experiences, 
pp. 103-17), sînt interpreţi avizi de mituri străvechi, pe care le 
adaptează propriilor lor postulate dualiste. Printre aceste postulate 
se numără deseori anticosmismul şi împărţirea verticală a lumii, 
care formează una dintre premisele culturii timpului: ea se regăseşte 
în platonism, în aristotelism şi chiar în stoicism. 

în sfîrşit, dacă au aerul că multiplică praeter necessiîaîem 
entităţile lumii superioare, gnosticii nu sînt singurii care fac asta : ei 
au exemplul astrologilor, pe care altminteri îi execrează (cf. infră). 

Inutil s-o mai spunem, mitul Sophiei, eonul feminin „lasciv” şi 
neliniştit care tulbură ordinea prestabilită a unui Tată îndepărtat, 
necunoscut şi incognoscibil, nu caracterizează toate sistemele gnostice. 
(Lăsăm deocamdată deschisă problema de-a şti dacă aceste sisteme 
pot efectiv să fie împărţite între „dualismul radical” - maniheism - 
şi „dualismul moderat” - celelalte sisteme.) Cu toate acestea, prezenţa 
mitului ne permite să recunoaştem de la început un sistem drept 
gnostic. Criteriu cu mult mai sigur decît anticosmismul: căci Tratatul 
tripartit nu este anticosmic, valentinienii şi adepţii lui Basilide 
abia-abia sînt, iar lumea din Cartea lui Baruh a lui Iustin nu este rea 
la origine ; nu-i decît inferioară, ca şi în platonism sau aristotelism. 

Vom avea ocazia să revenim asupra „pesimismului” gnostic. Ne 
limităm la a remarca deocamdată că mitul Sophiei nu este nici mai 
mult, nici mai puţin pesimist decît alte povestiri cu Tricksteri. E din 
vina Sophiei că lumea a apărut aşa cum este sau a ajuns în starea de 
deplorabilă imperfecţiune pe care i-o cunoaştem. Dar - anticipînd 
asupra capitolului următor - tot Sophia acordă omului scînteia de 
spirit care-1 face asemănător pleromei şi tot ea ajută intens o parte a 
genului omenesc - „rasa neclintită” a gnosticilor - să scape din 
capcanele fiului ei, demiurgul. 

în mai multe scrieri gnostice din faza „acută” regăsim presupo¬ 
ziţia că lumea de aici nu valorează absolut nimic, că atît omul cit şi 
lumea sînt rezultatul unei lamentabile erori. Pocăinţa Sophiei şi 
ajutorul activ dat umanităţii în suferinţă sînt foarte departe de 
concepţia creştină de felix culpa , şi chiar intervenţia Salvatorului 
gnostic, oricît de eficientă, nu alungă impresia că acest dezastru pe 
care-1 suportă omul nu are nici un rost. în schimb, sistemele fazei 
„moderate” pun accentul pe căinţa demiurgului şi pe redistribuţia 
justiţiei celeste : totul este cit se poate de bine în cea mai bună dintre 
lumi, pe care totuşi, dacă putem, e bine s-o părăsim cit mai repede. 
Nu mai este vorba despre un platonism run wild care ar fi luat-o 
razna: este platonism pur şi simplu, platonism care continuă să se 
servească de mituri gnostice, populînd imensele înălţimi celeste cu 
Ogdoade, Decade, Dodecade şi Triacontade de eoni. 



GNOZELE DUALISTE ALE OCCIDENTULUI 


111 


în orice caz, ceea ce nu trebuie uitat este că demnitatea 
hipercosmică a omului se află în general asigurată de Sophia care-i 
insuflă, direct sau indirect, Spirit. Conţinutul „Bunei Vestiri” este 
revelaţia existenţei acestei scîntei de Lumină transcendentă. Indi¬ 
ferent dacă păcatul ei este fericit sau nu, oamenii din rasa aleşilor au 
dreptate s-o venereze pe Sophia cea Sfîntă, uitînd-o pe Prostituata 
Sophia. 


Referinţe bibliografice 

Ediţii complete din ereziologi 

Irineu : Irenaeus, Adversus haereses, ed. de W.W. Harvey, 2 voi. (1875), 
retipărire, Ridgewod N.J., 1965. 

Ipolit: Hippolytus, Refutatio omnium haeresium, ed. de P. Wendland 
(GCS 26), Hinrichs, Leipzig, 1916. 

Origen: Origenes, Commentarium in Johannem, ed. de E. Preuschen, 
Hinrichs, Leipzig, 1903. 

Clement din Alexandria : Excerpta ex Theodoto, ed. de F. Sagnard (SC 
23), Editions du Cerf, Paris, 1943. 

Epifaniu: Epiphanius, Panarion Haeresium , 3 voi., ed. de K. Holl 
(GCS 25, 31, 37), Hinrichs, Leipzig, 1915-1931. 

1. Sophia în valentinism: G.C. Stead, „The Valentinian Myth of 
Sophia”, în Journal of Theological Studies, N.S. XX (1969), pp. 75-104. 

Pentru o vedere generală a problemei şi o bibliografie completă, 
v. articolul meu „Feminine versus Masculine. The Sophia Myth and the 
Origins of Feminism”, în H.G. Kippenberg (ed.), Struggles of Gods, 
Mouton-De Gruyter, Berlin-New York, 1984, pp. 65-98. 

3. Despre Logosul din Tratatul tripartit, v. J. Zandee, „Die Person der 
Sophia in der Vierten Schrift des Codex Jung”, în Bianchi (ed.), The 
Origins of Gnosticism, pp. 205-14. 

4. Despre originea mitului Sophiei: 

Gilles Quispel, „Der gnostische Anthropos und die jiidische Tradition” 
(1953), în Gnostic Studies I, pp. 173-95. 

Hans-Martin Schenke, Der Gott «Mensch» in der Gnosis. Ein religions- 
geschichtlicher Beitrag zur Diskussion liber die paulinische Anschauung 
von der Kirche als Leib Christi, Vandenhoeck & Ruprecht, Gottingen, 1962. 



112 


I.P. CULIANU 


G.W. MacRae, „The Jewish Background of the Gnostic Sophia Myth”, 
în Novum Testamentum, XII (1970), pp. 86-101. 

Giulia Sfameni Gasparro, „II personaggio di Sophia nel Vangelo secondo 
Fillipo”, în Vigiliae Christianae, 31 (1977), pp. 244-81. 

K. Rudolph, „Sophia und Gnosis, Bemerkungen zum Problem «Gnosis 
und Fruhjudentum»”, în K.W. Troger (Hrg.), Altes Testament - Fruhjuden- 
tum - Gnosis, Berlin, 1980, pp. 221-37. 

5. în privinţa interpretării catharismului în „cheie feministă”, v. 
Gottfried Koch, Frauenfrage und Ketzertum im Mittelalter. Die 
Frauenbewegung im Rahmen des Katharismus und des Waldensertums und 
ihre sozialen Wurzeln (12.-14. Jahrhundert), Akademie-Vg., Berlin (Est), 
1962 (Forschungen zur Milleralterlichen Geschichte, 9), 211 pp. ; şi replica 
lui Jean Duvernoy, Le Catharisme: La religion des Cathares, Privat, 
Toulouse, 1976, pp. 264-5. 

Pentru interpretarea freudiană a mitului Sophiei, v. Michel Meslin, 
Pour une Science des religions, Seuil, Paris, 1973, pp. 206-7. 

8. Despre antecedentele dualiste ale mitului Sophiei, v. articolele 
noastre „La «passione» di Sophia nello gnosticismo in prospettiva storico- 
-comparativa”, acum în Iter in silvis. Saggi scelti sulla gnosi e altri studi I, 
EDAS, Messina, 1981, pp. 1-14, şi „Feminine versus Masculine” (deja 
citat). 

Miturile despre Muso Koroni au fost culese de Germaine Dieterlen, 
Essai sur la religion Bambara, Paris, 1951, şi Dominique Zahan, La 
dialectique du verbe chez Ies Bambara, Paris-La Haye, 1963. 



Capitolul V 

Demiurgul ignorant 


1. Apariţia, înfăţişarea şi numele lui 

în majoritatea miturilor gnostice, Demiurgul lumii este expulzat, 
în cadrul unui episod de maternitate involuntară, de o Mamă cuprinsă 
de îndoieli şi nesiguranţă. Excepţie fac textele de o simplicitate 
primitivă referitoare la primii gnostici - Simon, Menandru, 
Saturnin, Carpocrate; Cartea lui Baruh a gnosticului Iustin, care 
operează exclusiv cu mitul unui Trickster feminin; Tratatul tripartit, 
unde Sophia este înlocuită prin entitatea masculină Logos: astfel. 
Demiurgul se desprinde de un Tată, dar de un Tată a cărui slăbiciune 
e tipic feminină (I 94, 15 sq.); sistemul sethienilor lui Ipolit (V 19, 
1-22, 1), care-şi află o paralelă în Parafraza lui Sem (VII 1), unde 
entităţile nu sînt personalizate : echivalentul Sophiei este un dublu 
sex care se autofecundează, iar cel al Demiurgului un vînt teribil în 
formă de şarpe; în fine, fac excepţie toate tratatele care nu menţionează 
mitul Sophiei, deşi rare sînt cele care nu fac măcar o aluzie la el. 

Pentru că dubla caracteristică a Demiurgului este de a fi ignorant 
şi lăudăros, aroganţa fiind consecinţa logică a sentimentului unicităţii 
sale, derivat din necunoaşterea Mamei şi, astfel, a pleromei sau a 
Totalităţii divine din care ea provine, e normal ca majoritatea varian¬ 
telor mitului să menţioneze că el îşi ignoră complet originea. 
Exemplul clasic este cel al lui Ialdabaoth, Demiurgul ofiţilor lui 
Irineu (I 30, 4 sq.), despre care Celsus la Origen (c. Cels., VI 31) 
precizează că are forma unui leu. Există aparente excepţii de la 
această regulă. în Scrierea fără titlu, primul Arhonte se iveşte în 
întunericul emanat de Sophia şi observă existenţa a ceva mai înalt 
decît el; atunci. Invidia şi Furia lui se detaşează de el şi o substanţă 

apoasă - Materia - se scurge în Haos (II 98, 11 sq.). Acest episod va 
fi straniu duplicat de cel ce urmează şi furnizează o explicaţie pentru 
existenţa întunericului şi a Materiei, considerată deci nu ca un al 
doilea principiu, ci ca o emanaţie a cărei origine urcă, în ultimă 
instanţă, la Sophia însăşi. Dar Demiurgul lumii este ulterior zămislit 
de Pistis (aici Sophia este o imagine, adică o copie devitalizată a ei), 
cînd aceasta vizitează Haosul şi se întristează adine. Confuzia ei 
devine o creatură spre care Pistis îşi îndreaptă atenţia şi căreia, 
suflindu-i în faţă, îi transmite ceva din pneuma ei. Ialdabaoth, 
Arhontele androgin leontomorf, apare din Materia apoasă. îşi ignoră 
mama, nu însă cu totul, căci i-a văzut reflexul în apă şi i-a auzit 
vocea pronunţînd cuvîntul Ialdabaoth (textul dă cuvîntului o etimo¬ 
logie fantezistă). Din cauza formei sale leonine, Arhontele este de 
asemenea numit Ariael (de la ebr. ’RY; 99, 23 sq.). 

In Apocriful luiloan (BG 37, 18-38, 10, p. 118 Till = II 10, 7-28 
p. 58G. = p. 108-9 T.), Ialdabaoth se desprinde de Sophia în acelaşi 
timp cu Ignoranţa (A g no ia) sau Nebunia ( Aponoia ), care l-a generat 
şi-i va fi tovarăşă într-o creaţie unde se respectă întodeauna principiul 
gemeleităţii complementare (masculin-feminin). El are înfăţişarea 
unui „şarpe cu gură de leu, cu ochi de foc seînteietor” (BG p. 107-8 
T.). Ca şi în alte texte (cf. HE 94-5; p. 39, 15 sq.; SST 103; 
Samael; EE 56, 23 sq. : Sakla; etc.). Demiurgul mai poartă de 
asemenea numele de Samael şi Sakla. 

Natura Puterilor (HE 86, 27 sq.) precizează că Samael (etimo¬ 
logic : „zeul orbilor” !) este orb ( b- Iile), ignorant şi arogant; în 
alte părţi, acest avorton material creat din umbra emanată de 
Pistis-Sophia-Incoruptibilitate ( t-m-ntattako ) este reprezentat ca o 
fiară androgină, leontomorfă, arogantă (HE 94, 4 sq.). 

La sethienii lui Ipolit (V 19, 1-22, 1), Demiurul este un teribil 
vînt ofidian care mişcă apele întunecoase. Doceţii (Hipp. VIII 8, 
2-10, 11) precizează că el e divinitatea de foc care i-a vorbit lui 
Moise în rugul aprins; este imaginea în Tenebre a unui eon a cărui 
transcendenţă se află pentru totdeauna separată, prin firmament, de 
lumea de jos. Substanţa lui e întunericul; el are pornirea de a persecuta 
elementele divine, sufletele, care transmigrează din corp în corp. 

Valentinienii, al căror sistem, în forma transmisă de Ipolit (VI 
29, 1-36, 4), apare ca apropiat de sistemele gnostice originale şi 

deci mai vechi probabil decît savantele elaborări ale lui Ptolemeu, 
Heracleon şi Theodot, nu-şi cruţă, ca aceştia din urmă. Demiurgul, 
definindu-1 ca „avorton” ( ektrâma: 31, 2), „stupid şi nebun” (33, 
1; 35, 1), al Sophiei. Demiurgul e totuşi departe de a fi Duşmanul, 
Diavolul, ca la Carpocrate (Iren. I 25, 4 = Hipp. VII 32, 4), sau 
Tatăl Diavolului, ca la arhonticii lui Epifaniu (40.5, 4). 

în cele mai multe cazuri, numele creatorului lumii este Ialdabaoth. 
Unii gnostici tardivi ca arhonticii şi un alt grup, neprecizat, la 
Epifaniu (40.2, 6 ; 15.2, 2-4), preferă să-l numească Sabaot - care 
este, în cîteva texte originale, un duplicat pocăit al Demiurgului 
(v. infra). Peraţii lui Ipolit (V 17, 7) îi dau epitetul de „asasin”, 
după Ioan (8, 44). în Pistis Sophia, Marele Arhonte, tiranul tuturor 
tiranilor cosmici, se numeşte Adamas (I 15, p. 15; I 27, p. 23 
S.-T. etc.). Dar alt prinţ celest, al treilea printre Puterile Triple 
(tridunamoi) , poartă numele de Authades, Trufaşul (I 29, p. 25), 
atestat în alte părţi ca epitet al demiurgului Ialdabaoth (AJ BG 46, 1, 
p. 132 Till etc. ; M. Tardieu, p. 118, traduce „neruşinatul”). De la 
Authades emană o forţă leontocefală ce vrea să pună stăpînire pe 
energia spirituală a Pistis Sophiei (I 30, p. 27). După ce-i înghite 
puterea, dunamis- ul ei de Lumină, leontocefalul produce o făptură 
asemănătoare lui însuşi, pe Ialdabaoth, fiinţă de foc şi de întuneric 
(I, 31 p. 28). 

în Cartea lui Baruh a lui Iustin, care face corp aparte. Demiurgul 
în aparenţă nezămislit se numeşte Elohim (Hipp. V 24, 2 sq.). El 
Sadday şi Sabaot sînt apelativele Divinităţii în VT; Elohim este unul 
dintre numele lui; Adamas derivă de la Adam şi a fost obiectul unor 
speculaţii etimologice, la naaseni de exemplu (Hipp. V 7, 35), unde 
nu e Arhontele ci, dimpotrivă. Omul Ceresc adamantin, incoruptibil 
(de la a-damăo). Care sînt însă explicaţiile celorlalte nume ale 
Demiurgului ? 

Saklas, venind din arameanul SKL’, înseamnă „nebun”. Arhontele 
este fratele geamăn al Nebuniei (cf. AJ II10, 25 ; Bare, Sârmei, p. 123). 

E greu de precizat etimologia lui Samael. B. Bare derivă numele 
din cuvîntul de origine necunoscută semel , desemnînd în VT un idol 
care profanează sanctuarul lui Iehova (ib. , pp. 136-7). 

Cit despre Ialdabaoth, au fost avansate mai multe ipoteze, cea 
mai veche făcîndu-1 să derive din YLD („fiu”) şi dintr-un cuvînt 
feminin neatestat de origine feniciană, înrudit cu ebr. bâhu, „haos” : 

Fiul Haosului (Fallon, p. 31). împotriva acestei interpretări 
tradiţionale, Gershom Scholem a ridicat obiecţii gramaticale de care, 
din nefericire, propria lui soluţie nu pare scutită: Abaoth ar fi 
forma prescurtată a lui Sabaoth şi yâled ar fi participiul activ al 
verbului aramean pentru „a naşte, a zămisli”, de unde : Cel care-1 
zămisleşte pe Sabaoth (Scholem, pp. 405-21). O altă soluţie, 
elegantă, dar respinsă de majoritatea cercetătorilor, a fost avansată 
de S. Giversen, după forma alternativă Altabathâ, care se regăseşte 
în trei locuri în textul AJ II şi care ar proveni din ’lt’bwt , „Dumnezeu 
al dorinţelor” (Giversen, p. 200). 

Ignorant, arogant, fanfaron şi vanitos, prost, nebun şi asasin, 
acest avorton leonin al unei lumi mai bune, care-şi va întrebuinţa 
talentele derizorii în detrimentul umanităţii, pare făcut ca să-şi atragă 
ura gnosticilor. Numai că mitologia Demiurgului prezintă aproape 
tot atîtea variante cîte doctrine. Ca urmare, este o naivitate să 
afirmăm că, pentru gnostici. Demiurgul rău al acestei lumi se 
confundă cu Dumnezeul evreilor. Lucrul nu-i valabil fără rezerve 
decît pentru puţini dintre ei. 


2. Fanfaronada Arhontelui 

Fanfaronada Demiurgului derivă în mod clar din ignoranţa lui, 
dar aici vine să se adauge uneori o a doua motivaţie, mai subtilă: 
intr-adevăr, în unele texte el îşi proclamă atît de viguros unicitatea 
tocmai pentru că ştie sau bănuieşte că deasupra lui există lucruri cu 
mult mai importante. 

La ofiţii lui Irineu (I 30, 4 sq.), în Scrierea fără titlu (II 103, 10) 
şi în AJ (BG 44, 14 sq. = II 13, 7 sq., p. 116-17 T.), Demiurgul se 
laudă după ce i-a creat pe arhonţii cereşti: „Sînt un zeu gelos, nu 
există nimeni în afara mea” (BG, trad. Tardieu). Mai multe pasaje 
din VT sînt combinate aici, în care Dumnezeu se proclamă unic (Is. 
45, 5 şi 46, 9) şi „gelos” {zeldtes : Dt. 5, 9). Dar, observă AJ - unul 
dintre promotorii a ceea ce s-ar putea numi „exegeza inversă” a 
VT - : „Prin asta le arăta deja îngerilor subalterni că există un alt 
zeu! într-adevăr, dacă n-ar fi existat altul, pe cine ar fi putut să fie 
gelos?” (BG, p. 117 T.). 

în Natura Puterilor (II 94, 21 sq.), avortonul androgin al Sophiei, 
imediat ce a făcut ochi, a şi devenit arogant şi a spus: „«Sînt 
Dumnezeu şi altul în afară de mine nu există! » Atunci de sus răsună 
o voce, a Autorităţii supreme, rostind : «Te înşeli, Samael! » - Este 
dumnezeul orbilor. Şi el zise : «Dacă există un altul în faţa mea, să 
mi se arate !». Şi atunci Sophia a întins degetul (şi) a vîrît lumina în 
materie” (p. 67 B). 


3. Crearea Puterilor cereşti 

După credinţa ofiţilor lui Irineu (I 30, 4 sq.), Ialdabaoth emite 
un fiu care la rîndul lui emite un altul şi astfel apare hebdomada 
arhonţilor planetari. Numele lor ne-au fost transmise şi de Irineu 
(30, 5) şi de Celsus la Origen (c. Celsum VI 31), care pe deasupra 
ne descrie şi formele lor şi ne dă informaţii asupra planetei pe care 
o reprezintă fiecare dintre ei. Conflictele de putere dintre cei şapte 
prinţi cereşti îl necăjesc tare pe Ialdabaoth, şi el priveşte în jos spre 
materie. Dorinţa lui prinde formă în materie, într-o ogdoadă consti¬ 
tuită de Intelectul ofidian ( = Diavolul, Şarpele Paradisului), Spirit, 
Suflet, Uitare, Răutate, Invidie, Gelozie şi Moarte. Această creaţie, 
redusă aici la esenţial, e structurată după modelul arhetipal al pleromei, 
pe care Ialdabaoth, ca fiu al Sophiei, îl conţine în el însuşi. Este 
visul lui treaz, provenind însă din străfunduri, din comoara ascunsă 
a unei memorii genetice care prinde acum consistenţă materială. 
Cum precizează Tratatul tripartit (15), un produs tardiv al valentinis- 
mului, libera fantezie a Demiurgului se loveşte întotdeauna de modelele 
transcendente imprimate în gîndirea lui, ceea ce vrea să însemne că 
lumea al cărei arogant creator este păstrează mereu o slabă urmă a 
pleromei; dar fantasmele acestea (78, 34) arhetipale sînt lipsite de 
Raţiune şi de Lumină, „sînt făcute din nimic” (78, 39) şi se întorc 
în neant. Arhonţii înşişi apar ca umbrele unor entităţi pneumatice ; 
ei se ceartă mereu pentru putere, pentru că fiecare, avînd reminis¬ 
cenţa confuză a îndepărtatei şi nobilei lui origini, este convins de 
superioritatea lui asupra celorlalţi (79, 20-32). 

în AJ, Sophia, ruşinată din cauza avortonului ei Ialdabaoth, vrea 
să-l ascundă de ochii nemuritorilor şi instalează un tron pentru el în 



118 


I.P. CULIANU 


mijlocul unor nori luminoşi care sînt „locul gloriei lui Iehova”, iar 
tronul lui este chiar „tronul lui Iehova, cerul sau firmamentul” 
(Tardieu, p. 275). Ialdabaoth însă nu rămîne acolo şi îşi construieşte 
altundeva „un eon încins de foc strălucitor”. Unindu-se apoi cu sora 
lui geamănă Ignoranţa ( Agnoia ) sau Nebunia ( Aponoia ), aceasta dă 
naştere la „doisprezece îngeri, fiecare dintre ei (stabilit) în eonul său 
după modelul eonilor nepieritori” - îngeri care sînt cele două¬ 
sprezece semne ale zodiacului (BG p. 108-9 T.; Tardieu, pp. 277-84. 
Urmează crearea celor şapte planete, dintre care cinci, cu dublu 
domiciliu astrologie, sînt numărate de două ori, astfel incit seria 
completă să conţină douăsprezece entităţi; şi crearea celor trei sute 
şaizeci de grade ale cercului zodiacal, pe care copistul neastrolog al 
versiunii II le corijează în trei sute şaizeci şi cinci, identificîndu-le 
astfel numărului de zile din anul solar. 

în urma unei confuzii de acelaşi fel, numele şi figurile hebdo- 
madei arhontice zoomorfe sînt asociate zilelor săptămînii (Tardieu, 
pp. 287-9), în vreme ce este aproape sigur, aşa cum deja văzuse 
Wilhelm Bousset ( Haupîprobleme , p. 9), că e vorba aici despre o 
serie planetară completă, aranjată în ordinea numită „chaldeeană” a 
planetelor (c/. Experiences, p. 122). Ialdabaoth-Saklas îşi transferă 
o parte din energie asupra celor şapte Seniori ai cerurilor, dar nu le 
transmite nimic din lumina pură pe care o primise de la Sophia. 
Această Glorie, hipercosmică totuşi, îl aşeza de drept în fruntea lor : 
„Iată de ce s-a numit el însuşi zeu, închipuit cum era cu privire la 
locul de unde ieşise” (II, p. 113-4 T.). într-adevăr, „este nelegiuit, 
în nebunia dintr-însul, căci a spus : «Sînt Dumnezeu şi nu există alt 
Dumnezeu în afara mea», neştiutor cum este de întemeierea lui, (de) 
locul de unde a venit” (II, p. 111 T.). 

După ce creează hebdomada planetară, Ialdabaoth le dă plane¬ 
telor masculine - însoţitoare feminine: Providenţa, Divinitatea, 
Stăpînirea, Gelozia, Regalitatea, Inteligenţa, înţelepciunea, „însuşiri 
şi virtuţi care în realitate sînt vicii” şi corespund atributelor tradiţio¬ 
nale ale Dumnezeului din VT (Tardieu, pp. 290-1). Aceste syzygiai 
„au un firmament ( stereoma ) în fiecare cer şi un eon ( aiân ) după 
asemănarea eonului care există de la început în intenţia ( typos) 
Nepieritorului” (BG, p. 128 Till). Privind în jos la mulţimea 
puterilor ieşite din el, Ialdabaoth îşi proclamă unicitatea. 

Mai puţin specifică în ce priveşte entităţile celeste derivate din 
Ialdabaoth, Scrierea fără titlu precizează că Arhontele ignorant îşi 
emite Gîndirea printr-un Cuvînt care pluteşte pe ape în formă de 
Spirit (c/. Gen. 1, 2). El desparte uscatul de umed; din primul îşi 
face pămîntul de sub picioare, dintr-al doilea - cerul. Prin Cuvînt, 
Ialdabaoth creează şase Prinţi, completînd hebdomada planetară; le 
dă însoţitoare femele, care sînt cele şapte atribute ale divinităţii 
veterotestamentare, înţelese aici ca vicii (II 101, 1-102, 25 ; cf. HE 
II 94, 34-95, 4). 

în sistemul valentinian expus de Irineu (I 1, 1-8, 4), Arhontele 
(care nu-i deloc rău, ci numai temporar ignorant) este creatorul 
celor şapte ceruri inteligibile, fiind şi numit Hebdomada din pricina 
asta (5, 2). Mama lui, Sophia, exilată în al optulea cer, sub limita 
pleromei, făptuieşte mereu prin el (5, 3), ceea ce face din cosmos 
imaginea eonilor transcendenţi. Dincolo de speculaţiile numerice 
foarte complicate ale valentinianului Marcos (Iren. I 13, 1-25, 5 = 
Ep. Pan. 34, 2, 1-20, 12), transpare aceeaşi schemă mitică: 
Demiurgul, ignorînd planul creaţiei, care-i este transmis fără ştirea 
lui de propria-i Mamă, foloseşte cele patru elemente şi cele patru 
însuşiri după imaginea Ogdoadei transcendente; cele opt sfere 
(construcţii teoretice, care nu sînt identice cu Cerul celor fixe şi cu 
cele şapte planete, asociate aici cu cele şapte vocale greceşti şi, după 
toate aparenţele, cu cele şapte note muzicale : 14, 7), împreună cu 
Soarele şi Luna, după Decada eonilor; semnele zodiacului după 
Dodecadă - ceea ce dă un ansamblu de treizeci de entităţi, imagini 
ale Triacontadei divine. în raţiunile sale numerice, cosmosul este 
ordonat după modelul pleromei, dar nu este infinit precum aceasta; 
va fi împrăştiat, distrus, la sfîrşitul timpurilor (17, 2). 

Crearea „acestei lumi apărute din greşeală” (Ev Ph II 75, 3) nu 
este separată de crearea cerurilor; dar relele se acumulează în 
partea de jos, iar Diavolul este şi el trimis acolo din cauza greutăţii 
sale. Valentinienii consacră genezei lumii materiale o secvenţă 
memorabilă în textele lor. Astfel, în Evanghelia Adevărului (I 17, 
5-21), ignoranţa Demiurgului provoacă neliniştea şi spaima, o neli¬ 
nişte care, solidificîndu-se ca o ceaţă deasă, întăreşte greşeala, iar 
aceasta la rîndul ei îşi creează propria materie şi se pregăteşte să 
instaleze în ea un substitut al Adevărului. Pătrimea Nelinişte-Spaimă- 
-Greşeală-Uitare este cea care a modelat Pămîntul. 

în sistemul expus de Irineu, cele patru elemente materiale sînt 
componentele solidificate ale pasiunii Sophiei: pămîntul este neli¬ 
niştea ei, apa este spaima, aerul - durerea, focul devorator - igno¬ 
ranţa care a generat celelalte stări morbide (I 5, 4; cf. 4, 2 pentru 
o versiune uşor diferită). 


4. Crearea omului 

După crearea puterilor cereşti, cele patru povestiri mitice 
urmărite pînă aici (ofiţi, AJ, SST şi HE) vorbesc despre crearea 
primului om. în timp ce în AJ episodul este pus în legătură cu 
pocăinţa Sophiei, în celelalte trei naraţiuni el urmează laudei de sine 
a Arhontelui. Secvenţele sînt stereotipe : Ialdabaoth spune : „Sînt 
Dumnezeu etc.” (Is. 45, 5), dar Vocea Mamei îl dezminte. Conform 
rezumatului lui Irineu (I 30, 6), arhonţii sînt tulburaţi cînd li se arată 
existenţa unei forţe superioare lor. Se pun să plăsmuiască omul după 
propria lor imagine (Gen. 1, 26), numai că, fără ca ei s-o ştie. 
Mama le inspiră proiectul unei creaturi al cărei scop va fi să-l 
deposedeze pe Ialdabaoth de puterea lui spirituală. Prea slabi pentru 
a-1 face viu, arhonţii creează corpul imens al unei făpturi tîrîtoare, 
incapabilă să se ţină pe picioare. Ialdabaoth îi suflă în faţă Spiritul 
Vieţii (Gen. 2, 7) primit de la Mama sa şi de acum înainte acesta va 
fi în posesia omului, iar Arhontele va fi lipsit de el. Şi omul, 
posesor al Intelectului şi al Intenţiei, aduce mulţumiri pleromei, 
îndepărtîndu-se de plăsmuitorii lui. 

în Scrierea fără titlu, cînd Ialdabaoth se laudă, Pistis Sophia îi 
strigă: „Te înşeli, Samael! ” şi i se arată ca un reflex în apă, 
retrăgîndu-se apoi în lumina ei (II 103, 10 sq.). Episodul este urmat 
de cel al dedublării Demiurgului - pe care-1 vom analiza mai departe. 
După ce se luptă împotriva fiului său bun Sabaot, Ialdabaoth vrea 
din nou să ştie dacă se mai află cineva deasupra lui - şi atunci 
Adam-Lumina, o rază antropomorfă, ţîşneşte din Ogdoadă. Pronoia, 
însoţitoarea lui Ialdabaoth, se îndrăgosteşte de Adam şi din dorinţa 
ei apar pierderi de sînge luminoase (= sămînţă feminină) care cad 
pe pămînt şi-l purifică, fiind purtătoare de spirit. Din acest sînge se 
ridică Erosul androgin de care toate puterile inferioare se îndrăgostesc. 

Apărut în mijlocul lor, Eros le provoacă emoţii autoerotice ale căror 
produse, căzute pe pămînt, se află la originea plăcerilor acuplării. 
După apariţia Erosului, din sămînţa Pronoiei creşte viţa-de-vie şi cei 
care beau vinul ei sînt împinşi spre senzualitate; ceilalţi copaci, 
precedaţi de smochini şi de arborele de rodii, ale căror fructe sînt 
tradiţional asociate vulvei, răsar din sămînţa masculină şi feminină 
a arhonţilor (108, 11 sq.). Florile sînt produsul sîngelui menstrual al 
mai multor entităţi celeste: trandafirul provine din Primul Suflet, 
florile parfumate din cele şapte fecioare ale Pronoiei etc. Animalele 
sînt apoi create din ape, din sămînţa pe care fiecare specie de arhonţi 
o ejaculează dorindu-1 pe Eros. 

Vine rîndul primului om, după un procedeu de reduplicare utilizat 
frecvent în acest text, ca şi în textul înrudit Natura puterilor. Pentru 
că Pistis Sophia este o entitate feminină (dedublată deja în Pistis şi 
în imaginea ei, Sophia - 98, 11 -, apoi în Sophia şi fiica ei, Zoe - 
104, 13 sq.), ea va interveni în istoria creaţiei omului sub forma 
unui personaj feminin. Astfel, dintr-o picătură de lumină aruncată 
de Sophia pe ape (113, 12 sq.) este creată Eva de Lumină, 
Povăţuitoarea, Hermafrodita. 

Pentru a-1 crea pe om, cei şapte arhonţi îşi lasă sămînţa în 
mijlocul pămîntului şi-i formează corpul, a cărui structură seamănă 
cu a lor proprie, dar forma - cu cea a lui Adam-Lumina : de aceea 
numele lui este Adam (115, 1 sq.). 

Adam este lipsit atît de suflet cit şi de spirit. în a patruzecea zi 
de la apariţie, Zoe îi trimite suflul ei şi aşa reuşeşte el să se mişte, 
fără a putea totuşi să se ţină pe picioare. Arhonţii îl aşază în Paradis, 
unde Sophia o trimite pe Eva de Lumină să-l ridice şi să-i dea 
vedere. îndată ce-o vede pe Povăţuitoare, Adam o glorifică. 

Duplicarea episoadelor şi dedublarea fiinţelor divine răspund 
unei logici cu totul obscure în naraţiunea confuză din Natura 
Puterilor , dar înşiruirea secvenţelor în prima povestire cosmogonică 
şi antropogonică (II 86, 27 sq.) se aseamănă cu cea din Scrierea fără 
titlu. După declaraţia lui Ialdabaoth şi răspunsul Pistis Sophiei-Inco- 
ruptibilitate ( t-m-nt’ attako, echivalent copt al grec. aphtharsia ), 
Mama îl alungă pe Arhonte în haos şi-n abis şi-l instalează în loc pe 
propriul ei fiu, făcut după modelul eonilor transcendenţi (87, 1-11). 
Apoi Incoruptibilitatea priveşte în jos spre apele care-i reflectă 

imaginea. Puterile psihice încearcă în van s-o acapareze. Ele ţin sfat 
şi, ca s-o facă prizonieră în vreun fel, decid să modeleze, după 
imaginea din ape, un om de ţărînă ( chous) drept momeală pentru ca 
Incoruptibilitatea să vină să se fixeze acolo (87, 13-88, 3). La 
început, omul nu-i în stare să se ţină pe picioare, dar Spiritul venit 
din pămîntul adamantin ( p-kah-nadamantine ) se introduce intr-insul 
(88, 3-17). 

Mitul antropogonic din AJ urmează aproape acelaşi scenariu, 
fără episoade intercalate şi concentrîndu-se, în cele două versiuni 
lungi ale sale, în special asupra unei informaţii de natură tehnică 
privind diverse genuri de melotezie (corespondenţe între părţile 
sufletului sau trupului şi astre - sau alte entităţi astrologice). 

Pocăinţa Sophiei, dacă iniţial a avut drept scop reintegrarea ei în 
pleromă, implică ulterior de asemenea asumarea unei responsabilităţi 
faţă de cosmosul creat din propria-i ignoranţă, un cosmos pe care 
forţe active necontrolate îl fac să fie plin de capcane, complicîndu-1, 
mai ales în urma unui episod care din nou scapă controlului eonilor 
de Lumină : facerea omului. 

Mai întîi, Sophia ia cunoştinţă de răul ( kakîa ) ce decurge din 
apostazia lui Ialdabaoth. Plină de ruşine, ea se ascunde în tenebrele 
Ignoranţei, pradă unor mişcări haotice (BG, p. 130 Till). Atunci 
Ialdabaoth-Trufaşul ( Authades ) află de existenţa Mamei sale, dar 
continuă să ignore ceea ce este deasupra ei. Sophia izbucneşte în 
plîns privind lucrarea nelegiuită a fiului ei. Perechea ei divină o 
aude şi, prin intercesiunea celorlalţi eoni şi cu aprobarea Tatălui 
Inscrutabil ( ciâraton ), coboară pentru a îndrepta tot răul. în timpul 
acestei operaţiuni, Sophia nu este acceptată în pleromă, rămînînd 
doar intr-un al nouălea cer. O voce ajunge pînă la ea, anunţîndu-i 
sosirea eonului numit Om Primordial şi a fiului ei, acesta din urmă 
prefigurat printr-o imagine reflectată de ape. Arhonţii văd imaginea 
şi-şi spun între ei: „Să facem un om după imaginea lui Dumnezeu 
şi după asemănarea lui” („asemănarea noastră” în II 15, 1-4; BG, 
p. 137 Till = 122 T.). Ei modelează o creatură ( plasma ) ca imitaţie 
(mîmesis) a imaginii reflectate în apă, care la rîndul ei imită imaginea 
imperfectă a Omului Perfect (teleios ; BG, p. 138 Till). Creatura va 
fi numită Adam, şi cele Şapte Puteri ( exousîai ) fabrică fiecare cîte 
un suflet ( psyche) pentru el, astfel incit îngerii să-i poată construi 

apoi corpul ceresc, după cum urmează : Divinitatea creează sufletul 
osos, Stăpînirea - sufletul fibros sau nervos, Gelozia (sau Focul) - 
sufletul cărnii ( sârx ), Providenţa ( prânoici) - sufletul medular şi tiparul 
corpului, Regalitatea - sufletul sangvin, Inteligenţa - sufletul pielii 
şi înţelepciunea ( sophia) - sufletul păros (BG, p. 139 Till). Plecînd 
de la această schemă psihică stabilită de cele şapte exousîai, îngerii 
modelează membrele {melos, harmâs) Adamului ceresc, din creştetul 
capului pînă la unghiile picioarelor, intr-un lung episod de melotezie 
anatomică (AJ II şi IV p. 125-7 T.) ce se continuă pînă la atribuirea 
a treizeci de demoni părţilor corpului (II şi IV p. 128-9 T.), printr-o 
listă stoică a celor cinci părţi ale hegemonikon- ului sau „simţ intern” 
al sufletului-spirit şi printr-un tablou al celor patru calităţi elementare 
şi al celor patru principale pasiuni ale sufletului (Tardieu, 311-14). 

Dar această creatură celestă, dotată cu tot ce-au putut să-i ofere 
Puterile şi cei 360 de îngeri, rămîne inertă şi nu se ridică în picioare 
decît atunci cînd, la intervenţia Sophiei, Tatăl suprem îi comunică 
lui Ialdabaoth secretul animării Golemului: Ialdabaoth va trebui să 
sufle asupra feţei lui Adam puţin din spiritul ( pneuma ) primit de la 
Mama sa. O dată lucrul împlinit, Adam se ridică (BG p. 142 Till). 
Prin pneuma provenită din pleromă, el devine superior Puterilor 
care l-au modelat şi lui Ialdabaoth însuşi. Cunoscînd secretul, 
arhonţii vor să se debaraseze de el şi-i găsesc un loc jos, în regiunea 
{meros) materiei (hyle), pentru a-1 exila în extremitatea opusă patriei 
hipercosmice de unde spiritul său îşi trage originea. 

Milostivindu-se de pneuma lui Adam, Tatăl nenăscut îi trimite 
acum în ajutor ( boethâs ) propriul său Suflu, Inteligenţa-Lumină 
numită Zoe-Viaţă (BG p. 146 Till). Numai că la vederea scînteii de 
lumină care luceşte în Adam, arhonţii îşi dau definitiv seama de 
superioritatea lui şi hotărăsc să-l închidă pentru totdeauna în materie, 
creînd pentru el, abia în acest punct, corpul fizic făcut din patru 
elemente (pămînt, apă, foc şi vînt), cărora li se adaugă tenebrele şi 
concupiscenţa ( epithymîa ): „Iată mormîntul refacerii corpului! Iată 
cu ce l-au înveşmîntat pe om tîlharii aceştia: locul uitării! Şi 
(astfel) el a devenit un om muritor. Iată catabaza dintru început şi 
ruptura dintru început! ” (II p. 137 T.). Un alt element se adaugă 
acestei ultime şi mizerabile creaţii a arhonţilor, un element înzestrat 
cu o importanţă considerabilă nu numai la gnostici, ci şi la 

neoplatonicienii tîrzii: antikeimenon pneuma , spiritul rău - sau, 
mai corect, antimimon pneuma - „spiritul contrafăcut”. 


5. Spiritul contrafăcut 

Desemnat în mai multe locuri din AJ (BG, II), ca şi în alte texte 
gnostice, drept antimimon pneuma, spiritul contrafăcut este o noţiune 
fundamentală a gnosticismului. El e definit ca o chintesenţă a 
puterilor astrale rele, epitomă a Fatalităţii ( heimarmene ): Demiurgul 
Ialdabaoth „a ţinut sfat cu puterile lui. Ei toţi au dat naştere Fatalităţii 
şi i-au înlănţuit cu măsuri, clipe şi timpuri pe zeii cereşti, pe îngeri, 
demoni şi oameni, astfel incit toţi să fie ţinuţi prin legătura (ei), care 
domină toate lucrurile : ţel dăunător şi funest! ” (BG p. 157-8 T. = 
p. 184 Till). „într-adevăr, din această Fatalitate au apărut toate 
nedreptăţile, ticăloşiile şi blestemele, legătura uitării şi a ignoranţei, 
ca şi toate preceptele tiranice şi păcatele strivitoare şi spaimele cele 
mari. Şi astfel, întreaga creaţie a fost orbită, ca să nu poată fi 
cunoscut Dumnezeul care este deasupra lor, a tuturor” (II p. 157-8 T.). 

în alte părţi, spiritul contrafăcut primeşte o caracterizare mai 
precisă: este o informaţie astrală genetică ce însoţeşte în lume 
fiecare suflet, şi relaţia unei persoane cu propriul ei antimimon 
pneuma determină felul în care sufletul îi va fi judecat după moarte 
(BG, p. 174 Till). 

Mai optimist decît alte tratate gnostice, AJ neagă reîncarnarea 
(Tardieu, pp. 154; 33-4). Toate sufletele, inclusiv cele rătăcite de 
spiritul contrafăcut, vor avea dreptul la salvare, ultimele după ce vor 
fi fost instruite de către alte suflete, care posedă Spiritul viu (BG, 
p. 178 Till = p. 154 T.). Numai blestemul împotriva Spiritului lasă 
un suflet pradă pedepsei veşnice. 

Vedem aşadar că spiritul contrafăcut este reprezentat în acelaşi 
timp ca Arborele nedreptăţii, chintesenţa legăturilor Fatalităţii 
astrale, şi ca factorul cel mai puternic al destinului individual. El se 
alătură concepţiei acelor prosartemata sau „apendice” de care 
vorbeşte Basilide (Clem. Al. Strom. II 112), cheaguri, concreţiuni 
planetare care atrag sufletul către viciu. Isidor, fiul lui Basilide, pare 
să le fi consacrat un întreg tratat - Despre sufletul adventice (Peri 



GNOZELE DUALISTE ALE OCCIDENTULUI 


125 


prosphyous psyches), în care respinge ideea că destinul astrologie 
poate îngrădi libertatea raţiunii umane (ib. , II 113, 3-114, 1). Este 
perfect evident că speculaţii de acest gen se găsesc la originea 
motivului foarte răspîndit al informaţiei dobîndite de suflet în timpul 
trecerii sale prin sferele planetare (la intrarea sau la ieşirea din 
lume), teorie care va conduce la formula vehiculului astral ( ochema ) 
al neoplatonicienilor de după Plotin (cf. Experiences, pp. 119-44). 

Se observă cu uşurinţă că opiniile din AJ ţin de o polemică 
antiastrologică prezentă în diverse doctrine gnostice, incluzînd şi 
maniheismul. Rezultatul ei se află codificat, în cea mai completă şi 
coerentă formă, în textul tardiv al tratatului Pistis Sophia, ale cărui 
raporturi cu maniheismul aşteaptă încă să fie precizate. Pistis Sophia 
elaborează o teorie a spiritului contrafăcut strîns legată de cosmo¬ 
logia, de antropologia şi de soteriologia pe care le vehiculează. 
Întîlnim mai întîi antimimon pneuma în capitolele 111-15 din cartea 
a doua a Pistis Sophiei. Spiritul contrafăcut provine aici din viciile 
arhonţilor cosmici şi împinge sufletul către aceleaşi vicii, care 
constituie hrana lui ( trophai ): „Antimimon pneuma caută relele 
( kakia ) şi poftele ( epithymiai ) şi păcatele” (p. 138 S.-T. = 283-4 
M.), forţînd astfel sufletul să cadă în greşeală. După moartea fizică, 
sufletul al cărui spirit contrafăcut este puternic va fi trimis intr-un 
corp nou şi păcatul se va propaga astfel incit „sufletul să nu iasă din 
transmigraţiile ( metabolai ) corpului ( soma ) pînă ce nu va parcurge 
ultimul ciclu ( kyklos ) care i-a fost destinat” (113 p. 191 S.-T.). 
Dimpotrivă, cînd spiritul contrafăcut este slab, el va fi abandonat la 
trecerea prin sferele arhonţilor Fatalităţii astrale. Sufletul eliberat va 
fi încredinţat bunului Sabaot şi va ajunge în sfîrşit la Comoara de 
Lumină. Pentru a dezlega sufletul de spiritul contrafăcut, PS menţio¬ 
nează două metode: botezul care, în felul unui foc purificator, 
dizolvă peceţile păcatelor puse pe suflet şi-l separă de antimimon 
pneuma (115 p. 193-4 S.-T.), precum şi rugăciunea de mijlocire 
pentru morţi (111-2 p. 183-9). 

Intr-o halucinantă parodie a dialogului Timaios al lui Platon (41d 
sq.), mitul facerii sufletului şi a spiritului contrafăcut este povestit în 
amănunt în capitolele 131-32 (p. 217-26 S.-T. = 331-46 M.). 

Cei cinci arhonţi ai Fatalităţii astrale trimit sufletele preexistente 
în lume şi creează noi suflete. în primul caz, ei dau sufletelor care 

coboară să bea din cupa uitării, conţinînd sămînţa ( sperma) relelor 
( kakîa ) şi a dorinţelor ( epithynu'ai ). Această băutură letală se trans¬ 
formă intr-un fel de corp (soma) care înfăşoară sufletul (psyche) şi 
i se aseamănă : de aceea este numit spirit contrafăcut şi formează ca 
un veşmînt de deasupra (enduma) pentru suflet (131 p. 219 S.-T. = 
334 M.). 

într-al doilea caz, un nou suflet este creat de cei cinci arhonţi ai 
Fatalităţii (planetele Cronos, Ares, Flermes, Afrodita, Zeus: cf. 
136-7 p. 234-5 S.-T.), din sudoarea, lacrimile şi respiraţia tuturor 
colegilor lor cereşti. Această materie conţinînd cîte o parte din 
fiecare planetă este adunată, amestecată şi tăiată ca nişte pîiniţe 
mici: sufletele individuale, care vor fi pe loc îmbrăcate cu spiritul 
contrafăcut. 

Ca şi Adamul primordial în versiunile mitului antropogonic 
tocmai trecute în revistă, noile suflete nu au forţa să se descurce 
singure: de aceea cei cinci arhonţi planetari şi confraţii lor din 
Soare şi Lună le injectează suflul lor, în care se află închisă şi o 
fărîmă de spirit. Ea este cea care-i va permite sufletului să plece în 
căutarea Luminii (131 p. 219-20 S.-T.). 

Antimimon pneuma este prins de suflet prin nişte peceţi 
(sphragîdes) ale arhonţilor. El constrînge ( anankâzein ) sufletul să se 
afunde în toate pasiunile (pâthe) şi nelegiuirile (anomîai), lăsîndu-1 
în stăpînirea lor în timpul tuturor transmigraţiilor în corpuri noi 
(ib.). Cînd sufletele au fost astfel pregătite, arhonţii le trec celor 365 
de miniştri (leitourgof) ai eonilor lor, care, luînd drept model struc¬ 
tura deja existentă ( typos ), sînt capabili să fabrice o contrastructură 
(antitypos) corporală, un receptacul apt să primească fiecare „pachet” 
individual. „Pachetul” ajunge la arhonţii din Mijloc, care-i adaugă 
destinul (moîrd), adică predestinarea faptelor lui pe pămînt, con¬ 
ţinînd şi ora morţii. Pachetele se compun acum din moira, mîgma 
(„amestec”), din spirit, suflet şi spirit contrafăcut. Fiecare dintre ele 
este tăiat în două şi distribuit unui bărbat şi unei femei: „Şi ei dau 
o parte din aceasta bărbatului şi o parte femeii în mîncare (trophe), 
în suflul aerului, în apă sau în ceva ( eîdos ) de băut” (132 p. 223 
S.-T. = 341 M.). Chiar dacă sînt foarte departe unul de celălalt, 
bărbatul şi femeia trebuie să se caute pretutindeni în lume ( kosmos) 
pentru a realiza un acord ( symphom'a ): sînt în secret constrînşi la 
asta de către miniştrii cereşti. Spiritul contrafăcut se adună în sămînţa 

bărbatului şi el îl varsă în matricea (metro) femeii. Tot atunci însă 
pătrund în matrice şi cei 365 de trimişi ai eonilor : ei pun la loc cele 
două părţi, le hrănesc cu sîngele mamei timp de patruzeci de zile, 
modelează în treizeci de zile membrele (mele), introduc spiritul 
contrafăcut, sufletul, nu'gma şi moîra, le pecetluiesc pe toate de 
corpul nou. Ziua conceperii este marcată de peceţile lor pe palma 
stingă, ziua în care au fost terminate membrele pe palma dreaptă, 
alte date socotite semnificative în mijlocul craniului, pe tîmple, pe 
ceafă, pe creier şi în inimă; în sfîrşit, numărul anilor pe care 
sufletul îi va petrece în corp se află înscris pe frunte. Miniştrii 
încredinţează peceţile Arhonţilor Răzbunători (erynawi), care ad¬ 
ministrează pedepsele (kolâseis) şi judecăţile (kriseis). Răzbunătorii 
le trec unor paralemptai însărcinaţi să separe sufletul de corp în 
momentul în care, aşa cum arată informaţia conţinută în moîra 
individuală, bărbatul sau femeia îşi vor fi găsit fiecare felul pre¬ 
stabilit de moarte (132 p. 224-6 S.-T. = 342-5 M.). 


6. Polemica anti-astrologică 

Începînd cu doctrinele cele mai primitive ale îngerilor (şapte la 
număr) care-şi dispută puterea în ceruri, numeroase texte gnostice 
conţin o polemică împotriva astrologiei, codificată nu numai în 
concepţia spiritului contrafăcut şi în corolarele ei, ci şi în mituri cu 
o structură mai complexă. Printre ele, cu deosebire tehnice sînt 
mitul maniheist şi mitul privitor la inversarea mişcării sferei cereşti, 
din prima carte a Pistis Sophiei (15-28). Legăturile evidente dintre 
aceste două mituri, sugerînd o probabilă dependenţă a celui de-al 
doilea faţă de primul, nu vor fi abordate aici. 

în Pistis Sophia, Isus, după înviere, mai stă încă unsprezece ani 
în preajma discipolilor săi (mathetaf). La sfîrşitul şederii sale terestre, 
pe 15 ale lunii Tybi, într-o noapte cu lună plină, Isus este răpit la 
ceruri de o mare forţă (dynamis) luminoasă, izvorîtă din cel din 
urmă mister (musterion) al pleromei. Comoara de Lumină. El se 
întoarce pe Muntele Măslinilor abia a doua zi dimineaţă la ora 9 
(1-3 p. 1-4 S.-T.) şi le explică discipolilor numeroasele fapte pe care 
le-a săvîrşit în spaţiul ceresc. 

Mai întîi, se află că acea dynamis care l-a transportat este 
veşmîntul lui pleromatic de lumină, enduma lui, cuprinzînd intr-insa 
toate numele secrete ale etajelor hiperceleste. împodobit cu veş¬ 
mîntul pleromatic, Isus trece fără nici o piedică prin porţile firma¬ 
mentului ( stereâma ), stîrnind spaima arhonţilor, a puterilor şi a 
îngerilor orbiţi de lumina lui (11 p. 12). De altfel, cînd Isus ajunge 
la prima sferă ( sphaîra ), strălucirea devine de patruzeci şi nouă de 
ori mai puternică decît în firmament şi înmulţirea cu acelaşi factor 
se repetă în cele două sfere succesive, a Fatalităţii planetare 
(heimarmene ) şi a celor doisprezece eoni (semne ale zodiacului) 
unde, aşa cum spune textul (14 p. 14), lumina ar trebui să fie de 
8 700 de bilioane de ori mai puternică decît în lumea fizică. (Un 
calcul sumar ne aduce la cifra mai modestă de 576 de bilioane şi 
jumătate.) 

Marele tiran Adamas şi eonii săi ( aiânes ) declară război luminii 
lui Isus. Ca să le mai domolească acţiunile (prâxeis) rele, Isus le ia 
a treia parte din putere, apoi îi aruncă în zona de jos a sferei 
Fatalităţii şi în prima sferă, căreia îi imprimă o mişcare alternativă : 
timp de şase luni ea se va roti spre stingă, iar în următoarele şase 
luni, spre dreapta (15 p. 15). Strategia aceasta destul de simplă 
reprezintă cea mai importantă acţiune de salvare întreprinsă de Isus 
în cosmos. Care este semnificaţia ei ? 

Arhonţii şi îngerii zodiacului şi ai planetelor exercită asupra 
lumii o teribilă constrîngere prin magia lor ( mageia : 18 p. 16; 
cf. 20 p. 17), formată din toate relaţiile care se pot stabili între 
entităţi astrologice : domicilii şi aspecte planetare, căderi şi exaltări, 
horoscop şi medium coelum, semne, case, moîra etc. Această magie 
celestă care predetermină acţiunile umane împiedică înfăptuirea 
deciziilor bune. Pe lingă asta, conferă putere astrologilor şi ghicito¬ 
rilor. Prin inversarea periodică a mişcării sferei, Isus nu înlătură 
orice valoare prezicerilor astrologice : cînd sfera se învîrteşte spre 
stingă, magia îngerilor astrali va continua să se exercite şi astrologii 
vor spune adevărul; dar cînd sfera se va învîrti spre dreapta, 
apotelesmata (influenţele astrale) nu vor mai funcţiona şi 
heimarmene se va găsi astfel anulată. Pe deasupra, astrologii îşi vor 
pierde puterea din cauza prezicerilor lor mincinoase, pe cînd 
discipolii lui Isus vor triumfa, căci de-acum înainte numai ei vor 
cunoaşte secretul mişcărilor sferei. 

O altă operaţie de salvare fusese deja încercată în zodiac şi 
heimarmene, sub supravegherea Marelui Paralemptor (în altă parte, 
paralemptes , lat. exactor, „perceptor”) al Luminii, Melchisedek. 
Deşi esenţialmente răi, arhonţii cereşti conţin totuşi parcele de 
Lumină răpite din pleromă. Melchisedek trebuie să le recupereze 
pentru a le trimite înapoi Comorii din înălţimi. De aceea el inter¬ 
venise deja în mişcările astrale, punînd un Accelerator ( spoudastes) 
pe traiectoriile arhonţilor, ceea ce-i obligase să se deplaseze mai 
repede. Trebuie să ne reprezentăm Acceleratorul ca pe un fel de bici 
şi arhonţii ca pe nişte animale de povară: pe măsură ce sînt forţaţi 
să se mişte mai repede, un lichid le curge din gură, ochi şi piele. Or, 
aceste secreţii conţin Lumină, pe care Melchisedek o separă cu grijă 
de deşeurile materiale : Lumina se duce la Comoara de sus, materia 
este aruncată trimişilor ( leitourgoî ) arhonţilor, care vor fabrica din 
ea, după procedeul cunoscut, suflete de oameni şi de animale (25 p. 
20; cf. 131 p. 218). La rîndul lor, alţi doi Paralemptori sau Exactori 
(paralemptores sau paralempîai) , plasaţi în Soare şi în Lună, urmă¬ 
resc drumurile arhonţilor şi pun stăpînire pe resturile de Lumină pe 
care apoi le depun în Soare, de unde vor fi luate de trimişii lui 
Melchisedek. 

Dîndu-şi seama că-şi pierd puterea, arhonţii au devenit mai 
circumspecţi şi-au început să-şi înghită conştiincios toate secreţiile 
corporale. în acest moment a intervenit Isus pentru a inversa periodic 
mişcarea sferei şi arhonţii au fost păcăliţi (planâsthai) , căci nu s-au 
mai putut întoarce pentru a-şi linge secreţiile (27 p. 23). Ca urmare, 
de atunci la Comoară urcă mai multă Lumină şi mai multe suflete 
vor fi trimise în lume, iar faptul acesta accelerează procesul salvării 
(p. 24). Căci, intr-adevăr, scopul întregii operaţiuni nu este altul 
decît recuperarea Luminii împrăştiate în lume ; ca şi Cabala luriană, 
acest text gnostic dintr-o epocă tîrzie pare să apere ideea că este 
necesar ca sufletele să se multiplice şi că, în consecinţă, procrearea 
este bună. Autorii lui nu prevăd însă o desfăşurare la nesfîrşit a 
mecanismului: cînd numărul ( arithmâs) sufletelor perfecte va fi 
fost atins şi ele toate vor fi ajuns la Comoara de Lumină, porţile 
Comorii se vor închide şi sufletele rămase vor fi trimise în Tenebrele 
exterioare, la Marele Dragon ( drâkân ) care-şi înghite coada ce 
înconjoară cosmosul (126 p. 207). Acest Mare Dragon poate fi 

văzut la vreme de noapte, cînd Soarele îşi retrage razele ( aktînes ) în 
el însuşi; prezenţa lui pătrunde în lume ca un abur uşor ( kapnâs : 
131 p. 217). 

7. Principiul antropic 

O interpretare cu totul discutabilă a gnosticismului, la modă 
încă, vede în el o concepţie fundamental „pesimistă” a existenţei. 
Adevărat că gnosticismul are o atitudine ambiguă, revoluţionară în 
raport cu ideea unei inteligenţe ecosistemice şi cu ceea ce se numeşte 
principiul antropic. (în ştiinţa modernă, acest principiu se defineşte 
cam aşa : acest om există pentru această lume, această lume există 
pentru acest om.) 

Spre a înţelege cît de mult diferă atitudinea gnostică de marile 
tradiţii care domină conştiinţele în epoca tardivă a Antichităţii, va fi 
suficient să trecem în revistă cîteva poziţii reprezentative. 

în modul cel mai direct, existenţa unei inteligenţe ecosistemice 
totale şi unice (non-fragmentate) se găseşte afirmată în VT. Dar 
două povestiri contradictorii ne spun întîi că omul a fost creat pentru 
această lume {Gen. 1, 26), apoi că lumea a fost creată pentru om 
{ib., 2, 5-20). Să spunem că circularitatea principiului antropic se 
află şi mai bine exprimată prin diferenţa dintre cele două redactări, 
în orice caz, lumea îi revine omului {ib., 1, 28; 2, 19) şi amîndoi 
participă la inteligenţa ecosistemică: omul pentru că a fost creat 
după imaginea lui Dumnezeu {ib. , 1, 26) şi lumea - pentru că 
Dumnezeu, inteligenţa creatoare, o socoteşte „foarte bună” (ib ., 1, 
31). Din cauza transgresării (ib., 3, 6) unui interdict (ib, 2, 17), 
echilibrul se rupe: omul se vede exilat în lume (ib. , 3, 23), iar 
supremaţia lui asupra lumii devine cu totul relativă (ib., 3, 17-19). 

Tradiţia platonic iană fragmentează de la bun început inteligenţa 
ecosistemică, atunci cînd atribuie unor intermediari atît construcţia 
cosmosului, cît şi pe cea a omului. Lumea ideilor (kosmos noetâs), 
a Raţiunii (logos), se opune lumii inferioare dominate de Necesitate 
(ananke; Timaios 47e), care a fost implantată în Locul imuabil 
(châra), spaţiul coetern al Logosului unde imaginea ideilor se im¬ 
primă ca într-o ceară moale. Există numeroase texte platoniciene 

care fac referinţă la proasta calitate a copiei cosmice în raport cu 
modelul ei noetic - mitul peşterii ( Republica VII 514a), de semni¬ 
ficaţie în primul rînd gnoseologică, fiind desigur cel mai cunoscut. 
Cu toate acestea, mitul platonician al creaţiei lumii, conţinut în 
Timaios (41a-e), spune că atît lumea însăşi, cit şi Artizanul ei 
(<demiourgâs ) sînt buni: dualismul platonician nu este defavorabil 
cosmosului, este procosmic. 

Artizanul cel bun din Timaios , intermediar între lumea ideilor şi 
copia ei care este creaţia, „a pus inteligenţa în suflet şi sufletul în 
corp şi a construit universul în aşa fel incit a făcut din el o operă 
care în mod natural a fost cea mai frumoasă posibilă şi cea mai 
bună” (30b), lăsînd în seama zeilor astrali făurirea raselor muritoare, 
pentru ca „acest univers să fie cu adevărat complet” : „Dacă ele nu 
se nasc, cerul va fi neterminat, neconţinînd în el toate speciile de 
animale ; or, el trebuie să le conţină pentru a fi îndeajuns de perfect” 
(41b). Făcuţi dintr-o substanţă mai puţin bună decît Sufletul cosmic, 
sufletele umane primesc totuşi de la Tatăl însuşi „sămînţa şi prin¬ 
cipiul” imortalităţii (41c). Dependente de „carele” astrale, aceste 
suflete nou-născute sînt destinate totuşi să sufere încarnarea ex 
anankes, „din necesitate” (42a), fiind supuse patimilor conţinute în 
cele două niveluri inferioare ale lor, cel irascibil (situat în piept) şi 
cel concupiscent (dedesubtul diafragmei: 69 sq.). De aici va decurge 
o lege complicată a reîncarnărilor, dacă sufletul raţional aflat în cap 
se arată incapabil să domine patimile. 

în mod clar, fără a înceta să fie dualistă, gîndirea platoniciană 
nu-i niciodată anticosmică, deoarece realităţile inferioare primesc o 
finalitate pozitivă. Şi totuşi, căderea sufletelor individuale în cor¬ 
puri, de care ele se prind „ca scoicile de cochilii” (Phaidros 249e), 
este un eveniment funest: el are loc „printr-o întîmplare nefericită” 
(tini syntuchîa : 248c), precizată în altă parte ca ţinînd de oarece 
legături avute cu nedreptatea. în sfîrşit, aprecierea corpului este, la 
Platon, de-a dreptul negativă : antisomatismul său este obiectul mai 
multor pasaje lipsite de ambiguitate ( Gorgias 493a; Cratylos 440b-c 
etc.). Această atitudine caracterizează tradiţia platoniciană în întregul 
ei, fie că-i vorba de platonicianul de mijloc Filon din Alexandria sau 
de neoplatonicianul Plotin. Pentru acesta, cosmosul înseamnă, în 
mod evident, armonie între nivelul superior şi nivelul inferior 

(Enneade IV 8, 2), dar căderea sufletului individual în trup şi 
„pierderea aripilor sale” (Enn. II 9, 3, 18-4, 12 ; aluzie la Phciidros 
246c) înseamnă, în mod la fel de limpede, o circumstanţă cu totul 
nefericită. Aşa cum Platon, citind formula „trupului-sicriu” 
(,Soma-sema: Cratylos 400c), sau cea a trupului (soma) temnicer 
(soma) al sufletului, „fără să fie nevoie să se schimbe vreo literă”, 
dădea expresie concisă antisomatismului care-1 caracteriza, Plotin se 
va opri asupra unei memorabile definiţii a omului - „cadavru împo¬ 
dobit” (nekrân kekosmemenon : II, 4, 5, 18). în ce priveşte coborîrea 
sufletului individual, pentru el este vorba de o culpă (hamartîa) 
produsă în acelaşi timp prin necesitate şi prin liber arbitru (he te 
ananke to te ekousion), ceea ce se va preciza mai bine în conceptul 
de „îndrăzneală” (tolmă), principiu al răului (arche tou kakou : 
V, 1, 1). 

Revenind acum la Timaios, va trebui să observăm că principiul 
antropic nu se lasă aici definit în termenii biblici: omul şi lumea 
n-au fost creaţi unul pentru celălalt, ci unul precum celălalt şi 
amîndoi sînt o imagine a inteligenţei ecosistemice. în urma unei 
greşeli a cărei natură rămîne obscură, omul-suflet se vede exilat în 
această parte a lumii formată din aceeaşi substanţă rudimentară ca şi 
corpul său. 

înainte de creştinism, care moşteneşte cele două tradiţii şi le 
combină formulele, medio-platonicianul Filon din Alexandria stabi¬ 
lise deja echivalenţa lor, fără să greşească prea mult prin asta : căci, 
reduse la o expresie simplă, atitudinea biblică şi atitudinea plato- 
niciană în faţa inteligenţei ecosistemice şi a principiului antropic 
prezintă mai multe similitudini decît diferenţe. în ambele cazuri, 
inteligenţa ecosistemică nu-i deloc pusă în chestiune, principiul 
antropic este afirmat cu tărie, deşi în funcţie de două concepţii 
diferite, iar omul este considerat ca decăzut de la o stare originară 
de echilibru cu lumea la o stare de exil într-o lume (sau într-o parte 
a lumii) inferioară celei în care existase mai înainte („îmbrăcăminte 
de piele” în Geneză 3, 21; cădere a sufletului în corp ex anankes, 
în Timaios 42a). 

în raport cu aceste două tradiţii, viziunea gnostică este fără 
îndoială revoluţionară : în primul rînd, inteligenţa ecosistemică, atîta 
cit există, este cu siguranţă de calitate inferioară, iar lumea, dacă 

nu-i de-a dreptul rea, apare ca un produs inutil construit de Demiurg 
după fantasma arhetipală înscrisă în inconştientul lui. Vis al unui 
vis, este numai o iluzie care trebuie să dispară în neant. 

Altfel stau lucrurile pentru om : căci Demiurgul, reprezentant al 
ecosistemului cosmic, este, după cum se vede, păcălit de această 
creatură superioară lui. Omul n-a fost construit pentru această lume, 
nici această lume pentru om. în mod limpede, demnitatea funda¬ 
mentală a omului provine din opoziţia lui faţă de cosmos; dar, în 
fiinţa lui împotriva lumii, el nu-i mai puţin înălţat deasupra lumii în 
care se află exilat. Dacă principiul antropic e negat, asta nu se face 
conform unei viziuni „pesimiste” a omului, ci conform unei con¬ 
cepţii pesimiste despre lume care ajunge la un optimism metafizic 
antropologic probabil fără echivalent în lumea veche. 

Nu este vorba numai de o consubstanţialitate pneumatică între 
om şi originea sa cosmică; cum am văzut deja, această consubstan¬ 
ţialitate este de asemenea o trăsătură constantă a tradiţiei platoniciene 
şi poate fi uşor tradusă în limbaj biblic, prin faptul că omul a fost 
creat după imaginea lui Dumnezeu (Gen. 2, 27). în contextul gnostic, 
omul mai este încă glorificat şi pentru că această consubstanţialitate 
îl ridică mai presus de creatorii săi , adică mai presus de inteligenţa 
ecosistemică. Este clar că accentul se pune nu pe radicala straneitate 
a omului, ci pe superioritatea lui în raport cu ecosistemul din care 
face parte, conţinînd de altminteri fiinţe condamnate - ceata demi¬ 
urgului şi susţinătorii Adversarului hylic. Răsturnare a principiului 
antropic şi negare a inteligenţei ecosistemice, doctrina revoluţionară 
a gnozei, departe de a fi pesimistă, duce la un optimism antropologic 
delirant. Dar, în experienţa trăită a lumii, nu trebuie să ne aşteptăm 
ca gnosticii să condamne lumea fără drept de apel. Vom vedea, 
dimpotrivă, că pînă şi maniheiştii, socotiţi cei mai pesimişti dintre 
gnostici, se străduiesc să discearnă în amestecul terestru ceea ce 
aparţine Luminii de ceea ce aparţine Tenebrelor : fapt care poate să 
le asigure, la urma urmei, o trecere destul de plăcută pe acest 
pămînt, unde fiecare fir de iarbă şi fiecare mugur, rămînînd produsul 
unei nemaipomenite depravări, nu încetează totuşi să ascundă minu¬ 
nate scîntei de Lumină. Pentru gnostic, ca şi pentru platonician, 
lumea este un clarobscur : se află intr-insa destule urme ( vestigia ) şi 
semne (nutus ; cf. volumul meu Iter in silvis, p. 142) ale divinităţii 
pentru a o face - la rigoare - suportabilă. 

8. Istoria genului uman 

Sistemul ofiţilor, după rezumatul lui Irineu (I 30, 7 sq.), afirmă 
că Ialdabaoth, invidios pe măreţia lui Adam, născoceşte tertipul de 
a-1 ispiti prin femeie, pe care o modelează prin Intenţia (sau Reflecţia) 
sa. Dar Sophia-Prounikos îi răpeşte frumoasei Eva, astfel create, 
puterea distructivă. Ea va fi dorită de arhonţi şi va zămisli îngeri. 

Pentru a sustrage primul cuplu uman puterii lui Ialdabaoth, Mama 
îl trimite pe Şarpe la Eva. La instigaţiile Şarpelui, ea îl convinge pe 
Adam să mănînce din fructul oprit al Arborelui Cunoaşterii. Amîndoi 
află în acest fel de existenţa transcendenţei acosmice. Ialdabaoth îi 
alungă din Paradis dimpreună cu Şarpele, acesta se instalează în abis 
şi formează acolo o hebdomadă malefică după exemplul hebdomadei 
Demiurgului. 

Descinşi în lume, Adam şi Eva, ale căror corpuri fuseseră înainte 
„uşoare şi lucitoare”, sînt aşezaţi în învelişuri carnale „obscure, 
dense şi opace” (30, 9) - acele tunicaepelliceae din Geneză (3, 21). 
Cain, primul lor născut, cade victimă înşelătoriei Şarpelui, care are 
numele Mihail (arhanghelul poporului evreu) şi Samael (în altă 
parte, arhontele Romei: cf. Experiences, pp. 68-9): el face să 
apară în lume Invidia şi Moartea (Abel = Primul Mort). Pentru că 
oamenii nu-1 adoră destul, Ialdabaoth vrea să-i distrugă prin potop, 
iar Sophia îl salvează pe Noe laolaltă cu ai săi. Dintre descendenţii 
lor, Ialdabaoth îl alege pe Abraham ca să încheie un pact cu el: în 
schimbul onorurilor divine care-i vor fi aduse, Ialdabaoth se însăr¬ 
cinează să asigure posterităţii lui Abraham dominaţia asupra lumii. 
Prin Moise, Demiurgul conduce poporul afară din Egipt, îi dă Legea 
şi-l preschimbă în poporul de Evrei care-1 venerează. Profeţii sînt 
inspiraţi de arhonţi, Sophia însă îi foloseşte şi ea pentru a vesti 
coborîrea pe pămînt a eonului Crist (30, 11). 

Povestirea mitică din Apocriful lui Ioan (BG 58, 1 sq. = II 22, 
9 sq.) urmează aceeaşi schemă. 

înşelătorul Ialdabaoth îl duce pe Adam în Paradis, pretinzînd că 
aici va fi o desfătare ( tryphe ) pentru el. Dar tot ce provine de la 
arhonţi nu-i decît mistificare : „Căci hrana lor este amară şi frumu¬ 
seţea lor perversiune, desfătarea lor înşelăciune şi arborele lor 

nelegiuire” (BG p. 138 T.). Misteriosul aşa-zis Arbore al Vieţii din 
Paradis îl reprezintă tocmai pe antimimon pneuma, spiritul contra¬ 
făcut : „Rădăcina lui e amară şi ramurile - moarte, umbra lui este 
ură şi înşelăciune se află în frunzişul său; sucul lui e unsoarea 
stricăciunii, fructul lui este mort şi seva lui înseamnă poftă: ea 
încolţeşte în întuneric” (II p. 138-9 T.). Dimpotrivă, Arborele 
Cunoaşterii Binelui şi Răului este Inteligenţa (epmoia)- Lumină, şi 
din această cauză Demiurgul îi interzice lui Adam să guste din el, în 
timp ce vulturul trimis de pleromă îl îndeamnă s-o facă. Textul se 
grăbeşte să dezmintă orice identificare a Şarpelui cu Crist: „Şarpele 
l-a învăţat procesul genezic : dorinţă, întinare, pieire” (BGp. 140 T.), 
este deci instrumentul arhonţilor. 

Invidios pe Adam, Ialdabaoth vrea să pună stăpînire pe pneuma 
cu care-1 înzestrase şi, trimiţînd asupra lui o toropeală ( anaisthesîa ), 
încearcă să provoace ieşirea Inteligenţei-Lumină prin coasta lui 
Adam, fără a reuşi. Luîndu-i o parte din putere, Ialdabaoth mode¬ 
lează din ea o creatură ( plâsis ) în formă de femeie. Atunci Adam se 
trezeşte şi recunoaşte în Eva pe soţia lui, de aceeaşi natură cu el; 
dar cei doi nu erau încă decît „cadavre de ingoranţă” (BG p. 144 T.). 
Inteligenţa-Lumină în formă de vultur ( aetos ) - nu de şarpe - îi 
învaţă să mănînce din Arborele Cunoaşterii; ceea ce făcînd, cuplul 
primordial se va îndepărta de Ialdabaoth, care „îi blestemă, şi pe 
deasupra zice, către femeie, că va fi dominată de bărbat... Ialdabaoth 
îi alungă din paradis şi-i îmbracă în întuneric dens” (BG p. 145 T.). 

Acesta nu-i sfîrşitul nenorocirilor lor. Pierzîndu-şi minţile la 
vederea fecioarei Eva, Ialdabaoth vrea să trezească în ea o sămînţă 
{sperma). Pîngărită de demiurg, ea naşte doi fii: Iahve cu chip de 
urs, care este nedrept ( âdikos ) şi domneşte peste apă şi pămînt, şi 
Elohim cu chip de pisică, drept ( dîkaios ), domn al focului şi al 
vîntului. Printre oameni însă, cei doi vor fi cunoscuţi sub numele de 
Cain şi Abel. în felul acesta întristător inaugurează Ialdabaoth unirea 
( synousîa ) conjugală {gâmos), sădind în Adam o concupiscenţă 
{epithymia) care-1 îndeamnă să se reproducă {sporă) şi să reproducă 
astfel spiritul contrafăcut, adică informaţia genetică rea, de origine 
astrală, a celor doi părinţi. Este o cunoaştere blestemată care le 
permite lui Adam şi Evei să-l zămislească pe Seth; acesta însă şi 
descendenţii lui, numiţi „rasa neclintită”, vor fi binecuvîntaţi de 
Spirit. 

Tocmai sprijinul pe care rasa umană îl primeşte fără încetare de 
sus provoacă ciuda lui Ialdabaoth, şi el hotărăşte să-i distrugă pe 
oameni prin potop. Inteligenţa-Lumină îl previne pe Noe de acest 
plan. înconjurat de gnostici, „oameni ieşiţi din generaţia neclintită” 
(BG p. 159 T.), Noe se refugiază la adăpostul unui nor luminos. 
Demiurgul decide atunci să-şi trimită îngerii pentru a le seduce pe 
fiicele acestor oameni, iar trimişii recurg la vicleşug : iau aparenţa 
înşelătoare a soţilor. Descendenţii lor moştenesc întunecimea spiri¬ 
tului contrafăcut şi inimile lor sînt pînă-n ziua de azi întunecate 
(Tardieu, 160-2). 

Naraţiunea Scrierii fără titlu şi cea din Natura Puterilor, care 
lucrează cu ipostaze dedublate şi chiar de două ori dedublate ( praeter 
necessitatem : Pistis/Sophia/Zoe/Eva de Lumină), urmează un fir 
uşor diferit. 

Cînd arhonţii îl aşază pe Adam, tîrîtor, incapabil să se ţină pe 
picioare, în Paradis, Sophia o trimite pe Zoe-Eva de Lumină-Povă- 
ţuitoarea să-l pună pe picioare şi să-i dea vedere. Adam aruncă 
prima privire asupra femeii strălucitoare şi o glorifică, arhonţii însă 
o văd şi ei şi o rîvnesc. în intenţia de a se uni cu ea, ei îl adorm pe 
Adam; Eva de Lumină scapă lăsînd în urmă, alături de Adam, o 
umbră care-i seamănă (Eva carnală), iar ea se transformă în Arborele 
Cunoaşterii. Toţi arhonţii au o legătură sexuală cu umbra şi fiecare 
o lasă însărcinată cu cîte un fiu (şapte în total), Abel provenind de la 
Ialdabaoth însuşi (SST II 115, 29 sq.). 

Arhonţii le interzic lui Adam şi însoţitoarei lui, Eva carnală, să 
mănînce din fructul Arborelui, dar Povăţuitoarea-Eva de Lumină, 
camuflată ea însăşi în Arbore, le apare sub forma Şarpelui şi o 
convinge pe Eva să guste din fruct. Invidios pe protoplaştii uma¬ 
nităţii, care de-acum înainte le vor fi superiori, arhonţii îi alungă din 
Paradis (120-21). Eva de Lumină răspunde la rîndul ei gonindu-i pe 
arhonţi din cerurile lor pe pămînt. Aceşti îngeri căzuţi creează 
demoni (123, 5 sq.), care-i învaţă pe oameni toate religiile false şi 
toate meşteşugurile rele. 

Prima povestire din Natura Puterilor (II 88, 24 sq.; a doua 
povestire se opreşte la întronarea bunului Sabaot şi la noua economie 
a cosmosului care rezultă de aici) oscilează între varianta din AJ şi 
cea din SST. După ce-1 instalează în Paradis, arhonţii îi poruncesc 

lui Adam să nu mănînce din Arborele Cunoaşterii, dar planul Tatălui 
este ca, dimpotrivă, el să se înfrupte din Arbore (88, 24-89, 3). Ca 
să pună mina pe pneuma lui (care-i fusese deja trimisă din pămîntul 
adamantin: 88, 3-17), arhonţii îl adorm, îi extirpează Spiritul şi fac 
din el o Femeie Spirituală (pneumatike: 89, 3-11). Adam o adoră, 
iar ea, rîvnită de arhonţi, trebuie să fugă, lăsînd în loc o umbră, şi 
se transformă în Arbore. Arhonţii pîngăresc umbra (89, 24-31). 
Femeia Spirituală pătrunde în Povăţuitor - Şarpele - şi o învaţă pe 
femeia carnală - Eva - să mănînce din Arborele Cunoaşterii (89, 
31-90, 19). Samael o blestemă pe femeie. Şarpele şi arhonţii azvîrl 
cuplul primordial afară din paradis (90, 19-91, 7). Lăsată însărcinată 
de arhonţi, Eva îl naşte pe Cain, care este deci produsul lor colectiv, 
pe cînd Abel provine din acuplarea lui Adam şi a Evei (91, 11-15). 
în fine, Eva îi naşte pe Seth şi pe Norea (91, 30-92, 3), cu care se 
inaugurează spiţa gnosticilor, „rasa neclintită” a Fiilor Luminii. 
Pizmuindu-i, arhonţii plănuiesc să-i extermine prin potop. O încon¬ 
joară pe Norea, care invocă Puterea de sus (92, 33-93, 2). Naraţiunea 
devine circulară: îngerul Eleleth, unul dintre Marii Luminători, 
venit s-o ajute şi s-o instruiască pe Norea, îi spune istoria originii 
lumii (93, 8-96, 17) prin care începe chiar scrierea în chestiune (86, 
27 sq.), dar într-o versiune incompletă şi mai obscură decît la 
început. 

Două rezumate ale unor doctrine eretice la Epifaniu fac pandant 
istoriei umanităţii din Scrierea fără titlu şi din Natura Puterilor. 

Sethienii ( Panarion , 38.1, 1-5, 3) îl venerează pe Seth, izvor al 
tuturor virtuţilor, pe care-1 numesc de asemenea Cristos şi Isus. 
Lumea a fost creată de îngeri, aceştia s-au divizat însă între ei, luînd 
fie partea lui Cain, fie pe cea a lui Abel, căci nu se înţeleg în ce 
priveşte descendenţa cainită sau abelică a rasei umane. Mama, 
superioară îngerilor, predetermină naşterea lui Seth, depunînd 
intr-insul o scînteie din Puterea transcendentă, ca să distrugă, prin 
om, tirania arhonţilor cereşti. între timp însă nesethienii se înmul¬ 
ţesc, perpetuînd nedreptatea; Mama trimite potopul ca să-i elimine, 
sperînd să-i scape doar pe descendenţii lui Seth. îngerii reuşesc să-l 
introducă pe Ham, trimisul lor, în arcă, şi de la posteritatea acestuia 
se vor trage pe pămînt noi necazuri. Seth va reveni în lume, prin 
concepţie imaculată, în persoana lui Isus Cristos, ca să îndrepte 

relele. Acestă notă a lui Epifaniu pare a fi o versiune îmbunătăţită a 
unei informaţii date de Pseudo-Tertulian (Adv. omn. haer., 2 p. 218 
Kroyman) despre Sethoitae, informaţie pe care o repetă în mare 
măsură (Klijn, pp. 82-90). Toate sursele ulterioare depind de 
Epifaniu şi de textele Anacephaloses, rezumate ale ereziilor conţinute 
în Panarion (Klijn, p. 88). 

Pentru arhontici, cărora Epifaniu le atribuie o origine palesti¬ 
niană, Diavolul este fiul arhontelui Sabaot. A avut o legătură sexuală 
cu Eva, care i-a născut pe Cain şi Abel. Conflictul dintre cei doi a 
apărut pentru că amîndoi erau îndrăgostiţi de propria lor soră 
(Panarion , 40.5, 4), personaj atestat şi de alte surse, care-i dau mai 
multe nume (Stroumsa, pp. 57-8). 

Seth-Allogenes este fiul lui Adam şi al Evei. El este astfel numit. 
Străin (Allogenes), pentru că a fost răpit şi crescut de către Străinii 
cereşti, cărora pe urmă le-a slujit interesele în lume (7, 13). A avut 
şapte fii, numiţi şi ei Străini (7, 5). 

Ereziologii sirieni Theodor bar Konai (sfîrşitul secolului al 
VUI-lea), Agapius din Menbijd (secolul al X-lea) şi Bar Hebraeus 
(secolul al XlII-lea) îi atribuie ereticului Audi (’Odi) nişte povestiri 
în care Dumnezeu însuşi sau Stăpînirile (Stăpînitori = arhonţi) au 
avut legături cu Eva. După Bar Hebraeus, Audi ar fi propovăduit că 
„Dumnezeu i-a spus Evei: «Zămisleşte de la mine, înainte ca 
Stăpînirile să vină să te cerceteze!», şi încă: «Zămisleşte de la 
mine, înainte să vină alături de mine creatorii lui Adam!»” (Puech, 
p. 276). Izvoare evreieşti trimit de asemenea la o tradiţie conform 
căreia Cain ar fi fost conceput de Eva cu Samael (Klijn, pp. 3-8); 
alţii interpretează pasajul din Facerea 3, 13 în sensul că Şarpele ar 
fi violat-o pe Eva (Stroumsa, p. 48). 


9. Demiurgul pocăit 

Căinţa Demiurgului şi punerea lui în slujba pleromei reprezintă 
o constantă a mitologiei valentiniene, derivată dintr-o atitudine mai 
pozitivă faţă de lume. 

Echivalentul acestui motiv în alte texte gnostice este dedublarea 
Demiurgului într-o putere bună, „din dreapta”, şi o putere rea, „din 



GNOZELE DUALISTE ALE OCCIDENTULUI 


139 


stînga”. Remuşcări şi dedublări pot apărea simultan în aceeaşi 
doctrină, punînd astfel o distanţă tot mai mare între un Demiurg 
pînă la sfîrşit bun - şi materie. 

în Scrierea fără titlu , cînd Sabaot, al doilea fiu al lui Ialdabaoth, 
aude vocea Pistis Sophiei dezminţind pretenţiile de unicitate ale 
tatălui său, se pocăieşte şi se converteşte la Bine. Pistis îşi întinde 
atunci degetul spre el şi-l umple de lumina ei (II 103, 33 sq.). 
Celelalte creaturi din Haos, geloase pe Sabaot, pornesc război 
împotriva lui, iar Sophia îi trimite în ajutor şapte arhangheli care-1 
duc în al şaptelea cer. Pentru a completa numărul doisprezece, care 
este cel al puterilor din Haos (fără a-i socoti pe Ialdabaoth şi pe 
tovarăşa lui, Pronoia), Pistis îi trimite alţi trei arhangheli şi pe 
propria-i fiică, Zoe, venită din ogdoadă. Sabaot îşi instalează curtea 
la adăpostul unui nor luminos, în mijlocul a şaptezeci şi două de 
puteri, îngerii neamurilor (se consideră că sînt şaptezeci şi două de 
neamuri sau popoare : 105, 15); la dreapta lui se află Isus Cristos 
şi la stînga - Zoe, pe cînd Pistis Sophia se ascunde cu el în norul 
gnozei. Faţă de ea, Sabaot-Dreptatea este situat la dreapta şi 
Ialdabaoth-Nedreptatea la stînga. Din nou invidios pe Sabaot, 
Ialdabaoth zămisleşte Moartea androgină care, la rîndul ei, aduce pe 
lume şapte fii - Invidia, Mînia, Plînsul, Suspinul, Doliul, Lamen¬ 
taţiile şi Gemetele cu însoţitoarele lor femele respective. Cele şapte 
cupluri dau naştere fiecare la cîte şapte fii, astfel incit puterile 
Morţii sînt patruzeci şi nouă. Pentru a le contracara, Zoe creează 
şapte cupluri de puteri bune. 

Prima povestire din Natura Puterilor (II 87, 1-11) ne spune pe 
scurt că Pistis Sophia îl alungă pe Ialdabaoth în haos şi-n abis şi-l 
aşază la dreapta-i pe fiul lui, făcut după modelul eonilor trans¬ 
cendenţi. A doua povestire (95, 7 sq.) este mai amănunţită: un 
înger de foc derivînd din suflul Zoei îl azvîrle pe Ialdabaoth în 
Tartar. Sabaot, primul fiu al lui Ialdabaoth, văzînd puterea acestui 
înger, se căieşte sincer. Sophia şi Zoe îl aşază în al şaptelea cer. 
Sabaot îşi face un car mare din heruvimi cu patru chipuri, înconjuraţi 
de îngeri servitori. La dreapta lui stă Zoe, iar la stînga - îngerul 
Mîniei (piangelos ente torge ): dreapta lui se numeşte Viaţă {zoe), 
iar stînga Nedreptate (adikt'a). Cum observă foarte bine F.T. Fallon 
(p. 134), Sabaot este aici Dumnezeul veterotestamentar, care, în 
acest fel ocolit, este sustras oprobriului rezervat lui Ialdabaoth. 

în cartea a IV-a din Pistis Sophia, Sabaot este obiectul unei 
duble dedublări: o dată este vorba despre Micul Sabaot-Zeus 
(planeta Jupiter) şi despre Marele Sabaot cel Bun (agcithâs), putere 
„din drepta” care priveşte din înălţimi (IV 139 p. 238 S.-T.). Dar a 
doua oară Sabaot este echivalentul lui Adamas, avînd în grijă şase 
din cele douăsprezece semne ale zodiacului. în contrast cu fratele 
său Iabraot, care conduce onorabil restul zodiilor, Sabaot s-a dovedit 
păcătos, căci a avut legături sexuale ( synousîa ). De aceea leu, 
administratorul Luminii, l-a pus pe Iabraot intr-un loc mai ridicat, 
în timp ce Sabaot şi arhonţii lui au fost legaţi de sferă (136 p. 234). 

Valentinienii şi basilidienii fac importante eforturi pentru a justi¬ 
fica acţiunile divinităţii din VT. 

Atitudinea valentinienilor faţă de Demiurg pare, în mărturiile 
ereziologilor, destul de unitară, deşi calificativele acordate variază, 
în orice caz, el nu este rău : e un intermediar care ocupă, la nivel 
ontologic, acelaşi loc ca sufletul şi psihicul la nivel antropologic, în 
timp ce principiul răului este în general Vrăjmaşul, Diavolul, repre¬ 
zentant al principiului hylic şi htonic. Neştiutor, chiar „stupid şi 
nebun”, acest Dumnezeu al Legii se grăbeşte în majoritatea cazurilor 
să accepte vestea cea bună imediat ce Mîntuitorul i-o anunţă, căin- 
du-se sincer şi cerîndu-şi iertare. Nu este duşmanul înverşunat care, 
în poziţia lui de radicală inferioritate, păstrează totuşi urmele mereu 
glorioase ale unei pneume pervertite; apare ca un biet bolnav care 
are nevoie să fie vindecat şi va fi, devenind în felul acesta un tovarăş 
de acţiune al pleromei. Desigur, nuanţele nu lipsesc. 

Astfel, în sistemul expus de Irineu (I 1, 1-8, 4), care pare să 
aparţină într-o măsură valentinianului Ptolemeu, sufletul Demi¬ 
urgului provine din conversiunea Ahamot-Sophiei. Este o putere 
„din dreapta”, de substanţă psihică. Este numită Tată (dar de ase¬ 
menea Mamă-Tată - Metropâtâr -, căci Născătoarea lui acţionează 
prin el, sau Fără-Tată - Apâtâr-, pentru că Ahamot l-a zămislit fără 
partener masculin) al fiinţelor „din dreapta” (psihice) şi „demiurg” 
al fiinţelor „din stingă” (hylice : 5, 1). Creator al celor şapte ceruri 
inteligibile, el mai poartă şi numele de Hebdomadă (5, 2). Neştiind 
că Mama sa, exilată în al optulea cer dincolo de limita pleromei, 
acţionează prin el (5, 3), se laudă că este Dumnezeu unic (Is. 45, 5 ; 
46, 9). Dar acest Demiurg modelator de suflete, care nu vine direct 

în contact cu materia, nu-i nicidecum Adversarul, Diavolul, Stăpînul 
lumii ( kosmokrâîor ) de jos. Adversarul, provenind din durerea petri- 
ficată a lui Ahamot, păstrează în el urmele glorioase ale „elementelor 
spirituale ale răutăţii”, îâpneumatikâ tesponerias din Epistola către 
Efeseni (6, 12), şi exact aceasta îi permite să cunoască existenţa 
pleromei ignorate de Demiurg (5, 4). La venirea Mîntuitorului, 
Demiurgul, agent pînă atunci inconştient al puterilor transcendente, 
este iniţiat în secret, şi îl primeşte cu bucurie, grăbindu-se să se 
pună conştiincios şi conştient în slujba superiorilor săi (7, 4). 

Datele prezentate sînt confirmate de Scrisoarea lui Ptolemeu 
către Flora (Ep. Pan. 33. 7, 3-7): Demiurgul care a proclamat 
Legea este un just intermediar între Dumnezeul cel bun şi Adversar. 
Orientalul Theodot recunoaşte şi el că Demiurgul este imaginea 
Tatălui suprem, deci în acelaşi timp reflectarea şi degradarea lui 
coruptibilă ( Exc. ex Theod., 7, 5), căci Mama l-a zămislit după 
figura eonului Crist şi din dorinţă de acesta (33, 3-4). Ca şi Ptolemeu, 
occidentalul Heracleon recunoaşte trei principii (Tată-Demiurg- 
-Diavol: Orig. in Johann, 20, 20), face din Demiurg un intermediar 
de natură psihică, corespunzător Omului psihic şi oamenilor psihici 
şi îl laudă pentru că a acceptat Buna Vestire adusă de Salvator şi i s-a 
conformat (13, 60). 

Sistemul valentinian transmis de Ipolit (VI 29, 1-36, 4), mai 
apropiat de tratatele gnostice originale şi în consecinţă probabil mai 
vechi decît elaborările savante ale lui Ptolemeu, Heracleon şi 
Theodot, îl definesc cu mai puţine menajamente pe Demiurg drept 
un „avorton” ( ektrâma ) al Sophiei (31, 2), „stupid şi nebun” (33, 
1; 35, 1), o fiinţă intermediară de foc (32, 7) situată între pleroma 
spirituală şi Adversarul Beelzebul (34, 1). El este convertit de 
Sophia, iar convertirea înseamnă şi sfîrşitul ignoranţei sale (36, 2). 
Acelaşi happy end pentru el se regăseşte la basilidienii lui Ipolit (VI 
23), la care figura Demiurgului se dedublează în Marele Arhonte al 
Ogdoadei, perfect în raport cu lumea, neştiutor totuşi de ceea ce 
este deasupra firmamentului ( stereoma ) care ascunde regiunea hiper- 
cosmică ( hyperkâsmia : 23, 3-5 ; 25, 3), şi Arhontele Hebdomadei, 
identic cu Dumnezeul evreilor (25, 4). Amîndoi au Fii care le sînt 
superiori, după cum sufletul este superior corpului (24, 1-3). Marele 
Arhonte este domn al cerurilor planetare. Dumnezeul evreilor - al 

zonei sublunare (24, 3-4). Nici unul dintre ei nu este rău: 
intr-adevăr, ei se vor lăsa fără greutate convinşi, fiecare de către fiul 
său, de existenţa spaţiului hipercosmic, şi-şi vor recunoaşte greşelile, 
deplîngînd starea lor precedentă de ignoranţă (26, 1-6). Aşa cum 
foarte bine a văzut R.M. Grant, avem aici de-a face cu o expunere 
tardivă, puternic influenţată de gîndirea valentinienilor, de care 
lucrarea încearcă totuşi să se distanţeze (Grant, p. 126). Dimpotrivă, 
informaţia lui Irineu (I 24, 3) ar putea să urce pînă la însuşi Basilide 
(ib ., p. 201). Ea ne arată numai că îngerii cerului vizibil, care este 
al 365-lea plecînd de sus, şi-au împărţit între ei pămînturile şi 
neamurile. Arhontele ( princeps ) fiind Dumnezeul evreilor, a vrut 
să-i supună voinţei sale pe ceilalţi principi şi a intrat astfel în conflict 
cu ei. 

Tratatul tripartit (I 5) este probabil textul valentinian cel mai 
favorabil Demiurgului şi creatorului său, Logosul. 

Logos este aici un eon masculin care nu derivă nici din Tată, nici 
din Liu, ci e generat de eforturile întregii plerome şi posedă liber 
arbitru (75, 20-76, 1). Intenţia lui de-a aduce glorie Tatălui, care 
provine de fapt dintr-un exces de iubire (76, 20), nu e rea, ci 
demăsurată în efectul ei creator şi nelegală în raport cu legile 
pleromei (76, 4-13). în momentul acţiunii sale, o Limită este stabilită 
în univers şi Logosul este aşezat dincolo de ea (76, 33). Creaţia lui 
este însă bună: „Nu trebuie aşadar să criticăm mişcarea care este 
Logosul, ci se cuvine să spunem că ea este cauza unui sistem care 
era destinat să apară” (77, 6-11). Acest sistem conţine în el însuşi 
umbra, imaginea pleromei, şi este de asemenea produsul îndoielii, 
uitării şi ignoranţei Logosului, care priveşte în jos, în abis (77, 
18-25): jos apare Demiurgul lumii, de care Logos se desface, 
reurcînd către pleromă (78, 4-22). 

Arhonţii produc creaturi care seamănă discordie pe pămînt, iar 
Logosul se întristează. El se pocăieşte ( metânoia ), se întoarce dinspre 
rău spre bine, şi făcînd aceasta dă naştere altor Puteri îmbibate de 
lumină aurorală (82, 35), superioare arhonţilor şi trăind în bună 
înţelegere între ele. 

Cu ajutorul Mîntuitorului, Logosul va fi reintegrat pleromei (86, 
25 sq.). Mîntuitorul este o chintesenţă a tuturor eonilor pleromei, la 
care se adaugă voinţa Tatălui. El ia universul în grija lui, revelîndu-se 

într-însul; în special, li se arată arhonţilor în chip de trăsnet (88, 
33). Uimiţi şi înfricoşaţi, arhonţii se prăbuşesc (89, 1-5) în Hades, 
Haos, Abis sau Tenebrele exterioare, unde vor fi puşi în slujba 
ordinii viitoare (89, 25 sq.). Din contra. Puterile născute din po¬ 
căinţa Logosului devin susţinătoarele înfocate ale Mîntuitorului (89, 
9-21). O nouă creaţie va avea loc, prin Logos, conformă de această 
dată cu imaginea pleromei (90, 31-91, 1). Ea este prezidată de un 
Tată numit Aion, Lăcaş, Sinagogă a Mîntuirii etc. (91, 34-92, 13), 
superior arhonţilor (hylici) şi Puterilor (psihice : 92, 15 sq. ; cf. 98, 
12-21), stabilind astfel o nouă economie a universului, în care cele 
două ordini inferioare vor fi constituite după ierarhia familiară lor : 
toţi principii au în grijă cîte un sector al lumii terestre sau infernale, 
iar deasupra lor se află un Arhonte psihic numit Tată, Dumnezeu, 
Demiurg, Rege, Judecător, Lege etc., care este instrumentul de 
acţiune şi vocea Logosului în lume (100, 1 sq.). Guvernarea 
Arhontelui se caracterizează prin dreptate (101, 26-9); deşi calificat 
mereu în termeni onorabili. Demiurgul este totuşi ignorant, 
manipulat cum se află de către spiritul invizibil (102, 39; cf. 105, 
19), în scopul producerii unor fiinţe pneumatice care-i depăşesc 
propria esenţă (101, 15-19). Probabil că Aion şi Arhontele sînt 
identici şi că a treia creaţie a Logosului nu-i propriu-zis spirituală : 
este una „psihică din dreapta”, deosebindu-se astfel de a doua 
creaţie, inferioară, pentru că este „psihică din stingă”. Textul acesta 
teribil de complicat e organizat după o schemă triadică de mai multe 
ori repetată, care reia la toate nivelurile opoziţia tipic valentiniană 
dintre pneumatic, psihic şi hylic (117, 15-20). 


10. Cercetări cu privire la originea Demiurgului ignorant 

în articolul său „The Origins of the Gnostic Demiurge” (Gnostic 
Studiesl, pp. 213-19), Gilles Quispel pune apariţia Demiurgului 
gnostic în raport cu informaţia unui scriitor arab de epocă tardivă 
(Al-Qirqisăni, secolul al X-lea), care atribuie sectei evreieşti pre¬ 
creştine a magarienilor din Palestina ideea că lumea a fost creată de un 
înger al lui Dumnezeu. Este modalitatea prin care magarienii, descrişi 
ca o sectă fundamentalistă, reuşesc să concilieze non-antropomorfismul 

divinităţii din VT cu creaţia antropomorfică a lumii prin Cuvînt sau 
prin operă artizanală, acţiuni pe care le transferă asupra îngerului 
lui Dumnezeu (ib ., p. 215). 

Quispel crede că magarienii l-au influenţat pe Simon Magul, 
căci, după o informaţie conţinută în Recunoaşterile pseudo-cle- 
mentine (2, 39), Simon ar fi pus accentul pe existenţa unui 
Dumnezeu suprem şi a unor divinităţi inferioare care au creat omul, 
printre ele aflîndu-se şi Dumnezeul evreilor. El ar fi fost trimis de 
Dumnezeul suprem pentru a crea lumea (ipse misit creatorem deum, 
ut conderet mundum : 2, 57 ; p. 216). într-adevăr, Cerint susţine o 
idee similară (ib ., pp. 217-18), iar identificarea Demiurgului cu un 
înger de către gnostici este menţionată ici şi colo în textele erezio- 
logice (ib ., p. 219). 

Mai recent, Jarl E. Fossum a pornit în căutarea originii 
Demiurgului gnostic în tradiţiile samaritene şi în special la grupurile 
antinomiste aparţinînd sectei lui Dositeu (Fossum, pp. 44-75, în 
special 64 sq.). Autorul identifică un întreg complex de idei şi de 
credinţe care par să conducă progresiv la apariţia Demiurgului văzut 
ca un creator inferior şi uneori rău al lumii acesteia. Potrivit lui 
Fossum, procesul începe prin transformarea Cuvîntului lui 
Dumnezeu într-o ipostază independentă: Îngerul-Cuvînt (pp. 86 
sq.). Aşa cum deja am constatat, iudaismul elenistic, tradiţiile 
samaritene şi, în urmă, Simon şi succesorii săi - pe care Fossum 
propune să-i numim „protognostici” - pot atribui creaţia lumii unui 
înger, care nu-i socotit rău (pp. 192 sq.). Fossum insistă asupra 
faptului că nici „protognosticii” nu-1 consideră ca atare : ei sînt pur 
şi simplu convinşi că acest înger, care este Dumnezeul evreilor, nu-i 
totuna cu Dumnezeul suprem (pp. 216 sq.). în fine, acelaşi înger 
este în general socotit creatorul sau unul dintre creatorii corpului lui 
Adam (p. 237). 

Pentru Fossum, Simon Magul este moştenitorul mai multor tra¬ 
diţii samaritene privitoare la ipostazele cereşti, ipostaze care pot fi 
aşezate într-o anume ordine de succesiune: întîi Cuvîntul, apoi 
Numele lui Dumnezeu, în sfîrşit îngerul Domnului, care reprezintă 
şi Cuvîntul şi înfricoşătorul Nume înzestrat cu proprietăţi magice 
(pp. 112 sq.). 

Impresionanta erudiţie a lui J.E. Fossum nu reuşeşte să alunge 
impresia că ne găsim aici în prezenţa unui fapt în parte deja cunoscut 
de multă vreme: existenţa unui diteism evreiesc, afirmată încă de 
H. Graetz în 1846. Mărturiile samaritene nu adaugă nimic decisiv 
care să poată explica trecerea de la un înger subordonat lui 
Dumnezeu la un Demiurg ignorant şi uneori rău. Alte cercetări 
recente, ale lui Alan F. Segal, deşi demonstrează amploarea diteis- 
mului iudaic în epoca respectivă, nu conţin nici ele cheia enigmei 
Demiurgului gnostic. 

Am încercat să dăm o explicaţie teologico-politică trecerii de la 
diteism la dualismul gnostic, bazată mai ales pe negativitatea titlului 
de Prinţ al acestei Lumi în Evanghelia lui Ioan şi pe atribuirea 
acestui titlu lui Samael, îngerul Romei, persecutor al poporului lui 
Israel. Anumite fapte semnalate de A.F. Segal ( Ruler ofthis World, 
p. 263) par să confirme ipoteza noastră, J.E. Fossum însă ( The 
Name of God , p. 75) este de părere că ea forţează cronologiile. 
Oricum ar sta lucrurile, nu avem intenţia să revenim la această 
ipoteză în paginile de faţă, care au drept scop să analizeze miturile 
vehiculate de „dualismele Occidentului”, şi nu să stabilească ori¬ 
ginea lor stricto sensu. 

Să ne limităm la următoarea observaţie: tot aşa cum teologia 
evreiască privitoare la HKMH-înţelepciune a influenţat puternic 
figura Sophiei, fără a explica totuşi povestirile mitice cărora ea, în 
gnosticism, le este protagonistă, diteismul evreiesc şi samaritean 
nu-i străin de naşterea Demiurgului gnostic, dar nu explică nici¬ 
decum vicisitudinile personajului din miturile în care el este actor 
principal. 


11. Rezumat al mitului Demiurgului 

Analizînd grupul de cinci texte la care ne-am referit mereu aici 
(HE, SST, AJ, Ev Eg şi Irineu I 30 despre ofiţi), Nils A. Dahl a 
ajuns la concluzia că la rigoare s-ar putea reconstitui, plecîndu-se de 
la aceste texte, un arhetip al mitului Demiurgului conţinînd zece 
secvenţe, de la început pînă la crearea omului: apariţie, descriere, 
lăudăroşenie, comentariu asupra lăudăroşeniei, mustrare din partea 

Vocii, explicaţie a mustrării, provocare pe care Demiurgul o aruncă 
Mamei ca să producă dovada existenţei transcendenţei, apariţia 
imaginii sau a luminii, propunerea de a crea omul , fabricarea omului 
(Dalii, pp. 693-4). Cum au remarcat şi Dahl (pp. 696-7) şi B. Bare 
(HA pp. 19-27), ordinea acestor secvenţe nu urmează ordinea epi¬ 
soadelor din Geneză : de la Geneză 1, 1-3 se sare direct la 1, 26-7 
şi de aici la Geneză 2, 7 sq. B. Bare crede că autorii Naturii 
Puterilor au în intenţie să reconstituie o „geneză veritabilă”, care nu 
se suprapune decît parţial peste expunerea, interpretată pe dos, a 
Vechiului Testament. 

Cei doi autori pornesc în căutarea unui „text originar” şi B. Bare 
greşeşte crezînd în existenţa reală a unui arhetip, în timp ce Dahl, 
mai circumspect, îl consideră ca pe o simplă ficţiune euristică. 

Ca şi în cazul mitului Sophiei, vom încerca să stabilim aici 
variabilitatea secvenţelor mitului, ceea ce s-ar putea numi „limitele 
de toleranţă” între care se mişcă figura Demiurgului gnostic. Analiza 
noastră diferă sensibil de cea a lui Dahl, prin aceea că insistă în 
special asupra semnificaţiei episoadelor în interiorul acestei categorii 
istorico-religioase care este dualismul. 

Astfel, în episodul apariţiei Demiurgului, accentul se pune, 
pentru noi, pe faptul că el provine dintr-o generaţie în afara legii, că 
este un avorton - ca şi atîţia Tricksteri la popoarele care nu cunosc 
scrierea. Interpretarea acestui fapt variază de la condamnarea fără 
rezerve a Demiurgului şi de la identificarea lui cu răul pînă la 
acceptarea superiorităţii lui substanţiale în raport cu lumea, a rolului 
lui pozitiv în guvernarea lumii şi în reabilitarea ei finală. 

Tot aşa, în ce priveşte descrierea Demiurgului: el este, desigur, 
ignorant şi lăudăros, „orb” la realităţile superioare, „stupid şi nebun”. 
Uneori persistă înrăit în ignoranţa şi aroganţa lui, permanente şi 
indelebile; alteori se căieşte pentru ele, grăbindu-se să se pună cu 
zel în slujba binelui. 

Declaraţia lui de unicitate întăreşte descrierea menţionată, impor¬ 
tanţa ei majoră rezidă însă în faptul că îl califică pe Demiurg drept 
Dumnezeu al VT, indicînd astfel că avem de-a face cu o exegeză 
inversă a VT. Vom vedea mai departe la cit de multe variaţii este 
supusă această exegeză. Să precizăm că gnosticismul „moderat” 
elaborează două procedee fundamentale - duplicarea şi pocăinţa - 

pentru a reabilita divinitatea din VT, în timp ce în mărturiile 
aparţinînd fazei „acute” ea este o figură de-a dreptul demonică. 

Invariabil, Demiurgul este creator al cosmosului. Accentul poate 
fi pus pe negativitatea radicală a lumii, pe caracterul ei de palid 
model al realităţilor suprasensibile, sau pe rolul ei relativ pozitiv în 
economia universală. 

Invariabil de asemenea. Demiurgul şi arhonţii lui sînt creatorii 
unui om imperfect care, primind o scînteie pneumatică provenită din 
transcendenţa Tatălui bun, va sfîrşi prin a-şi depăşi creatorul. Să 
trecem, deocamdată, peste nenumăratele variante pe care le cunoaşte 
această temă. Chiar dacă ulterior vor păstra conformitatea cu epi¬ 
soadele Genezei (cap. 6-9), textele gnostice se deosebesc sensibil 
între ele prin faptul că interpretează potopul fie ca pe o încercare a 
arhonţilor invidioşi de a se debarasa de om - superior lor -, fie, 
dimpotrivă, ca pe o tentativă a Sophiei de a salva „rasa neclintită” 
şi de a distruge rasele arhontice. 

Dincolo de aprecierile foarte fluctuante pe care textele gnostice 
le rezervă Demiurgului, cîteva trăsături îi sînt atribuite cu insistenţă : 
el este un avorton, e ignorant şi lăudăros, este Dumnezeul Vechiului 
Testament, creatorul cosmosului şi al lumii. Pe lingă asta, secvenţele 
mitului gnostic reprezintă o reinterpretare sistematică a episoadelor 
mitului biblic al Genezei, a căror ordine de succesiune n-o urmează 
în mod riguros. Cum bine a remarcat B. Bare, gnosticii se străduiesc 
să stabilească o „geneză veritabilă”, revăzută în întregul ei şi cori¬ 
jată, în care vedem cum arhonţii îl creează pe om (1, 26; 2, 7), îl 
aşază în Paradis (2, 8), rostesc interdictul de a mînca din fructul 
Arborelui Cunoaşterii (2, 18), şi creează femeia (2, 21-3). Pentru 
că, prin intervenţia Şarpelui (3, 1-5), interdictul este ignorat (3, 6), 
Demiurgul alungă din Paradis cuplul primordial (3, 23) ş.a.m.d. în 
aceste texte gnostice în care mitul Demiurgului deţine rolul central, 
punctul de referinţă permanent este Cartea Genezei, supusă unei 
exegeze care urmăreşte să-i restabilească acesteia o semnificaţie 
primară şi secretă, conformă cu presupoziţia fundamentală a gnos¬ 
ticilor, care este dualistă : Demiurgul lumii acesteia şi al omului, 
responsabil de inferioritatea amîndurora, nu-i decît un Trickster ale 
cărui acţiuni se află în contradicţie mai mult sau mai puţin flagrantă 
cu voinţa unui Creator superior. 



148 


I.P. CULIANU 


Analizînd cîteva mituri cu Tricksteri, vom ajunge să descoperim 
analogii frapante existente între ele şi mitul Demiurgului gnostic. 


12. Tricksteri în context dualist 

în capitolul introductiv al acestei anchete, am trecut în revistă 
cîteva mituri de Tricksteri în context dualist. Să revenim acum asupra 
lor cu unele detalii suplimentare. 

Exhaustiva - dar inedita - cercetare a lui Mac Linscott Ricketts 
asupra Tricksterului nord-american pune în evidenţă două categorii 
speciale de mituri ale creaţiei: prima atribuie imperfecţiunile lumii 
antagonismului a doi creatori, în general zoomorfi; a doua, pro¬ 
venind din speculaţii şamanice (cap. 19, p. 16), atribuie Tricksterului 
toate schimbările negative din alcătuirea lumii şi a condiţiei umane, 
contrar intenţiilor Creatorului bun. 

Printre cuplurile de creatori, Ricketts citează Vulpoiul şi Coyotul, 
Lupul şi Coyotul la populaţiile shoshoni şi la grupuri înrudite. 
Vulturul şi Eretele în California centro-meridională, Vulturul şi 
Corbul la populaţiile quinault etc. (ib ., pp. 20-1). 

La indienii atchomawi şi atongawi din nord-estul Californiei, cei 
doi creatori antagonişti sînt Vulpoiul argintiu şi Coyotul. în timp ce 
Coyotul doarme, Vulpoiul creează pămîntul şi vegetaţia. Cei doi fac 
animalele, dar oamenii sînt creaţia exclusivă a Vulpoiului: Coyotul 
vrea să-l imite şi nu reuşeşte. în fine, cei doi se află în dezacord în 
ce priveşte condiţiile vieţii umane. Coyotul este cel ce introduce 
procreaţia pe cale sexuală, naşterea în dureri, greutăţile subzistenţei 
(cap. 7, pp. 4 sq). 

Mitologia indienilor din grupul lingvistic uto-aztec, stabiliţi în 
regiunile bazinului Colorado (ute, paiute, mono, bannoc, shoshoni), 
se bazează pe existenţa unui creator bun (Lupul) şi a antagonistului 
său, Coyotul sau Lupul de prerie. Lupul vrea ca oamenii să rămînă 
totdeauna tineri, Coyotul - să ajungă bătrîni dintr-o raţiune estetică : 
sînt frumoşi cînd se sprijină intr-un baston. Lupul vrea ca morţii să 
poată fi readuşi la viaţă, în vreme ce Coyotul preferă ca moartea să 
fie ireversibilă, hotărîre de care va avea motive să se căiască, pentru 
că Primul Mort va fi propriul său fiu. Şi tot Coyotul stabileşte 



GNOZELE DUALISTE ALE OCCIDENTULUI 


149 


conceperea pe cale genitală, naşterea în dureri, menstrele şi tabuurile. 
Pentru a îmblînzi consecinţele nefaste ale acţiunilor Coyotului, Lupul 
le dă oamenilor acea sweat house, sauna (Ricketts, cap. 5). 

Populaţiile maidu californiene se împart în trei grupuri: maidu 
din Vale, de pe Colină şi maidu de la Munte. La primii, Coyotul este 
răspunzător de pierderea nemuririi, pe care oamenii o obţineau 
îmbăindu-se intr-un lac cu apă vie ; el se căieşte, deoarece propriul 
său fiu va fi Primul Mort. El introduce riturile funerare şi se 
sinucide, ajungînd în locul unde stau morţii. 

La maidu de pe Colină, Coyotul şi Creatorul sînt coeterni. 
Coyotul introduce procreaţia pe cale sexuală şi durerile naşterii; el 
va prelua grijile lumii cînd Creatorul se retrage. 

în sfîrşit, în versiunea grupului maidu de la Munte, Coyotul este 
cel care introduce moartea şi riturile funerare (Ricketts, cap. 19, 
pp. 19-20). 

Corbul, Tricksterul indienilor ingalik din Alaska, vine să per¬ 
vertească lumea după ce Creatorul s-a retras în cer: el formează 
rase omeneşti rele, îi face pe oameni muritori şi se proclamă Domn 
al împărăţiei Morţilor (ib ., p. 22). 

îi vedem pe toţi aceşti Tricksteri, pe Coyot în special, încercînd 
fără succes să-l modeleze pe om şi-l vedem de asemenea pe Coyot 
recreînd lumea care fusese distrusă de un potop (ib ., p. 17). 

Tricksterul este un personaj care, printre alte caracteristici (hiper- 
sexualitate, bulimie, transformism etc.), o prezintă deseori şi pe 
aceea de a se lăuda din invidie faţă de Creator, ignorînd consecinţele 
nefaste ale propriilor sale acte. E direct implicat în crearea lumii sau 
a elementelor defectuoase ale acesteia. Are partea lui în crearea 
omului - în special a raselor umane rele - şi e considerat răspunzător 
de deteriorarea condiţiilor de viaţă ale umanităţii primordiale, care 
nu cunoştea nici moartea, nici suferinţa. Sînt şi cazuri unde 
Tricksterul sau Creatorul sînt puşi în legătură cu potopul. 

Apariţia Tricksterului este enigmatică: el poate fi coetern cu 
Creatorul şi chiar „mai bătrîn” decît acesta; la indienii tsimshian. 
Corbul este de origine semidivină, căci mama lui este o fiinţă celestă. 
El cade din cer puţin după naştere (Ricketts, cap. 1, p. 4). îl vedem 
răspunzător de soarta lumii după retragerea Creatorului la cer, sau 
îndeplinind funcţia de Domn al împărăţiei Morţilor. 

Desigur, este vorba aici despre o categorie specială de mituri ale 
Tricksterului, care nu ilustrează decît o parte, reprezentativă dar 
destul de limitată, a isprăvilor sale. Ricketts crede că apariţia mitu¬ 
rilor dualiste se datorează speculaţiilor şamanice asupra Fiinţei 
Supreme concepute ca incapabilă de o creaţie rea. în consecinţă, 
Tricksterului, personajul cel mai vechi al mitologiilor amerindiene, 
îi revine rolul ingrat de a dezonora opera Creatorului. Asistăm la un 
proces în mare parte asemănător în gnosticism. 


13. Funcţiile Demiurgului în teodiceea gnostică 

Vom reveni la sfîrşitul acestui capitol asupra particularităţilor 
mitologiei dualiste gnostice. Pentru moment, să ne limităm la a 
observa că, deşi inserat într-o ţesătură de speculaţii metafizice 
complexe şi profunde. Demiurgul gnostic este un tipic Trickster: 
produs al unei naşteri în afara normelor, el îşi ignoră originea, se 
laudă cu puterile sale singulare, fabrică o lume imperfectă sau de-a 
dreptul rea, modelează un om căruia, la prima încercare, e incapabil 
să-i insufle facultăţile vitale ; în unele cazuri, gelos pe superioritatea 
rasei omeneşti, încearcă s-o distrugă prin potop. 

Să recunoaştem că textele prezintă variaţiuni sensibile pe această 
temă; dar, deşi unele dintre trăsăturile lui cele mai dezagreabile sînt 
estompate în gnosticismul „moderat”. Demiurgul rămîne întotdeauna 
un creator inferior. 

în teodiceea gnostică, funcţia Demiurgului este similară celei a 
Tricksterului din mitologiile dualiste pe care le-am prezentat: prin 
Demiurgul gnostic, ca şi prin Trickster, Fiinţa Supremă se vede 
scuzată pentru toate imperfecţiunile lumii, ale omului şi ale istoriei 
umane. 

Dacă Ricketts are dreptate împotriva lui Wilhelm Schmidt şi a 
teoriei sale asupra monoteismului originar, atunci antagonismul 
dintre Fiinţa Supremă şi Demiurgul lumii sau al unei părţi a lumii nu 
apare în mitologiile amerindiene (după cum nici în gnosticism) decît 
în urma dezvoltării speculaţiilor asupra unui zeu, celest şi îndepărtat, 
care nu intervine în treburile lumii. Şamanii şi societăţile lor secrete 
explică poate importanţa asumată de aceste speculaţii la indienii din 

America de Nord; raţiunile dualismului gnostic par mai complexe - 
doar dacă nu ne decidem să vedem în catastrofa teologico-politică a 
poporului evreu din anul 70 (căderea celui de-al doilea Templu) 
catalizatorul care determină transformarea Dumnezeului din VT 
intr-un fel de demon. Am încercat să demonstrăm în altă parte 
(.Experiences , pp. 63-77) că acest proces psiho-sociologic, postulat 
pentru prima dată de R.M. Grant (1959), ar fi fost posibil într-un 
mediu evreiesc perfect ortodox. într-adevăr, de vreme ce doctrina 
„îngerilor popoarelor”, veche şi recunoscută, prevedea ca toate 
naţiile terestre să-şi aibă un reprezentant la curtea celestă, evreii 
aşteptau avantaje politice imediate din faptul că reprezentantul lor 
celest era însuşi Dumnezeu (cf. LXX, Dt. 32, 8; Peterson, p. 52) 
sau cel puţin arhanghelul Mihail, avînd primul rang după Dumnezeu 
(Ps.-Clem. Rec. II 42; Peterson, p. 52). Din moment ce Roma a 
cucerit Palestina şi ocupaţia Pămîntului lui Dumnezeu nu pare a avea 
sfîrşit, asta este totuna cu a spune că Samael, îngerul Romei, se 
substituie lui Dumnezeu sau lui Mihail în funcţia lor de conducători 
ai îngerilor popoarelor; precum puterea romană însăşi, Samael este 
un înger rău, echivalentul lui Satan {cf. studiul meu Anges des 
peuples, pp. 37-9). J.E. Fossum (p. 75) reproşează acestei inter¬ 
pretări că forţează cronologiile ; iar Giovanni Filoramo (comentariul 
la Experiences), că n-ar avea puncte de sprijin precise în texte. Cei 
doi au într-un fel dreptate : interpretarea mea nu era decît o ipoteză 
psiho-sociologică pe care sînt departe de a o considera ca sigură; 
dar mi-e limpede cum un evreu ortodox ar putea abandona un 
Dumnezeu care, în aparenţă, l-a trădat sau i-a făcut făgăduieli 
mincinoase, transformîndu-1 în creatorul inferior al unei lumi rele 
(Gnostic Revenge, pp. 294-5). 

Cu siguranţă şi alţi factori decisivi din climatul cultural al epocii 
pot să fi influenţat apariţia dualismului gnostic. Am încercat să-i 
discut în altă parte, insistînd mai ales asupra fenomenului pe care 
l-am numit „demonizarea cosmosului”, constînd într-o revărsare a 
răului în sferele celeste ( Experiences , pp. 50 sq.). Raţionamentul 
rămîne cu toate acestea circular, căci este foarte probabil că trebuie 
să considerăm gnosticismul însuşi drept responsabil de această trans¬ 
formare ( ib ., pp. 119 sq.). 

Atît iudaismul cit şi medio-platonismul epocii cunosc bine ideea 
unui al doilea Dumnezeu, domn al lumii (Grant, Gods, pp. 81, 86, 
113); pe lingă asta, medio-platonicienii insistă asupra negativităţii 
materiei. 

Cu cîteva particularităţi - de exemplu, aceea de a transforma 
Dumnezeul din VT intr-un arhanghel al popoarelor -, „protognos- 
ticii” Simon, Menandru şi Saturnin nu atribuie lumii şi creatorului 
ei o negativitate originală şi radicală. Puţin mai tîrziu, îi vedem pe 
valentinieni şi pe basilidieni imaginînd mai multe soluţii pentru a-1 
reabilita pe Demiurg, Dumnezeu al VT, al cărui statut rămîne totuşi 
destul de ambiguu. Este tentant să credem că faza „acută” a gnosti¬ 
cismului se suprapune cronologic perioadei care-i separă pe „proto- 
gnostici” de marile curente „moderate” ale secolului al II-lea şi că 
texte precum AJ sînt printre cele mai reprezentative ale acestei 
perioade. Punctul de vedere adoptat de noi în acest studiu ne scuteşte 
de a mai examina chestiunea cu deosebire dificilă a cronologiei 
gnosticismului. De altfel, chiar introduceri recente în gnosticism, 
cum este cartea lui K. Rudoph ( Gnosis ), au eludat-o pur şi simplu, 
continuînd să vehiculeze teoria perimată a „originilor precreştine” 
ale gnozei (Rudolph, pp. 276-7). Or, problema nu este de a stabili 
raporturi între creştinism şi gnosticism - data de naştere a celui 
de-al doilea n-o precedă pe a primului -, ci între gnosticism şi el 
însuşi. Este vorba, în ocurenţă, de a examina gnosticismul ca sistem 
ce se mişcă între anumite limite de toleranţă, cu mult mai largi decît 
se credea. Este vorba de asemenea de a examina, potrivit mitologiei 
gnostice, mecanismele primare care o produc , asigurîndu-i o elasti¬ 
citate şi o rază de acţiune ce depăşesc de departe cadrul fenomenului 
istoric numit „gnosticism”, şi chiar pe cele ale mişcărilor religioase 
numite de noi „dualismele Occidentului”. 


14. Principiul „exegezei inverse” 

Concentrîndu-ne exclusiv asupra acestei părţi a gnosticismului care 
vehiculează două mituri dualiste cunoscute în numeroase alte culturi - 
mitul Sophiei-Trickster şi cel al fiului ei, Demiurgul-Trickster -, e 
uşor de observat că ea se supune unei reguli de generare simple şi 

primare, a cărei importanţă în economia gnozei este egală cu 
importanţa celor două mituri înseşi; această regulă fundamentală 
este cea a exegezei inverse a VT şi în special a Cărţii Genezei. Prin 
expresia exegeză inversă, vrem să spunem că perspectiva dualistă 
inversează interpretările tradiţionale ale VT. 

O bună parte a gnosticismului reprezintă produsul mai mult sau 
mai puţin liber al transmiterii schemelor mitice ale Tricksterului 
masculin şi feminin. în unele cazuri, circulă texte care produc alte 
texte : astfel de raporturi, foarte greu de elucidat, există de exemplu 
între HE şi SST. în alte cazuri, temele sau motivele sînt cele care 
circulă, de exemplu motivul celor „patru Luminători”, care a fost pe 
nedrept atribuit unei ipotetice „gnoze sethiene” (v. infra, „Referinţe”, 
§ 8). Dar, în general, multiplicarea textelor este rezultatul unor 
elaborări în mare măsură personale, care propun fără încetare noi 
soluţii, plecînd de la acest principiu al exegezei inverse, susceptibil 
de un număr teoretic infinit de aplicaţii şi rearanjări ale elementelor 
singulare (personaje, teme, motive) în cadrul său. Sistemul însuşi 
prezintă limite destul de largi de toleranţă, pe care vom încerca să le 
examinăm pornind de la anumite atitudini, teme şi personaje-cheie 
vehiculate de miturile gnostice. 

Din punct de vedere strict logic, este evident că o extremă a 
exegezei inverse va fi atinsă în momentul în care, fiind respins în 
bloc întregul VT, ca produs mincinos al Demiurgului rău al lumii 
acesteia, vom vedea operîndu-se o răsturnare totală a valorilor, 
astfel incit tot ceea ce VT făcea să treacă drept „bun” va fi interpretat 
ca „rău” de către gnostici - şi viceversa. Uneori acelaşi tip de 
exegeză se aplică şi la NT, considerat ca rezultatul unei adulterări 
grosolane înfăptuite de iudeo-creştini. Acest maximum de tolera- 
bilitate a sistemului este atins de cainiţii lui Irineu (I 31, 1), care văd 
în Cain şi în Iuda pe adevăraţii reprezentanţi ai transcendenţei, cei 
care aduc fermenţii revoluţiei în lumea dominată de legile 
Demiurgului rău. Iuda, în special, după o interpretare care l-ar 
incinta pe Jorge Luis Borges „ar fi fost singurul dintre apostoli care 
a cunoscut adevărul şi a îndeplinit misterul trădării” ; i se atribuie şi 
o evanghelie din care nimic nu s-a păstrat (Ps.-Tert. 2 ; Ep. Pan. 38. 
2,4). Interpretări de acest gen sînt destul de frecvente ; de exemplu, 
Parafraza lui Seni (29) consideră că sodomiţii sînt Drepţi din „rasa 
neclintită” a lui Seth, distruşi de Demiurgul gelos. 

15. Antiiudaism 

Chiar şi în ultima vreme, mai mulţi savanţi au vorbit despre cazul 
de „antisemitism acut” pe care gnosticismul l-ar fi reprezentat în 
primele secole ale erei creştine. Fie şi ignorînd spectrul foarte larg 
al atitudinilor gnostice faţă de iudaism, termenul de „antisemitism” 
este fără îndoială deplasat. Ar trebui vorbit cel mult de „anti¬ 
iudaism”, cu distincţia operată de F. Lovsky şi Jules Isaac, după care 
antisemitismul reprezintă un fenomen „de caracter pasional, degra¬ 
dare a antiiudaismului”, în timp ce acesta are un „caracter esen- 
ţialmente teologic, vizînd doar învăţătura de sinagogă” (Isaac, 
Genese de l’and semitisme , p. 24). Este cu totul îndoielnic că ar 
exista texte gnostice hotărît antiiudaice; aşa cum a observat foarte 
bine Karl-Wolfgang Troger, în majoritatea cazurilor nu întîlnim în 
scrierile gnostice decît o atitudine „antiiudaică”, decît „concepte”, 
„tendinţe”, „topoi” şi „curente” antiiudaice (Troger, p. 91). După 
Troger, nu e vorba de o mişcare istorică specifică profesînd anti- 
iudaismul, aşa cum au afirmat alţi savanţi, ci de o atitudine 
antinomistă mai generală la gnostici, din care ar deriva condamnarea 
iudaismului ca religie a nomos-ului, a Legii prin excelenţă. 

în numeroase texte originale (Ev Ph 74, 5; Ap Ad 74, 1 sq; 
P Sem 29; ST 62, 28 sq. etc.) şi în rezumate ale ereziologilor 
(Carpocrate : Iren. I 25, 1 = Hipp. VII 32, 1; ofiţi: Iren. I 30, 
9-10; valentinieni: Hipp. VI 35, 1-2; Heracleon: Orig. in Job. 
19, 19; basilidieni: Iren. I 24, 5; arhontici: Ep. 40.5, 1-6; 
gnostici: Ep. 16.6 1 etc.) se găsesc loci antiiudaici, în timp ce 
referinţele la antinomismul gnostic ca refuz al oricărei morale 
acceptate sînt relativ puţin numeroase (Epifaniu, fiul lui Carpocrate : 
Clem. III 8,1; 9, 2 ; Carpocrate : Iren. I 25, 4 = Hipp. VII 32, 4; 
cainiţi: Iren. I 31, 2 ; valentinieni: Iren I 6, 4 ; Prodikos : Clem. 
III 4, 30, 1; o parte a sethienilor : Ep 40. 2, 4). Ar fi prea uşor să 
acceptăm definiţia lui Hans Jonas, după care ascetism şi libertinism 
ar fi cele două feţe ale refuzului oricărui nomos - primul prin 
abţinere şi al doilea prin abuz (Religion gnostique, pp. 352 sq.). 
Ascetismul nu este prevăzut de ordinea romană şi rămîne la periferia 

nomos-vlm iudaic, dar e bine reprezentat în platonism şi creştinism, 
care vor domina incontestabil scena culturală a epocii. Singura 
particularitate a anumitor gnostici este de a fi profesat antinomismul 
abuzului, de altminteri fără să-l fi şi practicat întotdeauna - şi asta 
chiar după părerea unui ereziolog prea puţin dispus să-şi scuze 
adversarii, precum Irineu (I 25, 4 - despre Carpocrate). De altfel, 
toate textele gnostice originale care ne-au parvenit provin de la 
gnoza ascetică şi condamnă apăsat practicile licenţioase pe care par 
să le fi cunoscut unele grupuscule. De exemplu, tratatul Pistis Sophia 
(147 p. 251 S.T.) afirmă că nu există păcat mai mare decît acela de 
a mînca spermă şi sînge menstrual - ritual atribuit de Epifaniu 
anumitor gnostici (Pan. 26. 4, 1-5, 8) - şi că sufletele celor care se 
dedau la aşa ceva vor fi distruse în Tenebrele exterioare. 

Este dificil să facem din antinomism o atitudine gnostică de 
bază, căreia antiiudaismul i-ar fi o consecinţă - doar dacă nu cumva 
K.-W. Troger foloseşte cuvîntul antinomism intr-un sens uşor impro¬ 
priu. Dacă prin antinomism K.-W. Troger înţelege poziţia gnostică 
în raport cu inteligenţa ecosistemică şi cu principiul antropic 
(v. supra ), atunci această poziţie, cu toate nuanţele care o caracte¬ 
rizează, este efectiv revoluţionară în raport cu platonismul şi cu 
Biblia şi poate aşadar conduce la antinomism. Dar antinomismul, ca 
şi antiiudaismul de altfel, nu este decît corolarul veritabilei atitudini 
de bază a gnosticismului, care este dualismul sau opoziţia, mai mult 
sau mai puţin marcată, a două principii. Mecanismul de generare a 
unei mari părţi din scrierile gnostice se explică prin aplicarea 
constantă a acestei reguli primare la o cosmologie şi o antropogonie 
iudaice preexistente, exprimate în Cartea Genezei. Exegeza dualistă 
a VT este cea care răstoarnă datele acceptate de tradiţie, făcînd loc 
unei „tendinţe” şi la numeroşi „topoi” antiiudaici. Aplicat textului 
neotestamentar şi ansamblului de practici creştine atestate în epocă, 
acelaşi tip de exegeză va genera o „tendinţă” şi nişte „topoi” 
anticreştini (cf. K. Koschorke, Die Polemik, pp. 11-15; 21-2; 
37-42 ; 64 sq. etc.; E.H. Pagels, Gnostic Gospels, pp. 3 sq.; 38 etc.). 

16. Interpretări dualiste ale Vechiului Testament 

Cu toate nuanţele posibile, mergînd de la demonizarea radicală 
pînă la ideea că el nu este decît un intermediar între transcendenţă şi 
lumea materială, Demiurgul gnostic este în mod limpede identificat 
cu Dumnezeul din VT în numeroase texte originale şi mărturii 
ereziologice (Carpocrate; Iren. I 25, 4 = Hipp. VI 32, 4; ofiţi: 
Iren. I 30; valentinieni: Hipp. VI 33; Theodot: Clem. Exc. 49, 
1; arhontici: Ep. Pan. 40. 5, 1; doceţi: Hipp. IX 6 etc.). 

Dat fiind că Legea este emanaţia Demiurgului, o legătură strînsă 
se stabileşte între locul rezervat acestuia de către gnostici în doctri¬ 
nele lor şi respectul lor faţă de Tora. Ptolemeu, de exemplu, a cărui 
poziţie este complexă, se află în polemică cu adversarii săi (gnostici) 
care cred că Legea provine de la Diavol (Ep. Pan. 33. 3, 2). 
Evanghelia lui Filip (74, 5) afirmă că Legea este Arborele Cunoaş¬ 
terii care-i ucide pe cei ce mănîncă din fructele lui. Gnosticii lui 
Epifaniu resping VT, folosindu-1 în acelaşi timp - precum probabil 
Marcion (v. infra , cap. VI) - în scopuri polemice (Pan., 16. 6, 1). 

Scrisoarea către Flora a lui Ptolemeu (Ep. Pan. 33.4, 14-5, 15) 
ne va servi de exemplu pentru a stabili subtilităţile acestei gîndiri 
valentiniene care, rămînînd gnostică prin miturile vehiculate, se 
apropie, în evaluarea Demiurgului, de platonism şi de creştinism. 
Chestiunea originii Legii nu-i simplă, afirmă Ptolemeu, căci putem 
să-i distingem cinci părţi: preceptele promulgate de Moise ca indi¬ 
vid, de bătrînii Israelului din propria lor iniţiativă şi de către 
Demiurg; la rîndul lor, acestea se compun din Decalog, expresie 
perfectă a justiţiei; din legea talionului, expresie imperfectă a 
justiţiei, căci contrazice Decalogul: răzbunarea omorului prin omor, 
de exemplu, se opune comandamentului de a nu ucide (Ex. 20, 13); 
în sfîrşit, dintr-o ultimă parte, figurată şi simbolică, provenind din 
transcendenţa însăşi. Sensul ei propriu este de natură spirituală şi a 
fost aplicat intr-un mod eronat realităţilor sensibile. Ce se întîmplă 
cu Legea în vremea Mîntuitorului ? Mîntuitorul completează 
Decalogul, abrogă legea talionului şi explică dimensiunea trans¬ 
cendentă a simbolurilor şi a riturilor (ib. , 6, 1-6). 

Această exegeză fluctuantă este tot mai complexă pe măsură ce 
se aplică circumstanţelor particulare ale mitului biblic al Genezei. 
Cîteva interpretări ne vor da o idee despre libertatea demersului 
hermeneutic gnostic, o dată ce mecanismul dualist s-a pus în funcţiune. 

Astfel, de exemplu, Cain, reprezentantul transcendenţei bune la 
cainiţi (Iren. I 31, 1; Ps.-Tert. 2 ; Ep. 38. 2, 4), este considerat un 
personaj de-a dreptul rău de către ofiţi (Iren. I 30, 9). Aprecierea 
Şarpelui biblic oscilează între aceiaşi poli; în mod paradoxal, 
grupurile ale căror nume fac referire directă la el îl socotesc rău : el 
este îngerul nelegiuirii la naaseeni (Hipp. V 25, 23) şi Diavolul la 
ofiţi (Iren. I 30), deşi Sophia îl foloseşte pentru a face să-i parvină 
mesajul la cuplul primordial. Tratatul tripartit (107, 10 sq.) îl 
consideră tot Diavolul, iar Parafraza lui Sem - drept Moluchthas, 
vîntul ofidian rău (34, 9 sq.). Alţi gnostici în schimb consideră că 
Şarpele este însăşi Sophia (Iren. I 30, 15); gnosticii lui Epifaniu 
(16. 2, 6), în cartea lor Evanghelia Evei, cred că prima femeie 
primeşte cunoaşterea prin Şarpe, iar în Natura Puterilor (89, 31-2) 
şi în Scrierea fără titlu (118, 25 sq.), acesta e chiar Instructorul, 
Femeia Spirituală, Eva de Lumină, o derivaţie provenită din dedu¬ 
blarea Sophiei. Pentru peraţi (Hipp. V 17, 2-8), Şarpele este însuşi 
Mîntuitorul, Demiurgul sethienilor lui Ipolit (V 19, 18-20) este un 
şarpe, iar Logosul e de asemenea unul. 

Am putea multiplica după voie lista, introducînd personajele şi 
situaţiile Facerii care nu sînt interpretate de gnostici după scheme 
fixe. Producţia mitologică gnostică este dominată de principiul rigid 
al exegezei dualiste, conform căruia procesul se desfăşoară prin 
exploatarea tuturor sau a unei părţi din posibilităţile logice pe care 
fiecare secvenţă a mitului le conţine în sine, ceea ce dă un număr 
practic nelimitat de combinaţii posibile. Aplicarea acestui gen de 
hermeneutică revoluţionară răstoarnă valorile tradiţionale, dar răstur¬ 
narea nu cunoaşte o reţetă imuabilă. Fiecare grup gnostic, în relaţie 
cu tipul de gnoză practicat, se bucură în exegeza veterotestamentară 
de libertatea de a inversa semnele fiecărei secvenţe şi ale fiecărui 
personaj al mitului biblic. în cazul Şarpelui, gama posibilităţilor 
este intr-adevăr foarte largă, mergînd de la identificarea Şarpelui cu 
Mîntuitorul (pol pozitiv) pînă la identificarea lui cu Diavolul (pol 
negativ), trecînd prin Sophia, printr-o desemnare neutră („Şarpele 
este Şarpele”), prin Demiurgul însuşi sau printr-un reprezentant al 



158 


I.P. CULIANU 


Diavolului. în interiorul tuturor acestor sisteme calificate drept 
„gnostice”, se creează „tradiţii” atunci cînd mai multe texte utili¬ 
zează secvenţe identice; dar combinaţia secvenţelor rămîne destul 
de liberă şi se amestecă cu alte „tradiţii”, astfel incit credinţele 
exprimate de două texte diferite rămîn în continuare diferite, în 
ciuda punctelor lor comune. Acel ne varietur, ceea ce pune în 
mişcare sistemul, este, pentru o largă categorie de texte, principiul 
exegezei dualiste a Genezei. în rest, producţia se continuă prin 
exploatarea unui mare număr de posibilităţi logice dintre cele con¬ 
ţinute de hermeneutica inversă a mitului biblic şi prin recombinări şi 
rearanjări ale secvenţelor. Avînd în vedere numărul mare de secvenţe 
şi de virtualităţi interpretative ale fiecăreia, această operaţie nu are 
limite teoretice ; în practică, vom vedea că jocul combinărilor tinde 
să se continue pînă la epuizarea posibilităţilor, proces la care fiecare 
dintre curentele „dualismelor Occidentului” îşi va da contribuţia-i 
substanţială. Sistemul de exegeză va continua să se reproducă însă 
dincolo de istoria acestor dualisme; îl vom regăsi în romantism, 
unde se inaugurează o formă de nihilism care, reprezentînd inversul 
nihilismului gnostic (v. infra., cap. XII), generează cu toate acestea 
mituri cu o structură superficială foarte asemănătoare celei a mitu¬ 
rilor gnostice. 


77 . Variaţiuni docetiste 

Afirmaţiile sînt valabile şi pentru exegeza gnostică a Noului 
Testament, considerat ca rezultatul „bricolajului” unor inşi inferiori 
(iudeo-creştinii), care n-au înţeles nimic din mesajul Mîntuitorului. 
Nu se pune problema să examinăm nenumăratele variante rezultate, 
aflate dincolo de scopul mult mai modest al acestei cercetări. Un 
singur exemplu, esenţial însă, va fi suficient pentru a descrie posibi¬ 
lităţile hermeneuticii gnostice : doctrina numită, cu îndreptăţire sau 
fără, „docetistă”. Considerată un invariant, ea a fost deseori atribuită 
în bloc şi fără discriminare „gnosticilor” în general, în vreme ce 
aceştia i-au elaborat mai multe versiuni, foarte diferite între ele. 

Ironia vrea ca grupul doceţilor lui Ipolit (VIII 10, 6-7) să nu fie 
tipic „docetist” după interpretarea curentă a termenului, care se 
aplică mai curînd fantaziasmului , adică doctrinei după care Isus 

Cristos n-a îmbrăcat un trup de carne, ci un trup înşelător, o fantasmă 
de trup, numai în aparenţă material. Pentru doceţii lui Ipolit, se pare 
că Mîntuitorul asumă într-adevăr un corp fizic, pe care-1 părăseşte 
pe cruce. Vom regăsi aceeaşi interpretare în Apocalipsa lui Petru 
(VII 3), analizată de Klaus Koschorke: Isus n-a fost crucificat, 
crucificată a fost doar partea sa carnală ( scirkinân ; 81, 8). Adevăratul 
Mîntuitor este făcut din spirit de foc ( pneuma noeron ), corpul său 
este soma natsoma, un „corp incorporai” (83, 6-8), pe care apostolul 
Petru poate să-l vadă, cu „ochiul (său) spiritual”, surîzînd undeva 
alături de cruce (Koschorke, pp. 20-4). La fel, Cerint (Iren. I 26, 1) 
afirmă că Cristos impasibil se retrage din omul Isus, care moare pe 
cruce. Motivul „surîsului Mîntuitorului” se regăseşte într-o altă 
tradiţie exegetică, de la care se reclamă basilidienii (Iren. I 24, 4): 
nu Isus a fost cel crucificat, ci Simon Cirenaicul, în vreme ce Isus 
ia aparenţa lui Simon şi rîde de persecutori alături de cruce. 

Dimpotrivă, fantaziaşti ca Saturnin cred că Mîntuitorul este 
incorporalis, innatus, putativus visus homo , că trupul său este o 
phantasma (Iren. I 24; Ps.-Tert. 3). Aceasta este doctrina la care se 
aplică exact termenul „docetism”, explicat de Ignaţiu din Tralles 
(cap. 10) ca provenind din expresia toi dokeîn, „după aparenţă” 
(Koschorke, p. 44), în timp ce doceţii lui Ipolit se folosesc de 
cealaltă variantă - a separării corpurilor. 

Alte versiuni gnostice ale patimilor lui Isus au fost analizate de 
Koschorke (pp. 44-8), care le ordonează în trei categorii esenţiale, 
avînd drept poli negaţia docetistă a morţii pe cruce şi, la cealaltă 
extremă, valorizarea ei pozitivă. în majoritatea cazurilor, gnosticii 
recunosc realitatea morţii: fiinţa numită Isus Cristos este constituită 
din mai multe elemente (cf. valentinienii lui Irineu 17,2); uneori ei 
insistă însă asupra faptului că esenţa Mîntuitorului gnostic iese din 
sfera suferinţei şi a morţii. 

Problemei docetismului i se rataşează şi concepţia valentiniană a 
naşterii lui Isus care trece prin corpul Măriei „ca printr-un tub”, 
analizată într-un articol recent de Michel Tardieu. Expresia quasi 
aqua per tubum (diâ sdlenos) (Iren. I 7, 2 = Ep. 31. 22, 1 ; Iren. 
III 11, 3), per fistulam (Ps.-Tert. 4, 5) sau per rivum (Filastru, 38 
5-6) desemnează la mai mulţi ereziologi - Michel Tardieu le face un 
tablou exhaustiv - doctrina incriminată a lui Valentin, atribuită de 
alţii lui Mani, Marcion, Eutyches etc. (Tardieu, „Comme â travers 

un tuyau”, pp. 151-77). „Fie că Isus iese printr-o coastă a Măriei, 
fie că o traversează ca o rază luminoasă, în amîndouă cazurile avem 
de-a face cu versiuni populare ale unui mit extrem de vechi, căruia 
Valentin şi şcoala sa îi folosesc o variantă: Maria nu poate purta 
nouă luni un corp de natură celestă; deci Isus trece numai 
printr-însa, precum apa care se scurge dintr-un tub fără să primească 
nimic de la el” (ib ., p. 153). După ce analizează izvoarele probabile 
ale acestei concepţii pe care o vom regăsi încă şi în catharism, 
M. Tardieu ajunge la concluzia că „toate soluţiile pe care le poate 
produce spiritul” pentru a concilia trecerea unei fiinţe celeste 
printr-o matrice maternă terestră sînt în număr de cinci şi toate au 
fost formulate de diverse curente încă de la originile creştinismului 
(ib ., pp. 174-5): ebioniţii, care cred în umanitatea totală a lui Isus ; 
mentalitatea populară (ea va fi, mai tîrziu, cea a catharilor), care 
crede în conceperea lui Isus prin ureche (= receptor al Cuvîntului 
sfînt) şi în trecerea lui fulgurantă prin Maria, din care iese printr-o 
latură; Protoevanghelia lui Iacov, urmată de Marea Biserică, care 
crede în conceperea lui Isus ek pneumatos, în gestaţia lui timp de 
nouă luni şi în ieşirea lui „cu uşile închise” ; Valentin şi valentinienii 
orientali, crezînd în formarea unui corp psiho-fizic în care se insta¬ 
lează un corp pneumatic provenit de sus; în fine, valentinienii 
occidentali, care cred că în Isus corpul celest pătrunde în momentul 
botezului. Şi Tardieu conchide : „Nu există anterioritate genetică a 
vreunei opinii în raport cu alta... Prezentate ca succesive, aceste teze 
sînt de fapt sincrone” (p. 176). 

E greu să împărtăşim această perspectivă care face totalmente 
economie de istorie. Mai întîi, se poate uşor obiecta că realizarea 
tuturor posibilităţilor logice sincrone privind naşterea lui Isus are 
loc în mod diacronic. în al doilea rînd, există o corelaţie puternică 
între structura socio-intelectuală a grupurilor şi doctrina profesată 
de fiecare dintre ele. Componentele istorice, sociale şi existenţiale 
joacă un rol activ în adoptarea unei virtualităţi logice a unui mit, 
indiferent că ea a fost ori nu deja exploatată în prealabil. E prea 
simplu să spunem că miturile îl gîndesc pe om. Mitul şi omul se 
gîndesc fiecare pe sine însuşi. Foarte adesea, se re-gîndesc reciproc. 

Pe de altă parte, în situaţia în care dispunem de mituri fără a 
cunoaşte contextul producerii lor, analiza sincronă relevă o înţeleaptă 

abţinere; or, este exact cazul gnosticismului, fenomen ce se refuză 
oricărei istorii coerente, de vreme ce, constituind unul dintre factorii 
intelectuali majori ai secolelor al II-lea şi al III-lea, rămîne ireme¬ 
diabil cantonat în acea contracultură care nu face să se vorbească 
despre ea decît prin adversarii ei. Drept orice justificare, gnosti¬ 
cismul nu ne oferă decît o colecţie de mituri originale lipsite de 
istorie. Revenim aici la ele, pentru a analiza, fără pretenţie de 
exhaustivitate, numărul de potenţialităţi logice pe care aceste mituri 
le realizează. Va trebui să precizăm însă de la început că toate datele 
lasă să se întrevadă o istorie pasionată şi pasionantă de interacţiuni 
ideologice şi sociale între comunităţi numeroase : gnostici şi evrei, 
gnostici şi creştini, gnostici între ei. Dacă nu stă în intenţia noastră 
să o descriem, aceasta nu înseamnă că interacţiunile ar lipsi sau că 
ar fi lipsite de importanţă. 


18. Combinaţii logice în cele două mituri gnostice 

Nu pot fi epuizate toate posibilităţile logice conţinute în fiecare 
secvenţă a mitului Sophiei şi în recombinarea secvenţelor. Vom 
prezenta cîteva, pentru a preciza distanţa dintre gama posibilităţilor 
virtuale şi exploatarea lor în mărturiile concrete. 

Faptul că Sophia - Tricksterul feminin - este cea care prici- 
nuieşte căderea este un dat al mitului dualist pe care gnosticismul 
şi-l însuşeşte; nu este însă un dat cu totul indiscutabil. Patru 
posibilităţi logice se desfac : Sophia este bună şi rea în acelaşi timp 
( + / + ), Sophia nu este nici bună, nici rea (-/-), Sophia este mai 
puţin bună decît rea (-/ + ), Sophia este exclusiv bună ( + /-). Prima 
poziţie e cea a majorităţii mărturiilor gnostice, exprimată uneori 
prin dedublarea Sophiei într-o entitate superioară care urcă înapoi în 
pleromă şi o entitate inferioară care rămîne închisă în cosmos. A 
doua poziţie ar putea la rigoare să fie cea din Cartea lui Baruh , unde 
dubla natură a lui Eden se caracterizează mai curînd prin infe¬ 
rioritatea părţii transcendente şi pătimirea părţii terestre, ceea ce n-o 
face intrinsec rea. A treia poziţie se aplică prologului mitului valen- 
tinian după Ipolit, unde Sophia rămîne la început în afara pleromei. 
în sfîrşit, a patra poziţie este cea a scrierii înţelepciunea lui Isus 
Cristos/Eugnostos. 

în ce priveşte raţiunile căderii Sophiei, textele nu menţionează 
decît una - transgresarea (unei norme), precizată în două feluri 
diferite şi în general complementare : este o acţiune ilicită în sfera 
erotică şi/sau în sfera legală. 

în sfera erotică, gama acţiunilor vinovate este destul de vastă, 
dar cele mai comune sînt adulterul, incestul, autoerotismul şi homo¬ 
sexualitatea. Textele oscilează între autoerotism şi adulter incestuos 
sau incest fără adulter, neglijînd ultima posibilitate. Totuşi, aspectul 
legal al problemei pare mai marcat: în unele cazuri, elanurile 
amoroase ale Sophiei sînt motivate prin absenţa unui soţ, ceea ce 
transferă păcatul de natură erotică în domeniul ordinii imuabile a 
pleromei, care presupune gemeleitatea complementară la fiecare 
stadiu al dezvoltării fiinţei. Sophia se poate găsi de la început în 
ilegalitate, cîteodată însă creează ea însăşi o situaţie ilegală, acţio- 
nînd fără consimţămîntul soţului ei, al familiei (pleroma) şi/sau al 
Tatălui ei. 

Acţiunea vinovată a Sophiei, fiinţă tînără şi curioasă prinsă 
intr-un angrenaj ierarhic căruia-i ignoră regulile, se defineşte tocmai 
în raport cu situaţia ei intermediară în ierarhie : ea vizează sau prea 
sus, sau prea jos. Textele vorbesc despre o ridicare ilicită către Tatăl 
sau despre o privire în jos, urmată ori nu de o coborîre, posibilităţi 
care nu se exclud reciproc (ea poate întîi să urce şi pe urmă să 
privească în jos) şi care ţin în acelaşi timp de sfera legalităţii şi de 
cea a eresului, chiar dacă motivaţia erotică nu apare explicit menţio¬ 
nată în cazul privirii spre lumea de jos. 

Se pot distinge trei componente ale acestei secvenţe a mitului 
Sophiei: cauza transgresării, tipul de transgresare, genul de acţiune 
ilicită. Fiecare dintre ele comportă mai multe alternative, al căror 
număr de combinări este teoretic foarte ridicat. Deoarece cele două 
cauze ale transgresării, eres şi justiţie, nu se exclud, ci se comple¬ 
tează una pe alta, este deseori dificil de precizat care din ele 
prevalează într-o versiune particulară a mitului. Să luăm mitul 
valentinian la Irineu (I 2): Sophia acţionează fără soţ (ilegalitate), 
vrea să-şi cunoască Tatăl (incest/adulter), încearcă să urce pînă la el 
(ilegalitate). în acest punct, se dedublează într-o entitate bună, 
Sophia, care se ridică la pleromă, şi o entitate mai puţin bună, Ahamot, 
care rămîne în afară. Ahamot încearcă din nou să urce la pleromă 
(ilegalitate, materializată prin Limita care-i barează accesul) ş.a.m.d. 

Versiunea lui Ipolit (VI 30, 6 sq.) este mai simplă şi factorul 
erotic este în mod cert refulat de factorul juridic : Sophia urcă spre 
Tatăl (ilegalitate) şi vrea să-i imite puterea generatoare (ilegalitate). 

Demiurgul este rezultatul căderii Sophiei, ceea ce constituie 
antecendentul situaţiei lui din momentul în care vine pe lume. 

Ca şi în cazul Mamei sale, evaluarea Demiurgului răspunde unei 
cvadruple posibilităţi logice ; el este în totalitate rău (-/ + ), este rău 
şi bun în acelaşi timp ( + / + ), nu este nici rău, nici bun (-/-), este 
mai curînd bun decît rău ( + /-). Prima situaţie corespunde textelor 
gnosticismului din faza „acută”. A doua se aplică textelor unde 
Demiurgul apare dedublat intr-un Părinte insensibil şi nedrept şi un 
Fiu sincer pocăit. A treia este cea a gnosticilor care afirmă că 
Demiurgul sau dublul său continuă să ignore adevărul, chiar dacă se 
pocăieşte. A patra este cea a Demiurgului pocăit, la valentinieni, 
unde „bunătatea” lui rămîne discutabilă totuşi, avînd în vedere că, şi 
în cazul în care este definit ca o putere psihică „din dreapta” (în 
contrast cu „stingă”), nu ajunge încă să fie o fiinţă pneumatică. 

O particularitate a textelor gnostice studiate de noi este aceea de 
a constitui variantele unei exegeze dualiste a mitului Genezei biblice. 
Am menţionat deja cîteva posibilităţi logice care derivă din această 
situaţie şi au fost exploatate de scrierile gnostice. Să încercăm a le 
da o expunere mai sistematică. 

Un punct de rezistenţă în interpretarea dualistă a Genezei îl 
reprezintă identificarea Demiurgului, fiu al Sophiei, cu Dumnezeul 
din VT. Aceasta e totuna cu a spune că Dumnezeu din VT este 
judecat de gnostici cu aceeaşi măsură ca şi Demiurgul; el poate fi 
rău, poate fi mai curînd bun, poate fi şi una şi alta, nici una, 
nici alta. 

în miturile în care Demiurgul se dedublează, Dumnezeu din VT 
este fixat fie ca superior celeilalte figuri demiurgice (HE, SST), fie 
ca inferior (la basilidieni). în AJ, Demiurgul se dedublează primind 
cele două nume principale ale lui Dumnezeu din VT, Iehova şi 
Elohim, conform opoziţiei drept (Elohim)/nedrept (Iehova). 

Fără a urma ordinea exactă a secvenţelor mitului Genezei, exe¬ 
geza dualistă gnostică procedează totuşi destul de punctual. Textele 
care-1 consideră pe Demiurg rău vor descoperi fără nici o dificultate 

toate inconsecvenţele şi dovezile de ignoranţă date de Dumnezeu în 
Geneză. Exemplul clasic este cel al Mărturiei Adevărului (IX 3), 
care glosează pe marginea unuia dintre cei mai celebri loci ai 
ignoranţei divine: Geneza 3, 9 sq. De vreme ce Dumnezeu îl 
întreabă pe Adam unde se află, însemnă că n-o ştie : aşadar nu este 
omniscient (47, 20). Textul, de tendinţă antiiudaică, nu speculează 
aici continuarea pasajului {Gen. 3, 11), care ne informează că 
Dumnezeu nu ştia nici că Adam mîncase din fructul Arborelui 
Cunoaşterii. Frapant este şi că Demiurgul ignorant, cînd se laudă, o 
face aproape invariabil în termenii Dumnezeului din VT (v. supra) - 
motiv antiiudaic inserat în structura tuturor miturilor pe care le-am 
studiat pînă aici. 

Specificul gnostic al creaţiei omului este că omul apare ca pro¬ 
dusul colectiv al arhonţilor. Mitologemul Golemului care se tîrăşte 
fără a se putea ţine pe picioare este desigur atestat în speculaţiile 
rabinice (Scholem, Kabbalah, pp. 158 sq.), dar este de asemenea 
prezent în numeroase culturi şi se pretează cu uşurinţă unei inter¬ 
pretări dualiste. Nu-i necesar ca gnosticii să-l fi împrumutat din 
iudaism. Animarea lui Adam prin pneuma vitală pe care Demiurgul 
i-o suflă în faţă este o reinterpretare dualistă a Gen. 2, 7; la fel, 
episodul somnului lui Adam în timpul creării femeii se bazează pe 
Gen. 2, 21. 

Multe elemente din mitul Genezei sînt supuse unei interpretări 
mai mult sau mai puţin complexe : Arborele Cunoaşterii, Şarpele, 
Cain şi potopul. în toate textele care aplică sistematic principiul 
exegezei inversate, Arborele Cunoaşterii este un factor de iluminare, 
de revelaţie a transcendenţei, iar Demiurgul, din gelozie, îi interzice 
într-adins omului să mănînce din el. Evanghelia lui Filip (74, 5) 
afirmă că Arborele Cunoaşterii nu-i altceva decît Legea care-i 
omoară pe cei ce se hrănesc din ea. 

Am amintit deja cîteva posibilităţi logice ale interpretării Şarpelui 
şi a lui Cain, în măsura în care textele gnostice le exploatează. 
Există şi alte variante. 

Cit despre potop, apare interpretat în două feluri, unul repre- 
zentînd inversul celuilalt: sau a fost trimis de Demiurgul gelos 
pentru a distruge rasa umană care-i este superioară; sau a fost 
trimis de Sophia ca să distrugă rasele umane inferioare. 

19. Dualismul gnostic 

O particularitate fundamentală a mitologiei gnostice în raport cu 
alte mitologii dualiste constă în a opera în acelaşi timp cu mitul unui 
Trickster feminin şi cu al unuia masculin, avortonul primului. Sim- 
plificînd, s-ar putea spune că Tricksterul feminin păcătuieşte, că 
Demiurgul este rodul păcatului, că lumea este produsul Demiurgului. 
Greşeala Mamei se defineşte ca transgresare a unei norme şi poate 
deseori să fie redusă la un delict de ordin sexual (autoerotism, 
incest, incest/adulter). 

Demiurgul creează lumea şi-l modelează pe om, dar Mama este 
cea care se reabilitează acţionînd astfel incit omul să fie complet şi 
superior Demiurgului. De aici înainte, rolurile celor două personaje 
principale vor fi redistribuite : Sophia ocupă locul Creatorului bun, 
iar Demiurgul rămîne un Trickster, fălos şi ignorant, cel puţin pînă 
cînd va fi adus la pocăinţă. 

Aceste două mituri dualiste nu sînt în aparenţă de origine iudaică. 
Evreii au cunoscut totuşi cel puţin un mit al Tricksterului, pe care, 
dîndu-i o interpretare monoteistă, l-au inserat în ţesătura Cărţii 
Genezei 3, 1-5 : mitul Şarpelui. 

A doua particularitate a categoriei de mituri gnostice analizate 
aici constă în aplicarea unei exegeze dualiste la mitul biblic. Sec¬ 
venţele lui vor fi astfel reinterpretate în mai multe maniere, după 
posibilităţile logice pe care fiecare le conţine. Şarpele formează, se 
pare, obiectul celui mai mare număr de interpretări contradictorii. 

A treia particularitate a miturilor gnostice este creativitatea pe 
care o arată unul faţă de celălalt. Aceste mituri nu se transmit, pur 
şi simplu, ci sînt întotdeauna rezultatul unui proces de reelaborare 
continuă care tinde să epuizeze potenţialităţile logice prezente in 
nuce în fiecare din secvenţele lor. Uneori această creativitate sur¬ 
prinde ; cel mai adesea însă ea poate fi dedusă dinainte, plecîndu-se 
de la un inventar al posibilităţilor logice. 

Miturile gnostice vehiculează destul de des un conţinut ştiinţific 
(astrologie), supus şi el unei interpretări negative. în acest fel, 
gnosticismul apare ca apărătorul înverşunat al individualităţii şi al 
liberului arbitru în epoca Antichităţii tîrzii. 

în sfîrşit, în panorama intelectuală a epocii, gnosticismul se 
detaşează net ca un fenomen de contracultură: el neagă existenţa 
inteligenţei ecosistemice (creatorul lumii este ignorant) şi luptă 
împotriva principiului antropic (= această lume este pentru/precum 
acest om, acest om este pentru/precum această lume), accentuînd 
mereu asupra demnităţii supramundane a omului. Se dovedeşte prin 
această trăsătură de un optimism antropologic unic în istoria ideilor, 
căci îl face pe om superiorul creatorului său. într-un context mult 
diferit (v. infra, cap. XII), o concepţie destul de asemănătoare va fi 
avansată de romantici, care vor face din om o fiinţă oarecum supe¬ 
rioară ei înseşi. 

Se poate oare vorbi cu certitudine despre un dualism gnostic ? 
I se poate da o definiţie univocă, aplicabilă gnosticismului în întregul 
său (cu excepţia doar a maniheismului) şi integrabilă categoriilor 
propuse de Ugo Bianchi: radical/moderat, eschatologic/dialectic, 
anticosmic/procosmic ? în fine, prezintă dualismul gnostic acele 
trăsături generale pe care Ugo Bianchi le atribuie curentelor dualiste 
occidentale, adică anticosmisul, antisomatismul, encratismul, doce- 
tismul şi uneori vegetarianismul ? 

Am analizat în altă parte obiecţiile ridicate de tipologia lui Hans 
Jonas, care distinge gnosticismul „siro-egiptean” (dualism moderat) 
de gnosticismul „iranian” sau maniheism (dualism radical) (cf. 
Gnosticismo, pp. 55 sq.). Nu este posibil să spunem că gnosticismul 
s-ar compune dintr-un mare sistem cu dualism radical - mani¬ 
heismul, pe de o parte, şi din restul sistemelor, bazate pe dualism 
moderat, pe de altă parte. Adevărat că, în majoritatea textelor care 
vehiculează miturile Sophiei şi Demiurgului, unul dintre cele două 
personaje se află la originea materiei şi a Răului, care nu sînt 
concepute ca principii coeterne lui Dumnezeu. Două posibilităţi 
logice se deschid, fiecare fiind exploatată de grupuri de mărturii: 
dacă admitem că Dumnezeu şi Răul nu sînt coeterni, atunci răspun¬ 
derea pentru existenţa Răului o poartă fie Sophia, fie Demiurgul. 

„Protognosticii” nu atribuie nici o greşeală entităţii feminine: 
Răul se explică prin discordia dintre îngerii cereşti care-şi împart 
puterea asupra lumii. Această poziţie se accentuează la Carpocrate, 
care face din Demiurg - Diavolul în persoană, principiu al Răului 
(Iren. I 25, 4 = Hipp. VII 32, 4); pentru arhonticii lui Epifaniu, el 
e părintele Diavolului {Pan., 40. 5, 4). 

în Scrierea fără titlu (98, 11 sq.), Primul Arhonte apare în 
întunericul emanat de Sophia, iar materia, substanţă apoasă, se 
desprinde de el o dată cu Invidia şi Mînia. în mod analog, în 
Evanghelia Adevărului (17, 5-21), Ignoranţa Demiurgului produce o 
tetradă de rele care formează substanţa materiei. Toţi valentinienii 
par să insiste asupra acestei tetrade, origine spirituală a celor patru 
elemente materiale, dar sistemele transmise de Irineu şi Ipolit o fac 
să derive direct din Sophia - şi nu din Demiurg (v. supra). în 
particular, Irineu (I 5, 4) îl face pe Diavol, personificarea Răului, să 
provină din Durerea consolidată a lui Ahamot, care conţine în ea 
resturi pneumatice (acele tâ pneumatikâ tes ponerias, Efeseni 6, 
12), ele conferindu-i Diavolului superioritate asupra Demiurgului. 

De ce oare gnosticii stăruie atît în a spune că Răul nu e coetern 
cu Dumnezeu? în fond, n-ar fi fost ei uimiţi să afle că sînt dualişti, 
atunci cînd se străduiesc tocmai să demonstreze că la început nu era 
decît un singur principiu ? Nu seamănă ei oare cu acei zoroastrieni 
moderni, parsii din India, care, de cînd au fost clasaţi campioni ai 
dualismului, protestează mereu clamîndu-şi inocenţa şi afirmînd 
supremaţia absolută a lui Ohrmazd ? 

Deoarece numeroase texte gnostice insistă asupra aspectului apos 
al materiei, iar unele nu se preocupă nici măcar să precizeze originea 
acestei ape imobile, se poate presupune că ele încearcă pur şi simplu 
să propună o exegeză raţională pasajului Gen. 1, 2, unde apariţia 
Apei primordiale nu este nicicum explicată (ea nu este făcută de 
Dumnezeu, pentru că acesta n-a făcut decît ’ha ares we-has ’amaiim). 
Două atitudini sînt posibile în faţa acestui text biblic : fie se acceptă, 
fie nu, existenţa a două principii coeterne, Dumnezeu şi Apa (sau 
Dumnezeu şi tohu wa-bâhu) - aşa cum Geneza pare să afirme. în 
primul caz, se oferă alte două opţiuni logice : dacă se admite 
existenţa celor două principii, acestea sînt antagoniste sau nu. Ofiţii 
lui Irineu (I 30, 3) adoptă a doua variantă, acceptînd astfel fără 
modificare versiunea din Gen. 1,2. Din cîte ştim, nu există sistem 
gnostic care să exploateze ideea antagonismului celor două principii 
coeterne Dumnezeu/Apă, în timp ce sînt mai multe în care dualismul 
radical se exprimă în termeni de Lumină/Întuneric (Gen. 1, 4, care 
presupune, de altfel, anterioritatea întunericului asupra Luminii 
create de Dumnezeu). 

De îndată ce se neagă existenţa a două principii coeterne, trebuie 
să se presupună existenţa unuia singur sau a mai multora, dar cea 
mai bună soluţie (gnostică, neoplatoniciană) constă în a admite unul 
şi mai multe principii în acelaşi timp, ceea ce permite să se formuleze 
o teodicee coerentă (dacă Unul este Totul, atunci Răul face parte din 
Unul; dacă unul este şi în acelaşi timp nu este Totul, atunci Răul 
este separat de el). în sfîrşit, mitul gnostic propune doi candidaţi ca 
răspunzători pentru Rău: Sophia sau Demiurgul, iar aceste două 
posibilităţi sînt din plin atestate de texte. 

Au existat însă, înainte de maniheism, gnostici care să nu fi optat 
pentru această formă moderată de dualism? Au fost cel puţin 
sethienii lui Ipolit (dar cf. de asemenea şi Actele lui Archelaus 67, 4, 
12), care stabilesc două principii coeterne antagoniste (Lumină/ 
întuneric) şi care, pentru a explica posibilitatea coexistenţei lor, 
aşază între ele pneuma {cf. studiul meu Gnosticismo , pp. 55, 8). 
O tipologie corectă a gnosticismului ar trebui în consecinţă să ţină 
seama de toate posibilităţile logice realizate in concreto în texte, 
ceea ce ar da următoarele variante : 


Un principiu care se multiplică 
i— Al doilea principiu apare mai 
tîrziu (dualism moderat) 


El nu este 
Demiurgul 


El este 
Demiurgul 


I— Tată/Apă 


Două principii 
(dualism radical) 


Lumină/Întuneric 

Cit despre amintitele „trăsături distinctive” ale gnosticilor, apare 
clar că ele fac obiectul unor tratări foarte diferite şi nu caracterizează 
gnosticismul în întregime. 







GNOZELE DUALISTE ALE OCCIDENTULUI 


169 


Anticosmismul e prezent în mai multe sisteme gnostice, dar nu 
reprezintă decît una dintre cele patru posibilităţi logice de a considera 
lumea, şi cel puţin trei dintre ele îşi găsesc expresia în textele 
gnostice: lumea e rea (anticosmism), lumea este bună şi rea în 
acelaşi timp (valentinism), nu este nici bună, nici cu totul rea (?), 
este mai curînd bună decît rea {Tratatul Tripartit). 

Encratismul caracterizează efectiv o parte din gnosticism, în 
timp ce antinomismul libertin caracterizează altă parte. Pentru că 
aceste două trăsături se opun una alteia, nu s-ar putea enunţa o 
definiţie univocă a gnosticismului prin amîndouă deodată. 

Am examinat deja variantele „docetismului” gnostic ; după Klaus 
Koschorke, numitorul lor comun este ideea că Cristos cel esenţial 
este impasibil (p. 25), ceea ce le distinge de „erezia” Bisericii. 

Antisomatismul caracterizează majoritatea textelor gnostice, cu 
excepţia cîtorva mărturii (incomplete) asupra gnozei libertine, care 
nu par să implice devalorizarea corpului omenesc. Asta însă nu-i 
suficient pentru a imprima gnosticismului un caracter original, de 
vreme ce tradiţia platoniciană în întregime este cu totul antisomatică. 

Encratism şi antisomatism sînt strîns legate de problema 
procreaţiei. Aceasta, la rîndul ei, prezintă o relaţie interesantă cu 
ideea de metensomatoză sau reîncarnare a sufletului în corpuri noi. 
Unele texte gnostice o menţionează (PS - v. supra ; Iren. I, 25, 4 = 
Hipp. VII 32, 4 despre Carpocrate ; Hipp. VIII 10, 2 despre doceţi; 
Ap PI 21, 15-22 etc.), altele o resping în mod expres (AJ - v. supra). 
La fel, în timp ce metensomatoza este privită de unii gnostici drept 
ceva negativ (poziţie platoniciană), PS îi dă o valorizare pozitivă. 
Avem de-a face cu trei situaţii logice contrarii, confirmate de scrierile 
gnostice: 


i— admite metensomatoza 


Gnosticism 


Ea este 
negativă 

Ea este 
pozitivă 


nu admite 
metensomatoza 

Atitudinea gnostică faţă de procreaţie trebuia şi ea să fie 
fluctuantă. Un text ca acela al lui Irineu (I 30, 4) asupra ofiţilor, 
exprimînd o doctrină perfect ortodoxă (suflete noi în corpuri noi), 
sugerează, ca şi PS de altfel, că multiplicarea sufletelor ar fi un 
lucru bun. într-adevăr, se spune acolo despre Isus că s-a aşezat lingă 
Demiurgul Ialdabaoth ca să scoată scînteile pneumatice din aleşii 
care ajungeau pînă la el, astfel incit Ialdabaoth să-şi piardă forţa 
spirituală; căci el e considerat făuritorul noilor suflete, iar procesul 
face să-i diminueze pneuma în măsura în care n-o mai poate 
recupera. La sfîrşit, Ialdabaoth n-o să mai aibă scîntei pneumatice 
de trimis în lume, căci „toată rouă spiritului de lumină va fi fost 
culeasă şi reintegrată în eonul incoruptibil”. Ca urmare, este bine ca 
aleşii să se înmulţească, pentru a se înmulţi şi sufletele aleşilor. 

în fine, există prea puţine informaţii despre vegetarianism la 
gnostici şi cu siguranţă el nu reprezintă o trăsătură comună a 
doctrinelor şi practicilor. 

Care rămîn atunci trăsăturile comune ? O foarte largă categorie 
de texte utilizează cele două mituri dualiste, ale Tricksterului feminin 
şi masculin. Faptul e de ajuns pentru a le include în gnosticism. 
Chiar dacă sînt texte care utilizează alte mituri specifice, acestea ar 
putea proveni din speculaţii sofisticate asupra celor doi Tricksteri. 
Exegeza dualistă a Genezei biblice caracterizează gnosticismul în 
general, dar nu-i suficientă pentru a preciza dacă un text este gnostic 
sau nu. Dualismul este aşadar singura şi cea mai generală dintre 
trăsăturile care se aplică gnosticismului în întregime, deşi gnosticii 
„moderaţi” pot uşor obiecta că tocmai VT este dualist, pentru că 
admite două principii (Dumnezeu/Apă etc.), în timp ce ei nu admit 
decît unul. Dacă este „moderat” în majoritatea cazurilor, dualismul 
gnostic poate fi şi „radical”, şi asta chiar înainte de maniheeni. în 
rest, gnosticismul poate fi anticosmic sau procosmic; encratit sau 
nu; nu numai el este antisomatic ; şi profesează un „docetism” care 
cunoaşte numeroase variante. 

în prezenţa acestei realităţi gnostice, de o varietate deconcertantă 
la prima vedere, eşafodajele teoretice şi definiţiile construite cu 
mari eforturi pînă în prezent par să se prăbuşească: pentru că, 
încercînd să-l definim prin „trăsături distinctive”, ar trebui admis că 
el este în acelaşi timp un lucru şi contrariul său, ceea ce-i absurd. 

Asta face ca gnosticismul să nu fie, nici intr-un caz, o „religie” ; ar 
fi vorba cel mult despre o pluralitate de religii. 

Singura descriere corectă a gnosticismului constă în a spune că el 
reprezintă un grup de sisteme dualiste, care vehiculează adesea în 
acelaşi timp mitul unei femei-Trickster şi al unui Trickster masculin 
şi care supun tot atît de des mitul Genezei biblice unei exegeze 
dualiste. Eterogenitatea sistemelor gnostice se explică prin faptul că 
ele exploatează liber multe din posibilităţile logice conţinute în 
secvenţele celor două mituri dualiste, în secvenţele mitului biblic şi 
în consecinţele de ordin teoretic şi/sau practic care decurg de aici. 
Conceptul de „gnosticism” este aşadar mai curînd vag, de vreme ce 
spectrul lui de tolerabilitate oscilează între o afirmaţie şi contrariul 
ei: lumea este rea/bună, Demiurgul este rău/bun, asceza e bună/ 
rea, metensomatoza există/nu există; dacă există, este rea/bună, 
procreaţia e rea/bună. Creaţia are unul/două principii. 

Pentru cei care mai încearcă încă să-i dea o definiţie „esenţială”, 
gnosticismul va continua să rămînă un fenomen paradoxal. La 
cealaltă extremă, cei care-i refuză orice coerenţă internă se înşală în 
egală măsură: dualismul este totdeauna dualist şi foloseşte mituri 
dualiste care, fără să fie originale din punct de vedere istorico- 
-religios, îi sînt fără îndoială specifice în contextul cultural al epocii. 
Pe lingă asta, prin atitudinea lui generală faţă de inteligenţa ecosiste- 
mică şi principiul antropic, gnosticismul face figură aparte în inte¬ 
riorul curentelor de idei dominante în Antichitatea tîrzie, deşi în 
anumite cazuri se apropie atît de mult de platonism incit nu mai 
poate fi distins de acesta. 

Capitolul VI 


Abolirea legii şi a tatălui real: 
Marcion din Sinope 


1. Izvoare 

Nu avem intenţia să discutăm aici provenienţa informaţiilor, 
totdeauna indirecte, asupra lui Marcion şi a discipolilor sau sectarilor 
săi (v. „Referinţe”). Cea mai mare parte a dosarului marcionit a fost 
adunată de Adolf von Harnack în cele 444 de pagini de Beilagen ale 
operei sale fundamentale Marcion. Das Evangelium vom Fremden 
Gott. Nu i se poate reproşa lui Harnack că ar fi ignorat vreun text 
important; uneori însă interpretarea sa rămîne unilaterală (c/. 
B. Aland, ZTK 1973; H.J.W. Drijvers, Marcionism in Syria). 

Marcion era deja extrem de influent în jurul anul 150, cînd Justin 
Martirul îl menţionează într-a sa Prima Apologie (Apoi. I 25-58). 
Marii ereziologi din secolul al II-lea şi al III-lea - Irineu, Clement 
din Alexandria, Origen, Ipolit - ne oferă desluşiri amănunţite asupra 
acestui subiect. Începînd cu secolul al IV-lea, de el se ocupă mai 
ales polemiştii orientali: sirienii Adamantius, Afraat, Efrem, Maruta, 
Isidor din Pelusium, Theodor din Mopsuest, Theodoret din Cyr; 
Epifaniu, episcop de Salamis în insula Cipru; armeanul Eznik din 
Kolb. Dar lucrarea capitală despre Marcion rămîne tratatul polemic 
în cinci cărţi, Adversus Marcionem, al lui Tertulian, a cărui redactare 
se întinde pe cîţiva ani, începînd din 207/8 (cf. Harnack, 329*). 

Aşa cum a demonstrat Jean-Claude Fredouille în lucrarea sa 
Tertullien et la conversion de la culture antique (1972), Tertulian 
este un retor de factură clasică. Nenumăratele clişee de care se 
serveşte, în atac ca şi în apărarea propriei sale poziţii, ocupă cea mai 

mare parte a enormului tratat împotriva lui Marcion, acest eretic 
„mai respingător decît scitul, mai schimbător decît amaxobianul, 
mai neomenesc decît masagetul, mai îndrăzneţ decît amazoana, mai 
întunecos decît norii, mai rece ca iarna, mai fragil ca gheaţa, mai 
perfid ca Histerul, mai abrupt decît Caucazul” (Aclv. Marc. 11,4, 
după trad. lui J.-Cl. Fredouille). 

Informaţiile furnizate de Tertulian, îndestulătoare pentru a ne da 
o imagine de ansamblu a sistemului lui Marcion, nu ne îngăduie 
totuşi să-i examinăm subtilităţile. 


2 . Reconstituirea doctrinei lui Marcion după Tertulian 

Punctul de plecare al speculaţiilor lui Marcion este teodiceea, 
întrebarea Unde malum ? (Terţ., Advd. Marc. I 2). Răspunsul îi este 
dat de parabola celor doi arbori la Luca 6, 43 : copacul bun nu 
poate da fructe rele, nici cel rău fructe bune. Aceasta înseamnă că 
Binele este separat de Rău (poziţie dualistă). Şi de vreme ce în Isaia 
45, 7 Creatorul afirmă că este autorul Luminii şi al întunericului, al 
Binelui şi al Răului, Marcion trage concluzia că acest Dumnezeu nu 
poate să fie decît copacul cel rău (I 2). Baza doctrinei lui Marcion 
o formează opoziţia a doi dumnezei inegali: unul bun, necunoscut 
şi naturaliter ignotus (V 16), şi celălalt. Dumnezeul VT, care este 
drept şi cunoscut (I 6, 9). Acesta din urmă nu este rău ; dar creaţia 
sa, lumea de aici şi omul, sînt rele din cauza calităţii inferioare a 
Materiei şi din cauza prezenţei în ea a principiului Răului (care nu-i 
identic cu Materia; cf. infra). Ajuns aici, Tertulian, pentru a-1 lua 
în derîdere pe Marcion, îi reproşează (I 15) de a fi introdus incon¬ 
ştient în sistemul lui nu două, ci nouă principii. Întîi Dumnezeul 
bun, care stă într-al treilea cer. Dar ca să stea intr-un loc, trebuie să 
existe un Spaţiu unde să-şi fixeze locuinţa şi o Materie celestă din 
care aceasta să-i fie construită. Iată deja trei principii. Al patrulea 
este Mîntuitorul, Cristos, care anunţă oamenilor existenţa Dumnezeului 
bun. Al cincilea este Demiurgul, al şaselea Spaţiul sălaşului său, al 
şaptelea Materia lumii, al optulea Cel Viclean, al nouălea, în sfîrşit, 
este Mesia evreilor vestit de al doilea Dumnezeu. în nici un fel acest 
Mesia nu trebuie confundat cu Cristos: Cristos s-a manifestat, în 
timp ce Mesia aşteaptă încă să vină. 

într-un raport logic, Tertulian pare aici să aibă dreptate. Dacă nu 
cumva ne scapă încă vreun punct esenţial al doctrinei lui Marc ion, 
ceea ce-i totuşi puţin probabil, ea pare să conţină contradicţii destul 
de grave, care se împacă prost cu conţinutul unei alte tirade anti- 
marcionite a autorului nostru: „Există oare, în Pont, mai vorace 
rozător decît cel care a ros Evangheliile ? Cu siguranţă, Euxin, ai 
produs o fiară sălbatică mai dragă filozofilor decît creştinilor ” (I 36, 
5 Fredouille - s.n.). Prima întrebare care se ridică vizează caracterul 
evident de principiu pe care-1 îmbracă Materia. Această contradicţie 
pare inerentă sistemului lui Marcion, de vreme ce discipolii l-au 
corectat în privinţa asta (v. infra). Existenţa Răului separat de 
Materie pune o problemă ulterioară. Maestrul însuşi nu părea con¬ 
ştient de asta, iar alţi discipoli, neidentificaţi (cf. Hipp. X 19), par 
să-i fi surprins inconsistenţa filozofică. Marcion s-a inspirat din 
medio-platonismul epocii, după cum a observat admirabil R.M. Grant 
(Gods , p. 113). Dar, în ciuda afirmaţiei lui Tertulian (I 36), el 
rămîne în primul rînd un exeget punctual şi înverşunat al Bibliei şi nu 
un filozof, fiind prea puţin atent la coerenţa internă a sistemului său. 

Marcion îşi extrage argumentele împotriva Dumnezeului creator 
chiar din VT, supunîndu-1 unei hermeneutici raţionale. în primul 
rînd îi atrag atenţia acei loci ai ignoranţei divine {Gen. 3, 9, 11). De 
vreme ce Dumnezeu îl întreabă pe primul om care se ascunde în 
Paradis: „Adame, unde eşti?”, înseamnă că nu-i omniscient. 
Tertulian (II 25 ; cf. IV 20) inventează o explicaţie cu totul forţată : 
semnul întrebării ar trebui interpretat aici ca un semn de exclamare 
(„Adame, unde eşti!”), arătînd descumpănirea lui Dumnezeu în 
faţa primului păcat. Mai rămîne totuşi (Gen. 3, 11) faptul că 
Dumnezeu nu ştia că Adam avea să cadă în păcat; asta însă nu pare 
să-l mai preocupe pe polemist. 

Un alt argument al lui Marcion împotriva Demiurgului constă în 
a-i reproşa că depune jurămînt. Ţine de esenţa jurămîntului să fie 
făcut pe ceva căruia i se atribuie o valoare superioară. Or, dacă 
nimic nu-i deasupra Demiurgului, pe ce ar putea el să jure dacă nu 
pe el însuşi (II 26) ? Pe Tertulian nu-1 tulbură asta. Se ridică 
întrebarea dacă Marcion vrea astfel să sugereze, în felul unor 
gnostici, că Demiurgul are o cunoaştere prealabilă a unei realităţi 
superioare lui; ceea ce rămîne totuşi puţin probabil, pentru că, 

înainte de a fi revelat prin Isus Cristos, Dumnezeul bun nu-i cunoscut 
de nimeni. Cristos se manifestă în timpul celui de-al cincisprezecelea 
an al domniei lui Tiberiu, adică şaizeci şi cinci de ani, şase luni şi 
două săptămîni înainte de Marc ion, căruia Tertulian îi situează 
apogeul activităţii sub Antoninus Pius (138-61) (I 19; cf. IV 7). 

Cristos nu are un trup alcătuit din elemente materiale, haec 
paupertina elementa (I 14), căci n-ar putea să-şi asume o „carne 
plină de excremente” ( caro stercoribus infersa: III 1). Marcion 
susţinea aşadar fantaziasmul: el afirma că trupul lui Cristos nu era 
decît o aparenţă înşelătoare (III 8). Iar Tertulian deduce că Cristos 
n-a murit, deci că n-a înviat (ib.). De fapt, ne spune el în altă parte, 
lucrurile nu sînt atît de simple, pentru că Marcion admite că Isus a 
suferit în mod real. Toţi Apostolii şi adevăraţii credincioşi, însemnaţi 
cu litera Tau în frunte, vor reedita individual patimile lui Cristos 
pentru Dumnezeul cel bun (III 22). 

în opoziţie cu Cristos care a venit pentru a-1 revela pe Dumnezeul 
ascuns, Mesia Demiurgului va fi un războinic (III 13 ; cf. IV 6) şi va 
avea drept menire să salveze exclusiv poporul lui Israel (III 21). 

Nimeni nu poate scăpa de creaţia rea, de „celula Demiurgului” 
(haec cellula creatoris : I 14); ar fi posibilă scăparea doar prin 
reţinere împinsă pînă la encratism (I 28), motiv pentru Tertulian 
de-a apăra cauza căsătoriei (I 29). în fine, polemistul sugerează că 
marcioniţii se lasă să moară de foame (apocarteresis) pentru a-şi 
arăta dispreţul faţă de Creator (I 14). 

Aici s-ar afla, după Tertulian, nucleul doctrinei marcionite expuse 
în lucrarea Antiteze, care încearcă „să demonstreze discordanţa dintre 
Vestea cea Bună şi Lege, discordia euangelii cum lege ” (I 19). Cum 
reuşeşte s-o facă? Pe de o parte - am văzut deja - prin exegeza 
raţională a VT; pe de alta, prin falsificarea canonului neotestamentar 
(IV 2). Dintre Evanghelii, Marcion n-o acceptă decît pe cea a lui 
Luca, provenită direct de la apostolul Pavel (ib. ; cf. Gal. 2, 2 sq.); 
aceasta fusese totuşi şi ea alterată de iudeo-creştinii ignoranţi, 
oamenii rătăciţi de cei doisprezece apostoli care - Irineu o afirmă 
(III 13, 2) - non cognoverunt veritatem, „n-au cunoscut adevărul”, 
şi mai ales de Petru, legis homo, „omul Legii” (Terţ. IV 11). în rest, 
canonul marcionit cuprinde zece din cele paisprezece epistole pauli- 
ciene ortodoxe, şi anume : Galateni, I şi II Corinteni, I Tesaloniceni, 

II Tesaloniceni, Epistola către Laodiceni ( = Efeseni), Coloseni, 
Filipeni, Filimon (V 2, 21). Pentru a le face conforme doctrinei sale, 
Marcion a falsificat sistematic toate scrierile neotestamentare. 
Această operaţiune filologică, reconstituită în detaliu de Harnack 
(pp. 40*-225*) şi de alţii, nu ne va reţine acum atenţia. 


3. Marcion văzut de Harnack 

Cercetarea modernă asupra lui Marcion rămîne încă dominată de 
lucrarea impozantă a lui Adolf von Harnack (1921-23), care vede în 
navigatorul din Sinope un teolog biblic radical, un reformator ce nu 
dă înapoi din faţa celor mai revoluţionare implicaţii ale NT. 

Exegeza marcionită are ca principiu „discordia dintre Vestea cea 
Bună şi Lege”, bazată în primul rînd pe o lectură intenţională a 
Epistolei lui Pavel către Galateni, care deschide canonul lui Marcion. 
Plecînd de la incipit-ul Epistolei, Marcion deduce că al treispre¬ 
zecelea apostol, ales direct de Isus Cristos şi de Dumnezeu Tatăl şi 
nu per hominem, de către omul Isus, e superior celor doisprezece 
„super-apostoli”. Pavel se plînge că galatenii au adoptat altă 
Evanghelie decît cea pe care le-o propovăduise (1, 6-8); nu poate fi 
vorba decît de o singură Evanghelie, iar cei ce se îndepărtează de ea 
riscă anatema, căci e vorba despre Evanghelia primită de Pavel prin 
revelaţie directă de la Cristos (1, 11-12) şi care, pe deasupra, a fost 
încuviinţată de Iacov, Chefa şi Ioan la Ierusalim (2, 9). Textul grec 
menţionează to euangelion, care înseamnă pur şi simplu „veste 
bună”. Pavel vrea să spună, după toate probabilităţile, că sensul 
revelat al predicaţiei sale a fost recunoscut ca valid de bătrînii 
Ierusalimului. Textul latin menţionează euangelium, ceea ce-i deja 
mai puţin clar. Nouă cititori din zece ar fi convinşi că Pavel a supus 
aprobării Bisericii-mamă un text scris. Al zecelea cititor, mai perspicace, 
ar trebui să constate că, în absenţa unei Evanghelii scrise chiar, 
Pavel a trebuit totuşi să le prezinte bătrînilor un mesaj cărora ei i-au 
recunoscut autenticitatea. Ce putea fi mai simplu decît ca Pavel 
însuşi sau unul dintre numeroşii săi tovarăşi (de ce nu Luca, de 
exemplu?) să-l fi aşternut în scris? (Ar trebui ca cineva să-şi fi 
pierdut orice inocenţă ca să afirme că Vestea cea Bună a lui Pavel nu 

era necesar să ia forma unei Evanghelii ci, de exemplu, pe cea a unei 
Epistole dogmatice). 

Restul Epistolei către Galateni n-ar putea decît să sporească 
încurcătura unui cititor ingenuu. Pavel afirmă că şefii Ierusalimului 
i-au recunoscut calitatea de apostol al gentililor, făcînd pandant 
calităţii lui Petru, de apostol al evreilor (2, 8). Se aflau la Ierusalim 
„fraţii mincinoşi” care voiau să-l circumcidă pe tovarăşul său Tit, 
care nu era iudeu de origine ; cu acordul bătrînilor însă, Tit n-a fost 
„adus la robia” circumciziei de care-1 eliberase Isus Cristos (2, 4). 
Cu toate acestea, atitudinea celor din Ierusalim, în alte ocazii, a fost 
ambiguă: făcîndu-i o vizită în Antiohia, Chefa mînca la început 
lingă gentili; îi părăsi însă aflînd de sosirea mesagerilor lui Iacov, 
care ar fi putut să-l surprindă. Nu mai puţin echivoc a fost compor¬ 
tamentul lui Barnaba (2, 11-13). Reacţia lui Pavel nu s-a lăsat 
aşteptată: i-a explicat lui Chefa - şi totodată lumii întregi - că 
credinţa în Isus Cristos a abolit Legea şi că a recădea sub servitutea 
Legii înseamnă a abdica de la noua Lege a Evangheliei (2, 18). 
„Căci eu, prin/noua/Lege, am murit faţă de Lege, ca să trăiesc lui 
Dumnezeu’ (2, 19); şi „...dacă dreptatea vine prin Lege, atunci 
Cristos a murit în zadar” (2, 21). Abisul incomensurabil dintre Lege 
şi Credinţă se precizează tot mai mult: chiar în termenii apostolului, 
este vorba despre trecerea de la un regim caracterizat prin blestem 
(3, 10) la un regim caracterizat prin binecuvîntare (3, 9), blestemul 
fiind cel al prescripţiilor legale, iar binecuvîntarea - cea a salvării 
prin credinţa singură. Cristos i-a răscumpărat pe credincioşii lui de 
sub blestemul Legii asumîndu-şi condiţia blestemată a unui crucificat 
(3, 13). Nu că Legea ar fi fost inutilă; dar, după venirea Mijloci¬ 
torului, făgăduinţa de adevăr conţinută intr-insa a fost împlinită (3, 
19-21). în Isus Cristos, Credinţa a abolit în mod peremptoriu Legea 
(3, 23-5), astfel incit botezul creştin face să dispară toate deosebirile 
de rasă şi sex şi ridică barierele sociale de vreme ce orice individ, 
fără discriminare, este înălţat la rangul filialităţii divine (3, 27-4,7). 
Sclavia Legii este sclavia Ierusalimului terestru (sub ocupaţia romană); 
libertatea Credinţei este libertatea Ierusalimului celest (4, 24-6). 

în capitolele cinci şi şase ale Epistolei, Pavel reia tema partidului 
iudaizant care voia să întreprindă la Galata circumcizia creştinilor. 
El ameninţă pe orice creştin „tăiat împrejur” că va trebui să-şi 

asume întreaga greutate a acestei Legi de care Isus Cristos a venit 
tocmai pentru a-1 elibera prin mesajul Credinţei, înfăptuitoare prin 
iubire. De ce să te supui fără nevoie sclaviei (5, 6 etc.)? 

Mesajul lui Pavel este fără echivoc; şi dacă o interpretare a 
creştinismului ar trebui să se sprijine în primul rînd pe Epistola 
către Galateni, ea ar semăna într-un fel cu doctrina lui Marcion. De 
aceea Harnack îl apropie pe Marcion de un alt campion al pauli- 
cianismului, Martin Luther. 

Această antiteză între Lege şi Credinţă, pe care Pavel nu încetează 
s-o sublinieze în Epistola către Galateni, devine baza exegezei mar- 
cionite a Bibliei. Epistola sugerează însă şi prezenţa unui conflict de 
autoritate între Pavel, care n-a fost un discipol direct al lui Isus, şi 
cei doisprezece „super-apostoli” aleşi per hominem. Marcion se 
aşază hotărît de partea lui Pavel, singurul se pare căruia îi recu¬ 
noaşte calitatea apostolică, pentru că i-a fost în mod miraculos 
conferită de Cristos şi de Dumnezeu Tatăl. Ce se întîmplă cu cei 
doisprezece ? Este vorba de acei pseudoapostoli, acei falşi apostoli 
pe care-i denunţă Pavel în altă parte (2 Cor. 11, 13)? Marcion n-o 
afirmă nicăieri explicit, dar părerea lui referitoare la „super-apos¬ 
toli” şi la Petru în special este execrabilă (Terţ. IV, 11). Cei doispre¬ 
zece n-au cunoscut adevărul, ceea ce transferă asupra lui Pavel toată 
greutatea apostolatului. Or, Pavel se declara în stăpînirea unei 
Evanghelii primite de la Cristos prin revelaţie directă. Text sau 
ansamblu de principii, acest mesaj trebuie să-şi fi avut consistenţa 
lui, de vreme ce fusese supus aprobării Bisericii-mamă de la Ierusalim. 
Ipoteza unei versiuni scrise a Evangheliei lui Pavel, chiar dacă 
improbabilă, nu este obligatoriu de necrezut; pentru Marcion în 
orice caz, era singura ipoteză admisibilă. 

Există oare încă această unică Evanghelie a lui Pavel ? După 
Marcion, ea nu se confundă cu nici una dintre cele patru Evanghelii 
canonice. între ele, trei sînt falsuri patente, pseudoepigrafe în între¬ 
gime confecţionate. Există însă şi una care nu-i cu totul falsă, dar 
care a fost falsificată, adulterată, în timpul circulaţiei ei pe la falşii 
creştini. Din motive care ne scapă, Marcion conferă această dem¬ 
nitate singulară Evangheliei lui Luca. Oare pentru că Luca a fost 
tovarăşul lui Pavel? Oricum, Marcion probabil nega atribuirea 

acestei Evanghelii lui Luca, de vreme ce citea în ea, în subtext, 
mesajul originar revelat de Cristos lui Pavel însuşi. 

Contrar unei practici răspîndite în epocă, Marcion n-a pretins în 
nici un fel că ar fi primit o revelaţie directă ce i-ar fi permis să 
restabilească textul originar al Evangheliei. Dimpotrivă, el între¬ 
prinde un travaliu filologic greu care urmărea să elimine tot ceea ce, 
în textul parvenit lui prin filiera creştină, nu-i părea conform cu 
doctrina pauliciană a celor două regimuri ale existenţei: Legea şi 
Credinţa, constrîngerea şi libertatea, blestemul şi binecuvîntarea. 
A efectuat aceeaşi operaţiune şi asupra celorlalte scrieri care compun 
canonul său neotestamentar. 

Din acesta făceau parte şi Antitezele. După informaţiile erezio- 
logilor, ele par să se fi organizat intr-un sistem de dihotomii de- 
curgînd unele din altele, acoperind mai multe regimuri ale Fiinţei şi 
ale istoriei ocultării şi prezenţei ei. La baza acestui sistem, pe care 
Harnack încearcă să-l reconstituie, se află opoziţia pauliciană între 
Lege şi Credinţă, termenii ei primind mai multe semnificaţii, în 
funcţie de zona de existenţă vizată în momente succesive. în esenţă 
însă, această opoziţie formează un tot indivizibil, în care e cuprinsă 
istoria lumii şi a omului, de la origini pînă la sfîrşitul ei. Pe plan 
temporal, dihotomia se precizează ca succesiune abruptă a două 
regimuri ale revelaţiei: VT şi NT. Aici, argumentele lui Pavel se 
întorc împotriva lui Pavel însuşi căci, de vreme ce Credinţa a abolit 
Legea, Marcion nu mai admite continuitate între VT şi NT. Contrar 
folosirii pauliciene a textelor veterotestamentare care profetizează 
venirea lui Cristos, Marcion neagă că VT ar fi o prefigurare sistematică 
a NT. Fractura între cele două regimuri de existenţă, sub lege şi sub 
fide, este totală. Cum se explică atunci pasajele pauliciene în care 
venirea lui Isus Cristos este prezentată ca împlinire a profeţiilor din 
VT ? Marcion nu va fi deloc stingherit de această chestiune: va 
admite numai la Pavel întrebuinţarea materialelor alegorice vetero¬ 
testamentare. Fără să iasă din cadrul paulician al raţionamentul său, 
Marcion putea aşeza VT sub semn de maledictio şi NT sub semn de 
benedictio. Maledictio , care nu-i de-a dreptul rea, dar care ţine de o 
concepţie particulară a justiţiei divine şi umane, este o constantă a 
VT şi a divinităţii lui răzbunătoare. în acest sens, VT este, după 
Marcion, un document istoric ireproşabil, căci ne prezintă un 

Demiurg al lumii care se comportă asemeni celui mai arbitrar dintre 
tirani şi promulgă legea urii între supuşii săi: ochi pentru ochi, dinte 
pentru dinte. Acest Demiurg are toate caracteristicile unei fiinţe 
inferioare, pe care le-a transmis lumii şi creaturii sale, omul. în 
măreţia lui găunoasă, se dă în vînt după publicitate şi grandilocvenţă; 
pe deasupra, nu-i nici atotputernic şi nici atotştiutor, cum pretinde. 

Dumnezeul lui Israel, a cărui figură s-a constituit de-a lungul a 
numeroase generaţii de păstori semi-nomazi, nu era făcut să reziste 
privirii acestui raţionalist lucid care este Marcion, tot aşa cum, 
pentru el, ipoteza unei continuităţi între VT şi NT nu era făcută să 
reziste principiului de non-contradicţie. Ieşind din cadrul inter¬ 
pretării harnackiene, s-ar putea spune că creştinismul lui Marcion, 
în prelungirea celui paulician, este o revoltă împotriva fantasmei 
tatălui real , ale cărui acţiuni sînt supuse unei judecăţi imparţiale. 
Pentru acest Kafka al teologiei biblice care-i Marcion, egoismul şi 
capriciul se dovedesc a fi singurele mobiluri ale Demiurgului. Apare 
deci rezonabil ca acest tată iraţional să fie descalificat. Motivul 
dublei paternităţi îi permite lui Marcion să renască în calitate de om 
liber. într-adevăr, ne spune Harnack, el foloseşte insistent termenul 
de novum: „nou legămînt”, „noua viaţă”, „bunătate nouă”, „libera- 
litate nouă” (Harnack, p. 126). „Vestea (noutatea) cea Bună”, pentru 
a fi într-adevăr nouă, produce, prin răsturnare, restabilirea tuturor 
acelor valori pe care Legea le pervertise şi le aşezase într-o confi¬ 
guraţie proastă. 

Şi iată antiteza istorică între Lege şi Credinţă, care se precizase 
în plan etic drept opoziţie între regimul mondial de maledicţia şi cel 
de benedictio, ridicată acum la dimensiunea teologică : nici o nouă 
alianţă nu-i posibilă cu Dumnezeul vechi, fantasmă a tatălui real; 
legămîntul nu-i nou decît în măsura în care a fost stabilit de oameni 
cu un nou partener, un Dumnezeu nou. Ca un lucru să fie nou, 
trebuie să nu fi fost niciodată adus public la cunoştinţă. în acest fel, 
tatăl ireal, tatăl cel bun, tatăl dorit, a ieşit vertiginos din anonimatul 
său prin vestea cea bună anunţată prin Cristos. 

Regimul Demiurgului, Dumnezeu al Legii, se găseşte în întregime 
conţinut în descrierea din VT. El se caracterizează prin ignoranţă, 
cunoaştere obştească (în contrast cu regimul Dumnezeului bun, com¬ 
plet necunoscut pînă la revelaţia Mîntuitorului), prin identificare cu 

lumea îngustă căreia-i este creator şi prin infama servitute umană a 
procreaţiei. Demiurgul nu-i esenţialmente rău şi împărăţia sa (lumea) 
nu este Răul. Ceea ce-1 face rău e modelul de comportament pe 
care-1 urmează. Caracteristica lui principală rămîne dreptatea lipsită 
de bunătate, o dreptate fără criterii fixe, supusă arbitrariului naturii 
sale tiranice. 

Lumea în întregul ei a fost construită de Demiurg din Materie. 
După Harnack (pp. 97-8), Materia ar fi rea; în fapt, ea nu-i decît 
inferioară, calitatea ei este rea. 

Actul cel mai abominabil al tragediei cosmice nu este crearea 
lumii, ci aceea a omului, modelat de Demiurg după propria sa 
imagine, dintr-o substanţă caducă, această „carne plină de excre¬ 
mente” care-1 face robul procreaţiei. Procreaţia nu-şi găseşte nici o 
scuză, fie că-i practicată liber, fie în interiorul acestui „comerţ 
neruşinat” (negotium impudicitiae) care este căsătoria. 

Cum Materia ţîşnise ex nihilo în cosmogonia marcionită, drama 
umanităţii se precizează prin intervenţia unui nou personaj: Cel 
Viclean, Lucifer, îngerul căzut al Demiurgului, prăbuşit în materie. 
Ca interpret literal al VT, căruia-i accepta întregul adevăr istoric 
după o cheie inversă, Marcion ar fi trebuit să accepte existenţa 
Diavolului. Să notăm că, dacă ar fi urmat un raţionament gnostic sau 
gnosticizant, l-ar fi putut transforma pe Diavol în reprezentant al 
regimului Dumnezeului bun; dimpotrivă, el a făcut din Diavol 
exponentul Răului şi partenerul Materiei - ceea ce face ca omul lui 
Marcion să fie mult mai de compătimit decît omul gnostic şi mani- 
hean, care sînt totuşi consubstanţiali cu transcendenţa prin prezenţa 
într-înşii a unei scîntei divine. în cea mai disperată dintre antropo¬ 
logii, Marcion alege să facă din om sărmana creatură a unui Demiurg 
debil, rătăcit de Cel Viclean şi respins, ca abject, de creatorul lui, el 
însuşi o fiinţă inferioară (Harnack, p. 105). Intervenţia ex machina 
a Diavolului îi permite lui Marcion să accepte relativa necesitate a 
justiţiei veterotestamentare, a Legii. Prin această întorsătură, el 
revine la paulicianismul pe care-1 părăsise prin postulatul celor două 
divinităţi. Cît de jalnică este însă situaţia acestui om pe care pînă şi 
un stăpîn atît de meprizabil ca Dumnezeul VT îl respinge ! Şi cît de 
uluitoare şi neaşteptată este vestea cea bună care-i permite să ajungă 
la un nivel de demnitate şi libertate pentru care, la drept vorbind, 
nici nu fusese creat! 

Regimul Dumnezeului bun este un dar perfect gratuit şi 
nemeritat, vestit şi adus oamenilor de Cristos. Ceea ce-1 caracte¬ 
rizează pe Dumnezeul cel bun este totala-i straneitate în raport cu 
lumea. El e tot atît de străin de genul uman pe cit acesta îi este lui 
de străin. Efect de straneitate, dar şi factor care generează în perpe¬ 
tuitate straneitatea, este faptul că Dumnezeul bun nu se manifestă în 
această lume : el e naturaliter ignotus. 

Pe cînd Demiurgul, divinitate inferioară, îşi are reşedinţa în 
primul cer. Dumnezeul bun, superior sau sublimior , locuieşte într-al 
treilea. El îşi merită titlul de „Tată” nu pentru că ar fi legat printr-un 
raport de paternitate, fie ea şi imaculată, de genul uman, ci pentru 
că este, la rîndul său, „Tată” (creator) al unei lumi imateriale şi 
inaccesibile. Acest Dumnezeu care domneşte în înălţimile universului 
se află despărţit printr-o distanţă infinită de cerul inferior unde 
rezidă Demiurgul acestei lumi, deus saeculi huius. 

în timp ce principala caracteristică a Dumnezeului inferior este 
dreptatea. Dumnezeul superior nu este decît bun - şi aceasta, într-un 
mod gratuit. El nu judecă. El s-a manifestat din milă faţă de genul 
uman, pentru a pune capăt servituţii faţă de Lege. A făcut-o trimi- 
ţîndu-1 pe Cristos pe pămînt. Inutil să reluăm aici datele docetismului 
marcionit, care nu merge pînă la negarea suferinţei şi a morţii lui 
Cristos pe cruce, urmată de coborîrea în Infern, locul inframundan 
unde Demiurgul îi aşază atît pe păcătoşii sortiţi chinurilor, cit şi pe 
cei drepţi în refrigerium- ul lor (Terţ. IV 34). Cristos nu i-a salvat pe 
Abel, Abraham şi Moise, drepţii din VT, căci ei respectaseră justiţia 
necruţătoare a Demiurgului, legea talionului. Dimpotrivă : la cobo¬ 
rîrea în Infern, Cristos i-a recuperat pe toţi cei care, după codul 
justiţiei demiurgice, meritau pedepse îngrozitoare. Dacă Cristos a 
golit sălaşul chinurilor de toţi cei ce nu l-au recunoscut şi slujit pe 
Demiurg, sălaşul recompensei, refrigerium, a rămas înţesat de 
drepţi; patriarhii, Moise, profeţii şi suita lor (Harnack, p. 131). Pe 
lingă asta, moartea lui Cristos pe cruce a eliberat genul uman, ţinta 
persecuţiilor Dumnezeului acestei lumi ( liberavit genus humanum : 
Terţ. V 11). Mesajul lui însă a avut prea slab ecou la evrei şi la 
iudeo-creştini, dintre care cei mai mulţi nu se vor bucura de salvare 
(non omnes salvi fiunt, sed pauciores omnibus et Judaeis et 
Christianis creatoris : Terţ. I 24). 

Antinomismul acestui Dumnezeu bun care aboleşte morala ar 
putea, conform unei logici foarte simple pe care ereziologii o observă 
neîntîrziat, să genereze la marcioniţi libertinismul. Cînd i se înfăţi¬ 
şează o asemenea ipoteză, răspunsul lui Marcion e prea puţin filo¬ 
zofic, dar clar: „Nici vorbă, departe de asta!”, Absit, absitl 
Marcionismul nu-i de genul libertin ci, dimpotrivă, encratit, pentru 
că salvarea adusă de Cristos nu se aplică prezentului, ci viitorului, 
de futuro, non de praesenti (Terţ. I 24). Din contra, prezentul 
comunităţii marcionite e sortit persecuţiilor şi oprobriului. Mesajul 
revoluţionar al Dumnezeului bun îl condamnă pe marcionit la o 
autenticitate radicală: el nu găseşte justificare în faţa instanţei 
mundane dominate de către Demiurg, ci împotriva ei. în ce putea 
însă spera acest supraom care nu numai că accepta, dar trebuia să-şi 
provoace propriul martiriu ? Devenit, prin adopţie, fiu al divinităţii 
bune căreia-i urma pînă la capăt mesajul eliberator, el aştepta 
judecata de apoi, care avea să însemne instaurarea domniei definitive 
a noului său Părinte. De altminteri, termenul de „judecată” nu se 
aplică decît la supuşii Demiurgului, căci Cristos nu judecă. Cei 
promovaţi la filialitatea Dumnezeului bun vor trece la viaţa eternă a 
îngerilor. Cit despre păcătoşi, ei vor fi daţi Demiurgului, care-i va 
alunga în flăcări. Lumea în întregime va pieri într-o conflagraţie 
finală, ducînd la autodistrugerea Dumnezeului-judecător, a cărui 
existenţă nu este de conceput fără aceea a lumii. Incendierea întregii 
fiinţe a lumii va marca instalarea domniei fără de sfîrşit a 
Dumnezeului străin şi milostiv. 

Biserica lui Marcion se afla la opusul unei comunităţi profetice. 
Era înzestrată cu o ierarhie funcţională, supusă aceleaşi discipline 
riguroase ca şi restul credincioşilor. în virtutea faptului că sexua¬ 
litatea celor ce suferiseră redempţiunea era socotită stinsă, femeile 
aveau acces şi ele la magisteriul bisericii. Membrii comunităţii 
practicau un ascetism sever şi renunţarea la căsătorie. Carnea şi 
vinul erau excluse din regimul lor alimentar, peştele era însă permis. 
Practica foarte strictă a postului se extindea şi asupra sabbatului. 
Morala marcionită era eroică în toate sensurile termenului. 

Această biserică misionară, care a fost, în a doua jumătate a 
secolului al Il-lea, singurul concurent redutabil al Marii Biserici, nu 

se deosebea, exterior, de ea. La mijlocul secolului următor, pericolul 
marcionit îşi pierduse puterea, după toate aparenţele din pricina 
moralei prea severe impuse credincioşilor. Mai tîrziu, rămăşiţele 
marcionismului occidental vor fi absorbite de maniheism. 

în Orient, situaţia s-a prezentat altfel. Marcionismul s-a menţinut 
aici pînă la mijlocul secolului al IV-lea. Cînd persecuţii repetate îl 
vor îndepărta de oraşe, se va face uitat la ţară. în secolul al V-lea, 
Theodoret din Cyr a convertit la ortodoxie, în dioceza lui, opt sate 
marcionite. După asta, urmele mariconismului dispar. 


4. Interpretări la Marcion 

Pînă în prezent, această interpretare pasionată a unui Marcion 
reformator raţionalist, propusă de Harnack, a rămas foarte influentă. 
Pe lingă asta, Harnack (p. 22) credea în originea evreiască a lui 
Marcion, remarcînd (Neue Studieri, p. 15) că exegeza sa literară a 
Bibliei, opusă hermeneuticii alegorizante a creştinilor, s-ar putea 
explica şi prin originea lui iudaică. Avînd în vedere antiiudaismul lui 
Marcion, ar fi vorba, în aparenţă, de un paradox. El a fost susţinut 
de Robert Smith Wilson ( Marcion , pp. 45-6) şi, mai de curînd, de 
R. Joseph Hoffmann ( Marcion , pp. 287-90), care radicalizează şi 
mai mult poziţia lui Harnack : Marcion ar fi pur şi simplu un teolog 
biblic care, refuzînd să aplice Bibliei un sistem de interpretare 
alegorică, remarcă numeroasele contradicţii conţinute în ea şi ajunge 
la concluzia că mesajele NT şi VT sînt incompatibile între ele şi că, 
în consecinţă, n-ar putea proveni de la unul şi acelaşi Dumnezeu. 

Mai există totuşi altă tradiţie a studiilor, ilustrată prin E.C. 
Blackman, F.M. Braun, Ugo Bianchi, B. Aland şi E. Muehlenberg, 
care preferă să vadă în Marcion un gnostic. Argumentele acestor 
autori variază : la Bianchi, ele sînt mai curînd de ordin tipologic ; la 
B. Aland, sînt de ordin istoric, întemeiate mai ales pe mărturia cărţii 
a patra din tratatul Contra sectelor al armeanului Eznik din Kolb, 
care-i atribuie lui Marcion (sau marcionismului din epoca lui: 
secolul al V-lea) o mitologie gnosticizantă (Harnack, pp. 374*-80*). 
Apare însă evident că acest mit tardiv nu poate prevala asupra unei 
întregi tradiţii ereziologice anterioare, care descrie sistemul lui 
Marcion în termeni de o mare simplitate. 

în fine, cercetări recente acordă mai mult credit afirmaţiei lui 
Tertulian după care Marcion ar fi mai curînd un filozof decît un 
creştin. J.G. Gager caută în special înspre partea epicureismului. 
Rămîne de netăgăduit, cum au văzut Robert M. Grant şi H.J.W. 
Drijvers, că Marcion a suferit influenţa medio-platonismului şi a 
distincţiei făcute de acesta între Dumnezeul suprem şi Demiurgul 
lumii. 


5. Dualismul lui Marcion 

Sistemul marcionit este, în intenţia autorului, bazat pe dualismul 
dintre Dumnezeul bun şi Demiurgul inferior, drept, dar nu bun. 
O primă contradicţie apare deja din faptul că originea Materiei nu 
este explicată: această substanţă de proastă calitate trebuie interpretată 
ca un al treilea principiu. Aşadar, dualismul radical al lui Marcion 
nu-1 opune de fapt pe Dumnezeul bun Demiurgului, ci Materiei: 
Demiurgul nu-i decît un intermediar. O a doua contradicţie apare în 
momentul în care Răul, aliat Materiei, capătă o existenţă separată; 
Diavolul este ipostaza lui, înger căzut din cetele celeste ale 
Demiurgului şi în conflict cu acesta. Apariţia Răului se explică deci 
printr-un dualism moderat , după o interpretare care nu diferă deloc 
de mitul căderii lui Lucifer din punctul de vedere „ortodox”. Pre¬ 
zenţa Diavolului conferă Materiei o forţă malefică la care ea, lipsită 
de reflecţie fiind, n-ar fi putut aspira de la sine. 

După cit se pare, Marcion n-a meditat defel asupra acestor două 
contradicţii ale doctrinei sale, semn că era mult mai interesat de 
exegeza Bibliei decît de coerenţa propriului său sistem. Am văzut că 
gnosticii adoptaseră în general poziţii mai precise cu privire la 
apariţia Materiei şi a Răului. Valentinienii le făceau pe amîndouă să 
derive fie din Sophia, fie din Demiurg (c/. supra, V 19), insistînd 
asupra naturii spirituale a Răului, fapt care-i conferă acestuia o 
neliniştitoare măreţie şi facultăţi speciale, precum preştiinţa. De nu 
cumva toţi ereziologii se înşală, nepăsarea doctrinală a lui Marcion 
apare ca foarte frapantă în comparaţie cu speculaţiile elaborate ale 
gnosticilor. 

Dacă vrem să definim doctrina lui Marcion prin „trăsături 
distinctive”, ea ar fi intr-adevăr dualistă, antiiudaică, encratită. 

docetistă şi chiar (incomplet) vegetarianistă. Dar dualismul ei nu se 
lasă definit decît în termeni complicaţi: împotriva intenţiei înseşi a 
autorului, opoziţia radicală Dumnezeu bun/Materie primează asupra 
opoziţiei de asemenea radicale Dumnezeu bun/ Demiurg. în sfîrşit. 
Răul apare prin „dualism moderat”, dar se instalează în Materie, 
căreia-i activează potenţialităţile rele: el este deci în mod radical 
Adversarul Dumnezeului bun. 

Coaliţia între Demiurg şi cuplul Materie/Rău nu-i nici ea paşnică, 
de vreme ce Răul este de asemenea Adversarul Demiurgului Drept, 
care l-a gonit din cerul lui. Dacă Demiurgul a putut colabora cu 
materia înainte de instalarea Răului în ea, o tensiune puternică s-a 
introdus în tot sistemul după apariţia Diavolului. Pentru că Răul este 
în mod evident disociat de Demiurg, avem de-a face cu o doctrină 
după toate semnele mult mai puţin antiiudaică decît a anumitor 
gnostici. Pe lingă asta, nici o formă de dualism gnostic nu exclude 
existenţa unei zone unde forţele binelui să poată întîlni forţele 
inferioare - fie că-i vorba despre pneuma sethienilor lui Ipolit, 
despre Sophia exilată din pleromă la gnosticii „moderaţi” sau despre 
„amestecul” din care provine lumea la maniheeni. în cazul lui 
Marcion, apare o separare completă între Dumnezeul bun şi un 
sistem tensionat compus din Demiurgul drept, aliat cu Materia - 
aliată a Răului - care este Adversarul Demiurgului. 

Dificultăţile nerezolvate prezentate de doctrina lui Marcion par 
să provină din însăşi simplicitatea ei şi din nepăsarea autorului mai 
curînd decît din subtilitatea lui, rezervată tratării problemelor tex¬ 
tuale referitoare la Biblie. în realitate, dualismul lui Marcion este 
mult mai puţin complex decît dualismul gnostic. 

în primul rînd, deşi vehiculează liber cîteva noţiuni generale şi 
elementare împrumutate din platonismul mediu, Marcion nu utili¬ 
zează totuşi nici un mit, gnostic sau de alt fel. Ceea ce are el în 
comun cu gnosticismul este exegeza inversă a Bibliei. Dar, în timp 
ce avem impresia că acest gen de exegeză provine, la gnostici, din 
supoziţiile dualiste prezente în miturile lor, la Marcion exegeza 
însăşi ajunge la consecinţe dualiste care devin punctul de plecare al 
unui sistem foarte simplu. 

Găsim şi altă diferenţă fundamentală între Marcion şi gnostici: 
cei din urmă integrează exegeza inversă a VT în mitul Demiurgului, 

astfel încît un feedback permanent se stabileşte între cele două 
discursuri; istoria Demiurgului atrage exegeza inversă, iar aceasta 
determină la rîndul ei episoadele din istoria Demiurgului. La 
Marcion lucrurile se prezintă încă o dată sub o lumină mai simplă, 
căci la el mitul Demiurgului şi exegeza inversă se confundă, de 
vreme ce acceptă adevărul istoric integral şi literal al VT. 

Cu aceasta încă n-am stabilit cele mai importante diferenţe care-1 
deosebesc pe Marcion de gnostici. Am văzut că gnosticii au o 
atitudine revoluţionară în raport cu inteligenţa ecosistemică, o atitu¬ 
dine care, acoperind o gamă variată de posibilităţi, îl aşază totuşi pe 
Creatorul lumii acesteia într-o poziţie întotdeauna inferioară în 
ierarhia ontologică. 

Situarea lui Marcion ar fi practic identică cu cea a unei clase de 
gnostici „moderaţi” care, deşi constată inferioritatea esenţială a 
Demiurgului, insistă mereu asupra distanţei uriaşe ce separă justiţia 
lui imperfectă de Rău. în timp ce problema inteligenţei ecosistemice, 
în ciuda numitorului comun menţionat mai sus, e supusă de gnostici 
unui tratament variabil, toate sistemele gnostice sînt de acord în ce 
priveşte formularea principiului antropic : omul este superior crea¬ 
torilor săi. în acest punct se află Marcion la antipodul gnosticilor : 
negînd inteligenţa ecosistemică, el acceptă totuşi datele tradiţionale 
ale principiului antropic - acest om a fost creat pentru această lume, 
lumea aceasta a fost creată pentru acest om, şi amîndoi sînt de-o 
extrem de proastă calitate. Pentru Marcion, nici o consubstanţialitate 
nu-1 leagă pe om de Dumnezeul bun; graţia acordată de acesta este 
un dar perfect gratuit, care nu presupune nici o înrudire între cei doi. 

Pe cînd gnosticismul este reprezentatul unui optimism antropo¬ 
logic unic în istoria ideilor occidentale, Marcion, dimpotrivă, profe¬ 
sează un pesimism antropologic ce rămîne în metafizica occidentală 
tot atît de singular. (Filozofii Evului Mediu tardiv nu constituie 
rivali serioşi, dar se opun interpretării creştine curente a principiului 
antropic : Dumnezeu, va spune Duns Scot, nu s-a încarnat propter 
nos homines, ci propter se ipsum.) 

în ciuda cîtorva asemănări frapante, sistemele gnostice şi doctrina 
marcionită reprezintă două tipuri de gîndire diametral opuse. Pe 
lingă asta, în timp ce ideea consubstanţialităţii omului cu trans¬ 
cendenţa acosmică îi apropie de gnostici de platonism, Marcion se 
distinge radical de ea, neadmiţînd nici o relaţie de înrudire între 

Dumnezeul său absolut străin şi om. Ca să reluăm jocurile de cuvinte 
ale lui Hans Jonas, va trebui observat aici că pentru gnostici 
Dumnezeu şi omul sînt străini, pe cînd pentru Marcion omul nu-i 
nicidecum străin de lume, nu se găseşte aici în Exil, nu merită 
împărăţia. 


6. Discipolii lui Marcion 

Marcion pune în mişcare un sistem înzestrat cu posibilităţi 
multiple. Discipolii îl vor exploata cu atît mai în voie cu cit maestrul 
însuşi nu fusese deloc atent la coerenţa doctrinei. 

Am remarcat că, o dată cel puţin, argumentaţia lui Tertulian este 
perfect logică atunci cînd îi obiectează lui Marcion că doctrina lui 
comportă nu două, ci mai multe principii (Adv. M. I 15). Această 
problemă căreia Marcion nu-i acordase suficientă atenţie îi va pre¬ 
ocupa pe toţi discipolii săi. Toţi par să-l trădeze în aceea că aplică 
Dumnezeului bun termenul de arche, „principiu”, în timp ce el nu-i 
propriu-zis, în gîndirea lui Marcion, principiul a nimic. 

Megetius postulează existenţa a trei archai în loc de doi: 
Dumnezeu cel bun, Demiurgul intermediar şi Diavolul sau 
Dumnezeu cel rău, corespunzînd respectiv cu creştinii, evreii şi 
păgînii (Harnack, p. 165). Este o raţionalizare previzibilă a siste¬ 
mului marcionit, care elimină una dintre contradicţiile lui cele mai 
evidente - alţi ereziologi, mai nesofisticaţi, nici nu se ostenesc s-o 
facă, atribuind dintr-o dată marcionismului trei principii (ib ., 
pp. 166-7). 

Ipolit (X 19) menţionează de asemenea discipoli ai lui Marcion 
care profesează o doctrină cu patru principii (Dumnezeul bun, 
Demiurgul, Materia, Răul). Este altă modalitate de a înlătura contra¬ 
dicţiile maestrului. 

O altă problemă suscitată de doctrina lui Marcion este existenţa 
a doi Mesia, reprezentîndu-i respectiv pe Dumnezeul bun şi pe 
Demiurg. Un discipol asirian menţionat de Ipolit (VII 31; X 19), pe 
numele său Prepon, îi concentrează pe amîndoi intr-un singur Crist, 
„intermediar între bine şi rău” (mesos tis ân kakou kai agothou), 
care este astfel liber de rău, dar şi de bine (Harnack, p. 167, n. 333). 

între discipolii lui Marcion, cel mai important rămîne fără 
îndoială Apelles, care-şi elaborează propria doctrină şi o predică în 
Alexandria (ib ., pp. 177-96). Raportările ereziologilor au defor¬ 
mat-o. în realitate, Apelles, căruia creştinul Rhodon i-ar fi descoperit 
incapacitatea de argumentaţie logică, era prea subtil pentru inter¬ 
locutorul său şi, dacă nu mai subtil, cu siguranţă mai filozof decît 
Marcion însuşi. 

Apelles a compus o operă în treizeci şi opt de cărţi, intitulată 
Silogisme , care avea drept scop refutarea, printr-un raţionalism 
obstinat, a fabulelor din VT. împotriva lui Marcion, Apelles nega 
existenţa a două principii, insistînd asupra monarhiei lui Dumnezeu. 
Revenind la soluţia „protognosticilor”, el atribuia crearea lumii 
unui înger, numit Domn. Dar acest înger nu era Demiurgul mar- 
cionit. Răul însuşi îşi manifesta prezenţa încarnîndu-se intr-un alt 
înger (praeses mali ), spirit al minciunii, care este Dumnezeul VT şi 
al iudeo-creştinilor. 

Conform doctrinei curente a vehiculului astral al sufletului (cf. 
Experiences, pp. 119-44), Apelles atribuia trupului lui Cristos o 
alcătuire din pure elemente stelare. 

Apelles a trimis-o în misiune la Roma pe profetesa lui, Filomena, 
ale cărei revelaţii le aprecia atît de mult incit le fixase în scris într-o 
operă intitulată Phaneroseis (Harnack, pp. 190-4). 

îl vedem aşadar pe Apelles continuînd să predice marcionismul 
intr-un spirit în acelaşi timp mai înverşunat antiiudaic (Dumnezeul 
VT este Diavolul), dar şi mai conform cu doctrina iudeo-gnostică a 
îngerului creator. Criza de respingere manifestată de Pavel faţă de 
Lege se amplifică la Marcion şi îşi atinge punctul culminant la 
Apelles. 

Capitolul VII 

Mitul maniheist 


Nous tremblons au-dessus de vous, livide armee, 
Et de votre feu noir nous sommes la funiee. 

Victor Hugo 


1. Cosmogonia 

„La început erau două substanţe distincte şi contrarii {in exordio 
fuerunt due substantiae a sese divisae ). Întîi Dumnezeu Tatăl, ocu- 
pînd împărăţia de lumină, perpetuu prin originea-i sfîntă, minunat 
prin putere, adevărat prin însăşi natura sa, mereu exultant prin 
propria-i eternitate, posedînd înţelepciunea şi atributele vieţii, printre 
care cuprinde şi cele douăsprezece membre ale luminii sale, adică 
bogăţiile debordante ale propriului său regat. în plus, în fiecare din 
membrele sale sînt închise nenumărate, uriaşe comori, cu miile. Or, 
Tatăl, care este cel dinţii prin gloria sa şi de necuprins prin măreţie, 
posedă, uniţi cu sine, eoni preafericiţi şi glorioşi, ale căror număr şi 
durată nu pot fi socotite. Cu ei vieţuieşte acest Părinte şi Creator 
sfînt şi luminos şi în împărăţiile lui nobile nu se află nici săraci, nici 
bolnavi. Atît de bine întemeiate pe un pămînt luminos şi preafericit 
{supra lucidam et beaîam terram) sînt împărăţiile sale, încît nimeni 
nu le poate niciodată clinti sau răsturna. 

Învecinîndu-se cu o parte sau o latură a acestei ţări sfinte şi 
luminoase, se afla ţara tenebrelor, adîncă şi uriaşă ( tenebrarum terra 
profunda et immensa magnitudine) , unde se găseau corpuri de foc, 
adică un fel de fiinţe ciumate. Acolo se întindeau tenebrele nesfîrşite, 
emanate din aceeaşi natură, cu vlăstarele lor nenumărate; şi mai 

încolo se găseau ape nămoloase şi furioase cu locuitorii lor, agitate 
de vînturi de o violenţă cumplită, ridicate de principele lor şi de 
părinţii lor. Venea apoi regiunea de foc coruptibil, cu conducătorii şi 
popoarele ei. De asemenea se afla, în mijlocul acestei regiuni, o 
rasă cuprinsă de ceţuri şi de fum în care sălăşluia principele şi 
conducătorul ei crud, înconjurat de nenumăraţi principi cărora el 
însuşi le era inspirator şi origine. Acestea erau cele cinci naturi ale 
ţării ciumate ( terrae pestiferele)... 

...Tatăl luminii preafericite cunoştea primejdia unei întinse şi 
pustiitoare întinări care stătea să ţîşnească din tenebre asupra sfinţilor 
săi eoni ( saecula ), dacă nu ar fi pus împotrivă vreo însemnată şi 
ilustră divinitate, mare în putere, datorită căreia să fie supusă şi 
nimicită stirpea întunecată şi să fie adusă, prin această nimicire, o 
tihnă veşnică locuitorilor luminii...” (Augustin, Contra Epistula 
Fund. XIII 182-3, pp. 423-5; XV 184, pp. 429-30; Contra Fel. 
XIX 533, p. 695, după trad. Jolivet şi Joujon, cu cîteva modificări). 

Aceste pasaje provin dintr-o traducere latină folosită de Augustin, 
din Epistula Fundamenti a lui Mani, Geneza maniheistă. între nume¬ 
roasele expuneri ale mitului maniheist, cea conţinută în cartea a Xl-a 
din Scoliile lui Theodor bar Konaî, episcop nestorian în Kashkar la 
cumpăna secolelor al Vl-lea şi al VH-lea, se foloseşte de aceeaşi 
sursă. „înainte de existenţa cerului şi a pămîntului şi a tot ce se află 
în ele, spune Theodor, erau două principii: unul bun, celălalt rău. 
Principiul bun locuieşte în ţara de lumină ( athră de nuhră) şi se numeşte 
Părintele măreţiei” (după trad. Pognon, în Cumont, Recherches I, 
pp. 7-8). Iar Sever, patriarhul Antiohiei (512-18), condamnat în 536 
ca monofizit, precizează în Omilia a CXXIII-a că Lumina ocupă 
regiunile aflate în Orient, în Occident şi în Nord, pe cînd întunericul, 
Arborele Morţii, ocupă regiunile meridionale. El este reprezentat în 
general ca un triunghi negru al cărui vîrf se înfige, prin partea de 
jos, în întinderea nesfîrşită a Luminii şi a cărui masă se continuă 
spre Sud. în redactarea pe care o dă mitului, Sever nu foloseşte 
Epistula Fundamenti, ci o altă sursă, probabil Cartea Uriaşilor, 
folosită înainte de Titus din Bostra (după 370; copiată de Epifaniu, 
Pan. 66, 14), după aceea de Theodoret din Cyr într-a sa Prezentare 
pe scurt a minciunilor ereticilor (Kugener, Rech. II, pp. 152-72). 

La această sursă urcă probabil comparaţia lui Sever (p. 97 Kugener): 
„Diferenţa care separă cele două principii este la fel de mare ca 
(aceea existentă) între un rege şi un porc. Unul (Binele) trăieşte în 
locuri care-i sînt proprii, precum un palat regesc, celălalt (Răul), în 
felul porcului, se lăfăie în mîzgă, se hrăneşte şi se desfată cu 
putreziciunea sau stă cuibărit ca un şarpe în bîrlogul său.” Natura 
Luminii este înţelepciunea, cea a întunericului - nebunia, spune un 
text chinez ( Tratite 1913, pp. 114-16). 

„Substanţe” sau „principii” ( archaî ), Lumina şi întunericul sînt 
increate, fără de început (Titus din Bostra, Adv. Man. I 6), nu sînt 
„rădăcini” ( rhiza) unul pentru celălalt (Sever, p. 90 K). Augustin şi 
al-Nadim nu vorbesc de vreun obstacol între cele două împărăţii. 
Sever (p. 103) precizează că Arborele Vieţii este separat la sud de 
Arborele Morţii printr-un zid, „ca să nu-i prilejuiască vreo dorinţă 
Arborelui Rău care se află la sud” şi pentru a evita ca Arborele 
Binelui să fie zbuciumat şi „expus pericolului” (ib. , p. 104). Titus 
din Bostra (I 7 ; cf. Alfaric, Ecritures II 24) vorbeşte despre un zid 
de aramă. 

Acea terra lucida (athră de nuhră) a Tatălui - numit şi Regele 
Paradisului sau al Universului - de Lumină ( maliku janăni [’âlami] 
’n-nilr ) are cinci compartimente sau „sălaşuri” ( shekinătă ): 
Inteligenţă, Raţiune, Gîndire, Reflectare, Voinţă, pe care Epifaniu 
(Pan. 66, 28) le redă în greacă prin nous, ennoia, phrânesis , enthy- 
mesis, logismos, iar traducerea latină a Actelor lui Archelaus prin 
mens, sensus, prudentia, intellectus, cogitatio (X 1 p. 15, 10-11, 
24-5 Beeson). O listă uşor diferită apare în Fihrist de al-Nadim 
(IX 1, p. 777 Dodge). 

Aceste pentade care, după cum a observat Michel Tardieu, organi¬ 
zează întregul sistem maniheist, nu se împacă bine cu cei 12 eoni 
despre care vorbeşte Epistula Fundamenti. Cei din urmă formează o 
tetradă de eoni grupaţi cîte trei (şi nu o triadă de grupuri de cîte 
patru, cum crede S.N. Lieu, p. 9 : Aug., C. Faust. XV 5) - ceea ce 
explică de ce Tatăl este numit „cu patru chipuri”, tetraprosâpos, şi 
justifică poate de asemenea cele patru atribute - Divinitate, Lumină, 
Putere şi înţelepciune - pe care i le acordă o sursă partă (Lieu, p. 9). 
Nu există însă nici vreo diadă formată din Tată şi Marele Spirit, nici 
triadă de eoni, nici o a doua pentadă de elemente ( stoicheîa ) pure, 

cum crede S.N. Lieu (pp. 9-10): acestea vin doar mai tîrziu, cînd 
de la Tatăl va fi emanat (probăllein, produxit ) Mama celor Vii 
(emma de hayye) (cf. Acta Arch. VII, p. 10 Beeson). 

împărăţia întunericului se organizează după o simetrie antitetică 
în raport cu Ţara strălucitoare : ea este Materie (hyle : Sever, p. 90 K.; 
Theodoret Haer. Fab. Comp., PG 83 col. 377b), posedă cinci 
membre sau lumi ( ’ălam ), „cele cinci compartimente ale Răului” {tă 
pente tou kakou tamieîa : Simplic. In Enchirid. 27), acele antra 
elementorum Fum, Foc, Vînt, Ape, întuneric : a lins tenebris, aliud 
aquis, aliud ventis, aliud igni, aliud fumo plenum, malum esse animalia 
in illis singulis nata elementis, serpentia in tenebris, natantia in aquis, 
volatilia in ventis, quadrupedia in igne, bipedia in fumo (Aug., De 
morib. Man. II 9, 14). Fihrist- ul lui al-Nadim (p. 777 Dodge) dă 
liste uşor diferite : Nori, Flacără, Vînt Pestilenţial, Otravă, întuneric, 
sau încă : Fum, Flacără, întuneric, Vînt Pestilenţial, Nori. 

Cit despre Principele Tenebrelor în împărăţia sa, obiect al unui 
excelent studiu de H.-Ch. Puech ( Sur le manicheisme, pp. 103-51), 
al-Nadim îl descrie astfel (p. 78 Dodge): „Capul lui seamănă cu cel 
al unui leu, trupul lui este ca trupul unui dragon (mare şarpe), aripa 
asemeni aripii unei păsări, coada precum coada unui şarpe mare şi 
cele patru picioare precum picioarele unui animal de povară.” Este, 
evident, Ialdabaoth din Apocalipsa lui Ioan, „şarpe cu gură de leu, 
cu ochi scînteietori de foc” (cf. supra, V 1), adaptat la pentada 
elementelor al căror stăpînitor este : „Capul lui are înfăţişarea unui 
leu ieşit din lumea Focului; aripile şi umerii lui seamănă cu cele ale 
vulturului, potrivit cu imaginea fiilor Vîntului; mîinile şi picioarele 
lui sînt de demoni, după imaginea fiilor din lumea Fumului; pînte- 
cele lui seamănă cu al şarpelui, după imaginea fiilor din lumea 
întunericului; coada este cea a peştelui care aparţine de lumea fiilor 
Apei” ( Kephalaion 27,1 77, 25 sq. Polotsky ; după trad. din Puech, 
p. 105). Şi încă : „în ce-1 priveşte pe Regele întunericului, are cinci 
forme în el: capul lui are înfăţişare de leu; mîinile şi picioarele - 
de demoni şi de spirite rele ; umerii lui - figură de vultur; coada - 
figură de peşte” (ib., 6 I 39, 12 sq., după trad. Puech, p. 107). 
Acelaşi text aşază cîte un Arhonte în fiecare din cele cinci lumi, 
conform următorului tablou de corespondenţe (Puech, pp. 108-9). 

Lume 

Arhonte 

Metal 

Gust 

Greşeală 

1. Fum 

? 

Aur 

Sărat 

Astrolatrie 

2. Foc 

Leu 

Aramă 

Acru 

False religii care 

3. Vînt 

Vultur 

Fier 

înţepător 

venerează focul 
Idolatrie, cult 

4. Apă 

Peşte 

Argint 

Dulce 

al imaginilor 
Secte baptiste 

5. întuneric 

Şarpe 

(dragon) 

Plumb 
şi cositor 

(fad?) 

Divinaţie, 

posesiune oraculară 


Formele arhonţilor corespund clasificării animalelor pe care am 
întîlnit-o la Augustin, reluată şi în altă parte : „în fum s-au născut 
animalele bipede...; în întuneric, reptilele ; în foc, patrupedele ; în 
apă, peştii; în vînt, zburătoarele” {De Haer. 46; Puech, p. 127 ; 
cf. Contra Epist. Fund. 31). 

Cei cinci arhonţi sînt ca viermii din cei cinci Arbori ai Răului 
(C. Faust. VI 8), provenind fiecare din propriul său element. 
Arhontele suprem reprezintă chintesenţa genurilor animale, a celor 
cinci elemente şi a arhonţilor provinciali care le prezidează; uneori 
însă e considerat pur şi simplu ca arhontele biped al lumii de ceaţă 
şi fum (Puech, pp. 133 sq.). în Occidentul creştin a fost identificat 
cu Diavolul, în Islam cu Shaytan sau cu Iblis, în Iran cu Ahriman, la 
uiguri cu Shimnu sau Shamnu; în documentele iraniene şi paleo- 
turceşti este de asemenea Az, „încarnare feminină şi diabolică a 
concupiscenţei”, în chineză este t’an-mo, „demon al poftelor rele” 
(Puech, pp. 138-9). 

Putem să ni-i reprezentăm pe locuitorii împărăţiei întunericului 
prin analogie cu instinctele cele mai josnice; ei se cunosc puţin 
între ei (Sever, pp. 121-3 K) şi, cum sînt „plini de o răutate totală”, 
sînt dezbinaţi (ib ., pp. 117-18) şi se găsesc în război permanent unii 
cu alţii (Theodoret, PG 83 col. 377b). Luptîndu-se mereu, puterile 
întunericului ajung la graniţa cu Lumina, iar aici lăcomia lor comună 
faţă de aceasta se dovedeşte mai tare decît discordia lor : ele pornesc 
toate la asaltul ţării strălucitoare. „Toate membrele Arborelui 

întunericului, care este Materia corupătoare, au pornit aşadar 
împreună cu multe puteri al căror număr este imposibil de spus. 
Toate erau îmbrăcate în materia focului (sau «în materie şi foc»; 
cf. puri kai skotâ la Titus din Bostra I 22). Şi aceste membre erau 
diferite. Unele, intr-adevăr, aveau corpuri dure şi o mărime nesfrr- 
şită; altele, incorporale şi intangibile, aveau totuşi o tangibilitate 
subtilă, ca demonii şi spectrele fantasmelor. După ce s-a ridicat, 
toată materia a pornit cu vînturile, cu furtunile, cu apele, demonii, 
fantomele, principii şi puterile ei, toţi căutînd cu grijă felul cum să 
se introducă în Lumină” (Sever, pp. 125-6). 

Cuprins poate de teamă, cum afirmă Theodoret şi Simplicius 
(. InEpict. Enchirid. 27), Părintele Măreţiei se află în faţa unei 
alegeri: să-i trimită la luptă pe cei cinci eoni ai săi de Lumină sau 
să creeze alţii. Theodor bar Konaî crede că eonii, fiind făcuţi pentru 
pace, n-ar fi putut interveni; sursa folosită de al-Nadim precizează 
că „războinicii lui erau în stare să-l învingă (pe Regele întunericului), 
dar el (Părintele Măreţiei) dorea să aibă ce-i mai bun prin el însuşi” 
(pp. 778-9 D). De aceea hotărăşte să lupte singur. Ca să se pregă¬ 
tească, o cheamă întîi pe Mama celor Vii (emmâ de hayye ), aceasta, 
la rîndul ei, îl cheamă pe Protoantrop ( ’nashâ qadmâyă). Proto- 
antropul îşi cheamă cei cinci fii, elementele pure, care se opun 
elementelor impure ale Regelui întunericului: „...aerul limpede - 
fumului, vîntul răcoritor - celui torid, lumina - tenebrelor, apa vie 
- apei întinate, focul care încălzeşte - focului devorator” (Cumont, 
Rech. I, p. 172; variantă în Act. Arch. VII p. 10 B); sau, după 
al-Nadim, eterul sau zefirul, vîntul, lumina, apa şi focul. Din 
elemente, Părintele „şi-a făcut armură. S-a împodobit întîi cu eterul, 
a folosit apoi lumina fără teamă (al-mushayya ’) drept ham pentru 
eter (zefir), apoi a încins lumina cu praf umed şi a acoperit-o cu 
suflul vîntului. Luînd în mină focul ca scut şi ca lance, coborî 
repede şi se opri la linia despărţitoare, lingă combatanţi. Atunci 
bătrînul Diavol, Iblls al-Qadlm, s-a întors la cele cinci principii ale 
sale, care sînt focul, flacăra, întunericul, vîntul pestilenţial şi ceaţa 
şi s-a înarmat cu ele, făcîndu-şi din ele pavăză” ( Fihrist IX 1 
p. 779 D). 

Regele întunericului pune stăpînire pe trimişii Luminii şi-i 
înghite, fără să-şi dea seama că această hrană este toxică pentru el. 

Fiii lui Dumnezeu se regăsesc lipsiţi de inteligenţă, ca muşcaţi de un 
cîine turbat sau de un şarpe veninos. Protoantropul îşi redobîndeşte 
cunoştinţa şi i se adresează de şapte ori Părintelui Măreţiei, care 
trece atunci la o a doua creaţie, invocîndu-1 pe Prietenul Luminilor 
(habblb nahire), care-1 invocă pe Marele Arhitect ( băn rabbci ; 
sogdianul B’myzd, „Dumnezeu-Splendoare” - probabil b’m con¬ 
fundat cu băn ; palii. nwhshr’pwryzd, „Dumnezeul care creează noi 
eoni”; partul nwg(s) [hr’fwryzdyg] ; chin. zao xin xiang 
„Constructorul Noii Glorii” ; Bryder, p. 99), iar acesta cheamă 
Spiritul Viu (ruhă hayyă ; Epifaniu : zon pneuma ; Acta Archelai : 
Spiritus vivens \ pahl. Mihr Yaz.d ; chin. jing feng „Vînt pur”). Iar 
Spiritul Viu, înzestrat cu inteligenţă, raţiune etc., cheamă cîte un fiu 
de la fiecare din cele cinci membre ale sale, după cum urmează: 

- de la Inteligenţă, pe Splenditenens (Aug. C. Faust. XV 5-6; 
sir. sefath ziwă ); 

- de la Raţiune, pe Marele Rege de Onoare ( malkă rabbă 
d’igără ); 

- de la Gîndire, pe Adamas de Lumină ( Adamas nuhră) ; 

- de la Reflecţie, pe Regele Gloriei ( melekn shubha) ; 

- de la Voinţă, pe Purtător (săbia), numit de asemenea Omofor 
(, homophorus : Act. Arch. 8 13 B; cf. Cumont, Rech. 169-75) 
şi, cel mai adesea, Atlas, care poartă Pămîntul pe umerii lui. 

Iată episodul, în rezumat, la Augustin (C. Faust., XV 6; 
cf. XX 10): „Splenditenentem magnum sex vultus et ora ferentem 
micantemque lumine, et alterum regem honoris angelorum 
exercitibus circumdatum, et alterum Adamantem heroem belligerum, 
dextra hasta tenentem et sinistra clipeum, et alterum glorioswn regem 
tres rotaş impellentem ignis aquae et venti, et maximum Atlantem 
mundum ferentem humeris, et eum, genu flexo, brachiis utrimque 
secus fulcientem.” 

Cei cinci războinici din A Doua Creaţie ajung în Ţara întu¬ 
nericului, unde Protoantropul cu cei cinci fii ai săi fuseseră înghiţiţi 
de puterile Răului. Spiritul Viu lansează un strigăt (Chemare); 
vocea i se face ca un paloş ascuţit cînd îi vorbeşte Protoantropului, 

care-1 aude şi-i dă un Răspuns. Divinităţile Chemare şi Răspuns urcă 
la Spiritul Viu şi la Mama celor Vii (cf. Puech, pp. 38 sq.). Actele 
lui Archelaus (VII 4-5 pp. 10-11 B), mult mai succinte de altfel decît 
Theodor bar Konaî, precizează că Spiritul Viu l-a scos pe 
Protoantrop din întuneric întinzîndu-i mina dreaptă : „...şi de aceea 
maniheeni, cînd se întîlnesc, îşi dau mina dreaptă în virtutea acestui 
semn ( semeîou chărin), [pentru a arăta] că au fost eliberaţi din 
întuneric; căci în întuneric sînt toate ereziile (in tenebris enim 
omnis haeresis esse : pp. 11, 3. 15)”. Omorîndu-i pe Arhonţii 
întunericului, fiii Spiritului Viu le aduc carcasele la Mama celor Vii; 
din pielea lor, ea construieşte unsprezece (zece, la al-Nadim IX 1 
p. 781) ceruri, iar corpurile le aruncă în întuneric, unde formează 
opt pămînturi. în timp ce, pentru Theodor, rolul de Demiurg al 
Lumii îi este conferit Mamei celor Vii, Actele lui Archelaus (VIII 1 
p. 11) şi alte surse (Puech, p. 43) îl atribuie Spiritului Viu, care 
împarte în trei substanţa luminoasă reţinută în Tenebre : „cea care 
n-a suferit «amestecul» formează Soarele şi Luna; alta, doar parţial 
afectată, dă stelele; eliberarea părţii a treia, cea mai contaminată, 
va cere mai multe artificii şi mai mult timp” (Puech, p. 43, bazat 
aici pe Alexandru din Lycopolis). 

După Ioan Damaschinul (C. Man. 29), „elementul” pămînt 
provine din carnea Arhonţilor, pe cînd munţii, structurile stîncoase, 
provin din oasele lor. Motiv pentru F. Cumont ( Rech . I, p. 27) de a 
conchide: „Astfel toate componentele naturii care ne înconjoară 
provin din cadavrele imunde ale puterilor răului. Rareori pesimismul 
a găsit o imaginaţie mai pătrunzătoare.” Iar Hans Jonas adaugă 
încă : „Pesimismul maniheist a inventat aici expresia imaginară cea 
mai ascuţită posibilă pentru a-şi traduce viziunea negativă a lumii: 
toate părţile naturii care ne împresoară provin din cadavrele necurate 
ale puterilor răului” ( Rel. Gnost., p. 295). Judecată fără îndoială 
grăbită, căreia îi vom examina mai departe (§ 5) limitele şi scăderile. 

După ce Spiritul Viu şi-a îndeplinit misiunea demiurgică şi lumea 
a fost creată, fiecare dintre cei cinci Fii ai Spiritului a primit o 
funcţie în sistem, acesta fiind pus sub supravegherea marelui Rege 
de Onoare, instalat în cer. Splenditenens, cu rol mai important, ţine 
hăţurile celor „cinci zei strălucitori”, pente noeră phenge din 
Formula de abjurare , totuna cu cele cinci elemente pure (Fiii 



202 


I.P. CULIANU 


Protoantropului) înghiţite de Arhonţi {cf. Aug. C. Fausî XV 5 : 
„Spleditenentem ponderatorem dicis capita elementorum tenere 
mundumque suspendere” ; cf. XX 9 şi F. Cumont, Rech. I, 28); 
Atlas, Omoforul, aplecat, poartă pămînturile pe umeri. 

Vom reveni la structura foarte complicată a cosmosului maniheist 
în paragraful consacrat polemicii antiastrologice, aflată în centrul 
acestei cunoaşteri „ştiinţifice” a lumii pe care maniheismul îşi 
propune s-o desăvîrşească. 

După Theodor bar Konaî, din Lumina recuperată de Spiritul Viu 
care se arată Arhonţilor ar proveni Soarele şi Luna; episodul îl 
anticipează pe cel al „seducerii Arhonţilor”, de care vorbesc alte 
izvoare (§ 2). Oricum, Spiritul Viu face Soarele din Focul bun ( ex 
igne bono ), din Apa bună {ex bona aqua : Aug. De haer. 46), Luna, 
„navă a apelor vitale” {navis vitalium aquarum : De nat. Boni 44). 
Pe lingă aceste două nave cosmice strălucitoare {lucidae naves), el 
construieşte trei Roţi {rotae), ale Vîntului, Apei şi Focului, puse în 
mişcare de Regele Gloriei {Gloriosum regem tres rotaş impellentem 
ignis aquae et venti: C. Faust. XV 6). Funcţia acestor Roţi - ele 
formează un fel de moară de apă - este de a recupera Lumina 
împrăştiată în lume şi de a o transporta pînă la nave, ca şi de-a 
arunca în partea cea mai de jos a lumii resturile Arhonţilor cereşti 
(am întîlnit deja descrierea unui proces similar în tratatul gnostic 
Pistis Sophia ). 

Mecanismul imaginat are drept scop să ia în stăpînire a treia 
parte a Luminii, cea mai contaminată şi deci cel mai greu recupe¬ 
rabilă ; el va fi supravegheat de fiinţele din A Treia Creaţie. Rugat 
de Mama celor Vii, de Protoantrop şi de Spiritul Viu, Părintele 
suprem îl evocă pe Tertius Legatus (Evodiu, De fide, 17), al Treilea 
Trimis (sir. izgaddă, gr. presbeutes ho trîtos), numit şi Fecioara de 
Lumină {ho parthenos ton phdtos: Form. Abj.), Androgin {ten 
arrheniken Parthenon, he ton phdtos legomene thugater : Theodoret 
din Cyr I 26), Masculofemina (Filastru, De haer., 61). La rîndul 
său, Tertius Legatus evocă douăsprezece Fecioare sau Virtuţi (Aug. : 
virtutes, gr. aretaî, sir. ’yade): Regalitate, înţelepciune, Victorie, 
Persuasiune, Puritate, Adevăr, Credinţă, Răbdare, Echitate, Bună¬ 
tate, Justiţie, Lumină. Legatus locuieşte în Soare şi Fecioarele sînt 
piloţii navei celeste {Act. Arch. 13 pp. 21, 11). După Theodor bar 

Konaî, prima poruncă a lui Tertius Legatus este ca Marele Băn să 
construiască un nou pămînt şi să urce pe el cele trei Roţi. Ele sînt 
puse în funcţiune, navele se mişcă şi astfel începe procesul de 
recuperare a luminii împrăştiate în lume. 


2. Seducerea Arhonţilor 

Un mit care are numeroase corespondenţe gnostice, derivate 
probabil chiar din maniheism, este povestit de mai multe surse 
(Act. Arch. IX p. 13 = Ep. 66. 32 ; Theodoret din Cyr V 10 ; Cyril 
din Ierusalim, Cateches, VI 34; Titus din Bostra I 17. II 56 ; Farm. 
Abj. ; Efrem Şirul; Orosio, Commonit. 2, despre priscilienii din 
Spania; Aug. C. Faust. XX 6; Evodiu, Defide 14-17 ; cf. Cumont, 
Rech. I, pp. 54-68). 

în versiunea cea mai comună, Tertius Legatus, pentru a-i provoca 
pe Arhonţi să elibereze o parte din Lumina înghiţită, îşi face apariţia 
în mijlocul cerului. Arhonţilor masculi li se arată sub forma unei 
preafrumoase Fecioare goale, iar Arhonţii femele îl văd ca pe un 
tînăr seducător în nuditatea sa. La Augustin şi la discipolul său 
Evodiu, protagonistele apariţiilor sînt cele douăsprezece Virtuţi 
(cf. Alfaric, Ecritures II, pp. 45 sq.). Arhonţii sînt cuprinşi de 
dorinţă : masculii, care ar vrea să posede Fecioara de Lumină, „urlă 
de luxură şi sudoarea curge de pe corpurile lor gigantice: este 
ploaia care cade pe pămînt în vuietul furtunilor” (Cumont, Rech. I, 
p. 54). Descrierea lui Augustin precizează mai clar scopul opera¬ 
ţiunii (Alfaric, loc.cit.) : „în faţa acestei viziuni atrăgătoare, puterile 
rele îşi sporesc ardoarea şi concupiscenţa. Legătura gîndurilor lor 
detestabile se desface imediat şi sufletul viu care rămînea închis în 
membrele lor aflîndu-se eliberat, fuge şi se amestecă în aerul foarte 
pur. Sufletul se purifică aici complet. Apoi urcă în navele luminoase 
care au fost pregătite pentru a-1 îmbarca şi a-1 conduce în patria lui. 
Iar resturile care păstrează putreziciunea rasei duşmane coboară în 
bucăţi mici, cu focul şi căldura, şi se amestecă în arbori, în plante 
şi în toate seminţele, colorîndu-se în nuanţe diferite.” 

Versiunea lui Evodiu (De fide 14-16), precizînd că substanţa 
degajată din Arhonţi este ejaculată per genitalia, nu contrazice 

sursele care vorbesc în primul rînd despre sudoare: toate umorile 
Arhonţilor conţin o parte de Lumină, împreună cu o parte din 
Păcatul dorinţei. Legatus, retrăgîndu-se din cer, separă cu grijă cele 
două părţi, lăsînd să recadă Păcatul asupra Arhonţilor, care refuză 
să-l primească. Păcatul se divide atunci într-o parte care cade pe 
pămîntul uscat, transformîndu-se în cinci Arbori din care derivă 
toate plantele, şi o parte care cade în apă, devenind un monstru 
asemănător cu Regele întunericului. Un fragment pahlavi (M7981 
I = T III260bI; Asmussen, Man. Lit., pp. 124-5) relatează această 
secvenţă a mitului: „Plantele şi florile şi mirodeniile şi speciile fără 
boabe şi toate felurile de legume au fost semănate şi au crescut. Şi 
în ele, Az (= Marele Arhonte) şi-a amestecat propria-i substanţă. Şi 
din această parte care căzuse intr-un lac a apărut un monstru duşmă¬ 
nos şi oribil. El s-a tîrît afară din lac şi a început să facă păcate prin 
lume... Zeul Mihr ( = Spiritul Viu) a trimis atunci, din cei cinci zei 
creaţi de el (= cei cinci Fii), un zeu cu patru nume (=Adamas de 
Lumină), care întinse monstrul peste toată regiunea din nord, de la 
est la vest, îşi puse piciorul deasupra, îl răsturnă şi se urcă pe el, 
astfel ca în lume să nu mai fie păcat. Şi el (Mihr) l-a făcut pe acest 
zeu (Adamas) conducător al cosmosului întreg, al cerului şi al 
pămîntului, (al Nordului) şi al Răsăritului, al Sudului şi al Apusului, 
pentru ca el să ocrotească lumea.” în versiunea lui Theodor bar 
Konaî, Adamas pur şi simplu îi străpunge monstrului inima cu o 
lance. 

Viaţa vegetală precedă viaţa animală. Aceasta provine de la 
Arhonţii feminini, Fiice ale întunericului legate de firmament şi 
rămase însărcinate de la vederea luminoasă a lui Adamas. Din cauza 
ameţelii provocate de mişcarea sferei, Arhontesele nasc avortoni 
care cad pe pămînt, se hrănesc cu mugurii celor cinci Arbori, 
copulează şi zămislesc animalele : „Aceasta este, spun ei, originea 
a toată carnea care se mişcă pe pămînt, în apă, în aer” (Hinc esse 
dicunt originem carnium omnium, quae moventur in terra, in acqua, 
in aere : Aug. C. Faust. VI 8 ; cf. De morib. Man II 9, 14. 18. 61). 
Dar în felul acesta, asimilînd concupiscenţa închisă în Arbori, 
avortonii se transformă: ei devin monştri şi Asreshtărs, o clasă 
neidentificată de demoni feminini (cf. supra. Asmussen, p. 125). 
Instigată de Regele întunericului, toată această faună infernală va 

conspira, într-un gigantic proces orgiastic, pentru a crea omul, 
produs final al unui număr nesfîrşit de întinări. 


3. Crearea omului 

„în urzelile sale perverse”, Marele Arhonte (Saklas, sir. 
Ashaqlun, pahl. Az) „spuse celor care-1 înconjurau : Ce credeţi voi 
despre lumina aceea mare care se ridică ? Uitaţi-vă cum zdruncină 
cerul, cum răstoarnă cele mai multe puteri! în aceste condiţii, ar fi 
mai bine să-mi daţi mie partea de Lumină pe care o aveţi în puterea 
voastră. Voi face cu ea o imagine a acestei fiinţe care ne-a apărut 
plină de glorie. Aşa, domnia ne va aparţine şi vom fi în sfîrşit 
scăpaţi de viaţa din Tenebre” (Aug. De nat. boni, tr. Alfaric, Ecr. II, 
p. 63). Două fragmente pahlavi (M7984 = T III 260el şi M7981 cit. ; 
Asmussen, Man. Lit., p. 127) vorbesc despre mînia lui Az, care 
începe să creeze fiinţe după formele masculine şi feminine ale zeului 
Narisah, nume iranian al lui Tertius Legatus, înlocuit de obicei prin 
perifrază funcţională Roshnshahr, „(Dumnezeu) al cărui regat este 
Lumina”. Creaturile vor fi destinate mizeriei şi suferinţei. Ca să 
ajungă la acest rezultat, Az îi învaţă pe monştrii masculini şi pe 
Asreshtărs femele să se acupleze pentru ca el însuşi, devorîndu-le 
progeniturile şi asimilîndu-le Lumina, să poată aduce pe lume băr¬ 
batul şi femeia. Monştrii şi Asreshtărs învaţă arta luxurii, copulează, 
dau naştere unor copii pe care Az îi înghite. Din acuplarea a doi 
demoni leonini, cu deosebire duşmănoşi, pe care-i folosea ca „îmbră¬ 
căminte”, rezultă un produs pe care Az îl modelează în formă de 
om. Din cauza sufletului de Lumină închis intr-insul, omul se 
înrudeşte cu Regatul de sus ; din pricina materiei obscene din care 
a fost plămădit, el este însă încărcat cu toate relele. Az îl face pe 
Gehmurd ( = Gayomard), apoi pe tovarăşa lui Murdiyănag, „Femeia 
Glorioasă” (M7983 = T III 260dl pahl.; Asmussen, pp. 130-31). 
Repetînd binecuvîntările biblice (Gen. 1, 28-9), Az ţine în faţa 
cuplului primordial o cuvîntare mincinoasă : „Am făcut pentru voi 
pămîntul şi cerul, soarele şi luna, apa şi focul, copacii şi plantele, 
animalele sălbatice şi domestice, ca ele să vă aducă bucurie pe lume, 
să ajungeţi fericiţi şi veseli şi să-mi îndepliniţi voinţa.” Cuplul se 

instalează pe pămînt sub semnul distrugerii ecologice, spurcînd 
izvoarele şi omorînd plantele şi animalele, deoarece n-avea habar de 
existenţa şi regulile zeilor de Lumină. 

După Theodor bar Konaî şi Augustin, acest proces se derulează 
în mod diferit: Saklas, mai-marele Arhonţilor, îi înghite pe monştrii 
masculini, iar soţia lui Nebroel ( cf Mihail Şirul ap. Cumont, 
Rech. I, p. 42 n.3) le devorează pe femele. Cei doi se acuplează şi 
Nebroel naşte pe Adam, apoi pe Eva. 

Cei cinci zei supraveghetori ai cosmosului văd tragedia lui Adam 
şi a însoţitoarei lui, substanţe divine întemniţate în carne; sînt 
cuprinşi de milă şi-o roagă pe Mama celor Vii să le trimită pe cineva 
în ajutor (al-Nadim, p. 783). Această misiune o primeşte Isus-Stră- 
lucirea, divinitate rezidind în Nava Apelor vitale, Luna, care are 
responsabilitatea de a veghea asupra mecanismului de recuperare a 
Luminii. Isus (arab. 'Isă), pe care textele pahlavi îl desemnează 
drept Xradeshahr, „Dumnezeu al cărui Regat este Raţiunea” (Bohlig, 
pp. 108-9), îl trezeşte pe Adam din somnul lui de moarte, îi dă 
capacitatea de a se mişca şi-i îndepărtează pe Saklas şi pe diavoliţa 
Nebroel. Povestindu-i istoria creaţiei, îi dezvăluie propria lui ori¬ 
gine : „Isus i-a arătat lui Adam pe Părinţii din înălţimile celeste şi 
propria sa persoană supusă tuturor pericolelor, colţilor panterei şi ai 
elefantului, devorată de cei hrăpăreţi, înghiţită de cei lacomi, mîncată 
de cîini, amestecată şi întemniţată în tot ce există, legată în duhoarea 
Tenebrelor” (Theodor bar Konaî, ap. Cumont, Rech. I, p. 48). 
Revelaţia lui Isus, care este totuna cu Arborele Cunoaşterii {Act. 
Arch. XI 1 p. 18, 18), îl face pe Adam conştient de starea-i mize¬ 
rabilă. Povestirea lui bar Konaî se opreşte aici, în timp ce Fihrist-ul 
lui al-Nadim prezintă o istorie a rasei omeneşti pe care am întîlnit-o 
deja în povestirile gnostice sethiene. 

Arhontele, care este aici tatăl Evei, o doreşte pe propria sa fiică 
şi din acuplarea lor apare monstruosul Cain; la rîndul lui, Cain se 
acuplează cu mama sa Eva şi produsul incestului în cerc închis sînt 
Abel şi două gemene : înţeleaptă Vremii or, care va fi soţia lui Abel, 
şi Fata Corupţiei, care devine soţia lui Cain. înţeleaptă Vremilor, 
sedusă de un arhonte, le zămisleşte pe Plîngere (Faryăd) şi pe Plină 
de Plîngere (Pur-Faryăd); soţul ei Abel o părăseşte şi, bănuindu-1 
pe Cain de a fi tatăl celor două, vrea să i se plîngă Evei; Cain îl 

omoară, despicîndu-i capul cu o piatră, şi o ia de soţie pe înţeleaptă 
Vremilor. Arhontele Sindid o învaţă pe Eva să facă vrăji - Adam 
trebuia sedus căci, urmînd porunca lui Isus, nu se mai apropiase de 
ea. Din unirea lor conjugală provine Străinul, Shătil-Seth; Adam îl 
închide în trei cercuri, rostind asupra lor numele Regelui Grădinilor 
(Dumnezeu), al Protoantropului şi al Spiritului Viu; unul dintre 
aceştia îi aduce o coroană strălucitoare, semn că Seth este recunoscut 
ca fără de păcat. Cînd Eva îl provoacă din nou pe Adam la acuplare, 
Seth îl duce pe tatăl său spre Răsărit, ca să-l smulgă din lanţul 
întinărilor. După moarte, Adam merge în rai, iar „ Shătil, Faryăd, 
Pur-Faryăd şi mama lor, înţeleaptă Vremilor, îndeplinesc şi ele fapte 
bune” (al-Nadim, pp. 784-6). 

Sethel, fiul lui Adam, apare menţionat în Kephalaia ( Capetele) 
copte 1 şi 57 (p. 12, 9 Polotsky ; 144, 13-47, 20 Bohlig); apare de 
asemenea pe lista profeţilor la al-Shahrastăni; Adam, Seth, Noe, 
Abraham, Buddha, Zarathustra, Cristos, Pavel şi Mani (I, p. 192 
Cureton), ca şi în alte surse (cf. Stroumsa, pp. 147 sq.). Fragmente 
parte şi pahlavi vin să confirme autenticitatea istorisirii lui al-Nadim 
(Stroumsa, p. 148). Printre apocrifele folosite de Mani (Aug. De 
haer., 46, PL 42 col. 37-8) se află cu siguranţă acea Apocalipsă a 
lui Seth menţionată de Codexul din Koln (CMC 50, 8-52, 7), care 
nu poate fi identificată cu nici una din sursele cunoscute (Stroumsa, 
p. 146). Sistemul lui Mani se leagă în multiple feluri de forma de 
gnosticism numită de ereziologi „sethiană”, care vehiculează o 
istorie a omului unde „rasa de neclintit” a Străinului Seth (sperma 
heteron. Gen. 4, 25) joacă un rol preponderent. Observăm că, în 
povestirea maniheistă, oroarea şi desfrîul sporesc, urmînd logica 
întîlnită şi în alte părţi în mitologia lui Mani: sexualitatea reprezintă 
activitatea arhontică prin excelenţă, deoarece îşi trage rădăcina din 
natura noastră întunecată şi indică înrudirea noastră cu Tenebrele ; 
repetarea episoadelor scabroase trebuie să arate gradul de decădere 
la care a ajuns umanitatea, cit de grav este păcatul care-o apasă. 
Ipoteza unui cuplu uman primordial implică în mod necesar incestul 
ca singură posibilitate de înmulţire a speciei; dar, la Mani, incestul 
se transformă în sistem, de vreme ce Arhontele-Iehova rîvneşte la 
propria lui fiică, Eva, Cain se împreunează cu mama sa, se căsă¬ 
toreşte cu fiica sa care-i este şi soră etc., astfel incit devine foarte 

greu să mai descurcăm relaţiile primordiale de rudenie : Abel este 
fratele lui Cain, dar este deopotrivă fiul lui, Eva fiindu-i mamă şi 
cumnată; în înţeleaptă Vremilor, Abel îşi ia în căsătorie sora, 
verişoara primară (fiica Evei, care aici îi este mătuşă) şi nepoata. 
Asta spune totul: de vreme ce rasa umană provine, în ultimă 
instanţă, dintr-un lanţ de nemaipomenite stricăciuni şi se înmulţeşte 
ignorînd în mod lamentabil interdictele elementare, situaţia ei nu 
poate fi decît disperată. 


4. Eschatologia 

Sistemul maniheist - constatarea s-a făcut demult - reprezintă în 
intenţia autorului său o ştiinţă care-şi propune să dea răspunsuri 
exhaustive tuturor întrebărilor privitoare la originea şi la destinul 
omului şi al lumii. în interiorul acestei ştiinţe, centrală este polemica 
anti-astrologică, iar faptul precizează dintr-o dată caracterul de 
conîracultură pe care-1 îmbracă maniheismul. Asta explică probabil 
dezastrul personal al lui Mani: în ochii lui Bahram I-ul, de exemplu, 
el este un antinomist periculos. Lăsîndu-1 să aştepte la uşă pînă să-şi 
termine masa, Bahram i se adresează lui Mani, intr-un tîrziu, cu 
aceste cuvinte : „Nu eşti binevenit... La ce eşti tu bun, nefiind nici 
luptător, nici vînător ? Eşti poate trebuincios ca doctor sau vinde¬ 
cător ? Dar cum, de vreme ce nu te îndeletniceşti cu asta ? ” (M3 
pahl., af. Ort., Mani, pp. 52-4). 

Nu intenţionăm să desfăşurăm aici subtilităţile astrologice ale 
sistemului lui Mani. Vom examina cîteva, ca să înţelegem cum 
funcţionează „Coloana Gloriei” pusă în mişcare de Isus. 

„Mani zise: «Regele Lumii de Lumină i-a poruncit unui înger 
de-al lui să creeze lumea şi s-o facă din particule amestecate, pentru 
a elibera particulele de Lumină şi cele de întuneric. Astfel au fost 
făcute zece ceruri şi opt pămînturi. Regele i-a poruncit unui înger să 
ţină cerurile suspendate şi altuia să înalţe pămînturile. în fiecare cer 
a făcut douăsprezece intrări şi pridvoare, mari şi întinse. Liecare 
intrare era asemenea cu cea din faţa ei şi fiecare pridvor avea două 
porţi. Liecare poartă avea şase praguri şi fiecare prag treizeci de 
drumuri, iar fiecare drum douăsprezece culoare. Iar aceste praguri, 

drumuri şi culoare le-a făcut la înălţimea cea mai mare, înălţimea 
cerească.» 

El spuse : «Regele a făcut intr-aşa fel incit bolta pămîntului celui 
mai de jos să atingă cerul şi a făcut un şanţ ca să arunce acolo 
întunericul din care fusese filtrată Lumina; în spatele şanţului a 
făcut un zid pentru ca nimic din întunericul separat de Lumină să nu 
poată ieşi.» 

Mani spuse: «După aceea, el a creat Soarele şi Luna pentru a 
filtra toată Lumina aflată în lume. Soarele a filtrat Lumina amestecată 
cu demonii fierbinţi, iar Luna a filtrat Lumina amestecată cu demonii 
reci. Această [Lumină] urcă printr-o Coloană a Laudelor [arab. 
subiţii, probabil reluare a sir. shubhâ, corespunzător grec. doxa, 
„glorie” ; intr-adevăr, în greceşte este vorba despre o Coloană de 
Glorie, stylos tes doxes], împreună cu cîntările de slavă, cu sfinţenia, 
cu vorbele bune şi faptele drepte.» 

Mani spuse : «Acestea sînt aruncate în Soare şi Soarele le aruncă 
în Lumina de deasupra lui, în lumea venerabilă unde se duc spre cea 
mai înaltă Lumină neîntinată. Lucrarea continuă pînă cînd din 
Lumina legată [cu particule de întuneric] nu mai rămîne decît ceea 
ce Soarele şi Luna n-au fost în stare să extragă. Atunci, îngerul care 
poartă pămînturile se ridică în picioare, pe cînd celălalt înger dă 
drumul cerurilor astfel incit cel mai de sus se amestecă cu cel mai de 
jos şi un foc ţîşneşte care arde toate acestea [particulele amestecate], 
pînă ce resturile de Lumină sînt eliberate.» 

Mani spuse : «Această bătălie va dura o mie patru sute şaizeci şi 
opt de ani.» El mai spuse: «Cînd această lucrare se va termina şi 
îndrăzneţul conducător, Spiritul întunericului, va vedea mîntuirea 
Luminii şi înflăcărarea îngerilor la capitularea luptătorilor şi a 
gărzilor [întunericului], şi cînd va vedea în jurul lui cîmpul de luptă 
şi războinicii care-1 acuză, se va retrage intr-un mormînt pregătit 
pentru el şi mormîntul va fi pecetluit cu o stîncă mare cit lumea, 
pentru ca el fiind acolo închis, Lumina să fie scăpată de spaima pe 
care i-o provoacă întunericul şi de jignirile lui.»” (al-Nadlm, Fihrist, 
pp. 781-3 Dodge). 

La ce se referă oare primele cifre - douăsprezece intrări şi 
pridvoare, cu cîte două porţi, de două ori şase praguri, treizeci de 
căi la fiecare prag şi douăsprezece culoare la fiecare cale? Le 

vedem confirmate de un fragment sogdian (M187r, 66-129, ap. 
Bohlig, p. 327 n. 140), care vorbeşte de şase praguri, treizeci de 
bazaruri, douăsprezece şiruri duble, fiecare prevăzut cu cîte o sută 
optzeci de „cutii” în care sînt închişi demoni. Este probabilă aici 
referirea la anul solar (cf. Dodge, Fihrist, p. 782 n. 184). Referirea 
apare şi în alte părţi, de exemplu în Kephalaion 57Despre zămislirea 
lui Adam (pp. 144, 13-47, 20 Bohlig): „Sînt cinci feluri de supra¬ 
veghetori şi de Conducători în sfera zodiacală şi în cerurile de 
deasupra ei. Primul nume este An, al doilea Lună, al treilea Zi, (al 
patrulea) Oră, al cincilea Minut. Aceste cinci locuri şi cinci case sînt 
în sferă şi în ceruri şi aceste locuri au cinci puteri care sînt stăpînii 
lor. Există Stăpînul Anului, Stăpînul Lunii, cel al Zilei, al Orei şi al 
Minutului. Fiecare porunceşte celor din aceeaşi specie cu el. Iar 
superiorii poruncesc inferiorilor (adică Ora - Minutului etc.). Aceste 
puteri zămislesc oamenii şi mamiferele. Şi puterile sînt la lucru de 
la începutul creaţiei şi pînă la sfîrşitul lumii.” Textul continuă 
precizînd că în epoca lui Adam şi a fiului său Sethel, Stăpînul 
Anului era cel care administra timpul în lume. Mai tîrziu, a venit la 
rînd Stăpînul Lunii şi „...tot aşa precum luna este mai scurtă decît 
anul, durata vieţii celor născuţi sub administrarea Stăpînului Lunii 
este mai scurtă decît a celor zămisliţi în perioada cînd domneau 
Puterile Anului”. 

Urmînd acest mecanism de diminuare progresivă a duratei, viaţa 
umană, precară, se desfăşoară acum sub semnul Stăpînului Minu¬ 
tului, oamenii sînt din ce în ce mai urîţi şi mai mici de statură, 
„doctrinele şi gîndurile lor sînt pline de viclenie”. Şi e firesc să fie 
aşa, căci Lumina închisă în lume stă să se termine şi sfîrşitul e 
aproape. Shahrastăni, care scria în 521/1 143, ne aduce la cunoştinţă 
calculele efectuate în anul 217/839 de conducătorul manihean Abu 
Sa’id, care atribuia cosmosului o durată totală de 12 000 de ani. 
Deoarece de la Amestec pînă în vremea lui se scurseseră deja 11 700 
de ani, Abu Sa’id conchidea că pîrjolul final avea să se producă 
peste 300 de ani (Shahrastăni I, p. 192 Cureton). Toate izvoarele 
confirmă că aşa-numitul Frashegird, combustia lumii, va dura 1 468 
de ani, timp în care toată Lumina ţinută prizonieră va fi trimisă în 
Soare şi în Lună şi transmisă zeului Ohrmizd (=Protoantrop), după 
care cele patru divinităţi cardinale - Ohrmizd la nord. 

Roshnshahr-Legatul la est, Băn, Creatorul-Lumii-Noi la sud şi 
Mihr-Spiritul Viu la vest - vor părăsi acele locuri şi vor privi 
din balconul Raiului la Focul Negru care consumă Materia 
(cf . Alexandru de Lycopolis, C. Man. opin. 6, 15-16; fragm.pahl. 
la Boyce, Reader, pp. 80-1, trad. în Bohlig, p. 239). Iar un alt 
fragment pahlavi (M7981 I = T III260bI, ap. Asmussen, Man. Lit., 
p. 125) notează că Roshnshahr îi porunceşte lui Băn să construiască 
la sud o închisoare unde demonii să fie pentru totdeauna ţinuţi în 
Frashegird ; pentru Ohrmizd şi zeii lui, Băn construieşte, în contra¬ 
pondere a închisorii, Paradisul de Lumină unde va sălăşlui pentru 
totdeauna Lumina recuperată. Psalmul copt 233 (pp. 9, 2-11, 32 
Allberry) dă informaţii suplimentare : „Alături de lume în întregul 
ei, care va exista un timp, se află o zidire mare construită în afara 
acestei lumi. Cînd constructorul ei va fi gata, lumea întreagă se va 
destrăma, va fi aprinsă, pentru ca focul s-o nimicească.” Restul de 
Lumină împrăştiată se va aduna pentru a forma o ultimă Statuie, 
andriăs, iar întunericul şi arhonţii lui se vor chirci, alcătuind un fel 
de bulgăre, un Bolos, globus la Augustin (De haer., 38), astfel că, 
strînse şi presate, tenebrele să intre în închisoarea pregătită pentru 
ele. O restauraţie va urma Frashegirdului (cf. M7980 = T 111260a, 
text pahl. la Asmussen, Man. Lit., pp. 125-27). 


5. Astrologia maniheistă 

Istoria de acum a umanităţii, în Timpul intermediar care durează 
pînă la ekpyrosis, la conflagraţia terminată cu dezamorsarea forţei 
agresive a întunericului, este dominată în sistemul maniheist de acea 
maşinărie uriaşă - un fel de „moară de apă” instalată de Legatus : 
„Al Treilea Trimis salvează lumea în măsura în care o organizează 
desăvîrşit, ca pe o maşină capabilă să extragă, să rafineze şi să 
sublimeze Lumina ascunsă. Angrenajul este format din Soare, Lună 
şi «roţile» Vîntului, Apei şi Focului, mişcate de un fiu al Spiritului 
Viu. în primele cincisprezece zile ale fiecărei luni, substanţa eli¬ 
berată urcă prin «Coloana de Lumină» («Omul Perfect») la Luna 
care, umflată de această încărcătură, devine încet-încet Lună Plină; 
în celelalte cincisprezece zile ale lunii, încărcătura este transferată 

sau «transvazată» în Soare, de unde va fi redată Patriei sale celeste” 
(Puech, Sur le man., pp. 43-4), „Imensa maşinărie cosmică se 
învîrteşte şi roata gigantică cu douăsprezece cupe, noria, instituită 
de Isus pentru salvarea sufletelor, nu încetează să soarbă sufletele 
luminoase ale morţilor pentru a le vărsa în Coloana de Lumină care, 
prin navele Lunii şi Soarelui, face să reurce încărcătura mistică în 
radiosul ei Paradis originar” (, ib ., p. 50). 

Operaţia are loc pe fundalul unei cosmologii care prevede opt 
pămînturi, zece ceruri, cele două Nave cosmice şi Roata zodiacală : 
„După ce zeul Mihr (= Spiritul Viu) a făcut şi a pus în rînduială 
cele patru etaje care formează închisoarea demonilor şi cele patru 
Pămînturi cu coloanele şi aşezarea lor, cu zidurile şi mormintele, 
cavernele şi canalele aflate în interiorul pămîntului, şi munţii, văile, 
izvoarele, rîurile şi lacurile, şi zece ceruri cu atmosfere şi tronuri şi 
regiuni, case şi sate şi triburi şi provincii, graniţe şi păzitori ai 
graniţelor şi ai porţilor (...) şi ziduri şi o Roată cerească cu stelele 
şi semnele zodiacului şi două care, al Soarelui şi al Lunii, cu case şi 
tronuri şi porţi şi păzitori ai hotarelor şi ai caselor, satelor, neamurilor 
şi provinciilor şi toate lucrurile din cosmosul întreg, după ce a făcut 
şi a pus în rînduială toate acestea, atunci zeul Mesager (= Chemare) 
şi zeul Vestitor (= Răspuns), proveniţi din zeul Mihr şi din zeiţă, 
mama zeului Ohrmizd (= Protoantrop), au fost desemnaţi răspunzători 
de toate acestea de către Cel aflat mai presus decît cerurile şi în 
fruntea zeilor” (M7984 II = T III260eII, text pahl. la Asmussen, 
Man. Lit., pp. 122-24). 

Nu este uşor să ne reprezentăm acest cosmos, despre care totuşi 
un manihean trebuie să fi avut o imagine schematică foarte exactă. 
Ştim că Roata zodiacală cu douăsprezece cupe alimentează Coloana 
Gloriei, care este Calea Lactee. Să ne-o reprezentăm însă ca pe unul 
dintre cele zece ceruri, şi dacă da, care anume ? Pe de altă parte, 
primele şapte ceruri din sistem nu sînt cerurile planetare, căci un 
Kephalaion (69, p. 167 B) spune că planetele şi semnele zodiacului 
se află pe zone, ceea ce vrea să spună că ele sînt coplanare. Reluînd 
o idee existentă deja la protognostici, la Simon şi la succesorii lui, 
Mani atribuie planetelor („Conducători”) toate relele din lume : „Tot 
ce se întîmplăpe lume, sus şi jos, lupte, confuzie, strămutări, foamete, 
lăcomie şi stăpînire, totul creşte sau se micşorează urmînd acţiunea 
Conducătorilor. Ei sînt cei care pun în mişcare toată creaţia...” (ib.). 

Ca şi gnosticismul, maniheismul nu oboseşte nicicînd în a 
polemiza cu concepţiile astrologice care îngrădesc libertatea umană : 
cele cinci planete şi cele douăsprezece semne ale zodiacului sînt 
arhonţi ( Keph ., 69 p. 166, 31-169, 22 B; v. infră). Kephalaion 47 
Despre cele patru lucruri importante (p. 118, 13-20, 20 B) afirmă că 
există patru clase de arhonţi tenebroşi: prima o formează Puterile 
din cele zece firmamente de deasupra Roţii înstelate (zodiacul); a 
doua îi cuprinde pe arhonţii celor opt pămînturi, patru amestecate şi 
patru complet întunecate, aflate sub pămîntul oamenilor; a treia 
este formată din zidurile sau din cei patru munţi şi trei vehicule care, 
toate, înconjoară lumea; a patra şi ultima clasă de arhonţi tenebroşi 
îi cuprinde pe şefii şi pe primii născuţi din arhonţii legaţi cu lanţuri 
de zodiac. Roata zodiacală are o dublă funcţiune : captează Lumina 
care urcă de jos şi o transmite, prin Coloana de Glorie, către înalt; 
de asemenea, adună resturile care cad din înalt şi le distribuie în 
toată materia. 

Kephalaion 69 Despre cele douăsprezece semne ale zodiacului şi 
cele cinci stele (p. 166, 31-69, 22 B) expune un sistem astrologie 
maniheist adaptat clasificării pe pentade, care face din cele două¬ 
sprezece semne şi din cei cinci Conducători, arhonţi înlănţuiţi de 
zodiac şi puşi sub supravegherea unui apaitetes, Exactor, cuvînt 
sinonim cu paralemptes, întîlnit deja în tratatul gonostic Pis tis 
Sophia. Cei cinci arhonţi planetari sînt în mod evident arhonţii celor 
cinci elemente : Jupiter al Fumului, Venus al Focului(!), Marte al 
Vîntului, Mercur al Apei, Saturn - al întunericului. Dacă uneori 
seria comportă şapte elemente în loc de cinci, cele două adăugate nu 
sînt Soarele şi Luna, care, evident, nu aparţin cetei arhonţilor. în 
acest caz, ultimele două entităţi ce completează hebdomada sînt 
numite „Anabibazontes”, probabil ca să indice Ascendentul ( anabi- 
bazon) şi Descendentul ( katabibazon ) lunare, constelaţiile Caput şi 
Cauda Draconis, considerate ca genitori ai planetelor propriu-zise. 
De vreme ce astrologia, aşa cum bine ştiau autorii textului, împarte 
cele douăsprezece semne ale zodiacului în patru grupe de cîte trei 
(Triunghiuri) sau în trei grupe de cîte patru elemente (Cvadraţi), 
maniheismul se vede obligat să redistribuie cele douăsprezece semne 
în conformitate cu pentada elementelor care stă la baza sistemului 
lui. O face fără să-i pese prea mult de datele tradiţionale : Gemenii 

şi Săgetătorul revin Fumului, Berbecul şi Leul - Focului, Taurul, 
Vărsătorul şi Balanţa - Vîntului; Racul, Fecioara şi Peştii - Apei şi, 
în sfîrşit, Capricornul şi Scorpionul - întunericului (despre originea 
acestei doctrine, cf. W. Stegemann, Zu Kapitel 69 der Kephalaiă). 

Aşa cum am văzut, Soarele şi Luna sînt în întregime benefice, 
neavînd nimic de-a face cu Arhonţii planetari. Soarele în special 
„este poarta vieţii şi vehiculul păcii către marele eon de Lumină”, 
„poarta prin care urcă sufletele” ( Keph ., 65 p. 158, 26-161, 30 B). 
Numai că Satan însuşi, repetînd cuvintele Deuteronomului (17, 2-5), 
interzice adorarea Soarelui şi această prohibiţie i-a făcut pe oameni 
orbi, căci ei n-au recunoscut măreţia şi capacitatea soteriologică a 
celor doi luminători. 

Soarele aduce în lume şapte binefaceri, în fiecare zi: lumina, 
pacea, trezia, creşterea vegetală; obligă şarpele şi animalele de 
pradă să se retragă în vizuinile lor, potoleşte suferinţele oamenilor, 
dezvăluie lumii semnul de Splendoare al eonului de Lumină. în 
opoziţie, noaptea aduce şapte lucruri rele: întunericul, neliniştea, 
revolta, somnul, urîţenia, faptele rele ale omului şi ale animalului de 
pradă, relevînd semnul hidos al Tenebrelor. 

Revenind acum la episodul seducerii arhonţilor, vom înţelege că 
el ascunde consideraţii reale antiastrologice, care devin vizibile la o 
lectură globală a secvenţelor mitului maniheist. într-adevăr, cele 
douăsprezece Fecioare de Lumină ale lui Tertius Legatus reprezintă 
pandantul luminos al semnelor zodiacale înlănţuite de Roata înste¬ 
lată, pe care se agită spumegînde şi cele cinci planete, Arhonţii 
puterilor elementare ale întunericului. Nu în mod arbitrar resturile 
căzute pe pămîntul uscat se transformă în Cinci Arbori: ei sînt 
reprezentanţii tereştri ai celor cinci planete care prezidează, conform 
astrologiei tradiţionale, anumite serii de plante şi de animale. Cei 
Cinci Arbori nu sînt nimic altceva decît anîimimon pneuma din 
textele gnostice, Fatalitatea astrală socotită în întregime rea. Flră- 
nindu-se cu mugurii Arborilor, avortonii generează animalele. Şi 
cînd Saklas doreşte să înghită progenitura avortonilor pentru a-şi 
spori puterea creatoare, el urmăreşte de fapt să obţină o mare 
cantitate de antimimon pneuma. în acelaşi fel, Adam şi Eva devin 
chintesenţa spiritului contrafăcut. Nu-i de mirare că Adam, aflînd de 
la Isus adevărul asupra originii sale, „ridică tare vocea, ca un răget 

de leu, îşi smulse părul şi-şi lovi pieptul, zicînd: «Nenorocire, 
nenorocire celui care mi-a făcut trupul, celui care mi-a legat sufletul 
şi răzvrătiţilor care m-au făcut sclav!»” (Theodor bar Konaî, Lib. 
schol., XI, în Cumont, Rech. I, p. 48). 

Observăm că mitul maniheist ocultează date „ştiinţifice” funda¬ 
mentale, incit adeseori descifrarea lor devine foarte dificilă. Ele însă 
nu sînt mai puţin prezente, în filigran, şi toate aceste serii de pentade 
care guvernează sistemul ar putea foarte bine să derive din încercarea 
de a armoniza dublele clasificări astrologice (4 elemente şi 5 + 2 
planete) şi de a le reduce la o structură unică, bazată pe numărul 5. 
Departe de a rupe cu gnosticismul sau măcar de a inova pornind de 
la materiale străine, maniheismul nu face decît să urmeze pînă la 
capăt ideea gnosticilor că Fatalitatea astrală este Arborele Rău al 
spiritului contrafăcut care otrăveşte lumea aceasta. Cinci planete, 
cinci elemente, cinci arbori, cinci arhonţi, toate reprezintă expresia 
sistematică a aceleiaşi intuiţii pătrunzătoare pe care gnosticii o 
exprimau prin ecuaţia antimimon pneuma = Arborele Vieţii: „Rădă¬ 
cina lui este amară şi ramurile-i sînt umbre ale morţii, frunzişul - 
ură şi înşelăciune, răşina sa - mir al ticăloşiei, fructul său - dorinţă 
a morţii; seva lui încolţeşte în întuneric; celor care gustă din el, 
sălaş le este Hadesul! ” (AJ III 27-8, pp. 138-9 Tardieu). 


6. Antropologia şi etica 

Nu-i locul să examinăm aici subtilităţile antropologiei maniheiste 
sau consecinţele etice derivate din ea, ci numai să umplem căsuţele 
„trăsăturilor distinctive” propuse de Ugo Bianchi: anticosmism, 
antisomatism, o atitudine resimţită evident ca antinomistă de către 
toate puterile religioase şi laice ale momentului, encratism, vegeta- 
rianism (şi docetism, ca să revenim la doctrină), toate acestea sînt 
„trăsături marcate” care par să transforme maniheismul, dacă nu 
intr-un campion al dualismului, în orice caz în cel mai tipic repre¬ 
zentant al său şi, după opinia majorităţii, de asemenea cel mai 
„pesimist”. Or, practic, nimic din toate acestea : teoria amestecului 
şi a dublei naturi a omului şi a cosmosului dă naştere la o serie 
întreagă de atitudini, printre care şi aceea, perfect optimistă, conform 

căreia lumea se revelează în fiecare zi ca o epifanie a împărăţiei 
Luminii. 

„Cînd am ajuns să-l cunoaştem pe adevăratul Dumnezeu şi Legea 
curată”, spune textul uigur Xuâstvânlft, „atunci am cunoscut cele 
Două Rădăcini şi legea celor Trei Momente” (după trad. Chavannes- 
-Pelliot, 1913, p. 139). Cele Trei Momente - anterior, mediu şi 
posterior -, ne arată Tratatul Chavannes-Pelliot (1913, pp. 114-16), 
vizează starea primordială în care întunericul şi Lumina sînt dis¬ 
tincte, apoi amestecul lor şi separarea lor finală. Cele două Rădăcini 
sînt cele două principii pe care le regăsim în dubla natură umană şi 
în întreaga lume, unde adeptul manihean „treaz” trebuie să le 
discearnă fără încetare. Căci omul-microcosmos este imaginea fidelă 
a microcosmosului: păcatul ocupă în el exact acelaşi loc pe care 
Arhonţii din zone, din zodiac, care provoacă cutremurele de pămînt 
şi toate relele, îl ocupă în întregul univers sensibil ( Keph . 38 p. 94, 
17-95, 1 P). Acelaşi Kephalaion copt ne spune despre corpul uman 
că a fost construit din cinci elemente împrumutate de la Arhonţii 
întunericului, iar sufletul omului a fost alcătuit de cele cinci membre 
ale Luminii: el are un sistem osos produs de Inteligenţă, un sistem 
nervos produs de Raţiune, un sistem circulator produs de Gîndire, 
o „carne” produsă de Reflectare şi o „piele” produsă de Voinţă 
(ib. , 95). Pe lingă acestea, sufletul posedă Inteligenţă, Raţiune etc., 
provenite de la cei cinci eoni luminoşi. 

închis în corpul întunecos, sufletul este lăsat în voia păcatului, 
care-1 expune tuturor greşelilor şi-l face să-şi uite originea. Inteli¬ 
genţa (Voz«)-Lumină eliberează sufletul din celula corporală, punînd 
în lanţuri cele cinci membre ale păcatului. Un „Om Nou”, „Fiu al 
Dreptăţii”, îi ia locul vechiului om căzut şi cele cinci componente 
ale sufletului său vor fi guvernate de Iubire (Inteligenţă), Credinţă 
(Raţiune), Perfecţiune (Gîndire), Răbdare (Reflectare) şi înţelep¬ 
ciune (Voinţă). Starea aceasta de împăcare poate fi însă oricînd 
perturbată de păcat dacă cumva vreunul dintre fraţi nu se supune 
regulilor comunităţii (p. 89, 18-102, 12P). 

Evident, aceasta nu implică nicidecum concepţia a două suflete - 
unul bun, celălalt rău - imputată de Augustin maniheenilor în De 
duabus animabus ( cf . Puech, Sur le man., p. 53; Alfaric, Ev ol. 
intellect., p. 117). Partida se joacă între corp şi sufletul trezit, 



GNOZELE DUALISTE ALE OCCIDENTULUI 


217 


fortificat şi făcut viu ( anima viva ) de Isus, căruia Omul Nou îi 
devine astfel „frate” (Puech, pp. 53-6). Isus însuşi, pe lingă aspectul 
său transcendent, are şi ipostaza de Jesus patibilis, „răstignit pe 
oricare lemn” (omni suspensus ex ligno: Aug. C. Faust., XX 4), 
purtînd rănile Patimilor de care suferă sufletul la ieşirea din întuneric 
(ib. , XXXII 7). Astfel, lumea întreagă este „Crucea de Lumină” 
(Aug. Enarr. in Ps. CXL, 12) care-1 poartă pe Isus. 

Pe lingă aceste două ipostaze, deopotrivă cosmice şi soterio- 
logice, Isus este şi marele profet care-1 precedă pe Mani, apariţie 
istorică a entităţii transcendente a cărei epifanie luminoasă este 
Luna. Mani era docet din genul „fantaziast”, adică susţinea ireali¬ 
tatea cărnii lui Cristos (Aug. De haer. , 46, PL 42 col. 37-8). Contrar 
lui Marcion, el nega orice realitate Patimilor şi morţii Mîntuitorului: 
„Duşmanul care spera că l-a răstignit pe Mîntuitor, pe Tatăl celor 
Drepţi, s-a aflat crucificat în locul lui. Una a fost atunci realitatea şi 
alta aparenţa. Căci cel legat de cruce a fost Prinţul întunericului, el 
împreună cu tovarăşii lui au purtat cununa de spini, el a fost îmbrăcat 
în mantia de purpură. El numai a băut oţetul şi fierea care s-a crezut 
că au fost băute de Domnul. Tot ceea ce părea că suferă acesta a 
căzut asupra Puterilor întunecate. Pe ele le-au zdrobit lancea şi 
cuiele” (Aug. De fide contra Man., 27, trad. în Alfaric, Ecritures, 
II, p. 64). 

Trăind Patimile cosmice ale lui Isus omni suspensus ex ligno, 
omul vechi se transforma în Om Nou, sufletul lui devenea viu şi 
„frate” al eonului Isus; adeptul trebuia atunci să exercite un discer- 
nămînt constant asupra lumii din jur şi asupra propriei sale existenţe, 
separînd astfel faptele luminoase de cele întunecate, Lumina de 
întuneric. în plan etic, principiul acesta se traduce printr-o „regulă 
de aur” formulată intr-un fragment sogdian (M 1391, în Bohlig, 
pp. 197 sq.): corpul trebuie întotdeauna sacrificat în interesul sufle¬ 
tului ; şi intr-un precept general: trebuie evitat „gîndul de moarte”, 
gîndul întunecat care se ataşează de cele ale corpului şi antrenează 
toate păcatele : lăcomie, dorinţă, răzbunare, indignare, ciudă, furie, 
ură (M 131 IA, ib. , p. 197). 

într-un mod mai specific, maniheeni sînt encratiţi: resping căsă¬ 
toria, a cărei origine se află după ei în voinţa lui Saklas, creatorul lui 
Adam şi al Evei (Aug. De haer., 46, PL 42 col. 37), abhoră 

procreaţia şi exerciţiul sexualităţii. Regulile acestea nu sînt explicite 
decît pentru cei perfecţi, electi: „Cine intră în religie trebuie să-şi 
cerceteze sufletul. Dacă găseşte că-şi poate înfrînge dorinţa senzuală 
şi concupiscenţa, că se poate abţine de la carne şi vin, ca şi de la 
căsătorie, dacă poate evita să facă rău apei, focului, arborilor şi 
animalelor, să intre atunci în religie. Dacă însă nu-i în stare să 
păzească toate aceste lucruri, atunci să nu intre. Dacă totuşi iubeşte 
religia fără să-şi poată înfrînge dorinţa senzuală şi concupiscenţa, să 
înceapă prin a respecta cu atenţie religia şi pe Aleşi, astfel incit 
faptele lui josnice să înceteze, să se dedice muncii şi dreptăţii, 
rugăciunilor de noapte, intercesiunii şi smereniei pline de credinţă. 
Acestea îi vor fi apărarea în viaţa trecătoare de aici şi în clipa (morţii 
sale), astfel incit în viaţa viitoare condiţia lui va fi asemănătoare 
(celei a Aleşilor)” (al-Nadim, p. 788 D). înseamnă oare asta că 
auditores vor deveni electi într-o ultimă viaţă, înainte de a ajunge 
din nou în Paradisul de Lumină, aşa cum o sugerează Augustin (De 
Haer ., 46) ? Este adevărat, cum afirmă Augustin, că doctrina mani- 
heistă a metensomatozei precizează că se vor reîncarna în plante şi 
în animale toţi oamenii, cu excepţia auditorilor şi a perfecţilor (ih.)l 
Ipoteza ar furniza o explicaţie pentru respectul arătat de maniheeni 
faţă de toate formele de viaţă : „Ei cred mai ales că iarba şi copacii 
sînt vii şi că viaţa din ele este înzestrată cu sensibilitate şi capabilă 
să sufere dacă e rănită. De aceea nimeni nu poate să rupă sau să 
culeagă ceva, fără a provoca suferinţe. Din pricina asta, consideră 
că nu-i voie să scoţi mărăcinii dintr-o cultură. în prostia lor, ei 
impută agriculturii, care-i cel mai inocent meşteşug, de a fi vinovată 
de nenumărate crime” (ib.). Altundeva însă (C. Adimant. XII 2), 
Augustin pare să indice că maniheenii exclud reîncarnarea fiinţelor 
omeneşti în animale mai mici decît vulpea. întemeiat sau nu pe 
ideea metensomatozei, vegetarianismul maniheenilor este un fapt 
sigur : „Ei cred intr-adevăr că în mîncare, ca şi în lumea întreagă, 
se află amestecată substanţa divinităţii. Această substanţă, cred ei, 
este purificată în aleşii lor prin însăşi modalitatea lor de viaţă, mai 
sfîntă şi mai bună decît cea a auditorilor” (De haer., 46, PL 42 
col. 35). Semănat cu posturi frecvente (despre regimul posturilor, 
v. Asmussen, Xuâstvânîft, pp. 224-7), regimul alimentar al aleşilor - 
parte importantă a „peceţii gurii” - are drept scop să elibereze 

lumina aflată în plantele cele mai bogate în substanţa divină (cum 
este prin excelenţă pepenele) (Aug. De morib. Man., 39; Alfaric, 
Evol. intellect., pp. 126-31). 

în timp ce catehumenii postesc în fiecare duminică, cincizeci de 
săptămîni pe an, aleşii ţin post şi lunea ( Keph . 109 p. 262, 10-64, 
19 B). Postul îi pedepseşte pe Arhonţii care locuiesc în corpul 
omenesc, purifică sufletul de întuneric, împiedică să i se facă rău 
luminii conţinute în mîncare, contribuie la construirea Crucii de 
Lumină (Keph. 79 p. 191, 9-92, 3 B). Un post mare, colectiv, are 
loc de sărbătoarea Berna, a tronului expus pentru comemorarea 
morţii lui Mani (cf. Asmussen, Xuăst., pp. 198 sq. ; Allberry, 
Bema-Fest, p. 321). După J.P. Asmussen (ib. , 224-7), această peri¬ 
oadă de abstinenţă alimentară care durează o lună întreagă n-ar fi 
fost introdusă decît în secolul al VlII-lea. 

Un ales trebuie să practice Trei Peceţi: a pîntecelui (celibatul 
perpetuu), a mîinii (să evite orice contact cu materia) şi a gurii 
(disciplina vorbirii şi regim vegetarian: cf. Decret, pp. 109-10); 
auditorul are obligaţia de a posti duminica, de a-şi spune rugăciunile 
către Soare şi Lună, de a face pomană, de a oferi Bisericii pe cineva 
din familia lui sau un sclav special cumpărat ca să devină ales, în 
fine, de a contribui la construirea unor mînăstiri (Keph. 80 p. 192, 
3-93, 22 B). Informaţia tendenţioasă a lui Augustin (Enarr. in Ps. 
CCL 12, CCL 40, 2034 sq.), după care maniheenii „nu dau pîine 
cerşetorilor” nu se poate referi decît la aleşi. Nici etica economică 
a maniheenilor nu-i aşa de revoluţionară pe cit par s-o implice 
spusele lui Augustin: mai bine să fii cămătar decît agricultor, căci 
„cel care împrumută bani nu aduce suferinţe Crucii de Lumină” 
(ib.). în realitate, după cum remarcă P. Alfaric, deşi e mai bună 
decît agricultura, cămătăria este considerată totuşi ca un fel de furt, 
contravenind „peceţii mîinii” (Evol. intellect., 138). Aceeaşi „pe¬ 
cete” împinge la atitudini antinomiste, cele mai caracteristice fiind 
refuzul războiului, al vînătorii şi al agriculturii: „înainte de a trece 
în ierburi şi în copaci, substanţa divină răpită de demoni zace 
pretutindeni pe pămînt. Ea este împrăştiată şi în aer şi pînă în 
străfundurile solului. Chiar pietrele au facultatea simţirii şi a gîndirii. 
De aceea, un manihean perfect se va strădui să trăiască în pace cu 
natura întreagă. El ştie că în natură totul concură la triumful binelui. 

Se va feri deci să-i tulbure armonia. Nu-şi va îngădui să are, pentru 
că n-ar putea s-o facă fără să tortureze membrele divine. Nu va 
îndrăzni nici măcar să facă o baie, de teamă să nu sfîşie apa” 
(Alfaric, ib., p. 136). 


7. Dualismul maniheist 

Maniheismul reprezintă o reelaborare profund originală a acelei 
ramuri a gnosticismului care, fără să fie organizată în sistem, era 
numită de ereziologi „sethiană” ; ea stabilea dualismul radical 
Lumină-întuneric, îmblînzit totuşi prin prezenţa, la mijloc, a 
pneumei (Ipolit) şi îi acorda lui Seth - după surse apocrife rămase 
necunoscute - un mare rol în procesul soteriologic în care se află 
angajată „rasa neclintită” a gnosticilor (Epifaniu şi tratate copte). 
Mani operează o sistematizare în centrul căreia regăsim vechea 
polemică antiastrologică dusă de gnostici, fapt ce explică probabil 
abundenţa clasificărilor bazate pe pentade. într-adevăr, numărul 
cinci al planetelor rele pare să fi influenţat alegerea a cinci - în loc 
de patru elemente, oferind apoi cheia apariţiei celor cinci Arbori 
care se află la originea plantelor (pe cînd animalele au o dublă 
provenienţă : din semnele zodiacului şi din mugurii Arborilor). Mitul 
este aici o alegorie a legăturilor care unesc planetele, zodiile, viaţa 
vegetală şi viaţa animală. Corpul omului-microcosmos este chint¬ 
esenţa tuturor acestor legături. 

Pe de altă parte, maniheismul rămîne într-o relaţie foarte strînsă 
cu Marcion, arătînd ca şi el o preferinţă marcată pentru parabola 
copacului bun şi a celui rău (Luca 6, 43 ; Matei 7, 18), care deschide 
expunerea doctrinei în Actele lui Archelaus (VI 4 p. 7 Beeson): 
Dumnezeu nu poate fi creatorul lui Satan. Docetismul maniheist, 
care afirmă despre Cristos că s-a născut „din sinul Tatălui” (Jn. I, 
18) şi nu ex sanguine et carne ac reliquis mulierum spurcitiis (Act. 
Arch. VII 5), poartă şi el pecetea lui Marcion. Fără a fi numit, 
acesta este probabil Dreptul care vine după Pavel, despre care 
vorbeşte Kephalaion 01 (p. 13, 21-14, 1 P; pentru identificare, 
cf. Ort, p. 121). Deşi nu figurează pe lista profeţilor care marchează 
înaintarea adevăratei religii (cf. M 57941 = T II D 1261 pahl. : trad. 

în Bohlig, pp. 80-81) pînă la împlinirea ei în predicaţia universalistă 
a lui Mani, scrisă, salvatoare şi revelată, Marcion este obiectul unei 
reverenţe speciale. Reluînd argumentele marcionite, maniheismul 
are o puternică tendinţă antiiudaică. Este suficient să amintim că 
principalul subiect al episcopului manihean Faust din Milev, refutat 
de Augustin într-un cuprinzător tratat în treizeci şi trei de cărţi (400 
p.C.), este antiteza între Vechiul şi Noul Testament. Augustin însuşi 
(C. Faust. I 1) îi recunoştea autorului „o raţiune pătrunzătoare şi 
eleganţa stilului”, cărora li se adăuga reputaţia unei vieţi exemplare 
(Alfaric, Evol. intellect., p. 83). 

în vreme ce gnosticismul acoperă un spectru foarte întins de 
opţiuni şi de atitudini faţă de Vechiul şi Noul Testament, maniheismul 
procedează fără ambiguităţi; Dumnezeul din VT este Marele 
Arhonte Saklas, care, împreună cu soţia lui Nebroel, creează omul. 
Saklas este o ipostază a Regelui întunericului şi nu are nici un rol în 
crearea lumii. Creştinismul Bisericii, acuzat de a fi vulgar şi iudai- 
zant, nu-i deloc cruţat. în docetismul lor, mult radicalizat faţă de cel 
al lui Marcion, maniheenii neagă orice realitate naşterii şi morţii lui 
Cristos, entitate transcendentă care rezidă în Lună şi ale cărei patimi 
trebuie considerate la scară cosmică (concepţia lui Jesus patibilis). 

Discernămîntul constant exercitat de iniţiatul manihean (care 
trebuie să lucreze pentru despărţirea Luminii de întuneric) îi impune 
o totală abţinere de la actul prin excelenţă tenebros care este păcatul 
trupesc (encratism) şi de la consumul materiei arhontice care este 
carnea animală (vegetarianism). 

După perechile de opoziţii stabilite de Bianchi, dualismul mani- 
heist apare într-adevăr ca radical. N-am putea să-l definim fără greş 
ca eschatologic, deoarece, după combustia lumii, întunericul nu-şi 
va înceta existenţa. Adevărat, mitul nu lasă nici o îndoială în ce 
priveşte caracterul definitiv al evicţiunii lui. Mai mult. Tenebrele nu 
vor mai ocupa nici spaţiul infinit pe care-1 umpleau în „Momentul 
anterior” : conglomerate într-o bulă, ele vor fi închise pe veci în 
fortăreaţa construită de Marele Băn. 

Dacă victoria finală a Luminii, care dă caracterul linear al 
dualismului maniheist, este un fapt cert, anticosmismul maniheist 
lasă loc unor consideraţiuni mai complexe. 

Maniheismul se desparte radical de gnosticism prin faptul că 
admite bunătatea inteligenţei ecosistemice: Demiurgul maniheenilor 
nu este rău (el e Spiritul Viu) şi nu se identifică divinităţii din VT, 
care nu-i decît creatoare a omului. Structura lumii oglindeşte înţelep¬ 
ciunea eonilor de lumină ; corpul lumii este făcut din Tenebre, dar 
sufletul ei luminos se amestecă indisolubil cu acestea. Oricît de 
îndurerată ar fi de îmbrăţişarea sufocantă a materiei, Lumina reuşeşte 
să transpară în fiecare fir de iarbă. Iar corăbiile celeste, Soarele şi 
Luna, nu sînt nişte planete rele : ele sînt instrumentele salvării, 
făcute din Lumină pură, adăpostind sălaşul Trimisului şi pe al lui 
Isus, entităţi transcendente. 

Pe de altă parte, lumea nu este desigur „bună” în sensul plato¬ 
nician al termenului: dispariţia ei, marcînd finalul procesului de 
recuperare a Luminii, este privită ca un eveniment eliberator. Putem 
vorbi, cu aceste precizări, despre un anticosmism maniheist, aflat 
totuşi la antipodul pesimismului doctrinar. Nu-i vorba doar de a 
reaminti aici că un manihean este convins de victoria finală a 
Luminii, ci şi de a constata că experienţa imediată a lumii pe care o 
are el nu-i cîtuşi de puţin traumatică. Lui nu-i lipseşte reverenţa în 
faţa creaţiei, aşa cum se întîmplă cu alţi gnostici. Există o parte a 
naturii care reprezintă epifania Luminii şi care constituie pentru el 
un mister şi obiectul unei necontenite uimiri. 

Un text pahlavi descrie admirabil această învecinare cu miracolul 
(M 91, ap. Ort, p. 141): „Cei înţelepţi şi Cei Drepţi sînt capabili să 
recunoască bunătatea pură, nesfîrşită în spaţiu şi în timp, a 
Paradisului, în bunătatea amestecată, limitată şi tranzitorie a lumii. 
Şi, în acelaşi fel, în răul limitat şi numărat pe care-1 vedem în lume 
se recunoaşte răul fără număr şi fără limitare al Iadului...” 

în ce priveşte poziţia faţă de principiul antropic, maniheismul 
rămîne o formă de gnosticism, cu diferenţa că nu fixează trei 
componente ale agregatului uman {soma, psyche, pneuma), dintre 
care numai ultima înrudită cu eonii transcendenţi, ci două (trup, 
suflet), a doua aparţinînd Luminii. Ca şi în gnosticism, omul, 
conform doctrinei lui Mani, este o creatură superioară creatorilor 
ei. Optimismul antropologic gnostic, în ciuda tuturor controverselor 
despre sufletele damnate pe care Augustin le exploatează în De 
duabus animabus ca şi în alte locuri, îşi atinge în maniheism 

formularea cea mai democratică şi mai triumfătoare : în principiu, 
de vreme ce fiecare fiinţă umană este dotată cu un suflet (alte 
grupuri gnostice nu recunosc că fiecare om ar poseda o pneuma), 
aceasta va avea parte, mai devreme sau mai tîrziu, de salvare. în 
practică, Mani pune restricţii destul de serioase acestei constatări de 
o logică elementară: după conflagraţia finală, vor mai exista încă 
suflete damnate care se vor vedea comprimate în globul tenebros şi 
încarcerate pentru vecie (Aug. De haer ., 38). După toate aparenţele, 
afirmaţia se referă la sufletele azvîrlite în Iad după moarte 
(al-Nadim, p. 796 D). 

Folosirea constantă a unor argumente marcionite antiiudaice face 
să fie de fapt trecute cu vederea diferenţele enorme care separă 
doctrina lui Mani de cea a lui Marcion. Pentru Marcion, este de 
neconceput ca Binele să se amestece cu Răul: necontaminată, 
împărăţia Tatălui bun nu se dezvăluie decît pentru a da un ajutor 
gratuit omului. Este vorba aici de un adevărat pesimism, fără negare 
a principiului antropic : omul este asemenea creatorului său. 

în măsura în care Mani utilizează materialele biblice, el le aplică 
exegeza inversă conform sistemului gnostic, exploatînd astfel şi 
posibilităţi noi. Că Dumnezeul din VT este Saklas, că acesta e tatăl 
lui Adam şi al Evei şi că el se împreunează cu propria lui fiică, sau 
că Isus este Şarpele - nimic nou, pînă aici, în raport cu gnosticismul, 
în schimb, istoria speciei umane după Cain e plină de surprize, cele 
mai multe respingătoare. Căderea îngerilor din Cartea Uriaşilor 
reprezintă o adaptare a mitului din Enohul etiopian. 

încheiem, o dată cu maniheismul, cercetarea vechilor doctrine 
dualiste, pentru a trece la cele din Evul Mediu, mai întîi în Imperiul 
de Răsărit, apoi din nou în Occident. Am putut constata că diferenţe 
fundamentale separă sistemele gnostice de marcionism şi maniheism, 
în ce priveşte atitudinea faţă de inteligenţa ecosistemică şi de princi¬ 
piul antropic. Aceste distincţii pot fi cu uşurinţă rezumate intr-un 
tabel: 

Inteligenţă Principiu Om (superior 

ecosistemică antropic creatorilor săi) 

Gnosticism - - + 

Marcion - + - 

Mani + - + 

Aceste trei sisteme nu au comun decît faptul că folosesc exegeza 
inversă a VT şi a NT. în timp ce Marcion nu produce un mit 
original, gnosticii recurg la povestiri tipice. în elaborarea mitului 
său. Mani se inspiră din anumite istorisiri gnostice „sethiene”, pe 
care le introduce într-o structură complexă, scolastică, bazată pe 
clasificări cu cinci elemente. Polemica antiastrologică joacă un rol 
central atît în doctrinele gnostice cit şi în maniheism. 

maniheism este al-Shahrastăni - Ash-Shahrastăni, Book of Religious and 
Philosophical Sects, ed. by W. Cureton (Londra, 1846), Leipzig, 1923. 

Studii : 

O selecţie istoriografică a fost operată de Geo Widengren, Der 
Manichăismus (Wege der Forschung, 168), Wissenschaftliche 

Buchgesellschaft, Darmstadt, 1977, 497 pp. ; ea conţine articolul „Zu 
Kapitel 69 der Kephalaia des Mani” (1939) de Viktor Stegemann (pp. 
214-24), pe care l-am citat în secţiunea 5 a capitolului VII, şi studiul lui G. 
Vajda (1938) despre zindîqs în Islam (pp. 418-63). 

O descriere completă a maniheismului va putea fi găsită în H.-Ch. 
Puech, Le Manicheisme. Son fondateur - sa doctrine, „Civilisation du 
Sud”, Paris, 1949, 195 pp., de completat cu Sur le manicheisme et autres 
essais, Flammarion, Paris, 1979, 509 pp. 

Cu privire la personalitatea lui Mani după izvoarele iraniene şi copte, 
v. L.J.R. Ort, Mani. A Religio-Historical Description of his Personality, 
E.J. Brill, Leiden, 1967, 286 pp. 

Cartea lui Franşois Decret, Mani et la tradition manicheenne, Seuil, 
Paris, 1974, 190 pp., foloseşte în descrierea maniheismului toate izvoarele 
existente ; la fel şi cartea lui Michel Tardieu, Le Manicheisme , PUF, Paris, 
1981, 128 pp., conţinînd o bună analiză structurală a sistemului de pentade 
care regizează doctrina maniheistă. 

Despre maniheismul din documentele chinezeşti comparat îndeosebi cu 
acela din documentele iraniene, v. Peter Bryder, The Chinese Transformation 
of Manichaeism. A Study of Chinese Manichaean Terminology, Bokforlaget 
Plus Ultra, Loberod, 1985, 176 pp. 

Recenta carte a lui Samuel N.C. Lieu, Manichaeism in theLater Roman 
Empire and Medieval China. A Historical Survey , Manchester University 
Press, 1985, 360 pp., se va utiliza cu prudenţă. 



Capitolul VIII 


O ramură populară a marcionismului: 
paulicianismul 


1. Izvoare 

Există numai o singură sursă principală de informaţii pentru 
doctrina paulicienilor: Istoria folositoare, contrazicerea şi răsturnarea 
găunoasei şi deşartei erezii a maniheenilor numiţi şi paulicieni, 
compusă în 870-871 (cf. Paul Lemerle, L’Histoire des Pauliciens, 
p. 29) de un scriitor bizantin altminteri necunoscut. Petru din Sicilia. 
O ediţie recentă, cu traducere franceză, a fost realizată de grupul de 
cercetători condus de Lemerle ( Sources grecques, pp. 3-78). Istoria 
lui Petru din Sicilia se completează cu trei Predici, care îşi propun 
să respingă cele trei teze principale ale paulicienilor, şi anume: 
dualismul, docetismul şi negarea transsubstanţierii. Predicile nu 
adaugă ceva hotărîtor la informaţiile deja oferite de Istorie. Singura 
lor ediţie accesibilă rămîne tot cea a lui Migne (v. „Referinţe”). 

Petru din Sicilia a făcut el însuşi, la 871-872, un compendiu al 
Istoriei, pe care majoritatea manuscriselor îl trece sub numele lui 
Petru Egumenul ( Sources grecques, pp. 80-97). Evident, Petru din 
Sicilia era călugăr şi superiorul unei mînăstiri, adică egumen 
(Lemerle, Histoire, p. 31). 

Tot pe la 871-872 (, ib., 47), Fotius, patriarhul din Constantinopole, 
a scris o Povestire pe scurt a recentei reapariţii a maniheenilor 
(.Sources grecques, pp. 99-183), bazată exclusiv pe Istoria şi pe 
compendiul lui Petru Egumenul din Sicilia. 

Alte informaţii sînt conţinute în cele patru Formule de abjurare 
redactate în intenţia paulicienilor (numiţi mai adesea „maniheeni” : 
Sources grecques, pp. 185-207). 

2. Doctrina pauliciană 

„Un singur lucru ne desparte de Romani”, i-ar fi mărturisit 
paulicienii lui Petru din Sicilia : „Noi spunem că există un Dumnezeu 
care este tatăl ceresc şi care nu are putere în lumea asta, ci în cea de 
apoi, şi încă un alt Dumnezeu, creatorul lumii, care are putere 
asupra lumii de-acum; în timp ce Romanii - continuă ei - recunosc 
existenţa unuia şi aceluiaşi Dumnezeu, care este totodată tatăl ceresc 
şi creatorul întregului univers.” Paulicienii, mai spune Petru, „se 
numesc pe ei înşişi creştini , iar pe noi ne numesc Romani ” 
(Compendiu , 9 p. 85; cf. Istoria, 36-7, pp. 19-20). 

După ce defineşte în aceiaşi termeni incompleţi dualismul pauli- 
cienilor, Istoria precizează încă cinci puncte fundamentale ale doc¬ 
trinei lor: ei nu recunosc virginitatea Măriei care, după ce l-a 
născut pe Isus Cristos, al cărui trup este totuşi ceresc, i-a mai dăruit 
„şi alţi fii lui Iosif” ; nu recunosc misterul transsubstanţierii; res¬ 
ping simbolul crucii; resping în totalitate VT, făcîndu-i pe profeţi 
„mincinoşi şi hoţi” (plănous kai lestăs ) şi posedă un canon neo- 
testamentar a cărui compoziţie o vom analiza în cele ce urmează; îi 
resping pe preoţii Bisericii {Istoria, 39-45, pp. 20-2). Compendiul 
nu adaugă nimic important la aceste acuzaţii, în vreme ce prima 
Formulă de abjurare (I 4, p. 191) informează că, după paulicieni, 
Domnul „s-a folosit de pîntecele maicii lui Cristos ca de o pungă - 
balântion”. Privitor la naşterea virginală a lui Cristos, Fotius comen¬ 
tează : „Aducîndu-şi cu el, din ceruri, şi trupul, a trecut prin ea 
(prin Fecioară) ca printr-un canal - hâs diă solenos - şi această 
Fecioară curată şi fără de pată, după naşterea Mîntuitorului a adus la 
lumină şi alţi copii, născuţi din Iosif” (20, pp. 126-7). 

Concisă şi corectă, a doua Formulă îi anatemizează pe toţi cei 
care „1. Spun şi cred că există două principii, unul bun şi altul rău, 
unul creator al luminii şi celălalt al nopţii, unul creator al oamenilor 
şi celălalt al îngerilor şi al altor vieţuitoare... 2... Enunţă absurditatea 
că diavolul pervers ar fi autorul şi Arhontele materiei şi al întregii 
lumi vizibile şi al trupurilor noastre... 3... Denigrează legea mozaică 
şi spun că profeţii nu se trag de la Cel Bun... 4... Resping căsătoria 
legitimă şi rostesc vorbe de hulă, că înmulţirea şi continuarea speciei 



GNOZELE DUALISTE ALE OCCIDENTULUI 


231 


noastre ar fi legea diavolului... 5... Enunţă această blasfemie, că 
unul din Sfînta Treime, Fiul şi Cuvîntul de-o fiinţă cu Dumnezeu 
Tatăl, s-a făcut om doar în aparenţă şi iluzie ( katâ phantasîan kăi 
dâkesin ) şi nu intr-adevăr om, mai puţin păcatul... 6 ... Prezintă 
crucea şi moartea lui Cristos şi învierea lui ca o aparenţă... 1... Nu 
cred că este cu adevărat trupul şi sîngele lui Cristos ceea ce el a spus 
şi a dat Apostolilor prin «Luaţi, mîncaţi», ci afirmă prostia că ar fi 
vorba de Evanghelie şi de Apostoli...” (II 1-7, pp. 194-7). 

Interesantă este de asemenea a patra Formulă (Sources grecques , 
pp. 202-7), dar ea este tardivă şi, foarte probabil, se referă la 
bogomili, numindu-i paulicieni ( ib ., pp. 189-90). Ei îi spun Satan 
lui Dumnezeu creatorul, „mărturisesc că Domnul nostru Isus Cristos 
a pătimit, dar declară că el nu-i născut cu adevărat din sfînta, 
pururea fecioară şi maică preacurată a lui Dumnezeu, ci numai după 
aparenţă - dokesei ” (IV 2 p. 203). 

Luîndu-se după primul episod din Istorie (114-21, pp. 47-9), 
toate sursele vor vorbi despre reservatio mentalis a ereticilor, în 
stare să mărturisească legea ortodoxă şi să atribuie în acelaşi timp 
cuvintelor o semnificaţie simbolică; şi despre capacitatea lor de a 
simula credinţa şi cultul ortodox. Compendiul (24, p. 92) le pune la 
socoteală şi asocieri dubioase; în Formulele de abjurare (III 9, 
p. 201; IV 7, p. 205), acestea se transformă repede într-o „orgie în 
întuneric”, lucerna extincta, practicată de Anul Nou. E vorba aici 
despre o calomnie stereotipă care circulă de-a lungul secolelor. 

în capitolele 42-44 ale Istoriei sale (pp. 20-3), Petru din Sicilia 
prezintă componenţa canonului neotestamentar paulician: „Ei nu 
recunosc decît tetrada sfintelor Evanghelii şi cele paisprezece epistole 
ale Apostolului Pavel şi catolica lui Iacov şi cele trei ale lui Ioan şi 
catolica Sfîntului Iuda şi Faptele Apostolilor, în acelaşi text ca şi 
noi, aidoma, cuvînt cu cuvînt. Ei mai au şi epistole, blestemate de 
Dumnezeu, ale învăţătorului lor Sergius, pline de trufie şi de necre¬ 
dinţă. Ei nu recunosc deci cele două catolice... ale lui Petru, prin¬ 
cipele apostolilor, faţă de care nutresc duşmănie şi pe care-1 acoperă 
de ocări şi de injurii nenumărate, cu nu ştiu ce gînduri ascunse.” 
O scolie a capitolului 42 din Istorie spune în plus că paulicienii de 
mai tîrziu „nu recunosc... decît cele patru Evanghelii, preferind-o 

pe cea a lui Luca, şi cele cincisprezece epistole ale Sfîntului Pavel, 
căci ei au de asemenea o epistolă către Laodiceni” (Lemerle, 
Histoire, 132). Este vorba despre un fals publicat de A. von Harnack 
în Addenda la cartea sa Marcion (pp. 137* sq.). 

Trebuie să recunoaştem că datele asupra doctrinei paulicienilor 
sînt destul de inconsistente. Ei profesează dualismul celor doi 
Dumnezei, al lui Marcion, debarasat de orice complicaţie şi contra¬ 
dicţie : pe de o parte, există Demiurgul, Arhontele lumii, care este 
cunoscut şi stăpîneşte în epoca prezentă; pe de alta, Dumnezeul 
ascuns al epocii viitoare, de după sfîrşitul lumii. Demiurgul este 
divinitatea din VT, pe care paulicienii îl resping în bloc. Toate 
acestea înseamnă marcionism popular, altoit de-bine-de-rău pe un 
canon neotestamentar ortodox, expurgat însă de epistolele lui Petru 
pe care, după cit se pare, Marcion îl considera un fals apostol 
(Harnack, p. 45). Întîlnim, ca şi la Marcion, veneraţia pentru Pavel 
şi pentru Evanghelia lui Luca; în sfîrşit, regăsim aceeaşi ambiguitate 
a patimilor lui Cristos, care suferă fără a avea totuşi un corp fizic. 

Dualismul paulician reprezintă regresia dualismului marcionit la 
elementele sale primare : cele două divinităţi. Toate tendinţele pauli- 
ciene - atitudinea antiiudaică, docetismul, respingerea sacramentelor 
şi a crucii - derivă din această premisă simplă, care le furnizează un 
infailibil principiu de exegeză biblică. 


3. Ipoteze armeneşti 

Numele de „paulicieni” trimite la o persoană, fondatorul sau un 
ereziarh important, pe nume Pavel (Paul). Dar derivatul grecesc 
normal în acest caz ar fi paulianoi („paulieni”, apelativ dat, de 
exemplu, adepţilor lui Pavel din Samosata, episcop al Antiohiei în a 
doua jumătate a secolului al IlI-lea, susţinător al ereziei adop- 
ţianiste). Paulikianoi pare să conţină sufixul armenesc depreciativ 
-ik- : „Paulicienii trebuie aşadar să fi fost adepţii vreunui Pavel 
neînsemnat sau adepţii neînsemnaţi ai lui Pavel” (Runciman, p. 48). 
Dar ai cărui Pavel ? Nu-i decît una din întrebările pe care continuăm 
să ni le punem în faţa enigmelor - de altminteri în majoritate 
artificiale - ridicate de această veche sectă dualistă. 

Paulicianismul prezintă importanţă mai cu seamă în istoria 
dualismelor din Europa şi din Asia Mică : existenţa lui e considerată 
ca o explicaţie a transmiterii doctrinelor dualiste de la gnozele 
Antichităţii tîrzii pînă la bogomilism şi catharism pe de o parte, la 
ismailism pe de altă parte. Aceasta este teza clasică susţinută de 
I. Von Dollinger, S. Runciman, Raoul Manselli, MilanLoos, H.-Ch. 
Puech, Heinz Halm etc., combătută însă cu hotărîre de anumiţi 
armenizanţi precum F.C. Conybear (1898) şi, de curînd, de Nina G. 
Garsoian (1967). Destul de timpuriu în cursul cercetării, problema 
s-a complicat - inutil, după cum a văzut exact P. Lemerle ( Histoire , 
pp. 12-14) - prin intrarea în joc a unor materiale armeneşti referi¬ 
toare la o erezie adopţianistă (non-dualistă), considerată, în mod 
greşit, ca avînd raporturi strînse cu paulicianismul din izvoarele 
greceşti. 

Vinovată de toată această confuzie s-a vădit a fi în primul rînd o 
simplă apropiere fonetică: documentele armeneşti, care ignoră 
complet paulicianismul, dau cîteva informaţii subţiri despre erezia 
unor payl-i-keank. Dar această expresie nu conţine nici o referinţă la 
vreun Pavel oarecare : payl înseamnă pur şi simplu „murdărie”, iar 
payl-i-keank menţionaţi pentru prima dată în anul 555 (Garsoian, 
p. 89; text în App. II, pp. 236-8), sînt cei „murdari în viaţa lor” 
(, ib ., 210). Sectanţii astfel numiţi nu vor constitui obiectul vreunei 
refutaţii serioase decît la conciliul din Dvin, reunit în 719 de katho- 
likos-ul Ioan din Ojun (ib. , p. 94), iar după aceea numele lor dispare 
din circulaţie. Doamna Garsoian crede totuşi că expresia payl-i-keank 
ar fi înlocuit un sinonim mai vechi. Marele sinod din Shahapivan ar 
fi condamnat, în 447, erezia unor mclneut’iun, cuvîntul fiind un 
derivat abstract nominal de la mclne, care înseamnă „murdărie, 
necurăţenie” (ib. , pp. 207-8). Mclneut’iun au fost totdeauna 
consideraţi mesalieni. într-adevăr, numele lor este foarte apropiat 
fonetic de sirianul mesalleyâne, şi nu-i deloc greu de înţeles de ce un 
sinod armenesc nu putea decît să se bucure de jocul de cuvinte care 
permitea desemnarea prin mclne („murdărie” ; „c”, precum ş sirian, 
se pronunţă /) a ereticilor pe care izvoarele vechi îi socoteau 
„impurii” prin excelenţă - un autor scria despre ei că-şi petreceau 
timpul în festinuri, dezmăţ şi schimburi de femei (Maxim, 
De ecclesiastica hierarchia VI, col. CCXXX Kmosko). în fine, ştim 

că mesalienii au adoptat scrierile călugărului grec Simeon din 
Mesopotamia, stabilit în secolul al V-lea pe Eufratul superior. N-ar 
trebui să ne mirăm aşadar să-i vedem pe mesalieni condamnaţi în 
Armenia în secolul al IV-lea; în afară de asta, nu există totuşi nici 
un argument serios care să sprijine identificarea între mclne şi 
payl-i-keank, susţinută de Nina Garsoian. 

Cit despre aceştia din urmă, ei nu au nimic de-a face cu mesa¬ 
lienii, iar dacă, prin pură asociere fonetică, sînt uneori confundaţi 
cu paulicienii, faptul acoperă şi oarecare adevăr: căci ei chiar sînt 
adepţii unui „neînsemnat Pavel”, adopţianistul Pavel din Samosata. 
De altminteri, este foarte probabil că această erezie a continuat să 
existe, sub un alt nume, mult timp după combaterea ei de către Ioan 
din Ojun. La începutul secolului al Xl-lea, Grigorie Magistros, 
guvernator în Vaspuragan şi în Taron, devenit persecutorul unei 
secte adopţianiste răsărite la începutul secolului al IX-lea, ne poves¬ 
teşte istoria ei. Stabilită între 836-855 în regiunea T’ondrak, la nord 
de lacul Van, secta avea să fie cunoscută sub numele de t’ondrakeci. 
La mijlocul secolului al Xl-lea, persecuţiile violente i-au împins pe 
t’ondrakeci să fugă în Siria. Tăcerea relativă a izvoarelor armeneşti 
după 1166 nu înseamnă că erezia ar fi fost extirpată. între 1833 şi 
1847, erau descoperiţi încă, la Ark’weli, t’ondrakeci care au pus la 
dispoziţia istoricilor un document nepreţuit: manuscrisul, copiat în 
1782, al unei vechi scrieri numite Cheia adevărului. Analiza acestei 
scrieri originale confirmă faptul că sectanţii noştri erau nişte puri 
adopţianişti: credeau că Isus Cristos nu era fiul lui Dumnezeu, că 
naşterea nu i-ar fi fost virginală, nici concepţiunea imaculată. 
Dumnezeu l-ar fi adoptat la vîrsta de treizeci de ani, în timpul 
botezului; de unde necesitatea de a aboli botezarea copiilor şi de a 
o rezerva adulţilor (Garsoian, pp. 151-7). Este aceeaşi doctrină pe 
care o formulase Pavel din Samosata şi pe care o susţineau 
payl-i-keank în secolul al VlII-lea. 

în mod evident, numele paulicienilor nu provine de la acelaşi 
Pavel, ci se referă la Apostolul Pavel, venerat de marcioniţi şi de ei 
înşişi: sufixul -ik- desemnează, în acest caz, starea lor umilă şi nu 
pe cea a apostolului. Pentru a conchide : paulikianoi nu au legătură 
cu payl-i-keank , deşi numele acestora din urmă poate să conţină, 
intenţionat sau nu, o aluzie la Pavel din Samosata. Doctrina 

adopţianistă a lui Pavel din Samosata s-a transformat în cursul 
secolelor, rămînînd totuşi de recunoscut în Cheia adevărului, ca şi 
în scrierile ereziologilor armeni. De asemenea, dacă doctrina dua¬ 
listă a paulicienilor descrişi de sursele bizantine a suferit ea însăşi 
contaminări, reale sau pretinse, care ar putea trăda contacte cu 
adopţianişti, ea conţine şi referinţe evidente la Pavel, al treispre¬ 
zecelea apostol al lui Isus Cristos. 

în sfîrşit, o ultimă ipoteză formulată de Doamna Garsoian este 
interesantă, dar nesprijinită de suficiente dovezi: ea afirmă că în 
primele timpuri paulicienii erau pur şi simplu adopţianişti şi 
non-dualişti şi că ereziarhul Sergius ar fi fost răspunzător, la înce¬ 
putul secolului al IX-lea, de o reformă prin care s-ar fi introdus în 
sectă doctrina dualistă aşa cum o ştim (şi căreia Doamna Garsoian, 
în alte locuri, îi neagă de altfel autenticitatea - Garsoian, p. 184). 
Toate acestea sînt speculaţii forţate ; să nu uităm că izvoarele arme¬ 
neşti nu suflă nici un cuvînt despre istoria veche a paulicianismului 
în Armenia. 

Premisele de la care pleacă autoarea, şi pe care Lemerle le 
consideră false, o conduc totuşi la o concluzie corectă: pauli- 
cianismul nu este capabil să explice tranziţia de la dualismul 
Antichităţii tîrzii la dualismul bogomil şi cathar. 

Ce să credem despre analogiile dintre doctrina adopţianiştilor şi 
cea a paulicienilor ? 

Ele sînt mai degrabă superficiale şi se explică în parte printr-o 
simplă coincidenţă: un adopţianist va fi împins, de exemplu, să 
nege virginitatea Măriei din motive opuse celor ale unui docet. 
Pentru primul, Isus a fost om pînă la vîrsta de treizeci de ani; în 
consecinţă, concepţiunea şi naşterea lui au fost omeneşti; pentru cel 
de-al doilea, nici o legătură nu există între Cristos, care nu are trup 
uman, şi Maria, care nu-i poate fi mamă : virginitatea ei apare ca o 
chestiune secundară. 

în vreme ce e cu totul rezonabil ca un docet să nege simbolul 
crucii, căci doar ignoranţii pot crede în suferinţa unei fiinţe cereşti 
al cărei trup nu-i decît o fantasmă amăgitoare, raţiunea pentru care 
un adopţianist ar trebui să ia aceeaşi atitudine rămîne mai puţin 
evidentă. A fost comod să se admită că paulicienii dualişti au făcut 
cîteva împrumuturi de la adopţianişti, căci identificarea 

paulicianismului cu marcionismul nu este totală: la paulicieni, 
esenţială rămîne respingerea sacramentelor (Obolensky, p. 47). 
Nimic însă nu ne împiedică să credem că aplicînd metoda lui 
Marcion, adică exegeza critică a Bibliei, paulicienii au ajuns singuri 
la concluzii de ordin doctrinal sau practic pe care marcioniţii nu 
le-au dezvoltat. Ne aflăm în interiorul unui sistem care se explică 
prin el însuşi: ipoteza unor împrumuturi istorice determinabile este 
superfluă, pentru a nu spune naivă. 


4. Dualismul paulician 

A. von Harnack, mai circumspect decît predecesorii săi care-i 
făceau pe paulicieni cu totul şi cu totul marcioniţi, îi consideră drept 
JwlbschlăchtigeMarcioniten” (p. 383*). Obolensky (p. 47) observă 
că nu există urme de encratism şi de vegetarianism la paulicieni; o 
Formulă de abjurare (II 4) le atribuie totuşi respingerea căsătoriei. 
Dar acest refuz al sfintelor taine care îmbracă la ei o importanţă 
majoră nu le venea din marcionism. După cîte se ştie, marcioniţii 
practicau botezul, euharistia - dar cu apă în loc de vin -, ungerea cu 
sfîntul mir, iar liturghia lor se asemăna cu cea din biserica primitivă 
(Harnack, pp. 144-5). 

Este oare însă adevărat că toate aceste elemente trebuie să aibă o 
origine istorică precisă ? Sau este posibil ca ele să fie deduse pornind 
de la o simplă analiză logică a sistemului pus în mişcare de principiul 
exegezei dualiste ? 

Paulicianismul prezintă toate aparenţele unui marcionism degra¬ 
dat, folcloric, transmis prin mijloace precare şi, pe deasupra, dezvol- 
tîndu-se în medii puţin intelectuale. Legăturile care-1 unesc cu 
marcionismul trebuie să se fi rezumat la învăţăturile orale pe care 
fondatorul real al paulicienilor dualişti le primise de la un adevărat 
marcionit. O dată expuse principiile, paulicienii sînt integraţi în 
sistem; deoarece ei nu se află în posesia tuturor soluţiilor, le caută 
explorînd posibilităţile sistemului însuşi, care sînt, după cum am 
văzut, foarte întinse. Nu-i deloc surprinzător că ei n-au nimerit 
aceleaşi soluţii ca marcioniţii: căci nu dispuneau de mijloacele 
intelectuale şi materiale ale acestora. 

Să revenim la mărturiile păstrate. 

Docetismul paulician, presupunînd trecerea prin trupul Măriei 
sicut per fistulam a acestui Cristos al cărui corp nu-i decît o fan¬ 
tasmă, precum şi negarea morţii lui Cristos pe cruce, dar nu şi 
negarea suferinţei reale a crucificatului, derivă direct şi fără nici o 
inovaţie din marcionism. 

în ceea ce priveşte respingerea tainei euharistiei, nu ritul însuşi 
se află în joc, ci dogma transsubstanţierii. Un fantaziast care nu 
atribuie nici o realitate fizică trupului lui Cristos nu-i poate accepta 
prezenţa într-o bucată de pîine. Este obligat oricum să nege trans- 
substanţierea, ceea ce nu implică în mod automat refuzul euharistiei, 
pe care o poate interpreta fie ca pe o simplă comemorare a ultimei 
Cine a Mîntuitorului împreună cu apostolii, fie ca pe o aluzie la 
prezenţa lui Cristos în comunitate etc. Paulicianul hotărăşte să 
respingă complet euharistia şi să interpreteze simbolic spusa hoc est 
corpus meum, drept Cuvîntul lui Cristos care-i va inspira pe discipoli 
(Lemerle, Histoire, p. 130). 

Numărul atitudinilor pe care le poate avea un fantaziast faţă de 
cruce este de asemenea foarte restrîns : fie că o respinge în virtutea 
imposibilităţii morţii lui Cristos, fie că îi acceptă funcţiunea sim¬ 
bolică şi comemorativă în ansamblul „adevăratei” istorii a trecerii 
lui Cristos pe pămînt. Paulicienii afirmă că „nu trebuie venerată 
această bucată de lemn, unealtă blestemată” şi că „Cristos este 
crucea” ( Compendiu , p. 13 ; Lemerle, Histoire, p. 129). Şi (fiind pe 
deasupra capabili, prin reservatio mentalis, să adore crucea - 
Histoire, p. 116; Fotius, Povestire, pp. 22, 76), nu-i atribuie nici o 
funcţiune pozitivă, deoarece nu recunosc realitatea eliberatoare a 
morţii lui Cristos. 

Capabili şi să interpreteze simbolic botezul (Lemerle, Histoire, 
p. 130), paulicienii se îndepărtează de el din motive asemănătoare 
acelora pentru care resping împărtăşania şi cultul crucii, chiar dacă 
mai greu de surprins. Lemerle (p. 129 n. 43) este de părere că ei nu 
practică botezul cu apă, deoarece Cristos botează „cu Duhul Sfrnt şi 
cu foc” (Matei 3, 11; Luca 3, 16; Ioan 1, 26.33). 

Prin coerenţă de idei, paulicienii îi detestă pe preoţi şi nu-i 
recunosc pe sfinţi (Lemerle, p. 130): trăsături perfect explicabile 
pornind de la dispreţul pe care trebuie să-l fi resimţit pentru 

„Romani”, aceşti adepţi rătăciţi ai falsului Apostol Petru, care nu 
cunosc doctrina adevărată, cea predicată de Pavel. 

Toate acestea îi arată pe paulicieni ca pe nişte marcioniţi populari 
tîrzii, luînd atitudini antinomiste hotărîte faţă de Biserica ortodoxă, 
atitudini ce derivă direct din aplicarea exegezei dualiste care for¬ 
mează esenţa însăşi a doctrinei lor. Principiile hermeneuticii inverse 
a Bibliei, ca şi multe alte informaţii importante, trebuie să le fi fost 
comunicate oral de vreun supravieţuitor marcionit. în rest, pauli- 
cienii şi-au dezvoltat singuri sistemul, îndreptîndu-se pe un drum 
care pare să se îndepărteze de marcionism. 

Capitolul IX 


O mitologie pseudodualistă: 
bogomilismul 


1. Izvoare 

Există numai un izvor bogomil direct, Interrogatio Johannis 
{întrebările lui Ioan), apocrif adus din Bulgaria în timpul episcopului 
cathar lombard Nazarie din Concorezzo (pe la 1190) şi tradus în 
latină. Se păstrează trei manuscrise şi un text imprimat, iar izvorul 
are două redactări: aceea numită „din Viena” (V; un manuscris, 
Viena, BN lat. 1137 fol. 158v-160) şi cea numită „din Carcassonne”, 
urcînd la un document, astăzi pierdut, al Inchiziţiei din Carcassonne 
(manuscrisul cel mai vechi este cel din Dole=D). 

Primele izvoare indirecte se referă la bogomilismul bulgar : este 
vorba despre a doua scrisoare a patriarhului din Constantinopole, 
Theofilact, către Petru, ţarul bulgarilor (940-50) şi despre Tratatul 
contra bogomililor al lui Cosma Preotul, compus puţin după 972. 

Mai bogate în ce priveşte informaţiile asupra miturilor bogomile 
se dovedesc izvoarele bizantine, cele mai vechi fiind scrisoarea 
călugărului Eftimie din mînăstirea Maicii Domnului ( Theotokou tes 
Peribleptou ) din Constantinopole. Eftimie provenea din Asia Mică, 
din tema Opsikion {tou opsikiou), episcopatul Acmoniei din Frigia, 
unde bogomilii erau cunoscuţi sub numele de phoundagiagites sau 
phoundaites , din cuvîntul latin funda trecut în greceşte şi însemnînd 
„traistă” : era instrumentul în care aceşti „trăistari” îşi adunau 
pomana (bg. torba, de unde torbeshi, „tolbaşi” sau „torbaşi” pentru 
bogomili; pentru alte nume, v. Obolensky, pp. 166-7). Eftimie din 
mînăstirea Preasfintei Născătoare scria pe la 1050 {ib., p. 174), în 



GNOZELE DUALISTE ALE OCCIDENTULUI 


241 


vremea cînd Mihail Pselllos îşi compunea Dialogus de daemonum 
operatione, care conţine informaţii (destul de îndoielnice) despre 
nişte „euchites” (mesalieni) asemănători bogomililor. Un veac mai 
tîrziu, prinderea şi executarea lui Vasile, conducătorul impenitent al 
bogomililor din Constantinopole, este povestită amănunţit în 
Alexiada Annei Comnena (1148). împăratul Alexios reuşeşte printr-un 
şiretlic să obţină de la Vasile o expunere a credinţelor bogomile. 
La ordinul direct al lui Alexios, ele au fost apoi notate de istoricul 
ecleziastic Eftimie Zigabenos, în lucrarea sa Panoplia dogmatica, 
din care o variantă manuscrisă a fost imprimată de Gerhard Ficker 
(în 1908) sub titlul De haeresi Bogomilorum narratio, în continuare 
la Epistula invectiva a călugărului Eftimie. Celelalte izvoare sînt 
mai puţin importante pentru studierea miturilor (v. „Referinţe”). 
Povestiri dualiste populare au suferit influenţa bogomilismului în 
întreaga arie slavă (v. în special Ivanov, pp. 255 sq.). Ceea ce nu 
exclude posibilitatea inversă, ca bogomilismul însuşi, în elaborarea 
mitului său, să se fi inspirat din aceste tradiţii populare. 


2 . Prolog în ceruri 

Două izvoare sînt de acord cu existenţa a şapte ceruri (IJ, 173 
V=157 D, p. 720), opt dacă numărăm şi cerul vizibil făurit de 
Satan {Epistula, p. 33 şi Ficker, p. 162), în timp ce Eftimie 
Zigabenos {Panoplia, Migne, PG 130 col. 1296 = Narratio 92, 11) 
nu menţionează decît un cer şi un pămînt create de Dumnezeu, apoi 
un al doilea cer şi un al doilea pămînt create de Satanael (Samael), 
care-1 imită pe Dumnezeu. 

Sathanas, asimilat cu „iconomul necredincios” din parabola lui 
Luca (16, 1-8; cf. IJ, p. 50; Cosma, p. 74 Vaillant; Zig. Narr., 
p. 91 = Pan., col. 1296) este intendentul întregului cosmos, poate 
circula liber de la tronul Tatălui invizibil pînă la Iad (IJ, p. 45). 
Acest cosmos, conform celor afirmate în Interrogatio, se compune, 
dedesubtul celor şapte ceruri, din zona Aerului, a Apelor superioare, 
a Apelor inferioare, a Pămîntului susţinut de doi Peşti, a Norilor 
„care reţin apa oceanului” {tenentespelagum maris : IJ, p. 46) şi în 
sfîrşit din ultima zonă, unde se află Iadul, geenna ignis. Ceea ce dă 
şapte niveluri superioare (cerurile) şi şapte niveluri inferioare. 

Cauza căderii lui Sathanas este orgoliul: el vrea să imite puterea 
creatoare a Tatălui şi să domnească peste un univers al său. Caută un 
loc unde să-l implanteze şi vizitează cele şapte niveluri de jos, 
trecînd prin poarta Aerului, apoi prin poarta Apelor, pe care i le 
deschid îngerii păzitori ai elementelor respective (IJ, pp. 46-7). Sub 
Apele superioare, lumea este oarecum organizată, dar nu are îngeri: 
nu e controlată de Tatăl. De aceea Sathanas, urcînd pînă la ultimii 
îngeri, se proclamă conducător al acestei împărăţii preexistente, dar 
neaparţinînd încă nimănui, şi încearcă să-i convingă pe îngeri să-l 
urmeze. Mijloacele sale de convingere sînt scoase din parabola lui 
Luca - în calitate de administrator necinstit, el îşi foloseşte abuziv 
puterea pentru a micşora datoriile îngerilor către Dumnezeu - şi le 
aplică pînă în cerul al cincilea, „seducîndu-i pe îngerii Tatălui 
invizibil” (IJ p. 51). Dumnezeu porunceşte atunci îngerilor credin¬ 
cioşi să ridice de la rebeli însemnele slujbelor lor (veşminte, tronuri, 
coroane); în acelaşi timp, lui Sathanas îi este luată „lumina gloriei 
sale (lumen gloriae suae), şi faţa lui deveni ca fierul trecut prin foc, 
şi aspectul feţei lui se făcu întru totul asemănător cu al omului, şi el 
avu şapte cozi (D : o coadă) cu care trase după sine a treia parte din 
îngerii Domnului” (IJ 60-3 V, p. 52; glosatorul manuscrisului din 
Viena adaugă : „Cele şapte cozi sînt cele şapte păcate sau vicii prin 
care el îi mai seduce încă pe oameni, şi anume minciuna, adulterul, 
zgîrcenia, furtul, blasfemia, ura şi discordia” - pp. 88-9 Bozoki). 
Alungat de la locul său de conducere şi din sălaşurile sale cereşti, 
Sathanas se aşază cu răzvrătiţii săi în firmament şi-l roagă pe Tatăl 
să-i acorde un răstimp de odihnă. „Şi Tatălui i se făcu milă de el şi-i 
dădu un răstimp de odihnă, lui şi celor care erau cu el, să facă ce vor 
pînă în ziua a şaptea” (61-3 D., pp. 54-5), adică vreme de 700 de ani 
(p. 64). Sathanas foloseşte răgazul pentru a pune să i se construiască 
lumea la care visa: el nu e creatorul, ci numai arhitectul lumii, 
îngerii Aerului şi ai Apelor ridică în aer două treimi din apa care 
acoperea pămîntul şi ceea ce rămîne din apă formează mările. Este 
interesant de notat că, deşi Sathanas este cel care comandă, împăr¬ 
ţirea apelor are loc numai la ordinul Tatălui invizibil (sed precepto 
patris, 67 D), care în felul acesta se amestecă în organizarea cosmo¬ 
sului inferior. Nu cumva ereziologii atribuie Diavolului prin exces 
sau din neatenţie creaţia lumii vizibile ? Interrogatio este formală în 

acest punct: Diavolul crede că organizează lumea de jos, dar 
Dumnezeu însuşi intervine; aşa incit în această formulă anticos- 
mismul bogomil devine cu totul relativ. 

Suit în picioare pe cei doi Peşti, îngerul Apelor a ridicat pămîn- 
tul - „şi atunci a apărut uscatul” (p. 54). Apoi Sathanas a luat 
coroana de la îngerul Aerului şi dintr-o jumătate a ei a făcut tronul, 
iar din cealaltă - lumina Soarelui; coroana îngerului Apelor i-a 
slujit pentru a face lumina Lunii şi cea a zilei (sau a stelelor), în 
vreme ce din pietrele scumpe de pe cele două coroane a făurit 
armata stelelor ( omnes militias stellarum: 72 D). Din aceasta a 
creat mai tîrziu îngerii care administrează fenomenele meteorologice 
(cf. Experiences, p. 158), vînturile, tunetele, ploile, grindina şi 
zăpada. „Şi porunci pămîntului să producă toate fiinţele vii, ani¬ 
malele, arborii şi ierburile, şi porunci mării să producă peştii şi 
[probabil: aerului] păsările cerului” (pp. 56-7; V şi D nu menţio¬ 
nează aerul). Glosatorul (pp. 90-1 Bozoki) adaugă: „Păsările şi 
peştii nu au suflet şi fiarele nu au nici ele suflet omenesc, dar 
păsările şi peştii primesc ceea ce au de la aer şi de la ape, iar fiarele, 
de la pămînt şi de la aer. ” 

Celelalte surse sînt mai puţin precise: Cosma atribuie creaţiei 
Diavolului „cerul, Soarele, stelele, aerul, pămîntul, omul” (p. 26, 4 
Vaillant); călugărul Eftimie din mînăstirea Maicii Domnului îl 
consideră pe Diavol creatorul lumii vizibile, cu excepţia Soarelui şi 
a sufletului omenesc (pp. 33-4 Ficker); Psellos îi rezervă Tatălui 
guvernarea zonei hiperceleste (tâ hiperkosmia), Fiului mai mic 
(= Cristos) celei a zonei celeste (tâ ourânia), şi lui Satanael, Fiul 
cel mare, pe cea a lumii (tâ enkosmia ; cf. Puech, pp. 183-4). 
Eftimie Zigabenos vede în Diavol divinitatea din VT, care-şi plăsmuieşte 
pentru ea însăşi un al doilea cer şi un al doilea pămînt, despărţite de 
împărăţia lui Dumnezeu (cf. supra). Toate sursele implică de altfel 
faptul că Satan este Dumnezeul veterotestamentar (Puech, p. 202). 

Tripartiţia universului la Psellos corespunde unui mit menţionat 
şi de alte surse : Tatăl are doi fii, pe Satanael, care este întîiul născut 
(prâtâtokos ) şi domneşte asupra celor pămînteşti, şi pe Isus, fiul cel 
mic (neâteros), stăpînitor peste ceruri (Op. daem. PG 122, col. 824a). 
Eftimie Zigabenos precizează că Samael-Satanael îi este superior, în 
calitate de prim născut (Narr., p. 95, 21 sq. = Pan., col. 1293-6), 

lui Isus-Logosul, identificat în altă parte (Pan. col. 1301b) cu 
arhanghelul Mihail. Cosma contrazice aceste informaţii, afirmînd 
că fiul mai mare este Isus, iar cel mic - Diavolul (Puech, pp. 190-2 ; 
Sfameni-Gasparro, p. 3). Printre euhiţi, Psellos distinge trei grupuri 
diferite: un grup îi venerează pe amîndoi Fiii lui Dumnezeu, al 
doilea îl venerează pe Isus-mezinul, al treilea pe Satanael, „creatorul 
(demiourgâs ) plantelor, al animalelor şi al tuturor corpurilor com¬ 
puse”, atribuindu-i lui Isus, fratele ceresc, fenomenele naturale 
negative (cutremure, secetă, grindină), din invidie faţă de rînduiala 
bună a lui Satanael (PG 122 col. 825). 

în fine, în naraţiunea lui Eftimie Zigabenos apare o altă Trinitate 
bogomilă, pe care autorul o apropie de sabelianism: Fiul şi Sfrntul 
Duh nu sînt ipostaze distincte decît în timpul celor treizeci şi trei de 
ani ai manifestării lui Isus (de la 5500 la 5533 de la facerea lumii). 
Mai tîrziu, ele se resorb întru Tatăl, revenind la starea indistinctă de 
mai înainte. Reprezentarea figurată a acestei Trinităţi era Tatăl cu 
chip omenesc, încadrat de Fiu la dreapta şi de Sfrntul Duh la stingă, 
sub formă de raze emanînd din ochii lui ( Narr ., pp. 94 sq. = Pan., 
col. 1292-3; v. Puech, pp. 178-81). 


3. Antropogonia 

în centrul scenariului bogomil se află cu siguranţă antropogonia, 
care are mai multe versiuni distincte. 

După Interrogatio, Sathanas îl modelează pe om din lutul pămîn- 
tului după asemănarea sa şi le porunceşte îngerilor din al doilea sau 
al treilea cer să intre în acest trup; la fel procedează şi cu celălalt 
sex, care va fi animat de îngerul din al doilea sau din primul cer 
(p. 58). Cei doi îngeri, deşi căzuţi, sînt descumpăniţi şi plîng văzîndu-se 
închişi în învelişuri muritoare, pe deasupra şi sexuate (in divisis 
formis, dissimiles forma). Ei, care ignorau această distincţie, încearcă 
în zadar să se împreuneze la porunca lui Sathanas: „Ei nu ştiau să 
înfăptuiască păcatul”, nesciebant facere peccatum (93 V). Atunci 
Sathanas recurge la un şiretlic: face Raiul, îi introduce acolo pe 
oameni şi sădeşte în mijloc o trestie, Arborele Cunoaşterii Binelui şi 
Răului, în care-1 ascunde pe Şarpe, făcut din saliva sa (pp. 58-60). 

Episodul este extrem de interesant, fiind o opţiune cu totul originală 
de exegeză inversă a episodului biblic : Satan este în acelaşi timp şi 
Arborele Cunoaşterii şi Şarpele, iar şiretlicul lui constă în a deter¬ 
mina cuplul angelic primordial să încalce interdictul pe care el 
însuşi îl formulase. El impune regula şi tot el îi împinge pe îngerii 
întrupaţi s-o nesocotească. 

Pătrunzînd în Şarpe, Cel Viclean o seduce pe Eva şi-o fecundează 
cu coada lui: „De aceea oamenii nu se numesc fii ai lui Dumnezeu, 
ci fii ai Diavolului şi ai Şarpelui, îndeplinind planurile diabolice ale 
părintelui lor pînă la sfîrşitul veacurilor” (104-6 V, pp. 60-1). Robi 
ai concupiscenţei Diavolului, Adam şi Eva dau astfel naştere unei 
rase satanice care se propagă în modul numit „traducianist”, diferit 
de viziunea ortodoxă (Dumnezeu creează fără încetare noi suflete) şi 
de doctrina metensomatozei (acelaşi suflet migrează în corpuri noi), 
deoarece presupune că sufletele se înmulţesc în acelaşi fel ca şi 
trupurile, adică plecînd de la sufletul unui protoplast. în cazul de 
faţă, spiritele căzute se înmulţesc în ceruri, pătrunzînd în trupurile 
de noroi ale femeilor (corpora feminea lutosa: 125 V, p. 64). 

Călugărul Eftimie (p. 35 sq., Ficker) furnizează altă versiune a 
mitului: Arhontele acestei lumi plăsmuieşte corpul lui Adam şi vrea 
să implanteze în el un suflet furat de la Dumnezeu (o dată cu 
Soarele); îndată însă ce-1 introduce pe gură, sufletul iese prin anus, 
iar operaţia inversă produce rezultatul invers, tot atît de nesatisfăcător. 
Trupul lui Adam rămîne inanimat vreme de trei sute de ani, pînă 
cînd Arhontelui îi trece prin minte să se hrănească cu animale spurcate, 
precum şarpele, scorpionul, cîinele, pisica, broasca, nevăstuica etc. 
Atunci el scuipă acest amestec dezgustător asupra sufletului (formîn- 
du-i astfel învelişul material, antimimonpneumă) şi, astupînd spatele 
lui Adam, îi suflă pe gură sufletul întinat: sufletul rămîne acolo. 

Această secvenţă a unui mit care, în ciuda aparenţelor naive, ţine 
totuşi de nişte speculaţii intelectuale destul de sofisticate, pare să 
indice că doctrina gnostică a lui antimimon pneuma, minuţios elabo¬ 
rată în maniheism, continuă să joace un rol în bogomilism, sub 
masca povestirii „populare” a animării lui Adam. Referinţele ei 
astrale s-au pierdut însă. 

Versiunea lui Eftimie Zigabenos ( Narr ., p. 92 = Pan., col. 
1297) este mai simplă: Samael-Satanael încearcă să însufleţească 

trupul îmbibat de apă al lui Adam cu propria-i pneumă; aceasta îi 
scapă însă prin degetul mare de la piciorul drept, luînd cu ea puţin 
din umezeala care, unită cu spiritul Diavolului, dă naştere Şarpelui. 
Samael va reuşi să-l însufleţească pe Adam numai cerînd de la bunul 
Părinte puţin din suflul său. Să notăm că aici sufletul se datorează 
direct bunătăţii lui Dumnezeu, că, în episodul similar povestit de 
Eftimie din mînăstirea Maicii Domnului, el a fost furat de la 
Dumnezeu, iar în Interrogatio este un înger care, deşi căzut, n-a 
avut timp să-şi „consume” în nici un fel starea de decădere - stă în 
logica povestirii să credem că fusese mai curînd aruncat afară din 
cer, fără vină, de coada sau cozile lui Sathanas. 


4. Istoria rasei omeneşti 

Eftimie Zigabenos este singurul care furnizează amănunte asupra 
posterităţii Arhontelui şi a lui Adam. Dumnezeu a acceptat să-i 
trimită sufletul omenesc lui Samael, la promisiunea acestuia că rasa 
cea nouă avea să umple golurile lăsate în cer de îngerii căzuţi. Dar, 
invidios din nou pe Dumnezeu, Samael nu-şi ţine făgăduiala şi se 
împreunează cu Eva pentru a pîngări toate generaţiile viitoare. Rodul 
acestei crime sînt Cain şi sora lui, Calomena (p. 93, 3 Ficker). De 
la Adam, Eva îl zămisleşte pe Abel, care este omorît de Cain. 

Ca să-l pedepsească pe Satanael, Dumnezeu i-a luat particula 
divină -el, lipsindu-1 astfel de puterea lui creatoare : Satan a devenit 
o fiinţă diformă şi întunecată (skoteinos kai duseides), pe care 
Dumnezeu în bunătatea sa l-a lăsat totuşi să domnească peste lucru¬ 
rile create de el (despre pierderea particulei -el, v. Obolensky, 

p. 200). 

Următorul episod din istoria umanităţii este relatat de acelaşi 
autor ( Narr ., pp. 98-9 = Pan., col. 1305): îngerii se unesc cu 
fiicele oamenilor şi fiii lor, uriaşii, se ridică împotriva Arhontelui, 
care-i va distruge prin potop, salvîndu-1 numai pe sincerul său 
adorator, Noe. 

Interrogatio nu explică dacă pămîntul este populat de catastrofala 
rasă generată de coada Şarpelui transformată în organ sexual. 
Sathanas guvernează lumea, din lăcaşul său de deasupra norilor şi 

prin intermediul slugilor sale. Pentru a încropi o istorie mincinoasă 
a lumii, Arhontele îl răpeşte în cerul său pe Enoh. El compune 
şaptezeci şi şase de cărţi cuprinzînd, probabil, descrierea acestei 
împărăţii înşelătoare, în aşa fel incit oamenii nu vor mai cunoaşte 
niciodată adevărata împărăţie, adică cele şapte ceruri ale Tatălui. Pe 
lingă asta, Enoh îi învaţă pe fiii săi „forma sacrificiilor şi misterele 
nelegiuite” (131 D, pp. 66-7). Tatăl hotărăşte atunci să-l trimită pe 
Isus, fiul care-i stă alături (p. 44), pentru a dezvălui adevărul. 
Sathanas află şi face apel la Moise : îi trimite bucăţi din trei arbori 
ca să pregătească crucea lui Isus, îi dă Legea şi-l ajută să treacă 
Marea Roşie pe uscat. Tatăl nu renunţă totuşi la planul lui: pentru 
a pregăti venirea lui Isus, trimite întîi în lume un înger - pe Maria. 
Isus intră şi iese prin urechea ei (cea dreaptă, după Eftimie 
Zigabenos): iată una dintre secvenţele mitului bogomil care, în 
ciuda bizareriei sale, se află atestată la scriitorii ortodocşi, unde nu-i 
folosită „metaforic”, cum crede Obolensky (p. 211 n. 3). într-adevăr, 
concepţiunea auriculară se explică prin faptul că Isus fiind Verbul 
lui Dumnezeu, el nu putea pătrunde în Fecioară decît prin auz (Ioan 
Damaschinul, Defide orthodoxa IV 14, citat de E. Bozoki, p. 153, 
spune deja „ureche”); naşterea imaculată a Mîntuitorului implică 
de asemenea o ieşire „cu poarta ferecată”, iar urechea prin care a 
intrat fără pîngărire îndeplineşte fără dificultate rolul de orificiu 
inocent presupus de această operaţiune (text de Produs, episcop de 
Kyzikos, la Bozoki, 154). Eftimie Zigabenos ( Narr ., p. 93 = Pan., 
col. 1301) precizează că Fecioara n-a fost conştientă de trecerea 
Mîntuitorului: el a traversat-o aşa cum trece apa printr-o conductă. 

Să notăm pe scurt că atît concepţiunea cit şi naşterea auriculară 
sînt idei vechi, de origine intelectuală, şi că nu trebuie să ne grăbim 
a le taxa de „docetism”. într-adevăr, naşterea „cu poarta ferecată” 
era deja în contradicţie cu dubla natură - divină şi umană - a lui 
Cristos; că acesta ar ieşi prin ureche nu-i decît o soluţie printre 
altele, aproape de ordinul evidenţei imediat ce recunoaştem carac¬ 
terul perfect ortodox al impregnării Măriei de către Verbul lui 
Dumnezeu, care-i răsună în auz. 

Dacă bogomilii apar ca doceţi de genul „fantaziast”, asta se 
datorează credinţelor că Cristos îmbracă un corp imaterial pe care-1 
părăseşte în aer la înălţare, că el nu are nevoie de hrană şi că 

patimile, moartea pe cruce şi chiar învierea lui sînt acţiuni ireale 
(Narr ., p. 93 = Pan., col. 1301). 

Auzind că a venit Cristos în lume, dar neştiind unde să-l găsească, 
Arhontele îl trimite pe îngerul său Ilie, care-i de asemenea Ioan 
Botezătorul şi botează cu apă; trimisul îl identifică pe Cristos după 
porumbelul care se aşază pe el. Dar numai botezul lui Isus poate 
aduce salvarea, pentru că este botez al Spiritului. în acelaşi fel, 
expresiile „trupul meu” şi „sîngele meu” se referă metaforic la 
rugăciunea Tatăl Nostru (p. 72), ceea ce ne oferă deja suficiente 
date pentru a înţelege că bogomilii resping sfintele taine, asociindu-le 
cu răii creştini, discipoli ai lui Ioan, care „se căsătoresc şi sînt daţi 
în căsătorie”, pe cînd discipolii lui Isus sînt encratiţi: „Ei sînt ca 
îngerii lui Dumnezeu în cer, în împărăţia cerurilor”, eunuchi... 
propter regnum caelorum (Matei 19, 10-12) (Int. 186-8 V, pp. 74-5 
Bozoky). 

Lumea va dăinui pînă cînd numărul Drepţilor recuperaţi în ceruri 
va fi egal cu cel al îngerilor căzuţi (p. 76). Scenariul eschatologic 
este împrumutat din Apocalipsa lui Ioan. Cristos va veni cu apostolii 
săi să judece universul; demonii şi cei care au crezut în ei vor fi 
trimişi în focul veşnic, Drepţii vor moşteni împărăţia cerurilor 
(pp. 81-3). „Şi atunci, cu voia Tatălui, o pîclă tenebroasă şi o gheenă 
de foc ( obscuritas tenebrosa et geena ignis) vor ieşi din străfundurile 
pămîntului şi vor înghiţi toate părţile inferioare ale pămîntului, pînă 
la aerul firmamentului” (240-2 V, pp. 82-3 ; cf. Puech, p. 211, care 
compară această obscuritas tenebrosa cu Focul Negru al eschato- 
logiei maniheiste). Sathanas şi armata lui de demoni vor fi aruncaţi 
intr-un lac de foc atît de adine, incit o piatră azvîrlită în el de un om 
de treizeci de ani nu i-ar atinge fundul decît în trei ani; Diavolul va 
fi legat cu „lanţuri indestructibile”, pe cînd „Drepţii vor străluci ca 
Soarele în împărăţia Tatălui lor”, iar Fiul lui Dumnezeu va fi aşezat 
la dreapta Tatălui (pp. 84-5). 


5. Consecinţe doctrinale şi etice ale mitului bogomil 

Encratiţi pentru a imita viaţa îngerilor şi reţinîndu-se de la mîncarea 
comună ca să nu se hrănească cu alimente provenite ex coitu sau cu 

produse ca vinul, inventate de Diavol spre a incita la procreaţie 
(cf. Obolensky, pp. 127-9), bogomilii au o atitudine precisă şi 
tranşant antinomistă faţă de doctrina, sacramentele şi etica ortodoxe. 

Cosma Preotul (p. 32, 12-18 Vaillant; Puech, pp. 209 sq. ; 
Obolensky, pp. 131 sq.) le atribuie credinţa că Diavolul însuşi ar fi 
autorul minunilor lui Isus, ceea ce probabil vrea să spună, după cum 
crede H.-Ch. Puech, că ei preferă interpretarea simbolică, spiri¬ 
tuală, accepţiei literale a miracolelor. Celelalte informaţii ale lui 
Cosma sînt în general confirmate de restul izvoarelor: bogomilii 
resping botezul, euharistia - negînd realitatea transsubstanţierii şi 
interpretînd alegoric propoziţia hoc est corpus meum -, cultul crucii - 
instrument diabolic destinat executării lui Isus -, cultul Fecioarei şi 
al Sfinţilor, icoanele şi moaştele, ierarhia ecleziastică, liturghia şi 
rugăciunile ortodoxe - acceptînd ca singură rugăciune Tatăl Nostru. 
Ei cred că edificiile materiale ale bisericilor sînt ascunzişurile lui 
Satan şi incită la nesupunere civilă căci, dispreţuind bogăţia şi 
autoritatea, vor să mineze înseşi temeiurile ordinii sociale. Cu toate 
acestea, se prefac a fi creştini exemplari (Obolensky, pp. 130-8; 
Puech, pp. 213-37, 260-77). Eftimie din mînăstirea Maicii Domnului 
(p. 38 Ficker) adaugă la cele de mai sus respingerea dogmelor 
învierii morţilor şi a judecăţii de apoi (v. Ficker, pp. 167-70). 
Eftimie Zigabenos, sursa cea mai completă privind bogomilismul 
bizantin, confirmă toate aceste informaţii şi furnizează de asemenea 
date importante despre practicile şi riturile comunităţii bogomile 
(cf. mai ales Puech, pp. 237-60), care însă nu interesează studiul de 
faţă, consacrat în primul rînd analizei miturilor. 

Dacă bogomilii bulgari, după informaţiile lui Cosma Preotul, 
resping Legea şi Profeţii (v. Puech, pp. 168-77), bogomilii bizantini, 
după Eftimie Zigabenos, acceptă pe lingă canonul ortodox neotesta- 
mentar şi cele şaisprezece cărţi ale profeţilor şi psalmii (Narr., 
p. 98, 10-20 = Pan., col. 1292-3; cf. Ficker, p. 265; Puech, 
loc.cit .; Obolensky, p. 212). Interpretarea dată de ei Scripturilor 
este alegorică. Eftimie Zigabenos (Narr., pp. 103 sq.) oferă exemple 
grăitoare, ca acela referitor la descrierea veşmintelor lui Ioan Boteză¬ 
torul (enduma din păr de cămilă, cingătoarea de piele) şi a hranei 
sale (lăcuste şi miere sălbatică) dată de Matei 3,4: părul de cămilă 
simbolizează comandamentele Legii mozaice (tăs entolâs ton 

mosaikou nomou), impură precum cămila, deoarece permite regimul 
carnivor ( kreâphagyîa ), căsătoria, jurămîntul, sacrificiul, omorul 
etc.; dimpotrivă, cingătoarea de piele este Sfrnta Evanghelie, care a 
fost înscrisă pe piei de oaie. Lăcustele, din nou, reprezintă poruncile 
Legii mozaice, incapabile de a distinge binele de rău, în timp ce 
mierea sălbatică este încă o dată Evanghelia divină, dulce ca mierea 
pentru cei ce-o primesc (Narr., pp. 104,40-18 = Pan., col. 1321-2). 
Acest gen de exegeză este rezultatul unui considerabil efort 
hermeneutic, care pledează o dată mai mult pentru originea intelec¬ 
tuală şi nicidecum populară a bogomilismului. 


6. Creştinii bosniaci 

în 1199 este atestată pentru prima dată în Bosnia o erezie provenită 
din Bizanţ. Popa Nicetas sau Nichinta ar fi menţionat deja o biserică 
dalmată cathară în 1167, la Conciliul din Saint-Felix-du-Lauragais, 
pe cînd documentul De haeresi catharorum in Lombardia (în jur de 
1200) vorbeşte de raporturi directe între comunităţile din Mantova şi 
din Vicenza, pe de o parte, cu, de cealaltă parte, „Sclavenia” sau 
„Sclavania”, identificată de Anselm din Alexandria ca terra (quae) 
dicitur Bossona, Bosnia aşadar, parte a Croaţiei, desemnată în 
documentele medievale cu numele de „Slavonia” (Sanjek, pp. 19-43). 
Din nefericire, prea puţine sînt lămuririle asupra doctrinei acestor 
eretici bosniaci care, ca şi bogomilii, se prezintă pe ei înşişi drept 
„creştini” prin excelenţă şi cu excluderea tuturor celorlalţi. Conform 
unui manuscris glagolitic din secolul al XlV-lea, credinţa lor ar fi 
asemănătoare cu cea a bogomililor: „(Ei spun) că Domnul nostru 
Isus Cristos n-a avut un adevărat trup omenesc, că Fecioara Maria 
era un înger şi încă alte greşeli împotriva credinţei catolice... (Ei) 
condamnă căsătoria, anumite alimente şi multe alte lucruri” (Sanjek, 
pp. 28-9). 

O scrisoare a legatului papal în Burgundia, cardinalul Conrad de 
Urach, din iunie 1223, informează despre existenţa unui „antipapă” 
cathar, rezident „pe teritoriile bulgarilor, în Croaţia şi Dalmaţia, la 
hotarele poporului ungar”, care i-ar fi dat învestitura lui Barthelemy 
de Carcassonne, astfel incit acesta să poată numi el însuşi episcopi 

în Agenais. Să fie oare, acest misterios „antipapă” slav, djed- ul, 
„Strămoşul”, Magister sau Abbas al bisericii patarine bosniace, aşa 
cum cred D-ra Thouzellier şi Franjo Sanjek (p. 80) ? Nimic nu ne 
permite s-o afirmăm, atîta vreme cit nu avem certitudinea că aceşti 
„creştini” din Bosnia erau realmente dualişti. în ea însăşi, ierarhia 
bisericii bosniace, care nu seamănă cu cea a bisericilor cathare decît 
în măsura, destul de imprecisă, în care orice ierarhie ecleziastică 
este comparabilă cu alta (în ciuda argumentelor opuse ale lui Sanjek, 
pp. 95 sq.), nu dovedeşte deloc filiaţia patarini-cathari şi cu atît mai 
puţin pe cea care ne interesează aici, dintre bogomili şi patarini. 

Cele cîteva date pozitive de care dispunem asupra acestor 
„creştini şi creştine care nu admit păcatul”, formînd probabil un 
ordin religios (Sanjek, pp. 88-90), sînt respingerea botezului cu apă 
al Romanilor (înlocuit printr-un „botez al cărţii”), contestarea valorii 
operelor de binefacere şi - după o sursă foarte tîrzie, de la 1454 - 
refuzul de a depune jurămînt (Sanjek, pp. 97-124). Dubia eccle- 
siastica (după 1373) ale franciscanului Barthelemy d’Auvergne, vicar 
al ordinului în Bosnia (1366-75), confirmă respingerea botezului cu 
apă, adăugind că bosniacii neglijează taina căsătoriei, luîndu-şi o 
soţie cu simpla condiţie ca ea să-i fie devotată soţului. Toate acestea 
nu implică neapărat o bază teologică dualistă. 

Cu excepţia manuscrisului glagolitic, care ar putea să se inspire 
pur şi simplu dintr-un izvor bizantin referitor la bogomili, mărturiile 
asupra dualismului sau pseudodualismului „patarinilor” (despre 
originea, milaneză, a acestui termen, v. Chr. Thouzellier, Heresies , 
p. 220) sînt foarte tîrzii. Una dintre ele provine de la Iacob din 
Marchia, vicar al franciscanilor în Bosnia (1435-1438), după un 
compendiu al lucrării sale Dialog contra maniheenilor din Bosnia , 
redactat în 1697 pentru canonizarea autorului (Sanjek, p. 145). 
Confirmînd neacceptarea sacramentelor şi a dogmei transsubstan¬ 
ţierii, compendiul adaugă : „De creatione visibilium et... de anima- 
libus iugulat haeresim Patarenorum, qui visibilium creatorem 
putabant esse diabolum, stultaque persuasione docebanî, hominum 
anirnas esse daemones, qui olim de caelo ceciderunt et illuc tandem 
erant reversurr (f. 242v). Ei refuză să depună jurămînt şi cred că 
Legea a fost promulgată de Diavol (f. 243r). Ar trebui aici să 
stabilim dacă în canonul biblic al patarinilor bosniaci se află conţinut 

VT, pentru a avea o dovadă, indirectă dar hotărîtoare, a credinţelor 
lor dualiste sau pseudodualiste. Codexul biblic cel mai complet al 
creştinilor bosniaci, copiat în 1404 de un oarecare Hval, în timpul 
djed -ului Radomer, pentru Hrvoje, duce de Split, este foarte aproape 
de canonul bogomililor bizantini. Pe lingă întregul NT sînt inserate 
patru texte apocrife (o epistolă a lui Doroteu, episcopul din Tyr; 
o Viaţă a Apostolilor a lui Epifanie, episcop de Cipru ; Visitatio a 
lui Pavel; martiriul lui Pavel), Decalogul (Exod 20, 1-7), 151 de 
psalmi (ultimul apocrif), opt cîntări din VT şi Magnificat (Sanjek, 
p. 172). Rezultă că sînt acceptabile mărturia glagolitică din secolul 
al XlV-lea şi o parte din reconstituirea doctrinei patarine propuse de 
F. Sanjek (pp. 147-54). 

La drept vorbind, doctrina ne este cunoscută numai după cîteva 
documente latine, ultimul tardiv (1461), care prezintă contradicţii 
frapante între ele. Sanjek şi alţi autori, ca să le explice, contestă 
autenticitatea informaţiei venite de la cardinalul Ioan de Torquemada, 
care ar fi fost extrasă din surse livreşti. 

O listă de greşeli din secolul al XlV-lea, anterioară deci lui Iacob 
din Marchia, prezintă, pe lingă practicile manifest bogomile, aceste 
date privind credinţele patarine (Bibi. Marciană din Veneţia, fondul 
Nanni, în Dollinger I, pp. 242-3 n.l): „...ei susţin că există doi 
Dumnezei şi că cel mai mare a creat toate lucrurile spirituale şi 
invizibile, iar cel inferior, Lucifer, toate lucrurile corporale şi vizi¬ 
bile... Ei neagă umanitatea lui Cristos şi spun că ar fi avut un trup 
fantastic şi aerian... Ei spun că Preafericita Maria a fost un înger, nu 
o fiinţă umană... Că Cristos nu a murit cu adevărat..., nu a înviat cu 
adevărat..., nu s-a ridicat la ceruri cu adevăratul său trup. De 
asemenea, condamnă Vechiul Testament, cu excepţia Psalmilor şi 
spun că toţi părinţii din Vechiul Testament, patriarhi şi profeţi, sînt 
damnaţi, şi toţi cei care au fost înainte de Cristos... îl condamnă pe 
Ioan Botezătorul şi spun că este damnat... Afirmă că legea lui Moise 
a fost dată de diavol şi că acesta i-a apărut lui Moise în (rugul) 
arzător... Ei spun că Lucifer s-a dus la cer şi i-a ademenit pe îngerii 
Domnului, făcîndu-i să coboare pe pămînt şi Lucifer i-a închis în 
corpuri omeneşti... Că sufletele oamenilor sînt demoni căzuţi din 
cer şi că se vor întoarce în cer după ce vor fi făcut penitenţă în unul 
sau mai multe corpuri.” 

La o privire mai atentă, acest text diferă deja în mai multe puncte 
de bogomilism. Dacă nu ar fi confirmat de lista lui Ioan de 
Torquemada, am putea presupune că avem aici de-a face cu erori 
tipice Inchiziţiei: Satan-Satanael-Sathanas este numit aici Lucifer; 
acesta a urcat în cer ca să-i seducă pe îngeri, ceea ce ar putea arăta 
că rezida deja în lumea invizibilă pe care a creat-o, în timp ce în 
Interrogatio el nu modelează lumea decît după ce a fost expulzat din 
cer; în fine - şi este vorba despre o credinţă atribuită bizantinului 
Ioan Italos de un singur izvor (Anna Comnena, Alexiada ; 
cf. Duvernoy, Rel. , p. 345) - ei sînt convinşi că sufletele se purifică 
pe pămînt într-unul sau mai multe corpuri, in corporibus uno vel 
pluribus, aluzie fie la doctrina origenistă, fie la metensomatoză. 
Se ştie că Inchiziţia nu face întotdeauna distincţie între cele două 
(v. infra) ; de altfel, nici ereticii, avînd în vedere că formula meten- 
somatozei reprezintă uneori o variantă simplă, convenabilă şi 
inteligibilă a origenismului. Ne aflăm în faţa unor descendenţi ai 
bogomililor care, după cum se pare, nu mai optează pentru soluţia 
traducianistă a raportului numeric între suflete şi corpuri, ci pentru 
aceea, radical opusă, a metensomatozei. 

Respingerea acestei mărturii ar fi atrăgătoare (se pot oricînd 
invoca inexactitatea Inchiziţiei, interpolările, amalgamul ereziilor 
etc.), dacă n-ar fi coroborarea ei cu mărturia lui Ioan de Torquemada 
(1461). Fără nici un motiv, această din urmă atestare e mult mai 
contestată decît prima (v. un rezumat la Duvernoy, Rel. , p. 353, care 
o consideră autentică): „Există doi Dumnezei, Supremul Bine şi 
Supremul Rău. Există două principii, cel al lucrurilor spirituale şi 
(in)corporale ; cel al lucrurilor coruptibile şi corporale, sau vizibile. 
Primul este Dumnezeul Luminii, al doilea - Dumnezeul întune¬ 
ricului. îngerii erau prin natură răi, şi nu puteau să nu păcătuiască. 
Lucifer s-a urcat la cer, s-a luptat acolo împotriva lui Dumnezeu, şi 
pe mulţi îngeri i-a făcut să coboare din cer. Sufletele sînt demoni 
închişi în corpuri. îngerii răi, închişi în corpuri, se vor întoarce în 
cer prin botez, purificare (purgationem) şi penitenţă. Dezaprobînd 
şi condamnînd Vechiul Testament, ei spun că provine de la Prinţul 
întunericului” (urmează toate acele informaţii asupra doctrinei şi 
practicilor care-i apropie de bogomili). Găsim aici, în mod limpede, 
o formă de origenism destul de stîngaci, combinat cu maniheismul şi 

reţinînd cea mai mare parte dintre consecinţele de ordin practic ale 
unui bogomilism în alte privinţe complet remaniat. Vom reveni asupra 
chestiunii origenismului. Dar problema autenticităţii informaţiei din 
aceste documente rămîne extrem de importantă în încercarea de a 
stabili originea celor două religii cathare: una pseudodualistă şi 
derivînd direct din bogomilism, cealaltă dualistă radicală, inspi- 
rîndu-se, după toate probabilităţile, dintr-un origenism tardiv, pe 
care-1 reinterpretează intr-un sens puternic maniheist. Evident, 
inconvenientul este că izvoarele cathare le precedă pe cele referitoare 
la patarinii din Bosnia şi că Inchiziţia putea foarte bine să le atribuie 
acestora din urmă credinţe scoase din manuale sau provenite, în 
cazul că erau autentice, din catharismul Italiei nord-orientale, pe nu 
se ştie prea bine ce căi. Desigur, este mai uşor de presupus că 
această religie dualistă radicală se trage dintr-un bogomilism trans¬ 
format deja în Bizanţ, exportat apoi pe Coasta Dalmată, de unde 
ajunge în estul Italiei. Faptul că este imposibil să stabilim anterio¬ 
ritatea credinţelor bosniace în raport cu cele cathare italiene nu ne 
permite însă să formulăm nici o ipoteză acceptabilă. în concluzie, 
pe baza celor două documente studiate şi în ciuda numeroaselor 
puncte comune cu bogomilismul, vom sublinia că religia „creşti¬ 
nilor” bosniaci este un dualism radical, vehiculînd ideea meten- 
somatozei; prin urmare, nu trebuie să mai fie considerată ca o 
formă de bogomilism. între această religie şi bogomilism este 
aproape aceeaşi distanţă care separă maniheismul de creştinism. 


7 . Dualismul bogomil 

Problema dualismului bogomil este una dintre cele mai dificile 
cu care ne-am confruntat pînă aici. Nu este vorba pur şi simplu de 
a stabili un anumit gen de dualism şi particularităţile lui, ci de a 
hotărî dacă, la urma urmei, avem intr-adevăr de-a face cu un dualism. 
Să ne amintim că dualismul a fost definit ca „ opoziţia a două 
principii”. Dacă opoziţia bogomilă dintre Dumnezeu şi Diavol este 
un fapt neîndoielnic, este oare posibil să-l definim pe acesta din 
urmă ca principiu a ceva? La drept vorbind, creaţia lumii îi este 
atribuită de către ereziologi care nu scriu numaidecît îngrijit şi nu 

fac economie de invective; ei nu au nici timpul şi nici voinţa de a 
zăbovi asupra detaliilor, amestecînd informaţii directe cu izvoare 
livreşti. Or, există versiuni ale genezei bogomile care insistă pe 
faptul că Diavolul - un înger de mare rang, alungat din ceruri pentru 
a fi vrut să imite puterea Tatălui - nu este autorul lumii inferioare ; 
el nu este, literal, decît demiourgos, artizanul, cel care meştereşte 
lumea plecînd de la elementele preexistente. Mai mult încă, în 
această acţiune intervine Tatăl. în varianta lui Eftimie Zigabenos, 
universul diabolic este copia împărăţiei divine, dar elementele care-1 
compun erau deja existente. Adevărat, Inîerrogaîio stabileşte o 
distincţie implicită între o zonă superioară (întinzîndu-se pînă la 
poarta apelor şi ale cărei etaje îi aparţin toate lui Dumnezeu, de 
vreme ce fiecare îşi are îngerii săi) şi o zonă inferioară (întinzîndu-se 
de la poarta apelor pînă la gheena de foc, care nu are îngeri şi în care 
Sathanas îşi va aşeza împărăţia). Pe de altă parte, înainte de cădere, 
pe cînd era „economul” lui Dumnezeu, Sathanas putea să coboare 
de la tronul lui Dumnezeu pînă în gheenă şi să urce pe aceeaşi cale, 
ceea ce arată că Infernul, la celălalt capăt al verticalei, aparţinea 
ordinii divine şi slujea probabil planurilor lui Dumnezeu. 

Am avea de-a face, la prima vedere, cu un „dualism moderat” ; 
considerînd însă lucrurile mai îndeaproape, poziţia bogomililor nu 
este dualistă şi, deosebindu-se în oarecare măsură de cea a Bisericii, 
poate oricînd să fie rînduită între limitele ortodoxiei. Aceasta, după 
cum ştim, nu contestă lucrarea Diavolului - îngerul căzut - în lume 
şi asupra omului; dar face din ea o putere aservită lui Dumnezeu. 
Altfel spus, poziţia ortodoxă recunoaşte din plin existenţa şi rolul 
Adversarului, precizîndu-i funcţiunea în cadrul monarhiei divine. 
Or, bogomilismul are grijă să insiste asupra atotputerniciei divinităţii 
bune, care din pură mizericordie îi permite lui Satan să domnească 
peste lumea pe care şi-a dat atîta osteneală s-o organizeze şi apoi s-o 
stigmatizeze. De vreme ce Diavolul este arhitect al lumii fără să fie 
principiu a ceva, de vreme ce el este o entitate subordonată lui 
Dumnezeu şi nu face răul decît pentru că Dumnezeu i-a permis-o 
(Dumnezeu nu-i autorul răului, dar îi tolerează existenţa din milă), 
doctrina bogomililor nu este dualistă. Ar deveni dualistă dacă bogo- 
milii ar crede intr-adevăr, cum pare să subînţeleagă Eftimie 
Zigabenos ( Narr ., pp. 92, 13-16 = Pan., col. 1296-7), că Diavolul 

a creat animalele şi plantele. Din nou însă, textul lor original şi 
autentic, Interrogatio, vine să precizeze că „pămîntul şi marea (şi 
probabil aerul) sînt cele care produc toate fiinţele vii” (84-5 V = 
76-8 D, p. 56) şi, cum am spus deja, glosatorul adaugă că animalele 
nu posedă suflet omenesc, esenţa lor provenind din elementele apă, 
aer şi pămînt: acestea, după cum bine o ştim, n-au fost create de 
Adversar. Am putea fără îndoială specula asupra existenţei unor 
bogomili dualişti şi a unor bogomili non-dualişti (sau pseudo- 
dualişti). Este însă mai uşor de presupus că ereziologii, în primul 
rînd Cosma şi Eftimie Zigabenos, n-au prins toate nuanţele doctrinei 
bogomile, atribuind creaţia lumii inferioare unei fiinţe care n-a 
făcut decît s-o construiască. 

în dualismul gnostic moderat, materia din care este constituită 
lumea apare, în majoritatea cazurilor, ca o consecinţă a greşelii 
Sophiei sau ca emanaţie a Demiurgului. Cînd pleroma divină trimite 
la Demiurg visele care vor constitui „proiectul” universului, este 
foarte rar ca acest proiect să se implanteze intr-un material pre¬ 
existent Demiurgului sau Sophiei, şi în orice caz materialul nu 
provine de la Tatăl. Demiurgul creează cosmosul dintr-o substanţă 
alogenă în raport cu lucrurile divine. 

Acelaşi lucru se petrece la Marcion, care insistă asupra totalei 
alogeneităţi a divinităţii sale bune, Străinul prin excelenţă, în raport 
cu lumea creată de Demiurgul drept, divinitate a VT. 

Cit despre maniheism, el este exclus din capul locului de pe lista 
dualismelor care admit o comparaţie cu bogomilismul, prin faptul că 
Demiurgul maniheist este bun şi că Tenebrele sau hyle n-au fost 
create de nimeni. 

Rămîne, desigur, paulicianismul: cum am văzut însă, acesta 
urmează marcionismul, admiţînd existenţa a două divinităţi, una 
„care este tatăl ceresc şi nu are puteri în lumea de acum, ci în lumea 
viitoare, şi un alt Dumnezeu, creatorul lumii, care are putere asupra 
lumii prezente” {Compendiu, 9, p. 85). Fapt ce implică un dualism 
în afara oricărei îndoieli şi exclude în acelaşi timp legăturile de 
rudenie prea strînse între paulicianism şi bogomilism. 

Să convenim că doctrina bogomilă, aşa cum se prezintă în 
Interrogatio şi în miturile transmise de ereziologi (nu însă şi în 
consideraţiile ereziologilor înşişi) se apleacă intr-un mod periculos 

asupra abisului dualist, fără a părăsi totuşi tărîmul ortodoxiei - şi 
aceasta în ciuda opoziţiei bine marcate la dogmele şi practicile 
ortodoxe. Dar, de vreme ce ecuaţia Arhonte = Dumnezeu al VT 
este activată şi ea declanşează o exegeză inversă a Bibliei deosebit de 
bine reprezentată în sistemele dualiste pe care le-am trecut în revistă, 
apare potrivit să-i recunoaştem bogomilismului caracterului său 
pseudodualist. Nu este de altfel exclus să fi existat şi bogomili 
dualişti; ne lipseşte însă certitudinea, şi nu trebuie să ne grăbim a 
accepta literal afirmaţiile ereziologilor. în ciuda aparenţelor sale 
uneori naive şi „populare”, mitul bogomil pare să desfăşoare o 
remarcabilă subtilitate pentru a afirma şi a nega în acelaşi timp că 
Satan ar fi creator al vreunui lucru. Nu există nici un motiv sigur să 
credem că alţi bogomili, mai vechi şi mai puţin prudenţi, ar fi 
susţinut vreodată altceva decît ce ne arată Interrogatio şi miturile 
celor doi Eftimie. 

Distincţia dintre „creator” şi „modelator”, poietes şi demiourgos 
(la cathari, creator şi factor ; v. infra) - foarte importantă la catharii 
numiţi „moderaţi”, dar de care poate bogomilii înşişi nu-şi dădeau 
seama -, se aplică oare şi la corpul omenesc ? în mod logic, nămolul 
din care Satan îl plămădeşte nu este o substanţă diabolică în ea 
însăşi, dar bogomilismul subliniază în mai multe rînduri inferio¬ 
ritatea elementului apă şi a ceea ce provine din el, stabilind astfel un 
raport între umiditatea corpului arhontic şi forma fluidă a Şarpelui. 
La rigoare, asta ne poate duce cu gîndul la materia apoasă despre 
care vorbesc numeroase texte gnostice, echivalentă acelui principiu 
al Genezei, apa deasupra căreia planează Spiritul lui Dumnezeu 
{Gen., 1, 2). Totuşi, nici Interrogatio, nici ereziologii, chiar aşa 
grăbiţi cum sînt să regăsească în bogomilism toate vechile erezii, nu 
spun vreun cuvînt despre originea materiei sau despre caracterul ei 
negativ. Să subliniem că, dacă apele inferioare n-ar aparţine ordinii 
divine (ceea ce, de altfel, nici un text nu afirmă), am avea de-a face 
cu un dualism radical; şi că majoritatea gnosticilor (cu excepţia 
ofiţilor lui Irineu) au reacţionat la ceea ce le părea cu siguranţă ca 
dualismul radical al Genezei biblice, insistînd asupra faptului că materia 
este generată de păcatul Sophiei sau de către Demiurg. Pornind de la 
mărturiile prezente, este imposibil să le atribuim şi bogomililor, în 
ciuda puternicei lor aversiuni pentru corp, oroarea gnosticilor, neo- 
platonicienilor sau maniheenilor faţă de primordiala hyle. 

Ca şi dualismul lor şi din aceleaşi raţiuni, anticosmismul 
bogomililor este cu totul relativ: în primul rînd, de vreme ce 
Dumnezeu s-a amestecat în facerea lumii (plecînd de la o materie 
care a aparţinut întotdeauna ordinii divine, chiar dacă nu-i de primă 
calitate), înseamnă că ea nu este în întregime opera Satanei. Pe lingă 
asta, fiinţele animate sînt produse, la ordinul Satanei, de elementele 
însele : animalele sînt demne de dispreţ pentru că se înmulţesc după 
legea arhontică a procreaţiei, în timp ce plantele, care scapă acestei 
reguli infame, n-ar trebui să formeze obiectul vreunui oprobriu 
special. Nici chiar viţa-de-vie nu constituie o excepţie. După glosa 
manuscrisului din Viena, ea face parte dintre cele douăzeci de specii 
vegetale plantate de Diavol în Paradis. Dar, în timp ce Paradisul 
însuşi este rău, plantele nu sînt intrinsec rele: viţa-de-vie nu este 
rea, de exemplu, decît pentru că „Diavolul şi-a introdus [în ea], în 
secret ( latenter ), savoarea” (pp. 90-1 Bozoki). 

Singurul lucru care poate fi cu uşurinţă definit ca rău în întregime 
în concepţia bogomilă, ca provenind direct de la Diavol, este 
concupiscenţa. De aceea sîntbogomilii encratiţi şi vegetarieni, ca să 
se abţină de la ea. Maria şi Isus nu sînt feriţi de ea decît pentru că 
nu au corp fizic, căci acesta este fatalmente conceput în misterul 
arhontic al pîntecelui feminin. în timp ce fantaziasmul nu lasă nici 
o îndoială în ce-1 priveşte pe Isus, el nu mai este atît de sigur în 
cazul Fecioarei. Probabil însă că nu s-ar fi precizat că Maria este un 
înger dacă ea ar fi fost un înger încarnat, pentru că, în perspectiva 
bogomilă, sîntem cu toţii îngeri încarnaţi. în ceea ce priveşte concep- 
ţiunea şi naşterea auriculare, bogomilismul n-a inventat această 
soluţie perfect raţională a problemei, ci a împrumutat-o de la specu¬ 
laţiile intelectuale ale unor autori vechi creştini. 

Identificarea Diavolului cu divinitatea din VT, regăsită uneori în 
gnosticismul „acut” (în vreme ce, pentru Marcion, Diavolul era 
Adversarul Demiurgului veterotestamentar), revine şi în maniheism. 
Apropierea făcută de ereziologi între bogomilism şi maniheism nu e 
aşadar în unele privinţe lipsită de temei, în ciuda distanţei care le 
separă. Nu este însă deloc necesar să postulăm existenţa unei filiaţii 
istorice oarecare între maniheism şi bogomilism. Ecuaţia Satan = 
Iehova este o opţiune logică posibilă, reactivată de bogomili şi pusă 
în slujba unei exegeze inverse a VT care seamănă, evident, cu 

exegeza gnostică, maniheistă şi chiar marcionită, propunînd în 
acelaşi timp soluţii originale pentru fiecare secvenţă a mitului biblic 
al genezei în particular. Vedem astfel cum Satan devine totodată 
Arborele Cunoaşterii (asta se întîmplă de prea puţine ori la gnostici) 
şi Şarpele; el o seduce pe Eva şi, fecundînd-o cu coada, dă naştere 
rasei arhontice a lui Cain, singura care subzistă de altfel, căci Cain 
îl ucide imediat pe Abel, ceea ce probabil vrea să spună că bogomilii 
nu recunosc existenţa nici unei „rase de neclintit” şi nu fac nici o 
aluzie la Seth. O rasă mai bună există totuşi, provenind din împreu¬ 
narea îngerilor cu fiicele oamenilor: se compune din nephilim. 
Uriaşii, duşmanii Arhontelui, distruşi de el prin potop. Trebuie să 
presupunem că susţinătorii Diavolului nu-1 mulţumeau, de vreme ce 
printre ei nu află decît pe unul demn de a fi salvat: Noe. Enoh, Ilie 
şi Moise sînt şi ei oamenii Arhontelui ca şi Ioan Botezătorul, 
reîncarnare a lui Ilie. Isus, Fiul Tatăl Bun, este trimis în lume ca să 
dezvăluie adevărul. Arhontele face să fie crucificat, dar patimile şi 
moartea lui Cristos nu sînt reale. în fine, atunci cînd Drepţii vor fi 
ocupat toate tronurile cereşti lăsate libere de îngerii căzuţi, lumea va 
pieri prin foc şi Diavolul va fi înlănţuit în adîncurile cele mai de jos 
ale gheenei (doctrină augustiniană pe care-o vom mai regăsi şi la 
Luther). 

Atitudinea bogomilă în faţa inteligenţei ecosistemice este, aşa 
cum am văzut, ambiguă : Satan răspunde de organizarea lumii, fără 
ca Tatăl să fie străin de ea. Arhitectul ecosistemului, cel care-i 
conferă inteligenţa, rămîne totuşi în primul rînd Diavolul. Nu există 
nici un dubiu asupra acestui punct şi bogomilismul se rînduieşte, 
alături de sistemele gnostice, printre acele curente de contracultură 
care insistă asupra răutăţii Demiurgului lumii. 

Dat fiind că pentru ei esenţa omului, sufletul, este un înger 
căzut, bogomilii neagă de asemenea principiul antropic susţinut de 
tradiţia platoniciano-creştină. Negaţie care însă nu-i identică cu aceea 
a gnosticismului şi a maniheismului: omul este egal sau uşor inferior 
făcătorului său, el însuşi tot un înger căzut, dar unul de rang atît de 
important incit se putea ridica pînă la tronul lui Dumnezeu. Spre 
deosebire de gnosticism şi de maniheism şi în alt mod decît marcio- 
nismul, bogomilismul este pesimist: îngerul inocent a fost înşelat 
de îngerul viclean şi el nu va putea depăşi condiţia blestemată a rasei 

sale decît renunţînd la concupiscenţă şi la lucrările Arhontelui, 
reprezentate în primul rînd de credinţele şi practicile creştinilor răi - 
Romanii. 

text de origine bogomilă fundamental la catharii „moderaţi” : calificativul 
de „dualişti” nu li se potriveşte, deşi de alte erezii se fac cit se poate de 
vinovaţi. 

Există capitole despre bogomilism în toate cărţile şi articolele consacrate 
dualismelor medievale, de la Dollinger la Runciman şi la Loos. Cei mai 
mulţi savanţi cred că există o continuitate între paulicianism şi bogomilism, 
între maniheism şi bogomilism şi chiar între mesalianism şi bogomilism. 
La nivelul analizei mitului, putem constata că bogomilismul foloseşte materiale 
dualiste, dar că le dă o întorsătură „pseudodualistă” care-i face doctrina mai 
apropiată de ortodoxie decît se credea. în exegeza inversă a VT, bogomi¬ 
lismul produce soluţii noi pornind de la un principiu simplu, care este 

ecuaţia Diavol = Dumnezeul din VT. Regăsim această identificare în cîteva 
rare mărturii gnostice şi, sub forma Marele Arhonte = Dumnezeul din VT, 
în maniheism. Semnificaţia miturilor bogomile este totuşi independentă şi 
nu ţine nici de paulicianismul bizantin, nici de maniheism, nici de marcio- 
nism, nici de sistemele gnostice, nici de acel origenism oriental tîrziu a 
cărui descriere o vom ataca în capitolul următor. 

Să subliniem că, după definiţiile lui Ugo Bianchi, bogomilismul intră în 
categoria dualismului, din moment ce Diavolul organizează lumea. 



Capitolul X 

Cele două religii ale catharilor 


1. Două forme de catharism 

Aşa cum deja am putut constata ( cf. supra, cap. II), expansiunea 
occidentală a bogomilismului n-a fost încă elucidată. Dacă docu¬ 
mentele referitoare la patarinii bosniaci din secolele al XlV-lea şi 
al XV-lea se referă de asemenea la o situaţie anterioară, atunci 
bogomilismul introdus în Bosnia ar fi suferit deja o reformă radicală 
din partea unor intelectuali origenişti care, şi ei, se complac în a 
nega monarhia divină şi a transforma Răul intr-un principiu autonom. 
Dimpotrivă însă, nimic nu dovedeşte că mărturiile privitoare la 
patarini n-ar fi fost influenţate de informaţiile supraabundente despre 
catharii „radicali”. Pe lingă asta, dacă „Sclavonia” este identificată 
cu Bosnia, atunci numele moderatului Caloianus din Mantova se 
leagă de această regiune, după De hcieresi catharorum in Lombardia 
(Wakefield-Evans, p. 165); „radicalii” din Desenzano, din contra, 
au drept Biserică-mamă „Drugunthia”, această misterioasă Dragoviţa 
imposibil de situat precis pe harta geografică a Balcanilor (ib. , p. 164). 

Pe la 1190, Nazarie, episcop de Concorezzo în Lombardia, 
primise din Bulgaria textul Interrogatio Johannis, căruia avea să-i 
rămînă fidel toată viaţa. în 1250, înlocuit la conducerea grupului de 
al său filius major Didier, care dădea acum tonul, bătrînul profesa 
mereu fantaziasmul doctrinei bogomile „ortodoxe” (Sacconi; 
Moore, pp. 143 sq.). Reformată intr-un sens care-o apropie şi mai 
mult de catolicism şi care, în marea polemică purtată cu şcoala 
radicală a „albanezilor” din Desenzano, îşi va preciza mai mult 
caracterul non-dualist, doctrina din Concorezzo nu se detaşează în 
vreun fel spectaculos de trunchiul bogomil de unde provine. 

Distincţia între „moderaţi” şi „radicali” este deja prezentă în 
gîndirea lui Bonacursus, autorul celei mai vechi scrieri anticathare, 
Manifestatio haeresis catharorum (1176-1190) (Wakefield-Evans, 
pp. 170 sq.): „Sînt unii care spun că Dumnezeu a creat toate 
elementele, alţii spun că Diavolul a creat elementele; dar părerea 
lor comună este că Diavolul a învrăjbit elementele” (PG 104, col. 775). 
Bonacursus se limitează însă la descrierea catharilor bogomili, 
ignorîndu-i cu desăvîrşire pe ceilalţi. 

Informaţii mai numeroase conţine De haeresi catharorum in 
Lombardia, redactată pe la 1190-1200, căci îl citează pe Nazarie ca 
pefilius major al episcopului Garattus din Concorezzo, iar Nazarie, 
în viaţă încă la 1250, se născuse cel mai devreme pe la 1165-70. 

Lucrarea De haeresi vorbeşte despre trei biserici cathare italiene : 
cea din Desenzano, pe lacul Garda (aproape de Verona), profesînd 
un dualism radical, provenită din biserica Dragoviţa; cea a 
episcopului Caloianus din Mantova, care s-ar trage din Sclavonia 
(Dalmaţia); şi cea a episcopului Garattus din Concorezzo, provenită 
din Bulgaria. în timpul succesorului lui Garattus, Nazarie, această 
din urmă biserică profesa pseudodualismul bogomil, servindu-se de 
Interrogatio. 

Salvo Burci din Piacenza, al cărui tratat Supra stella a fost 
început pe 6 mai 1235 (Dollinger II, p. 52), distinge între Albanenses 
(radicali), Concordai (moderaţi) şi un al treilea ordin, „qui Calojani 
et etiam Francigenae nuncupantur” şi care „ex toto non sunt ex fide 
Albanensium, nec ex fide Concorricium” ( ib. , p. 53). Mai tîrziu 
(spre 1250-60), o Brevis summula contra herrores notatos 
hereticorum furnizează o listă comparativă detaliată a dogmelor 
profesate de cele trei grupuri cathare, menţionate ca A („albanezi”), 
B (bagnolezi, din Bagnolo) şi C (concorezzieni) (Wakefield-Evans, 
pp. 358-61). Lista, care contrazice în numeroase puncte izvoarele 
anterioare, trebuie consultată cu multă circumspecţie. 

Expunerea prea puţin sistematică a lui Iacob de Capellis (cca 
1240, după Wakefield-Evans, p. 301; Dollinger II, pp. 273-9) nu 
adaugă nimic acestor date. 

Moneta da Cremona, dominicanul care a compus o voluminoasă 
Summa adversus Catharos et Valdenses, între 1241-1244, prezintă 
separat doctrinele „radicalilor” şi ale „moderaţilor”. 

Informaţii de primă mină oferă însă Ranieri Sacconi din Piacenza 
în Summa de Catharis et Pauperibus de Lugduno (1250). Cathar de 
oarecare importanţă, el se converteşte în 1245, devine dominican, 
colaborează la acţiunile inchizitoriale ale lui Petru din Verona, 
scăpînd din atentatul în care acesta şi-a pierdut viaţa (6 aprilie 
1252), pentru a ajunge, între 1254 şi 1259, inchizitorul-şef al 
Lombardiei (Moore, Birth., p. 132). Sacconi face şi el diferenţa 
între albanezii radicali din Desenzano şi moderaţii din Concorezzo 
şi Bagnolo. Biserica din Concorezzo era de departe cea mai puternică 
numeric: avea o mie cinci sute - sau chiar mai mulţi - perfecţi, 
pentru un total care, în întreaga Europă meridională şi orientală, nu 
trebuie să fi depăşit patru mii (după Sacconi, Sudul nu avea la 
vremea aceea mai mult de două sute). Albanezii din Verona numără 
cinci sute; bagnolezii, concentraţi în zonele Mantova, Brescia şi 
Bergamo, ajung la două sute. Pe lingă aceştia, mai există o biserică 
de francezi în Verona şi în Lombardia, cu aproximativ o sută cinci¬ 
zeci de perfecţi, şi nişte comunităţi în Toscana (Florenţa, Spoleto), 
cu o sută de perfecţi (ib. , p. 138). 

Albanenses, numiţi obişnuit Albigenses, albingezi, se împart în 
două facţiuni: a lui Balasinanza, episcop de Verona, şi a lui Ioan de 
Lugio, din Bergamo, filius major şi „uns episcop” (Sacconi, p. 139; 
Borst, pp. 223-4 n. 5, îi contestă ungerea). 

Potrivit lui Sacconi, bagnolezii se acordă în general cu conco- 
rezzienii, cu deosebirea că sînt fantaziaşti, ca Nazarie, şi cred în 
preexistenţa sufletelor; concorezzienii rămăseseră traducianişti, ca 
bogomilii. 

în fine, Sacconi oferă o informaţie foarte preţioasă despre bise¬ 
ricile din Toulouse, Albi şi Carcassone, care ar fi radicale ca 
Albanenses (cf. Borst, pp. 198-9), în vreme ce francezii îşi trag 
credinţa de la bagnolezi, mai curînd înclinînd către cei din urmă. 

Tractatus de hereticis (1266-67) al inchizitorului lombard Anselm 
din Alexandria (în Piemont), care a lucrat sub ordinele lui Sacconi, 
confirmă tripartiţia catharilor italieni în Garattenses (de la Garattus, 
episcop pe la 1190) la Concorezzo, Albanenses la Verona şi 
Bagnolenses la Bagnolo, în Lombardia. Concorezzienii se împărţi¬ 
seră în două grupuri, unul al fostului episcop Nazarie, fidel textului 
Interrogatio primit pe la 1190 de la un episcop bulgar (Sacconi, 



266 


I.P. CULIANU 


p. 144), şi altul condus de Didier (Desiderius), filius major al lui 
Nazarie, care renunţase la doctrina fantaziastă. Anselm distingea cel 
puţin trei şcoli de bagnolezi, dar nu produce informaţii decît asupra 
uneia dintre ele. 

în concluzie, catharii înşişi erau perfect conştienţi de diversitatea 
credinţelor lor. Datorită ereziologilor ne sînt suficient de bine 
cunoscute doctrinele celor trei biserici din nordul Italiei. Două dintre 
ele profesează un pseudodualism derivat direct din bogomilism, iar 
a treia, care se retaşează la o misterioasă Biserică-mamă din 
Dragoviţa, profesează un dualism radical de origine cu siguranţă 
intelectuală, suprapus peste o formă de origenism a cărei provenienţă 
o vom examina în cele ce urmează. 


2. Catharii pseudodualişti 

Doctrina rezumată de Bonacursus în Manifestatio este cea a 
catharilor monarhieni, care cred că Diavolul a făcut trupul omului, 
închizînd în el, prin forţă, un înger de lumină. Apoi a făcut-o pe 
Eva, a sedus-o şi ea l-a zămislit pe Cain. Abel a apărut din acuplarea 
lui Adam şi a Evei. Cain l-a omorît, iar din sîngele lui Abel s-au 
născut cîinii: de aceea ei sînt credincioşi omului (legendă etiologică 
populară). Toate cîte se află pe lume, animate şi inanimate, au fost 
create de Diavol (Bonacursus nu ţine nicidecum seama de distincţia 
între creator şi factor, creator şi artizan). Fiicele Evei zămislesc de 
la demoni rasa Uriaşilor, care află secretul că lumea a fost creată de 
un principiu rău. Mînios, Diavolul îi distruge prin potop. Enoh este 
omul Diavolului, la fel şi Patriarhii. Moise face voia Diavolului şi 
primeşte Legea de la acesta. David era doar un asasin, iar Ilie a fost 
răpit la cer de însuşi Diavolul. Sfîntul Duh s-a exprimat uneori prin 
glasul Profeţilor, însă Ioan Botezătorul este tot omul Diavolului. 
Concepţiunea Măriei a fost imaculată, fără intervenţia vreunui băr¬ 
bat, iar Isus n-a avut trup material. El nu este egalul lui Dumnezeu 
(doctrină subordinaţionistă). Crucea este semnul Fiarei din 
Apocalipsă. 

Pe lingă acestea, catharii monarhieni sînt vegetarieni, resping 
sacramentele, nu-i recunosc pe Părinţii bisericii şi nu prestează 

jurămînt. Cu excepţia acelei istorisiri populare citate care explică 
naşterea cîinelui, singura informaţie dată de Bonacursus fără a fi 
fost preluată din Interrogatio se referă la împerecherea aştrilor : „Ei 
cred că Diavolul este Soarele, că Eva este Luna şi că ei făptuiesc 
adulterul în fiecare lună, ca un bărbat cu o prostituată. Şi toate 
stelele sînt demoni” ( Diabolum esse Solem, Lunam esse Evam, et 
per singulos menses dicunî eos fornicari : PL 204 col. 777 ; cf. 
studiul nostru The Sun and the Moon, p. 90). 

Tratatul De haeresi catharorum nu se grăbeşte să le atribuie 
moderaţilor o doctrină dualistă. într-adevăr, discipolii lui Caloianus 
şi ai lui Garattus cred intr-un singur Dumnezeu, atotputernic, crea¬ 
torul îngerilor şi al celor patru elemente. Mai mult încă, elementele 
n-ar fi fost separate de către Diavol, ci de un înger bun al Domnului. 
Lucifer a păcătuit pe cînd era în ceruri - dar alţi cathari vorbesc 
despre un Spirit al răului cu patru feţe (om, pasăre, peşte şi fiară), 
sălăşluind în străfundurile universului. Lucifer a coborît la el, a fost 
sedus de el şi, la rîndul lui, i-a sedus pe îngerii cerului. Recunoaştem 
în acest Spirit cu patru feţe, adăpostit în haos, pe Regele manihean 
al întunericului (acesta avea, ce-i drept, cinci forme), dibuit fără 
doar şi poate în cine ştie ce descriere ereziologică de aceiaşi intelec¬ 
tuali origenişti care au combinat, în catharismul radical, concepţii 
origeniste şi maniheiste. 

Lucifer este Dumnezeul din VT; ca şi el, a plămădit trupurile de 
lut ale lui Adam şi Evei, introducînd în ele „cu forţa” cîte un înger. 
Eva este instrumentul păcatului, iar fructul oprit al Arborelui 
Cunoaşterii este luxura. De haeresi distinge două feluri de animo- 
logie la monarhieni: unii monarhieni sînt traducianişti, împotriva 
bogomililor, iar alţii cred, precum origeniştii, în preexistenţa sufle¬ 
telor. Dumnezeu ar fi creat cîteva suflete noi pentru a compensa 
pierderea celor care nu vor dobîndi salvarea veşnică. 

Tot după De haeresi, sclavonii şi bulgarii au în comun un anumit 
număr de credinţe: Diavolul este răspunzător de potop, tot el l-a 
cruţat pe Noe, i-a vorbit lui Abraham, a distrus Sodoma şi Gomora; 
el i-a scos pe evrei din Egipt, le-a dat Legea şi i-a trimis la ei pe 
Profeţi. Sfîntul Duh s-a folosit uneori de Profeţi pentru a anunţa 
venirea lui Cristos. în sfîrşit. Diavolul este instrumentul lui 
Dumnezeu şi acţionează cu voia acestuia. 

Sclavonii mai cred că Isus, Ioan Botezătorul şi Maria ar fi trei 
îngeri ai Domnului; Iacob de Capellis (Dollinger II, p. 277), 
transmiţînd această teză, afirmă însă că Dumnezeu „ tres angelos 
misit in mundum, unus ex eis formam mulieris accepit, et hic fnit b. 
Virgo Maria. Alii duo angeli viriles formas sumpserunt. Unus juit 
Christum, alius Johannes Evangelista...”, ceea ce pare a avea mai 
mult sens. După acelaşi tratat, sclavonii sînt fantaziaşti. 

Dimpotrivă, unii dintre bulgarii din Concorezzo cred că Maria a 
fost cu adevărat femeie şi Isus bărbat, că Isus a murit în realitate, 
dar că şi-a abandonat corpul în momentul înălţării. Ioan Botezătorul 
ar fi fost trimisul Diavolului. Recunoaştem aici doctrina reformată a 
lui Didier, care învinsese docetismul fantaziast al lui Nazarie. 

în rezumatul făcut de Salvo Burci la credinţele „concorricienilor” 
(Dollinger II, pp. 60-1), nu se află nimic nou. Şi el povesteşte 
istoria Spiritului cu patru chipuri, adăugind că Lucifer, Spiritul şi un 
al treilea companion (formînd o Trinitate malignă) au împărţit ele¬ 
mentele. După cum se prezintă, inovaţia ar putea să însemne o 
încercare de explicare a plurarului din Geneză, 1, 26 („ Faciamus 
hominem etc.”): „Lucifer fuit locutus in persona sociorum.” 
Episodul trebuie să constituie o simplă variantă locală, pentru că nu 
este menţionat de alte izvoare. Pentru tot restul, concorezzienii sînt 
riguros bogomili, fideli doctrinei din Interrogatio. 

Moneta precizează în mai multe rînduri că, la catharii monar- 
hieni, creatorul materiei primordiale este Dumnezeu, în timp ce 
Diavolul n-a făcut decît s-o organizeze, este doar artizanul (factor) 
al lumii vizibile : „El este desemnat exclusiv ca făcător (factor ) al 
lucrurilor văzute, căci a lucrat pe un material preexistent; de aceea, 
spun ei, Crist l-a numit prinţ al acestei lumi. Şi nu-1 recunosc drept 
creator al lumii, întrucît afirmă că a crea înseamnă a face ceva 
plecînd de la nimic” (Wakefield-Evans, pp. 317-18). Distincţia 
creator-factor a jucat un rol foarte important în polemica dintre 
Albanenses şi Garattenses, radicalii şi pseudodualiştii, după cum 
dovedeşte Liber de duobus principiu al şcolii lui Ioan de Lugio 
(cf. infra). Iacob de Capellis o formulează în termeni asemănători 
celor ai lui Moneta (Dollinger II, p. 274): „Diabolum vero non 
creatorem, sed factorem dicunt, quia expraejacente materia quatuor 
elementorum operatus est, sicut figulus ex luto vas opera tur', 
precum olarul care modelează un vas din argilă. 

Lucifer nu este un principiu fără înrădăcinare în altceva; a fost 
creat de Dumnezeu şi a păcătuit prin liber arbitru, fiind invidios pe 
creaţia divină. întors la cer, a sedus îngerii-stele; Soarele, Luna şi 
stelele sînt demoni, astrele majore comit adulter în fiecare lună şi 
produsul însoţirii lor este rouă („ Dicunt enim quod Sol et Luna et 
aliae Stellae Daemones sunt, adiicentes quod Sol et Luna seinei in 
mense adulterium committunt, quod in Astronomia legitur de coitu 
Solis et Lunae. Dicunt enim quod ros ex illo coitu spargitur super 
aerem et super terram, quod istam claritatem amittent et habebunt 
eam salvandi qui ex semine angelico, scilicet qui ex Adam generaţi 
Juerunt ” : cf. The Sun and the Moon, pp. 90-1). Pe lingă acest mit 
pe care l-am întîlnit deja la Bonacursus, catharii monarhieni ai lui 
Moneta, traducianişti, adversari ai sacramentelor şi alegorizanţi, 
subordinaţionişti fără a nega natura divină a Fiului şi a Sfântului 
Duh, urmează cu rigoare învăţătura din Interrogatio. Cristologia lor 
nu este raportată în detaliu : aflăm că unii dintre ei cred în trecerea 
lui Isus prin trupul Măriei sicut per fistulam, alţii afirmînd că el a 
primit totuşi ceva de la Maria. 

Ranieri Sacconi repetă aceleaşi lucruri despre monarhienii din 
Concorezzo : ei recunosc un singur principiu, pe Dumnezeul creator 
al îngerilor şi al celor patru elemente ex nihilo. Diavolul modelează 
lumea vizibilă cu îngăduinţa lui Dumnezeu, face corpul omului şi 
introduce în el un înger căzut. Concorezzienii sînt traducianişti, 
resping VT, dar au unele îndoieli în ce-i priveşte pe Patriarhi „şi mai 
ales pe Profeţi” ; mai demult îl socoteau rău pe Ioan Botezătorul, în 
vremea lui Sacconi însă, la 1250, îşi schimbaseră opinia. Cristologia 
realistă a lui Didier prevalase asupra fantaziasmului bogomil al lui 
Nazarie, fără ca doctrina cathară să fi întîlnit în acest punct catoli¬ 
cismul, deoarece ei susţineau că Isus, în timpul înălţării, şi-a depus 
trupul intr-un loc din cer unde se află Fecioara şi Apostolii şi că îl 
va folosi pentru ultima dată la Judecata de Apoi. 

Cit despre monarhienii bagnolezi, ei sînt fantaziaşti ca Nazarie, 
numai că au înlocuit traducianismul bogomil prin doctrina origenistă 
a preexistenţei sufletelor. 

Anselm din Alexandria precizează că Nazarie împărtăşea vechea 
teorie a concepţiei şi naşterii auriculare a lui Isus Cristos şi că era 
subordinaţionist în asemenea măsură incit nu accepta divinitatea lui 

Cristos. Dimpotrivă, cristologia succesorului său Didier este 
realistă : trupul Fecioarei şi al lui Cristos sînt de carne, patimile şi 
moartea acestuia sînt reale. Fecioara şi Ioan Botezătorul stau în 
Paradis aşteptînd Judecata de Apoi. La înălţare, Isus şi-a lăsat corpul 
terestru în Paradis şi-l va îmbrăca o ultimă oară cînd va coborî să 
judece viii şi morţii. Profeţii nu sînt răi, deşi uneori prin gura lor a 
vorbit Diavolul, şi sînt deja mîntuiţi, pentru că au înviat la moartea 
lui Cristos. 

Bătrînul Nazarie ar fi propovăduit şi el mitul împerecherii astrelor 
majore, care ar fi produs astfel rouă şi mierea. Din această pricină, 
nazarienii se abţineau să mănînce miere. 

Anselm menţionează trei şcoli de bagnolezi, dar nu se opreşte 
decît asupra unei singure doctrine, în întregime provenită dintr-o 
speculaţie bine închegată asupra textului din Interrogatio. Am văzut 
intr-adevăr că acesta părea să stabilească o distincţie între îngerii 
seduşi de Sathanas şi cei scoşi pur şi simplu din ceruri prin mişcarea 
Diavolului. Inocenţa îngerilor implantaţi în trupuri omeneşti de lut 
pleda pentru apartenenţa lor la a doua categorie. Prin urmare, şi 
bagnolezii fac distincţie între îngerii care l-au urmat în mod voluntar 
pe Sathanas şi cei care, involuntar, au fost antrenaţi în căderea lui, 
considerînd că sufletele umane sînt fiinţe angelice dintr-a doua 
categorie. în rest, spune Anselm, bagnolezii sînt traducianişti şi 
subordinaţionişti, crezînd de asemenea, după Interrogatio, că 
Diavolul este autorul fenomenelor atmosferice supărătoare. 

în concluzie, catharii monarhieni din Lombardia apar ca pseudo- 
dualişti cu o etică bogomilă: doctrina lor derivă direct din cea 
exprimată în Interrogatio. Ereziologii notează anumite inovaţii în 
raport cu Interrogatio : 

- mitul Spiritului Răului ascuns în străfundurile universului, 
care împinge pseudodualismul monarhienilor spre un dualism 
radical; 

- mitul luxurii astrelor majore, lipsit de consecinţe doctrinale ; 

- realismul cristologic al lui Didier, însoţit de doctrina unui 
Paradis intermediar, care înlocuieşte fantaziasmul „ortodox” 
în raport cu bogomilii al bătrînului Nazarie; 

- doctrina origenistă a preexistenţei sufletelor, care face con¬ 
curenţă traducianismului bogomil. 

în ciuda tuturor acestor transformări, care nu afectează decît 
sectoare ale comunităţilor monarhiene şi nu au avut, în ansamblu, o 
pondere doctrinală decisivă, catharismul „moderat” nu este decît un 
pur bogomilism, antrenat intr-un proces de amestec cu doctrina 
„radicalilor”, a cărei provenienţă este complet diferită. 


3. Catharii radicali 

Tratatul De haeresi catharorum le atribuie catharilor din Desenzano 
un dualism radical: ei cred în doi Dumnezei, unul totalmente bun, 
celălalt totalmente rău, fiecare creator de îngeri. Lucifer este Fiul 
Domnului întunericului. El se transfigurează intr-un înger de Lumină 
şi urcă în cerul Dumnezeului bun, unde îngerii intervin în favoarea 
lui, aşa incit Dumnezeu îl acceptă pe străin şi-l face intendentul 
împărăţiei sale, „iconom” care se va dovedi necinstit; va avea a se 
căi pentru asta, căci Lucifer îi seduce pe îngeri şi provoacă în ceruri 
un adevărat război civil. Dumnezeu trebuie atunci să-l alunge, 
împreună cu cei împinşi la răzvrătire, care formează o treime din 
îngerii celeşti. Aceştia sînt alcătuiţi din corp, suflet şi spirit: corpu¬ 
rile şi spiritele lor vor rămîne în ceruri, numai sufletele cad şi sînt 
întemniţate de Lucifer în trupuri omeneşti. Ca urmare, omul va fi în 
posesia unui suflet angelic, dar spiritul l-a primit de la Diavol. Cristos, 
se spune, a coborît pentru a salva sufletele îngereşti. Veşmintele, 
coroanele şi tronurile îi aşteaptă pe vechii lor posesori în ceruri. 
Căci la capătul a numeroase transmigraţii, un suflet pocăit poate 
să-şi recîştige spiritul şi învelişul celest. 

Salvo Burci (Dollinger II, p. 58), mult mai precis, transmite un 
mit uşor diferit: cei doi creatori coeterni au fiecare o trinitate şi o 
lume proprie ( habent ambo trinitatem et unusquisque habet suam 
creationem). Fiul Dumnezeului întunericului s-a ridicat pînă la cer 
cu îngerii lui şi a pornit un război neînduplecat împotriva îngerilor 
bunului Dumnezeu. I-a sedus pe îngerii Domnului şi le-a luat pe 
urmă sufletele în lumea lui, unde „ele se încarnează din corp în 
corp, pînă ce ajung să cunoască adevărul” ( vadunt incorporando se 
de corpore in corpore, dum veniunt ad cognoscendum veritatem). 
îngerii au trup, suflet şi spirit; trupurile corespunzătoare sufletelor 

căzute au rămas în cer, spiritele însă coboară în căutarea sufletelor, 
cînd le găsesc le vorbesc, iar sufletele răspund : . .îndată ce sufletul 

cunoaşte spiritul, el îşi aminteşte că a fost în cer şi că a păcătuit şi 
de atunci înainte începe să făptuiască binele (abandonînd) păcatul pe 
care l-a comis”. Cristos, Fiul lui Dumnezeu, este un înger născut din 
îngerul Maria: trupul lui era o fantasmă, el n-a suferit, n-a murit, 
n-a înviat. Lumea de aici de jos este Infernul, iar altul nu există. 
Cînd toate sufletele vor fi reajuns în lumea lui Dumnezeu şi îşi vor 
fi recuperat corpurile şi spiritele celeste, îngerii Răului le vor declara 
din nou război: exemplu destul de rar de „dualism dialectic” în 
cerc, care reîncepe de acolo de unde s-a terminat. 

Moneta da Cremona oferă cîteva precizări suplimentare. Coetern 
cu Dumnezeu, Diavolul a creat toate lucrurile vizibile, printre care 
şi astrele. El este divinitatea din VT pe care albigenzii o resping, cu 
excepţia celor şaisprezece profeţi, a Psalmilor şi a celor cinci cărţi 
ale lui Solomon. Unii dintre ei mai acceptă totuşi cărţile lui Iov şi 
Ezdra. 

Dumnezeu este creatorul unei împărăţii incoruptibile, cu ceruri 
proprii, cu Soarele, Luna, stelele şi cele patru elemente ale ei. 
Oamenii cereşti se compun din trup, suflet şi spirit. Spiritul are un 
sălaş în afara trupului. 

Satan, „iconomul necredincios”, urcă la cer, îi seduce pe îngeri, 
suferă o înfrîngere din partea arhanghelului Mihail, este expulzat şi 
se reîntoarce în sfîrşit în regatul său, luînd cu sine a treia parte din 
îngeri (cf. Apoc. 12, 4), pe care-i închide în trupuri omeneşti. Isus 
vine în lume pentru a mîntui sufletele angelice care, la venirea lui, 
vor face penitenţă în trup după ce vor primi impoziţia mîinilor - 
botezul spiritual. în momentul consolamentum- ului, fiecare suflet 
primeşte un spirit celest protector, numit Spiritus Paraclitum, spirit 
consolator care diferă de Spiritus Sanctum, expresie ce desemnează 
spiritul personal al fiecărui suflet-înger, şi de Spiritus Principale, 
care este Sfîntul Spirit, a treia persoană a Trinităţii. Acest Sfrnt 
Spirit şi Fiul lui Dumnezeu sînt creaturi divine, nu însă egale cu 
Dumnezeu (subordinaţionism). Maria este o fiinţă celestă, înzestrată, 
ca toate din specia ei, cu trup, suflet şi spirit celest. Isus este de 
asemenea o fiinţă celestă; el a fost realmente conceput şi născut 
sicut per fistulam de fiinţa celestă Maria. Isus suferă şi moare în 

trupul său celest şi învierea lui e adevărată. Pentru a-1 fi doborît pe 
Diavol, Tatăl îi acordă în ceruri un loc la dreapta lui. Unii radicali 
cred că Judecata a şi avut loc. Miracolele lui Cristos nu sînt fizice, 
ci spirituale. Nu există înviere a cărnii, ci numai a corpului angelic. 
Albigenzii neagă liberul arbitru (de vreme ce Dumnezeu însuşi nu-1 
posedă, nu l-ar putea acorda creaturilor sale), crezînd în preexistenţa 
sufletelor (poporul lui Dumnezeu este antiquus, primordial, căci 
Dumnezeu nu creează noi suflete), nu acceptă sfintele taine, nici 
prestarea de jurămînt, nu omoară, sînt vegetarieni. Ei cred că 
Profeţii, care n-au fost răi, şi-au rostit profeţiile într-o altă lume. 

Cele mai complete informaţii despre catharii radicali provin însă 
de la Ranieri Sacconi, care distinge două şcoli: a lui Balasinanza, 
episcop de Verona, şi a lui Ioan de Lugio din Bergamo, fi lins major 
al celui dinţii. 

Adepţii lui Balasinanza cred în două principii coeterne, fiecare 
cu propria-i Trinitate (cea a lui Dumnezeu fiind subordinaţionistă), 
cu îngerii şi cu propria sa lume. Diavolul urcă în ceruri ca să se lupte 
cu Mihail şi cu îngerii Domnului; reuşesc să aducă în lumea lui a 
treia parte din aceşti îngeri, făcîndu-i prizonieri în corpuri de oameni 
şi de animale. îngerii transmigrează din corp în corp, pînă la 
întoarcerea lor finală în lumea divină. Să observăm că, în spusele 
lui Sacconi, doctrina preexistenţei sufletelor se îmbină cu o idee 
curentă din catharismul occitan ( cf. infra ): aceea că metensomatoza 
poate avea loc prin schimbarea regnului, un suflet uman fiind 
susceptibil de a se reîncarna în corpul unui animal (şi invers). 

Maria este un înger, trupul Mîntuitorului este imaterial, aparent: 
el n-a pătimit şi nu a murit (acelaşi fantaziasm bogomil). Nici 
miracolele nu sînt adevărate. Toţi Patriarhii şi Ioan Botezătorul au 
fost în slujba Diavolului, autor al VT cu excepţia cărţilor lui Iov, a 
Psalmilor, a lui Solomon, a înţelepciunii, a Ecleziastului şi a celor 
şaisprezece Profeţi. 

„Ei propovăduiesc că lumea nu va avea sfîrşit, că Judecata de 
Apoi a avut deja loc şi nu se va mai repeta, că Infernul, focul şi 
osînda veşnică sînt în această lume şi nicăieri în altă parte” (Moore, 
p. 139). 

Tot Ranieri Sacconi rămîne sursa noastră majoră de informaţii 
despre cel mai original gînditor al catharismului, Ioan de Lugio. 

Născut pe la 1180, acesta a fost întîi călugăr cistercian şi a devenit 
apoi filius major, poate chiar episcop al bisericii cathare din 
Desenzano (Borst, pp. 223-4 n. 5). în 1939, A. Dondaine publica 
Liber de duobus principiis {Cartea celor două principii), o culegere 
ce cuprinde şapte tratate provenite din şcoala lui Ioan de Lugio. în 
ciuda frumosului studiu filozofic pe care i l-a consacrat Rene Nelli 
{Philosophie, pp. 73-124), Liber... este evident de o calitate nesfîrşit 
inferioară producţiei maestrului şi rămîne, pentru a-1 cita pe Arno 
Borst, „un supărător imbroglio de repetiţii, de salturi neaşteptate de 
gîndire” (ib., p. 211); . .autorul lui Liber. .. nu a fost nici intr-un 

caz o inteligenţă independentă, o individualitate” {ib., p. 227). 
Documentul acesta, care ilustrează polemica dintre Albanenses şi 
Garattenses, cathari moderaţi din Concorezzo, ne va permite totuşi 
să distingem mai bine opoziţia dintre dualismul radical al unora şi 
pseudodualismul celorlalţi. Pentru a analiza gîndirea lui Ioan de 
Lugio, e mult mai oportun să ne adresăm informaţiilor lui Sacconi. 

Ioan de Lugio îşi însuşeşte dualismul celor două principii şi 
argumentele sale trebuie să fi fost asemenea celor pe care ni le face 
cunoscute partea cea mai valoroasă din Liber..., tratatul De Libero 
arbitrio, deschis printr-un rechizitoriu nemilos al teodiceei non-dua- 
liste. N-ar fi fost posibil să existe numai un principiu, afirm ăLiber... 
repetînd raţionamentul marcionit şi maniheist, deoarece „nu poate 
pom bun să facă roade rele, nici pom rău să facă roade bune” (Matei 
7, 17-18). Şi, de asemenea, dacă i se rezervă lui Dumnezeu toate 
atributele pozitive (omniscienţă, omnipotenţă, sfinţenie, bunătate, 
dreptate), este imposibil să se construiască o teodicee coerentă: 
dacă el este toate acestea, atunci a ştiut că îngerii aveau să cadă; a 
voit aşadar să-i creeze imperfecţi. Concluzia apare inevitabilă: 
„Atunci însă acest Dumnezeu, despre care am spus mai înainte că 
este bun, sfînt şi drept... ar fi cauza supremă şi principiul oricărui 
rău” (după ed. Nelli, p. 88). Şcoala din Desenzano înţelege să 
demonstreze că nu poate exista o teodicee coerentă care să fie 
non-dualistă, căci Dumnezeu sau este omniscient fără să fie bun, 
sau este bun fără să fie omniscient. 

Ioan de Lugio tratează în chip spiritual cele două creaţii separate : 
pentru el. Cel Viclean are multe nume, care-i sînt totodată ipostaze. 
Cearta cu garattenzii îl face să repete mereu - ca şi pe elevul său 

care a compus Liber... - că factor şi creator sînt exact acelaşi lucru ; 
nu-i adevărat că unul ar produce totul ex nihilo, iar celălalt plecînd 
de la elemente preexistente. A crea înseamnă întotdeauna a folosi 
elemente preexistente. (într-adevăr, catharii din Concorezzo susţi¬ 
neau că Diavolul nu-i creator, ci factor al lumii; Ioan de Lugio 
găseşte că diferenţa nu-i relevantă şi autorul lui Liber. .., cum vom 
vedea în continuare, le reproşează adversarilor că sînt catolici şi nu 
cathari.) Lumea aceasta a fost plăsmuită, creată adică, de Tatăl 
Diavolului (Diavolul este Lucifer însuşi). Iar bunul Dumnezeu po¬ 
sedă o altă lume, paralelă cu a noastră, invizibilă însă şi incorup¬ 
tibilă. Şi în această lume există căsătorie, păcat trupesc şi adulter; 
oamenii de acolo au luat în căsătorie pe fiicele Diavolului şi au 
zămislit cu ele rasa Uriaşilor. Toate acestea sînt lucrul Diavolului, 
care este mai puternic decît creaturile lui Dumnezeu, şi se petrec 
fără voinţa sau îngăduinţa celui din urmă. 

Un Compendium ad instructionem rudium, care face parte din 
Liber de duobus principiis, adaugă în plus unele informaţii. 
Dumnezeu a creat un cer şi un pămînt, întrebuinţînd altă materie 
decît „elementele mereu schimbătoare şi lipsite de raţiune” (ed. 
Nelli, p. 145), pămînt şi cer populate de creaturi „înzestrate cu 
inteligenţă, capabile să înţeleagă şi să audă... Prin cer, pămînt şi 
mare se înţeleg deci existenţe celestiale” (ib. , p. 146). Dumnezeu nu 
este creatorul „stihiilor slabe şi sărace” (Gal. 4, 9) ale acestei lumi. 
„Există un alt creator sm factor care este principiul şi cauza morţii, 
a pierzaniei şi a oricărui rău...” (ed. Nelli, p. 147, cuvintele latine 
inserate de noi). Dumnezeu nu este atotputernic, căci nu are capa¬ 
citatea de a face răul: e incapabil să se autodistrugă, după cum este 
şi incapabil să se dedubleze. I se spune „atotputernic” numai pentru 
că poate să săvîrşească toate cele bune. Relele provin de la un 
principiu al Răului, altul decît Dumnezeu : acest principiu, Sathanas, 
„puterea întunericului” (Col. 1, 12-13 ; Luca 22, 53), este Puternic 
în nelegiuire (ib., p. 154). Răul, împărţit între Domni şi Prinţi, este 
coetern cu Dumnezeu : „Păcatul, pedepsele, frica şi greşeala, focul 
şi chinurile, lanţurile şi Diavolul însuşi nu au început şi nu vor avea 
sfîrşit. în fapt, fie că acestea sînt numele prin care se desemnează 
principiul răului suprem, fie că sînt doar numele prin care se 
desemnează efectele sale, ele stau oricum mărturie pentru existenţa 

unei cauze unice a răului, eternă, cvasi-eternă sau străveche, întrucît 
dacă efectul este etern, cvasi-etern sau străvechi, în mod necesar 
cauza trebuie să fie la fel” ( ib ., p. 160). 

într-adevăr, potrivit lui Sacconi, Ioan de Lugio susţinea că tot ce 
există e privat de liber arbitru, mergînd pînă la Dumnezeu însuşi, 
incapabil să-şi impună voinţa în faţa celei a Adversarului său şi 
nefiind, în consecinţă, nici omniscient, nici atotputernic. Există o 
singură creatură a bunului Dumnezeu nesupusă întinării Diavolului: 
Cristos. 

Bunul Dumnezeu a săvîrşit în realitate tot ce i se atribuie în VT, 
a provocat potopul şi alte distrugeri pentru a pedepsi păcatul; acestea 
însă nu se petrec în lumea noastră, ci în cealaltă, în lumea sa. Ioan 
de Lugio acceptă Biblia în întregime şi în adevărul ei integral, care 
însă se aplică lumii celeilalte. Şi tot în cealaltă lume s-a născut şi 
Cristos, a pătimit, a murit şi a înviat. 

în fine, ereziarhul afirmă că sufletele omeneşti trec dintr-un corp 
în altul şi că la sfîrşit vor fi salvate, teorie care trebuie probabil 
interpretată intr-un sens origenist (v. infra). 

Din nefericire, numai după informaţiile ereziologilor este cu 
neputinţă de dedus care sînt raporturile dintre cele două lumi. Ioan 
de Lugio aparţine poate acelei fracţiuni a radicalilor care crede 
(cf. şi Bre vis summula, Wakefield-Evans, p. 356) că Infernul ar fi 
această lume de aici ? Este foarte posibil: cînd aceşti cathari origeni- 
zanţi afirmă că nu există nici Judecată, nici Infern, nici Purgatoriu 
(ib.), asta înseamnă că sîntem deja în Infern, că deja sîntem judecaţi. 

înainte de a examina tipul de dualism al „radicalilor” italieni, 
este absolut necesar să trecem în revistă doctrina origenistă aşa cum 
circula ea la sfrrşitul secolului al IV-lea şi începutul secolului al 
V-lea. Pe cînd catharismul monarhian nu reprezintă în fond decît o 
variantă a bogomilismului, catharismul radical este derivaţia unui 
origenism uşor colorat de maniheism, care-şi însuşeşte etica bogo- 
milă. Doctrina radicală a fost pregătită cu grijă în cercuri intelectuale 
care au cunoscut cu siguranţă bogomilismul. Ele au reinterpretat 
mitul bogomil după o cheie în primul rînd maniheistă, apoi orige¬ 
nistă. Dar maniheismul lor se reduce la opoziţia celor două principii 
şi la o reminiscenţă, împrumutată de la vreun ereziolog (de exemplu, 
Augustin, De haer., 46), privitoare la fizionomia Prinţului 

întunericului. Dimpotrivă, origenismul tardiv formează baza doctrinei 
radicale în întregul ei, unde speculaţiile pur metafizice iau adesea 
forma unor mituri destul de bizare. Explicaţia lor devine posibilă 
numai în perspectiva origenismului. 


4. Origenism şi catharism radical 

Urme de origenism la cathari au fost puse în lumină de Marcel 
Dando (1967), iar ipoteza unei relaţii strînse între origenism şi 
catharism a fost acceptată de Jean Duvernoy, (Rel. , pp. 295 sq.; 
344 sq.). 

Nu este vorba, bineînţeles, despre doctrina originală a lui Origen, 
ci despre acea formă a origenismului probabil elaborată (şi prac¬ 
ticată) de monahii din Egipt în secolele al IV-lea şi al V-lea, care va 
face obiectul refutaţiilor sistematice ale ereziologilor precum 
Epifaniu ( Panarion , 64) şi fostul origenist Ieronim. Dosarul acestei 
discuţii a fost întocmit de Antoine Guillaumont în cartea sa despre 
Evagrie Ponticul (1962). 

Polemica lui Epifaniu se articulează după patru puncte majore. 
El le reproşează origeniştilor: 1. credinţa într-un trup al învierii 
care nu este identic trupului de carne; 2. faptul că sînt subordina- 
ţionişti ; 3. afirmaţia „că sufletul uman preexistă, că aceste suflete 
preexistente ar fi îngeri şi puteri superioare, că ele au comis păcate 
şi, de aceea, au fost închise în acest trup pentru a fi pedepsite şi că 
Dumnezeu le-a trimis aici în lumea de jos în vederea unei pedepse, 
ca să suporte aici efectul unei judecăţi dinţii” (Pan. 64, 4, 5-6, trad. 
Guillaumont, p. 85); 4. faptul de a profesa doctrina platoniciană a 
trupului-mormînt: venind de sus, sufletul (psyche ) s-a „răcit” 
(epsychtai) atunci cînd a fost pus în „îmbrăcămintea de piele” (Gen. 
3, 21), care figurează corpul terestru (Guillaumont, pp. 85-6). Jocul 
de cuvinte psyche-psychron, care are în spate o întreagă istorie, a 
fost intr-adevăr folosit de Origen însuşi (Peri Archân, II, 8, 3 ; cf. 
Crouzel, Anthropologie, p. 43). După cum a arătat P.F. Beatrice, 
Origen, dimpotrivă, privea cu un fel de amuzament identificarea 
corpului terestru cu „îmbrăcămintea de piele” din Geneză 
(dermâtinoi chitânes, tunicae pelliciae), identificare ce urcă pînă la 

Filon din Alexandria (Beatrice, pp. 448 sq.) - în vreme ce, în 
general, tradiţia ecleziastică dă expresiei în chestiune o exegeză 
alegorică (Augustin, De Genesi contra Manichaeos, II 21, 32; 
Beatrice, p. 462). Părinţi ai bisericii respectabili, precum Ambrozie 
din Milano, identifică literalmente însă acele tunicae pelliciae cu 
trupul de carne (Ep. 49, 4; Beatrice, p. 460), conform acestei 
doctrine imputate lui Origen fără ca el s-o fi susţinut vreodată. 

într-o scrisoare a lui Epitafiu din 394 (Guillaumont, pp. 87-9), 
un al cincilea reproş se adaugă la cele menţionate: origeniştii ar 
propovădui că „Diavolul va deveni din nou ceea ce-a fost, va reveni 
la vechea-i poziţie şi va urca din nou în împărăţia cerurilor” ( ib., 
p. 89). 

într-un pamflet din 396 (Guillaumont, pp. 89-92), Ieronim 
găseşte opt capete de acuzare împotriva origenismului pe care-1 
cunoştea atît de bine: subordinaţionism, preexistenţa sufletelor, 
iertarea finală a Diavolului, doctrina acelor tunicae pelliciae, trupul 
învierii şi trei alte puncte care încă nu figurau la Epitafiu: inter¬ 
pretarea alegorică a Paradisului, ideea că după ieşirea din Rai omul 
şi-a pierdut asemănarea cu Dumnezeu şi o ultimă acuză (a şaptea pe 
listă: Guillaumont, p. 90), importantă de cunoscut în întregime: 
„(Origenismul) crede că apele despre care Scriptura spune că se află 
deasupra cerurilor ar fi puteri sfinte şi superioare, iar cele aflate pe 
pămînt şi sub pămînt - puteri opuse şi demonice.” Mai adaugă şi că, 
potrivit comunicării verbale a unui origenist, sufletul nu se numeşte 
suflet decît după incorporare: înainte a fost fie înger, fie demon 
(ib., p. 91). 

A noua doctrină origenistă incriminată de acelaşi Ieronim priveşte 
credinţa că „Soarele, Luna şi întreg corul stelelor sînt suflete raţio¬ 
nale, creaturi odinioară incorporale, supuse acum vanităţii, într-un 
soi de corpuri de foc pe care, în simplitatea şi ignoranţa noastră, le 
numim luminători ai lumii; şi că ele vor fi eliberate de servitutea 
corupţiei pentru a se bucura de libertatea glorioasă a fiilor lui 
Dumnezeu” (rezumat în Guillaumont, pp. 93-4). 

într-o scrisoare din 401 păstrată de Ieronim, Teofil, patriarhul 
Alexandriei, întîi simpatizant şi pe urmă duşman înverşunat şi perse¬ 
cutor al origeniştilor din deşert, oferă informaţii suplimentare despre 
trupul învierii şi îmbogăţeşte lista greşelilor origeniste cu încă două 

capitole. Trupurile înviate nu sînt incoruptibile, ele rămîn tot 
„corporale” : numai după secole de corporalitate subtilă, fiinţa 
suferă o „a doua moarte”, care desăvîrşeşte distrugerea substanţei 
corporale (ib ., p. 98). în fine, cele două acuze noi se referă la 
doctrinele despre sfîrşitul domniei lui Cristos şi despre a doua lui 
crucificare : „Cristos va fi într-o zi crucificat din cauza demonilor şi 
a crimelor spirituale comise de fiinţele superioare.” 

Un al doisprezecelea argument de contestare doctrinală apare tot 
într-o scrisoare a lui Teofil, din 402 : origeniştii susţineau că 
Dumnezeu nu-i atotputernic şi „nu a creat fiinţe raţionale decît în 
măsura în care putea s-o facă” (Guillaumont, p. 101). Iar într-o 
scrisoare din 404, patriarhul adaugă faptul că origeniştii sînt en- 
cratiţi: ei condamnă căsătoria şi procreaţia (ib.). 

Cîte dintre aceste acuzaţii ale ereziologilor îşi găsesc confirmarea 
în opera celui mai important origenist de la finele secolului al IV-lea, 
Evagrie Ponticul ? Majoritatea, crede Antoine Guillaumont, excepţie 
făcînd subordinaţionismul şi antisomatismul, căci pentru Evagrie 
trupul este, dimpotrivă, cel mai preţios instrument al mîntuirii 
(ib ., pp. 110-11). Ca de obicei, ereziologii au simplificat lucrurile. 
Mai mult încă: au trecut complet sub tăcere anumite puncte din 
doctrina lui Evagrie care vor avea o importanţă capitală la catharii 
radicali. într-adevăr, Evagrie vorbeşte de pluralitatea „locurilor” 
sau a „lumilor” : „Există astfel o lume a îngerilor, o lume a oame¬ 
nilor şi o lume a demonilor. Orice intelect decăzut sau suflet pus 
într-o lume este în acelaşi timp unit cu un corp; în alţi termeni, 
orice natură raţională căzută posedă un corp, îngerii ca şi oamenii 
sau demonii. Toate aceste corpuri sînt formate din patru elemente şi 
sînt aşadar, într-o măsură, materiale ; ceea ce le deosebeşte unele de 
altele este doar proporţia variabilă a elementelor; aceasta este 
«calitatea» lor, care merge împreună cu o proporţie, şi ea variabilă, 
a celor trei părţi constitutive ale sufletului: «La îngeri predomină 
intelectul şi focul; la oameni predomină concupiscenţa şi pămîntul; 
la demoni, mînia şi aerul» (Kephalaia gnostica I 68)” (Guillaumont, 
p. 108). în afară de asta, „corpurile şi lumile, adică universul vizibil 
şi sensibil, au format obiectul unei a doua creaţii, diferită de prima 
care, ea, a avut drept obiect doar intelectele, naturi pur inteligibile” : 
„păcatul creaturilor raţionale este ceea ce l-a împins pe Dumnezeu 

să creeze lumea vizibilă şi... crearea corpurilor este legată de căderea 
sufletelor în cer”. însă a doua creaţie, creaţia vizibilă, nu este rea : 
„...Dacă facerea corpurilor, a materiei şi a lumii vizibile este cu 
adevărat o urmare a căderii naturilor raţionale, nu-i vorba totuşi 
nicidecum de o consecinţă dezastruoasă şi deplorabilă. Dimpotrivă, 
a doua creaţie este opera aceluiaşi Dumnezeu care crease naturile 
raţionale cu singurul scop ca ele să se bucure de ştiinţa lui şi care, 
făcîndu-se «providenţă milostivă»..., a creat, după căderea lor, 
trupuri şi lumi pentru a le permite să urce din nou spre starea lor 
dintru început” ( ib ., p. 110). „Mai curînd decît o închisoare, un loc 
de pedeapsă sau un mormînt, trupul este aşadar un instrument de 
eliberare şi de mîntuire, voit printr-o înclinare providenţială şi 
binevoitoare a lui Dumnezeu.” Crearea trupurilor a fost precedată 
de o „judecată dinţii”, care va fi urmată de multe altele; cea din 
urmă va însemna dispariţia definitivă a corporalităţii: cînd totul va 
fi supus lui Cristos, domnia acestuia va lua sfîrşit (ib ., pp. 116-7). 

Ce trebuie să credem despre acest origenism care a fost anate¬ 
mizat în 543 şi 553, la al cincilea Conciliu ecumenic de la 
Constantinopole ? La lista deja impresionantă de obiecţii ortodoxe 
pe care am văzut-o, nu se mai adaugă decît nişte detalii: se preci¬ 
zează, de exemplu, că trupul învierii va avea o formă sferică, precum 
androginul lui Platon (anatematisme V din 543 şi X din 553, la 
Guillaumont, pp. 141, 145). 

Nu am regăsit, în bogomilism şi în catharismul moderat derivat 
din el, decît puţine dintre principiile origeniste sau considerate astfel, 
în special subordinaţionismul (implicit la bogomili şi devenit explicit 
la cathari, care meditează îndelung asupra textului Interrogatio) şi 
căderea sufletelor angelice în trupuri. în compensaţie, bogomilismul 
„ortodox” este traducianist, prevede bipartiţia lumii cu plecare de la 
o singură creaţie, ignoră chestiunea capitală a corporalităţii îngerilor, 
nu înmulţeşte numărul judecăţilor şi nu neagă omnipotenţa lui 
Dumnezeu. Putem trage concluzia că nu există raport direct între 
origenism şi bogomilismul bizantin, căci singura doctrină comună 
între bogomilism şi versiunea origenismului prezentată de ereziologi 
este cea a trupului-mormînt, „îmbrăcăminte de piele” care înveleşte 
sufletul căzut. Ideea este atît de generală, ca să nu spunem banală, 
în toată tradiţia platoniciană, incit bogomilii nu aveau nici un motiv 
s-o caute intr-un origenism de care în rest totul îi separă. 

Dimpotrivă, catharismul monarhian italian oscilează între 
fidelitatea faţă de traducianismul bogomilismului „ortodox” şi ideea 
origenistă (venită de la catharii radicali) a preexistenţei sufletelor, 
care va sfîrşi prin a se confunda cu metensomatoza. Alt mit monar¬ 
hian care s-ar putea explica prin insistenţa origenismului în a afirma 
că astrele au o corporalitate provocată de păcat este mitul împreunării 
Soarelui cu Luna. Ideea acuplărilor este folclorică (cf. studiul nostru 
The Sun and the Moon), dar aceea că toate astrele sînt demoni n-ar 
putea proveni decît din interpretarea maniheizantă a origenismului, 
proprie catharilor radicali. Ereziologii totuşi indică prezenţa mitului 
numai la monarhieni. 

Analogiile între catharismul radical şi origenism sînt atît de 
impresionante, incit logic este să considerăm că primul este o 
deformare a celui de-al doilea. Nu se poate şti unde şi în ce condiţii 
s-a produs transformarea; ea trebuie însă fără îndoială atribuită 
unor cercuri rafinat intelectuale, în care trăia încă un origenism 
foarte asemănător celui condamnat de ereziologii secolelor al IV-lea 
şi al V-lea. Să remarcăm că ipoteza originii bizantine a metamorfozei 
găseşte mai multe argumente decît cea a originii sale latine şi că 
misterioasa biserică din Dragoviţa, de unde ar proveni învăţătura 
„albanezilor”, putea deja să fi întreprins acest amestec straniu de 
origenism, bogomilism şi maniheism care va fi doctrina catharilor 
radicali. De la origenism ei au împrumutat următoarele trăsături, 
adaptîndu-le postulatului maniheist al celor două principii 
antagonice: 

- preexistenţa sufletelor; 

- corporalitatea îngerilor; 

- dubla creaţie şi lumile paralele ; 

- mai multe judecăţi; 

- trupurile învierii; 

- negarea atotputerniciei - şi deci a liberului arbitru - ale lui 
Dumnezeu. 

în fine, subordinaţionismul şi căderea în trupuri sînt idei comune 
origeniştilor, catharilor monarhieni şi catharilor radicali. 

5. Catharismul occitan din secolul al XlV-lea 

Datorăm zelului inchizitorial al lui Jacques Fournier (cca 
1280-1342), instalat episcop la Pamiers pe 19 martie 1317, ales 
cardinal şi transferat în 1326 la Mirepoix, ales în fine papă la 
26 decembrie 1334 sub numele de Bendict al XH-lea, informaţiile 
complete asupra învăţăturii ultimului perfect cathar din Sudul 
Franţei, Pierre Authie. 

Cultivat, notar la Aix-les-Thermes, Pierre Authie se trăgea 
dintr-o „familie bună de magistraţi, cu clientelă ilustră” (Duvernoy, 
Hist ., p. 322). Pe la 1295-96, Pierre şi fratele său Guillaume „erau 
învăţaţi, ştiau dreptul, aveau soţii şi copii şi erau bogaţi” (Sibille, 
văduva lui Raimond Peyre d’Arques, în Duvernoy, Registre II, 
p. 566). „într-o zi, Pierre, care citea o carte la el acasă în prezenţa 
lui Guillaume, îi dădu fratelui său să citească şi el ce scria în carte. 
Acesta citi puţin. Pierre îl întrebă: «Ei, ce spui, frate?» Răspunse 
Guillaume : «Mi se pare că ne-am pierdut sufletele.» Pierre zise : 
«Atunci să plecăm, frate, şi să încercăm să ne mîntuim sufletele.» 
Acestea spuse, ei au lăsat tot ce aveau de făcut şi au plecat în 
Lombardia; iar acolo s-au făcut buni creştini şi au primit puterea de 
a-i face şi pe alţii buni creştini, îndreptîndu-le sufletele spre mîn- 
tuire” (ib ., p. 567). 

Ceea ce propovăduia Pierre Authie se adresa unor oameni simpli, 
care se lasă convinşi de istoriile lui mitice, de altminteri pline de 
interes: „între altele, el a spus că Tatăl ceresc, la început, făcuse 
toate spiritele şi sufletele în cer, iar spiritele şi sufletele acestea erau 
cu Tatăl ceresc. Pe urmă Diavolul a mers la poarta raiului, vrînd să 
intre, dar n-a putut şi a rămas la poartă timp de o mie de ani. Apoi 
a intrat prin înşelăciune în rai, iar acolo a convins spiritele şi sufletele 
făcute de Tatăl ceresc că soarta lor nu era bună, pentru că erau 
supuse Tatălui, dar că, dacă vor voi să i se supună lui şi să-l urmeze 
în lumea lui, el le va da avuţii, adică vii, cîmpuri, aur şi argint, 
femei şi alte bunuri din lumea vizibilă de aici de jos” (ib. , p. 569, 
text latin II, pp. 406-7). Promisiunea de a le da îngerilor „femei 
care or să le placă mult” (Fournier II, pp. 461-2) este înlocuită în 
altă parte de introducerea în paradis a unei femei „strălucit 

împodobite, pe care spiritele se grăbiră s-o urmeze” (Fournier II, 
p. 34; Duvernoy, Rel., p. 70 n. 83). „Amăgiţi de vorbirea Diavolului, 
spiritele şi sufletele din cer au mers după el, şi toţi care l-au urmat 
au căzut din cer. Nouă zile şi nouă nopţi tot au căzut mereu, ca o 
ploaie deasă. Tatăl ceresc, văzîndu-se aproape părăsit de spirite şi 
suflete, s-a ridicat atunci de pe tron şi a pus piciorul peste gaura pe 
unde cădeau ele. Şi le-a spus celor rămase că dacă vreunul s-o mai 
mişca, n-o să mai aibă pace şi odihnă. Iar către cele care cădeau a 
spus : «Duceţi-vă, pentru moment şi per ja (pentru acum)! » Dacă ar 
fi spus : «de-acum înainte», nici unul din aceste spirite (sau suflete) 
n-ar fi putut să se mai mîntuiască şi să se mai întoarcă la cer. Dar 
spunînd «per ja», adică «pentru un timp», toate spiritele acelea vor 
reveni în cer...” (Duvernoy, Reg., p. 569). Toate spiritele se vor 
întoarce la cer înainte de sfîrşitul lumii. Spiritele căzute, care-şi 
plîng soarta, sînt introduse de Diavol în „îmbrăcăminte” corporală : 
„.. .în aceste trupuri sufletele uită ce au avut în cer, şi nici nu vor să 
le mai părăsească. Trupurile acestea sînt numite «îmbrăcăminte»” 
(ib ., p. 570). Sufletul transmigrează în mai multe corpuri, de oameni 
şi animale (urmează exemplul celebru al catharului care-şi aminteşte 
că a fost calul unui senior şi atunci găseşte potcoava pe care o 
pierduse între două pietre), dar după ce se încarnează intr-un „bun 
creştin” se poate întoarce la cer (ib.). Pierre Authie profesează 
acelaşi fantaziasm al bogomililor: Cristos nu a fost niciodată 
„adumbrit” de ceva atît de abject ca pîntecele unei femei (ib., 
p. 571). Conceptul de „adumbrire” este astfel explicat de preotul 
din Montaillou (Fournier I, p. 230; Duvernoy, Rel ., p. 84): „Aşa 
cum un om aflat într-o bute este în umbra acesteia fără a primi nimic 
de la ea, este numai conţinut înăuntru, Cristos a locuit în Fecioara 
Maria fără a lua nimic de la ea şi a fost numai în ea precum 
conţinutul în conţinător.” Explicaţia este rezonabilă, dar Pierre 
Authie merge mai departe, negînd chiar că Cristos ar putea fi 
„adumbrit”, în timp ce în primul caz „el «se adumbreşte» numai în 
Sfînta Maria, neprimind nimic de la ea” (Duvernoy, loc.cit.). 

în rest, Pierre Authie refuză adorarea crucii şi a imaginilor, 
botezul în „apa materială”, transsubstanţierea, căsătoria, sărbătorile, 
învierea cărnii (Reg., pp. 572-3). în ce priveşte vegetarianismul, 
ştim că el se impune, pentru cathari, din două raţiuni distincte : una 

era moştenită de la bogomili, care interziceau incorporarea hranei 
provenite ex coitu ; cealaltă, derivată dintr-o interpretare platoni- 
cizantă sau maniheizantă a origenismului, implica ideea meten- 
somatozei şi în felul acesta posibilitatea ca acela care mănîncă/<?rez«, 
„hrană de animale feroce”, să ingereze carnea propriilor săi părinţi 
(Duvernoy, Rel., p. 173). Peştii totuşi nu sînt incluşi între alimentele 
interzise, din pricini diferite : sînt generaţi de apă, fără acuplare ; 
nu au spirit (sînge); sînt marcaţi de caractere respingătoare, legeza, 
ca şi reptilele şi nevertebratele, de aceea spiritele nu se încarnează în 
aceste animale (ib. , p. 192 ; cf. Fournier II, p. 108). Două explicaţii 
se regăsesc la inchizitorul Bernard Gui ( Mcmuel , p. 18): „în nici un 
mod ei n-ar face să piară ( nullo modo occiderent ) vreun animal sau 
vreo zburătoare, deoarece ei spun şi cred că spiritele care se retrag 
din oamenii neiniţiaţi în secta şi ordinul lor prin impoziţia mîinilor, 
înfăptuită după rituri, se refugiază în animalele lipsite de raţiune şi 
chiar în păsări şi trec dintr-un corp în altul.” Şi a doua pricină : ei 
„niciodată nu mănîncă, nici măcar nu ating carne, nici brînză sau 
ouă, nici altă fiinţă născută din carne pe calea generaţiei sau a 
coitului, per viam generationis seu cohitus Cele trei principii 
negative inamovibile ale perfecţilor cathari pot fi astfel exprimate 
într-o formulă succintă : in nullo casu jurant, nullo modo occiderent, 
non tangunt aliquam mulierem (ib.). 

Arnaud Teisseyre de Lordat ( Reg ., p. 603), soţul Guillemettei, 
fiica lui Pierre Authie, îşi aminteşte că acesta cunoştea, cu trei ani 
încă înainte de a pleca în Lombardia, interpretarea radicală a Pro¬ 
logului la Evanghelia lui Ioan : „El m-a întrebat: «Ştii ce înseamnă 
Toate prin El s-au făcut; şi fără El nimic [nu] s-a făcut»!” Şi a 
explicat jocul de cuvinte prin vechea interpretare cathară care, după 
cum afirmă Rene Nelli, substantivează adverbul nilul : fără El 
neantul s-a făcut, lumea vizibilă. „Pierre îmi spuse că înţelesul 
pasajului era «fără El s-a făcut nimicul», adică «toate lucrurile au 
fost făcute fără El».” 

Exegeza era veche. Pentru prima dată, o găsim la un autor 
combătut de Durând de Huesca, „vechi valdez, convertit în cursul 
unei discuţii în contradictoriu ţinute la Pamiers, în 1207, între 
discipolii lui Valdes şi episcopul Diego d’Osma, probabil însoţit de 
vicepriorul Dominic Guzmân (Thouzellier, Une Somme, p. 31). 

Summa lui Durând, reluînd tema unei lucrări anterioare (Liber 
Antiheresis, 2), a fost scrisă în 1222-23 şi supusă Curiei în 1224. 
Autorul cathar discutat de Durând - probabil Barthelemy din 
Carcassonne - afirmă : „Ioan a spus în Evanghelie : toate lucrurile 
au fost făcute de el şi fără el s-a făcut nihil” ( ib ., p. 209 ; cf. Nelli, 
Philosophie, pp. 17, 34 n. 8), adică lumea vizibilă. Ceva mai tîrziu, 
Salvo Burci le atribuia aceeaşi exegeză „albanezilor” (Dollinger II, 
p. 59). 

Jacques Authie, fiul lui Pierre, „era cultivat, iar depoziţiile îl 
arată cufundat în cărţi sau «predicînd ca un înger»” (Duvernoy, 
Hist. , p. 324). Pierre Maury din Montaillou auzise de la el aceeaşi 
versiune a mitului căderii îngerilor pe care o povestea şi tatăl său. 
Jacques istorisea cu mai mult har şi întîrzia mai mult asupra 
„tunicilor, adică a trupurilor din pămîntul uitării” (Ps. 136, 4: 
„pămînt străin”; Reg., p. 931): „Părintele sfînt spuse spiritelor 
căzute: «O să aveţi voi tunici întoarse, de diverse feluri, căci o să 
mergeţi dintr-o tunică într-alta, pînă ce vă veţi întoarce la loc în 
tunica unde să fiţi în dreptate şi adevăr, în care să puteţi fi salvaţi»” 
(ib ., p. 930). 

învăţătura lui Pierre şi Jacques Authie, atît cit a putut fi reconsti¬ 
tuită după mărturiile unor oameni cărora nu trebuie să le fi încre¬ 
dinţat ei prea multe, nu are nimic dintr-un dualism radical, ca să nu 
mai spunem că se află departe de subtilităţile origenizante şi de 
măreţia întunecată ale lui Ioan de Lugio. Cei doi nu sînt de altminteri 
moştenitorii albigenzilor, ci ai unei biserici din Lombardia de la 
sfîrşitul secolului al XlII-lea, în care îi recunoaştem uşor pe „scla- 
vini” sau „francezi”, pe discipolii lui Caloianus: intr-un cuvînt, 
bagnolezii despre care vorbesc ereziologii tardivi. 

în general, doctrina profesată de cei doi Authie poate fi definită 
ca monarhiană, chiar dacă acest Dumnezeu care, cu piciorul, astupă 
gaura din cer pe unde-i fugeau îngerii îi dă o notă cam ridicolă. 
Auditorii celor doi nu excelau probabil în speculaţii asupra atot¬ 
puterniciei sau a liberului arbitru divin. Fantaziasmul lui Nazarie 
este preferat realismului lui Didier; origenismul în formula populară 
a metensomatozei prevalează asupra traducianismului bogomil, iar 
„îmbrăcămintea de piele” se bucură de mare atenţie, ca şi mai 
înainte la toţi vechii cathari. în lungul său noviciat lombard 

(1296-99), Pierre Authie trebuie să fi uitat interpretarea Prologului 
la Evanghelia lui Ioan luată din catharismul radical, pe care, cu ani 
în urmă, i-o împărtăşea ginerelui său. 

A judeca întregul catharism după aceste basme care prefigurează 
deja epoca perfectului Guillaume Belibaste - ultimul din specia sa, 
dar cu siguranţă nu cel mai bun - este ca şi cum am încerca să 
reconstituim teologia creştină a lui Duns Scot după informaţiile date 
de un ţăran creştin din Languedoc care ar fi ascultat doar predicile 
duminicale ale preotului său. Pe de altă parte, nici şcolile monarhiene 
nu păcătuiesc prin exces de intelectualism; acesta pare să fie apa¬ 
najul exclusiv al radicalilor. 


6. Dualismul cathar 

Al cincilea tratat din Liber de duobus principiis, culegerea de 
scrieri a bisericii albigenzilor, se numeşte Contra Garattenses, 
„împotriva discipolilor lui Garattus”, episcopul catharilor monarhieni 
din Concorezzo, adversarii permanenţi ai radicalilor din Desenzano. 
„Aş vrea, acum - declară autorul anonim -, să aduc la cunoştinţa 
persoanelor luminate nebunia garattenzilor; deşi ei cred, ca şi alţii 
(adică Romanii), că nu există decît un singur creator preasfînt, nu 
obosesc totuşi să predice, în toate ocaziile, că mai există încă un 
Dumnezeu: Dumnezeul rău, prinţ al acestei lumi, care, spun ei, a 
fost la început o creatură a Dumnezeului bun; dar pe urmă a corupt 
cele patru elemente produse de adevăratul Dumnezeu şi din aceste 
elemente a alcătuit şi a constituit, la începutul lumii, bărbatul şi 
femeia şi toate celelalte corpuri vizibile, din care au ieşit toate 
creaturile ce se întind astăzi pe pămînt” (Nelli, p. 175). Dacă asta 
este erezia garattenzilor, se întreabă autorul (iar rezumatul dat de el 
este perfect corect), atunci ce diferenţă mai există între ei şi Romani ? 
„Dacă este adevărat că Domnul, adevăratul Dumnezeu, a făcut la 
început bărbatul şi femeia, păsările şi animalele şi toate lucrurile 
vizibile, atunci de ce condamnaţi voi, în fiecare zi, lucrarea cărnii şi 
unirea bărbatului cu femeia, zicînd că este lucrarea Diavolului ? De 
ce nu mîncaţi carne, ouă, brînză, toate cele create de excelentul 
vostru creator? Şi de ce îi condamnaţi atît de aspru pe cei care 

mănîncă din ele, dacă gîndiţi că există un singur creator, autor a 
toate cele ce sînt?” (ib ., p. 179). într-adevăr, garattenzii sînt sur¬ 
prinşi într-o contradicţie flagrantă: „Dacă este adevărat că 
Dumnezeul bun şi milostiv a creat şi făcut bărbatul şi femeia şi 
corpurile vizibile din lumea aceasta, atunci voi în fiecare zi respingeţi 
creaţia Domnului, adevăratului Dumnezeu” (ib., p. 180). Apare 
clar că locul dezacordului dintre radicali şi monarhieni este semni¬ 
ficaţia termenilor creator şi factor. Pentru monarhieni, Dumnezeu 
este creator a tot ce există, incluzînd materia primordială, iar 
Diavolul este factor al lumii vizibile, cu îngăduinţa lui Dumnezeu, 
în acest sens, albigenzii au perfectă dreptate cînd denunţă caracterul 
non-dualist al credinţei monarhienilor. La rîndul lor, radicalii afirmă 
că creator şi factor sînt perfect echivalenţi: Răul acoperă amîndouă 
sensurile în acelaşi timp, este creator şi factor în sensul precizat în 
De creatione (Nelli, p. 119): pentru că a organizat lucrurile acestei 
lumi (ib ., p. 161), în timp ce Dumnezeu este creator şi factor al altei 
lumi, paralele (ib., p. 162). Se înţelege greu ce ar fi putut ei 
organiza, de vreme ce nu exista nimic în afara lor. Dar nu logica 
radicalilor este aici în joc: ceea ce trebuie examinat este acuzaţia 
teribilă lansată contra catharilor din Concorezzo - că ei adoptă 
principii etice derivate din dualism (encratism, vegetarianism etc.), 
cînd în realitate nu sînt dualişti. Albigenzii pretind că adversarii lor 
au de fapt credinţe pseudodualiste. 

Dacă am ajuns deja la concluzia că bogomilismul este un pseudo- 
dualism, de vreme ce nu atribuie Diavolului nici un rol în creaţia 
lumii, cu mai multă îndreptăţire încă trebuie să subliniem caracterul 
non-dualist al doctrinei catharilor monarhieni, care insistă mereu, 
explicit, asupra faptului că lucrarea Diavolului se petrece cu 
îngăduinţa lui Dumnezeu. Definiţia comună a ereticului pare să se 
potrivească de minune în acest caz: ereticul nu-i decît un cîrtitor 
(maugreant), nu este un necredincios (mecreant) (Grundmann, 
Oportet et haereses, p. 30). Dar, pentru că celelalte trăsături ale 
catharismului moderat - encratism, vegetarianism, antinomism faţă 
de dogmele, tainele, normele şi practicile Bisericii etc. - nu pot fi 
întîlnite într-o asemenea concentrare decît în religiile dualiste, apare 
potrivit să-i considerăm pe garattenzi pseudodualişti, confirmînd 
astfel părerea adversarilor lor radicali. 

Mult mai greu de definit sînt aceştia din urmă. Este evident că 
baza doctrinei lor o formează origenismul. Rene Nelli crede că 
poate deduce frecventarea asiduă a scrierilor lui Augustin din folo¬ 
sirea anumitor concepte, ca nihil ( Philosophie , pp. 58-62). La rîndul 
său, Jean Duvernoy confirmă folosirea lui Augustin, mai ales pentru 
descrierea celor două principii în maniheism; o asemenea descriere 
însă este mult prea generală ca să poată dovedi că ereticii îl citiseră 
pe Augustin. 

Pentru tot restul - etică şi practică -, cele două forme de 
catharism depind direct de bogomilism. Nu se poate spune dacă 
doctrina cathară radicală vine dintr-un bogomilism reformat de 
origenişti maniheizanţi în teritoriu bizantin, sau dacă ea reprezintă o 
creaţie occidentală al cărei focar ar trebui plasat atunci fie în Sudul 
Franţei, fie în Italia. Dependenţa de o biserică balcanică şi credinţele 
paralele ale patarinilor bosniaci, raportate, e drept, la o epocă în 
care catharismul figura deja în toate manualele Inchiziţiei, constituie 
un argument favorabil pentru teza originii bizantine. 

Catharismul occitan de la începutul secolului al XlV-lea nu mai 
este radical; el depinde strîns de doctrina bisericii lombarde din 
Bagnolo (a „francezilor”), care este monarhiană. 

în ce priveşte exegeza inversă a VT, cele două religii cathare 
continuă să activeze posibilităţile inerente sistemului, pornind de la 
soluţii vechi, de regăsit în marcionism, în maniheism şi, fireşte, în 
bogomilism - izvorul şi modelul lor. Majoritatea catharilor îl identi¬ 
fică şi ei pe Dumnezeul VT cu Diavolul, potrivit opţiunii gnosti¬ 
cismului din faza „acută”, a maniheismului şi a bogomililor. 
Revoluţionară este şcoala lui Ioan de Lugio, prin aceea că ea acceptă 
realitatea ambelor Testamente, în altă lume decît cea de aici, o lume 
infinit superioară lumii noastre, care rămîne rea, fiind coruptibilă. 
Este dificil de decelat motivul exact pentru care Ioan de Lugio a 
recurs la această interpretare neaşteptată; el ar putea fi atribuit 
conştiinţei, perfect verosimile pentru secolul al XlII-lea, că în lumea 
de aici nu-şi mai găsesc loc acţiunile miraculoase descrise de Biblie. 
Ar fi totuşi arbitrar să-i atribuim ereziarhului sentimentul cu totul 
protestant al „tăcerii lui Dumnezeu”. Trebuie să ne mulţumim a 
observa că acest gînditor cathar activează o posibilitate singulară din 
sistemul exegezei inverse, şi anume inversarea inversării. Biblia, 

potrivit lui, este absolut falsă pentru această lume (pol pozitiv al 
exegezei inverse), dar ea este în mod absolut şi literal adevărată 
pentru altă lume, dotată cu altă corporalitate, lume căreia povestirile 
din VT şi NT îi dau o descriere riguros exactă (pol negativ al 
exegezei inverse, negarea negaţiei). Teza aceasta înseamnă contri¬ 
buţia cea mai originală pe care catharismul o aduce sistemului. 

Capitolul XI 

Dualismele Occidentului: 
o analiză sincronică 


I saw that One was animate 
Mankind inanimate fantasy. 

Yeats 

Un gangster vestit prin anii ’30 folosea o metodă extrem de 
simplă cînd trebuia să ia o hotărîre : dădea cu banul. Dacă ieşea cap 
răspunsul era „da”, dacă ieşea pajură, răspunsul era „nu”. O singură 
dată informaţia s-a dovedit greşită; asta l-a costat viaţa. 

O schemă cu patru soluţii (un pătrat) i-ar fi furnizat deja mai 
multe posibilităţi: +/-, -/ + , +/ + , -/-. Combinînd două pătrate, 
ar fi obţinut şaisprezece posibilităţi. Combinînd mai multe pătrate 
într-o secvenţă, numărul de posibilităţi ar fi crescut vertiginos. Ca să 
organizeze întîmplările unei singure zile, ar fi trebuit să dea cu 
banul de cîteva sute de ori. Viaţa, ca şi mitul, este domeniul alege¬ 
rilor multiple. Şi, ca şi în viaţă, o alegere greşită în mit poate fi 
fatală. Aşa a fost pentru nenumăraţi marcioniţi, maniheeni, pauli- 
cieni şi cathari, a căror opţiune originală şi fundamentală semăna în 
totul cu metoda gangsterului, căci consta într-o alternativă simplă : 
un principiu sau două principii. Sau Răul provine din Bine şi atunci 
Binele nu-i chiar bun, iar Răul nu-i chiar rău; sau Binele şi Răul 
sînt despărţite, Binele-i bun, Răul - rău. în acest punct, pătratul îşi 
putea face apariţia, pentru a stabili că există de asemenea lucruri 
bune şi rele în acelaşi timp, lucruri mai mult bune decît rele sau 
lucruri mai mult rele decît bune. 

Atîta sînge a curs pentru atît de puţin, şi pentru încă mai puţin 
continuă să curgă. Se moare şi se trăieşte intr-un adevăr care nu-i 
decît unul din multe. 

Ce să credem însă despre „rădăcina existenţială”, despre ideea 
pe care toţi aceşti oameni şi-o făceau despre lume? Ea este în 
general atribuită unei situaţii de „criză”, economică, politică, reli¬ 
gioasă sau de toate felurile la un loc, o „criză” cu majusculă. Oare 
au fost ei bolnavi, nevrotici, ca să surghiunească astfel lumea în 
sfera Răului sau cel puţin a amestecului ? 

Cu siguranţă, sistemul nu-i inocent, iar bătălii se dau pe toate 
fronturile, pentru un simplu iota. De aici însă pînă la a stabili o 
legătură strînsă între un anumit „sentiment al lumii” şi activarea 
opţiunii „această lume este rea”, distanţa este uriaşă. Cei care 
gîndesc astfel nu sînt nici mai mult nici mai puţin în „criză” decît 
ceilalţi, nici mai mult nici mai puţin „bolnavi” sau „pesimişti”. 
Ei nu fac decît să gîndească şi uneori gîndesc mai bine decît adver¬ 
sarii lor. 

Să revenim însă la alegerea iniţială între două principii sau pentru 
două principii. Nu există nici o opţiune înaintea acesteia, pentru 
simplul motiv că sistemul nu conţinea încă posibilitatea de a anula 
transcendenţa : această inovaţie nu s-a prezentat spiritului european 
decît la finele secolului al XVIII-lea şi ei îi vom consacra ultimul 
capitol al cărţii de faţă. 

Lumea este creată. Ea poate fi creată, logic, de Bine, de Rău, de 
amîndouă, de nici unul. Dacă un creaţionist de astăzi gîndeşte că 
lumea nu-i decît bună, păcătuieşte desigur prin exces de optimism. 
Trebuie să existe ceva care s-o degradeze, care să-i justifice starea 
actuală şi pe cea anterioară, pătrunsă de impermanenţă, de suferinţă 
şi de nelinişte : Diavolul este o necesitate a primei reflecţii asupra 
experienţei lumii. Şi totuşi, dualiştii nu exclud nici una dintre cele 
patru ipoteze : pentru maniheeni, lumea a fost creată de Bine; 
pentru anumiţi gnostici, pentru paulicieni şi catharii radicali - de 
Rău; pentru bogomili şi catharii moderaţi, lumea a fost creată de 
Bine şi organizată de Rău, dar Răul depinde de Bine : aceste două 
curente nu sînt cu adevărat dualiste; pentru majoritatea gnosticilor 
şi a marcioniţilor, lumea a fost creată de un intermediar care nu-i 
nici bun, nici rău. în gnosticism, el se află în legătură şi cu Binele 

şi cu Răul, iar Răul derivă uneori din el, fiind, paradoxal, superior 
prin natură intermediarului însuşi. Pentru Marcion, Răul derivă tot 
din intermediar, dar raporturile dintre ei sînt încordate: Răul nu-i 
adversarul Binelui, ci al Demiurgului intermediar din care provine. 

Unde malum ? Dacă se postulează două principii, Răul este unul 
din ele: nu are origine, nici început. Dacă se postulează un prin¬ 
cipiu, Răul trebuie să derive din Bine. Pentru a-1 explica, este nevoie 
de un mit, de un Lucifer căzut, un Iblis, un Samael. Gnosticii recurg 
la două mituri, extrase dintr-un repertoriu dualist fără vîrstă. Nu 
mai reanalizăm variantele secvenţelor celor două mituri, cu diversele 
lor aranjamente (v. supra, cap. V, § 18-19). Marcion, bogomilii şi 
catharii monarhieni se folosesc de mitul iudeo-creştin al lui Lucifer. 
Primul, care optase deja pentru o separare a lumilor şi a principiilor, 
transpune mitul arhanghelului căzut în lumea de jos; ceilalţi, 
dimpotrivă, îl formulează într-o modalitate aproape ortodoxă. 

în acest punct ajunse, toate dualismele şi pseudodualismele din 
Occident se găsesc în faţa unei alegeri simple, dar de bătaie lungă : 
trebuie să înfrunte mitul biblic al Genezei, şi îl supun unei inter¬ 
pretări libere, pornind de la premisele lor dualiste sau pseudo- 
dualiste. 

Respingerea VT, în totalitate sau în parte, ar fi fost oare posibilă 
înainte de apariţia creştinismului ? Altfel spus, se poate gîndi că ar 
fi existat pentru respingerea lui raţiuni anterioare distincţiei pauli- 
ciene a celor două regimuri, sub lege şi sub gratia ? Astfel de 
raţiuni, după cum am demonstrat în alt loc, par să fi existat intr-un 
iudaism fundamentalist ortodox, înşelat în aşteptările sale teologico- 
-politice după căderea Templului, în 70 p.C. Cu certitudine, Pavel 
radicalizează termenii problemei, în aşa fel incit ar fi de negîndit ca 
un număr de consecinţe să nu se producă, dat fiind că aici se găsesc 
premisele sistemului şi că sistemul, o dată ce s-a pus în mişcare, 
tinde să-şi activeze toate posibilităţile. 

Cu ce trebuie asociat VT ? Cu Binele, cu Răul, cu amîndouă, cu 
nici unul. Aici pseudodualiştii se îndepărtează de ortodocşi, neatri- 
buind în totalitate VT Binelui. Numai acei intelectuali origenizanţi, 
catharii radicali din Desenzano, vor accepta realitatea VT pentru o 
lume creată de Bine, o lume care totuşi, fiind fizică, n-ar avea cum 

să fie bună. în opoziţie, o parte a gnosticilor, maniheenii, paulicienii, 
bogomilii şi catharii monarhieni atribuie VT Răului, în întregime 
sau în parte. Pentru numeroşi gnostici şi pentru Marcion, el ţine de 
intermediar, care nu este nici bun, nici rău. în orice caz, chiar dacă 
i se acceptă adevărul istoric integral, VT caracterizează un regim al 
lumii care nu mai este valabil: poate fi folosit ca un exemplu pentru 
a arăta negativitatea acelui regim. (Să mai amintim în acest punct că 
Harnack era un evanghelic militant şi că lucrarea sa despre Marcion 
formula un reproş direct la adresa lui Luther pentru a nu fi avut 
fericita inspiraţie să se debaraseze de textul veterotestamentar înainte 
de instituţionalizarea Reformei.) 

Exegeza inversă a VT se organizează intr-un sistem care are 
tendinţa să se reproducă pînă la epuizarea posibilităţilor sale. Aici 
cercetarea devine fascinantă, căci dualiştii şi pseudodualiştii noştri 
operează acum pe un material mitic preexistent, activînd soluţii şi 
reaşezîndu-i secvenţele în configuraţii mereu noi. Ei nu i-au compus 
toate variantele posibile (ar fi interesant de examinat, alături de 
potenţialităţile logice realizate, cele care ar fi putut să fie), dar şi-au 
făcut conştiincios datoria. 

Geneza nu contrazice pe nimeni. Ea vorbeşte despre un 
Dumnezeu creator al pămîntului şi al cerului ( ha-arets weha-shama- 
yim ), aflat în faţa a două lucruri pe care nu le-a creat el: tâhu 
wa-bâhu şi apele primordiale învăluite în întuneric. Gnosticii 
monarhieni au reacţionat cu siguranţă intr-un sens monist la această 
cosmogonie pe care o interpretau ca dualistă, atribuind creaţia 
materiei Sophiei sau Demiurgului. Duhul lui Dumnezeu, ruâh, se 
„poartă” deasupra apelor, Dumnezeu face Lumina care contrastează 
cu întunericul, face firmamentul („tăria”) pentru a despărţi apele de 
sus de cele de jos, se iveşte uscatul. Dumnezeu îi porunceşte să „dea 
din sine” plantele, porunceşte (prin Cuvînt) să fie luminători, 
animale acvatice şi zburătoare, apoi animalele pămîntului; se 
adresează sieşi (la plural: Gen. I, 26), pentru a-1 face pe om după 
chipul şi asemănarea lui, îl face sexuat şi stăpîn al lucrurilor create. 
Văzînd că toate acestea sînt bune, Dumnezeu se odihneşte o zi. 

învăţaţii care au colaţionat Biblia erau tradiţionalişti şi nu se 
gîndeau la vremurile raţionaliste care aveau să vină. Capitolul 2 al 
Genezei, provenit din altă versiune, îl contrazice pe primul. Nu 

analizăm contradicţiile - ele au format, demult deja, obiectul unei 
critici necruţătoare din partea dualiştilor cu care ne-am ocupat. 
Secvenţele următoare sînt, în ordine: facerea lui Adam din ţărîna 
pămîntului, însufleţirea lui prin „suflarea de viaţă” a lui Dumnezeu 
(2, 7), facerea grădinii orientale a Edenului, cu Arborele Vieţii şi 
Arborele Cunoaşterii (2, 8-9), ducerea lui Adam în Eden (2, 15), 
interdictul de a mînca din Arborele Cunoaşterii (2, 16-17), crearea 
femeii din coasta bărbatului adormit (2, 21-2), apariţia Şarpelui care-i 
explică Evei că dacă mănîncă din fructul oprit nu va muri (3, 4-5), 
Eva mîncînd şi dîndu-i şi lui Adam să mănînce (3, 6); ruşinea lor de 
a se vedea sexuaţi şi ascunderea lor de vederea lui Dumnezeu 
(3, 7-8); Dumnezeu care nu ştie unde sînt (3, 9), nici ce-au făcut 
(3, 11), blestemarea Şarpelui, a femeii şi a bărbatului (3, 14-19), 
„îmbrăcămintea de piele” (3, 21) şi izgonirea din rai (3, 23-4). 

Să ne oprim o clipă asupra primelor secvenţe, uitînd din nou 
contrasensurile care mişună în ele pentru ochii unui exeget din 
epoca elenistică-romană, care se aşteaptă ca Dumnezeul său să fie 
atotştiutor, atotputernic etc. (Iehova şi/sau Elohim nu sînt nici una, 
nici alta; pentru cei care au gîndit acest mit arhaic, problema nu se 
punea în aceiaşi termeni). 

Două interpretări la capitolul 1 al Genezei nu au nevoie de o 
inventivitate specială: că la început era Dumnezeu şi ansamblul 
tâhu wa-bâhu- ape-întuneric ; şi că Dumnezeu era multiplu (1, 26). 
Prima secvenţă impune totuşi să fie găsită o obîrşie pentru apă şi 
pentru celelalte elemente. Există trei soluţii posibile : 

1) Dumnezeu şi apa (sau întunericul) sînt principii (ofiţii lui Irineu, 
sethienii lui Ipolit, maniheismul, catharismul radical); 

2) toate au fost făcute de Dumnezeu, dar Geneza a uitat s-o spună 
(ortodocşi, bogomili, cathari monarhieni); 

3) acest Dumnezeu nu este adevăratul Dumnezeu (toţi dualiştii şi 
pseudodualiştii Occidentului, cu excepţia lui Ioan de Lugio); 
prin urmare, i se poate atribui originea materiei primordiale şi a 
întunericului (gnostici). 

Pentru Marcion, materia primordială este un principiu, chiar 
dacă el nu vorbeşte explicit despre asta; paulicienii nu par să-şi 
pună problema. Prima soluţie este dualist-radicală; a doua nu este 
dualistă; a treia este dualist-moderată: ea acceptă un al doilea 

Dumnezeu, inferior, care poate fi autorul materiei şi al Răului, dar 
provine totuşi, intr-un fel sau altul, din Dumnezeu Tatăl. 

Multiplicitatea lui Dumnezeu (Gen., 1, 26) este interpretabilă în 
mai multe feluri: 

1) este un plurale maiestatis fără nici un sens concret (ortodocşi); 

2) este o indicaţie că Dumnezeu a colaborat cu unul sau mai mulţi 
îngeri (posibilitate explorată de iudaism); 

3) Dumnezeu nu este Dumnezeu : 

a) este un înger printre alţii (prognostici); 

b) în acest episod, este Diavolul (anumiţi gnostici, maniheeni, 
bogomili, cathari); 

c) este Arhontele lumii vizibile, dar nu Diavolul (majoritatea 
gnosticilor, Marcion). Lucrează împreună cu alţi arhonţi la 
facerea omului (majoritatea gnosticilor). 

Numeroase opţiuni sînt de asemenea prezente în fiecare dintre 
secvenţele succesive ale mitului. Cine, de exemplu, îi suflă în faţă 
lui Adam? Ar putea fi: 

1) făcătorul său; 

2) altcineva decît făcătorul; 

în primul caz, poate sufla în faţa lui Adam: 

1) ceva ce-i aparţine ; 

2) ceva ce nu-i aparţine. 

Apar patru combinări posibile : 

1) făcătorul îi suflă în faţă lui Adam ceva ce-i aparţine (ortodocşi, 
Marcion, maniheeni); 

2) făcătorul îi suflă în faţă lui Adam ceva ce nu-i aparţine (unii 
gnostici, un mit bogomil); 

3) cineva diferit de făcător îi suflă în faţă ceva ce-i aparţine (anumiţi 
gnostici, un mit bogomil); 

4) cineva diferit de făcător îi suflă în faţă ceva ce nu-i aparţine 
(anumiţi gnostici). 

Nu vom continua, evident, această analiză, enumerînd posibi¬ 
lităţile conţinute în fiecare secvenţă. Dualiştii au arătat o inventivitate 
cu totul aparte cînd au avut de-a face cu episoade şi personaje 
precum Şarpele şi Cain. 

Procesul la care asistăm încearcă să explice mitul iudeo-creştin 
al creaţiei inversînd exegeza literală (sau alegorizantă, în situaţia în 

care povestirea evidenţiază contradicţii insolubile) şi activînd liber 
alegeri multiple din fiecare secvenţă a fabulei de origine. 

Rezultatul acestui proces îl formează miturile dualismelor din 
Occident, care, din această perspectivă, sînt sincrone. Pentru că 
tendinţa lor este de a se reproduce la nesfîrşit plecînd de la un număr 
de principii simple, ele au reuşit să sfideze în diacronie persecuţiile, 
sabia şi rugul, ca să ajungă la manifestare. Semnele au trecut prin 
oameni, lăsînd în urmă victime. Lecţia dualismului nu a fost însă 
zadarnică : nimic din ceea ce obligă la gîndire nu este zadarnic, căci 
fisurează adevărurile acceptate. Or, în mecanismul generator al 
miturilor nu există vreun adevăr mai adevărat decît celelalte: 
„Mintea îşi este sieşi loc, intr-insa poate face Rai din Iad şi Iad din 
Rai” (Milton). 



Capitolul XII 

Nihilism modern şi gnosticism 


Wo keine Goter sind, walten Gespenster. 

Novalis 


1. Naşterea nihilismului 

Nu avem intenţia să rezumăm dezbaterea în jurul nihilismului , 
concept care apare în 1799 şi continuă să fie mult folosit şi în zilele 
noastre ( cf. Th. Siiss, Der Nihilismus bei F.H. Jacobi, în D. Arendt, 
pp. 65-78; Penzo, pp. 11 sq. ; v. studiul nostru Gnostic Revenge, 
pp. 291 sq.)- Va fi suficient să încercăm a preciza esenţa acestui 
„oaspete neliniştitor” care bate la uşa civilizaţiei noastre în zorii erei 
moderne. Lui Nietzsche în primul rînd va trebui să ne adresăm 
pentru a elucida chestiunea „morţii lui Dumnezeu”. 

Nietzsche se face purtătorul de cuvînt al vremii sale proclamînd 
că transcendenţa, care animă credinţa platonico-creştină şi care a 
dominat cultura occidentală mai mult de două milenii, şi-a pierdut 
eficienţa; ea a încetat să mai fie o sursă de energie vitală şi de 
creativitate. Bineînţeles, aceasta implică şi eliberarea omului - 
numai că este vorba despre o „eliberare în neant”, Befreiung in das 
Nichts (cf. L. Landgrebe, Zur Uberwindung, p. 32). în această 
situaţie, există o singură alternativă : fie să acceptăm acest substitut 
edulcorat, acest Ersatz al transcendenţei care este credinţa în raţiune 
(Vernunftglauben) , care, neavînd justificare metafizică, nu are nici 
forţă reală (. ib ., p. 29); fie să considerăm nihilismul ca o putere 
activă şi să-i devenim instrumente. Atitudinea din urmă înseamnă, 
pentru Nietzsche, să construieşti dărîmînd - cum o dovedeşte un joc 
de cuvinte intraductibil: „man legt Hand an, man richtet zugrunde ” 

(Wille zur Macht XV 152, ap. Landgrebe, p. 33 ; zugrunde richten 
este expresia obişnuită pentru „a dărîma” ; dar verbul richten în¬ 
seamnă „a construi” : aşadar, o construcţie care constă în distrugere). 

Martin Heidegger a consacrat un întreg eseu spusei lui Nietzsche : 
„Dumnezeu a murit” (Holzwege: Nietzsches Wort „Gott ist tot”), 
iar concluzia este următoarea : „Astfel, vorba «Dumnezeu a murit» 
înseamnă : lumea suprasensibilă este lipsită de forţă eficientă. Nu mai 
răspîndeşte nici un fel de viaţă. Metafizica, adică pentru Nietzsche 
filozofia occidentală înţeleasă ca platonism, s-a sfîrşit. Nietzsche îşi 
înţelege filozofia ca pe o mişcare antimetafizică, adică, pentru el, 
antiplatoniciană. (...) Dacă Dumnezeu, în calitate de Cauză supra¬ 
sensibilă şi Scop al oricărei realităţi, a murit, dacă lumea supra¬ 
sensibilă a ideilor şi-a pierdut forţa constrîngătoare şi mai ales forţa 
de redeşteptare şi de elevaţie, nu mai rămîne nimic căruia omul să i 
se poată conforma şi după care să-şi poată îndrepta paşii. De aceea... 
apare întrebarea : «Nu rătăcim noi oare ca printr-un neant nesfîrşit ? » 
[La Gaya Scienza, af. 125, din 1882]. Astfel, formula «Dumnezeu 
a murit» constată că neantul începe să se întindă. Aici, neant vrea să 
spună : absenţa unei lumi suprasensibile cu putere de constrîngere. 
Nihilismul este o mişcare istorială*, şi nu părerea sau doctrina unei 
persoane sau a alteia. Nihilismul, «cel mai neliniştitor dintre oaspeţi», 
bate la uşă. (...) Nihilismul mişcă Istoria în felul unui proces 
fundamental abia recunoscut în destinul popoarelor occidentale. 
Nihilismul nu este aşadar un fenomen istoric printre altele, sau un 
curent spiritual care, în interiorul istoriei occidentale, s-ar înfăţişa 
alături de alte curente spirituale, cum ar fi creştinismul, umanismul 
ori iluminismul. Nihilismul, gîndit în esenţa lui, este mai curînd 
mişcarea fundamentală a Istoriei Occidentului. (...) Nihilismul este 
mişcarea universală a popoarelor pămîntului, înghiţite în sfera de 
putere a Timpurilor Moderne. (...) Ceea ce mai înainte condiţiona şi 
determina, sub modul finalităţii şi al măsurii lucrurilor, esenţa 
omului, şi-a pierdut puterea absolută şi imediată de eficienţă, această 
putere pretutindeni infailibil eficientă. Lumea suprasensibilă a 
finalităţilor şi a măsurilor nu mai trezeşte şi nu mai suportă viaţa. 


* Este folosit termenul historial vs. historique, cu valoare adjectivală dar şi 
substantivală, pentru heideggerianul das Geschickliche , „destinalul”, 
opusul a ceea ce este „istoric”, accidental (n.tr.). 

Această lume a ajuns ea însăşi lipsită de viaţă : moartă. Cu siguranţă, 
credinţa creştină mai există pe ici-pe colo. Dar iubirea revărsată 
într-o astfel de lume nu mai este principiul eficient şi operant al 
celor ce se întîmplă acum. Temeiul suprasensibil al lumii supra- 
sensibile, luat ca realitate eficientă a întregului real, a ajuns ireal. 
Iată înţelesul metafizic al vorbei «Dumnezeu a murit», gîndită metafizic” 
(pp. 179-180, 209 trad. Brokmeier). 

Or, în perspectiva a ceea ce urmează, trebuie să observăm imediat 
că starea căreia pare să i se aplice, potrivit acestei definiţii, conceptul 
modern de nihilism, este inversul celei pe care am constatat-o în 
toate „dualismele Occidentului ”. Este important să precizăm acest 
lucru, întrucît interpretarea probabil cea mai influentă a gnosti¬ 
cismului tinde să facă din el, din pricina realului sau a pretinsului 
său anticosmism, echivalentul nihilismului modern (c/. lucrarea 
noastră Gnosticismo, pp. 119-29). 

Am văzut că o caracteristică principală a gnosticismului, împăr¬ 
tăşită de celelalte curente dualiste sau pseudodualiste, este afirmaţia 
extremă şi extremistă a transcendenţei, în dauna lumii sensibile. 
Dacă este aceasta o formă de nihilism, atunci este vorba despre 
nihilismul metafizic cel mai puternic pe care-1 va fi cunoscut vreodată 
istoria ideilor occidentale. Nihilismul modern se caracterizează 
tocmai prin trăsătura sa antimetafizică: sfera valorilor (metasiste- 
mul) este totalmente negată în favoarea lumii acesteia (sistemul), dar 
asta înseamnă că metasistemul care garanta sensul sistemului a 
încetat să mai funcţioneze şi că sistemul este de-acum înainte lipsit 
de orice valoare - este o Befreiung in das Nichts, o eliberare în neant 
care înlocuieşte transcendenţa. 

Dacă nihilismul metafizic gnostic este, în substanţă, contrariul 
nihilismului modern, ele au totuşi ceva în comun: dărîmă aceeaşi 
transcendenţă. într-adevăr, pentru nihilismul modern, transcendenţa 
este cea a Bibliei şi a „platonismului pentru popor” care-i creşti¬ 
nismul ; pentru „dualismele Occidentului”, aceasta este „falsa trans¬ 
cendenţă” care trebuie demascată şi distrusă. Situaţia se traduce 
într-o activitate anti-iudeo-creştină şi într-o producţie antibiblică pe 
care nihilismul metafizic şi inversul lui, nihilismul antimetafizic, le 
au în comun. Prin urmare, la începuturile erei moderne, şi fără vreo 
legătură cu dualismele precedente, sistemul exegezei inverse a VT 



GNOZELE DUALISTE ALE OCCIDENTULUI 


303 


s-a reactivat şi continuă să se reproducă de parcă n-ar exista soluţie 
de continuitate între generaţiile romantice din secolul al XlX-lea şi 
dualiştii activi din secolul I pînă într-al XVI-lea. Ceea ce explică 
analogia impresionantă dintre anumite scenarii mitice produse de 
romantici şi mitologiile dualiste. în mod sincronic, s-ar spune că 
nihilismul modern porneşte de la o opţiune aflată la extrema opusă 
afirmării dualiste a sferei valorilor, pentru a ajunge la concluzii 
formal identice în ce priveşte cerinţa de a neantiza, de a anihila 
conceptul comun (iudeo-creştin) de valoare. Diferenţa stă în faptul 
că, în majoritatea manifestărilor dualismului, Dumnezeul iudeo- 
-creştin nu-i decît un intermediar falacios între sistem şi metasistem, 
iar pentru nihilismul modern el este expresia directă a meta- 
sistemului, care merită să fie dărîmat de vreme ce a încetat a mai fi 
garantul valorilor mundane. Altă analogie între nihilismul metafizic 
şi opusul său apare în aceea că primul postulează, iar al doilea a 
descoperit - mai devreme sau mai tîrziu - că sistemul nu poate să 
aibă nici o valoare fără să existe ceva care să întemeieze valorile. 
Este experienţa existenţialistă care, la Albert Camus în orice caz, se 
desfăşoară în mod conştient sub semnul gnosticismului: titlurile 
mai multor opere majore ale sale - Exilul şi împărăţia. Străinul, 
Căderea - nu sînt decît metafore gnostice folosite pentru a desemna 
aici o situaţie formal identică şi esenţialmente inversă faţă de cea a 
gnosticului ( cfinfra). 

Vom analiza în cele ce urmează, fără nici o pretenţie de exhausti¬ 
vitate, expresiile exegezei inverse a Bibliei în nihilismul romantic, 
pentru a trece apoi la dezbaterea contemporană asupra gnozei. 


2. Tradiţia post-miltoniană 

Milton (1608-1674) este cel care inaugurează, cu Paradisul pierdut 
(1667), o întreagă tradiţie mitologică în marginea Bibliei, continuată 
de William Blake (1757-1827) şi, la începutul secolului al XlX-lea, 
de romanticii englezi. Nonconformist în viaţa socială şi în opiniile 
sale religioase - făcute publice abia la o sută cincizeci de ani după 
moartea sa -, Milton respectă totuşi riguros în poemul său limitele 
ortodoxiei şi, în ciuda măreţiei dramatice a figurii lui Satan, îl lasă 

mereu să fie Adversarul invidios al Dumnezeului atotputernic. Cit 
despre Adam şi Eva, ei păcătuiesc în buna tradiţie augustiniană, 
printr-un liber arbitru care nu este definit totuşi în termeni sexuali, 
pînă şi printre îngeri unirea sexuală fiind socotită dezirabilă. Sce¬ 
nariile mitice create de Blake sînt influenţate, cum a demonstrat 
Kathleen Raine, de platonismul lui Thomas Taylor, de experienţa 
vizionară a lui Swedenborg şi de filozofia lui Berkeley (Raine, pp. 11 
sq., 81-159 sq.). în prima Carte a lui Urizen, se recunoaşte o 
parafrază liberă a Genezei, combinată cu reminiscenţe de mitologie 
greacă într-o istorisire originală în care teribila fiinţă primordială 
Urizen joacă rolul creatorului biblic. Urizen a fost înaintea pămîn- 
tului şi a morţii; stă undeva la Miazănoapte, în tărîmuri „întunecate, 
umbroase, deşerte, solitare”. „Umbră de groază”, necunoscută, 
sterilă, închisă în ea însăşi, Urizen măsoară timpul şi spaţiul în 
„tenebrele sale de nouă ori desfăşurate” (Blake, The Complete 
Poetns, p. 242). Arhitect al cosmosului, el reprezintă după Raine 
(pp. 74-5, 167-9) ipostaza divină a dispreţului şi urii pe care i le 
trezesc autorului mecanicismul fără suflet al lui Newton şi senzua¬ 
lismul lui Locke; se identifică şi cu „tiranul moral al cărţilor 
profetice, care prin religia şi legile sale stăpîneşte o lume ce a uitat 
veşnicia” (ib. , p. 5). Creaţia este pusă sub semnul împuţinării 
facultăţilor umane : Zilele Genezei nu sînt altceva decît o cădere în 
şase etape (ib. , pp. 172-3): 

Şase zile mereu s-au micşorat plecînd 
Din ce erau, iar într-a şaptea se-odihniră 
Şi binecuvîntară-a şaptea zi-n speranţa lor nelegiuită 
Şi viaţa lor eternă o uitară (Urizen IX). 

Libertatea vizionară a autorului faţă de personajele scenariului 
nu permite desigur să se stabilească şiruri, chiar parţiale, de opţiuni 
activate într-o exegeză inversă a VT. Să ne limităm la constatarea cu 
totul generală că acest principiu rău, Urizen al poemului, este 
identificat cu Dumnezeul veterotestamentar. 

Tradiţiei post-miltoniene îi aparţine Prometeu descătuşat 
(1818-1819) al lui Shelley, chiar dacă autorul îl preferă pe Prometeu 
lui Satan, ca unul ce „nu cunoaşte defectele ambiţiei, invidiei, 

răzbunării şi nici pe cel al dorinţei de mărire personală, ce fac să 
scadă interesul nostru pentru eroul Paradisului pierdut ” (Shelley, 
p. 201). în loc să încerce recuperarea lui Satan - cum va face Byron 
cîţiva ani mai încolo Shelley alege să-l înlocuiască prin Prometeu. 
în cadrul schimbat se recunoaşte însă aceeaşi revoltă contra lui 
Iehova : Jupiter este o divinitate celestă, un tiran neînsemnat care nu 
face altceva decît să se joace cu fenomenele meteorologice. La drept 
vorbind, găsim în Shelley, la prima vedere, mai multe trăsături 
„gnostice” decît nihiliste : există o transcendenţă mai puternică decît 
Jupiter însuşi - Fatalitatea, Timpul, Norocul, Întîmplarea, Schim¬ 
barea, care se supun numai legii Iubirii. Iar deasupra acestei forţe 
care se va substitui inteligenţei ecosistemice incapabile să-şi împli¬ 
nească rolul, se găseşte ecosistemul cosmic în întregul său, repre¬ 
zentat de creatorul universal, 

Rege al sorilor şi al stelelor, al Demonilor şi al Zeilor, 

Al Dominaţiilor eteree ce-n stăpînire au 
Cuiburi elizeene, neschimbătoare, fericite, 

Dincolo de pustiul înstelat al cerului ( ib ., p. 255). 

Cînd despotismul lui Jupiter este înlocuit prin domnia iubirii şi a 
libertăţii, iar Hercule sfărîmă lanţurile lui Prometeu, marea, bine- 
cuvîntata Republică a enonilor hiperceleşti, un fel de pleromă gnos¬ 
tică în jurul unui agnostos theos, îşi va arăta mulţumirea printr-un 
glas anonim (ib. , p. 256). 

Scenariul lui Shelley prezintă un aspect „gnostic” : un tiran 
celest, ignorant şi neputincios, stăpîneşte lumea oamenilor; pentru 
salvarea omenirii în suferinţă, un mîntuitor se sacrifică; o Republică 
de entităţi pure, superioară despotului, îşi declară satisfacţia la 
detronarea lui; un nou regim al lumii, regimul prometean al iubirii 
şi al egalităţii, va veni după domnia arbitrară a lui Jupiter. Aici însă 
se opresc analogiile cu gnosticismul. Pentru Shelley, Pămîntul este 
un Titan şi are o funcţie cu totul pozitivă; salvarea va fi perfect 
democratică (intr-adevăr, idealul şi limbajul Revoluţiei franceze îl 
inspiră în mare măsură pe autor); nu-i vorba despre consubstan¬ 
ţialitatea omului cu eonii transcendenţi, aceştia nu intervin direct în 
luptele din ecosistemul terestru ; în fine, principiul antropic nu este 

nici negat, nici afirmat: destinul umanităţii se joacă între tiranul din 
ceruri şi Titanul-mîntuitor. Nu trebuie să conchidem grăbit că 
optimism şi nihilism se exclud reciproc; dimpotrivă, entuziasmul 
lui Shelley şi cadrul perfect optimist al scenariului său nu contenesc 
de-a fi nihiliste, căci în ultimă instanţă avem de-a face cu anean- 
tizarea Dumnezeului biblic. Iar acesta este reprezentantul trans¬ 
cendenţei platonico-creştine care a constituit metasistemul civilizaţiei 
occidentale, precedîndu-i naşterea. în strigătele de bucurie ale elibe¬ 
rării se vestesc deja abisurile libertăţii. 

Cu Cain. Un mister (1821), Byron merge mai departe decît 
Shelley, reluînd cu îndrăzneală figura eroului miltonian, Satan- 
-Lucifer. De astă dată, Satan nu mai este rebelul care vrea cu orice 
preţ să pîngărească opera divină. Cititorul însuşi trebuie să hotărască 
dacă Lucifer l-a înşelat pe Cain, aşa cum pare să sugereze finalul 
poemului sau dacă, dimpotrivă, i-a deschis ochii. Byron îşi suspendă 
judecata : nu ia nici partea Bibliei, nici pe cea a cainiţilor lui Irineu 
(I 31, 1-2), care fac din Cain un personaj în întregime pozitiv. 

Este uimitor cit de mult seamănă, la suprafaţă, poemul byronian 
cu miturile gnostice. Inutil să mai subliniem că autorul nu era cîtuşi 
de puţin conştient de acest „anacronism” ; el credea chiar că oferă 
o dimensiune epică teoriei catastrofelor periodice a lui Cuvier. 
Acesta, la rîndul său, „Napoleon al inteligenţei”, nu face altceva 
decît să dea o expresie ştiinţifică mitului distrugerilor periodice ale 
lumii, prezent în Politicul lui Platon. Celsus, Porfir şi Calcidius se 
folosiseră în voie de acest mit; din cîte ştim însă, el n-a fost niciodată 
utilizat de gnostici. (Este interesant să amintim aici că Rudolf Steiner 
era un admirator al lui Byron şi îi atribuia cunoştinţe esoterice. 
Steiner avea să combine formula universurilor succesive Byron- 
-Cuvier cu ideea origenistă a „răcirii” Intelectelor, care devin suflete. 
Se poate spune că Platon este demitologizat de Cuvier, că Byron îl 
remitologizează pe Cuvier, iar Steiner la rîndul lui îl remitologizează 
pe Byron.) 

Byron a aplicat Bibliei o exegeză inversă, activînd şi el opţiuni 
deja întîlnite în tratatele gnostice. Principiul care explică răsturnarea 
perspectivei tradiţionale este legat de întrebarea unde malum ? 
într-adevăr, crede Lucifer-Byron, un Dumnezeu care a făcut sau a 
permis ca omul să fie muritor şi lumea - rea nu poate fi un 

Dumnezeu bun. Lucifer îi dezvăluie lui Cain că există altă putere în 
afară de Dumnezeu, iar aceasta este chiar Lucifer. Cain poate deveni 
nemuritor dacă acceptă să-l adore pe Lucifer în schimbul cunoaşterii 
pe care acesta este gata să i-o treacă (Lucifer = Pomul Cunoaşterii). 
Precum Ioan din Apocriful lui Ioan, Cain îşi chestionează maestrul, 
uneori întrebările fiind chiar identice : cine era Şarpele din grădina 
Edenului? Cain crede că era un spirit (Byron, The Poeticul Works, 
p. 450b), dar Lucifer îi dă răspunsul realist pe care l-am aflat deja 
în Mărturia adevărului : „Şarpele era Şarpele”, „The snake was the 
snake -/ No more and yet no less than those he tempted”, „nici mai 
mult şi nici mai puţin... ” Revelaţia lui Lucifer are un aspect teoretic 
şi unul practic, constînd într-o experienţă extatică. Spre a ajunge 
nemuritor, Cain trebuie să-şi transforme intelectul în aşa fel, incit să 
devină „el însuşi/ Şi centru-al lucrurilor dimprejur” („if the mind 
will be itself/ And centre of surrounding things” : p. 540b). Lucifer 
îi arată apoi adevărata faţă a universului, alcătuit din lumi multiple, 
produse ratate ale aceluiaşi Dumnezeu : Cain află adevărul teribil că 
nu numai lumea de aici este rea, ci şi toate acele nenumărate lumi, 
chiar locuite de creaturi superioare omului, şi ele coruptibile şi 
sortite morţii (p. 445a); ideea, o ştim, este de extracţie origenistă, 
chiar dacă Byron i-o atribuia lui Cuvier. Multiplicarea sistemelor 
provenite de la un creator nefericit transformă suferinţa în adevărata 
dimensiune a fiinţei. în esenţa ei, dezvăluirea luciferiană este 
simplă: Dumnezeu însuşi fiind tiranic, el nu poate decît să se 
reproducă în creaturi imperfecte, rele, pe care va încerca neîncetat 
să le înşele, ascunzîndu-le taina ultimă a universului - că viaţa în ea 
însăşi este nefericită. 

în ciuda analogiilor de suprafaţă cu scenarii mitice gnostice, 
poemul byronian vehiculează un înţeles opus atitudinii gnostice: 
omul devine el însuşi numai acceptînd ideea decadenţei unui sistem 
de valori care, văzute de departe, par bune, dar care de aproape se 
descoperă la fel de adine nefericite pe cit este rezultatul (= lumea 
umană) căruia ele îi formează cauza eficientă. Intelectul (mind) nu 
este Intelectul platonician, ci Raţiunea Luminilor şi a Revoluţiei 
franceze, care devine „centru ei înseşi şi lucrurilor dimprejur”. Ne 
aflăm aici în prezenţa a ceea ce filozofii definesc drept „abisul 
credinţei înRaţiune”, Abgrunddes Vernunftglaubens (Landgrebe, p. 29). 

3. Leopardi 

Marele poet din Recanti, Giacomo Leopardi (1798-1837), care, 
pe culmea disperării, îl ruga în 1833 pe artizanul lumii, Ahriman 
(Arimane), suprem „dăruitor al tuturor relelor”, să-i taie firul vieţii 
înainte de a atinge treizeci şi cinci de ani ( Ad Arimane, Opere I, 
pp. 434-5), a deschis deja poarta către Abgrund. în concepţia sa, 
transcendenţa nu mai ocupă nici un loc, nici ca principiu filozofic, 
nici ca mit literar. Divinitatea lui, numită o dată Ahriman, este 
supremă, imanentă şi în mod raţional rea: ea nu poate fi înfrîntă 
decît prin moarte. Avem de-a face cu o situaţie gnostică în răspăr: 
nu divinitatea (cea adevărată) este chemată să dea ajutor împotriva 
morţii, ci moartea trebuie să aducă salvarea împotriva singurei 
divinităţi a singurei lumi. Mai mult încă decît Abgrund des 
Vernunftglaubens , aici aflăm deja un nihilism activ. 

Operette morali ale lui Leopardi abundă în remarce privind 
nefericirea făpturii umane şi precaritatea condiţiei sale. Acel 
Zibaldone di pensieri, un fel de jurnal filozofic de 4 526 de pagini 
(3 300 de pagini imprimate în ediţia F. Flora) ce acoperă o perioadă 
de douăzeci de ani, îi oferă prilejul unor consideraţiuni diverse şi 
uneori contradictorii. Leopardi se întreabă dacă structura lumii şi 
prezenţa răului atît de adine înrădăcinat în ea sînt compatibile cu 
ipoteza unei „cauze inteligente” aflate la originea totului (4284 : II, 
1080). Subiectul său predilect este meditaţia asupra sinuciderii, 
vederile lui în privinţa aceasta schimbîndu-se după umori şi o dată 
cu trecerea timpului. De multe ori creştinismul este acuzat că a 
răspîndit o imagine nefericită a omului (105 : I, pp. 131; 253-55 ; 
248-50 etc.). Omul şi-a pierdut legătura cu natura, devenind o fiinţă 
acosmică (220 : I, pp. 226 etc.). 

Cum a constatat C. Galimberti ( Operette , pp. XXIX-XXX), 
fragmentul cel mai „gnostic” al lui Leopardi poartă data de 19-22 
aprilie 1826 şi reprezintă o condamnare fără apel a acestei lumi rele 
(4174-77 : II, pp. 1004-6): „Totul este rău. Asta înseamnă că tot ce 
este este rău; existenţa în ea însăşi e rea şi îndreptată spre rău. 
Nimic nu este bun, decît nefiinţa...” 

Leopardi pare să discute cu detaşare această idee anti-leibniziană. 
El îşi imaginează pe cineva ostenindu-se să compună un fragment 

pseudoepigraf pe această temă, atribuindu-1 vreunui filozof „din 
vechime” sau „indian”. Personal, spune, n-ar fi ostil acestei ipoteze : 
„Lucru sigur şi serios este că existenţa înseamnă un rău pentru toate 
părţile care compun universul.” 

într-un fragment din 17 mai 1829 (4511 : II, p. 1319), Leopardi 
discută problema divinităţii şi a naturii, le identifică şi trage con¬ 
cluzia că răul aparţine în mod esenţial Naturii lui Dumnezeu. 

Dar manifestul nihilist al lui Leopardi este proiectul imnului 
către Ahriman din 1833. Ahriman este Demiurgul şi Domnul sin¬ 
gurei lumi care există, adorat de popoarele primitive şi moderne sub 
numele de „Dumnezeu”, „Fatalitate” şi „Natură”. Este o divinitate 
a cerului, un soi de Iehova manifestat prin furtuni şi calamităţi. 
Ordinea lui, care este ordinea acestei lumi, este rea căci se înte¬ 
meiază pe agresiune şi vicleşug, care izbîndesc asupra sincerităţii, a 
modestiei şi a cinstei. Dumnezeul acesta al Răului a pus totuşi în om 
un grăunte de plăcere (Eros), repede preschimbat în tortură. Pe scurt, 
Ahriman este 

Rege al lucrurilor, făuritor al lumii, misterioasă 
Răutate, supremă putere şi supremă 
Inteligenţă, veşnic 

Dăruitor de rele şi pricină a mişcării. 

Dorinţa formulată de Leopardi este paradoxală: „Nu ştiu să fi 
cerut cineva vreodată milă de la Ahriman, eu însă îţi cer să nu trec 
de-al şaptelea lustru. Am fost în viaţă profetul tău cel mai de seamă, 
apostolul religiei tale. Răsplăteşte-mă. Nu-ţi cer nimic din cele pe 
care oamenii le numesc bune : îţi cer ceea ce oamenii iau drept cel 
mai mare rău, moartea.” 

C. Galimberti crede că poetul a fost direct influenţat de compor¬ 
tamente gnostice. încă prin 1814-15, Leopardi, adevărat învăţat 
precoce, adunase Fragmenta Patrum Graecorum Saeculi Secundi et 
Veterum Auctorum de illis testimoniu, unde vădea o bună cunoaştere 
a diverselor erezii gnostice (Galimberti, p. XXVIII n. 48). îl citise 
pe Irineu în ediţia Massuet (1720). Ipoteza unor reminiscenţe de 
lectură nu e obligatorie: Leopardi însuşi avea o „conştiinţă nefe¬ 
ricită”, pentru a relua formula lui Hegel. 

4. Romantismul francez 

„Romantismul a favorizat renaşterea literară a maniheismului, 
făcînd să predomine în marile sale epopei (La Chute d’un ange, 
La Legende des siecles) un dualism metafizic de care se pare că nici 
Lamartine, nici Victor Hugo nu erau prea conştienţi, acelaşi totuşi 
care învăluia în mod straniu cele mai însemnate teorii ale catharilor”, 
scrie Rene Nelli în 1953 ( Spiritualite , p. 213). în ce priveşte 
povestirea în versuri a lui Lamartine, pe care amestecul de eros, 
science-fiction şi sadism ar putea-o desemna ca precursoare pesimistă 
a romanului foileton, Rene Nelli avea în vedere probabil teoria 
bogomilo-cathară a sufletului angelic şi asemănarea cu totul relativă 
dintre endura cathară şi sfrrşitul eroului lamartinian. 

Singur finalul Căderii unui înger (publicat în 1838) conţine cîteva 
accente anticosmice. în rest, tempoul narativ este mult prea alert ca 
să permită consideraţiuni filozofice. Cedar, îngerul căzut, naiv şi 
înzestrat cu o forţă fizică remarcabilă, se comportă ca un erou şi 
găseşte întotdeauna o cale de ieşire din fel de fel de situaţii pericu¬ 
loase. Cedar şi iubita sa, Dai'dha, vizitează numeroase societăţi 
omeneşti, întemeiate toate pe nedreptate şi pe reguli arbitrare. 
Dai'dha murind, disperarea provoacă îngerului încarnat o iluminare, 
el înţelege că existenţa este rea în sine şi se dă pradă focului ca un 
preot budist. 

Poemele din La Legende des siecles a lui Hugo (1859, completată 
în 1877, apoi pînă în 1885) cuprind doar cîteva legende dualiste 
populare, dar La Fin de Satan (ediţie postumă, 1886), elaborat între 
1854-57, este o istorisire post-miltoniană originală pe care critica 
n-a omis s-o pună în legătură cu mitologia gnostică (cf. Gnostic 
Revenge, p. 303). în 1854, Hugo locuieşte la Jersey, face spiritism şi 
primeşte vizitele nocturne ale unei fantome credincioase, Doamna 
Albă (Iunie II, pp. 318-20). La echinocţiul de toamnă, la masa 
spiritelor va vorbi Moartea însăşi. Ea îi spune : „Dă viaţă operei tale 
de nălucă ; fă-o completă, alcătuieşte-o din toate filtrele misterului; 
umple-o de oroare, de fulgere şi trăsnete, de clocote; aruncă în ea 
broaşte rîioase, şerpi, păianjeni, lilieci şi omizi, scorpioni, scolo- 
pendere, făpturile imunde, tîrîtoare, fiinţele blestemate, gînditoare, 
palide, hirsute etc.” (ib. , p. 336). La 22 octombrie, moartea îi 

prezice că lucrarea lui fundamentală se va intitula Conseils â Dieu 
(. ib., p. 337). La începutul lui 1855, în mai multe rînduri se manifestă 
Isus, lansîndu-se într-o critică a creştinismului şi insistînd asupra 
absenţei lui Dumnezeu. Pe 8 martie, Isus îi vorbeşte de iertare, iar 
poetul înscrie pe marginea notelor şedinţei: „Fac un poem intitulat 
Satan pardonne”, adăugind că-1 începuse în martie 1854. Continuă 
Dieu şi La Fin de Satan la Guernesey, unde nopţile îi sînt populate 
de prezenţe stranii. Cele două poeme poartă pecetea acestei perioade 
agitate (Gaudon, pp. 218-20, 351-2). 

La Fin de Satan se prezintă mai curînd ca o legendă dualistă 
populară decît ca o speculaţie gnosticizantă. Centrul de interes al 
poemului îl găsim în legătura de iubire şi ură dintre Dumnezeu şi 
Satan, arhanghelul căzut. Satan vrea să anihileze creaţia unui 
Dumnezeu evident lipsit de atotputernicie. Ar reuşi poate, dacă n-ar 
nutri pentru Dumnezeu o delicată, reală şi indestructibilă afecţiune 
şi dacă n-ar detesta el însuşi, din toată fiinţa-i angelică, tenebrele 
fetide în care este constrîns să vieţuiască. Pe măsură ce este mai 
copleşit de scoriile propriei sale activităţi distructive, Satan îşi 
sporeşte violenţa contra lui însuşi. Cei doi luptători trebuie să ajungă 
la o înţelegere înainte ca opera divină să fie cu totul compromisă, iar 
Satan definitiv dezgustat de lumea lui deplorabilă. 

Personajul lui Hugo nu mai este Satan al lui Milton, dispune de 
puteri mai mari. Expulzat din cer, el cade vreme de 15 000 de ani. 
Cuvintele lui - Moarte, Infern, Minţi! - se încarnează respectiv în 
Cain, Sodoma şi Iuda, scuipatul i se preschimbă în Baraba. Ca să se 
răzbune pe Dumnezeu, o face în primul rînd pe Isis-Lilith, anima 
mundi rea, prima femeie a lui Adam. Isis-Lilith ia în stăpînire 
metalele şi mineralele, iar cînd Dumnezeu vrea să distrugă lumea 
pentru a contracara urzelile vrăjmaşului, substanţele lui Lilith îl 
împiedică, rezistînd la apă şi la foc. Acţiunea lui Satan este şi 
spirituală şi fizică. De la el vin războaiele, nedreptăţile, lipsa de 
libertate, puterea; el a făcut animalele hidoase şi nocive. îl urmă¬ 
reşte fără răgaz pe creator, pe propriul lui teren: „Lumea e un 
eşafod. Eu sînt călăul sumbru şi-l execut pe Zeu”, spune el, şi 
anunţă: „Dumnezeu va muri” {Fin, p. 903). La un moment dat, 
creaţia şi contracreaţia se află în echilibru : „Paradisul tău e doar o 
cumpănă la ocna mea”, îi spune Satan lui Dumnezeu. „Ocna” e, 
fireşte, lumea. 

Dumnezeu cunoaşte însă nefericirea adîncă a lui Satan. Ca să nu 
fie silit să lase toată creaţia la voia lui, încearcă un gest de împăcare : 
o trimite la Satan pe propria-i fiică, îngerul Libertate, făcută de 
Dumnezeu dintr-o pană pierdută în cădere de arhanghel, cu o 
propunere onorabilă: pentru ca „Edenul să se-ntoarcă”, lumea 
urmează să fie întîi distrusă; în schimb, Satan va putea reurca la cer 
(ib. , p. 930). Satan acceptă, Dumnezeu îl iartă şi războiul cumplit 
încetează. 

Nu ne-am fi aşteptat ca Hugo să dorească nimicirea lumii. Este 
totuşi concluzia logică ce derivă din conţinutul pactului dintre 
Dumnezeu şi Satan. 


5. Un romantic român 

Romanticul român Mihai Eminescu (1850-1889), puternic 
influenţat de Schopenhauer şi de acea Indie pe care filozoful german 
şi admiratorii săi din Viena o dezvăluiseră Occidentului, a construit 
şi el, în poemele sale, scenarii care, perfect încadrate în sistemul 
nihilismului, prezintă cu miturile gnostice numai analogii de suprafaţă. 

Poemul Mureşanu (în versiunile din 1872 şi 1876) închide în sine 
o condamnare a Demiurgului, falsă divinitate lipsită de putere, care 
nu-i poate impresiona pe oameni decît prin vijelii şi tunete. Este un 
Dumnezeu egoist şi oamenii îi seamănă. Fericirea supremă ar echi¬ 
vala cu non-existenţa în această lume rea. Dar Demiurgul este el 
însuşi supus legii metensomatozei, a reîncarnării în corpuri noi. 
El nu poate asigura totala extincţie a fiinţei. Omului îi rămîne ca 
soluţie numai să se alieze cu Adversarul, Satan, singura forţă cosmică 
în stare să aducă odihna prin moarte. Atitudinea lui Eminescu se 
apropie aici de cea a lui Leopardi. 

Un scenariu mitic mai complex cuprinde poemul Demonism din 
1871, care oferă o viziune „primitivă” a lumii (cf. art. nostru 
Fantasmes, p. 428): 

O raclă mare-i lumea. Stele-s cuie 
Bătute-n ea şi soarele-i fereastra 
La temniţa vieţii... 

în centrul ei ideatic regăsim „critica” Demiurgului iudeo-creştin 
domnitor în ceruri, caracterizat prin frumuseţe şi răutate, pe cînd 
Titanul Pămînt, aliat odinioară cu Adversarul şi „detunat”, lovit de 
trăsnetul Demiurgului, este urît, dar bun. Unitatea platoniciană a 
Frumosului şi a Binelui este ruptă, polarităţile esteticii şi eticii sînt 
inversate. Eminescu retrage proiecţiile din planul transcendenţei 
pentru a le investi în ecosistemul terestru. Dacă lumea este rea, 
înseamnă că Demiurgul e rău; în consecinţă, toţi revoltaţii împotriva 
ordinii sale sînt buni. Vrăjmaşul bun se numeşte aici Ormuz 
(Ohrmazd-Ahura Mazda); Pămîntul a participat la revolta lui, a 
recăzut, lovit şi a fost învelit în sicriul ceresc. Epifania naturii 
revelează însă mereu că Pămîntul are o existenţă supranaturală: el 
este un înger. Numai ascultînd mesajul de pace al naturii terestre 
poate omul să învingă în el însuşi egoismul demiurgic. Proiecţiile 
sînt dezinvestite din transcendenţă şi orientate asupra Pămîntului: 
iată o situaţie tipică pentru nihilismul modern. 


6. Gnosticismul ca model analog 

Filozofia, potrivit unei zise celebre, este o afacere germană de 
provincie. Dezbaterea modernă asupra gnozei încă n-a ieşit din 
această provincie unde, alături de concepte precum „secularizare” şi 
„nihilism”, continuă să agite spiritele. în fond, miza ei nu este chiar 
modestă: se pune în chestiune însuşi sensul istoriei. 

Prin convenţie, lucrarea Die christliche Gnosis oder die christ- 
liche Religionsphilosophie (Ttibingen, 1835) a lui Ferdinand 
Christian Baur este considerată semnalul de deschidere a discuţiei 
filozofice asupra gnozei. în realitate, am putea urca pînă la Gottfried 
Arnold (1666-1714), a cărui operă Unparteiische Kirchen - und 
Ketzerhistorie (1699) l-a influenţat decisiv pe Goethe. 

Baur inaugurează în orice caz moda comparaţiilor între gîndirea 
modernă şi vechiul gnosticism. Pentru el, Hegel ar fi moştenitorul 
gnozei valentiniene. în valentinism, spiritul absolut se află în vîrful 
piramidei, iar eonii sînt esenţe în care spiritul se gîndeşte pe sine, 
negîndu-se. Legătura care le asigură eonilor coerenţa în diversitate 
este iubirea. Toate acestea se regăsesc la Hegel: pentru el. 

echivalentul căderii Sophiei şi al creaţiei lumii inferioare este fractura 
„împărăţiei Fiului Lumii”, cea care succedă „împărăţiei Tatălui”, în 
„natură fizică” şi „spirit finit” ( endlicher Geist). „Spiritul finit” la 
Hegel ar fi echivalentul acelei psyche valentiniene, care este rea. 
„împărăţia Fiului Lumii” se va sfîrşi prin „negarea negaţiei” : 
„procesul de reconciliere” (cier Prozess der Versohnung) prin care 
spiritul absolut se recunoaşte pe sine ca atare (Taubes, Eschatologie, 
pp. 159-61). 

Baur nu sesizează caracterul dualist şi uneori anticosmic al 
gnosticismului, pus în lumină abia cu o sută de ani mai tîrziu de 
către Flans Jonas (1934). Conceptul său de „gnoză” se aplică la fel 
de bine creştinismului şi neoplatonismului. Nu intrăm în detalii 
asupra variaţiilor considerabile ale acestui concept. Pentru Eugen 
Heinrich Schmitt ( Die Gnosis. Grundlagen der Weltanschauung einer 
edleren Kultur, 1903-1907), gnoza este opusă simplei „credinţe” 
(p. 3), aşa precum experienţa interioară se opune experienţei vulgare 
asociate în viziunea lui cu Biserica. Definiţia este creştină şi a fost 
formulată de Clement din Alexandria. Analiza lui Schmitt plonjează 
însă repede în arbitrar, cel mai mare gnostic modern fiind declarat... 
Tolstoi (p. 9)! 

Discuţia cîştigă în coerenţă prin publicarea primului volum din 
Gnosis und spătantiker Geist (1934) de Flans Jonas. Aici se fixează, 
ca „invarianţi” ai gnosticismului, dualismul anticosmic şi caracterul 
„de-volutiv” al gnosticismului: ruptură a ordinii şi cădere, iar nu 
evoluţie. Pentru Jonas, Hegel nu intră nicidecum în aceşti parametri. 
Cercetarea ne-a arătat (v. supra., cap. V) că spectrul manifestărilor 
gnostice nu permite o definire prin invarianţi. Totuşi, este funda¬ 
mental să se precizeze aceste „trăsături distinctive” în raport cu care 
devine posibilă definiţia însăşi. Pe de altă parte, „devoluţia” caracte¬ 
rizează intr-adevăr sistemele gnostice, dar o întîlnim şi în alte locuri, 
la Origen şi Plotin, de exemplu. Ea este strîns legată de „schema 
alexandrină”, de multiplicarea treptelor intermediare dintre 
Dumnezeu şi lume; altminteri am putea spune că ideea devoluţiei 
nu este străină de toată tradiţia platoniciană şi că varianta ei iudeo- 
-creştină înseamnă pierderea condiţiei paradisiace din cauza 
păcatului originar. 

Cartea lui Jonas relansează în Germania interesul pentru gnoză, 
în vreme ce capodopera polemică a lui A. von Harnack, Marcion 
(1951), sensibilizase spiritele la tematicile dualiste. Al treilea eveni¬ 
ment îl constituie apariţia cărţii lui Karl Lowith, Von Hegel zu 
Nietzsche. Der Revoluţionare Bruch im Denken des 19. Jahrhunderts 
(1941). Cînd dezbaterea se va relua după război, ea va fi orientată 
după reperele fixate de cei trei mari autori. 

Eschatologia occidentală (Abendlăndische Eschatologie, 1947) a 
lui Jacob Taubes lua în discuţie destinul popoarelor din Occident. La 
vremea aceea, Taubes era heideggerian. Or, pentru Heidegger, sensul 
fiinţei se manifestă ca fiinţă-pentru-moarte (Sein zum Tode). Taubes 
transferă această propoziţie asupra istoriei: sensul istoriei se mani¬ 
festă în eschaton, în sfîrşitul istoriei. „în eschaton, istoria îşi depă¬ 
şeşte propriile-i limite şi îşi devine sieşi vizibilă” (p. 3). Autenti¬ 
citatea istorială va aparţine aşadar acelor forţe istorice care tind, 
dacă nu să accelereze, cel puţin să realizeze sfîrşitul istoriei printr-un 
proces de „revoluţie permanentă”. 

Taubes identifică mişcarea pozitivă a istoriei în tradiţia gnostico- 
-apocaliptică (pp. 5-10), proprie poporului lui Israel. Acesta are în 
lume o situaţie singulară : subzistă în mod paradoxal ca „popor fără 
spaţiu”, pentru că este „poporul timpului”, timp a ceva ce nu este, 
dar va fi, timpul unui cer nou şi al unui pămînt nou (ib., p. 12). De 
aceea Israel se înfăţişează ca „loc al revoluţiei” : „Locul istoric al 
apocalipticii revoluţionare este Israel” (ib., p. 15). Taubes nu face 
nici o distincţie între literatura apocaliptică şi gnosticism; pentru a 
le defini pe amîndouă, se slujeşte de analiza lui Jonas - şi atît (ib., 
pp. 25-31). Atunci apare corect să spunem că, pentru Taubes, 
gnosticismul reprezintă ideologia istorială a apocalipticii revolu¬ 
ţionare, căreia creştinismul îi este, de altfel, manifestare, căci Isus 
predică apropierea împărăţiei cerurilor. Prin moartea şi învierea lui, 
lumea de aici este abolită, dar întîrzie să dispară. Pavel dă o expresie 
gnostică acestui paradox: mîntuirea pe dimensiunea orizontală a 
timpului este transpusă în mîntuire pe dimensiunea verticală a fiinţei, 
în eliberarea din închisoarea lumii (ib. , p. 71). Părinţii bisericii însă, 
începînd cu Origen, au optat pentru inautenticitate istorială, con- 
damnînd chiliasmul (ib. , pp. 75-6). Spiritul eschatologie se stinge în 
concepţia augustiniană a Bisericii, care reprezintă răsturnarea 

chiliasmului: Biserica este deja împărăţia lui Cristos şi a Cerurilor 
(,ib ., p. 79). După Augustin, chiliasmul devine o afacere sectară 
(ib. , p. 80), foarte serioasă de altminteri la Gioacchino da Fiore, a 
cărui interpretare a istoriei va fi dusă la ultimele ei consecinţe logice 
de Thomas Munzer - acesta vrea să realizeze ecclesia spiritualis pe 
pămînt şi justifică folosirea puterii de către cei buni (ib. , p. 86). în 
inautenticitate recade secolul Luminilor, cel care restabileşte 
Biserica, o „Biserică a Raţiunii”. în vremea lui Hegel, valoarea 
critică a creştinismului, raţiunea lui de a fi, se consumase. După 
Taubes, acesta ar fi înţelesul „morţii lui Dumnezeu” constatate de 
Hegel în Glauben und Wissen din 1802. Hegel însuşi se plasează în 
tradiţia apocaliptică sectară, este un ioachimit. Dacă la Gioacchino 
da Fiore ţelul mişcării dialectice a spiritului era plenitudo intellectus, 
la Hegel el va fi cunoaşterea absolută, das absolute Wissen. Dialec¬ 
tica devenirii nu-i nesfîrşită, ea tinde spre acel eschaton unde îşi 
găseşte împlinirea : „Cînd spiritul atinge sfîrşitul unde se dezvăluie 
în de-plina sa formă, istoria spiritului este îm-plinită” („Indem der 
Geist das Ende erreicht, darin er seine voi le Gestalt offenbart, ist die 
Geschichte des Geistes voll-endef’ - ib., p. 94). Hegel îşi concepe 
filozofia ca pe ultima posibilă: ea este fortăreaţa finală unde s-a 
„împlinit” istoria filozofiei. 

Taubes accentuează asupra momentului Reformei în revelarea 
forţelor istoriale. Pentru el, Munzer este un teocrat revoluţionar 
care, asemenea profeţilor din VT, urmăreşte să instaureze legea lui 
Dumnezeu pe pămînt prin violenţă şi subversiune. La rîndul lui, 
Luther este un marcionit moderat, uşurat să lase în grija statului laic 
acea blestemată parte din existenţă care cade sub Lege, pentru a se 
consacra în întregime edificării unei interiorităţi creştine. Mai pers¬ 
picace între cei doi ar fi fost Munzer, întrucît el prevede că sufletul, 
adică interioritatea, subiectivitatea, saturat de mierea rugăciunii şi a 
graţiei, copleşit, înecat, va sftrşi prin a nu mai exista: „Wer den 
bitteren Christum nicht will haben, wird sich am Honig totfressen 
Cine nu vrea să aibă de-a face cu partea amară a lui Cristos, va 
mînca atîta miere că va muri. Metafora obsedantă a lui Luther, care 
refuza totuşi „partea amară” a lui Cristos, o formau excrementele 
solide; mierea - dar una care provoacă moartea prin supraabun¬ 
denţă - revine mereu sub pana lui Munzer. Din punctul de vedere al 

dezvoltării conştiinţei, Miinzer va fi avut dreptate, căci subiectivitatea 
pe care se sprijină evanghelismul avea să se dovedească ceva tare 
precar şi, în curînd, la toate eforturile de a întîlni divinitatea pe 
terenul interiorităţii nu va mai răspunde decît tăcerea înspăimîn- 
tătoare a lui Dumnezeu. 

O dată cu Hegel, locul autenticităţii istoriale se mută definitiv 
din religie în filozofie, aceasta preluînd funcţia revoluţionară a celei 
dinţii (. ib ., pp. 163-4). Reprezentanţii revoluţiei permanente sînt 
Marx şi Kierkegaard: „Marx distruge lumea burghezo-capitalistă, 
Kierkegaard lumea burghezo-creştină” (ib. , p. 167). Cînd Marx îşi 
publică Manifestul comunist, Apocalipsa societăţii capitaliste pe 
ruinele căreia se va înălţa societatea fără clase, Kierkegaard publică 
un manifest anticomunist (Das Eine was nottut). Pentru Marx, 1848 
a fost anul istorial cînd „starea a patra” şi-a făcut intrarea în istorie. 
Pentru Kierkegaard, acest eveniment este semnul palpabil al îndepăr¬ 
tării de Dumnezeu : revoluţia nu trebuie să fie socială, ci religioasă, 
socialismul este culmea demonismului, Anticristul în persoană (ib ., 
p. 190). Care dintre ei are dreptate? După Taubes, singura soluţie 
posibilă este coincidentia oppositorum, care va elimina contradicţia 
între înăuntru şi afară, între ordinea exterioară şi cea interioară. 
Dar etapa aceasta nu va putea fi atinsă decît în eschaton; prin 
urmare, nu trebuie nicidecum pierdut din vedere că locul autenti¬ 
cităţii istoriale este revoluţia gnostică (ib. , pp. 192-3). 

Cartea patetică a lui Taubes provoacă o reacţie care se prelungeşte 
pînă în zilele noastre. Cel dinţii, Eric Voegelin ( The New Science of 
Politics, 1952), deşi acceptă analiza lui Taubes, îi pune în discuţie 
premisele şi rezultatele (Voegelin nu-1 citează decît o singură dată pe 
Taubes; este însă evident că se referă la el, polemic sau nu, în tot 
cursul lucrării). 

Voegelin constată că creştinismul, care este o mişcare mesianică 
evreiască, posedă o „tensiune internă” provenită din întîrzierea 
temporală a parusiei aşteptate : de vreme ce parusia nu s-a produs, 
Biserica preschimbă eschatologia istorică în eschatologie supra¬ 
naturală. Aşteptarea parusiei nu dispare însă niciodată cu totul din 
viaţa comunităţilor creştine: acest element apocaliptic reprezintă 
fermentul anarhist, revoluţionar, care însoţeşte creştinismul în cursul 
întregii sale istorii (pp. 108-9). Gioacchino da Fiore, aşa cum sînt de 

părere şi Taubes şi Lowith (Meaning in History, pp. 145-59), a fost 
personajul cel mai important pentru reînnoirea speranţelor eschato- 
logice. Concepţia lui Gioacchino se articulează, după comentariul 
lui Voegelin, în patru idei fundamentale (New Science , pp. 111-13): 
ideea istoriei lumii ca succesiune progresivă a trei faze, pe care o 
regăsim încă la Hegel, la Marx şi în simbolul nazist al celui de-al 
treilea Reich (al cărui ideolog a fost Moeller van den Bruck, autorul 
unei lucrări despre Dostoievski - Das dritte Reich, 1923); cea a 
marelui leader religios, Dux, de regăsit la Marx şi Hitler; ideea 
Profetului erei noi, confundat uneori cu leaderul; şi, în sfîrşit, 
ideea erei finale ca o comunitate de persoane autonome, în contact 
direct cu Sfîntul Duh, fără medierea tainelor şi harului. Este era în 
care Biserica îşi va înceta existenţa. în sumedenia de variaţiuni pe 
acest subiect, cele mai marcante sînt Biserica puritană a sfinţilor şi 
epoca marxistă a comunismului victorios. 

Voegelin dă numele de „gnoză” marelui curent apocaliptico- 
-milenarist care însoţeşte încă de la origini creştinismul. Pentru el, 
ca şi pentru Taubes, gnoza este acel extraordinar ferment al istoriei 
care modelează figura actuală a Occidentului. Asemenea nihilismului 
la Heidegger, „gnosticismul” timpurilor moderne întruchipează 
pentru cei doi autori o forţă istorială fatală, care determină destinul 
popoarelor lumii antrenate în mişcarea occidentală. Dar pe cînd 
Taubes califică pozitiv această forţă şi se pronunţă în favoarea 
„revoluţiei permanente” ca să provoace neîntîrziat acea suspendare 
a istoriei care-i va institui sensul, Voegelin accentuează pe negati- 
vitatea radicală a „gnosticismului”, devenit în timpurile moderne 
din ce în ce mai vizibil şi mai tulburător. „Revoluţia gnostică” se 
produce în etape. Una a fost Reforma, văzută ca „invadare reuşită a 
instituţiilor occidentale de către mişcările gnostice” ( ib ., p. 134). 
Exemplul patent al invaziei îl formează puritanii englezi, care închi¬ 
deau gura oricărui opozant repetîndu-i cuvintele lui Ioan: „Noi 
sîntem de la Dumnezeu; oricine îl cunoaşte pe Dumnezeu ne înţelege” 
(ib ., pp. 137-8). După Voegelin, puritanii reprezintă o mişcare 
anticreştină deghizată în ultracreştinism. Geniul camuflajului scrip- 
tural este însă Calvin: opera lui „poate fi considerată primul Coran 
gnostic pus la punct în mod deliberat” (prin Coran, Voegelin înţelege 
un digest care face inutil recursul la vreo cunoaştere anterioară). 

Calvin desăvîrşeşte ruptura în interiorul tradiţiei intelectuale occidentale. 
Alte rupturi, alte Coranuri: Enciclopedia lui Diderot şi d’Alembert, 
operele lui Auguste Comte şi Marx, „literatura patristică a leninism- 
-stalinismului” (ib. , p. 140). Caracterul coranic al tuturor acestor 
lucrări implică excluderea activă a tot ce ele îşi propun să înlo¬ 
cuiască. Deja nici Reforma nu funcţionase după legea argumentului 
şi a persuasiunii. Adevărul ei era imuabil şi indiscutabil - ea este o 
societate totalitară (ib., p. 142). Totalitarismul înseamnă intr-adevăr 
împlinirea căutării gnostice a unei teologii civile. Astăzi gnosti¬ 
cismul, imanentizare a eschatonului creştin, se manifestă în două 
forme distincte : marxismul, cea mai explicită şi mai grosolană, şi 
„occidentalizarea”, care implică nimicirea „adevărului sufletesc” şi 
dispreţul pentru problema existenţei (ib., pp. 163-78). 

Ideile acestea sînt reluate de Voegelin intr-un opuscul din 1959, 
Wissenschaft, Politik und Gnosis, care-şi propune să analizeze analo¬ 
giile structurale dintre gnosticism şi filozofia modernă deja eviden¬ 
ţiate de F. Christian Baur. Ca şi Baur, Voegelin crede că procesul 
care, în gnosticism, poartă scînteia înstrăinată a spiritului de la locul 
exilului său pînă la locul plenitudinii ce-i este origine şi destinaţie, 
este echivalentul procesului prin care spiritul absolut hegelian se 
regăseşte în mod dialectic pe sine, pornind de la o situaţie de alienare 
(Entfremdung) şi, de asemenea, al procesului materialist-dialectic 
care face ca natura, alienată prin Dumnezeu şi prin proprietatea 
privată, să recupereze libertatea unei existenţe deplin omeneşti şi 
libertatea devenirii supraomului (Kierkegaard, Nietzsche) ca negare 
a omului (p. 17). Voegelin preia de la Heidegger termenul de 
„parusie” şi înţelege prin „parusism” „acea dispoziţie a spiritului în 
care eliberarea de răul temporal este aşteptată de la venirea fiinţei în 
toată plenitudinea ei, înţeleasă ca imanentă” (ib. , p. 60). „Parusismul” 
cunoaşte, la Voegelin, două faze principale: în cea dinţii, ţinînd 
pînă la Renaştere, gnoza se manifestă în secte, cărora Biserica 
reuşeşte să le stăpînească elanul revoluţionar; în cea de-a doua, a 
timpurilor moderne, gnoza devine o Weltmacht, o putere mondială. 

Principala trăsătură a „parusismului” modern este uciderea lui 
Dumnezeu, „săvîrşită speculativ prin explicarea fiinţei divine ca 
operă a omului” (ib. , p. 66). Bineînţeles, reprezentanţii parusismului 
mondial sînt Hegel, Marx, Nietzsche şi - cel mai subtil dintre ei - 
Heidegger. 

Fie că „gnosticismul” modern este socotit, ca la Taubes, o 
mişcare pozitivă care trebuie să elibereze lumea de ea însăşi, fie că 
apare ca o Weltmacht negativă în curs de a nimici lumea, ca la 
Voegelin, în ambele procese i se atribuie lui Marx un rol deter¬ 
minant. Pentru a demonstra descendenţa „gnostică” a lui Marx, 
Ernst Topitsch a părăsit terenul tipologiilor şi a trecut în istoria 
ideilor. Prin Hegel, Marx a ajuns să se inspire din tradiţiile „gnostice” 
ale „ideologiei germane”, o „moştenire de familie” provenită de la 
teologia evanghelică ( Marxismus , p. 262). Sumedenie de motive 
apocaliptico-gnostice îşi croiseră drum pînă în vremea lui Hegel 
prin intermediul Cabalei creştine. Un personaj-cheie în transmiterea 
acestor idei este pietistul Friedrich Christoph Oetinger (1702-1782), 
cunoscător al cabalei luriene, admirator al lui Jakob Bohme şi elev 
al lui Johann Albrecht Bengel, care, la rîndul lui, se inspira din 
teoriile lui Gioacchino da Fiore pentru a efectua calcule numero- 
logice pe textul Apocalipsei lui Ioan. Aceste calcule îl făcuseră să 
fixeze sfîrşitul lumii în anul 1836 - numai că aşteptările lui eschato- 
logice au rămas fără răspuns. Sub influenţa lui Bengel, Oetinger a 
alcătuit proiectul unei împărăţii milenariste caracterizate prin 
egalitatea oamenilor, abolirea proprietăţii private, a puterii de stat şi 
a mediatizării prin valoarea de schimb. Este greu de ştiut în ce 
măsură îl va fi influenţat pe tînărul Hegel viziunea lui Oetinger. 
„Gnosticismul” hegelian se exprimă în primul rînd în teoria lui 
despre alienare ( Entfremdung , Entăusserimg) : absolutul trebuie să 
se înstrăineze de el însuşi pentru a se cunoaşte, a se recunoaşte şi a 
se reuni cu sine. Filozofia hegeliană a istoriei ar fi o teodicee 
gnostică (ib. , p. 283). Hegel în persoană pregăteşte terenul teoriei 
marxiste a muncii, atunci cînd afirmă că în procesul muncii lucră¬ 
torul se alienează ( entăussert sich) intr-un produs obiectiv care-i 
este străin. 

Topitsch recunoaşte mitul gnostic al căderii {Fall), al alienării 
{Entfremdung) şi al orbirii ( Verblendung ) omului înşelat de Demiurg 
mai întîi în mitul hegelian al alienării Ideii în raport cu ea însăşi 
(alienare care este totodată mistificare - Tăuschung) şi apoi în mitul 
marxist al alienării omului prin religie şi al salvării sale prin exer¬ 
ciţiul „ştiinţei pozitive” {Entfremdung, pp. 300-320). Topitsch 
constată de asemenea că, în teoria marxistă, proletarii preiau rolul 

de electi gnostici, ca posesori ai secretului luptei de clasă, aşadar ai 
unei adevărate conştiinţe de clasă, în contrast cu conştiinţa „falsă”, 
„alienată” şi „ideologizată” a restului umanităţii. 

Tot în linia de gîndire a lui Voegelin şi Topitsch trebuie să-l 
aşezăm şi pe Luciano Pellicani (/ rivoluzionari di professione, 1975) 
care, în ciuda candorilor sale, are meritul de a fi adăugat o dimen¬ 
siune nouă discuţiilor. Pellicani acceptă fără obiecţii istoria „gnosti¬ 
cilor” schiţată de Voegelin, de la puritanii englezi pînă la Karl 
Marx. Pentru el totuşi aceşti „gnostici” nu sînt nimic altceva decît 
intelectualii dezaxaţi din teoria sociologică a lui Karl Mannheim, 
autori ai tuturor marilor mistificări istorice, de la Revoluţia puritană 
pînă la Revoluţia rusă, trecînd prin Revoluţia franceză şi prin 
marxism. 

Potrivit lui Pellicani (şi lui Mannheim), intelectualii constituie o 
clasă aparte, situată între deţinătorii mijloacelor de producţie şi 
producătorii înşişi. Proletarizată defacto, această clasă, care deţine 
accesul la o „ştiinţă” în mare măsură inutilă, ridică totuşi pretenţia 
de a conduce societatea a cărei aristocraţie spirituală o formează. 

Pentru Mannheim, intelighenţia alcătuieşte un grup fluctuant 
(freischwebend ) care poate fie să susţină în mod voluntar interesele 
uneia dintre clasele aflate în luptă pentru putere, fie să-şi urmeze 
vocaţia „naturală”, care este de „a sluji interesele spirituale ale 
întregii umanităţi” (p. 14). Asemenea altor sociologi, Pellicani 
consideră intelectualitatea ca o clasă specifică în luptă pentru 
supremaţie. Clasa intelectuală este alienată în sensul că societatea 
capitalistă o exclude de la exercitarea puterii, rezervată posesorilor 
de capital. Şi totuşi, intelectualul deţine o putere extraordinară, 
chiar dacă nu imediată: puterea ideilor ( ib ., p. 18). Acţiunea 
întîrziată a acestei puteri îl face pe posesorul ei neputincios în 
imediat, nevrotic din cauza frustrărilor impuse de această situaţie. 
Din timp în timp însă, intelectualii „gnostici” iau puterea, provocînd 
marile momente de ruptură din istoria modernă: puritanismul 
englez, Thomas Miinzer, iacobinii şi marxismul însuşi schimbă astfel 
cursul istoriei. 

Hegelianul romantic Marx se preschimbă în ideologul revoluţiei 
sociale citind, în 1842, Conspiraţia egalităţii a lui Filippo 
Buonarroti, adept al lui Babeuf, care vede în dictatura revoluţionară 

a filozofilor radicali singurul mijloc de a desfiinţa proprietatea 
particulară şi de a crea un „om nou, eliberat de mizeriile seculare” 
(ib., p. 56). în 1843, Marx părea să fi găsit deja formula mistificării 
sale geniale : el pune dictatura intelectualilor „gnostici” ca o condiţie 
necesară pentru a elimina cosmica nedreptate căreia proletariatul îi 
era victimă. Proletariatul va fi aşadar obiectul unei acţiuni de salvare 
petrecută fără de ştirea sa şi, cîteodată, chiar împotriva lui însuşi 
(ib. , pp. 57 sq.). Partidul comunist şi Marx în special reprezintă 
chiar conştiinţa „cosmico-istorică” aptă să surprindă voinţa 
Weltgeist-ului, a Subiectului absolut, transcendental, al istoriei, 
în faţa simbolurilor Profetului masa ignarilor va trebui să tacă. 
Anarhiştii au subliniat primii caracterul mistificator al pretenţiilor 
unei „intelighenţii declasate” de a asuma conducerea clasei muncitoare, 
folosind-o în felul acesta întru obţinerea Puterii (ib., pp. 69 sq.). 
Pretenţiile acestea n-ar fi rezistat de altfel în faţa tentativelor realiste 
ale lui Edouard Bernstein şi ale altora de a atinge adevăratele 
obiective ale proletariatului industrial, dacă n-ar fi întîlnit în Rusia 
un teren excepţional de favorabil realizării lor. Doctrina leninistă 
este şi mai radical elitistă decît cea marxistă : intelectualii au dreptul 
să guverneze masele ignorante în virtutea superiorităţii lor culturale 
(ib. , pp. 80-85). 

în marxism şi în leninism se afirmă o figură care apăruse deja o 
dată cu Revoluţia franceză: revoluţionarul de profesie, „activistul 
gnostic” care asigură Revoluţiei caracterul ei „permanent”. „în acest 
punct, intelectualul alienat s-a transformat în profet gnostic care 
vesteşte că el însuşi, prin forţe proprii şi datorită unei metode 
speculative privilegiate, a găsit calea eliberării oamenilor, cărora nu 
le mai rămîne decît să se încreadă în directivele lui” (ib. , p. 115). 
Acest profeîism ecumenic se transformă în maniheism polemologic 
îndată ce toţi aceia care nu avuseseră inspiraţia să se lase conduşi de 
înţeleptele indicaţii ale „gnosticilor” sînt anatemizaţi de ei ca „duşmani” 
perverşi. „Minciună organică” (Max Scheler) şi nu invenţie volun¬ 
tară, această obsesie de a salva lumea fără voia ei este semnul 
profundei erotomanii a intelectualului gnostic (ib., pp. 123-5). 

Mai mult decît Voegelin, Pellicani crede în continuitatea aproape 
directă dintre gnoză şi doctrina „revoluţiei permanente”, căci o 
explică pe aceasta ca pe un efect de secularizare a conceptelor 

religioase gnostice (ib. , p. 133). Partidul revoluţionar este o Biserică 
gnostică (ib., pp. 177 sq.), morala gnostică este o formă de asceză 
intramundană (ib. , pp. 203 sq.), strategia şi tactica Revoluţiei sînt o 
cruciadă politică generală împotriva duşmanilor gnosticismului (ib., 
pp. 227 sq.). în plan concret, această „tiranie ideocratică” impusă 
de revoluţionarii profesionişti s-a transformat într-o „teocraţie a 
birocraţilor şi a managerilor” (ib., pp. 249 sq.). Se poate vorbi 
despre o evoluţie totalitară, care se afla deja înscrisă în premisele 
Revoluţiei, şi care marchează eşecul complet al „activităţilor gnos¬ 
tice” şi dispariţia raţiunii lor de a fi (ib., pp. 272-3). 

Pentru umilul istoric care se ocupă de gnosticism, atîta atenţie 
acordată obiectului său de studiu este măgulitoare. La drept vorbind, 
nici nu-şi crede ochilor cînd vede că lumea a fost de-acum invadată 
de gnosticii aceia care, neînsemnaţi numeric şi mereu persecutaţi, 
puteau cel mult spera să exercite oarece fascinaţie intelectuală asupra 
cîtorva spirite eminente din vremea lor şi nimic mai mult. într-ade- 
văr, negarea inteligenţei ecosistemice şi a principiului antropic 
operată de ei, ca şi afirmaţia că omul le este superior propriilor lui 
creatori, constituiseră o provocare nemaiîntîlnită pentru toate tradi¬ 
ţiile consacrate. Judecîndu-le după criteriile acestea, nu ştim dacă 
toate sistemele de idei incluse de Taubes, Voegelin, Topitsch şi 
ceilalţi în conceptul de „gnosticism” figurează de drept acolo. Marx, 
de exemplu, este un evoluţionist îndrăzneţ şi gîndul unei „devoluţii” 
i-ar inspira probabil oroare. Pe deasupra, el este cum nu se poate 
mai antimetafizic, în vreme ce gnosticii erau susţinătorii prin exce¬ 
lenţă ai metafizicii. Determinismul natural stabilit de Engels după o 
dialectică primitivă exaltă posibilităţile materiei de a crea inteligenţă 
(deci, materia nu-i numai „bună”, ea mai este şi înţeleaptă fără să-şi 
dea seama) şi pe ale inteligenţei de a modifica natura. Omul este 
produsul perfect al Naturii, pe care se simte capabil s-o perfecţioneze 
fără încetare. în măsura în care se poate vorbi despre o opoziţie faţă 
de Natură, aceasta este dialectică: ea duce la reconciliere. După 
cum se vede, gnosticismul nu funcţionează tocmai bine ca model 
analog al marxismului. Ceea de rămîne însă interesant este sistemul 
însuşi care produce toată această serie de analogii trecute în revistă. 
La drept vorbind, miturile vehiculate de Hegel şi Marx nu prezintă 

nici una dintre caracteristicile izbitoare ale miturilor gnostice. 
Singurul filozof care ar admite o anumită comparaţie cu gnosticismul 
real este probabil Kant, cel din Die Religion innerhalb der Grenzen 
der blossen Vernunft (1793), unde afişează o antropologie dualistă. 
Omul este rău prin natură, dar conţine în fundul sufletului său 
(Seelengrund ) o scînteie divină de bunătate. Aceasta îi va permite să 
devină „un om nou” printr-o „revoluţie morală”. Or, Kant nu apare 
deloc pe listele suspecţilor de gnosticism. 


7 . O apărare a timpurilor moderne 

Ideea lui Voegelin că timpurile moderne ar fi o epocă „gnostică” 
se află discutată în partea a doua a cărţii lui Hans Blumenberg, 
Săkularisierung und Selbstbehauptung (a doua ediţie, revăzută, a 
lucrării Die Legitimităt der Neuzeit, din 1966). Pentru Blumenberg, 
dimpotrivă, timpurile moderne sînt rezultatul unei depăşiri a gnosti¬ 
cismului. 

Biserica a dus o luptă necontenită împotriva fermenţilor apocalip- 
tico-gnostici care există în ea. Ea este cea care oferă soluţiile pentru 
depăşirea dualismului gnostic. Reluînd teza dintr-o carte de tinereţe 
a lui Hans Jonas ( Augustin , 1930), Blumenberg este de părere că 
prima încercare serioasă de depăşire, cea a lui Augustin, a eşuat. 

Hans Jonas constatase că viziunea augustiniană asupra păcatului 
originar ridică o problemă care o aduce mult mai aproape de con¬ 
cepţia „păcatului antecedent” gnostic decît autorul însuşi ar fi 
dorit-o. într-adevăr, păcatul este transmisibil, iar asta vrea să spună 
că la origine el nu este individual, ci corporativ. A susţine în acelaşi 
timp că păcatul se moşteneşte şi că liberul arbitru există reprezintă, 
după Jonas, o antinomie insolubilă a gîndirii augustiniene (Aug. , p. 86). 
Motiv pentru Hans Blumenberg să conchidă că Augustin nu a depăşit 
gnoza, ci a transpus-o numai în limbaj creştin (Săk. , p. 157). Omul 
Evului Mediu nu concepea posibilitatea de a schimba cu adevărat 
realitatea prin acţiune, deoarece negativitatea realităţii înseşi îi 
apărea ca o consecinţă a păcatului. 

De vreme ce nu a fost eliminat, dualismul gnostic îşi face din 
nou apariţia în filozofia medievală şi mai cu seamă la un grup de 

gînditori care se inspiră din Duns Scot şi din William din Occam şi 
pe care Blumenberg îi numeşte adeseori nominalişti. Pentru că pare 
foarte greu de precizat cine, în epocă, era nominalist şi cine nu, 
preferăm să renunţăm la acest termen, referindu-ne la fiecare gîn- 
ditor în parte. Pentru a retraduce afirmaţia lui Blumenberg în 
terminologia folosită în cartea de faţă, el vizează, vorbind despre 
„dualismul gnostic”, negarea principiului antropic. Mai mult încă, 
varianta în chestiune nu ţine de optimismul gnostic (omul le este 
superior creatorilor săi), ci de un pesimism aproape marcionit (aici: 
omul nu are nici un merit în faţa creatorului). 

în primul rînd Duns Scot este cel care refuză să limiteze puterea 
şi voinţa lui Dumnezeu atribuindu-i o încarnare motivată numai prin 
mizeria umanităţii decăzute. în Cristos, Dumnezeu îşi împlineşte 
opera supremă. Or, ar fi nepotrivit să afirmăm că acest summum 
opus putea fi conceput de Dumnezeu cu un prilej anume ( occasio - 
natum), şi îndeosebi pentru răscumpărarea omului. După cum n-a 
fost creat în vederea mîntuirii omeneşti, el nu s-a făcut om din 
necesitate, ci fiindcă aşa a voit; altminteri, ar fi putut voi să-şi 
asume orice natură. Termenii crezului de la Niceea, propîer nos 
homines... homo factus est, i se par inadecvaţi lui Duns Scot, care 
propune să se înlocuiască propter nos homines cu propter se ipsum 
(Săk., pp. 204-13). Rezultat: „istoria umană devine indiferentă din 
punctul de vedere al voinţei divine” (ib., p. 204). 

Expresia ontologică a negării principiului antropic este distincţia 
pe care o face Occam între potentia absoluta şi potentia ordinată la 
Dumnezeu şi pe care Blumenberg o socoteşte o versiune ad hominem 
a dualismului gnostic (ib., p. 178). „Puterea ordonată” a lui 
Dumnezeu este aceea pe care Dumnezeu însuşi şi-a limitat-o prin 
legile lui; „puterea absolută” e, dimpotrivă, nelimitată şi cuprinde 
tot ceea ce Dumnezeu poate să facă şi fie că vrea, fie că nu vrea să 
facă. Proiectul istoric al lui Dumnezeu devine insondabil, iar tainele 
mîntuirii - incognoscibile. Tocmai această concepţie a puterilor 
divine deschide calea teoriei pluralităţii lumilor, căci potentia abso¬ 
luta se desfăşoară într-o infinitate de lumi posibile, care însă nu sînt 
cu necesitate reale. Lumea dată, ca şi harul acordat, nu corespund 
niciodată maximului de posibilităţi ale lui Dumnezeu. în orice clipă, 
Dumnezeu poate hotărî să creeze o infinitate de lumi, dacă nu 

cumva le-a creat mai dinainte. Imposibil este ca el să-şi epuizeze 
toate posibilităţile, căci asta ar însemna că s-ar reproduce pe sine 
însuşi în şi prin lume (ib., pp. 186-9). Credinţa ţine de domeniul 
puterii ordinată, filozofia de acela al insondabilei potentia absoluta. 
Consecinţa caracterului insondabil al lui Dumnezeu este deprecierea 
raţiunii, care merge pînă la negarea, formulată de Nicolas d’Autrecourt 
şi condamnată de Biserică în 1346, a preeminenţei naturale a omului 
asupra tuturor celorlalte creaturi. Este, de la Marcion încoace, cea 
mai pesimistă negare a principiului antropic pe care a cunoscut-o 
istoria ideilor occidentale. Căci, de vreme ce existenţa lumii e 
indiferentă faţă de om şi nu depinde de el, pînă la urmă este puţin 
important să ştim dacă cunoaşterea sensibilă corespunde sau nu 
realităţii: non potest evidenter ostendi, quin omnia, quae apparent, 
sint vera (ib., pp. 201-2). 

Dezbaterea deschisă de Scot şi Occam duce la întărirea poziţiei 
Bisericii (care-i condamnă pe Occam şi pe alţii) şi la depăşirea 
dualismului „gnostic” (ib., pp. 224 sq.). Depăşirea însă nu devine 
definitivă decît în zorii timpurilor moderne, atunci cînd Descartes 
împinge ipoteza lui Occam pînă la consecinţele ei absurde, imaginînd 
posibilitatea - o exotica fictio - ca Dumnezeu să fie un geniu rău 
(genius malignus) (Leibniz), un amăgitor (deceptor potentissimus : 
Meditations III 4). Descartes nu optează pentru ipoteza unui deitx 
fallax, ci o elimină printr-o propoziţie apodictică: Dumnezeu nu 
este un deceptor. Aceasta deschide posibilitatea unui sistem al fizicii 
şi al moralei („morala definitivă”: ib., pp. 229-30). Apărarea 
timpurilor moderne ca epocă a raţiunii întărite se însoţeşte la Hans 
Blumenberg cu o intoleranţă completă faţă de fenomenul existen¬ 
ţialist (ib. , pp. 225-6). Teza lui Blumenberg este interesantă, dar 
arbitrară : intr-adevăr, caracterul nu doar neamăgitor, ci şi divin al 
raţiunii se află în centrul acelei tradiţii platoniciene care a fost de 
timpuriu apropriată de către Biserică. Episodul occamian n-ar avea 
cum să fie socotit o reviviscenţă a dualismului gnostic, cu care n-are 
absolut nimic de-a face : el este inerent oricărei teologii negative ce 
meditează asupra ei înseşi. Blumenberg ar fi putut de altfel cita una 
dintre propoziţiile lui Meister Eckhart care au fost condamnate la 
Koln în acelaşi an în care cele cincizeci şi unu de articole ale lui 
William din Occam erau cenzurate la Avignon : e deopotrivă fals să 

spunem că Dumnezeu e „bun” sau „rău”. Teologia apofatică are o 
lungă istorie ; ea duce în general (nu numai la Occam) la distincţia 
dintre partea cognoscibilă şi partea incognoscibilă a lui Dumnezeu. 
Toate acestea nu au nici o legătură cu gnosticismul şi nu seamănă cu 
marcionismul decît în măsura în care principiul antropic este negat 
în ambele cazuri, fără ca omului să-i fie atribuită vreo demnitate 
hipercelestă. 


8. Existenţialismul 

Nu vom insista analizînd relaţiile dintre existenţialism şi gnosticism 
stabilite de Hans Jonas. Am făcut deja acest lucru în altă parte, în 
detaliu ( Gnosticismo , pp. 119 sq.j. Gnosticismul şi existenţialismul 
se aseamănă în ce priveşte fenomenologia fiinţei-în-lume, care este 
„pro-iectare” (Geworfenheit) , abandon, uitare, inautenticitate. Dar 
în vreme ce această condiţie nu formează, pentru gnostic, decît baza 
negativă care suscită în el forţa pozitivă a angoasei şi energia 
necesară în vederea obţinerii salvării, în cazul existenţialismului ea 
reprezintă mundanitatea în general, care ocultează sensul fiinţei ca 
fiinţă-pentru-moarte. Toate acestea nu numai că nu sînt gnostice, dar 
sînt chiar inversul gnosticismului. Explicaţia, foarte complicată în 
termeni genetici, apare totuşi foarte simplă în termeni tipologici: 
existenţialismul apare ca una dintre formele cele mai tipice ale 
nihilismului modern, care este antimetafizic, în timp ce gnosticismul 
este campionul transcendenţei în istoria ideilor din Occident. 
Era necesar ca unul să fie inversul celuilalt. 

Adevărat însă că imageria gnostică exercită o fascinaţie puternică 
asupra gînditorilor existenţialişti. Camus o descoperă pregătindu-şi 
lucrarea pentru Diploma de Studii Superioare (1936), lucrare pe 
care o intitulează Metaplxysique chretienne et neoplatonisme (o singură 
ediţie disponibilă, presărată de erori - Essais, Pleiade, 183, 
pp. 1220-1313). El nu citise mult (. ib ., p. 1311: bibliografia conţine 
zece autori), dar citise bine, în special pe Eugene de Faye. Expunerea 
pe care o face (ib. , pp. 1250-69) nu dă impresia că gnoza ar fi 
reprezentat pentru el un subiect exaltant. Dar mai multe din titlurile 
capodoperelor sale - Străinul, Căderea, Exilul şi împărăţia - sînt 

metafore gnostice. Avem de-a face cu un nihilism care devine conştient 
de sine - experienţă care, fiind negativul gnozei, i se aseamănă. 

Un cavaler al nihilismului, situat la antipodul gnozei şi asemă- 
nîndu-i-se astfel cel mai mult sub acest aspect, este însă Emil Cioran. 
Tema lui fundamentală este, de altfel, veşnica întrebare gnostică: 
unde malum ? Pentru el, neajunsul de a fi născut se explică prin 
existenţa Demiurgului Rău, a Făcătorului acestei lumi. Erezia este 
mediul lui natural. în memorabilul său eseu despre Joseph de Maistre, 
îl vedem deplasîndu-se vertiginos de la o erezie la alta, asemenea 
arhanghelului căzut, eretic printre eretici. îl vedem întîi criticînd 
poziţia augustiniană, care face din rău o privcitio boni. Devine 
imediat manihean, pentru a afirma că Binele şi Răul sînt două 
principii coeterne. O pagină mai încolo ( Exercices , 26), cade în 
erezia occamistă, după care omul în cosmos nu are în faţa lui 
Dumnezeu nici un merit special care să-l facă mai important decît 
furnicile. Peste încă două pagini, pătrunde cu entuziasm pe terenul 
ereziei mesaliene, afirmînd că răul face parte din natura umană, ca 
să ajungă în final la origenism: cum să explici istoria umană altfel 
decît printr-o sfîşiere originară, obîrşie a multiplicităţii şi a răului ? 
Patru erezii în patru pagini, iată un record pe care Cioran nu-1 
împarte cu nimeni, nici chiar cu ereziologii înşişi! 


9. Noua mitologie 

Miturile trec de la religie la filozofie, apoi la ştiinţă. Foarte adesea, 
este vorba despre aceleaşi mituri (v. Toulmin, pp. 72 sq.; Thuiller, 
Les Savoirs ventriloques, pp. 7-8), cu acelaşi conţinut de adevăr. 

Hans Jonas este cel care a relevat (The Phenomenon of Life, pp. 51-2) 
persistenţa mitului gnostic al „devoluţiei” în teoria darwiniană 
a mutaţiilor genetice după interpretarea lui Jacques Monod 
( cf. Gnosticismo, pp. 123-5). în această concepţie neodarwiniană, 
progresul nu se desăvîrşeşte prin „evoluţie”, ci printr-un proces de 
mutaţii perfect arbitrare care pot avea şansa de a fi selecţionate în cazul 
unor modificări ecologice drastice, perpetuînd astfel o specie... mutată. 

Mitul este o chestiune de credinţă: crezi sau nu crezi în el. 
Toulmin crede în mitul darwinian, Pierre Thuiller ( Darwin ) nu se 

expune, Karl Popper nu crede : Monod, după el, este un metafizician 
deghizat, iar Darwin trebuie să fie corectat prin Lamarck. în ce-1 
priveşte, Monod susţine că dacă dăm un răgaz de cinci milioane de 
ani unei păduri în care sînt prezente toate sunetele, ele vor sfîrşi prin 
a compune, cel puţin o dată. Simfonia a V-a de Beethoven. Ar fi 
uşor de replicat că, dacă n-ar exista corelare lamarckiană între 
mediul care propune mutaţia şi mutaţia însăşi, caii ar fi avut poate 
aripi sau gheare şi nu copite (Monod ar spune că pînă în momentul 
de faţă caii înaripaţi ori cu gheare au fost eliminaţi de selecţia 
naturală). Analizînd o frază retorică din aceeaşi carte a lui Monod 
{Le Hasard et la necessite : „Omul trebuie să aleagă între împărăţie 
şi Tenebre”), Rene Nelli {Catharisme, pp. 228-32) formulează urmă¬ 
toarea întrebare : „Oare însă tot de la hazard - la care toate se reduc 
la sfîrşitul timpurilor - a învăţat el că există o «împărăţie»? Din 
moment ce ştie că lumea şi Dumnezeu sînt «monstruoase», cum ar 
putea el să aleagă «împărăţia» dacă n-ar crede, ipso facto, în alt 
Dumnezeu?” (p. 232). Asta înseamnă să i se acorde prea mult. 
Cînd elaborează mituri, oamenii de ştiinţă nu sînt în chip necesar 
mai coerenţi decît popoarele analfabete : în mare parte, mitul este 
cel care-i gîndeşte, iar raţiunea face eforturi ca să justifice mitul. 
Povestirile de aparenţe gnostice proliferează în special în biologie 
(etologie, sociobiologie). Nu ne vom ocupa aici de acest lucru, dar 
vom reveni asupra subiectului într-o viitoare lucrare. Să observăm 
acum că epistemologi precum P. Thuiller au îndeplinit un travaliu 
excelent de „remitologizare” a biologiei, de descoperire a struc¬ 
turilor ei mitice care nu trebuie să fie mai „adevărate” decît alte 
structuri mitice, cu condiţia ca ele să nu contrazică aceleaşi date 
genetice de bază. 

în principiu, nu există diferenţă substanţială între miturile folosite 
de religie şi literatură, apoi de filozofie şi literatură, apoi de ştiinţă. 
Garanţia adevărului nu stă în posesia nici unuia. Dacă se examinează 
apropierile sugestive făcute între mitologiile ştiinţifice, filozofice şi 
literare, pe de o parte, şi gnosticism pe de alta, se constată că, în 
majoritatea cazurilor, utilizarea gnosticismului ca model analog este 
abuzivă. Ceea ce devine cu deosebire supărător în cazul herme¬ 
neuticii literare. 

Nici nu am izbuti să facem o listă completă a scriitorilor care au 
fost definiţi ca „gnostici”. Iată numai cîteva nume : Frangois Villon, 
Kafka, Proust, Joyce, Muşii, Hesse, Thomas Mann, Flannery 
O’Connors. Ajungi să crezi că în fiecare scriitor stă ascuns un 
gnostic. Confuzia conceptuală şi terminologică devine intolerabilă 
cînd vreo paradigmă „gnostică” lipsită de semnificaţie este între¬ 
buinţată pentru ca un autor oarecare să-şi reverse în ea toate 
cunoştinţele de istorie literară. Nu-i suficient ca cineva să ştie ceva 
sau să resimtă plăcere în a cunoaşte pentru ca faptul să intre în 
categoria actelor de „gnoză”. Pe de altă parte, în fiecare clipă alte şi 
alte cărţi sînt umplute cu semne în dispuneri mereu noi. Nu putem 
decide care configuraţii sînt arbitrare: aceasta ţine de hazardul 
selecţiei naturale. 


10. Epilog sau cîteva reflecţii asupra mitului 

Ceea ce se numeşte nihilism modern şi constă în negarea meta- 
sistemului care întemeia valorile sistemului lumii, lăsîndu-1 pe acesta 
lipsit de valoare absolută, se trage dintr-o opţiune care precedă 
alegerea între unul sau două principii creatoare. în epoca dualismelor 
din Occident, opţiunea aceasta nu era dată: metafizica era un fapt 
incontestabil, transcendenţa se revărsa în fiecare zi prin scînteile ei 
pneumatice sau prin lumina Soarelui şi a Lunii, sau încă prin graţia 
lui Dumnezeu, prin darurile ei gratuite din sufletul omului. Dualis- 
mele Occidentului sînt campioanele metafizicii, iar nihilismul 
modern este negarea ei absolută. Principiul fundamental a ceea ce 
se numeşte „ştiinţă modernă”, şi care nu este altceva decît produsul 
tîrziu al secolului al XlX-lea, a fost formulat de Helmholz şi „grupul 
său de cinci” : ştiinţa se defineşte ca ştiinţă deoarece nu acceptă 
existenţa cauzelor extranaturale. Orice cauză trebuie căutată în 
organizarea materiei. Ceea ce produce scenarii mitice asemănătoare, 
în biologie mai ales, cu miturile gnostice, plecînd exact de la premise 
inverse. Tot aşa, cum am putut constata, literatura generează ea 
însăşi mituri de aparenţă „gnostică”, al căror mesaj este totuşi 
numai nihilist. Dincolo de analogiile lor de suprafaţă, gnoza şi 
nihilismul nu sînt comparabile : semnele lor sînt inversate chiar de 
la baza sistemelor generatoare respective. 

Ce putem crede despre autorii care fac din „gnosticism” esenţa 
timpurilor moderne ? 

După toate evidenţele, ei se înşală, căci nimeni nu poate pretinde 
că timpurile moderne ar însemna o afirmare plină de forţă a trans¬ 
cendenţei. Dimpotrivă, în accepţia filozofică a termenului, ele sînt 
esenţialmente nihiliste. 

Dar în miturile filozofice, literare şi ştiinţifice ale acestor vremuri 
recunoaştem încă structuri şi secvenţe folosite în trecut de dualismele 
Occidentului. Şi poate nu greşim afirmînd că aceeaşi nostalgie a 
împărăţiei le animă pe unele, ca şi pe celelalte. 

Dezamăgit de a fi sperat în perfecţionarea continuă a omului, 
H.G. Wells scria după război că această rasă va trebui distrusă 
pentru ca o nouă omenire să se nască. I-am regăsit raţionamentul în 
numeroase articole ştiinţifice pe care întîmplător le-am parcurs în 
ultimul timp. Specia, se spune, poate fi „mutată” numai prin cata¬ 
strofe ecologice şi se consideră că ar exista 0,001% sau mai puţine 
mutaţii favorabile pentru 99,999% sau mai multe mutaţii nefavo¬ 
rabile. Şansa merită oare încercată? Fantasma ekpyrozei, a com¬ 
bustiei lumii, bîntuie mereu spiritele şi vedem deja răsărind din 
acest Foc Negru o împărăţie de Lumină fără de sfîrşit. Mare trebuie 
să fie forţa de atracţie a acestui mit pentru ca el să se arate încă activ ! 
Totul dovedeşte că experienţa lumii ca întuneric nu s-a încheiat. 

Trebuie să ne resemnăm cu gîndul că orice activitate umană este 
rezultatul unui bricolaj mitic şi că principiile ei înseşi nu prezintă 
nici o garanţie de adevăr. în ştiinţă, desigur, unele mituri sînt mai 
adevărate ca altele - ele fac să meargă locomotive, rotative, motoare 
cu reacţie sau ochiul camerei de luat vederi -, dar în societate toate 
experimentele par în acelaşi grad posibile. Oamenii trebuie să fie 
inegali, trebuie să fie egali, ceva trebuie să vină de la ţara cea mai 
bogată din lume sau dimpotrivă, de la cea mai săracă: vedem tot 
timpul astfel de lucruri, dar sîntem atît de angajaţi în conflictul mitic 
incit e foarte dificil să-l reducem la proporţiile lui concrete, adică - 
de sistem care trebuie să-şi realizeze toate potenţialităţile latente şi 
care ne alege pentru a-i deveni eroi sau victime. în rest, hazardul se 
îngrijeşte de toate : îl trimite pe exilatul Lenin de la Ztirich în Rusia 
sub o formidabilă escortă prusacă, pentru a realiza acolo cea mai 
aberantă erezie marxistă pe care ar fi putut-o gîndi cineva - şi care 

constă dintr-o simplă răsturnare de semne în raport cu mitul de 
bază. Altfel spus, nu cel dinţii (Anglia sau Olanda) a fost menit să 
fie primul, ci cel de pe urmă, adică Rusia. 

Dincolo de diviziunile şi preferinţele mitico-politice, există însă 
activităţile omeneşti fundamentale, inevitabile: nutriţia, somnul, 
excreţia, procreaţia. Am înclina să credem că, prin caracterul lor de 
neocolit, ele ar trebui să fie mai puţin supuse interpretărilor mitice. 
Or, lucrurile nu stau aşa: sînt excelente raţiuni mitice pentru a fi 
vegetarian sau carnivor, pentru a dormi puţin sau mult, pentru ca 
femeia să nască din picioare, culcată sau şezînd, pentru a lua 
anticoncepţionale ori nu, pentru a face dragoste ori nu, pentru a fi 
hetero-, homo-, bi-, trans- sau autosexual. Evident, Biserica catolică 
sau marxismul ortodox, puritan de modă veche, iau hotărîrea genială 
de a postula existenţa unei legi naturale care prescrie anumite 
comportamente şi proscrie altele. Şi roata dezbaterii mitice se învîr- 
teşte, asigurînd slujbele milioanelor de medici, magistraţi, avocaţi, 
preoţi, biologi şi politicieni, antrenaţi în vreo „ceartă” imposibil de 
tranşat, precum aceea despre legitimitatea sau ilegitimitatea 
avortului. Din nefericire, dacă există o „raţiune naturală”, ea este 
numai una dintre miriadele de soluţii mitice posibile, iar Demiurgul 
lumii s-a revelat pînă într-atîta de viclean că nu ne-a arătat-o explicit. 
La urma urmei, este mai avantajos să nu credem în ea: căci orice 
pretenţie de a cunoaşte dogmele misterioase ale naturii sfîrşeşte prin 
a genera teroarea împotriva celor care nu i se supun. 

La fel stau lucrurile şi cu alte chestiuni importante, cum ar fi 
existenţa sau inexistenţa progresului omenirii ori credinţa în sfîrşitul 
lumii. Lei de fel de mituri se mişcă pe scena actuală, iar noi sîntem 
chemaţi să ocupăm o poziţie în sistemul lor. Există, fireşte, o „istorie 
socială” a miturilor progresului sau a celor contrarii, care face ca 
fiecare individ să fie împins fatalmente la a-şi asuma poziţia ce-i 
revine ; dar poziţia aceasta, în raport cu ansamblul sistemului, poate 
fi considerată perfect aleatorie şi egală cu toate celelalte în ce 
priveşte „adevărul” ei. Blestemul rasei umane este că toate miturile 
ei sînt deopotrivă adevărate. Numai puterea le face pe unele mai 
„adevărate” decît altele, dar orice putere este pînă la sfîrşit înlăturată 
de alta, mişcată de motivaţii mitice diferite : în Lranţa, de exemplu, 
sînt guverne „de dreapta” şi „de stingă”, preşedinţi „republicani” şi 

„socialişti”. Aparaturile mitice se schimbă, rămîne în final instituţia, ea 
însăşi mitică, a puterii, care îşi păstrează locul un timp mai îndelungat. 

Cit despre sfîrşitul lumii, unii cred în el, alţii nu, alţii încă 
(majoritatea probabil) sînt de părere că problema nu e la ordinea 
zilei; apar profesori bărboşi care epatează publicul discutînd cu 
gravitate chestiunea la televizor; există cei care-1 doresc cu ardoare, 
asemenea dualiştilor din Occident, cabaliştilor lurieni, lui H.G. Wells 
sau multor savanţi moderni; şi este restul omenirii, care consideră 
simpla lui posibilitate cu stupoare şi angoasă. 

Există, în fine, cei care ştiu. De curînd, am găsit în cutia de 
scrisori un manifest distribuit de Martorii lui Iehova, care mă 
întrebau dacă aflasem că Armaghedonul e la doi paşi, şi că după 
aceea pentru Cei Drepţi va veni împărăţia. Mai exact, se presupunea 
deja că eu ignoram complet forţele care vor înălţa împărăţia pe 
ruinele lumii actuale şi chipul pe care-1 va lua ea. 

Aş vrea să confirm aici explicit că Martorii lui Iehova au, în ce 
mă priveşte, dreptate: nu ştiu nimic despre Armaghedon şi nici 
despre ce va fi după aceea. 

E bine însă că cineva ştie. Asta mă reconfortează enorm. 

Milano, noiembrie 1973 - Wassenaar (Haga), noiembrie 1986 

Metoda universală 
a „ultimului Culianu” 

Although I expect the book to be challenging enoughfor 
specialists in all the above mentioned areas, from the 
historian of late Antiquity to the medievalist, I think that 
the basic novelty ofthis work does not reside as much in 
the bulk of 'Information put together for the first time as 
in its method. 

Ioan P. Couliano, The Tree of Gnosis, Foreword, p. XI 


Rezumat 

0. Preambul. 1. Prelucrarea materialului gnostic din perspectiva 
„trăsăturilor esenţiale” şi a „invarianţilor”. Poziţia lui Ugo Bianchi şi 
critica lui IPC la adresa predecesorilor săi. 2. Formalizarea argumentelor 
critice şi conturarea unei poziţii alternative. 3. Principiile unei noi 
metodologii, capabile să sesizeze mai radical specificul dualismului/ 
gnosticismului. 4 . Cum poate fi definit specificul gnosticismului pornind 
de la aceste noi principii. 5 şi 6. Bilanţul comparativ (înainte şi după 
1986) a ceea ce, în cercetarea erudită, aprobă sau respinge IPC. Schim¬ 
barea de accent: de la o metodă locală, menită studierii dualismelor 
occidentale, metoda propusă de IPC tinde să devină o mathesis univer- 
salis. 7. Definiţia dualismului (respectiv, a gnosticismului) în ediţia din 
1990. 8. Definiţia gnozei (respectiv, a dualismului) în ediţia din 1992. 
9. Metoda lui IPC constă într-un „set de reguli” şi un „mecanism de 
generare”. Ea funcţionează prin activarea tuturor posibilităţilor de inter¬ 
pretare a variantelor de opţiuni care caracterizează orice material cultural 
dat. Aplicarea acestui procedeu la patru secvenţe mitologice din cartea 
Genezei. Rezultatul este generarea „Arborelui Gnozei”. 10 . Aplicarea 
principiului „Arborelui Gnozei” la controversa trinitară şi la speculaţia 
cristologică. Arborele disputei cristologice. 11 . Arborele ramificaţiilor 

binare care rezultă prin aplicarea metodei IPC la un material dat este, 
formal vorbind, arborele numerelor 2-adice. Analogul organizării 
rezultate din aplicarea metodei IPC asupra unei materii date este corpul 
numerelor p-adice. 12. Ideea sistemică transformă metoda în mathesis 
universalis. Totul poate fi definit ca un mind game , pentru că orice 
înţeles are o bază cognitivă (cultura este un proces computaţional). 
13. Mathesis universalis - un rezumat. 14. Radicalitatea unei metode 
care tinde să asume funcţionarea computaţională a spiritului conduce la 
un soi de „monism ontologic” integral. Produsele spiritului uman sînt 
non-separabile în procesul lor de generare şi sînt identice la infinit 
(dezvoltată în toate consecinţele ei, orice teorie este o hartă completă a 
minţii). 15. Autocertitudinea cognitivă este forma sub care facem 
experienţa spaţiului nostru mental. 


Preambul 

0. Ceea ce urmăresc prin studiul pe care îl întreprind în această 
postfaţă este să pun în lumină ideea pe care şi-o făcea Ioan Petru 
Culianu (IPC) despre metoda capabilă să surprindă adecvat funcţionarea 
faptelor spiritului. Voi face acest lucru luînd ca obiecte de investigaţie 
cartea despre gnoze şi dualism, în cele două versiuni pe care le avem, 
franceză şi engleză. Din deosebirile de organizare a materiei lor - 
deosebiri datorate impactului pe care descoperirea unei noi metode de 
investigaţie l-a avut asupra conţinutului (în esenţă, neschimbat) sper 
să pot degaja conturul acelei mathesis universalis prin care Culianu 
nutrea ambiţia să explice totalitatea faptelor spiritului, de la ştiinţă la 
religie. De ce ar fi cartea despre gnoze şi dualism, mai degrabă decît 
alte lucrări ale lui IPC, un indicator mai sensibil al acestei mathesis 
universalis ? Teza mea este că materia studiului despre gnoze şi dualism, 
între cele două ediţii pe care Culianu a mai avut timp să le dea, a suferit 
o profundă şi radicală prefacere - tocmai datorită maturizării convingerii 
sale că ar exista o metodă universală, capabilă să descrie în mod adecvat 
toate faptele spiritului. împlinind un proiect din 1973, prima variantă a 
cărţii despre gnozele dualiste a fost redactată în limba franceză în 1986, 
cînd autorul a fost Fellow in Residence al „Institutului Olandez de înalte 
Studii” (NIAS) din Wassenaar. Capitole din ea au fost prezentate în 
cadrul unui curs ţinut în primăvara lui 1986 la Chicago şi, un an mai 
tîrziu, tot acolo, în cadrul conferinţelor Nathaniel Colver 1 . în redactarea 
corespunzătoare anului 1986 şi concepţiei de atunci, cartea a apărut în 

limba franceză, la editura pariziană Pion (abia în anul 1990 !), sub titlul 
Les Gnoses dualistes d’Occident. Histoire et mythes (323 pp.). Radical 
remaniată este versiunea apărută la o diviziune a editurii HarperCollins 
în 1992, în limba engleză, într-o traducere făcută de H.S. Wiesner şi de 
Culianu însuşi, sub titlul The Tree of Gnosis. Gnostic Mythology from 
Early Christianity to Modern Nihilism (296 + XVIII pp.)- Traducerea 
engleză este „an entirely revised edition”. Culianu explică necesitatea 
acestei remanieri nu prin cantitatea de material sau prin noutăţile eru¬ 
diţiei gnostice, ci prin inovaţiile metodei întrebuinţate, metodă care, 
susţine el, i-ar permite cercetătorului să identifice apartenenţa naturală 
la acelaşi sistem, generat de aceleaşi premise, a unor fenomene culturale 
aparent îndepărtate (toate gnozele dualiste de la gnosticism la cathari, 
pînă la poeţii romantici sau filozofii şi biologii secolului XX) 2 . 

Scopul studiului meu este de a pune în evidenţă într-o manieră 
succintă procedeul metodologic prin care materia luxuriantă a miturilor 
gnostice a putut fi în mod formal ordonată de către Ioan Petru Culianu - 
ceea ce autorul însuşi a denumit principala sa contribuţie la subiect: 
metoda sa. 


Căutarea originii şi a invarianţilor 

1. Bogăţia în situaţii, personaje, înrudiri şi amănunte deconcertante 
a miturilor gnostice este enormă. Literal vorbind, situaţia gnostică de 
exil şi derelicţiune este perfect redată prin formarea în cititor/ascultător 
a sentimentului de junglă impenetrabilă, de lume sufocant închisă, din 
care nu mai este scăpare. în acest tâhu wa-bâhu trebuie să ai un fir, o 
cale de acces (şi, neapărat, una de ieşire), o metodă, altfel eşti pierdut. 
Ce este o metodă? La Aristotel, termenul era folosit atît pentru a 
desemna activitatea de a cerceta, cit şi, uneori, pentru a desemna teoria, 
ştiinţa 3 . în a doua jumătate a secolului XVII, în botanică, la John Ray de 
pildă, metoda era un sistem de clasificare, şi tot aşa mai era încă pentru 
Linne, în 1738. în mod general, ideea de metodă este întotdeauna legată 
de identificarea acelor operaţii ale spiritului care sînt capabile, în materia 
concretă a unui domeniu dat, să ducă la bun sfîrşit investigaţia 4 . Această 
definiţie este foarte comodă pentru raţionamentul pe care vreau să-l 
dezvolt aici. 

Prima paradigmă de cercetare a gnosticismului a fost oferită de 
Wilhelm Bousset în cartea sa Hauptprobieme der Gnosis (1907). Pentru 
Bousset, copleşitoarea masă de documente gnostice putea fi natural 

împărţită în texte care conţin probleme centrale (Sophia, cei şapte 
Arhonţi etc.) şi restul, care conţine chestiuni colaterale ori secundare, 
de valoare inferioară. La capătul investigării textelor, cercetătorul avea 
la dispoziţie o listă de motive centrale, scoase din contextul lor mito¬ 
logic. Potrivit lui Bousset, problema, acum, constă în identificarea 
originilor acestor motive centrale. Cum se procedează ? Sînt acumulate 
pe cit posibil toate materialele ţinînd de paradigma motivelor centrale 
(evidenţiate în stadiul anterior al cercetării), din toate contextele cultu¬ 
rale, religioase şi mitologice posibile. Ghidat de un anumit simţ intern 
(sau de intuiţie), cercetătorul va merge pe firul „esenţei” motivelor 
centrale, pentru a identifica, din maldărul de variante şi copii degradate, 
originalul care, la sfîrşit, va fi indicat sub forma unei zone geografice şi 
culturale anumite 5 . Evident, acest tip de cercetare are ca presupoziţie 
centrală validitatea logică şi metodologică a binomului variantă/original. 
Unii cercetători din această şcoală, precum Richard Reitzenstein, au 
găsit originea a tot ceea ce era Antichitate tîrzie în Egipt, iar mai apoi, 
către 1920, locul originii a fost schimbat cu Iranul, unde au fost identi¬ 
ficate pretinsele origini persane ale platonismului 6 . O critică a acestui 
tip de Quellenforschung a fost dată de Culianu în Eros şi magie în 
Renaştere , din perspectiva intranzitivităţii generale a procedeului 7 . Mai 
radical, după ce metoda sa de investigaţie a fost deplin formulată, 
căutarea originii unui fenomen spiritual a fost respinsă în numele ideii 
că „tradiţiile umanităţii s-au dezvoltat paralel, plecînd de la premise 
analoge” 8 . Asupra acestui argument, esenţial la Culianu, vom mai avea 
prilejul să revenim. Deocamdată e interesant să remarcăm o diferenţă de 
ton în ce priveşte judecata asupra rezultatelor obţinute de religions- 
geschichtliche Schule germană - între textul din 1990 şi cel din 1992. în 
prima variantă, critica constă din înregistrarea unui eşec, mergînd pe 
linia argumentelor aduse împotriva poziţiei lui Bousset de către 
H.H. Schaeder în Urform und Fortbildungen des manichăischen Systems 9 . 
în ultima variantă a cărţii, judecata este extrem de severă, dată în 
numele unei noi generaţii de erudiţi 10 : astăzi, se afirmă, religions- 
geschichtliche Schule ne apare ca fiind „una dintre cele mai bine 
organizate şi mai aclamate gafe ştiinţifice, sprijinită pe uneltele redutabile 
ale filologiei germane şi pe reputaţia de temeinicie ( Griindlichkeit ) a 
acesteia” 11 - ea fiind, nu numai din punct de vedere strict ştiinţific, 
„complet compromisă” 12 . 

A doua paradigmă de cercetare a gnosticismului şi-a găsit expresie 
în cartea Gnosis und spătantiker Geist, I (1934), scrisă de Hans Jonas 

ca răspuns la criticile aduse lui Bousset de Schaeder, potrivit proiectului 
de a dezvolta „adevăratele” probleme ale gnosticismului, pe care critica 
lui Schaeder deja le menţionase 13 . Ideea era că ori de cîte ori apare un 
mit gnostic, el se supune regulii cîtorva invarianţi simpli: gnosticismul 
ar fi o religie caracterizată de un dualism anticosmic şi antisomatic, de 
o origine transcendentă a lumii şi a omului (1990, p. 75) şi de între¬ 
ruperea catastrofală a evoluţiei eonilor 14 . Alţi erudiţi au suplimentat 
numărul de invarianţi caracterologici, găsind că doctrina consubstan¬ 
ţialităţii pneumatice a omului şi a elementului transcendent este de 
asemenea un invariant (Schenke), sau adăugind doctrina păcatului ante¬ 
cedent (Bianchi), gîndită ca opoziţie la tradiţia păcatului originar, care 
este proprie şi iudaismului şi creştinismului 15 . Cel care a dat expresia 
cea mai completă cercetării gnosticismului prin invarianţi a fost Ugo 
Bianchi (maestrul alături de care a trecut Culianu de la indologie la 
studiul gnosticismului) 16 , în cartea sa II Dualismo religioso: Saggio 
storico ed etnologico (1958). 

Ugo Bianchi atribuia întregului sistem al dualismelor occidentale, 
de la gnosticism la catharism, un număr de trăsături distinctive uni¬ 
versale (invarianţi): anticosmism, antisomatism, metensomatoză (reîn¬ 
carnare), encratism, docetism şi, uneori, vegetarianism 17 . Deşi admite 
că descrierea prin invarianţi funcţionează bine pe un text individual sau 
pe o clasă de texte, Culianu crede că definiţia prin invarianţi nu e 
suficientă pentru a descrie tot spectrul de opţiuni prezente în gnos¬ 
ticism 18 , adică privind gnosticismul ca sistem integral 19 . Cel mai la 
îndemînâ argument critic este acela că toţi invarianţii enumeraţi, cu 
excepţia anticosmismului, se potrivesc şi neoplatonismului. Ceea ce ar 
însemna că toate gnosticismele ar trebui să fie anticosmiste, lucru care 
însă nu se observă 20 . Al doilea argument derivă din primul: gnosti¬ 
cismul, spre deosebire de platonism, funcţionează prin utilizarea unor 
mituri specifice 21 . Mai mult, întrucît atît gnosticismul, cît şi platonismul 
s-au înfruntat în acelaşi spaţiu cultural, este important de subliniat că 
anume platonismul şi creştinismul au reprezentat fundalul dominant, 
faţă de care gnosticismul s-a definit ca o „contracultură”, uzînd de 
mituri „ştiinţifice”, negînd valabilitatea principiului antropic şi a inteli- 

• • • 9 ? 

genţet ecosistemice”. 

O indicaţie lipsită de echivoc a contradiscursului gnostic este critica 
ireductibilă pe care acesta a făcut-o, în toate variantele sale, astrologiei 
(care, se ştie, făcea parte din marile curente dominante ale epocii) 23 . 
Fireşte, critica astrologiei nu era făcută punîndu-se în discuţie realitatea 



342 


POSTFAŢA 


vehiculului astral al sufletului 24 , ci prin valorizarea negativă a 
influenţelor astrale (cosmosul era rău, iar astrele erau arhonţi corupţi şi 
ignoranţi) 25 . în fine, ultimul argument furnizat de Culianu împotriva 
ideii că descrierea miturilor gnostice prin invarianţi ar fi una completă 
este caracterul contradictoriu al definiţiilor obţinute prin etalarea setului 
de invarianţi. Spre exemplu, e limpede că encratismul caracterizează cu 
adevărat o parte a miturilor gnostice ; dar, nu mai puţin, antinomismul 
libertin e o trăsătură care le caracterizează pe altele. Or, de vreme ce 
aceleaşi două trăsături pot fi folosite în mod justificat pentru a carac¬ 
teriza doctrine direct contradictorii, rezultă că nici una din trăsături nu 
poate fi considerată în mod real ca un invariant definitoriu valabil 26 . 

2. în fond, simplificate, argumentele de metodă ale lui Culianu 
împotriva predecesorilor săi pot fi grupate astfel: şcolii germane 
istoriste a religiilor i se reproşează că a creat un lexic arbitrar (în parte), 
lipsit în mod structural de gramatica necesară articulării lui; şi, în 
egală măsură, i se impută canalizarea discuţiilor erudite spre identi¬ 
ficarea originii culturale/geografice a unui prezumtiv original al mitului, 
în mod arbitrar postulat. Lexic fără gramatică e ca o limbă de interjecţii, 
iar căutarea originii, cînd nu e utopică sau greşit pusă, e lipsită de 
relevanţă, căci problema reală este „cum au fost generate aceste 
mituri ? ” şi nu „de unde vin? ” sau „ce semnificaţie au ? ” (în raport cu 
ce valori, presupuse mai „esenţiale”?). 

Metodei de descriere şi definire prin invarianţi (Jonas/Colpe/ 
Bianchi) i se aduc de asemenea obiecţii, rezumate în două contra-ar- 
gumente. Primul afirmă că invarianţii propuşi descriu prea mult, adică 
indistinct: neoplatonismul şi gnosticismul cad sub descrierea aproape a 
tuturor trăsăturilor propuse, iar cele rămase ca specifice gnosticismului 
nu îl descriu în totalitate, ceea ce înseamnă că restul nu poate fi distins 
de neoplatonism. Al doilea argument spune că, potrivit anumitor inva¬ 
rianţi, gnosticismul este în acelaşi timp ceva şi contrariul lui, ceea ce e 
absurd şi descalifică anumiţi invarianţi ca definiendum. 

în fine, ultimul punct de atac al lui Culianu împotriva metodologiei 
predecesorilor săi este valoarea cognitivă a aşa-numitului „principiu 
explicativ”. Reluînd argumentele lui K.R. Popper împotriva esenţia- 
liştilor care caută definiţii pentru a da explicaţii 27 , Culianu consideră şi 
el că orice explanatory principie conduce fie la regresiune infinită 
(mutînd problema mereu alături sau în spate), fie la postularea unor 
esenţe de tipul celor ironizate de Moliere în cazul medicilor: 

inconştient, telepatie, gravitate (calitatea de a fi greu), criză existenţială, 
arhetip etc. (numărul lor e practic nelimitat). O astfel de postulare de 
esenţe opace sau neclare se manifestă în explicarea gnosticismului prin 
„sincretism” sau prin „pseudomorfoză” 28 . „Principiul explicativ” ar 
desemna ceva care poate fi descris (verbal) fără a putea fi însă explicat. 
Este, ca şi intuiţia, o reverie a sensibilităţii culturale, istorice sau 
metafizice. în fond, argumentează Culianu, decît să constatăm că miturile 
concrete sînt prea largi pentru a fi suprapuse exact întinderii invarian¬ 
ţilor sau opoziţiilor binare, mai bine să forţăm la maxim specificitatea 
fiecărui mit în parte, pentru a testa astfel spectrul său logic de posibi¬ 
lităţi, empiric realizate. Problema, prin urmare, nu este „care sînt 
trăsăturile esenţiale?”, ci „care este spectrul intern de toleranţă logică 
a combinaţiilor pe care le admite un mit dat?” 29 . Astfel, noţiunea de 
variantă devine centrală şi capătă un sens concret, nu derivat, iar 
chestiunea evanescentă a originii dispare între conjecturile subsolului, 
în acest mod, fiecare mit gnostic nu mai este gîndit ca o realizare 
imperfectă, aproximativă, obţinută prin asamblarea unor structuri con¬ 
siderate a priori ca fiind mai „esenţiale”, ci va trebui văzut ca o „unitate 
sintagmatică indisolubilă” (proprie numai gnosticismului şi neîmpărţită 
cu vreun alt sistem ştiinţific, religios etc.) 30 . 

3. Putem acum trasa un tablou sintetic al rezultatelor criticii la care 
Culianu a supus metodologia predecesorilor săi. Unde erau înainte 
„trăsături esenţiale”, clasificări, invarianţi sau clasificări interne prin 
pachete de opoziţii, Culianu introduce noţiunea de „rază de acţiune a 
mitului” sau „spectru de toleranţă logică” (subiacent, noţiunea utopică 
de original absolut şi, neapărat, „esenţial”, este înlocuită cu aceea de 
variantă, ca sursă concretă a oricărei creativităţi: religioase, filozofice 
etc.). Acolo unde înainte erau găsite „principii explicative”, Culianu 
propune căutarea „principiului generator” 31 , dat prin enunţarea celor 
cîteva reguli simple, capabile să genereze sistemul studiat în ansamblul 
său. Acum - toate variantele numărabile sub acelaşi sistem de generare 
formează o categorie istorico-religioasă, care nu poate fi explicată prin 
altceva, ci reprezintă un dat ireductibil, sezisabil ca atare nu a priori, ci 
„numai printr-o cercetare comparativă de istorie a religiilor” 32 . 

Concret, cercetarea la care a supus Culianu materialul empiric al 
literaturii gnosticismului urmează următoarele etape : în loc să fie căutat 
arhetipul unui mit, în a cărui existenţă unii savanţi cred realiter, alţii 
doar ex suppositione, trebuie căutată, dimpotrivă, variabilitatea lui 

extremă, pentru a vedea care îi este spectrul intern de toleranţă logică 33 . 
Dacă ne referim, bunăoară, la mitul Demiurgului, a afirma că Demiurgul 
ignorant este un invariant sau o trăsătură esenţială a gnosticismului 
(cum a făcut Nils A. Dalii, construind din texte un arhetip al mitului) 
este contraproductiv, deoarece, dincolo de interesul pur intelectual al 
reconstrucţiei, se blochează orice investigaţie ulterioară : cînd postulăm 
prea devreme „esenţele”, riscăm să rămînem la ele, adică la suprafaţa 
realităţii. Dimpotrivă, dacă se ia în consideraţie că Demiurgul provine 
dintr-o generare defectuoasă, că este un avorton în sens propriu, că e 
caracterizat de acţiunile care, la popoarele analfabete, sînt integrate 
morfologic prin figura Tricksterului , atunci, observînd că extensiunea 
mitului Demiurgului este compatibilă cu categoria istorico-religioasă a 
Tricksterului , putem să-l subsumăm acesteia 34 . Prin urmare, conchide 
Culianu, Demiurgul inferior şi ignorant va suporta toate valenţele şi 
constrîngerile specifice morfologiei Tricksterului. Din punctul de vedere 
al metodei lui Culianu, identificarea categoriei istorico-religioase pune 
capăt explicaţiei motivului 35 . 

Cum transformă Culianu întrebarea privitoare la originea dua¬ 
lismului? „Principiul explicativ” ar fi pretins fie mutarea problemei în 
alt domeniu ( e.g ., creierul bicameral sau preeminenţa mîinii drepte), fie 
propunerea unei „crize existenţiale”, explicată istoric prin condiţii 
sociale, ideologice, economice etc. Punctul de vedere al lui Culianu 
cere însă „examinarea gnosticismului ca sistem mişcîndu-se între anu¬ 
mite limite de toleranţă” 36 , ceea ce implică găsirea sursei dualismului în 
chiar structura logică a datelor constitutive ale problemei gnostice. Or, 
cadrul de manifestare a Tricksterului e dat de faptul că actele lui intră în 
contradicţie cu voinţa unui creator superior. Iar cadrul de referinţă la 
care gnosticii aplică negarea inteligenţei ecosistemice şi a principiului 
antropic este Cartea Genezei. Astfel, presupoziţia fundamentală a ori¬ 
cărui gnosticism este exegeza inversă aplicată Genezei, obţinută prin 
punerea ca absolut a dualismului, i.e. a opoziţiei mai mult sau mai puţin 
marcate dintre două principii: „Mecanismul de generare a unei mari 
părţi din scrierile gnostice se explică prin aplicarea constantă a acestei 
reguli primare [dualismul] la o cosmogonie şi o antropogonie iudaice 
preexistente, exprimate în Cartea Genezei” 7,1 . 

Astfel se obţine criteriul empiric ne varietur al majorităţii gnosti- 
cismelor, criteriu care decurge din principiul dualismului aplicat tradiţiei 
veterotestamentare : exegeza inversă a Bibliei 38 . Pentru textele care nu 
aplică anume Genezei exegeza dualistă (sau inversă), procedeul de 

generare a mitului dualist implică „exploatarea marelui număr de 
posibilităţi logice compatibile cu hermeneutica inversă a mitului biblic”, 
în general 19 . 

Acest criteriu empiric de recunoaştere dă şi formula principiului de 
generare a miturilor gnostice. Procesul se desfăşoară astfel: fiecare 
secvenţă a mitului biblic comportă un număr de posibilităţi logice, care 
pot fi supuse exegezei inverse; fiecare din aceste posibilităţi, reinter- 
pretată, se combină cu una sau mai multe din valenţele logice ale 
secvenţei următoare 40 . De exemplu. Şarpele din secvenţa Geneza 3, 1 
poate fi identificat cu Salvatorul, cu Sophia, cu şarpele însuşi (desem¬ 
nare neutră), cu Demiurgul, cu un reprezentant al Diavolului ori cu 
Diavolul însuşi. Fiecare din aceste opţiuni va genera, în combinaţie cu 
alte secvenţe din Geneză, reinterpretate sau lăsate neschimbate, cîte un 
sistem „gnostic” diferit. Există un mare număr de secvenţe şi de virtua¬ 
lităţi interpretative. în interiorul tuturor acestor sisteme „gnostice” 
spunem că se formează o tradiţie atunci cînd mai multe mituri utilizează 
secvenţe identice, combinarea secvenţelor între ele rămînînd destul de 
liberă 41 . Cit timp durează generarea? în principiu, o dată pus în func¬ 
ţiune, sistemul are tendinţa de a-şi epuiza toate posibilităţile de com¬ 
binare, deoarece operaţia de generare nu are limite teoretice 42 . Totuşi, 
în practică, jocul combinaţiilor merge pînă la epuizarea posibilităţilor 
unui curent dat, potrivit constrîngerilor impuse liberei dezvoltări de 
puternica interacţiune dintre acestea şi structura socio-intelectuală a epocii 43 . 
Ansamblul acestor combinaţii, istoric vorbind, formează dualismele din 
Occident. 

Dar sistemul de exegeză continuă să se reproducă şi dincolo de 
această istorie a dualismelor religioase: de exemplu, romantismul - 
care inaugurează o formă de nihilism direct opusă celui gnostic (care 
admitea raportul de transcendenţă în mod absolut), deoarece „demolează 
însăşi transcendenţa” 44 , fiind prin aceasta radical antimetafizic şi în 
răspărul metasistemului civilizaţiei occidentale 45 - generează mituri a 
căror structură este, din punct de vedere numai formal, gnostică (datorită 
principiului exegezei inverse) 46 . 

4 . Rezultatul final al acestei discuţii este că dualismul, pentru 
Culianu, reprezintă categoria istorico-religioasă sub care cade orice 
gnosticism. Principiul său general de generare este dat de exegeza 
inversă aplicată mitului biblic, prin punerea existenţei a doi zei, în loc 
de unul, la originea operaţiei de generare 47 . Astfel se obţin toate 

dualismele occidentale. Cît priveşte gnosticismul, el se distinge în 
interiorul sistemului dualist prin aceea că „nu operează, ca majoritatea 
celorlalte specii dualiste, cu un singur mit central, ci cu două mituri 
dualiste, într-o succesiune temporală care le face dependente unul de 
celălalt şi, prin aceasta, indisolubil legate” 48 . 


Schimbarea de accent 

5. Definiţia la care ajunge I.P. Culianu este una care implică 
metoda, adică mecanismul de generare. Deocamdată, în 1986 (dată la 
care termina de redactat forma în limba franceză a cărţii despre gnozele 
dualiste), Culianu realizează o interesantă schimbare de accent în studiile 
gnostice, dar nu propune încă o mathesis universalis. în schimb, ediţia 
engleză a cărţii, complet remaniată în privinţa structurării conţinutului, 
transformă o metodă iniţial locală într-un principiu universal de explicare 
a oricărui fenomen spiritual, sub raportul mecanismului său cognitiv de 
generare. Dacă luăm în mod formal anul 1986 ca an al cezurii (începu¬ 
turile transformării unei metode locale într-o mathesis universalis) , ar fi 
instructiv să putem compara ceea ce aprobă şi ceea ce respinge Culianu 
înainte şi după această dată. 

Eros şi magie în Renaştere. 1484, terminată într-o primă variantă 
românească în 1979 (pornind de la nişte studii din 1970-72) şi publicată 
în limba franceză abia în 1984, exprimă foarte bine opiniile despre 
cunoaştere, cercetare, istorie şi civilizaţie ale „primului” Culianu (cel 
care încă nu intrase în posesia unei mathesis universalis). Călătorii în 
lumea de dincolo (1991), publicată în anul morţii autorului, exprimă 
deja foarte limpede (şi cu anumite „imprudenţe” universitare) importanţa 
decisivă pe care I.P. Culianu o ataşa descoperirii sale - descoperirea 
unei metode care, în sensul unui Lullus ori al unui Leibniz, trebuia 
interpretată ca fiind realiter o mathesis universalis. în opinia mea, toate 
senzaţionalele sale propuneri de cărţi, făcute unor reputate edituri 
academice în anii 1990-91, exprimă frenezia vertiginoasă care a însoţit 
în spiritul său conştientizarea semnificaţiei acestei descoperiri 49 . Ei 
bine, comparînd ceea ce aprobă şi ceea ce respinge IPC în chestiunea 
studiilor erudite înainte şi după 1986, putem avea o imagine vie a 
mutaţiei pe care a produs-o în viziunea sa despre lume conştiinţa că a 
descoperit o mathesis universalis. 

ÎNAINTE DE 1986 

DUPĂ 1986 

Se vorbeşte de existenţa unui nivel 
de suprafaţă al cercetării. 

Acestuia îi corespunde, 
după 1986 - vezi mai jos, § 6. 

• La acest nivel, studiul are ca obiect 
cunoştinţele, care sînt ideologice, au 
caracter recurent 50 , prezintă diversi¬ 
tate 51 , pot fi descrise 52 . Scopul constă 
în identificarea, catalogarea şi 
clasificarea cunoştinţelor. 

• La acest nivel, studiul are ca obiect 
stabilirea setului de reguli (sau de 
idei), i.e. enumerarea enunţurilor onto¬ 
logice elementare 53 şi a mecanismului 
de generare, care constă în activarea 
posibilităţilor opţiunii binare. 

• Se stabileşte originea unei cunoştinţe : 
studiul e complet atunci cînd, printr-o 
difuziune continuă, a putut fi iden¬ 
tificată sursa materială a fenomenului 
spiritual (cultural) studiat. 

• Ideea originii în sens difuzionist este 
categoric respinsă 54 . întrebarea „de 
unde vine ? ” e înlocuită prin întrebarea 
„cum e generat?”. Faptul spiritual e 
„explicat” cînd e identificată categoria 
istorico-religioasă proximă 55 . 

• Formarea cunoştinţelor e explicată 
prin regularităţile psihologiei analitice 
(Freud: complexe ; Jung : inconştient 
colectiv, arhetipuri): explicaţie 

admisă de IPC, înainte de 1986, ca 
valabilă 56 . 

• Arhetipurile, inconştientul colectiv 
sînt considerate pseudo-explicaţii de 
tip explanatory principie , foarte criticat 
după 1986 57 . Acum recurenţele se 
explică cognitiv, cu argumentul că 
„orice transformare prin care trece 
mitul are, prin definiţie, o origine 
cognitivă” 58 . 

înainte de 1986, se putea vorbi de 
existenţa unui nivel de profunzime. 

Căruia, după 1986, îi corespunde - 
vezi mai jos, § 6. 

• Cunoştinţele sînt activate şi acţionate 
de „presupoziţii culturale” de adîncime 
care, într-o epocă dată, alcătuiesc 
grila interpretativă, filtrul hermeneutic 
al unei epoci - specificul unei epoci 
fiind dat de individualitatea acestui 
„filtru hermeneutic” 59 . Acesta prezintă 
unicitate 60 , este insesizabil 61 , nu poate 
fi dezvăluit decît învăluindu-1 62 . 
Cercetătorul e invitat de aceea să 
pătrundă în „culisele” scenei ideilor, 
să surprindă „firele invizibile” 63 . 

• Locul „filtrului hermeneutic” este 
luat, după 1986, de mecanismul de 
transmitere cognitivă, prin care IPC 
înţelege o „regîndire activă a tradiţiei, 
bazată pe un simplu set de reguli” 64 , 
care funcţionează prin intermediul 
dubletului intertextualitate („un feno¬ 
men mental”) 65 şi tradiţie culturală 
(definită ca „set de idei”, generat prin 
„setul de reguli” 66 , şi asimilată uneori 
cu „spaţiul mental” 67 ). Transmiterea 
cognitivă poate fi complet exprimată 
prin indicarea setului de reguli şi a 
mecanismului de generare 68 . Acum, 
IPC recomandă combinarea istoriei 
culturii cu psihologia cognitivă 69 . 

Transformarea semnificaţiei binomului 
profund / superficial 

6. O consecinţă interesantă a noului punct de vedere adoptat de I.P. 
Culianu este anularea distincţiei dintre un nivel profund al cercetării 
(filtrul hermeneutic) şi unul superficial (cunoştinţele ideologice). Dis¬ 
tincţia dintre superficial şi profund este preluată în cadrul noii metode 
de distincţia ontologică dintre lumea în care trăim şi lumea în care 
există obiectele ideale ale investigaţiei sistemice. în prima lume se 
realizează, succesiv şi parţial , fenomene spirituale (culturale). în cea 
de-a doua se realizează, simultan şi integral, obiectele ideale care 
corespund dezvoltării într-o dimensiune pur logică a caracterului siste¬ 
matic al setului de reguli prin care sînt caracterizate fenomenele spiri¬ 
tuale (culturale) ale primei lumi. Pentru Culianu, fenomenele din prima 
lume nu reprezintă, în fond, decît rezultatul desfăşurării unei hîrtii 
scrise (sistemele ideale din lumea a doua) prin faţa unei fante înguste 
(istoria, temporalitatea): faptul că fanta se deplasează permiţînd apariţia 
unor rînduri succesive nu înseamnă că mişcarea ei le generează 70 . 

Transformarea opoziţiei „profund” vs. „superficial” (înainte de 
1986), care e de natură pur epistemologică, în opoziţia dintre „spaţiul 
nostru mental” şi „spaţiul din afara noastră” (după 1986) 71 , care e de 
natură ontologică (deşi, în mod evident, şi această din urmă opoziţie 
porneşte de la o chestiune metodologică - preferinţa „ultimului Culianu” 
pentru teoriile cognitiviste), a avut drept rezultat o frapantă răsturnare 
ontologică: simţim că în concepţia lui Ioan Petru Culianu spaţiul 
mental - înţeles ca „loc” psihologic de „susţinere” a spaţiului logic în 
care se dezvoltă obiectele ideale pe care le pune în evidenţă metoda 
IPC - a devenit mai real, mai complet, mai adevărat (în ultimă instanţă) 
decît lumea în care trăim, lume în care, cum ştim, realizarea obiectelor 
ideale este nu numai parţială şi succesivă, ci şi deformată de intruziunea 
jocurilor de putere. Aceasta înseamnă că experienţele pe care le trăim în 
spaţiul nostru mental sînt întemeitoare în raport cu experienţele pe care 
le putem suferi în spaţiul lumii fizice 72 . Pentru „ultimul Culianu”, 
adevăratul „loc” al inteligibilităţii lumii nu mai este spaţiul fizic tri¬ 
dimensional, în care erau formulate vechile teorii difuzioniste şi unde 
îşi situau obiectele purtătoare de sens ultim (arhetipurile, inconştientul 
colectiv etc.) depăşitele teorii hermeneutice, ci spaţiul Hilbert infinit 
dimensional, populat de sisteme de obiecte ideale, „fractalice în natură”, 
produse potrivit unor reguli simple de generare 73 , spaţiu logic în care 

vieţile noastre reprezintă nişte fractali complet dezvoltaţi - chiar dacă în 
lumea fizică, în care ne mişcăm, fractalul vieţii noastre ne apare nouă ca 
fiind incomplet dezvoltat, deoarece acesta, în lumea fizică, nu poate fi 
descris complet (cum poate fi făcut în lumea ideală a spaţiului Hilbert, 
al cărui analog este spaţiul nostru mental), ci doar trăit 74 . 


Setul de reguli şi mecanismele de generare 

7. Am văzut deja care e definiţia dată dualismului (categorie isto- 
rico-religioasă care constă în aplicarea exegezei inverse asupra tradiţiei 
veterotestamentare - Geneza, mitul biblic -, prin punerea la baza 
interpretării a două principii opuse, diferite sau antagonice) şi gnosti¬ 
cismului (diviziune a dualismului; grup de sisteme dualiste care, atunci 
cînd supun exegezei inverse mitul biblic, recurg nu la un mit dualist - 
transcendenţa proximă a acestei lumi nu este Zeul Suprem -, ci la două, 
într-o secvenţă temporală care le face dependente unul de celălalt). 
E important de subliniat că, pentru Culianu, dualismul nu este o 
doctrină, ci un proces de gîndire 75 . Sensul aici este acelaşi cu cel dat de 
Wittgenstein ideii că filozofia nu este o doctrină, ci o activitate 76 : 
dualismele nu reprezintă rezultatul desfăşurării în lume a vreunui arhetip 
ontologic, nici nu sînt o ştiinţă tranzitivă despre lume 77 . Ele sînt un 
mecanism de producere (generare) a unor enunţuri care derivă prin 
opţiuni binare simple dintr-un număr foarte restrîns de principii: exe¬ 
geza inversă a mitului biblic şi punerea principiului dualist, cu un mit 
(dualismele în genere) sau cu două (clasa gnosticismelor). 

în mod declarat, acesta este obiectul de studiu al cărţii terminate în 
1986 78 . în fine, deja în 1986, deşi enumeră ipotezele „ontologice” care 
ar putea explica existenţa perspectivei dualiste (de ce există un mit 
dualist?) 79 , Culianu susţine că pentru deplina înţelegere a unei categorii 
istorico-religioase esenţiale este suficientă furnizarea principiului ei de 
generare {principe productif). Dualismul fiind un sistem „selfcon- 
sistent”, el poate fi generat în mod sincron fără nici o referire istorică 80 , 
numai prin epuizarea tuturor posibilităţilor pe care principiul dualist, al 
exegezei inverse şi al opţiunii binare între alternative le activează atunci 
cînd este pornit 81 . 


8. Această definiţie este uşor modificată în ediţia din 1992. Aici 
dualismul este privit ca un „obiect ideal”, un sistem dezvoltat după 

reguli interne proprii într-o dimensiune pur logică, fără raport cu 
temporalitatea sau cu jocurile puterii, care aparţin unei alte dimensiuni 
a realităţii 82 . Acum nu se mai pune accentul pe mecanismul de generare 
(deşi el este păstrat ca atare, pentru funcţionarea sistemului), ci pe 
faptul că gnosticismul/dualismul reprezintă un set de transformări apar- 
ţinînd unui sistem variabil şi multidimensional. Rezultatul cel mai 
notabil al definiţiei prin transformare (mai degrabă decît prin generare) 
este acela că gnosticismul şi creştinismul timpuriu reprezintă ramuri ale 
aceluiaşi obiect ideal (sau, altfel spus, transformări reciproce ale unuia 
în celălalt) 83 , cam în felul în care osul metacarp al boului este o 
transformare geometrică continuă a osului metacarp al girafei sau al 
berbecului (ceea ce nu este deloc a priori evident) 84 . 

în continuare, şi în ediţia din 1992, diferenţa specifică e dată de 
procedeul exegezei inverse 85 . Individual, pentru gnosticism, procesul 
de generare constă din activarea procedeului exegezei inverse 86 , iar 
diferenţa specifică a gnosticismului faţă de platonism, iudaism şi creşti¬ 
nism, doctrinele dominante în epoca înfloririi sale, e dată de cele două 
principii enunţate şi în 1990 87 , adică negarea inteligenţei ecosistemice şi 
a principiului antropic 88 . în fond, dualismul, şi o dată cu el toate 
dezbaterile teologice care au condus la formula definitivă a doctrinei 
creştine, este definit de către Ioan Petru Culianu ca un „joc al minţii”. 
Jocurile minţii seamănă cu şahul în privinţa numărului enorm de variante 
pe care le antrenează combinarea secvenţială dintre un număr mic de 
piese şi un număr redus de reguli de mutare ; dar, spre deosebire de şah, 
jocurile minţii sînt jocuri care nu pot fi cîştigate, deoarece nu există nici 
o procedură de şah mat. în plus, în cadrul lor se moare, fiindcă singura 
procedură de şah mat sau de tranşare a „adevărului” vreunei combinaţii 
este exterioară jocului şi provine din interacţiunea adesea tragică dintre 
jocurile minţii şi jocurile puterii 89 . 

Schimbarea accentului de pe generare pe transformare, care trimite 
gîndul la noţiunea matematică de clase de echivalenţe, are o consecinţă 
interesantă asupra relaţiei dintre gnosticism şi dualism, aparent nere¬ 
marcată de Culianu. Am văzut că definiţia din 1990 stabilea dualismului 
o categorie istorico-religioasă de referinţă şi identifica gnosticismul ca 
fiind una din subdiviziunile dualismului. în 1992, Culianu părea a 
înclina spre ideea că dualismul ţine de categoria gnozei ca sistem 90 , de 
vreme ce „orice sistem dualist e mai simplu decît sistemul gnosti¬ 
cismului, care este extrem de complex” 91 . Aici dualismul pare a fi 
devenit o subspecie a gnosticismului, fapt consistent cu formularea din 

Introducere , potrivit căreia obiectul cărţii l-ar constitui „gnozele dualiste 
ale Occidentului” 92 . 

9. După ce (i) am conturat poziţia lui Ioan Petru Culianu pornind 
de la criticile pe care acesta le-a adus predecesorilor săi, (ii) am trecut 
în revistă definiţiile dualismului/gnosticismului (1990/1992) şi (iii) am 
examinat descrierile verbale ale metodei sale de investigaţie, este timpul 
să vedem, pe cîteva cazuri concrete, cum anume lucrează această me¬ 
todă. Metoda e dată printr-un set de reguli, prin care IPC înţelegea un 
şir de propoziţii atomare, de tip aserţiune ontologică (sînt, de fapt, 
propoziţiile elementare ale sistemului, între care acţionează opţiunea 
binară şi ele reprezintă afirmaţii foarte generale despre existenţă, zei, 
lume, ceruri etc.) şi un mecanism de generare, care e dat de un procedeu 
binar de alegere de tip da/nu. E important să înţelegem că, din punctul 
de vedere al mecanismului de generare, setul de reguli este perfect 
arbitrar: el reprezintă „materia” căreia, spre a putea funcţiona, i se 
aplică „forma” principiilor de generare. Totuşi, deşi fără a exista o 
indicaţie precisă, se pare că IPC a lucrat cu două interpretări diferite 
date setului de reguli. Dacă setul de reguli este format din propoziţii 
ontologice atomare, de tip „există suflet”, „sufletul e imaterial”, „există 
Dumnezeu” ş.a.m.d., atunci el nu este arbitrar, ci alegerea lui pare a 
putea fi justificată prin constituţia subiectului epistemic (subiectul 
transcendental). Dacă propoziţiile care îl alcătuiesc nu reprezintă pre- 
dicaţiile cele mai simple care se pot face asupra existenţei (rol pe care 
însă îl joacă în cazul multor sisteme religioase sau filozofice), abia 
atunci ele pot fi considerate ca fiind arbitrare sau, altfel spus, temporal 
dependente (contingente). Se poate însă imagina şi posibilitatea de a 
exprima orice set de reguli contingent printr-o combinaţie de seturi de 
reguli ontologic elementare. Oricum ar fi, pentru Culianu setul de 
reguli pare a fi echivalent cu rolul jucat în teoria numerelor de sistemul 
de numeraţie (sexagesimal, zecimal, binar), care, în raport cu „reali¬ 
tatea” numărului, e arbitrar. Generarea numărului ţine de teoria nume¬ 
relor, care ar putea fi echivalată mecanismului de generare. Dar realitatea 
numărului nu este dată nici de expresia lui zecimală, nici de cea 
sexagesimală, nici de cea binară, ci numai de caracterul său invariant la 
transformările între aceste sisteme de numeraţie. Este o situaţie com¬ 
parabilă cu aceea din relativitatea restrînsă, unde o ecuaţie nu are sens 
absolut decît dată împreună cu transformările (de la un referenţial la 
altul) faţă de care forma ei trebuie să fie invariantă - acest lucru este 

absolut. Exemplele care implică ideea de invarianţă la clase de 
transformări bine definite par a fi cele mai ilustrative pentru gîndirea 
„ultimului Culianu”, care ajunsese în cel din urmă an din viaţă să 
considere că singura realitate veritabilă este transformarea morfodina- 
mică a sistemelor de gîndire unele în altele 93 . 

Dar să revenim. Principiul metodologic pus la lucru de Culianu 
este deopotrivă elementar, tehnic şi formalizabil: el constă din expri¬ 
marea mecanismului de generare sub forma combinaţiilor care pornesc 
de la opţiuni binare între alternative. Rezultatul este multiplicarea în 
arbore a combinaţiilor astfel obţinute. Iată cum: să presupunem că 
dorim să obţinem răspunsuri la întrebările noastre dînd cu banul - cap 
înseamnă „da” ( + ), pajură înseamnă „nu” (-). Divinaţia noastră este 
extrem de slabă, căci lumea deciziilor rezultată prin acest procedeu este 
prea rigidă 94 . Pentru a face lucrurile mai nuanţate, să împărţim încăperea 
unde ne găsim în două şi să aruncăm moneda numai atunci cînd ne 
aflăm pe linia despărţitoare. Să convenim pentru următoarele valori ale 
deciziei: dacă moneda cade cap în regiunea din dreapta, avem (+ +); 
dacă ea cade cap în stînga, avem (+ -); dacă moneda cade pajură în 
dreapta, avem (- +); în fine, dacă ea cade pajură în stînga, avem (- -). 
Analizînd, vedem că aici am combinat două secvenţe binare, ( + ; -) ale 
aruncării monedei şi (+ ; -) ale valorilor rezultate din împărţirea încă¬ 
perii. Combinarea a două secvenţe printr-un sistem de opţiune binară 
conduce la 2 2 posibilităţi. Dacă avem patru secvenţe de opţiune binară, 
atunci numărul combinaţiilor posibile creşte la 2 4 ş.a.m.d. 

Cum organizează această schemă materialul gnostic? Orice text 
gnostic e structurat prin (a) punerea principiului dualist (cu varianta: 
admiterea redundantă a două mituri dualiste, dependente unul de altul) 
şi (b) aplicarea procedurii exegezei inverse (dualiste) la mitul biblic (de 
regulă, cartea Genezei). Or, cum specificul speculaţiei gnostice este de 
a opera pe un material preexistent, activînd soluţii prin exegeză inversă 
şi rearanjînd apoi continuu secvenţele mitice astfel rezultate 95 , se poate 
exemplifica funcţionarea mecanismului de generare folosind „setul de 
reguli” furnizat de patru pasaje controversate din cartea Genezei 96 . 

Geneza 1, 1-2 este prima secvenţă. 

„Setul de reguli” : 

Dumnezeu, care este creatorul cerului şi al pămîntului, se află în 
faţa a două lucruri pe care nu le-a creat el: tâhu wa-bâhu şi apa 
primordială, înfăşurată în tenebre. 

Avem următoarele posibilităţi: 

(I) principiul al doilea este identificat cu : Apa (ofiţii descrişi de 
Irineu), cu Tenebrele (sethienii descrişi de Ipolit, maniheenii 
şi catharii radicali), cu Abisul (gnosticii platonizanţi, care 
respingeau titulatura de dualişti); 

(II) Dumnezeul Genezei nu este Dumnezeul suprem (poziţie 
adoptată de întreg dualismul occidental şi de toţi pseudo-dua- 
liştii, cu excepţia lui Ioan de Lugio), iar materia primordială 
şi tenebrele au fost create de acest Dumnezeu secundar. 

Geneza 1, 26 este a doua secvenţă. 

„Setul de reguli” : 

Dumnezeul din Geneză nu e Dumnezeul ultim (suprem). Divinitatea 

e un plural. 

Avem următoarele posibilităţi: 

(I) pluralul e înlăturat afirmîndu-se că, oricare ar fi fost 
Dumnezeul Genezei, omul a fost făcut fără ajutor (este poziţia 
lui Marcion, a bogomililor, a catharilor ; prin om se înţelege 
aici trupul fizic); 

(II) pluralul folosit în verset arată că Dumnezeul din Geneză (un 
intermediar sau un Diavol) a creat umanitatea cu ajutorul 
Arhonţilor (maniheenii şi majoritatea gnosticilor). 

Geneza 2, 7 este a treia secvenţă. 

„Setul de reguli” : 

Cine i-a insuflat lui Adam suflul vieţii ? Ce este suflul vieţii ? 

Avem următoarele posibilităţi: 

(I) chiar cel care l-a făcut pe Adam i-a insuflat suflul vieţii; 

(II) altcineva decît făcătorul. 

Fiecare din aceste variante admite alternativa: 

a) suflul aplicat lui Adam este al făcătorului, 

b) suflul îi aparţine altcuiva. 

Prin urmare, a treia secvenţă poate fi analizată în patru ramificaţii 

distincte: 

(l a ) făcătorul lui Adam îi insuflă acestuia propriu-i suflu (orto¬ 
docşii, Marcion, maniheenii); 

(l b ) făcătorul lui Adam suflă peste Adam suflul altcuiva (mulţi 
gnostici, un mit bogomil); 

(IF) cel care nu l-a făcut pe Adam i-a insuflat suflul său (anumiţi 
gnostici, alt mit bogomil); 

(H b ) cel care nu l-a făcut pe Adam suflă peste el suflul altcuiva 
(unii gnostici). 

Geneza 3, 1 este a patra secvenţă. 

„Setul de reguli” : 

Apare Şarpele ; cine este Şarpele ? 

Avem următoarele posibilităţi: 

(I) Şarpele este reprezentantul adevăratului Dumnezeu (cel ultim, 
suprem) (este poziţia adoptată de mulţi dualişti); 

(II) Şarpele nu este reprezentantul adevăratului Dumnezeu (orto¬ 
docşii, unii dualişti, toţi pseudo-dualiştii). 

Varianta (II) admite încă două interpretări, care decurg din soluţia la 
problema relaţiei dintre Demiurg şi Şarpe : 

(II I ) Şarpele este reprezentantul Demiurgului; 

(II 2 ) al altcuiva decît Demiurgul. 

Şi, tranşînd chestiunea legăturii dintre Diavol şi Demiurg, varianta 
(II 1 ) poate fi activată sub forma a încă două variante : 

(II 11 ) Demiurgul este Diavolul şi 
(II 12 ) Demiurgul nu este Diavolul. 

Fără a admite că Diavolul ar fi Demiurgul, ortodocşii susţin că 
Şarpele e reprezentantul Diavolului. Pseudo-dualiştii admit însă 
întreaga secvenţă dată de succesiunea II + II 1 + II 11 . 97 

Principiul acestei dezvoltări este acum, cred, limpede. Ceea ce am 
admis a fost: 

- rădăcina comună a afirmaţiilor din cartea Genezei (botezate „set 
de reguli” ; prin „set de reguli”, aici, IPC înţelege propoziţiile 
atomare, esenţiale, despre Dumnezeu, lume, viaţă, om); 

- principiul dualist şi, astfel, 

- procedeele exegezei inverse (dualiste). 

Aplicînd acestui material mecanismul de opţiune binară, care acti¬ 
vează, potrivit unei ramificări infinite, toate posibilităţile aflate în chip 
latent în trunchiul mitului biblic, se obţine figura unui arbore care, 
suficient dezvoltat, va conţine în coroana sa toate consecinţele com¬ 
patibile cu un trunchi comun dat 98 . Imaginea arborelui nu apare decît ca 
idee în varianta franceză a cărţii, dar ea este explicit formulată în ediţia 
engleză: „Vedem cum, dintr-un germene, Gnoza se dezvoltă într-un 

arbore ale cărui ramuri se despică în alte ramuri prin diviziune. Unele 
ramuri rămîn virtuale, altele cresc cu adevărat. Modelul generativ al 
sistemelor gnostice este în realitate un Arbore. Arborele Gnozei” 99 . 


Arborele lumii 

10. Descris formal, acest arbore arată după cum urmează. Fie un 
trunchi dat. Fiecare ramură se ramifică în două ramuri, după cum 
valoarea opţiunii este „1” sau „0”, ca în sistemul binar de numeraţie. 
La rîndul ei, fiecare ramură nou obţinută în urma diviziunii se divide în 
alte două ramuri şi aşa la nesfîrşit. Pentru gnosticism, cum deja am 
văzut, trunchiul este dat de existenţa a două principii opuse şi a tradiţiei 
mitului biblic, căruia, datorită principiului dualist, trebuie să i se aplice 
exegeza inversă. Am văzut deja cîteva din dezvoltările posibile pentru 
patru secvenţe luate din Geneză. Fiecare din opţiunile activate în inte¬ 
riorul unei secvenţe se va combina cu una sau alta din opţiunile com¬ 
patibile care au fost activate în secvenţa mitologică precedentă/ 
următoare. Şirul format dintr-o astfel de succesiune de secvenţe mito¬ 
logice va da un mit gnostic, asignabil ca atare uneia din tradiţiile istorice 
deja atestate. în cazul în care mitul gnostic obţinut nu poate fi identificat 
cu unul deja atestat istoric, sîntem în faţa unei variante gnostice virtuale, 
încă nerealizate efectiv în lumea noastră (cel puţin deocamdată). Tipic 
pentru acest gen de raţionament este faptul că obiectele studiate sînt 
considerate ca fiind nişte obiecte ideale, logic articulate - complet 
dezvoltabile numai intr-un spaţiu logic propriu, corespunzător unei 
dimensiuni care nu este lumea istorică reală. Mai mult, această schemă 
generativă nu se aplică doar materiei miturilor gnostice, ci, deopotrivă, 
oricărui sistem de propoziţii elementare suficient de complex 100 . Spre 
pildă, controversa trinitară poate fi studiată analog, după acelaşi criteriu 
sistemic. 

O variantă de organizare a disputei trinitare constă în „împachetarea” 
fiecărei opţiuni într-o „cărămidă de construcţie”, potrivit activării a trei 
dihotomii de bază : (1) o persoană versus mai multe, (2) persoane egale 
versus subordonate, (3) persoane distincte versus indistincte 101 . O alta, 
mai sintetică, constă în studierea ierarhiei trinitare potrivit dimensiunilor 
identitate/non-identitate şi superioritate/inferioritate 102 . Spre deosebire 
de ierarhiile binare dezvoltate pînă acum, fiecare element al dihotomiei 
este „împachetat” într-o „cărămidă” de trei afirmaţii, în care intră, 

virtualmente, orice fel de combinaţii. De exemplu, sînt posibile teologii 
trinitare a) de tip monarhian, subordinaţionist şi care nu disting între 
Tată şi Fiu (modalismul în varianta numită de Tertulian patripasianism, 
atribuită lui Noetus din Smirna), b) de tip monarhian, subordinaţionist, 
dar care disting între Tată şi Fiu (Origen, Arius), c) de tip egalitar şi 
care disting între persoane (varianta ortodoxă) şi aşa mai departe 103 . 
Cînd combinaţiile „împachetate” în „cărămizi” se întîlnesc cu diho- 
tomiile ierarhice dezvoltate în arbore, integrarea lor este foarte simplă : 
oricare nivel al ierarhiei binare poate conţine opţiuni „împachetate” în 
astfel de „cărămizi” (sau „unităţi de construcţie”) 104 . 

Un arbore similar (v. fig. 1) poate fi ridicat pentru obiectul ideal 
numit cristologie, în care ceea ce azi numim poziţie ortodoxă este un 
rezultat al deciziilor de putere ale conciliilor din Niceea (325), 
Constantinopol (381) şi Calcedonia (451), cu o ramificare filioque 
introdusă de creştinii iberici - acceptată numai de Occidentul latin şi 
condamnată de bizantini (867) 105 . 

11. Se observă imediat că există un procedeu simplu de a obţine 
forma ideală, perfectă, a acestui arbore cristologie (dar, fireşte, el poate 
fi dezvoltat pentru orice sistem de premise, mulţime de reguli, set de 
idei etc.). Fie o ramură-mamă. Fiecare ramură-mamă se divide în două 
ramuri-fiice, identice. Să atribuim ramurii din dreapta valoarea „0”, iar 
ramurii din stînga valoarea „ 1 ” (în mod convenţional; putem face şi 
invers). La infinit, fiecare din ramificaţii se termină cu o frunză. Drumul 
pînă la oricare din frunze poate fi exprimat printr-o relaţie algebrică de 
forma 

x = a 0 + a^ 1 + a^2 2 + a 3 2 3 + ...., (A) 

unde coeficienţii a 0 , a p a 3 ,... pot lua numai valorile opţiunii binare 
(0 şi 1), iar „lungimea” lor este lungimea unei ramuri. Geometric vorbind, 
totalitatea ramificaţiilor descrise de formula de mai sus formează un 
arbore, perfect asemănător arborelui cristologie (sau oricărui arbore 
gnostic, potrivit transformării de echivalenţă demonstrate de IPC) 106 - 
acest arbore poate fi desenat după cum arată figura 2 107 . 

Acest obiect ideal are, în matematică, un nume. Reprezintă vizual 
formula generală (A) a întregilor 2-adici şi simbolizează corpul Q 2 al 
numerelor 2-adice (mulţimea numerelor p-adice 108 formează un corp). 
Fiecare din frunzele terminale ale arborelui reprezintă un număr 2-adic. 
în general, dacă am avea un arbore generat potrivit regulii că fiecare 
ramură se ramifică în p ramuri la infinit, atunci fiecare succesiune de 

ramuri, simbolizată, la capătul ei, printr-o frunză terminală, este un 
număr p-adic. Fireşte, fiecare coeficient a n din dezvoltarea dată de 
formula (A) reprezintă ramura rezultată din a n- a ramificare, unde din 
fiecare nod ies 0, 1, 2,... p -1 ramuri. 

în modelul IPC al ramificării prin opţiune binară, fiecare număr 
2-adic ar corespunde formal înlănţuirii de secvenţe care descrie dez¬ 
voltarea doctrinală a cîte unei variante de gnozâ (sau, în cazul arborelui 
cristologic, oricare din erezii poate fi urmărită, în desfăşurarea ei, ca o 
succesiune de ramificaţii, analogia fiind drumul ramificat, care se 
termină cu un anumit număr 2-adic). Analogia este, fireşte, strict 
formală. 

12. Pornind de la o sugestie a matematicianului Rudolf von Bitter 
Rucker, potrivit căruia teoria haosului şi geometria obiectelor fractale 
pot furniza definiţii matematice oricărei forme de existenţă, Culianu, în 
ultima parte a vieţii sale, ajunsese să conceapă ideea că totul poate fi 
definit în termeni de mind game 109 . în special, admiţînd o definiţie 
relaxată a noţiunii de fractal - potrivit căreia „orice ramificaţie infinită 
care se conformează unei anumite reguli este un «fractal»” 110 -, ar fi 
posibil ca figura lui Cristos să fie analizată, în oricare din aspectele ei 
(divinitate, umanitate, natură, substanţă, poziţie ierarhică în cadrul 
trinităţii etc.), conform ideii că „Isus Cristos se află în centrul unui 
fractal multidimensional care vorbeşte potrivit unor reguli de producere 
ce pot fi descrise în termeni binari” 111 . Esenţială în această abordare este 
reducerea oricărui fenomen spiritual sau cultural la mecanismul său de 
generare. Or, argumentează Culianu, deoarece mecanismul de generare 
are o bază cognitivă, înseamnă că : 

• toate produsele spiritului uman pot fi explicate similar (ceea ce 
constituie teza identităţii genetice a întregii culturi 112 ; 

• orice obiect cultural particular trebuie integrat obiectului sistemic 
ideal căruia el, în mod natural (adică în virtutea setului de reguli 
şi a mecanismului de generare), îi aparţine ; 

• sistemele obiectelor culturale sînt fractale în natura lor (adică ele 
tind să producă la infinit soluţii, potrivit regulilor de generare); 

• în general, singura cale de a defini sistemic istoria este urmă¬ 
toarea : „integrare morfodinamică a obiectelor ideale” 113 , con¬ 
form ideii că istoria ar fi tocmai „linia” după care sistemele de 
obiecte ideale interacţionează între ele, într-o complexitate care 
nu poate fi apreciată intuitiv decît realizînd numărul enorm de 

astfel de sisteme care interacţionează simultan pentru a genera 
ceea ce noi, îndeobşte, numim realitate. 

Concluzia este următoarea: „La actualul nivel al cercetării, sîntem 
incapabili să mergem mai departe decît recunoaşterea sistemelor în 
dimensiunea lor logică” 114 . Altfel spus, dacă am fi fiinţe bidimensionale 
şi am trăi pe suprafaţa unei supe aflate într-o farfurie, din care tocmai 
mănîncă un om tridimensional cu o lingură tridimensională, atunci 
stadiul nostru de cunoaştere ar consta în capacitatea de a concepe 
lingura, fără a avea însă nici o reprezentare asupra lumii din care lingura 
vine să intersecteze suprafaţa supei în care ne aflăm. 


Consecinţele unei metode integrale 

13. Dacă în mod efectiv nu există parte a lumii sau a existenţei 
umane care să nu poată fi definită ca un joc al minţii (mind game), cu 
reguli sigure de desfăşurare, dar cu rezultate imprevizibile, atunci 
religia, filozofia, ştiinţa, literatura etc. sînt, toate, simple procese 
computaţionale. Mitul ca şi viaţa sînt deopotrivă procese cu alegere 
multiplă, avînd la origine, ca mecanism de generare, simpla opţiune 
binară în interiorul unei alternative formulate printr-un set de reguli, la 
stabilirea căruia concură atît structura naturii umane, cit şi constrîngerile 
istoriei (interacţiunea cu alte jocuri - ale puterii, de pildă). Viaţa pare 
un continuum fără fisuri numai deoarece deciziile cerute de ea sînt 
integrate unui flux temporal care este prea rapid pentru ca acestea să 
mai poată fi percepute, de către simţurile noastre analogice, în discon¬ 
tinuitatea lor digitală. Dar, în fond, susţine Culianu, orice proces poate 
fi analizat ca o secvenţă de decizii binare şi, fiindcă orice ramificaţie 
infinită care se conformează unei reguli de generare este un fractal, 
sistemele astfel dezvoltate sînt fractale în natura lor. 

în principiu, sistemul de generare operează pînă cînd toate posibi¬ 
lităţile de combinare şi rearanjare a secvenţelor implicate în proces sînt 
epuizate. Obiectul astfel rezultat este un obiect ideal, a cărui existenţă 
se desfăşoară într-o altă lume decît cea în care trăim, o dimensiune a 
realităţii logică şi sistemică. Calea noastră fizică de acces la lumea 
sistemelor ideale este spaţiul nostru mental, în care experimentăm nu 
doar prezenţa obiectelor ideale, ci şi realitatea lumii fizice. Datorită 
acestui fapt, omul este atît conţinut, cit şi conţinător al spaţiului său 
mental. în spaţiul lor propriu, singura constrîngere de existenţă a 

obiectelor ideale este că ele nu se pot dezvolta dincolo de premisele lor 
(care sînt de regulă foarte simple), potrivit mecanismului de generare 
(care, potrivit uneia din interpretările la care se pretează gîndirea lui 
Culianu, poate fi dedus din structura cognitivă a subiectului transcen¬ 
dental). Aceasta este metoda ultimului Culianu - metoda IPC -, în care 
autorul ei a văzut o adevărată niathesis universalis. 

14. Acest monism metodologic radical are cel puţin o consecinţă 
remarcabilă, pe care aş dori s-o schiţez, foarte succint, în încheiere. 
Unitatea a tot ceea ce e mental trebuie cu necesitate să stea în unitatea 
minţii. Observaţia că generarea tuturor sistemelor de gîndire este soli¬ 
dară în minte, dacă admitem unitatea procedeelor computaţionale, este 
imediată. Ceea ce înseamnă că religia, filozofia şi ştiinţa (ca să ne oprim 
numai la ele) nu îşi construiesc obiectele ideale în mod diferit. Deja 
Culianu a arătat că, în termeni morfodinamici, gnosticismul şi creşti¬ 
nismul timpuriu sînt transformări reciproce (sau, în sensul lui DArcy 
Wentworth Thompson, sînt „deformări”) ale aceluiaşi sistem de gene¬ 
rare. Prin urmare, din punct de vedere sistemic ele sînt identice. Acest 
rezultat poate fi generalizat la orice produs cultural uman, deoarece 
orice creaţie omenească poate fi înţeleasă în mod ultim ca fiind o 
prelucrare, prin procedee computaţionale, a anumitor ipoteze foarte 
generale privind natura şi existenţa. Evident că, pentru Culianu, unitatea 
umanităţii nu stă în soluţii, ci în operaţiile minţii: nu viziunile ne 
apropie, ci modul lor comun de elaborare. Totuşi, Culianu sesizează aici 
o deficienţă a sistemului. Acest monism integral poate foarte bine explica 
unitatea creaţiilor, dar întîmpină dificultăţi în a da seama de diferenţe. 
Or, în mod clar, diferenţele există. Soluţia lui Culianu este următoarea : 
există diferenţe între soluţii, deoarece „programele” sînt deocamdată 
insuficient „rulate”. Toate creaţiile umane sînt „hărţi” ale minţii. Dar, 
din cauza micii lor amplori, sînt hărţi infinitezimale. Noi însă deja 
vedem că anumite mari religii, cele care, datorită complexităţii şi 
timpului pe care l-au avut la dispoziţie, s-au dezvoltat sistemic (budism, 
jainism, iudaism, creştinism, islamism), se suprapun parţial. La rigoare, 
orice creaţie umană dezvoltată sistematic în toate consecinţele pre¬ 
miselor ei tinde să ofere o hartă completă a minţii. Altfel spus, sistemele 
complet dezvoltate se acoperă. Acest enunţ este, în concepţia lui 
Culianu, consecinţa următoarelor premise: (a) presupoziţia metodo¬ 
logică cognitivă (i.e. caracterul computaţional al minţii) 115 , (b) gene¬ 
rarea tuturor sistemelor e solidară în minte (teza identităţii genetice), 

(c) toate alternativele logice oferite de termenii unei anumite probleme 
tind să fie în mod real acoperite 116 şi (d) filozofia şi ştiinţa reprezintă 
transformări ale religiilor potrivit unor mici modificări ale regulilor de 
generare 117 . Un exemplu de „hartă a minţii”, care deja se acoperă cu 
altele, este oferit de budism, care, în opinia lui IPC, conţine porţiuni 
din sistemul creştin, din idealismul german şi din ştiinţa modernă 118 . 

Se vede imediat că premisa (c) nu este decît o reformulare a prin¬ 
cipiului plenitudinii 119 , comun gîndirii antice şi medievale : orice sistem 
infinit tinde să exploreze toate posibilităţile compatibile cu datele sale 
iniţiale. Ceea ce adaugă Culianu este concluzia că, suficient extinse, 
ştiinţa, filozofia, religia se suprapun în mod necesar. Fapt care înseamnă 
că, în fond, (b) şi (c) alcătuiesc o singură presupoziţie, esenţială metodo¬ 
logiei lui Culianu, care afirmă că toate sistemele produse de mintea 
umană sînt non-separabile (sistemic identice) în sistemul de generare şi, 
extinse la infinit, coincidente material. 

15. Această consecinţă admite un scurt codicil. Este destul de lim¬ 
pede faptul că poziţia lui Culianu la sfîrşitul anului 1986, în privinţa 
adevărului ontologic al conţinuturilor prelucrate de metoda sa, era 
fundamental sceptică. într-adevăr, Culianu afirma că problema ade¬ 
vărului alternativelor dezvoltate de posibilităţile sistemului este 
indecidabilă 120 , neexistînd nici un temei de a susţine că o ramură a 
dezvoltării este mai adevărată decît alta sau decît contrariul ei 121 . Prin¬ 
cipiile nu sînt o garanţie de adevăr 122 , iar mecanismele generative ale 
miturilor nu conţin nici adevărul, nici falsul 123 . Culianu avansează şi un 
argument etic în favoarea respingerii pretenţiei că anumite premise ar fi 
mai adecvate decît altele: „...orice pretenţie de a cunoaşte dogmele 
misterioase ale naturii sfirşeşte prin a naşte teroarea împotriva celor 
care nu i se supun” 124 . Pe de altă parte, pentru Culianu egalul adevăr 
sau egala falsitate a tuturor miturilor umane este totuşi o soluţie inaccep¬ 
tabilă - o „pedeapsă pentru rasa umană” 125 . 

Acest scepticism a primit o corecţie neaşteptată din partea „ultimului 
Culianu”. Fireşte, indecidabilitatea valorilor este autistă. Soluţia clasică 
la autism este recursul la experienţă. Ei bine, acestui „recurs la expe¬ 
rienţă” ultimul Culianu i-a dat o formulare interesantă: potrivit lui 
Culianu, în procesul în care subiectul gîndeşte tradiţia şi este gîndit de 
ea (intertextualitate, tradiţie culturală), „el ajunge la autocertitudinea 
cognitivă că orice este gîndit este experimentat şi că, de asemenea, 
orice este experimentat are un efect asupra a ceea ce este gîndit” 126 . 

Or, în viziunea ultimului Culianu, totul - de la societate pînă la lume - 
este un sistem de obiecte ideale, dezvoltate după logica computaţională 
binară în spaţiul ideal (al cărui „loc” de manifestare este spaţiul nostru 
mental). Cum teza identităţii genetice susţine că procesele de generare 
ale tuturor sistemelor sînt, în minte, non-separabile, rezultă că orice 
modificare a unuia din procese va afecta imediat celelalte sisteme care, 
prin interacţiunea lor mutuală, fac împreună istoria. Acum, dacă ad¬ 
mitem că religiile sînt un soi de program pe care îl rulează societatea 
umană, atunci e posibil să gîndim religia ca fiind mesajul privilegiat la 
care societatea, o dată solicitată, oferă imediat un răspuns 127 . Or, dacă 
pot fi efectuate schimbări în sfera religiei, atunci chiar şi viitorul 
societăţilor care rulează programul modificat ar putea fi reprogramat. 

Asocierea experimentabilităţii cunoaşterii cu experienţa propriului 
spaţiu mental, într-o tentativă de a depăşi indecidabilitatea autistă 128 , 
reprezintă ultima încercare pe care Culianu a mai apucat să o facă, în 
vederea soluţionării întrebării cardinale a oricărei cunoaşteri: care este 
spaţiul real şi concret în care toate creaţiile spirituale umane sînt validate 129 ? 


Notă 

Toate lucrările citate în text sub forma unui an urmat, după virgulă, 
de un număr de pînă la trei cifre reprezentînd pagina, se referă la cărţile 
lui I.P. Culianu. Anul reprezintă data primei publicări, iar citarea se 
face de regulă după traducerea în limba romînă, cînd aceasta există. 
Uneori, cum este cazul 1990*, sînt făcute referiri şi la ediţia a Il-a 
(acest lucru indicîndu-se în paranteză rotundă). Pentru Arborele Gnozei, 
1992 trimite la ediţia americană. 

1984: Eros şi magie în Renaştere. 1484 (traducere din limba 
franceză de Dan Petrescu), Nemira, Bucureşti, 1994. 

1990 : Gnozele dualiste ale Occidentului. Istorie şi mituri (traducere 
din limba franceză de Tereza Culianu-Petrescu), Nemira, Bucureşti, 
1995 ; ediţia a Il-a, Polirom, Iaşi, 2002 (ediţia prezentă). 

1990*: Dicţionar al religiilor (Eliade/Culianu, în colaborare cu 
H. S. Wiesner) (traducere din limba franceză de Cezar Baltag), 
Humanitas, Bucureşti, 1993 (ediţia a Il-a, 1996). 

1991 : Călătorii în lumea de dincolo (în original: Out ofthis World. 
Otherw>orldly Journeys from Gilgamesh to Albert Einstein, traducere din 
limba engleză de Gabriela şi Andrei Oişteanu), Nemira, Bucureşti, 1994, 
ediţia a IlI-a, Polirom, Iaşi, 2002. 

1992: The Tree of Gnosis. Gnostic Mythology from Early 
Christianity to Modern Nihilism (translated into English by H.S. Wiesner 
and the author; versiunea engleză, radical remaniată de autor, a titlului 
din 1990), Harper, San Francisco, 1992. 

1998: Arborele Gnozei. Mitologia gnostică de la creştinismul 
timpuriu la nihilismul modern (traducere din limba engleză de Corina 
Popescu), Nemira, Bucureşti, 1998. 

Manuscrisele articolelor A History ofMind, voi. 1: Religion (scris 
probabil între martie şi mai 1991) şi întroduction to the Eliade Guide to 
Religion (4.03.1991) mi-au fost puse cu amabilitate la dispoziţie de 
Tereza Culianu-Petrescu, sora lui I.P. Culianu, căreia îi mulţumesc şi pe 
această cale. 


H.-R. Patapievici 
(august 1995 ; revăzut în aprilie 2002) 

articolului.) 

2. 1992, p. 7. 

4. Andre Lalande, Vocabulaire technique et critique de la philosophie, 16e 
edition, PUF, 1988, pp. 623-625, Obs. et seq. 

5. 1990, p. 77 

7. 1984, p. 172. 

8. 1991, p. 238. în 1990 (prima variantă a cărţii despre gnosticism) Culianu 

opunea noţiunii de origine pe aceea de „categorie de mituri” (p. 107), 
argumentînd că naraţiunea (fabula) miturilor „nu este decît un instrument 
pentru a transmite cîteva din datele esenţiale invariabile” (p. 106). Un sens 
mai precis a fost dat acestui argument prin noţiunea de cognitive trans- 
mission, care se opune vechii noţiuni, ce presupunea o origine, de 
transmitere prin difuziune (1992, p. 72). Transmiterea cognitivă admite 
numai transmiterea principiilor ( ib ., p. 195 şi precizarea din n. 35 de la 
p. 197). Noţiunile între care Culianu a încadrat transmiterea cognitivă au 
fost cele de „intertextualitate”(1991, pp. 40 sq.) şi de „tradiţie culturală” 
(1991, pp. 43 şi 238). Alternativa la obsesia originii ar consta în 
combinarea istoriei culturii cu psihologia cognitivă, care este perspectiva 
lui Culianu însuşi (ib., p. 68). 

9. Publicată în Vortrăge der Bibliothek Warburg 1924-1925, în anul 1927. 

29. 1990, p. 81. 

30. 1990, p. 76. 

32. Ibidem, p. 81. 

34. 1990, p. 150. 

35. Este şi cazul dualismului, ca structură gnoseologică, căruia Culianu i-a 

pp. 40-44 : creierul bicameral al lui Iulian Jaynes, preeminenţa mîinii 

40. 1990, pp. 157, 78, 237 - aplicarea acestui raţionament la cazul 
paulicienilor. 

41. 1990, pp. 157-58. 

42. 1990, pp. 16, 151, 296, 299 etc. 

43. 1990, pp. 160 şi 299. 

44. 1990, p. 302. 

45. Ibidem, p. 306. 

46. Ideea potrivit căreia nihilismul modern este formal identic, dar esenţial 
invers punctului de vedere originar gnostic este enunţată la p. 158 şi 
argumentată la pp. 302-3 (1990). Despre nihilismul „gnostic” al 
existenţialismului (p. 327), despre nihilismul programului lui Helmholz 
(p. 330), Culianu susţine că reprezintă un anticosmism în afara oricărei 
transcendenţe (definiţia nihilismului), în timp ce gnosticismul practicase 
un anticosmism în prezenţa adevăratei transcendenţe, care îl denunţa pe 

adevărului (pp. 331 şi 329). 

47. Cf. 1990, p. 81. 

maternitate involuntară, cauzată de exasperare erotică şi de transgresarea 
unei legi a pleromei. 

49. M-am referit la aceste propuneri de cărţi (din care în cuprinsul prezentului 
studiu am citat una, A History ofMind, voi. 1 : Religion) în eseul Ultimul 
Culianu , publicat în L.A. & /., nr. 27(161), anul V, 18 iulie 1994. 

50. Culianu, 1984, p. 34. 

51. Ibidem, p. 37. 

52. Ibidem, p. 34. 

53. Culianu, 1991, p. 41. 

54. Culianu, 1990, p. 145. 

55. Ibidem, p. 107. 

56. Culianu, 1984, pp. 39, 83 sq., 77, 323 ; rezervă doar la p. 109. 

57. Culianu, 1990, p. 76; 1992, p. 2. 

58. Culianu, 1992, p. XIII; 1998, p. 11. 

59. Culianu, 1984, p. 34. 

60. Ibidem, p. 37. 

61. Ibidem, p. 34. 

de ierarhii binare, fie prin împachetarea alternativelor în „cărămizi de 

combinaţie posibilă. 

69. Culianu, 1991, p. 68. 

70. La 5.07.1990, I.P. Culianu a trimis editurii Harper & Row propunerea 
unei trilogii, al cărei prim volum, intitulat The History of Mentalities, 
Religion, se angaja să-l trimită spre publicare pînă la sfîrşitul anului 1991. 
Intr-o prezentare mai extinsă, de 29 pp., a proiectului de carte, IPC 
citează un articol apărut în martie 1991, ceea ce ne permite să datăm 
această prezentare între martie şi 21 mai 1991, cînd autorul a fost asasinat. 
De aici este luat exemplul cu fanta. 

71. De pildă, Culianu, 1991, p. 240. 

72. Culianu, 1991, pp. 36-9. 

73. Culianu, 1998, p. 28. 

74. Culianu, 1990* (ediţia II), pp. 15-6. 

75. 1990, p. 30. 

76. Tractatus logico-philosophicus 4.112. 

77. V. aici desele sale referiri sceptice la capacitatea teoriilor de a dezvălui 
adevărul (1990, pp. 86, 87, 307, 332; o inconsecvenţă apare la p. 331, 
unde afirmă că teoriile ştiinţei sînt mai adevărate, afirmaţie formal 
contrazisă de ideea că nu există nici o diferenţă esenţială între miturile 
vehiculate de religie, filozofie şi ştiinţă, de la p. 329). 

78. 1990, p. 30. 

79. Ipoteza lui M.L. Ricketts: speculaţii şamanice despre Fiinţa Supremă, 
care trebuie să fie incapabilă de rău, i.e. salvarea teodiceei aşa cum apare 
această chestiune în speculaţiile lui Ioan de Lugio (cf. 1990, p. 275, plus 
toate trimiterile de la § 3, n. 35, p. 365-366 supră). 

80. Concret, există o corelaţie puternică între structura socio-intelectuală a 
grupurilor şi doctrina pe care o profesează. Şi anume, rolul istoriei constă 
în discriminarea posibilităţilor. Altfel spus, tabloul alegerii este complet 
independent de istorie, dar, din acesta, ceea ce este ales este o consecinţă 
a interacţiunii cu istoria. „Componentele istorică, socială şi existenţială 
joacă un rol activ în adoptarea unei virtualităţi logice a unui mit, indiferent 
dacă a fost sau nu deja exploatată în prealabil. Ar fi fost prea simplu să 
spunem că miturile îl gîndesc pe om. Mit şi om se gîndesc reciproc”(1990, 
p. 160, cf. şi 1991, p. 431). în 1992, morfologiei structurale îi este 
preferată morfodinamica : „Eu favorizez o abordare care implică diacronia 

ca o dimensiune obligatorie a lumii”(p. XII), pornind însă de la un model 
de descriere a culturii strict cognitiv, adică sincron. 

81. Din analiza lui Culianu nu reiese clar care este raportul între trăsăturile 
sistemului format de definiţia citată, care e pur procedurală şi e compatibilă 
cu aserţiunea că dualismul nu e o doctrină, ci un proces de gîndire (adică 
un mecanism de generare), şi afirmaţia că nota distinctivă a dualismului e 
dată de atitudinea sa generală negativă faţă de principiile inteligenţei 
ecosistemice şi antropic (cf. 1990, p. 171). Mai funcţionează aceste două 
trăsături ca invarianţi în sensul lui Bianchi? 

82. 1992, p. 267. 

83. Ibidem. 

84. Un rezultat stabilit de D'Arcy Wentworth Thompson (On Growth and 
Form, Cambridge University Press, 1961, pp. 288 sqq.) şi citat de Culianu, 
1992, p. 18; 1998, p. 26. 

85. 1992, p. XIV. 

86. Ibidem. 

87. 1990, p. 171. 

88. 1992, p. XV. 

89. 1992, p. 284. 

90. p. XIV. 

91. p. XV. 

92. 1992, p. 8. Trebuie să remarcăm că această formulare, ca şi titlul ediţiei 
franceze, este inconsistentă cu ideea că gnosticismul ar reprezenta o 
subspecie a dualismului. Dacă ar fi consistentă, atunci ar trebui să existe 
şi gnoze nedualiste, ceea ce, deşi posibil, iese din cadrul definiţiei cu care 
a operat I. P. Culianu în 1990. 

93. Şi care îl cita pe Einstein pentru ideea caracterului convenţional, arbitrar, 
al legilor lumii tridimensionale, şi pe D'Arcy Wentworth Thompson pentru 
ideea că realitate au numai regulile de transformare între lumile parţiale. 
Cf. Culianu. A Historian's Kit to the Fourth Dimension (în Incognito, voi 
I, nr. 2 /1990, pp. 113-129, studiu reluat drept cap. I în Călătorii..., 1991, 
pp. 44-62), unde accentuează faptul că înţelegerea caracterului pur conven¬ 
ţional al formei şi conţinutului în care lucrurile ne apar „implică o 
modificare dramatică a conştiinţei obişnuite”. Dezvoltarea ideii de trans¬ 
formare morfodinamică cu aplicare la istorie este de găsit în System and 
History, Incognito, I, nr. 1/1990, pp. 6-17. 

94. Exemplul deciziei prin aruncarea banului a fost dat de Culianu : 1990, 
p. 293 ; 1992, p. 239. 

95. 1990, p. 296. 

96. Analiza este dezvoltată de I. P. Culianu, complet formalizat, în 1992, 
pp. 245-47 ; o tratare mai puţin formalizată, dar mergînd în acelaşi sens, 
este de găsit în 1990, pp. 296-98. 

97. 1992, p. 247. 

98. Potrivit principiului, deseori enunţat de I.P Culianu, că sistemul, o dată 
pus în mişcare, tinde să-şi epuizeze toate posibilităţile de combinare, 
rămînînd, fireşte, în limitele datelor sale iniţiale (1990, pp. 16, 295 etc.). 

99. 1992, p. 242. 

100. 1991, Introducere şi Concluzii ; 1990, p. 299; 1992, p. 268. 

101. 1992, p. 18. 

102. 1990* (ediţia I), p. 121. 

103. Analiza este în 1992, p. 18. 

104. Ibidetn. 

105. 1990*, p. 122; 1992, pp. 8-16. 

106. 1992, pp. 18-19. 

107. Această imagine, reprezentînd un arbore 2-adic, este reprodusă după 
D. Barsky, G. Christol, „Les nombres p-adiques”, La Recherche, nr. 278, 
iulie/august 1995, p. 767, fig. 1. 

108. Numerele p-adice au fost inventate la începutul acestui secol de 
matematicianul german Kurt Hensel (1861-1941), elev al lui Leopold 
Kronecker şi profesor la Berlin şi Marburg. Numerele p-adice au fost 
introduse pentru a putea genera numerele algebrice, adică acele numere 
care sînt soluţii ale ecuaţiilor polinomiale cu coeficienţi întregi (sau, 
ceea ce revine la acelaşi lucru, raţionali). Ideea era de a găsi o 
reprezentare convenabilă a numerelor algebrice sub forma unor serii de 
puteri ale unui număr întreg p. Ansamblul acestor serii, pentru unp dat, 
formează un arbore p-adic, care are proprietatea că, la extremităţile sale, 
se află numerele căutate. Folosind lumea numerelor p-adice (mai degrabă 
decît lumea numerelor reale, unde anumite lucruri par imposibil de 
demonstrat sau de refutat), Andrew Wiles de la Universitatea din 
Princeton a fost capabil să transforme celebra conjectură a lui Fermat 
(nu există întregi pozitivi şi nenuli a, b, c, astfel incit, pentru n > 2, 
relaţia an + bn = cn să fie adevărată), într-o teoremă (1995). Mai mult, 
faptul că lungimea Planck pare a fi o limită spaţială absolută a sugerat 
cîtorva teoreticieni ideea că structura ultimă a spaţiu-timpului nu poate fi 
descrisă adecvat prin numere reale, ci în termeni de structură p-adică. - 
Cf. Barsky, Christol, loc.cit., pp. 766-771. 

109. 1992, pp. 267-8. 

110. 1990*, p. 15. 

111. 1990* (ediţia I), p. 118. 

112. Teză formulată mai întîi în 1990, p. 329, reluată apoi în 1992, p. 239 şi 
devenită, în ultimele texte pe care IPC le-a mai scris, piatra unghiulară 
a concepţiei sale finale, potrivit căreia realitatea, în sens tare, nu aparţine 
decît regulilor de transformare (unul din principiile morfodinamicii). 
Religia, ştiinţa şi filozofia, susţine IPC, nu îşi construiesc obiectele 
ideale în mod diferit; ele vorbesc despre acelaşi lucru şi sînt, sistematic 
vorbind, identice (în felul în care, spre pildă, D'Arcy Thompson, citat de 
Culianu, a arătat că multe forme naturale nu sînt decît transformări 
punctuale reciproce : craniile mamiferelor, incluzînd omul, pot fi obţinute 
unele din altele prin transformări punctuale). 

113. 1992, p. 16. 

114. 1992, p. 7. 

115. Ipoteza caracterului computaţional al minţii pare a fi argumentată de IPC 
în special prin refuzul de a accepta multiplicarea esenţelor. Şi anume, în 
loc să postulăm existenţa unor arhetipuri înmagazinate în spiritul uman 
printr-o acreţiune filogenetică pe tipuri individuale, care să conducă în 
cele din urmă la un misterios cod genetic arhetipal, este mult mai realist 
să adoptăm poziţia minimală potrivit căreia mintea are un caracter 
computaţional. Fireşte că mintea noastră e mai mult decît o maşină 
Thuring dar, între altele, este cu siguranţă şi ceva de genul acesta. 
Atunci, ar fi putut gîndi Culianu, dacă admitem această ipoteză minimală, 
să vedem care sînt consecinţele imediate pentru orice creaţie a minţii 
(am rezumat interpretativ punctul de vedere exprimat în 1992, pp. 1-22). 

116. Ioan P. Couliano, Introduction to the Eliade Guide to Religion , datată 
4 martie 1991, care este mult mai completă şi mai interesantă decît 
Introducerea din 1990* (ediţia I), pp. 15-19. 

117. Idem, A History of Minei, voi. 1 : Religion ; acest text există sub forma 
unei propuneri de publicare adresate editurii Harper & Row, din 
5.07.1990, şi a unei prezentări de carte, în rezumat, de 29 pp. Aceeaşi 
idee apare şi în Epilogue la 1992, p. 268. 

118. 1992, p. 268. 

119. Formulat, între alţii, de Platon ( Timaios 41b). Monografia standard a 
fost făcută de A. O. Lovejoy, The Great Chain of Being : A Study of the 
History of an Idea , 1936. 

120. 1990, p. 82-83. 

121. Ibidem, p. 85. 

122. Ibidem, p. 329. 

123. Ibidem, p. 299. 

124. 1990, p. 332. 

125. Ibidem. 

126. 1991, p. 43. 

127. Schimbînd ce este de schimbat, este evident că aici Culianu reia în nume 
propriu pretenţiile de mare manipulator magic ale lui Giordano Bruno 
din De vinculis in genere, pe care le-a analizat ca scholar în 1984, 
cap. IV, § 2 şi partea a Il-a, passim. 

128. 1991, p. 240 şi întreg capitolul I. 

129. Mi se pare evident că răspunsul oferit de „ultimul Culianu” la această 
întrebare se înscrie în logica încercărilor unui Henry Corbin de a găsi un 
„loc” al validităţii tuturor reprezentărilor religioase, un „loc” unde 
experienţele despre care vorbesc toate textele religioase ar putea avea o 
existenţă reală, non-fictivă (vezi Henry Corbin, „Mundus imaginalis ou 
L’imaginaire et l’imaginal”, în: Cahiers internationaux de symbolisme. 
No 6, 1964, pp. 3-26 ; bilanţul teoretic al acestei poziţii a fost făcut în 
eseul „Pour une charte de Tlmaginal”, publicat ca prefaţă la a doua 
ediţie a cărţii Corps spirituel et terre celeste, de Viran mazdeen ă Viran 
shî’ite , Paris, Editions Buchet/Chastel, 1979, pp. 7-19). 

